
I. 

JDet gjaldt for Cand. phil. Albrecht at komme om et storm- 
pisket Hjørne saadan en rigtig københavnsk Foraarsdag i de første 
Dage af April. Med stille Energi knyttede han begge Hænderne 
om Paraply stokken, satte halvt i Knæ og tog lange Skridt; ikke 
at tale om, at han bed Fortænderne sammen og rynkede Brynene. 
Regn blandet med Hagl føg om bemeldte Hjørne — hu hej! — 
Paraplyen slog ned om Hr. Albrechts sorte Cylinderhat; hans 
højre Haand sled og slæbte i Fiskebensstativet; han troede nogen- 
lunde at have bragt Rede i den spegede Sammenfiltring — hu 
hej! — nu gik Overtrækket den anden Vej, krummede sig op ad, 
snoede sig sammen i en Sjask — et nyt Forsøg paa at faa noget 
fornuftigt ud af Paraplyen viste, at den solgte Aal paa alle sine 
otte Ben. 

— Saa gid ogsaa . . . sagde Hr. Albrecht, men kom ikke 
videre i sin Hjerteudgydelse. Resigneret samlede han den ufor- 
melige Masse sammen under den højre Arm og gik stoisk, med 
ubedækket Ansigt, imod Stormen, Regnen og Hagelen, der piskede 
Overfrakken ind mellem hans Ben og meddelte hans Knæ en 
isnende Fugtighed. 

Hr. Albrecht kom fra Restaurationen, hvortil han havde tyet 
efter seks Timers Undervisning i Træk; han havde faaet kold, 
tynd Suppe, en Skindlap af en Kotelet, en halv Bajer med Smuld 
i af Proppen; nu styrede han Kursen hjemad til sit Logis paa 
Hjørnet af Aabenraa og Rosenborggade. Stakittet foran Reformert 
Kirke drev af Vand, Urskiven glinsede fedtet, de bladløse Træ- 
grene klaprede, en Pige kom op fra Urteboden paa Hjørnet; 
hendes nedtraadte Slæber sjappede paa den mudrede Dørtærskel; 



hun vendte sig om i Døren og fnisede fjollet ad en Vittighed, 
som Svenden sendte hende til Afsked — den lød: 

— Idag er den gal, Jomfru, men imorgen bliver den værre. 
Hr. Albrecht havde en indvendig Lyst til at kyle sin ruinerede 

Paraply ned mellem Brokkerne af Gruyére-Ost og lybsk Pølse 
paa Disken lige i Hovedet paa Svenden, der fløjtede en Polka 
mellem Tænderne; men han betvang atter sin Pathos, spyttede 
og gik ind ad sin Gadedør, op ad den grimme Trappe med Dynd- 
kager paa Trinene, til han naaede tredje Sal ; der kunde han dog, 
mente han, lægge sig lidt paa sin Sofa; Værtinden maatte jo 
have lagt i Kakkelovnen. 

Jo pyt! Værelset var iskoldt og fuldt af Kulrøg. Værtinden 
havde ganske rigtig efterkommet hans Bud og lagt i Kakkelovnen, 
men saa mente hun at have efterkommet sin Skyldighed; det 
øvrige maatte være Kakkelovnens egen Sag: men Kakkelovnen 
var ikke ved Vejr; der laa Fyrrebrændet og sivede og hvislede 
op mellem Kulklumpeme, der havde sendt en giftig Røg ud i 
Stuen med det graa Tapet, paa hvilket fedtede Nakker havde af- 
tegnet sig, og med det af slige Kakkelovnsfænomener og Tobaks- 
røg sværtede Loft, der syntes at haane Stuens Besidder ved en 
sort Jernkrog, hvorpaa der kunde have hængt en Lysekrone. 

— Uf, sagde Albrecht ud i den tætte Røg, gik hen og slog 
et Vindue op, som han efter nogen Kamp med Vinden, der piskede 
det til begge Sider, endelig fik fæstet Stormkrogen paa. Saa 
spaserede han frem og tilbage i Stuen med Hatten paa Hovedet 
og med Hænderne stukne op i Ærmerne paa Vinterfrakken som 
i en Muffe. Røgen væltede sig langsomt i tætte Hvirvler hen 
mod det aabne Vindue, ud af det, tog saa Fart og forsvandt i 
Luften. Nu var Værelset for saa vidt beboeligt, som et Menneske 
kunde drage Aande i det, nu gjaldt det om at sørge for den 
finere Komfort. Ved Hjælp af et Par gamle Nummere af „Dags- 
telegrafen" og ved ihærdig Brug af sine Lunger fik han det til 
at brænde i Kakkelovnen; men med Varmen havde det endnu 
lange Udsigter. Hr. Albrecht trak sin Vinterfrakke af, tog sin 
Slaabrok oven paa sin underste Frakke, tændte sig en Pibe og 
satte sig hen i den lille, møbelsirtsbetrukne Sofa, hvis Fjere 
ringlede og ranglede, da han kom til Sæde. Der laa to forseglede 
Breve foran paa Bordet ovenpaa en opslagen Bog; det ene med 
et Fodpostfrimærke, det andet med et Firskillings dito. Paa Ud- 
skriften af det første kendte han en af sine Skolebestyreres Haand- 
skrift. Han brød det og læste: 



Hr. Cand. phil. K. Albrecht. 
Den pædagogiske Idealisme, der har været min mangeaarige 
Virksomheds ufravigelige Ledestjerne, har ingenlunde gjort mig 
saa ensidig, at jeg jo, indtil et vist Punkt, kan arbejde sammen 
med Individualiteter med et mere realistisk Syn paa denne al- 
vorsfulde Livsgerning; især naar disse Individualiteter repræsen- 
terer Videnskabsgrene, der, ifølge deres Natur, maa lede ind paa 
en saadan Livsopfattelse. Derfor har jeg aldrig skredet ind, naar 
De i Deres Undervisning i Fysik har akcentueret Gravitations- 
loven paa en saadan Maade, at den let kunde kollidere med 
Dogmer, som Religionsundervisningen indtil videre maa gaa ud 
fra som fastslaaede Resultater; det maatte blive de modnere Di- 
sciples egen Sag at løse den uundgaaelige Antinomi. Men i 
Disciplinen, denne Pædagogikens fineste Livsnerve, træder efter- 
haanden Modsætningen mellem Deres og min Livsbetragtning 
tydeligere frem og umuliggør en fortsat Samvirken. For en 
Idealist som mig maa Kærlighed og Overbærenhed være Disci- 
plinens Rødder; de korporlige Straffe har jeg kun turdet anvende 
i saare ringe Maal; de have altid forekommet mig at stride mod 
Menneskets gudsbilledlige Værdighed ; i al Fald har jeg forbeholdt 
mig personlig at udøve dem. De tildelte i forrige Uge den lille 
Siissmilch en haard legemlig Tugtelse, fordi han først skulde have 
besudlet sin Formands Trøjekrave med Spyt, og derpaa have sagt, 
da De foreholdt ham dette: Jeg har. Satan æde mig, ikke gjort 
det. Denne Sag var af saa alvorlig Betydning, at jeg gjorde den 
til Genstand for den grundigste og samvittighedsfuldeste Under- 
søgelse. Det over Klassen optagne Forhør gav intet sikkert Re- 
sultat; den ene Discipels Beretning modsagde den andens; fra 
Siissmilchs Moder kom en meget alvorlig Klage, hun, saa vel som 
hendes to voksne Døtre, erklærede under Eds Tilbud, at oven- 
nævnte Frase laa aldeles uden for Barnets Bevidsthed, idet han 
hverken havde Begreb om, hvem Satan egenlig var, eller kendte 
Udtrykket at æde, da de i deres Hus, selv naar der var Tale 
om Dyr, altid anvendte Verbet at spise, og med Hensyn til den 
forud for Eden gaaende Handling forsikrede de, at de havde op- 
fordret Barnet til at spytte saa langt, han kunde, men at det viste 
sig, at hans Saliva aldrig kunde række i en saa lang Afstand, 
som der er mellem Skolebordene i min Skole. Denne Sag har 
nu antaget saadanne Dimensioner, at jeg tror at træffe Deres 
eget Ønske ved at afskedige Dem fra Skolens Tjeneste fra 

den 1ste i næste Maaned, idet jeg tillige vedlægger en Anbe- 
faling. 

Deres højagtelsesfuldt ærbødige 
Dr. V. Pelt. 

— Det var 16 Daler mindre om Maaneden, brummede Hr. 
Albrecht. Naa jeg faar jo vel i næste Maaned den Grosserer- 
dreng, der skal piskes op til Præliminæreksamen. Fanden i Vold 
med det hele. 

Dermed skød han Brevet fra sig med den glimrende, i be- 
gejstret Tone holdte Anbefaling, og rev Konvolutten op paa det 
andet. Det var fra en Skolekammerat, der nu var Kapellan paa 
Landet. Det lød: 

Udløse, den 21. April 185 .. . 

Gamle Ven og Skolekammerat! 

Det er nu Aar siden, vi have udvekslet Tanker med hinanden, 
men jeg mindes disse Timer med stor Interesse. Vistnok dispu- 
terede vi som oftest, og Du skyede ikke at anvende Satirens 
Vaaben imod mig; men naar jeg tænker paa, hvorledes vore 
Disputer altid drejede sig om de højeste og dybeste Problemer, 
samt hvorledes din Logik og Dialektik indirekte kom mig til 
Gode, saa føler jeg, at jeg paa en vis Maade skylder Dig Tak, 
fordi Du vakte mig til Eftertanke; jeg tror egenlig, at Du var 
Skyld i, at jeg fik admodum Laudabilis for min apologetiske Af- 
handling til theologisk Embedseksamen. Dertil kommer, at jeg 
er i en Feststemning, en saadan gør Sjælen blød, og Barndom- 
mens og Ungdommens Minder fremstige i Friskhedens Glans, 
forskønnede ved Erindringens idealiserende Magt. 

Du véd ikke, hvor jeg føler det velsignelsesrige ved min 
Stilling. Da jeg kom her til Egnen, var der liden kirkelig Sans ; 
der var endnu en Del mormonske Tilbøjeligheder, som kun de 
grundtvigianske Præster, hvis Retning Du véd jeg er en bestemt 
Modstander af, turde tage det op med. Nu har jeg drevet al 
Mormonisme ud baade af Hoved- og Annekssognet, mine Kirker 
er altid fulde; desuden holder jeg Søndag Eftermiddag vekselvis 
Bibellæsning i Pastoratets forskellige Skoler; jeg har vakt Inter- 
esse for Missionens Sag, som jeg har forebragt paa forskellige 
Møder, som jeg har sammenkaldt; ogsaa vi Præster kunne lære 
noget af Tidens Associationsaand og anvende den i Guds Riges 
Tjeneste. Heller ikke savner jeg Menneskenes Anerkendelse. 



Idag, Aarsdagen efter min Kaldelse til Kapellan pro loco her paa 
Stedet, overraskede min brave, gamle Sognepræst, i sin Tid en 
fortræffelig Præst, men i mange Aar svækket af en Blødhed i 
Hjernen, mig om Morgenen med et Toddyglas af kostbart slebent 
Krystal, en Kasse med fine L'hombrejetons samt en bibliografisk 
Sjældenhed: Peder Plades danske Bibel. Om Middagen var der 
en tarvelig, men smagfuld Middag anrettet for mig i Kroen, na- 
turligvis ikke i det almindelige Lokale, men i Kroejerens private 
Havestue, hvor Formanden for Sogneraadet, Kammerraad og Pro- 
prietær Knap, i jævne, men fra Hjertet kommende Ord udbragte 
min Skaal og takkede mig for min „Driftighed'' som han sagde 
i sit ukunstlede Sprog, men Meningen var god. 

Nu sidder jeg i mit hyggelige lille Studereværelse i en glad, 
taknemmelig Stemning, der, efter at have ydet sin Tak til alle 
gode Gavers Giver, breder sig ud til alle de Mennesker, der 
have været noget for mig i mit Liv. At Du hører til dem, véd 
Du, haaber jeg. Allerede i Skolen var Du den, der bragte Liv 
og Aand i Klassen ved dine vel i Formen umodne, men om Ta- 
lent vidnende satiriske Opsatser i Vers og Prosa; hvad Du har 
været saa vel for Studenterlivet i Almindelighed som for vor 
snævrere Vennekreds, kan jeg aldrig glemme. Hvor kan det 
være, at alle disse Gaver siden have faaet saa sparsom An- 
vendelse i Livet? Var Du bestemt til at slide Dig op i Infor- 
mationer? Idet jeg for mig selv opkaster dette Spørgsmaal, til- 
byder sig intet andet Svar, end dette: Fordi Du er bleven ført 
bort fra Livets faste Midtpunkt, Troen. Tro ikke, kære Ven, 
at jeg vil pra^ike for Dig; jeg har altid anerkendt og anerkender 
endnu din Overlegenhed i en dialektisk Drøftelse; jeg udtaler 
kun min uforgribelige Mening og overlader Den, der virker i det 
dulgte, at gøre sin Gerning med Dig; og visselig, det er jeg 
overtydet om, Du vil en Gang naa til samme Klarhed, som jeg, 
med ringere Evner, men jeg tror med større Ydmyghed, alt fra 
den første Ungdom naaede til. 

Foreløbig synes jeg, at Du skulde rive Dig ud fra det aands- 
fortærende Liv, hvori dine Dage gaa hen. Tag i saa Henseende 
mod min venlig udstrakte Broderhaand. Herregaarden Lungeise, 
Hovedsædet for Lensgrevskabet af samme Navn, ligger i vort 
Pastorat. Grev Egemskjold, Besidderen, søger en Opdrager for 
Stamherren, sin sekstenaarige Søn, og har overladt mig Valget. 
Lige saa lidt som Faderen kan den unge Grev Vilhelm kaldes 
begavet; der tilsigtes derfor ingen klassisk, men en ordentlig 

Realdannelse, og det er jo de derhen hørende Fag, som Du har 
undervist i i de større københavnske Skoler. Der tilbydes 800 
Daler og alt frit i Huset; Du vil kun blive beskæftiget med den 
unge Greves Undervisning i tre Formiddagstimer, som Du kan 
lægge efter dit Behag; Resten af Dagen er Du fri. Hvilket 
Otium for Studier! Du vil kunne arbejde saa meget, at Du kan 
forberede Dig til en Magisterkonferens i Fysik eller Mathematik 
og derved berede Dig en lysere og sikrere Fremtid og en hæder- 
lig Stilling i Samfundet. Du vil faa to elegante Værelser, Ride- 
hest, naar Du ønsker det; Du spiser ved Herskabets Bord — 
tre Retter Mad med Dessert, Rødvin og Sherry, stundom Rhinsk- 
vin eller Sauterne, til daglig Forplejning; Gaarden ligger i en 
dejlig, skovrig Egn; der vil blive Lejlighed til Meditationer og 
indre Livsudvikling paa ensomme, romantiske Spasereture. Jeg 
har paa saadanne udarbejdet mine bedste Prædikener. Husets 
Damer, Grevinden og hendes Datter Komtesse Alvilda have megen 
Sans for det aandelige; jeg glæder mig allerede til et aandeligt 
Dystløb med Dig, naar vi efter Middagsbordet samles om Kaffen 
i Havestuen; jeg frygter ikke, at Du skal drage Damerne over 
paa dit Parti; jeg er aldeles sikker paa deres religiøse Stand- 
punkts Urokkelighed; jeg ønsker endog, at de skulle høre mod- 
satte Anskuelser fremsatte med Humanitet og Dygtighed, thi 
Grevinden er hildet i den Tro, at Fritænkere ikke kunne være 
moralske, og jeg har havt megen Vanskelighed ved at forklare 
hende Forholdet mellem en ren rationel og en kristelig Ethik; 
Du véd, at jeg, uagtet jeg hylder hvert eneste Dogme i den 
kristelige Lærebygning, er fjern fra al Fanatisme ; ja jeg anser 
end ikke en Omvendelse hinsides Graven for aldeles umulig. 

Pladsen kan tiltrædes fra 1ste Maj, men hvis Du behøver 
længere Tid til at ordne dine Sager, kan det ordnes ganske efter 
din Bekvemmelighed. Vær nu ikke sær, og sig Ja; i hvert Fald 
vil Du af disse Linier kunne skønne, at jeg er 

Din uforanderlig trofaste Ven 
August Jespersen. 

— Bavl! sagde Albrecht, skød Brevet samme Vej som det 
forrige, hyllede sig tættere i sin Slaabrok, kastede et Blik hen 
til Kakkelovnen, hvori Ilden nu brændte godt, lagde sig om paa 
Siden i Sofaen og beredte sig til en Middagslur. 



II. 

Karl Albrecht var Søn af en underordnet Embedsmand i et 
af Ministerierne. Faderen var tidlig bleven Enkemand og havde 
kun den eneste Søn. Han havde slidt og slæbt den hele Dag 
med alskens Udenomsarbejde for at holde Sønnen til Studeringerae, 
men han overlevede kun kort den Glæde at se ham som Student 
med Udmærkelse; nogle mente endog, at Indtrykket var saa 
stærkt, at det slog den svagelige Mand ihjel. Han døde i den 
Tro, at Sønnen vilde ende som Professor ved Universitetet, og 
efterlod ham en to tre tusind Daler, sine surt erhvervede Spare- 
penge. 

Kari Albrecht var en smuk Typus paa en dansk Yngling: 
blond-krølhaaret, med store aabne Øjne, der saa frejdigt og for- 
ventningsfuldt ud i Verden ; han var pigeagtig hvid og rød, havde, 
hvad man kalder mange Interesser, sang og spillede ret kønt, 
skrev vel tournerede Viser, kom i fyrig Begejstring, naar der var 
Tale om „ Ideen "^ eller „ Idealet *", skønt han af og til i stille 
Timer forgæves søgte at give disse Forestillinger Form i Tanke 
eller Billede. Med sit lette Hoved havde han lært saa meget 
af de evropæiske Hovedsprog, at han forstod dem ved Læsning; 
dette imponerede hans samtidige, der ikke la&ste stort andet end 
vor egen Literatur (mange knap den) og Aviserne. „Han læser 
Calderon i Grundsproget**, ytrede hans Ven, Stud. theol. Jesper- 
sen en Gang om ham i Studenteribreningen, og siden den Tid 
begloede en Del Russer ham med en mystisk Beundring, thi det 
at kunne læse Calderon stod siden Holbergs Tid som Toppunktet 
af literær Lærdom. Naar Kari Albrecht holdt en Tale, blev han 
altid applauderet; for de gamle i „Foreningen" blev han et „en- 
fant gdté'*, som de kælede for næsten som for en smuk Pige; 
naar han ved Fastelavnsløjer eller deslige klædte sig i antik- 
middelalderiig eller Rokoko-Kvindedragt, var han altid Ballets 
Dronning; nogle gamle skimlede Kontormennesker, der i For- 
eningen søgte at stænke deres Ungdom op ved Opkog af gamle 
Minder og daariig Airakspunsch, gjorde endog Kur til ham paa 
en Maade, der fjernt mindede om en Satyr over for en Nymfe, 
men han gjorde Nar ad dem, saa morsomt og saa godmodigt, at 
Publikum glædede sig derover, og Kontormenneskerne lo med. 
Der var en uskadelig trodsende Kaadhed ved ham som ved et 
forkælet, men af Naturen godt Bam; han var altid i Opposition, 
men kun saaledes, at han efter Generalforsamlingen drak Dus 

med sine Modstandere; hans Festviser var altid republikanske; 
en enkelt Gang forargede en af dem et Højesteretsadvokatemne 
i Senioratet, saa at han forlangte den kasseret, men den gik 
alligevel igennem. Han var Fritænker, men han var maaske ikke 
bleven det, hvis han ikke havde moret sig over den bornert- 
arrige Form, som nogle Theologers Zionsvægteriver antog; og da 
han var en begejstret Skandinav, hvad der i de Aar betragtedes 
som den fornemste Kvalifikation til at være en Student, som det 
sig hør og bør, brød man sig kun lidet om hans religiøse Stand- 
punkt, lige over for hvilket man den Gang i det hele forholdt 
sig temmelig indifferent. 

Man gjorde sig allehaande Forventninger om Karl Albrechts 
Fremtid. En midaldrende Digter, der havde forset sig paa hans 
feminine Modtagelighed for alle Indtryk, forudsagde ham en rig 
poetisk Fremtid; den filosofiske Docent, der paa Eksaminatorierne 
glædede sig ved hans raske og klare Opfattelse, troede at opdage 
en speciel spekulativ Begavelse hos ham; en mathematisk Dok- 
tor erklærede ham som født til Mathematiken ; det Talent, hvor- 
med han paa Studenterkomedier spillede Elskerroller, og navnlig 
hans stemningsfulde romantiske Foredrag af de erotiske Kuplet- 
partier gjorde, at mange antog, han vilde gaa til Theatret. Selv 
boltrede han sig som en Fisk i Vandet imellem alle sine Inter- 
esser og Impulser; han læste Poesi, Filosofi, Mathematik, Natur- 
videnskaber, sang, disputerede, holdt Taler, spillede Komedie, 
soldede i al Skikkelighed, var Medlem af allehaande Studenter- 
komiteer for politiske og andre Festarrangements, og i en Række 
Aar slog hans Fædrenearv, som han stadig tog op af, godt til, 
saa han kunde føre et behageligt og sorgfrit Liv. 

Men Aarene gik, og Generationerne i Studenterlivet afløste 
hverandre. Efterhaanden forsvandt hans ældre Beundrere fra dets 
Sfære! saa spredtes hans samtidige ud i det praktiske Embedsliv 
eller opslugtes paa Grund af Forlovelser eller deslige af Familie- 
livet; han blev staaende som en Rest fra tidligere Tider, han 
havde ikke mere Ungdommens Fortryllelse over sig og havde 
ikke erhvervet sig den respektindgydende Værdighed, som en 
Embeds- eller anden fast social Stilling omgav hans samtidige 
med, naar de en enkelt Gang viste sig i Studenternes Kreds. 
Disse samtidige tabte ogsaa efterhaanden Interessen for ham, de 
maalte nu denne flagrende Sommerfuglebegavelse med Alvors- 
mænds nøgterne Maalestok. Og en skøn Dag gik det tydelig op 
for Karl Albrecht, der nu havde opbrugt sin lille Formue, at han 

var tilovers i sin gamle Kreds. Han havde mange spredte, løse 
Kundskaber, men intet Studium; hans aandelige Livlighed, der 
trængte til at pirres ved Samtale og applauderende Sympathi, 
skrumpede ind; han gentog sine egne Vittigheder, hans Methode 
i Disput og Diskussion var bleven stereotyp; alle kunde ham 
udenad. Hvad gjorde saa Karl Albrecht? Han trak sig tilbage 
fm Studenterlivet, søgte Undervisningstimer i Fysik og Mathematik 
og sled ihærdig for Føden. Der kom efterhaanden en sløv Bitter- 
hed over ham ; for saa vidt han stræbte efter noget, var det efter 
en nøgtem-ironisk Livsbetragtning, der gjorde kort Proces med 
alle Illusioner, og som var tilbøjelig til at hylde Sætninger, som 
at hele Livet er Humbug, at den bedste Gøgler gør de bedste 
Forretninger, men han kom imidlertid til det Resultat, at han 
ikke gad være med i Legen, og derfor trak han sig ud af den. 
Saaledes var han, som vi nu finde ham, i sit 32te ^ar, prak- 
tiserende som Fysik- og Mathematiklærer ved en tre fire højere 
Privatskoler i Hovedstaden; men som vi saa, havde han nys 
faaet Afsked fra den ene. 

Idag gik det Albrecht som Borgmesteren i Kallundborg i 
Baggesens Digt; han higede efter Middagsluren, men han havde 
ingen Fikke til at læse for sig og ingen Stadskrønike til at folde 
i Søvn over. Mod hans Vilje havde Pastor Jespersens Brev sat 
Uro i hans Sind. Naar han af og til aabnede Øjnene, som Søv- 
nen ikke vilde husvale, og saa sig om i sit uhyggelige, halv- 
mørke Værelse, der efterhaanden fra koldt blev steghedt og fyldt 
med Kakkelovnsos, hørte Regnen piske paa Vinduerne, hvis Utæt- 
hed gav Vinden Lejlighed til at bringe de gule, tilrøgede, sjuskede 
Gardiner til at svulme som slappe Sejl for en svag Kuling, frem- 
manede hans Fantasi ham uvilkaarlig Herregaardens høje og lyse 
Stuer med den bløde Fylde af Kanapéer, Lænestole og Portierer, 
Damernes raslende Silkeslæb, den frie og overlegne Tone, som 
den med det fine Selskabs Liv ukendte borgerlige gerne forud- 
sætter i de aristokratiske Kredse, et rask Liv i den frie Natur, 
Rideture saa livsvækkende og befriende som dem, han i gamle 
Dage foretog langs Strandvejen, da han havde Raad til at tage 
Ridetimer og leje Heste, da hver Villa, han passerede, afgav 
Kulisser til en hurtig digtet og hurtig glemt Elskovsscene i 
Maaneskin i Jasminlysthuset ; han tænkte sig, hvorledes han atter 
kunde nære sin medfødte Aandslivlighed ved Læsning og aandrig 
Samtale og lade sin Improvisatorevne spille. Han stod op, saa 
sig i Spejlet og kom, efter nogen Tid at have mønstret sig selv. 

til den Erkendelse, at naar han ragede det struttende Skæg af 
paa Knebelsbart og Fipskæg nær, kunde han endnu faa et ret 
ungdommeligt Udseende med et vist poetisk Chic. Han følte 
noget faa Liv i sig, som han længe havde troet var dødt; et 
Stød ude fra havde vækket det; Bjerget var kommet til Pro- 
feten. 

Han svarede straks Pastor Jespersen, at han gik ind paa Til- 
budet, men med den ham egne Tilbøjelighed til at opsætte et 
afgørende Skridt og i paakommende Tilfælde holde sig en Udvej 
aaben, forlangte han først at tiltræde sin Post i Midten eller 
helst i Slutningen af Maj Maaned. 



III. 

Da Pastor Jespersen skrev, havde han virkelig været i en 
lyrisk bevæget Stemning, som Menneskene komme i efter en god, 
med Maade nydt Middag, naar man er langt fra at være beruset, 
men heller ikke kan kaldes aldeles ædru. Da han vaagnede 
næste Morgen med en ganske lille Antydning af Tyngde i Hove- 
det, var det en af hans første Tanker, om han ikke skulde 
skynde sig ned til Kroen, inden Postkassen, hvori hans Bud 
allerede havde lagt Brevet ganske tidlig, blev tømt, og tage det 
tilbage. Han havde en Fornemmelse af, at han havde været 
lovlig kry paa det ved selv at opfordre en mulig Rival til Ind- 
flydelse hos Grevens og Sognets dannede Familier til at møde 
ham paa Arenaen. Noget, der var i Stil med Per Degns Mono- 
log: „Jeg skøtter, sandt at sige, ikke meget om, at Rasmus 
Berg kommer hjem," brummede inden i ham. Men Jespersen 
var vant til at holde sig selv i Ave. Hans undersætsige, stærke 
og lodne Krop trængte til megen Føde; han havde en stærk 
Appetit, megen Lyst til Mad og Drikke og andre kødelige Ny- 
delser, og hvis han ikke havde studeret Theologi, var han rime- 
ligvis bleven noget kynisk i sit Liv paa flere Maader. Men paa 
den anden Side var der en samvittighedsfuld Soliditet i hans 
Natur, der hyldede Sætningen „Åge qvod agis" ; da han derfor 
havde taget fat paa Theologien som Brødstudium, klemte han al- 
vorlig paa, lærte sine Kollegier paa Fingrene, mødte flittig paa 

Eksaminatorier og skriftlige Øvelser, reflekterede ogsaa over, hvad 
han læste, og søgte at læmpe sit Liv derefter i visse Maader. 
Den kristelige Moral blev en Slags Politi for ham; naar en Fri- 
stelse overfaldt ham og vilde trække ham hen til en eller anden 
Udskejelse, kaldte han Moralbudet til som en Betient, der skulde 
befri ham for den paatrængende Gæst; og hændte det sig end 
ikke sjælden, at denne Gæst fik Magt over hans blodrige og 
nydelseslystne Natur, saa fandt han gerne paa en eller anden 
Pønitense som f. Eks. at lære et Kapitel af et af Pauli Breve 
udenad paa Græsk. Hvad man kalder Anger og Ruelse var hans 
Gemyt ikke modtageligt for; ligesom han respekterede det be- 
staaende og var imod alle voldsomme Reformatorer og Opposi- 
tionsmænd, saaledes gjorde en Overtrædelse, der nu en Gang 
faktisk var sket, ham egenlig ingen generende Skrupler, men 
som moralsk Ordensmand fandt han, at der skulde gives noget 
for noget, og at det skulde gøres ordentligt. Da han som Stu- 
dent en Gang havde været saa uheldig at blive døddrukken ved 
et Sold, gav han af sine saare fattige Midler Dagen efter en 
Daler til den første Tigger, han mødte paa Volden. Efter fire 
Aars Studium blev han theologisk Kandidat med bedste Karakter, 
underviste i faa Aar i København, i hvilken Tid han supplerede 
hvad hans Embedslæsning ikke havde tilladt ham at erhverve af 
æsthetisk Dannelse; han hersede tidt ærlig for at faa Poesi til 
at glide ned, da den i Grunden kedede ham ; kun naar han havde 
været ved et godt Bord, gjorde navnlig den Art Lyrik, der svæl- 
gede i overstrømmende bredt udmalede Følelser, et sympathetisk 
Indtryk paa ham; han fik ved en saadan Lejlighed endog let 
Taarer i Øjnene. Hans stadige Ekscerpter af hans Læsning satte 
ham i Stand til paa passende Steder at anbringe Frugterne af sin 
poetiske Læsning som Blomster i sine Prædikener. 

Han tog straks et Ryk i sin første Bevægelse af misundelig 
Ængstelse over Muligheden af, at Albrechts Komme kunde stille 
ham selv i Skygge, og han satte et Punktum for alle slige An- 
fægtelser ved at slaa i Bordet og sige højt til sig selv: Du har 
handlet som en brav Karl, August! Da han derpaa ved en 
marineret Sild, en Snaps Genever, et Glas Sodavand og en Kop 
stærk Kaffe havde forjaget sin Upasselighed, gjorde han sin dag- 
lige Rundvandring, hvilken han havde indrettet saaledes, at han 
til hver Dag bestemte et Antal Sygebesøg, der vekslede efter de 
syges Antal, saaledes at alle Sognets syge kunde faa hver sin 
Visit om Ugen. Han optegnede i sin Lommebog, hvad han 

skulde sige af Trøstensord til enhver af dem; kun i en snæver 
Vending anvendte han det, han den forrige Uge havde sagt til 
En, paa en Anden i den næste Uge. Paa Egnen nød han al- 
mindelig Agtelse som en sjælden samvittighedsfuld Præst; og om 
end de mere kritiske ikke fandt, at han var nogen særdeles vel- 
talende Prædikant, ydede de ham dog Anerkendelse for Klarhed 
og Orden i Prædikenens Anlæg. 

To Dage efter havde han Albrechts Brev, og samme Dags 
Eftermiddag trak han i sort Frakke og hvidt Halstørklæde for at 
bringe Grevens Familie Efterretningen om Udfaldet af hans Be- 
stræbelser. Ikke uden en stille indre Tilfredshed med sig selv 
gik han op ad den lange endnu nøgne Lindeallé, igennem hvis 
bladløse Grene der faldt et blændende stærkt Sollys, hvori de 
klæbrige Knopper glinsede, over Broen, der førte over en bred 
Kanal, hvori Svanerne skød lange trekantede Furer, op ad den 
brede Stentrappe midt for den hvide Rokokofagade med de med 
graa Oliefarve malede doriske Pilastre, der lod, som de bar et 
Galleri over første Sal med plumpe, ligeledes graamalede Vaser 
ovenpaa Balustraden. Den i Vestibulen staaende Tjeners forret- 
ningsbekymrede Mine gav Plads for et imødekommende Smil, da 
han saa, det var Præsten, der kom; denne nikkede til ham og 
spurgte : 

— Deres Familie lever vel, Gottliebsen? 

— Takker, Deres Velærværdighed, særdeles vel. 

— Er Herskabet hjemme, Gottliebsen? 

— Jo, Deres Velærværdighed, Hr. Greven og Hr. Generalen 
er paa Billardsalen; Grevinden, Komtessen og Kammerherreinden 
er i Havestuen. 

— Vil De melde mig hos Hendes Naade. 

— Jo, Deres Velærværdighed. 

Et Øjeblik efter kom Gottliebsen tilbage, bukkede, gik foran 
Præsten og aabnede Dørene for ham, indtil han naaede Døren, 
der førte ind til Havestuen; da han havde aabnet den, trak han 
sig bukkende, tilbage med et Par Baglændstrin. 

I den rummelige Stue, i hvis Midte der hang en stor Glas- 
lysekrone ned fra det med snørklet Stukkaturarbejde besatte Loft, 
hvor Vægpanelerne i de forgyldte Listerammer afvekslende dan- 
nedes af Spejlglas og hvidt lakeret Træ, hvor en munter Ild af 
store Favnestykker knitrede i Kaminen, gennem hvis Glasdøre 
man saa ud over den dybe blaa, i muntre Krusninger hoppende 
Sø, omgivet af de brunrøde Skove, sad tre Damer, hver i sin 

Lænestol om et rundt Bord midt paa Gulvet. Den ældste var i 
Stil med Havestuen. Under den store Kniplingskappe stak paa 
hver Side af Hovedet to skraatliggende kridhvide Krøller frem, 
der godt kunde gælde for pudrede; midt i det smalle med smaa 
Furer tæt gennemtrukne Ansigt sad en lille krum Næse, hvis 
Tip dirrede, naar hun talte; paa den sorte Silkekjole bar hun en 
omfangsrig Kniplingsbesætning ; de rynkede Hænder med tykke 
blaa Aarer paa hvidgul Grund blinkede af Ringe. Det var Kam- 
merherreinde von Griinow, en Moster til Greven. Lige over for 
hende sad Husets Frue, Grevinde Egemskjold, en syv og tredive- 
aarig mørkeblond Dame, noget tilbøjelig til Embonpoint, med en 
endnu frisk, rød og hvid Teint, snehvide buttede Hænder og 
brune Øjne, der syntes oprindelig at have kunnet spille livligt 
og muntert, men hvis nuværende Udtryk sædvanlig var mat 
Kedsommelighed; man saa hende hvert Øjeblik behændig skjule 
en Gaben, lægge et Strikketøj fra sig, tage fat paa det igen og 
saa atter lægge det. Lige over for Glasdøren sad hendes nitten- 
aarige Datter. Hun havde Moderens mørke Øjne og et endnu 
mørkere Haar, men hendes Figur var smidig og slank, næsten 
spinkel. Den gjorde Indtryk af at kunne bøje sig i helt van- 
skelige Stillinger uden at tabe sin Skønhed, men kun de lange 
smalle Fingre morede sig med at stemme mod Randen af Bordet 
og krumme sig helt bagud; hendes øvrige Skikkelse bevarede en 
fuldkommen konventionel Holdning; skulde noget tyde paa Lyst 
til at gaa uden om Konveniensen, maatte det være hendes sky, 
gazelleagtige Blik, der pludselig med Nysgerrighed kunde fæste 
sig paa en Genstand og derpaa lige saa pludselig gemme sig i en 
tilsløret Udtryksløshed. 

Hvis nogen Samtale overhovedet havde været i Gang, var 
den i hvert Tilfælde ganske gaaet istaa ved Pastor Jespersens 
Indtræden. Der fløj et livligt Glimt over de to sidstnævnte Da- 
mers Ansigter, der tydelig viste, at det var dem særdeles be- 
hageligt, at et eller andet viste sig i den fuldkommen tomme 
Synskreds. Grevinden rakte Pastoren hele Haanden, af Kammer- 
herreinden fik han Pegefingeren og Langfingeren af den tørre og 
kolde højre Haand; Ringenes Plader duggedes af den fede og 
varme Fugtighed af hans kødfulde dito; Komtessen bøjede let 
Overkroppen og smilede ganske fint. 

— Noget nyt, Hr. Pastor? spurgte Grevinden og kvalte igen 
en Gaben. 

^ — Godt nyt, Deres Naade! sagde Jespersen med et bredt 

Smil, idet han purrede sig ind i sit tykke Haar. Kan nu Deres 
Naade gætte? 

— Er Hun — Favoriten — Danner — bleven renvoyeret? 
spurgte Kammerherreinden. 

Komtesse Alvilda røbede en tydelig Lyst til at le, men et 
Blik fra Moderen kaldte hende til Orden. Hun krummede Pege- 
fingeren stærkt tilbage og stirrede nær ned paa Bordpladen. 

— Nej, min Nyhed angaar kun denne snævrere Kreds, sagde 
Jespersen. Behag nu at gætte. Deres Naade. 

Grevinden gjorde et mat Tilløb til at anspænde sin Gætte- 
evne, kneb Øjnene lidt sammen og stirrede hen i Luften, men 
lod sig straks efter falde ned mod Lænestolens Ryg og hviskede 
kælent: 

— Jeg kan ikke. 

Jespersen smilede igen, kastede sig lidt bagover, foldede Hæn- 
derne over Knæet og lod sit Blik glide om paa Damerne. 

— Er det blevet til Alvor med Prinsen af Anhalt-Bernburgs 
Mariage med Prinsessen af Hohenlohe-Siegmaringen? snøvlede 
Kammerherreinden. Neppe troligt! 

— Grandtante hører jo, at det kun angaar os, sagde Kom- 
tessen. 

— Ja vel, mon ange, men en Prins af Anhalt-Bernburg har 
i forrige Aarhundrede været gift med en von Griinau fra Mecklen- 
burg. 

— Kan Komtessen ikke gætte? spurgte Præsten, trak Hove- 
det ned mellem Skuldrene og søgte at gøre sit Ansigt uendelig 
skælmsk, hvorved det fortrak sig til en stor Grimace. Udtrykket 
i Komtessens Øjne blev isnende, hun sagde tørt: 

— Nej. 

Jespersen vidste godt, hvor ofte Damerne kedede sig og greb 
alt, der kunde spænde Opmærksomheden en Smule. Han følte 
dog straks, at han havde set for familiær ud, da han sagde den 
sidste Replik; hans naturlige Kluntethed havde gennembrudt den 
Snuhed, som Omgang med mange Mennesker havde vakt i ham. 
Han opgav da alle Forsøg i Retning af det spændende og sagde 
resolut : 

— Jeg har skaffet en Lærer til Grev Vilhelm. 

— Nej virkelig, lød det i en livlig Trio — hvem? 

— En Kandidat Albrepht, en Skolekammerat og Ungdomsven 
af mig. 

— Det sidste er en god Anbefaling, gode Pastor, sagde Grev- 
inden venlig. Saa vil han kun læfe Vilhelm, hvad godt er. 

Jespersen bukkede sig dybt i Sædet; derpaa trak han sine 
store Øjenbryn op i Panden, støttede Hagen i sin Haand og 
sagde : 

— Jeg maa vel tale aldeles frit. Deres Naade! 

— Bedste Pastor, intet er os kærere, sagde Grevinden. 
Hun og Datteren indtog en interessefuld, lyttende Stilling; 

Kammerherreinden gjorde kun en Bevægelse med Næsetippen i 
Retning af Præsten. 

— Grev Vilhelm maa lære noget. Deres Naade ; det er alde- 
les nødvendigt. Der er farlige Kræfter i Gære i vor Tid; Sam- 
fundet bæver i sine Fuger. Med Guds Hjælp, den, vi Menne- 
sker altid maa haabe paa, kommer der vel en Gang noget godt 
ud af det hele; men hvorledes og naar det sker, staar det ikke 
i* et Menneskes Magt at forudsige ; vi maa handle efter vor bedste 
Overbevisning og stille alt i Guds Haand. 

— Parfaitement, sagde Kammerherreinden, det er, som jeg selv 
kunde have sagt det! 

Hun sendte et anerkendende Nik til Jespersen, som fort- 
satte: 

— Der er Kræfter oppe, som vil bryde den historiske Over- 
levering paa alle Omraader, paa Kirkens som paa det borgerlige 
Samfunds. Jeg miskender ikke, at deres Repræsentanter paa 
enkelte Punkter kan have en relativ Ret. Men Mennesket kan 
ikke leve uden faste Former, uden noget at tro paa. Riv de 
gamle ærvaérdige Kirker ned, som have skænket mange bedende 
Slægter Ly, hvor skal da den vejvilde Mængde finde Herren, 
som ganske vist ikke bor i Templer, der ere byggede af Men- 
neskehænder, men hvis Aand er der som allevegne? I disse 
Haller tvinger alt Sjælen til at samle sig i Tanken om Herren 
ved de hellige Billeder og Tegn, ved Salmens Toner og ved 
Prædikantens Ord, der bevæge sig om et Thema af den hellige 
Skrift. Kirken hviler paa Troen, paa en Autoritet, noget fast og 
urokkeligt; derfor har den en naturlig Forbundsfælle i Samfundets 
Autoritetstro, i Agtelsen for dets overleverede Trinfølge, der sam- 
ler sig i Tronen; men nærmest den staar Adelen. Jeg er ikke 
Aristokrat, jeg er født i ringe Stand; jeg er ikke blind for de 
Overgreb Adelen i sin Tid kan have begaaet, men et latinsk 
Ordsprog siger med den fyndige Kraft, som er ejendommeligt for 
dette ærværdige Oldtidssprog : Misbrugen hæver ikke Brugen, 

s. Schandorph : Romaner. I. 2 

eller som det hedder i selve Sproget: Åbusus non tollit usum. 
Jeg tror, at endnu i lange Tider vil. Adelen være en nødvendig 
tilbageholdende Kraft mod Tidens iltre Reformiver; men for at 
den skal kunne udfylde sin Plads, maa den kende, hvad der 
rører sig i Tiden. Deres Naade maa undskylde . . . men jeg 
tror, den i de sidste Tider har . . . ja . . . jeg tør vel sige, 
forsømt noget i saa Henseende. 

' — Jo, det véd Gud, sagde Grevinden med en stille Over- 
bevisning, men greb sig i maaske at være gaaet for vidt og ret- 
tede det til: Ja maaske. 

Kammerherreinden nikkede i en let Slummer. En betænke- 
lig optrækkende Lattersky paa Komtesse Alvilda spredtes atter 
ved Moderens advarende Øjekast. 

— Jeg tror, jeg tør paastaa det — vedblev Jespersen — at 
der gives flere særdeles hæderlige Undtagelser (her kom et tem- 
melig kluntet Buk til hver af Damerne), forstaar sig af sig selv. 
Og navnlig er det min Mening, at de unge Adelsmænd, der ikke 
egne sig for den klassiske Dannelse, bør lære dels de levende 
Sprog, dels de mathematisk-naturvidenskabelige Fag. Afset fra 
den rent umiddelbare Nytte, som denne Kundskab vil bringe 
dem f. Eks. i deres agronomiske og administrative Virksomhed, 
vil den sætte dem i Stand til at følge med Tiden, som jo navn- 
lig har kastet sig over den Retning og ved Hjælp af den har 
gjort de store, for Samfundet saa betydningsfulde Opdagelser. 
Rigtignok have disse Videnskaber ofte hovmodig vendt sig mod 
Troens Resultater og Aabenbaringens Sandhed, men det er sik- 
kert kun en Art kaad Ungdomstrods, som vil gaa over; jeg for- 
udser en almindelig Omvendelse af Mathematikerne i Stil med 
den berømte tyske Digter Heines .... Har Damerne læst hans 
Romancero? Naa, ikke? 

Jespersen rømmede sig lidt forlegen. Han vilde gerne gælde 
for meget æsthetisk belæst; Sandheden var, at han kun kendte 
det i Clausens Dogmatik oversatte Citat af Fortalen til Roman- 
cero. Han raabte sin Tugtemester an, ..der ogsaa gav Møde. 

— Ja, jeg kender kun paa anden Haand den Bekendelse, 
han aflagde paa sit smertelige Dødsleje: han. Spotteren, Nihilisten, 
vendte sig fra Tvivlens Afgrunde til Troens Klippe; han kom 
tilbage som den forlorne Søn, efter at have, som han siger . . . 
forrettet en smudsig Dont, Svinehyrdedonten hos Hegelianerne. 
Jeg skal ved denne Lejlighed give Damerne et kort Begreb om 

den hegelske Filosofi, men maa som Indledning begynde med 
Kant. Ser De, Immanuel Kant .... 

Grevinden og Komtessen havde lænet sig fremad for ret at 
lytte til med Opmærksomhed, da Døren aabnedes paa vidt Gab, 
og to Herrer traadte ind. Den første fyldte næsten Døraabningen 
med sin høje, korpulente, statelige Figur, og skred frem med 
højt løftet Bryst og i Parademarschskridt. Det store, ret regel- 
mæssigt formede Ansigt med Ørnenæsen over den vældige graa 
Knebelsbart vilde have været smukt, hvis ikke de lyseblaa, frø- 
agtig fremstaaende Øjne havde skæmmet det; de buskede Øjen- 
bryn trak sig tæt sammen til et Udtryk, der skulde gengive en 
barsk Overlegenhed over de fleste Verdensfænomener som lig- 
gende under Besidderens Horizont; vist er det, at der laa saare 
lidt inden for den. Det var Grevens Faders Fætter, General 
Bilbach. Det var ikke paa nogen blodig Valplads, han havde 
tjent sine Generalsdistinktioner. Oprindelig Løjtnant i Hestgarden, 
var han gaaet ind i Staldetaten, var saa bleven Kammerherre og 
Hofchef hos en Prinsesse. Der skulde afsluttes en japanesisk 
Handelstraktat, hvis Realitet maatte overlades til en handelskyn- 
dig, borgerlig født Embedsmand, men da denne var lille, hjul- 
benet og skeløjet, maatte Regeringen for Honnørens Skyld have 
en Repræsentant, der kunde fylde og tage sig ud, og valgte 
Kammerherre Bilbach, der ved denne Lejlighed blev udnævnt til 
General. Han skal ved sin barske Mine og sin fuldkomne Lige- 
gyldighed for alt, hvad der foregik, som han udtrykte ved aldeles 
ikke at se paa nogen af de tilstedeværende, holde sin venstre 
Haand paa Sabelgrebet og med den højre sno sin Knebelsbart, i 
høj Grad have imponeret Japaneserne og bibragt dem en høj 
Forestilling om sit Fødelands Krigsmagt. Ved sin Hjemkomst 
blev han Storkors af Dannebrog, gik af med en betydelig Pen- 
sion fra sine forskellige Charger og tilbragte Tiden med at rejse 
fra den ene Herregaard til den anden; han kunde nemlig ud- 
regne sit Slægtskab med Landets fleste adelige Familier. 

Efter ham fulgte, gemt bag hans vældige Ryg, næsten som 
et Appendiks til hans sorte Kjoles Skøder, Husets Herre, Lens- 
greve Egemskjold. Det var en lille spinkel to og fyrretyveaarig 
Mand med et magert, blegt Ansigt, som dog de store blaa, af 
Naturen milde Øjne vilde have gjort ret elskværdigt, hvis han 
ikke havde sat sig som Opgave at se lige saa barsk ud som sin 
Halvonkel, Generalen. For dog at komme til at ligne ham noget, 
bar han en stor guldblond Knebelsbart og et dito Fipskæg, der 

2* 

hang ned som et Stykke Pelsværk og skjulte hans Skjortekrave. 
Det var dog kun i Onkelens Nærværelse, at han udarbejdede 
denne Maske; naar Generalen ikke var tilstede, var han mild 
og stille og satte kun Pris paa at være i Fred med alle Men- 
nesker. 

Som ved en frygtet Skolemesters Indtrædelse i en Skolestue, 
blev alt stille. Pastor Jespersen stansede brat i sin begyndte 
Udvikling; Grevinden og Komtessen tog fat paa deres Haand- 
arbejde, som de havde lagt fra sig foran paa Bordet; Kammer- 
herreinden vaagnede med et „Och — ja!" og gav sig til at dreje 
paa sine Ringe, idet hun brægende nynnede: 

O Richard, 6 mon roi, 
L'univers t'abandonne. 

Generalen kastede et flygtigt mønstrende Blik paa de tre 
Damer og syntes ikke at finde noget at udsætte paa dem; læn- 
gere dvælede han ved Jespersen, hvis høflige Hilsen han gen- 
gældte med et lille Udslag med den venstre Haand. Greven 
efterlignede Bevægelsen, men tilføjede i Smug et smilende Nik 
og en venskabelig Pliren med det ene Øje. 

— Hvad drejede Konversationen sig om, Charlot? spurgte 
Generalen Grevinden. 

— Pastoren vilde til at udvikle den tyske Filosofi for os, 
svarede denne. 

— Hm, saa! Den skal have bouleverseret Hovedet paa 
mange unge Mennesker i sin Tid og bragt dem i Kachotten. 
Heldigvis er den nok i betydelig Dekadence. Ikke, Hr. Pastor? 

— Den har gjort mærkelige Svingninger — den . . . 

— Er bleven mere loyal; meget glædeligt! Jeg har hørt 
noget derom . . . forleden Aar i Rumpenheim ... Du maa ikke 
mere skænke den Riidesheimer for mig ved Diner' en, Magnus, 
(her henvendte han sig til Greven), man smager den efter Kaf- 
fen, den vil ikke gaa af Tungen. 

— Det skulde dog være . . . jeg mener . . . jeg . . . har 
dog forskrevet . . . hm, sagde Greven og tog sig om Fipskæget. 

— Den er ikke god, Magnus, den er herb. I Egemskjolder 
har alle en brillant Tunge for Bordeauxvin, men Rhinskvin ligger 
nu en Gang ikke for Jer; I kan ikke gøre for det. Hold Du 
Dig til din Sauterne, den er magnifique. 

— Hm — ja men, jeg mener . . . der er saa mange Men- 

nesker, der . . . saadan . . . synes jeg . . . holder mere af 
Rhinskvin . . . jeg mener ... for Eksempel til Karper. 

— Du giver for meget efter for Tiden, Magnus, det har jeg 
sagt Dig saa tidt, min Ven ... Du har faaet et lille Stænk af 
Liberalismus, uden at Du selv véd af det. 

— Nej . . . jeg mener . . . jeg skulde tro . . . nej hør, jeg 
modstaar. Fanden brække mig. Tidens . . . saadan . . . Be- 
vægelser. 

Med disse Ord opdrev Greven den barskeste Mine, han raa- 
dede over, knipsede med Fingrene ad Tiden ud i Luften, stak 
derpaa begge sine smaa fine Tommelfingre i Vestelommen og gav 
sig til at maale Gulvet med lange Skridt. 

— Ja, ja. Du har en god Vilje, Magnus, men Du maa vogte 
paa Dig selv, saa gaar det nok, sagde Generalen med beskyttende 
Anerkendelse, hvorpaa han rykkede en Stol hen til Bordet og 
satte sig. Der opstod en lille Tavshed, som Generalen afbrød 
ved at henkaste til Jespersen: 

— Noget nyt, gode Pastor? Hm? 

Pastor Jespersen saa spørgende paa Grevinden. Denne saa 
igen paa ham, betragtede derpaa frygtsom Generalen og sagde: 

— Vi har faaet . . . Pastor Jespersen har skaffet os en Hov- 
mester til Vilhelm. 

— Har han ikke havt Hovmestre nok? Nu er han jo seksten 
Aar. Ja havde salig lille Iver levet, som var din førstefødte Søn, 
saa maatte man jo have opdraget Vilhelm til en Gang at blive 
Stiftamtmand eller sligt, men Vilhelm er jo nu Stamherre . . . 

— Pastoren mente dog, han burde lære noget mere, vovede 
Grevinden at indvende. 

— Saa? Hvad skulde det saa være? Det begriber jeg 
virkelig ikke. 

— Noget Mathematik og Fysik. 

— Mathematik? Behøves aldeles ikke. Jeg lærte i sin Tid 
Mathematik som Kadet, men jeg har, paa Ære, glemt hvert Ord, 
og jeg forsikrer Dig, Charlot, jeg har aldrig savnet det, skønt 
jeg tør sige, jeg har beklædt ret eminente Stillinger. Fysik har 
jeg for Resten intet imod. Det er ret ingeniøst. Jeg erindrer, 
at naar vor Lærer toucherede med en Bue nogle . . . nogle 
Glasplader, . . . ordinært Vinduesglas . . . saa lød det, som En 
spillede Violin, og saa var der noget Sand, der dannede ret 
kuriøse Figurer paa Pladerne. Aa jo . . . det er ganske vakkert 
og instruktivt. Naar arriverer saa den Informator? 

— Vist midt i Maj, svarede Grevinden. Han hedder — 
hvad hed han nu, Hr. Pastor? 

— Kandidat Albrecht, svarede Jespersen Grevinden og und- 
gik at se paa Generalen. 

— Jeg har engang havt en Skræder af det Navn, sagde 
Generalen med en eftertænksom Mine; men jeg véd virkelig 
ikke, om han havde Sønner. 

— Kand. Albrechts Fader var Embedsmand i Indenrigsmini- 
steriet, sagde Jespersen. 

— Naa, det var maaske en Broder til Skræderen, sagde 
Generalen distræt ud i Luften. 

Jespersen rejste sig brat og tog Afsked. Generalen gjorde 
altid et frastødende Indtryk paa ham, og han havde den inder- 
ligste Lyst til at angribe ham og sige ham imod, men Ulykken 
var, at han aldrig kunde faa fat paa noget Sted, hvor han kunde 
saares. Han forstod aldeles ikke denne Species af Menneske- 
slægten; Generalen stod ligesom i en anden Plan end den, 
hvori Menneskene ellers bevægede sig. Naar Præsten vilde 
nærme sig til et Angreb, saa svarede Generalen ham med en 
affejende Indrømmelse, eller ogsaa svarede han slet intet, eller 
endelig henvendte han en Replik, der rent forlod Themaet, til 
en anden af de tilstedeværende og talte ud over Hovedet paa 
Præsten. Naar Jespersen havde været sammen med ham, gik 
han altid hjem, vred paa sig selv og ham. Ofte spurgte han sig 
selv, hvorfor de to elskværdige Damer, Moder og Datter, der 
begge havde Generalens Dannelse og Forstand mange Gange, 
lod sig saadan tyrannisere af ham. Han begreb ikke, at Menne- 
sker, hvis hele Opdragelse er gaaet ud paa at tage Hensyn til 
tusinde Sider — hvad der, med en Del Indskrænkning, gjaldt 
om Jespersen selv — kan lade sig imponere af fuldstændig Ego- 
isme og Hensynsløshed, der endda hos Generalen kom frem i 
en saa naiv Form, som var det den mest berettigede Ting af 
Verden. Desuden savnede Jespersen Hurtighed i Repliken ; skulde 
han have svaret Generalen, vilde han være bleven grov og have 
tabt Spillet, medens denne aldrig var i Forlegenhed for en Re- 
plik, og, selv om den var nok saa dum, var aldeles overbevist 
om, at det var det eneste, der burde og kunde siges. — Jeg 
har, om jeg selv skal sige det, Talang til at afslutte en hvilken 
som helst Kvæstion, der toumerer hen mod det genante, sagde 
han tidt med Selvtilft'edshed til sine Omgivelser. Han var alt- 
for ophøjet over en saa ubetydelig Ting, som en Kapellan pro 

loco var i hans Øjne, til at han skulde bryde sig det mindste 
om, ja lægge Mærke til, hvad en saadan mente om ham; han 
var paa sin Vis velvillig stemt mod Præsten og sagde en Gang 
til Grevinden: 

Den lille Pastor — he — er det ikke Jokumsen han hedder 
— er en flink Mand med meget gode Prængciper. Jeg har ikke 
noget imod af og til at tale med ham. 



IV. 

Albrecht var bleven rystet ud af sin fleraarige Dvaletilstand 
ved den forestaaende Forandring i hans Skæbne. Det viste sig 
i den Omhu, han anvendte paa sit Ydre; han havde taget ele- 
gante Klæder paa Kredit hos sin Skræder, mødte med Handsker 
paa Skolerne og trak dem af, naar han kom ind i Klassen, og i 
det Par Uger, han endnu fungerede, drillede han ved flotte Para- 
dokser nogle gamle, duknakkede Lærere ved en af Skolerne, 
som f. Eks. ved at sige, at hver Gang han maatte skænde paa 
en Dreng, gjorde han det med Overvindelse, thi i sit inderste 
Hjerte sympathiserede han med Bamenaturens Oprør mod den 
usle Formalisme, som man bød den som aandelig Næring; han 
polemiserede i sine Timer direkte mod, hvad Religionslæreren 
havde doceret, men da en jødisk Discipel ytrede Bifald, lo han 
ad denne og sagde, at den kristne Religion dog havde haft en 
Evne til at assimilere sig med Kulturen, medens Jødedommen 
i et Par Aartusinder havde været en gammel, vindtør Mumie. 
Det var den Skole, hvis Bestyrer havde skrevet ham det før 
anførte Brev til, og som han nu fandt Lejlighed til at sige Tale 
for sidst. Man saa ham da som Elegant færdes paa Promena- 
derne og Kaféerne, og det morede ham at flksere Bekendte, der 
indlod sig i Samtale med ham for om mulig at faa noget at vide 
om Grunden til hans pludselige Dukken frem paa ny, ved 
mystisk at slaa paa, at han havde arvet en stor Sum Penge efter 
en Nabob i Vestindien, en Slægtning af ham. Han forhørte sig 
i det Par Breve, han vekslede med Jespersen, slet ikke om 
Forholdene og Personerne i den Kreds, han nu skulde leve i ; 
han havde en naiv Fortrøstning til sin egen Behændighed i en- 

hver given Situation, naar han gad været over at benytte den; 
heller ikke følte Jespersen Trang til at udtale sig; psykologisk 
Blik for Mennesker og Evne til at skildre dem, havde han ikke; 
i det enkelte Moment havde han vel nok en vis Snuhed til at 
faa ud af dem, hvad han vilde ; men hans Totalindtryk af dem 
var kun, at han kunde lide eller ikke lide dem, at det var rare 
eller ikke rare Folk. 

Det blev tidlig Sommer det Aar, og om Morgenen midt i 
Maj, da Albrecht med Jernbanen kørte til Stationen, hvor Grevens 
Vogn skulde hente ham for at bringe ham til Lungeise, skinnede 
Solen varmt over Markerne, hvor den blaagrønne Vintersæd alle- 
rede var skudt godt i Vejret, medens Foraarssædens tynde Straa 
endnu dirrede vegt for Vindpustene, der fejede let hen over 
Agrene. Skovene vare lige udsprungne. Lyset skinnede gennem 
de gennemsigtige, silkeagtige Bøgeblade med de fine Dun om 
Randene, de tætte, hvide Anemoner blinkede ved Stammernes 
Fod i Skovbunden ; han havde ondt ved at dy sig fra at stemme 
i en Sang, ligesom i de unge Studenteraar, naar han med glade 
Kammerater gjorde sin aarlige Pinsefodtur gennem Nordsjællands 
Skove, men den gamle fede Dame, der sad lige over for ham 
og med en fornærmet Sænken af Underlæben saa paa alt, som 
om hun personlig havde noget imod det, og den gamle afskedigede 
Oberst med det et Kvarter høje Halsbind, der sad ved Siden af 
ham og anstrængte sig for at holde den graa Tip af Skæg under 
sin Næse fri for Snuen, som plagede ham, vilde visselig have 
antaget ham for bindegal, hvis han havde givet sin Lyrik Ud- 
brud. Albrecht havde nemlig for første Gang i sit Liv taget 
Billet til første Klasse paa Jernbanen, nærmest for at Herskabs- 
kusken, der hentede ham, ikke skulde faa et for ringe Indtryk 
af ham. Han blev noget skuffet ved, at han ikke saa et saa- 
dant Individ paa Perronen, da Toget holdt ved vedkommende 
Station; han kunde da have spurgt, om det var Grev Egern- 
skjolds Kusk, kastet sin Haandbagage ud til ham og tavs leveret 
ham sin Garantiseddel til videre Besørgelse; dels vilde det have 
moret ham, dels vilde han gerne have imponeret den fornærmede 
Dame og den gamle Oberst. Som saa mange Skuespillere, der 
aldrig have færdedes i aristokratiske Kredse, tro, at de, naar de 
spille en Marquis eller en anden fornem Herre, nødvendigvis maa 
lægge sig et braskende, udfordrende Væsen til, vidste Albrecht 
ikke, at netop et saadant anses som Bevis paa slet Tone hos 
disse Folk, der som oftest behandle deres Tjenere paa en stil- 

færdig, venlig Maade, lige langt fra Familiaritet og Hovenhed; 
men at den sidste Egenskab navnlig udfoldes over for Bourgeoisiet, 
naar det vil trænge sig ind i deres Rækker og agere Kammerat 
med dem. Endvidere vidste Albrecht ikke, at adelige Herskabers 
Kuske og Tjenere betragte de Bourgeois, der spiser ved deres 
Herrers Bord, med den aristokratiske Ringeagt, og det kunde 
aldrig have faldet Grev Egernskjolds gamle Kusk Povl, der nu 
udøvede sin Funktion hos den anden Generation paa Gaarden, 
ind at vise en „Informator" saa megen Opmærksomhed. Albrecht 
maatte kønt spasere gennem Ventesalen med Vadsæk og Taske 
i Haanden, og da han kom ud paa den anden Side af Stations- 
bygningen, saa han hverken Liberikusk eller herskabelig Ekvi- 
page. 

— Er Grev Egernskjolds Vogn fra Lungeise her ikke? — 
spurgte han den enlige Drager, der kom rullende med hans 
Kuffert ind i Rejsegodsekspeditionen. 

— Jo — o — jeg synes, jeg saa Povl Kusk ovre i Kroen før. 
Paa den anden Side af Landevejen, der bredte sig til en 

Holdeplads uden for Stationsbygningen, laa en Kro med Rejsestald. 
Albrecht saa ind gennem Staldens aabne Port og opdagede en 
Jagtvogn med nedslaaet Kaleche, som vistnok maatte være det 
Køretøj, han ventede paa; men Kusk var der ikke at opdage. 
Der var ikke andet for; han maatte ind i Krostuen. Han følte 
sig tilmode som en Dreng, der har drømt, at man gav ham et 
prægtigt og morsomt Legetøj, og som vaagner med tomme 
Hænder. 

I den lange, smalle Stue sad ved et Bord tre Bønder og 
spillede Firkort med en stor tyk Mand i bare Skjorteærmer, høj- 
rød Vest med Sølvknapper, en Hat med Sølvsnor om og hane- 
kamformet sort Kokarde paa den ene Side. Hans store, ildrøde 
Næse lyste som en Lampe i en Taage gennem de Tobaksskyer, 
som han sendte op fra en kort Pibe, der hang i den ene Mund- 
vig og tvang Underlæben skævt ud igennem det store, graa- 
sprængte Skæg. Spillernes varme Punsch røg foran dem paa 
Bordet. 

— Ja, spille Firkort med jer vil jeg, naar og hvor det skal 
være, sagde han i Skjorteærmerne, idet han hug en Trumf i 
Bordet med et vældigt Rabalder, men regeres af jer Bønder vil 
jeg s'gu ikke. Jeg holder, Dæ'len spille mig, paa Arrestokratiet, 
saa længe jeg kan sla' et Knald med en Pisk paa en Buk. De 

Folk forstaar at regere; det er de født til; med jer bliver det 
aldrig andet end Vrævl og Sludder. 

— Nej, det er s'gu Folket, der skal have Magten; det er 
Folkeviljen, der skal bestemme Ministeriet, og vi skal vise jer 
Herskabsfolk, at det er Bunden, der er Folket, og ikke jer, sagde 
en ung Gaardmand, der sad lige over for ham. 

— Aa, det er jere Degne, der sætter det i jer. Saa vil jeg 
s'gu hellere lade mig kungenere af saadan en Karl som General 
Bilbach end af en forsulten Degn, der ingen Manerer har paa 
sig- Jeg holder nu for, at de gør dem meget for gemene oppe 
hos Grevens og beder alskens Rak til Middag sammen med de 
fornemste Folk, men Gud ske Lov og Tak, Degne og Skole- 
lærere har dog endnu aldrig spist ved Grevens Bord. Ja enten 
skal man være fornem og holde paa Etiketten lige som paa sine 
Øjnestene, eller ogsaa skal man — ... saa skal man den Onde 
. . . ja jeg mener, enten Skidt eller Kanel; det er nu min An- 
skuelse. Se det er nu ikke noget af Greven at lade lægge ud 
med Jagtvognen og lade sin egen Kusk køre ud i Liberi efter 
saadan en Smule Informator, som jeg skal hente idag. Material- 
vognen var s'gu god nok til det Brug. Nej, stop, Per Jørgen, 
vil Du bekende Kulør, Du gamle Kantøffel. — 

— Er Grev Egernskjolds Kusk her? spurgte Albrecht saa 
rolig, som han formaaede det. 

Povl vendte sig om mod ham, lettede lidt paa Hatten og 
sagde : 

— Naa det er Herr Informatoren? Nu skal jeg spænde 
for — vi skal bare have ét Slag færdigt . . . naa, om Forladelse, 
sagde han, da han saa Albrechts rynkede Bryn og elegante Ud- 
seende, hvilket sidste navnlig syntes at gøre noget Indtryk paa 
ham, thi han smed straks Kortene, tog Piben ud af Munden, 
trak Liberifrakken paa, som han havde hængt paa et Søm, og 
skyndte sig ud. 

Da Albrecht alene i Kalechevognen kørte den Milsvej, som 
der var fra Stationen til Lungeise, var han noget benovet. Povl 
Kusks Uforskammethed syntes ham at varsle truende om den 
Modtagelse, hans Herskab vilde give ham; den Studenterflothed, 
hvormed han havde tænkt at omgive sin Entré i Grevefamilien, 
havde han en Anelse om, ikke vilde slaa til over for disse Men- 
nesker og vilde alt andet end imponere dem. Han sad og stu- 
derede paa den Holdning, han skulde indtage for straks at vinde 
et fast Stade. Under alt dette fløj de frodige Skove, hvorigennem 

Vejen gik, som i Taage forbi hans Øjne; den friske Kryderduft 
fra de unge Blade, det fine Lysrefleks paa de let krusede Mose- 
kærs mørke Vand sansede han kun som halvt i Drømme; det 
var ikke Feststemningen fra Jernbaneturen. 

Endelig rullede Vognen op gennem Alleen, forbi de store, 
lange Ladebygninger, svingede ind i Borggaarden hen for den 
store Trappe ; oven fra, oppe over Døren saa det grevekronede 
Vaabenskjold, med de to Egern i Grenene, fornemt ned paa den 
ny Huslærer. En Tjener kom ud og slog Vogntrinet ned, men 
med en nonchalant Ilfærdighed. Albrecht steg hurtig ned, saa 
aldeles ikke paa Tjeneren, men rakte Povl Kusk en Daler bag 
ud, næsten over sin Skulder. Povl lettede paa Hatten og gjorde 
en undselig, forbavset-forlegen Bøjning, men da Albrecht gik op 
ad Trappen med Ryggen til ham, holdt han Daleren op i Vejret, 
viste Tjeneren den og rakte Tungen ud med et spørgende Blik; 
denne besvarede hans Gestus ved ligeledes at række Tungen 
ud, sætte et forbavset Ansigt op og se efter den opadstigende. 

Vestibulen var tom; Albrecht havde vistnok haft den Fore- 
stilling, at Værten vilde komme ud og modtage ham, som i bor- 
gerlige Huse, hvor han havde været. Han saa sig vejvild om- 
kring . . . skulde han trække i en Klokkestræng, der hang ned 
ad en Dørkarm? Efter nogen Betænkning gjorde han det; Gott- 
liebsen viste sig i sin sorte Spidskjole og sit hvide Halstørklæde; 
han spurgte om, hvem han skulde melde; nu var altsaa det 
overstaaet, og Albrecht blev kort efter ledsaget ind i Havestuen, 
hvor han blev helt let om Hjertet, da han saa Jespersen sidde 
ved Bordet med de tre Damer, hvis Bekendtskab vi have gjort. 

Kammerherrerinden sænkede knap Øjnene til en Hilsen, 
Komtessen bøjede sig ceremonielt, men kastede dog straks efter 
et ret tilfredsstillet Blik paa den smukke og smagfuldt klædte 
Mand, Grevinden rakte ham siddende Haanden med et høfligt: 
Velkommen, Hr. Kandidat Albrecht. Jespersen trykkede hans 
Haand, lukkede Øjnene og nikkede smilende. 

— De skulde dog se Deres Elev, sagde Grevinden. Hvor 
mon Vilhelm er? 

— Skal jeg? sagde Jespersen, halvt rejsende sig i Sædet. 

— Aa, tusind Tak, Hr. Pastor. Min Mand er ude paa en 
lille Køretur, men kommer hjem til Middag. Ja, Hr. Albrecht, 
vi har ventet Dem med Længsel; min Søn trænger til at have 
noget at bestille ; jeg haaber, at De skal faa Fornøjelse og skaffe 
os Glæde af ham. 

— Hr. Albrecht vil nok faa Satisfaktion af vor kære Grev 
Vilhelm, bemærkede Kammerherreinden ud i Stuen uden at ned- 
lade sig til at skænke den, til hvem Repliken dog syntes hen- 
vendt, et Øjekast. 

Albrecht var forlegen; han vidste ikke, hvad han skulde svare, 
men bukkede stift. Disse ubevægelige Ansigter og Stillinger, 
denne ganske let parfumerede Atmosfære i Stuen, der selv gav 
Luften, han indaandede, en fremmed Karakter, denne Afdæm- 
pen af alle Lyde, som frembragtes ved den Masse af Fløjl paa 
Møbler og i Portierer, denne, om end ikke kunstnerisk skønne, 
saa dog stilfulde Dekoration af Loft og Vægge, bedøvede eller 
imponerede ham. I de enkelte Grosserersaloner, hvortil han, 
medens han florerede i Studenterforeningen, var indbudt for at 
synge Romancer eller Koupletter, havde han vidst at optræde 
med Aplomb, som han endog ustraffet gav en lille Tilsætning af 
det flabede, men her var alt ham fremmed, uhyggeligt, skønt 
han maatte indrømme i sit stille Sind, at Plutokratiets Omgivelser 
saa ud som Cafés chantants ved Siden af denne grundmurede, 
gennem Generationer vedligeholdte Elegance. Konversationen 
døde hen; Grevinden søgte at faa Gang i den ved at spørge: 

— Bringer Hr. Kandidaten noget nyt med fra København? 

— Ne — j — jeg tror ikke ... at der er noget. 

Atter Stilhed, hvori man hørte Naalenes Prikken paa Haand- 
arbejdet. 

— Er hun — Favoriten Danner — en vogue hos den køben- 
havnske Pøbel? spurgte Kammerherreinden. 

Dette Spørgsmaal var paa en Maade til Lettelse for Albrecht, 
for saa vidt han kom til at le; han kunde ikke tvinge sig. Det 
smittede Komtessen, og trods Kammerherreindens stupide Ud- 
tryk af forbavset Værdighed, trods Grevindens advarende Øjekast 
til sin Datter, maatte denne le med, men da hun ikke turde 
gøre det højt, tvang Anstrængelsen Blodet op i hendes Kinder 
og Vandet ud af hendes Øjne; selv Grevinden maatte adskillige 
Gange vride Munden, inden hun fik Magt over den. De havde 
hørt den Slags Spørgsmaal saa mange Gange fra Kammerherre- 
indens Mund uden at le, men nu gjorde den forlegne Situation, 
Trangen til at faa den fyldt med noget, den fremmedes pludse- 
lige Bristen ud i Latter, at de ogsaa bleve rykkede ud over den 
sædvanlige Grænse. Men det varede ikke længe. Samvittig- 
heden slog dem begge, de stræbte efter at se dobbelt stive og 
kolde ud ; Albrecht sad som paa Pinebænken og længtes efter. 

at Jespersen skulde komme tilbage. Men det varede noget 
endnu, og Albrecht ønskede sig i denne uendelig lange Mellem- 
tid tilbage til det grimme Kammer paa Hjørnet af Aabenraa og 
Tornebuskegade i København. 



V. 

Jespersen for omkring og raabte paa Grev Vilhelm, men Grev 
Vilhelm var uden for Præstens Raabs Rækkeviddde. Han vidste, 
at hans ny Lærer skulde komme, men Grev Vilhelm skøttede 
ikke om den ny Lærer, ligesaa lidt som han havde skøttet om 
sine forrige Lærere. Han var tyet ned til Povl Kusk i Seletøjs- 
kammeret bag Herskabsstalden. 

Der var en fedtet Lugt af Smørelse, men denne Lugt repræ- 
senterede for Povl Kusk det samme usigelige aristokratiske som 
den søde Essensduft oppe i Hovedbygningens Værelser for Her- 
skabet og dets Omgivelser. Povl havde atter trukket ud i 
Skjorteærmer, havde faaet Ild paa sin korte Pibe med det uhyre 
Træhoved, sad overskrævs paa en hvidmalet Buk, der havde 
adskillige Kammerater, hvorover der hængte Seler og Hovedtøj 
til Hestene. Povl havde følt en ubeskrivelig Trang til straks at 
omsætte den Daler, han havde faaet af Albrecht, i vaade Varer 
og havde sagt til Staldkarlen: 

Hør Du, Rasmus, vi to kan vel drikke et Par halve Pægle 
sammen idag, uden at Du gør dig krakilsk imorgen mod din 
Overmand? 

Og Rasmus havde svaret: 

Det kan Du bande Dig ind i det sorte Helvede paa, Povl, 
at det kan jeg gøre med den største Magelighed. 

Men der skal være Orden i al Ting, bemærkede Povl med 
myndig Alvor. 

— Ja Gu' skal der være Orden i Tingene, svarede Rasmus, 
for ellers var*et nok skidt. Kom Du bare med de to halve 
Pægle, saa klarer det øvrige sig ganske af sig selv. For naar 
man vil Orden, saa bliver det til Orden, ja det gør s'gu, Povl. 

— Kan Du saa holde Kæven tæt i, Rasmus, og ikke sige 
det til nogen? 

— Ja paa de Dele skal det ikke mangle. Aa, den Tid, der 
gaar med Glæde, gaar ikke med Sorg, fortsatte Rasmus sukkende, 
idet han nippede til Snapseglasset med samme Vellyst som en 
Gourmand til sin Pousse-café, satte sig overskrævs lige over for 
Povl paa en lignende Buk og nynnede: 

Jeg véd en dejlig Kvinde 
alt udi Frankrigs Land, 
og hende vil jeg vinde, 
hvis jeg det ellers kan. 

— Det er vel Marie Kokkepige Du mener, Rasmus? sagde 
Povl. Men saa er det jo noget Sludder; hun har aldrig været 
i Frankrig. 

— Nej, det er bare saadan noget Smørdyppelse til Kantøflen, 
Povl; det maa ogsaa til. 

— Det har jeg ikke noget imod, bemærkede Povl med en 
human Anerkendelse af Poesiens betingede Ret. Men Du gør 
da vel ikke noget større ud af det, før Du har set hendes 
Sparekassebog? 

— Nej, det er da noget siden, jeg var helt taab'lig, svarede 
Rasmus med et stille Nik. 

Der lød Trin ude i Stalden; Povl lyttede og gjorde en Be- 
vægelse til at skjule Trepægleflasken bag en gammel Sadel, der 
laa paa Gulvet, men sagde straks efter: 

Det er ikke andre end Grev Vilhelm, det er hans Fodskifte. 

Den unge Knøs, der traadte ind, var lille af sin Alder og 
lignede Faderen. Han saa melankolsk og blaseret ud. Alvors- 
fuld og tavs nikkede han til Povl, saa paa Rasmus uden at hilse 
ham, sukkede og gik hen og betragtede i lang Tid det ophængte 
Seletøjs forskellige Stykker, medens han ganske sagte og i meget 
langsom Takt fløjtede: Ach, Du lieber Augustin. Medens han 
stod og vendte Ryggen til de to Karle, vandrede Brændevins- 
flasken flittigt mellem de to Seletøjsbukke. 

Efter at have betænkt sig længe, tog den unge Greve en af 
de ophængte Kørepiske ned, besaa den, vrikkede ved Snærtens 
Forbindelse med Skaftet, tog dernæst fat i dette og gjorde Be- 
vægelsen til at slaa et Knald, men lod straks efter, mat og mis- 
modig. Snærten feje hen ad Gulvet, idet han drog et dybt Suk. 
Saa tog han en ny Kørepisk, foretog akkurat den samme Opera- 
tion med den, akkurat med det samme Resultat. 

Povl Kusk betragtede den unge Stamherre med deltagende 
Opmærksomhed. 

— Der er nok ikke Beg paa Springgaasen idag. Grev 
Vilhelm? 

— Hvad for en Springgaas, Povl? spurgte Stamherren 
distræt. 

Povl følte sig ude af Stand til at omsætte sit Billedsprog i 
en mere forstandsmæssig Form, gik bort fra Sagen og sagde: 

— Jeg ved'et s'gu'tte. 

— Hør, Povl, tog Vilhelm igen til Orde, hvad skal jeg gøre? 
Der er kommet en ny Lærer til mig idag. 

— Ja det er der jo. 

— Det er rædsomt kedeligt, Povl. 

— Ja der er vel ingen større Fornøjelse ved'et. 

— Synes Du, jeg behøver at lære mere, Povl? 

Povl syntes i Forlegenhed for Svaret, steg ned fra sin ridende 
Stilling og bemærkede: 

— Man faar ligegodt ondt i Skrævet tilsidst. — Hvad Fan- 
den er det for en Flaske der? 

Og som han aldrig havde kendt det mindste til den brune 
Genstand, løftede han den op fra Gulvet, tog Tolden af den, 
lugtede til den, rakte den til Rasmus og spurgte: 

— Er det Brændevin, Rasmus? 

Rasmus lod, som om han undersøgte Lugten meget nøje og 
derpaa paa Grund af et usikkert Resultat vilde appelere til Sma- 
gen, thi han satte Flasken for Munden, tog en forsvarlig Slurk 
og sagde alvorlig: 

— Jo . . . jeg tror s'gu næsten, at det er Brændevin. 

— Lad mig smage, din gamle Krybbebider ... ja Gu' er 
det Brændevin. 

Og Povl tog en endnu større Slurk end Rasmus, tørrede sig 
om Munden med Skjorteærmet og satte Flasken hen i en Krog. 

— Hvad tror Du, han vil lære mig, Povl? spurgte Stam- 
herren klynkende. 

— Aa det bliver vel saadan noget Prokuratorlærdom, mente 
Povl. 

Grev Vilhelm tog en Hovedstol ned fra Knagen og beg>'ndte 
at pille ved Spænderne, hængte den saa op igen, saa' først paa 
Kusken, saa paa Staldkarlen, som han maalte op og ned. Povl 
sagde med stor Værdighed: 

— Grev Vilhelm vil snakke med mig i Enrum, det er bedst, 
du gaar til dit Arbejde, Rasmus. 

Denne slog langsomt det ene Ben over Bukken, kastede et 
halvt vemodigt Blik hen til den Kant af Kammeret, hvor Brænde- 
vinsflasken stod, og gik ud i Stalden. 

— Vil Du have en Cigar, Povl? spurgte Grev Vilhelm og 
tog sit Futteral op. 

— Jeg siger Tak, svarede Kusken, greb den fremrakte Cigar 
og slikkede den helt over med Tungen, førend han tændte den 
ved Ilden i sit Pibehoved. 

Grev Vilhelm spurgte nu grædefærdig: 

— Sagde Du Prokuratorlærdom, Povl? Hvorfor skal jeg lære 
det? Hvad? 

Povl strøg sit store skimlede Skæg med en vigtig og grundig 
Mine; hans Tone blev nu formanende og docerende. 

— Jo ser De, Grev Vihelm, det kan s'gu ikke være saa helt 
taab'ligt i disse herre Tider, ser De. Hvorfor er Bonden kal- 
kunsk og obstenasig? Bare fordi Degnene og Skolelærerne 
fylder ham med Prokuratorvrævl ! 

— Ja, men Povl; det maa jo Godsforvalteren have lært. 
Hvorfor holder man Godsforvalter? Han er jo juris. 

— Ja vel er han Ekstatus juris, eller hvad de kalder det, 
men det har nok ingen rigtig . . . saadan . . . Austoritet ved 
sig i vore Dage. Nej Degnene skal have nogen foran sig, der 
kan flæske op med alle Slags Tungemaal. Se, Prokuratoren 
oppe fra Købstaden, han kunde sætte Degnen fra Stenløse ved 
den sidste Valgbeværtning. Degnen blev saa hvid i Ansigtet 
som et Håndklæde af bare Arrigskab, den Gang Prokuratoren 
kørte op med noget latinsk. Jeg forstod det ikke, men jeg kunde 
se, at det straks gav Prokuratoren Overtaget. Nej, vi ordenlige 
Folk fra Herregaarden, vi skal Satan — om Forladelse — men 
vi skal sla' Degnene i Smadder. Og, se han, den ny Informa- 
tor, det lader til at være en fus Karl, og hvis han kan lære 
Grev Vilhelm saadant noget udspekuleret noget til at kyse Deg- 
nene og Bønderne med, saa synes jeg dog, at Grev Vilhelm 
skulde tage efter det. Ja det er nu bare mit Begreb om 
Delene. 

— Det er noget kedeligt noget, Povl, men hvis Du tror, at 
jeg skal lære det, saa . . . 

— ... Er Grev Vilhelm her? lød Pastor Jespersens Stemme 
ind gennem Hestestaldens Gang. 

Stamherren gyste og vilde til at skjule sig i den første den 
bedste Krog, men Povl Kusk gjorde en advarende Bevægelse 
og sagde: 

Nej — nej — nej, det kan aldrig skikke sig. I Deres Stil- 
ling kryber man hverken i Skjul for Præster eller Degne. Næsen 
i Vejret, Grev Vilhelm, storsnudet! Saadan skal det være! 
Ellers faar saagu' Rakket Overmagten. 

Paa Kuskens bydende Opfordring satte Stamherren sig i 
Positur og raabte: 

— Vil Pastoren tale med mig? 

— Deres Moder søger efter Dem. — Er De virkelig her 
nede ... i Stalden? 

— Nej det er i Seletøjskammeret, bemærkede Povl Kusk 
med fornem Ro just i samme Øjeblik, som Præsten traadte ind. 
Jespersen lod, som han ikke saa Povl, og sagde: 

— Kom nu, lille Grev Vilhelm, kom nu. 

— Nu kommer jeg, sagde Stamherren, skred rask Præsten 
imøde og fulgte ud med ham. 

— Hæ, sagde Povl Kusk, da de begge vare gaaede, det er 
farligt, saa den Præst gaber op her paa Gaarden. — Det bliver 
værre og værre med Tiderne. Hans Fader var dog kun en 

.Bondeskræder. Ja jeg holder med Kristian Gottliebsen, som har 
faaet Greven til at hjælpe hans Søn til at studere. Det giver 
et farligt Mod til alt det, som er kommet af simple Folk. Det 
kan ærkre En, men sandt er det. 

Dermed tog han endnu en Slurk af Brændevinsflasken, 
rystede den, saa paa, hvor meget der var tilbage, stod et Øje- 
blik tvivlraadig om, hvorvidt han skulde fortære det straks eller 
gemme det til siden, men tog en rask Beslutning, satte Flasken 
for Munden og tømte den. Derpaa lagde han sig ovenpaa Sen- 
gen i sit Kammer, og snart hørte man i den store Herskabs- 
stald hans vældige Snorken blande sig med Hestenes Snøften og 
Sparken mod Brostenene. 



s. Schandorph: Romaner. I. 

VI. 



Jespersen kom trækkende med Stamherren op i Havestuen. 
Albrecht morede sig over den sikre, faderlige Værdighed, hvor- 
med han lagde Haanden paa den unge Greves Hoved og sagde, 
idet han med en stor Haandbevægelse slog ud mod Albrecht: 

— Kære Grev Vilhelm, det er Deres ny Lærer i alt, hvad 
der angaar denne Verdens Viden. Jeg skal som hidtil være 
Deres Vejleder til Tilegnelsen af Aabenbaringens Sandheder. 

Dermed satte han sig ned, slog Benene over Kors og foldede 
Hænderne over Knæet. Det kogte inden i Albrecht efter at 
gøre et vældigt Udfald mod Theologen ligesom i gamle Dage, 
men det var, som om Stuens Luft snørede Struben sammen paa 
ham. Jespersen saa paa ham, som han ventede paa en Dyst, 
men da Albrecht blot tavs rakte Grev Vilhelm Haanden, knej- 
sede han og sagde: 

— Deres Naader, Grevinden, Komtessen og Kammerherre- 
inden ere mine ihærdigste Kirkegængere. Og ikke nok med, at 
de ikke forsømme nogen Søndag. Jeg forelægger dem hver Ons- 
dag Eftermiddag Dispositionen til min Prædiken, og mangen 
Gang har disse ærede Damers fine Takt og dybe instinktmæs- 
sige Forstaaelse af den hellige Tekst givet mig særdeles frugt- 
bare Vink. 

Albrecht saa omkring sig, om han dog ikke paa noget af de 
tilstedeværendes Ansigter kunde opdage et ironisk Træk. Hans 
Blik mødte hurtig Komtesse Alvildas, der saa spørgende paa 
ham. Han havde da Haab om mulig at finde om end kun et 
ganske lille Publikum ; med virkeligt Skuespillertalent efterlignede 
han Præstens selvglade Mine, lagde som han de foldede Hænder 
over Knæet og saa op i Loftet. Men det hele stumme Spil 
varede kun et Par Sekunder. Komtessen saa nu halv forfærdet, 
halv nysgerrig paa ham; men Jespersen var saa fordybet i det 
Indtryk, han mente at have gjort, at han glemte sin gamle Mis- 
tanke lige over for sin Skolekammerat og hvilede sig magelig 
paa sine Lavrbær. 

Saadan skal han ikke slippe næste Gang, sagde Albrecht ved 
sig selv. Det Incitament, han havde faaet, bragte Liv i hans 
Nerver, og da Grevinden spurgte, om han ønskede en Samtale 
med sin Elev, sagde han rolig: 

— Vi begynder vel Undervisningen imorgen. Deres Naade; 

lad Grev Vilhelm have Lejlighed til at se lidt paa mig idag i al 
Rolighed. 

— Det har De fuldkommen Ret i, svarede Grevinden bifal- 
dende. Vi overlade alt til Dem i fuld Tillid til Deres anerkendte 
Dygtighed. 

Grev Vilhelm havde indtaget en Attitude med Haanden 
støttet paa en Vindueskarm og havde havt Held med at bekæmpe 
sin indre Spænding. Da Sagen havde faaet et for ham saa for- 
ønsket Udfald, benyttede han Lejligheden til atter at liste sig ned i 
Stalden til Povl Kusk og betro ham, at den ny Lærer saa 
farlig stræng ud. 

— Nu er det vist bedst, kære Albrecht, at Du indretter Dig 
oppe paa dine Værelser, sagde Jespersen beskyttende. 

— Diner'en er Klokken fem, sagde Grevinden, vil Pastor 
Jespersen tage til Takke hos os idag? 

— Tusind Tak, svarede Præsten, jeg skulde idag gøre et 
Par Sygebesøg efter Middag, saa Deres Naade undskylder 
mig vel. 

Grevinden besvarede hans Buk, og Jespersen saa paa Al- 
brecht, som om han ventede en beundrende Mine for den Selv- 
beherskelse, han viste ved at afslaa et Middagsmaaltid i et greve- 
ligt Hus. Men nu mødte han det ironiske Smil om Munden, 
som han kendte fra gamle Dage. Imidlertid passede det ham 
ikke nu at faa en Disput i Gang, ja han ønskede vel ikke en 
Gang at tale med Albrecht, hvorfor han fjernede sig saa hurtig 
som muligt. 

Albrechts to Værelser laa paa anden Sals Kvistetage i en af 
Hovedbygningens Gavle. Øjet strejfede over den smukke, lille 
Sø, over de svulmende, bløde Skovkamme; nærmest inde laa 
Parken, hvor Foraarsfloraen badede sine rene Farver i Lyset. 
Det storblomstrede Tapet, der efterlignede Fløjl, Møblernes tykke 
mørkerøde Reppsbetræk, Gardinerne af samme Tøj med de hvide 
foran sig. Skrivebordet med det sirlige Skrivetøj, selv Messing- 
stativet om Kakkelovnen, hvis Glans skar ham i Øjnene som en 
Gasflamme, muntrede ham i Sindet og indgød ham Følelsen af 
Velvære og Hygge. Han kastede sig paa Sofaen, tændte en 
Cigar og nød i nogle Øjeblikke Livet uden at tænke paa idag 
eller imorgen. Saa fik han Lyst til at se sit Sovekammer. Der 
var en høj Himmelseng med Damaskes Gardiner, Vaskebord 
med Marmorplade, overalt fejede Møblernes Draperi flot henad 
Gulvet. Albrecht gik med kækt opløftet Hoved op og ned og 

3* 

nød sine Omgivelser med en ny Ejendomsbesidders Stolthed. 
Han vilde ønske, at han i dette Øjeblik kunde se Dr. Pelt og 
modtage ham som en underordnet med venlig Nedladenhed, be- 
handle det københavnske Skolevæsen du haut en has som noget 
smaaligt Styverfængeri. 

Han hørte Vognrullen udenfor. Sovekammerets eneste store 
Vindue vendte ud til Borggaarden. Han saa nu en lille tospæn- 
dig, aaben Vogn komme kørende. To Herrer sad i den; den 
ene lille blev næsten borte for hans Øjne ved Siden af den 
anden, den store og tykke. Den sidstes Kropmasse og brede 
Bringe bragte Albrecht til at tro, at det maatte være Greven; 
den lille var vel hans Godsforvalter eller Skovrider. 

Midt for Indkørselen til Borggaarden, der adskiltes fra det 
profanere Terræn ved en Række Sandstenspæle med Jernlænker 
imellem, laa en Dam, rundt om hvilken Vejen løb, saa man 
maatte køre halvt rundt om den til en af Siderne for at naa Ind- 
kørselen. Ude i Dammen gik et Par Mænd, barbenede og med 
Benklæderne opsmøgede til midt paa Laarene. De arbejdede 
paa et Andehus, der skulde have sin Plads i den runde Dams 
Centrum. Vognen med de to Herrer i svingede om paa den 
Side af Dammen, som var nærmest ved Albrechts Sovekammer- 
vindue. 

— Holdt her et Øjeblik, raabte den tykke Herre til Kusken 
i den underlige gammeldags Hofakcent med det lette Anstrøg af 
tysk Dialekt. 

Det er altsaa Greven, tænkte Albrecht. 

— Holdt her et Øjeblik, sagde den lille Herre, uden Hof- 
akcent, men med forceret Røst og stræbte at sætte et bistert 
Ansigt op. 

Hvad mon det er for En? tænkte Albrecht. 

Vognen holdt stille. Den store tykke Herre mælede: 

— Er det ikke, som jeg siger, min gode Magnus; Du er 
for liberal og haandhæver ikke Subordination nok her paa Gaar- 
den. Her gaar de og trænerer Tiden ud paa tredie Dag for at 
bygge det Andehus, som jeg gav dem Ordre paa. 

Den lille Herre tog sig om Fipskægget, rynkede Brynene og 
spurgte vredt ud til Folkene: 

— Kan det Andehus blive færdigt idag? 

Den ene af Mændene, (begge havde vendt sig om og stod 
med Huerne i Haanden), sagde meget underdanig, men med 
kyndig Bestemthed: 



37 

— Nej Hr. Greve, for man kan ikke staa her flere Timer i 
Træk, saa længe Vandet ikke er noget kuldslaaet. 

— He! sagde den tykke, hvad er det for noget Passiar? 

— Man faar Krampe i Benene, Hr. General, lige nu begyn- 
der den igen at drage igennem mig. 

— Saa er Du jo en Pjalt. 
Den anden af Mændene sagde: 

— Ja da er Hans Larsen ellers den stærkeste Mand her paa 
Gaarden. 

— Saa? Hej Du — hvad var det nu han sagde. Du hedte? 

— Jeg hedder Hans Larsen, Hr. General. 

— Kom lidt op. Du. 

Generalen stod ned af Vognen, Greven fulgte ham. Hans 
Larsen nærmede sig langsomt, bestandig med Huen i Haanden. 
Pludselig greb Generalen ham om Livet, væltede ham med et 
rask Tag over Ende, saa at han med et Klask faldt om i den 
bløde Græsjord. 

— Kan Du se. Du er ikke den stærkeste Mand her paa 
Gaarden. Imidlertid jeg har kastet Dig ned, saa dine Bukser 
ere blevne noget snavsede . . . der har Du en Daler. 

Og Generalen børstede sin ene hvide Vaskeskinds Handske 
med den anden og skred stolt op ad Trappen, fulgt af Greven, 
hvilken sidste, inden han gik ind ad Døren, vendte sig om paa 
Trappen, kastede et Kommandoblik ud over Omgivelserne i al 
Almindelighed og fulgte derpaa ind med. 

Albrechts Studenterliberalisme fik et Opkog ved denne Scene, 
der ikke gav ham synderlig Lyst til at hilse paa sin ny Princi- 
pal og end mindre paa den tykke Herre. Han var gaaet fra 
Vinduet og hørte ikke de Ord, som veksledes neden for af de 
to andre medspillende. 

— Den Daler tjente Du Fandens let, Hans Larsen. 

— Ja saa Gu' gjorde jeg det. Det er en farlig flink Mand, 
den gamle General. 

Noget efter kom en Liberitjener og meldte Albrecht, at Hr. 
Greven ønskede at tale med ham. Han kom ind i Grevens 
Værelse, der var møbleret å la Kristian IV, med Svineskinds 
Tapeter, hvori der var indsat Blomsterbuketter, med stivryggede 
Lænestole, svære Egeborde med tykke, drejede Ben, en vældig 
bred Kanapé, hvori Generalen laa udstrakt med en Cigar i Mun- 
den, medens den lille Greve druknede i en stor Lænestol. 

Albrecht strammede sig op og gik rask frem i Stuen, Greven 

var lige ved at rejse sig, men paa et Blik af Generalen blev 
han siddende og tog den mod Albrecht halvt fremrakte Haand 
tilbage. Generalen rejste sig til en siddende Stilling, i hvilken 
han bukkede meget stift og meget lidt. 

— Formodentlig Hr. Kandidat Albek? sagde Greven og skød 
Øjenbrynene op i Panden. 

— ... Albrecht, svarede Huslæreren. 

— ... Rigtig, Hr. Kandidat Albrecht. Grevens første Re- 
plik havde været fornem og overlegen, men pludselig begyndte 
han at se forlegen ud og at sno sit Skæg. 

— Jeg . . . ønsker Dem velkommen . . . Det er en over- 
maade . . . saadan . . . Stilling. Min eneste Søn — hm — 

— Stamherren til Lensgrevskabet Lungeise, sagde Generalen. 
Han skal naturligvis have en Edukation, der passer til hans 
Rang og Stand, forstaar De. 

Albrecht svarede ham ikke, men vendte sig til Greven og 
sagde : 

— Pastor Jespersen skrev, at han skulde nærmest have 
Undervisning i Fysik, Mathematik og levende Sprog. 

— Ja . . vel . . det om Kønsforskellen ... om Cirkler . . 
og . . . ja, jo. 

— Du vil erindre, Magnus, at jeg talte om Fysik, og ikke 
om Mathematik, som jeg har komplet glemt, bemærkede Gene- 
ralen. 

— Hm — ja — det . .^ . Mathematik ... er det ogsaa 
nødvendigt? spurgte Greven. 

— Aldeles nødvendigt, Hr. Greve, svarede Albrecht, der 
følte sig strammet op til Modstand og satte Haanden i Siden. 

— Ja, men jeg sagde, at det aldrig kan blive nødvendigt, 
hører Du Magnus? raabte Generalen. 

Albrecht vendte sig for første Gang til Generalen og sagde: 

— De, Hr. General, som er naaet til Hærens højeste Stil- 
ling, maa dog vist erkende, at Mathematiken har spillet en, om 
end ubevidst Rolle for Dem, hver Gang De som General har 
ført en større Hærafdeling ud i Terrænet. 

Generalen smed sin Cigarstump ud i den Spyttebakke, der 
stod ham aller fjernest i Værelset, for op af Sofaen og ud af 
Døren. 

Greven saa efter ham, spyttede ud efter den samme Spytte- 
bakke, uden at kunne naa den, og kløede sig i Nakken, men da 
Generalen havde lukket Døren efter sig, antog hans hele Fysiog- 

nomi et yderst godmodigt og venligt Udtryk; han rejste sig fra 
Stolen, lagde hver af sine Hænder paa Albrechts Skuldre og 
sagde : 

— ... Hm, Fanden brække mig, det forstaar De bedst, 
hvordan De skal tage Deres Ting, min gode Hr. Albek ... om 
Forladelse . . . Albretsen ... De gør nok min Søn til en rigtig 
god Dreng. Hør ... nu skal vi . . . hør . . . kan De lide 
Falemervin ? 

— Jo, udmærket godt, Hr. Greve, sagde Albrecht af sit 
ganske Hjerte, uagtet han aldrig havde smagt den. 

— Hør — saa skal vi — saa skal vi se, om Generalen 
ikke ved Middagsbordet drikker den for Haut-Sauterne. Hi — 
hi hi, brød Greven ud og gned sig i Hænderne over sit Indfald, 
som han fandt saa overmaade sindrigt. 

Det bankede paa Døren, en ældre Herre traadte ind; Greven 
præseYiterede ham for Albrecht ; det var Grevskabets Godsinspek- 
tør, Kammeraad Bock; da Albrecht gjorde Mine til at rejse sig, 
gjorde Greven en indbydende Gestus til at blive siddende. 

— Den Pavillon, Generalen har givet Ordre til at lave ved 
Udkanten af Skoven, vil efter min Mening tage sig stygt ud paa 
det Sted, og vi kan ikke godt undvære Folk til det, sagde 
Kammerraaden. 

— Hm — tror De ikke Bock . . . at . . .? Ja, hvad skal 
vi gøre? Generalen har nu sat sig i Hovedet, at der skal laves 
en Pavillon der, og De véd jo, at naar han har sat sig en Ting 
i Hovedet, saa ... hm — ja saa har han sat sig den i Hove- 
det. Men hør, véd De hvad, Bock? Sæt et Par gamle Staadere 
til at gaa og nørke over det i en otte Dages Tid, saa rejser 
Generalen over til Fyn eller Lolland, og saa . . . river vi den 
Kasse ned igen. 

— Vel, Hr. Greve. 

Inspektøren bukkede og gik. Greven spaserede et Par 
Gange op og ned ad Gulvet, løftede Næsen og sagde til Al- 
brecht : 

— En Ting kan De være overbevist om, Hr. Albretsen, jeg 
er s'gu Herre selv her paa Gaarden. 

Middagstiden nærmede sig; Herrerne gjorde Toilette: sort 
Kjole og lyse Benklæder. Falerneren blev skænket til Fisken: 
Generalen roste den som en udmærket Haut-Sauterne; Greven 
stjal sig til at gøre et Minespil til Albrecht som en Skoledreng, 
der ganske hemmelig gør Nar ad sin Lærer. 

Oppe i Billardstuen, hvor Kaffen blev serveret til Cigarerne, 
var Generalen muggen, og da Greven foreslog en å la guerre, 
sagde han: 

— Magnus, jeg er syg; jeg er ilde disposert. 

— Aa, hvad . . . det . . . gaar over, naar Du har faaet et 
Par Partier. 

— Kan Informationen spille å la guerre? 

— Nogenlunde, Hr. General. 

En å la guerre kom i Stand. Generalen var en god Spiller 
paa sin Vis; han doublerede den ene Ball efter den anden, men 
med langsom, tankefuld Beregning. Da Albrecht kom i Stødet, 
viste han sig derimod som Generalens Overmand. Han havde 
i flere Aar været en flittig Gæst paa Billardkaféer. Hans Maade 
at bøje sig paa over Billardet med Ryggen vendt til dette og 
med Queuen under Armen at doublere og triplere flot, saa Bal- 
lerne kom i den vildeste Dans, var noget hidtil uset paa Herre- 
gaarden Lungeises adstadige, store, tykbenede Billard. Albrecht 
blev ved at være i Stødet; han spillede overlegent og virtuos- 
mæssigt, saa Greven blev aldeles imponeret og først saa paa det 
med naiv, opspilet Forbavselse, men da han bemærkede Gene- 
ralens fornærmede Barskhed, satte han det samme Ansigt op. 
Da Partiet var forbi, kastede Albrecht Queuen over Billardet, 
bukkede for sine medspillende og forlod Billardstuen med en 
Sejrherres Sortie. Da han gik ned ad Trappen, sagde han til 
sig selv: 

— Aristokratiets Herrer — dem kan jeg magte — men Da- 
merne .... Og han følte sig benovet, da han skulde stedes 
til det næste Møde med dem. 

Generalens og Grevens Blikke mødtes. Greven tog først 
til Orde: 

— Han . . . han . . . jeg mener Albretsen . . . jeg mener 
. . . egenlig spiller han s'gu godt Billard. 

— Han spiller, om jeg maa sige, nederdrægtig revolutionært, 
svarede Generalen, egenlig aldeles respektstridigt. Det er dog 
vist ikke passende, at jeg og Du spiller med ham, Magnus. 

— Tror Du ikke? — 

— Ja jeg skal overveje det nøjere, og saa skal jeg sige Dig 
min Mening, Magnus. Man maa passe vel paa sig selv lige 
over for den Slags Domestiker. I vore Tider bliver de let 
altfor familiære. Husk bestandig paa Din Stilling, Magnus, og 
bliv ikke for liberal. 

— Jeg — nej — jeg skal — hæ . . . sagde Greven og 
satte sin Queue ind i Stativet, saa det nestede og klirrede ved 
det. Generalen og Greven tog nu fat paa et nyt Parti, der gik 
i adstadig Menuettakt. 



VII. 

Havestuens tungt duftende Atmosfære gjorde Albrecht tam. 
Timerne slæbte sig hen, til Thetiden kom. Damerne saa af og 
til paa ham, om han dog ikke vilde præstere noget; ja han vilde 
gerne, især da han saa, de ventede, men det blev ikke til noget. 
Man drak The i al Stilhed. Generalen fortalte nogle Historier 
om Frederik den Sjettes Revuer og om Frederik den Syvendes 
Ungdomsunoder ; Kammerherreinden akkompagnerede dem med 
behørig Beundring og Forargelse; hun kunde nemlig ikke, som 
de to andre Damer, huske, at Generalen havde fortalt disse 
Historier et halvt hundrede Gange før. Saaledes hengik flere 
Eftermiddage. Albrecht var med i Billardspillet, thi Generalen 
syntes efter moden Drøftelse at være kommen til det Resultat, 
at Informatoren nok kunde optages som Trediemand. Peu en 
peu, sagde han, vil han komme til at tænke paa, hvor han er 
og abandonnere sin knejpeagtige Maade at spille paa; man maa 
ikke forlange for meget paa én Gang. 

En Dag kørte Greven og Generalen ud lige efter Middags- 
bordet, saa der blev intet Billardparti. Albrecht havde betænkt 
at gaa op paa sit Værelse og i al Stilhed ryge en Cigar ved 
en Bog, men Grevinden sagde til ham, da han rejste sig: 

— Maaske Hr. Albrecht vil tage til Takke med vort Selskab 
i Eftermiddag. 

Der var ikke andet for at gøre ; Albrecht maatte ned i Have- 
stuens for ham saa trvkkende Atmosfære. Da han kom derned, 
opdagede han først, at Kammerherreinden ikke var tilstede. Med 
de Ord: 

— Min Tante har ikke været vel hele Dagen og har ladet 
servere paa sit Værelse, besvarede Grevinden det Øjekast, som 
Albrecht sendte den gamle Dames tomme Lænestol. 

Der var ligesom noget mere oprømt, noget mere meddelelses- 

lystent udbredt over Grevinden og Komtessen. Den første be- 
tragtede i nogen Tid venlig Albrecht, derpaa sagde hun: 

— Jeg maa virkelig takke Dem, Hr. Albrecht, for hvad De 
er for min Vilhelm. Vi havde den forfærdeligste Møje med at 
holde ham til at bestille noget under hans forrige Lærere; men 
De forstaar at fængsle ham, saa han om Aftenen længes efter 
den næste Morgen, naar hans Undervisning skal begynde. 

Albrecht havde snart opdaget, at den unge Greve, skønt han 
i ingen Maade var begavet, dog ingenlunde var blottet for sund 
Menneskeforstand. Han saa, hvorledes hans Forgængere, et Par 
theologiske Kandidater, methodisk havde villet dressere ham som 
en Latinskoledreng, men at det ikke havde passet for hans Natur. 
Albrecht forsøgte da paa at gaa praktisk tilværks ; hvad han med 
et ringe improviseret Apparat kunde gøre af fysiske Forsøg, hvad 
han kunde illustrere gennem Tegning, forstod Vilhelm, om end 
noget langsomt ; ligeledes kunde han lære Mathematik, naar man 
gav ham Tid. Albrecht havde taget ham ud i Markerne i Under- 
visningstiden, lært ham at foretage elementære Landmaalinger og 
tegne Kort over et Terræn med Gærder og Damme, Alléer og 
Bygninger; det morede den unge Greve, og han gav sig hen til 
Albrecht i fuld Tillid og Beundring. Han havde endog indladt 
sig i en ivrig Disput med Povl Kusk, da denne udelod sig med, 
at det var dog en løjerlig Maade at gaa i Skole paa, at rende 
om paa Møddinger og Gærder nied noget Papir og noget Rød- 
kridt i Haanden; en Greve skulde jo dog ikke være „Land- 
espetør". 

Albrecht svarede Grevinden: 

— Naar man blot vilde lade ethvert Menneske udvikle sin 
Natur og ikke tvinge ham ind paa Gebeter, som er ham aldeles 
fremmede, saa fik man ikke saa mange aandelige Krøblinger. 
Man skal tvinge Naturen til at vokse rankt op, ikke til at krumme 
sig ud til Siden i allehaande Snirkler, som man i forrige Aar- 
hundrede gjorde ved Træerne i Alléer. 

— Men er der da ikke en Dannelse, som alle Mennesker 
. . . i en vis Stilling bør have? bemærkede Grevinden. For 
Eksempel levende Sprog? 

— Alle Mennesker i en hvilken som helst Stilling burde og 
kunde lære at læse, skrive og regne godt, Deres Naade, og det 
kan alle lære, som ikke er halve Idioter. Men Sprog! Ja det 
kan være meget behageligt at kunne dem, enten for at kunne 
nyde vedkommende Literaturer eller for i paakommende Tilfælde 

at kunne anvende dem i Praksis, men har man ikke Trang eller 
Oplagthed til det første, saa bliver Sprogundervisningen kun Tids- 
spilde og aandeligt Sejgpineri, undtagen for de ganske faa, der 
ere anlagte rent filologisk. Der drives her i Landet og vel ogsaa 
andetsteds et Afguderi med Grammatiken, i hvis golde Favntag 
mange flinke Drenge forkrøbles og klemmes flade. 

— Men giver dog ikke den • klassiske Dannelse Aanden et 
højere Sving? spurgte Grevinden. 

— Det gør enhver grundig Dannelse. Men vore Studenter 
er virkelig ikke klassisk dannede, fordi de ere proppede med 
nogen halv fordøjet systematisk Grammatik, mens de kun med 
Møje forstaar at hutle sig gennem en latinsk Tekst og har glemt 
hvert Ord Græsk en tre fire Aar efter deres Studentereksamen. 

— Hm! Pastor Jespersen sætter den klassiske Dannelse saa 
uhyre højt. 

— Det gør han vistnok, fordi han ikke har Begreb om den. 
Han hylder netop Kristendommen af samme Grund. 

Begge Damerne drejede paa én Gang Hovedet om imod 
ham ; dette satte Albrecht i Stemning. Han følte Mod til at være 
flot. 

— Er Pastor Jespersen ikke Hr. Albrechts gode Ven? spurgte 
Grevinden. 

— Jo vist saa, Deres Naade. Jespersen er et skikkeligt Men- 
neske, som ingen for Alvor kan have noget imod. Vi har gaaet 
i Skole sammen, er Studenter sammen, har omgaaedes en Del, 
og jeg har aldrig havt noget imod min trivelige Ven. 

— Han har omtalt Dem med stor Enthusiasme, Hr. Albrecht. 

— Virkelig? Ja han har jo anbefalet mig til den Post, jeg 
har den Ære at beklæde. Med Enthusiasme? Hm! 

Gottliebsen kom ind og meldte: 

— Hr. Pastor Jespersen! — 

Nu skal han faa Tak for sidst, tænkte Albrecht. 

Jespersen kom glad og bred sejlende ind i Stuen; han be- 
mærkede ikke, hvor Albrechts Øje fikserede ham, ej heller, at 
Komtesse Alvilda saa ud som en Dame, der venter en blodig 
Lansekamp mellem tapre Riddersmænd, der lave sig til en Tour- 
nering. Alle, undtagen netop den skikkelige Præstemand, følte 
noget krigerisk i Luften. 

— Jeg kommer lige fra den gamle Niels Svinemand, sagde 
Præsten. Han ligger paa det yderste. Denne underlige gamle 
Mand, der gik som et Produkt af Rationalismen i Begyndelsen 

af dette Aarhundrede, og som, naar man spurgte ham om, hvad 
han troede paa, svarede: Jeg tror paa, at 2 og 2 er fire, denne 
samme Mand, siger jeg, har nu efter mange Lidelser faaet Øjet 
op og har for mig aflagt en aldeles troende Bekendelse. Det er 
dog det bedste Bevis for Aabenbaringens Sandhed, at Lidelserne 
bøje Menneskene til at bøje sig for den. Hvad siger Du til det, 
min gamle Ven? — her henvendte han sig gemytlig til Albrecht, 
begejstret ved Grevindens opmuntrende Øjekast — jeg tror vir- 
kelig jeg kunde omvende Dig, Du gamle forhærdede Fritænker, 
hvis jeg kunde tale et Alvorsord til Dig paa dit Dødsleje. 

— Det er saamænd meget muligt, sagde Albrecht; jeg har 
stor Respekt for legemlige Lidelser, og man kunde sagtens presse 
mig til at indrømme hvad som helst, naar man spændte mig paa 
Pinebænken. Men løste man mig igen, og kom jeg nogenlunde 
til Kræfter, vilde jeg sige som Galilei: Eppure si muove. 

— Det bryder jeg mig ikke om, sagde Jespersen; jeg vilde 
holde mig til din første Bekendelse. Hvad der er sagt, er sagt. 

— Ja Bordet fanger, siger I Præster jo . . . 

— Nu bliver Du jo grov, Albrecht; det er dog virkelig ikke 
passende her . . . paa dette Sted. 

Der gik en Trækning over Grevindens Ansigt, som om noget 
havde skurret og gjort et nervøst, ubehageligt Indtryk paa hende. 
Men det misbilligende Blik traf — ikke Albrecht, men Jespersen. 

— Du skejer ud fra Diskussionen, min Ven, sagde Albrecht 
iskoldt. 

— Bliv ikke hidsig, Hr. Pastor, sagde Grevinden; en saadan 
Disput om aandelige Sager er særdeles interessant. 

Jespersen hvilede sin Hage i sine store Hænder, lænede sine 
Albuer til Knæet og tog mod Irettesættelsen med bøjet Hoved 
og et ulykkeligt Ansigt. Komtesse Alvildas Pupiller udvidede 
sig; hun havde gerne pudset de kæmpende paa hinanden; hendes 
højre Haands Pegefinger og Langfinger slog Knald mod de til- 
svarende Mellemrum mellem Knoerne paa den venstre Haand. 

— Jeg mener kun, sagde Albrecht, at man skal holde sig til, 
hvad et Menneske har sagt, medens han staar i sin fulde aande- 
lige og legemlige Kraft, ikke til, hvad han siger, naar han er 
bleven halv idiotisk af Smerte og Sygdom. Kør Du kun op med, 
at Voltaire tog den sidste Olje, og at Heine omvendte sig til . . . 
en forresten meget ubestemt Trosbekendelse; jeg holder mig til, 
hvad de har sagt, mens de stod paa deres Krafts Højdepunkt. 

— Deres Krafts Højdepunkt? gentog Jespersen, grundende. 

Fra hvem havde de, hvad Du kalder deres Kraft? Visselig ikke 
fra Gud. 

— Bravo! De havde den altsaa ft-a Djævelen? Det glæder 
mig, at Du er bleven konsekvent i Retning af det absurde og 
ligefrem proklamerer Dualismen. Verdenshistorien er altsaa Kam- 
pen mellem en personlig Gud og en personlig Djævel, ført med 
gensidig personlig Lidenskabelighed. 

— Det siger jeg ikke. Troen paa Djævelens Personlighed er 
et aabent Spørgsmaal. 

— Ja saa? I Theologer er dog saa gode hvert andet Aar- 
hundrede at indrømme Tidens Tænkning en Haandsbred Jord. 
Men det kedelige er, af inden I har besluttet Jer til at afstaa 
denne Haandsbred, har Tanken erobret hele Kvadratmile af Jeres 
Terræn. Jeg vilde respektere Dig mere, hvis Du troede paa 
Djævelen og forsøgte paa ved eksorcistiske Formularer at mane 
ham ud af mig og mine Lige. Men I er bange for at blive 
komiske, derfor holder I Jer den Slags Bagdøre aabne. Nej, vær 
blot konsekvent. Sig, at Du har drevet Djævelen fra Niels 
Svinemand ind i hans Svin, som jo fra gammel Tid har Privile- 
gium paa at indlogere den Herre, skønt det vilde blive Greven 
en dyr Historie, hvis hele hans flæskeproducerende Besætning 
styrtede sig ud i Søen en skønne Dag. 

Damerne lo begge. Jespersen saa ulykkelig og bønlig paa 
dem. Han havde ventet sig, at de skulde være blevne forargede, 
men dette frivole, burschikose Sprog, som Albrecht førte, var 
dem noget aldeles nyt; og de sukkede netop efter noget nyt. 
Grevinden tog sig dog snart i det, fik Ansigtet lagt i alvorlige 
Folder og sagde: 

— Det er meget morsomt, hvad De siger, Hr. Albrecht, men 
det er dog vist . . . 

— Det er dog vist . . . hvad vilde Deres Naade sige? 

— Det er dog vist kun morsomt, svarede Grevinden. 

— Maa jeg takke Deres Naade, sagde Jespersen, det er netop 
Svaret herpaa. Jeg vil ikke indlade mig paa den rette Eksegese 
af det Mirakel, som Albrecht saa hensynsløst spotter. Han drejer 
uden om Sagen . . . han har en særegen Gave til at køre Folk 
om i en Ring, saa de kommer bort fra Udgangspunktet. 

— Det var nok Dig, der drejede af, gode Præstemand. Du 
kneb ud fra Djævelen. Han generede Dig. 

— Nej — nu véd jeg, hvad jeg vilde sige, sagde Jespersen, 
hvis Hjerne havde arbejdet, saa hans Tindinger bankede. — Du 

talte om Mennesker paa deres Krafts Højdepunkt. Ja det var 
deres naturlige Krafts højeste Maal, men Naadens Kraft viser 
sig ofte, naar den naturlige Kraft svækkes. 

— Godt. Du mener altsaa, at Naaden har berørt Voltaire 
og Heine paa deres Dødsleje? — 

Jespersen stirrede stift paa Albrecht, som vilde han lure ham 
en mistænkt ny strategisk Position af og sikre sig mod Over- 
rumpling. Albrecht gentog Spørgsmaalet med drillende Rolighed. 
Jespersen svarede langsomt: 

— Ja — a — , hvorfor ikke? 

— Hvad er da Naaden? 

— Det er den ny Natur, der ved Genfødelsen indgydes i 
Mennesket, svarede Præsten, denne Gang sikker. 

— Som naturligvis er skabt af Gud? 

— Ja naturligvis. 

— Men har han ikke skabt den oprindelige Natur? 

— Jo — o. 

— Naa. Altsaa gør han sit Værk om i ethvert enkelt Indi- 
vid, naar det, som Du kalder det, genfødes. 

— Om Du vil, ja. Den oprindelige Natur er jo fordærvet 
en Gang ved Synden: den arver vi fra vor Fødsel; men ved en 
ny Skabelsesakt, for hvilken Troen er Betingelsen, indtræder den 
ny Natur i det ny Menneske. 

— Troen er Betingelsen, siger Du. Frembringes denne Be- 
tingelse af os selv, eller gives den os? 

— Den gives os af Naade. 

— Troen gives af Naade, og Naaden igen i Kraft af Troen. 
En skøn logisk Cirkel af den elementæreste Art. Men lad os 
blive ved dine historiske Eksempler. Jeg spørger nu, om Du for 
Alvor vil paastaa, at denne vanskelige Proces, som Du nys har 
søgt at skizzere, virkelig er foregaaet hos den 84aarige Voltaire 
i den korte Tid, han laa syg i Paris? 

— For Gud er alt muligt; jeg paastaar intet og nægter intet. 

— Naar Du antager det absurdeste, saa véd jeg ikke, hvor- 
for Du ikke fornægter, at 2 og 2 er 4, eller paastaar, at Heksene 
paa Kosteskaft farer op gennem Skorstenene hver Sankt Hans 
Nat. Det er en nem Methode at slippe fra enhver Slutning, der 
generer Dig, at appelere til det ubegribelige. Naar I Theologer 
endda levede Eders hele Liv efter andre Love end vi andre; men 
Eders daglige Tankegang bevæger sig i samme Kategorier som 
vor; Eders moralske Vandel hæver sig ikke i mærkelig Grad 

over andre skikkelige Menneskers; vi kan ikke ret tro paa Eders 
Søndagshyldning af det overnaturlige, naar I til daglig Brug lever 
saa overordenlig naturligt, uden at man mærker, at I er gennem- 
trængte af noget mirakuløst. ^ 

— Det mærker den ikke, hvis Øje er lukket derfor, ligesom 
den, der intet Gehør har, ikke hører Musiken. 

Jespersens Ansigt straalede, da han efter denne Replik fik et 
opmuntrende og bifaldende Øjekast af Grevinden. 

— Den Subreption er dog vel stærk, bedste Jespersen. Den, 
der mangler Gehør, hører Musiken, men der mangler en vis 
Forbindelse mellem hans ydre Øre, Hørenerven, og Hjernen, som 
findes hos den musikalske. Selv om jeg nu vilde indrømme Dig, 
at en saadan Forbindelse manglede mellem det, jeg opfatter gen- 
nem min Betragtning af Dig og dine Meningsfæller, og min 
Hjernes Religionsnerve, eller hvad Du nu vil kalde det, saa maa 
jeg dog kunne opfatte et eller andet mærkeligt hos Eder, ligesom 
den umusikalske opfatter Musiken i al Fald som Larm. Men jeg 
forsikrer dig paa Æresord, jeg ser ikke det mindste hos Eder, 
som forbavser mig, intet, som jeg ikke forstaar; jeg forstaar selv 
udmærket det ulogiske i Eders Tankegang og Uoverensstemmelsen 
mellem Eders Lære og Eders Liv. Fornægter man det mest 
evidente, -som I gør, idet I sætter en Natur, der hvert Øjeblik 
ophæver sig selv, saa kan I komme til at lære allehaande Ab- 
surditeter; saa er den ene af den Slags lige saa god som den 
anden; det er ligegyldigt, enten man siger: Cajus er et Men- 
neske; alle Mennesker er Hankatte, ergo er Cajus en Hankat, 
eller man siger: Cajus er et Menneske, alle Mennesker er Træ- 
sko, ergo er Cajus en Træsko. 

Denne Burschvittighed var atter noget nyt for Damerne; de 
lo hjerteligt ad den. Albrecht fortsatte: 

— Og da Eders reale Liv som alle andre Eksistensers har 
sin Grund i Eders Natur, følger det ganske gemytlig dennes al- 
mindelige Love, om Eders Lære end er nok saa overnaturlig. 
Men, om Forladelse; denne Disput bliver for langtrukken for 
Grevinden og Komtessen, og den synes ogsaa at anstrænge Dig, 
min Ven. 

Jespersen tørrede sin Pande, men kastede sig flot tilbage i 
Stolen og sagde : 

— Ingenlunde, den giver mig, hvad jeg vil kalde aandelig 
Spændkraft. — Men Pastor Jespersen saa alt andet end spændig 
ud. Over for de dystende Kæmper hang et stort Pillespejl, der 

gik fra Gulvets Sokkel op til Stukkaturkarnissen med de krumme 
og hyppig afbrudte Linier, der snoede sig langs Væggene under 
Loftet, med fede vingede Genier i Relief paa de mange Medail- 
loner. Albrecht ^mønstrede i Spejlet sig selv og Præsten og 
fandt, at han saa let, oprømt, fin og aandfuld ud med det lok- 
kede blonde Haar, sit kraftige Skæg, sit ovale, smukt formede 
Ansigt; i Sammenligning dermed fandt han, at Jespersen med 
det barberede Ansigt med de ru Skægstubber, den flade Profll 
og sin purrede Haarmanke saa hel plebejisk og ringe ud. Fra 
Spejlet gled hans Øje over paa den unge Dame, mødte et Øje- 
blik hendes tankefulde, forskende Blik; Grevinden havde bøjet 
sig ned over sit Hækletøj, hendes stærke Bryst var kommet i 
Bevægelse; Pavsen fyldtes ikke en Gang af Prikken med Naalen, 
som arbejdede aldeles lydløst. 

Albrecht saa ud ad Havestuens Glasdøre gennem den høje 
Veranda. Det var blæst op; Søens Vand krusede sig op til 
spidse, skummende Toppe; Grenene paa Træerne vuggedes lang- 
somt frem og tilbage; det blanke, tynde Bøgeløv blinkede, saa 
det skar i Øjnene; store svulmende Skyer vare i rask Fart paa 
Himlen over Skovkammen paa den anden Side af den mørkeblaa^ 
hvidplettede Sø. Komtesse Alvilda rejste sig op, gik hen til 
Døren og saa ud over Landskabet. Trækvinden legede i de fine 
faa, fra Frisuren emanciperede Haar; Albrecht saa hende en pro- 
fil med den svagt bøjede Næse, de kraftig skaame Øjne, Under- 
læbens lidt trodsige Fremtræden, og det let sammentrukne Bryn 
over Øjet, der saa skarpt ud i Rummet. 

Albrecht havde rejst sig og nærmet sig et aabent Flygel, der 
stod ud i Værelset med Spidsen ind mod Væggen. Som i Di- 
straktion slog hans højre Haand nogle Akkorder an, medens han 
vendte Siden til Klaviaturen. 

— Hvis Deres Naade ønsker det, brød Jespersens skarpe 
Mæle ind, saa kan jeg nu møde Dig med nogle nye Argu- 
menter. 

Grevinden saa op, som En, der vækkes, betragtede Jespersen 
distræt uden at svare, derpaa vendte hun sig pludselig mod Al- 
brecht, der havde sluppet Tangenterne, og spurgte: 

— Spiller De, Hr. Albrecht? 

— Aa nej . . . jeg kan i det højeste akkompagnere til en 
Sang. 

— Ah, De synger? 



49 

— Ja han synger fortræffelig . . . saadan . . . Smaatin^. 
Vaudevillesange, bemærkede Jespersen, 

— De kunde ikke have Lvst til al faa Klaveret til at tale? 
Det har nu tiet snan i Aar og Dag. 

— Hverken Deres Naade eller Komtessen spiller? 

— Jeg har pillet lidt i sin Tid, men har næsten glemt det. 
og min Datter holder ikke af at spille. Men vi holder begge 
saa meget af Musik. Vi kan ikke godt spille« naar min Onkel» 
Generalen er her; hans Nerver taaler ikke Musik i de senere 
Aar. Men nu kunde De glæde os . . . hvis De vilde synge« 
Sang hører vi aldrig her i Huset. 

Albrecht saa efter Komtesse Alvilda; hun stod endnu ube- 
vægelig i samme Stilling ved Døren ud til Havetrappens Ve- 
randa. 

— Som Pastor Jespersen meget rigtig sagde> synger jeg kun 
Smaating, svarede Albrecht, skottede igen til Komtessens Side» 
men uden Resultat. Efter nogen Nølen med at sætte Klaver- 
tabouretten paa en bekvemmere Plads, med at krumme og strække 
Fingrene paa sine smukke, nu soignerede Hænder, slog han et 
Forspil stærkt an, skottede atter hen til Døren. - Statuen rørte 
sig ikke. Da sang han med en køn høj Baryton: 

Vindens fulde Orkester 
nys spilled op til en Dans. 
Skoven om Lokkerne fæster 
Disens violdunkle, bølgende Krans. 

Skyer i tæt Galopade 
suse med brusende Skørter afsted; 
Græsstraa og Blade 
nejer i Takten og hviske: Maa vi komme med? 

Alt er lystigt derude: 
Søen den løfter sit Bryst. 
Her kun i Salen bag Rude 
dæmpes og kues den fribaarne Røst. 

Hør, hvor paa Glasset det trommer; 
rusker i Hængsler og stryger om Karm; 
Trækvinden krummer 
Fløjelsgardinet til Fald som en bølgende Barm. 

Toner, skynd Jer at bryde 
tvingende Gitter og Bur! 
klingende ud skal I lyde 
med i den festlig brusende Dur. 

s. Schandorph: Romaner. I. 4 

Husk dog, at Menneskebrystet, 
huser i Dybet en Længsel til Sang, 
bliver kun trøstet, 
naar det i sejrrige Toner kan drukne sin Trang. 

— Bravo, sagde Jespersen, endnu inden Efterspillet var fær- 
digt, og alt imens han kvalte en ubelejlig Trang til at gabe, — 
der er virkelig, hvad man kalder Stemning i den Sang. 

— Grevinden, som havde lyttet opmærksomt efter, rejste sig 
op fra sin Stol og sagde flygtig: 

— Tak, Hr. Albrecht, vendte sig straks til Jespersen og 
spurgte : 

— Er den Sang fra den sidste Studenterkomedie? 

— Ne — ^j, det kan jeg neppe tro, svarede Jespersen langsomt; 
de Sange plejer at have en lettere Karakter ... en — 

— Naa. Undskyld, mine Herrer, jeg maa se til Kammer- 
herreinden. Følg med op til hende, Alvilda. 

Men inden Grevinden havde faaet vendt sig mod sin Datter, 
havde denne lukket Havedøren op og var let som en Raa ilet 
ned ad Trappen og ud i Haven. Vinden vred Nederdelen af 
hendes Kjole om de slanke Lemmer; Baandet om hendes Haar 
stod ud som en kækt vajende Vimpel ; hun stred sig tappert gen- 
nem Vinden og styrede ned ad mod Søen. Grevinden aabnede 
Døren og kaldte ; men enten hørte Komtesse Alvilda ikke hendes 
Kalden, eller ogsaa vilde hun ikke høre den. Jespersen brølte 
af sine Lungers hele Kraft ud ad Døren: 

— Kom — tes — se — Al — vil — da! Grevinden kal- 
der paa Dem! men Vindens Susen i Træerne overdøvede hans 
Stemme. Komtessen naaede Søen, gik ud paa en Baadebro og 
blev staaende der. Skarpt stod den lyse, høje Skikkelse mod 
det dunkelblaa Vand, den store blanke, grønne Plæne mellem 
Søen og Hovedbygningen og det mildere grønne i de susende 
Træer. Endnu stærkere drev Vinden Kjolens Folder og de flag- 
rende Haar om til den ene Side, længere og længere vovede 
hun sig ud paa Broen, hvor Vandet slog op og besprøjtede hen- 
des Fødder og det nederste af Kjolen. Albrecht skyggede med 
Haanden for Solen og saa efter hende ud ad det ene Vindue, 
fortabt i Beskuelsen, indtil han saa Jespersen i Luntetrav ile 
over Plænen ned mod hende; han lignede, syntes han, en lille 
sort Gris, der har stukket i Løb. Grevinden var gaaet ud under 
Verandaen paa det øverste Trappetrin med et Shawl om Hovedet; 
hun vinkede og kaldte. Endelig naaede Jespersen Broen, tog et 

solidt Tag i hvert Laarstykke af sine sorte Klædes Bukser, skræ- 
vede og hoppede for at undgaa de afsatte Pytter og det opsprøj- 
tende Vand, indtil han kom paa Siden af Komtessen, gjorde en 
Kompliment og sagde nogle Ord. Den unge Dame syntes ikke 
at svare ; hun samlede sin Kjole om sig, tog Broen i et Par lette 
Spring og svævede hen over Plænen; bag efter løb Jespersen, 
tog uhyre Skridt og naaede op ad Trappen et Minut efter Kom- 
tessen, hvæsende, pustende og dampende. Inden han kom ind, 
havde Grevinden og hendes Datter forladt Værelset. 



VIII. 

Med Sveddraaber, der sagte rislede ned ad Kartoffelnæsen, 
der glinsede fedtet i Solskinnet, kastede Kapellanen sig i en 
Lænestol. 

— Det var en drøj Tur, sagde han. 

— Hvad gik der af den unge Dame? spurgte Albrecht. 

— Ja, kan Du begribe det? svarede Jespersen og saa sig 
spejdende om i Stuen. Men — fortsatte han hviskende — det 
er et lunefuldt Pigebarn. 

— Saa? hvordan? 

— Jeg fandt det nu uhøfligt, at hun ikke hørte paa din Sang, 
som hendes Moder jo havde bedt Dig synge. Det er ligesom, 
naar jeg udvikler Et og Andet for Damerne, saa kan hun be- 
gynde med at høre meget opmærksomt efter, men pludselig kan 
hun rejse sig og give sig til at se ud af Vinduet. Hun er for- 
resten et godt Hoved, læser en Del og taler baade Fransk, Tysk 
og Engelsk. — Naa, hun er jo ung endnu! Jeg maa ellers 
komplimentere Dig for din Sang. Din Stemme har holdt sig 
rigtig godt. Ordene var heller ikke ilde; der var virkelig saadan 
en vis maadeholden Aandsfrihed i dem, som jeg nok lider. De 
er jo af — bi lidt — af . . . 

— Naa Du har læst dem før? 

— He — ja, man læser saa mange lyriske Digte, at man 
let blander det ene sammen med det andet. Jeg har jo ikke 
havt Tid til at læse belletristiske Sager, mens jeg studerede til 

Eksamen, men i de senere Aar har jeg læst en myrderlig Masse, 
kan Du tro. Det er saadan en rar Hvile fra alvorligere Sysler. 

— Ja vel. Men Du kan vel kende, hvem der har digtet den 
Sang? 

— Ja den bærer, lad mig se — den bærer Christian Win- 
thers Præg. 

— Brillant! raabte Albrecht; den staar netop i hans sidste 
Digtsamling. 

— Naa, gør den? sagde Jespersen og gned sig fornøjet i 
Hænderne. Ja, det er denne uskyldige Naturglæde, som jeg 
holder saa meget af. Naturen er, saa at sige, Forgaarden til 
Religionens Tempel ... ja Du er jo ikke af den Mening . . . 

— Aa jo, hvorfor ikke? svarede Albrecht, det kan man jo 
godt sige. Han tog sit Lommetørklæde op og lod, som han snød 
sin Næse, for at skjule sin Latter. Jespersen saa sig paa ny om 
i Stuen, og da intet truende viste sig, slog han et Gab op som 
en stor Hunds, der rungede gennem Stuen, og, betvungen af 
aandelig og legemlig Anstrængelse, faldt han i Søvn. Hans Snor- 
ken bragte Ruderne til at klirre. Albrecht listede sig ud af 
Stuen. Han følte, at han, egentlig uden at have havt en bevidst 
Hensigt, havde bragt noget, der lignede en Situation, til Veje ud 
af det stagnerende Liv i Grevens Havestue. Medens han gik op 
ad Trappen til sit Værelse, nynnede han: 

Gazelle, Du lette, 
som flygter med Hen, 
en Jæger har Pilen 
lagt lønlig til Rette, 
han sigter derop 
mod Fjeldkeglens Top; 
maaske kan han fælde 
den lette Gazelle. 

Det var et af de mange ufuldendte Digte, som hans Skuffer 
vare fulde af. Det var uvilkaarlig rundet ham i Hu. Da han 
hørte Ordene lydelig sungne af ham selv, lo han, trak paa 
Skuldrene og sagde: 

— Der bliver vel det samme ud af det hele som af Digtet; 
det gaar midt over. 

Resultatet af det Pust, der havde viftet hen over det stille- 
staaende Vand, viste sig i samme Etage af Hovedbygningen, som 
Albrechts Værelse laa i, men i den modsatte Fløj: Grevinden 
havde fulgt sin Datter ind paa hendes Værelse ; hun var kommen 

i stærk Bevægelse; hun fandt, at hun burde sige noget alvorligt 
til sin Datter, men da det kom til Stykket, vidste hun ikke, 
hvordan hun skulde gribe det an. Hun havde igennem en lang 
Aarrække uddannet sig til Virtuositet i Retning af at dølge og 
beherske sig; nu skulde hun give sig hen; hun havde glemt, 
hvorledes man bar sig ad med det, naar det dog skulde have en 
Form. At tale frit ud, uden at tænke paa, hvad hun sagde, 
turde hun ikke. Den moderlige Myndighed, som hun kunde give 
sig Udseende af, naar der var flere til Stede, besad hun i Virke- 
ligheden ikke lige over for sin Datter, som hun kun plejede at 
bevidne sin Kærlighed indirekte eller gennem tavse Kærtegn. 
Der var aldrig faldet et alvorligt Ord mellem dem, siden Kom- 
tessen blev voksen. Grevinden følte sig med ét myg og forkyst, 
da hun skulde til at tale. 

— Et Du ikke vel, Alvilda? spurgte hun. 

— Jo Moder, hvorfor spørger Du om det? 

— Hvorfor løb Du ned til Søen? 

— Fordi — det véd jeg ikke . . . 

— Alvilda! 

— Ja, Moder. 

— Jeg er bange for, at den ny Huslærer er et farligt Men- 
neske. 

— Farlig? For hvem? 

— For os alle. Han taler til det i os, som vil gøre Oprør 
mod alt det, som vort Liv hviler paa. Jeg tror ogsaa. Pastor 
Jespersen er bange for ham. 

— Pastor Jespersen? Tror Du det. Moder? Ja, men jeg 
synes ogsaa, at Hr. Albrecht er klogere og interessantere end 
han. 

— Men han har jo ingen Tro, — og naar man ikke har 
den . . . 

— Hvad saa? Hvorfor skal man tro, før man selv har 
tænkt? 

— Barn, hvor har Du lært saadant noget? Hvis man ikke 
tror paa, at alt saaledes som det nu en Gang er indrettet for En, 
er skabt og ordnet af en højere Haand, under hvis Magt man 
maa bøje sig, saa faar man aldrig Fred. 

— Ja, men hvem siger, at man skal have Fred? Er der 
Fred uden om os? mellem Menneskene og i Menneskene og i 
Naturen? Og er den Fred, vi vinder ved at lyde og bøje os, 
saa meget værdt? 

— Gud hjælpe mig, hvis jeg ikke havde gjort det mit hele 
Liv, sagde Grevinden med et mat Suk . . . Alvilda, jeg siger 
Dig, at jeg er bange for det Menneske. Tænk Dig, hvor vi lige 
til den sidste Tid har været glade ved Pastor Jespersens stille 
og rolige Betragtninger, hvor de passede til vort ensomme og 
rolige daglige Liv, forsonede os med vor Stilling . . . aa det var 
dog egenlig saa hyggeligt, Alvilda. 

— Det var noget bedre end alt, hvad vi ellers hører, det er 
sandt. 

— Hvad vi ellers hører? 

— Ja, naar vi har Middagsselskab, eller naar Tante Grtinow 
eller Onkel Bilbach fortæller gamle Historier for fem og tyvende 
Gang. Ja, bliv ikke vred. Moder; men jeg trænger til at tænke 
paa noget andet. Hvad Hr. Albrecht sagde, er maaske galt alt- 
sammen, men det er noget nyt; det vækker mig op af Dvale; 

jeg bliver tvungen til at tænke selv Hør Moder, jeg 

føler en frygtelig Lyst til at svinge Dig rundt og danse med Dig. 

— Men ih. Gud Barn! sagde Grevinden og lo. 

— Jo for at se Dig faa Rødme og Liv i dit Ansigt, som dog 
vist egenlig har været saa muntert og straalende. 

Hun tog med begge sine Hænder om Grevindens trivelige 
Ansigt, saa hende ind i hendes store venlige Øjne og kyssede 
hende. 

Nu fik Grevinden Taarer i Øjnene og gengældte Datterens 
Kærtegn; Komtessen tog hende om Livet, snurrede hende rundt; 
saa lo Grevinden, medens hun samtidig smaaskændte og sagde: 

— Tænk, om Onkel Bilbach saa os, Barn! 

— Jeg tror, jeg en skøn Dag tager ham om Livet og snurrer 
ham rundt som en Top. 

— Nej, det gør Du ikke, det vover Du ikke, Alvilda. Vær 
nu ikke saa overgiven. 

— Hvordan var det nu, han sang? Var det ikke saadan: 

Husk dog, at Menneskebrystet 
huser i Dybet en Længsel til Sang. 

— Man siger saa meget paa Vers, Alvilda. Det er dejligt 



at lytte derefter og glæde sig derved; man man maa blot ikke 
ville leve derefter. Det gaar aldrig an, mindst i vor Stilling. 
— Du er jo ligesom Pastor Jespersen. Han taler om at afdø 

fra Verden, og saa spiser han saa rædsomt. Hvad skal vi med 
smukke Tanker, naar vi ikke har Brug for dem i vort Liv? 

— Du er for meget Raisonneuse, lille Alvilda. Det har Du 
lært af din Gudmoder ovre i Holsten. Hun var et godt Men- 
neske, men alle kaldte hende ekstravagant. 

— Fordi hun lo ad meget, som andre krøb i Skjul for. 

— Ak ja; hun lo ad alt mellem Himmel og Jord, og hun 
smittede andre med sin Latter. Men saa fortrød de andre, at 
de havde let, og saa gik det ud over hende. Hun var af en af 
vore bedste Familier, var smuk og begavet, men gjorde dog intet 
Parti og endte som Stiftsdame i det skrækkelige Uetersen. 

— Det var da ingen Ulykke, at hun ikke blev gift, hvis hun 
ikke holdt af nogen. Vilde Du have giftet Dig med Fader, hvis 
Du ikke havde holdt af ham? 

— Nej, naturligvis, svarede Grevinden og blev purpurrød. 
Men for at komme tilbage til Hr. Albrecht ... vi maa tage os 
i Agt for ham. Vi maa holde med Pastor Jespersen, naar de 
disputerer. Vil Du love mig det, Alvilda? 

— Der er jo ingen, der véd, hvem jeg holder med. Jeg tier 
jo ganske stille, naar de taler. 

— Men vi kommer til at stræbe efter ogsaa at holde med 
Pastor Jespersen i vort Indre. Ellers drives vi ud paa det vilde 
Hav. 

Komtesse Alvilda tav og saa tankefuld hen for sig. Moderen 
kyssede hendes hvide Pande og sagde: 

— Ja, ja, lille Alvilda, Du er et forstandigt Barn og finder 
nok selv det rette . . . Tys . . . der er Vognen med Fader og 
Onkel Bilbach. Det var en Guds Lykke, at de ikke hørte den 
Disput nede i Havestuen. Onkel var bleven frygtelig vred. Lad 
os nu gaa ned, Alvilda. 

— Lad mig sidde lidt i Ro, Moder. Lad mig tænke over, 
hvad Du sagde, og hvad de andre sagde. Ikke sandt, det maa 
jeg nok? Jo vist maa jeg. Moder. Saa lover jeg Dig til Gen- 
gæld, at jeg aldrig skal fare ud i Haven og ned til Søen, naar 
Hr. Albrecht synger. 

Komtessen lo og fik Grevinden til at le med. Den sidste 
gik; Alvilda blev siddende ved sit aabne Vindue og saa drøm- 
mende vidt ud over Landskabet; hun syntes, at Skoven og Søen 
sang Albrechts Melodi. Da rejste hun sig op og slog halv for- 
trydelig Vinduet i; hendes Underlæbe krummede sig foragtelig, 
mens hun sagde: 

— Huslæreren! Hr. Albrecht! Forhenværende Timelærer i 
København! Ha, ha, ha, en stolt Fangst! 



IX. 

Som sædvanlig slog Generalen Døren til Havestuen op med 
Knald og Brag. Jespersen vaagnede brat! det gav et Ryk i ham, 
saa Lænestolens Fjere sang og klang ved det. Generalen holdt 
sin Mønstring i Stuen, men syntes utilfreds med Revuens Resul- 
tat. Greven gjorde det efter ham, saa ogsaa vred ud og fyldte 
sin hule Haand med sin Skægdusk: 

— Hvor er Damerne? spurgte Generalen ud i Luften, thi 
han fandt det under sin Værdighed direkte at henvende sig til 
Jespersen, der paa sin Side lod, som han overhørte Spørgs- 
maalet. 

— Ja, hvor er Damerne? spurgte Greven. 

— De gik vist op, Hr. Greve, svarede Jespersen. 

— Hvor er Huslæreren? lød atter Generalens Røst. 

— Ja, hvor er Huslæreren? spurgte Greven. 

— Han gik vist ogsaa op, Hr. Greve. 

— De plejer jo altid at være her i Havestuen efter Diner'en, 
naar vi andre er færdige med vort Arbejde, sagde Generalen. 
Jég ønsker at se dem her nede som sædvanlig; jeg holder ikke 
af nye Skikke, Magnus; eller rettere sagt, jeg detesterer alle nye 
Skikke. Hvormed skal jeg nu passere Tiden i Eftermiddag? 
Jeg kan ikke spille Billard, naar jeg har været saa længe i 
Luften. 

— Ja det er galt nok, mumlede Greven betænkelig. Det er 
da ogsaa højst forunderligt. Hvordan skal man faa fat i dem? 
Hvordan kan det være, Hr. Pastor? Naar gik de op — 

Præsten blev forlegen og kunde ikke svare tydelig: 

— Det — ja, de gik op — 

— Har De siddet længe alene, Hr. Pastor? 

Jespersen blev rød. Han var lige ved at sige, at han havde 
siddet i Tanker og lagt Dispositionen til sin næste Prædiken, 
men med et myndigt Åpage Satanas manede han Djævlen i 

Konveniensløgnens Skikkelse bort. Han samlede sig til en helte- 
modig Kraftanstrængelse og sagde: 

— Oprigtig talt, jeg tror, jeg faldt i Søvn . . . Jeg havde lige 
været i stærk Bevægelse ... og 

— Faldt i Søvn? Her i Grevens Salon? Højst forunderligt! 
udbrød Generalen med Indignation. 

— Ja, det er s'gu forunderligt, sagde Greven med et sky 
Sideblik til Generalen, som derpaa afløstes af en hurtig, gemytlig 
Missen til Præsten, som om han vilde sige: Det skal De ikke 
bryde Dem det ringeste om, gode Ven. 

— Du skulde ringe paa Gottliebsen, Magnus! sagde Gene- 
ralen. 

Greven ringede. Gottliebsen kom i den evindelige sorte 
Kjole og det hvide Halstørklæde med smaa opstaaende Flipper. 

— Hvor er Grevinden, Kammerherreinden og Komtessen? 
spurgte Generalen. 

— Kald paa dem, sagde Greven. 

Gottliebsen lavede sig til at gaa; men paa et „Vent lidt" af 
Generalens Mund, gjorde han kort omkring og bukkede. 

— Giv mig først et Glas Dry Madera af de Flasker med den 
røde Lak; jeg føler mig ennuyeret, sagde Generalen og kastede 
sig paa en Kanapé. — 

Gottliebsen bragte det forlangte paa en Sølvbakke. Gene- 
ralen drak Glasset ud, medens Gottliebsen stod stiv som en Jern- 
lygtepæl med Bakken i Haanden. 

— Den har faaet Prop, sagde Generalen og smaskede mis- 
fornøjet med Tungen. — Tag og træk en anden Flaske op og 
giv mig af den. 

Det samme stumme Spil gentog sig. Denne Gang fandt 
Generalen sig, efter moden Undersøgelse og Overvejelse, tilfreds 
med Resultatet, kastede sig tilbage i Sædet, foldede de store, 
hvide Hænder, hvis højre Pegefinger bar en mægtig Signetring 
med en rød Plade, hvori hans Vaaben var graveret, over sin 
trivelige Mave og stirrede op i Loftet. 

Gottliebsen kom tilbage og aflagde bukkende Rapporten: 

— Kammerherreinden ligger til Sengs; Grevinden og Kom- 
tessen er upasselige. 

Paa et bortvisende Vink af Generalen, som efterfulgtes af et 
endnu mere energisk dito af Greven, forføjede Kammertjeneren 
sig ud af Stuen med sine trippende, dæmpede Skridt. 

Generalen saa forbavset paa Greven; Greven saa pligtskyldigst 
forbavset paa ham igen. 

— Hør lille Hr. Pastor, spurgte Generalen med sin mest 
nedladende Venlighed; trak Grevinden og Komtessen sig tilbage 
straks efter Diner'en? 

— Nej, vi havde en Konversation om aandelige Sager. 

— Det glæder mig; det er en meget uskyldig Tidsfordriv. 
Naa, og saa gode Ven? 

— Saa sang Kandidat Albrecht for os. 

— Sang han? Huslæreren? sagde Generalen og for op fra 
Sædet. 

Greven rejste sig ogsaa og gav sig til at spadsere frem og 
tilbage med begge Tommelfingrene i Vestelommerne. 

— Han sang, Magnus, sagde Generalen og standsede foran 
Greven. Det er saagu' det, de er blevne syge af. 

— Ja — det er muligt, svarede Greven, og standsede ogsaa. 
Hm ! sagde Generalen yderst betænkelig, lagde Hænderne bag 

paa Kjolens Kammerherreknapper og gav sig til at spadsere grun- 
dende frem og tilbage langs Væggen ud mod Haven; Greven 
gav sig til at maale den modsatte Væg i modsat Retning, og hver 
Gang de kom lige ud for hinanden, henvendte Generalen det 
samme bekymrede Hm til sin Nevø, og denne svarede med at 
løfte Skuldrene og sige Hæ! — 

Jespersen blev siddende: han var sejg i at holde paa de Planer, 
han havde lagt. Han havde nu bestemt at holde Ferie den Dag 
og tilbringe Aftenen til The hos Grevens, men han følte sig ikke 
hyggelig tilmode og havde efterhaanden lugtet, at der var Uvejr 
i Luften. Hjem vilde han imidlertid nødig gaa; da faldt det ham 
ind, at han kunde gaa op til Albrecht og tilbringe Tiden, til der 
skulde drikkes The, som først var Klokken ti. Han rejste sig 
op, hilste, modtog Grevens fremrakte Haand og Generalens tre 
Fingre og forlod Havestuen. 

Nu gjorde Generalen brat Holdt i sin Marsch og gjorde Front 
mod Greven ; denne gjorde instinktmæssig samme Bevægelse, som 
om han var trukken i en Snor. 

— Han sang! Magnus; udbrød Generalen. Hvad mener Du? 

— Ja, hvad Pokker . . . svarede Greven . . . sang han? 

— Og ved det Klaver, som din Datter spiller paa. Nu skal 
hun røre ved det efter ham. Forstaar Du, Magnus? 

— Ja ... det er ... ja det er sandt ... ja det skal hun 
s'gu. 

— Den Person vil gøre Revolution her i Huset. Der bliver 
aldrig sunget, mens jeg er din Gæst. Du, din Kone og Datter 
finder, at I skylder mig det Hensyn, fordi jeg ikke kan lide Sang, 
men Huslæreren! Han forhører sig ikke en Gang, om jeg kan 
lide sligt. Taaler Du noget revolutionært i dit Hus, Magnus? 

— Nej. Kommer En med Revolution her, saa skal jeg . . ., 
og Greven knyttede begge Hænder med en Bevægelse, som om 
han ruskede En i Kraven. 

— Jeg har Menneskekundskab, Magnus. Den Karl spillede 
Billard paa en aldeles respektstridig Maade ; han sagde mig imod 
og tog Mathematiken i Forsvar; skønt jeg erklærede den aldeles 
unødvendig for Vilhelm. Og saa sidder han her i din Salon og 
synger og kvinkelerer, som var han i Studenterklubben. Kanske 
oven i Købet en skandinavisk Punschsang! Den kære Charlot 
og Alvilda har naturligvis faaet Migraine af det og maattet reti- 
rere sig; det var kun Kammerherreinden, der havde Migraine fra 
imorges af, og naar Migraine kommer af sig selv, begynder den 
altid om Morgenen. Saadan var det med min salig Moder, og 
saadan er det med alle Damer af Familie. Salig Enkedronningen 
fik altid sin Migraine Klokken 9 om Morgenen. 

— Det er s'gu ... det er s'gu meget betænkeligt, mumlede 
Greven. 

— Magnus! Du er jo en myndig Mand. 

— Ja, Onkel Hellmuth, er jeg noget, saa er jeg netop det. — 

— Ja» jeg tror, jeg har oplært Dig til at være det, Magnus. 
Du maa, i Kraft af denne Myndighed, give Informatoren en meget 
alvorlig Reprimande. 

— Ja, det vil jeg s'gu gerne. Men Charlot siger ellers, at 
Vilhelm gør ypperlige Fremskridt, siden han har faaet den Lærer. 

— Fremskridt? Men Vilhelm skal ikke gøre Fremskridt paa 
den Fagon. Det er aldeles uanstændigt, at Huslæreren lader 
ham rende om med Landmaalerkæde paa Markerne. Bønderne 
i Ulstrup har set det, og de finder ogsaa, at det er upassende 
for Stamherren til Lensgrevskabet Lungeise. 

— Ja véd Du hvad. Onkel Hellmuth, det er forbandet, naar 
man slet ingen Ting véd. 

— Ja, naar man skal være Funktionær og ikke har noget, 
saa er det galt nok, især i vore revolutionære Tider! Ser Du, 
Magnus, hvis min Familie havde havt Besiddelser, tror Du saa, 
jeg vilde have lært alt det, som jeg har maattet pine ind i mit 
Hoved i sin Tid paa Kadetakademiet og tilsidst i Diplomatien? 

Och, jeg bliver tosset ved at tænke paa det. Det er uhyre van- 
skeligt at holde sine Kundskaber samlede. Jeg kan det ikke 
mere; jeg har slidt altfor meget i min Tid. Och — ja, och ja, 
Magnus, Livet er en Kamp. Med disse Ord gabede Generalen, 
kastede sig ned i en Lænestol og sov den flittige, men trætte 
Arbejders Søvn. 

Da Greven saa, at Generalen sov, satte han sig i en lige 
over for staaende Lænestol og faldt snart i en lige saa tryg Søvn 
som den, hans Onkel glædede sig ved. For anden Gang denne 
Eftermiddag rungede Snorken op under Rokokosalens ærværdige 
Loft. Ude suste Vinden; Træerne vred sig under dens Tag; 
Søens Bølger væltede sig over Hovedet paa hverandre; fra Frugt- 
træernes Toppe fløj de hvide Blomsterblade som Snefnugge om i 
Luften, faldt ned og overdryssede de grønne Plæner. Af og til 
ruskede det i Glasdørene; den ene eller den anden af de slum- 
rende vaktes stundom derved og saa vredt hen mod Dørene, men 
snart faldt han hen igen i Slummerens Arme. 

Oppe paa første Sal i Albrechts Værelse i Sidefløjen var Stem- 
ningen livligere. Straks da dets Beboer var kommen derop, 
havde han tændt en Cigar, kastet sig paa den hoppende Fjersofa, 
og med Røgens runde blaa Ringe tumlede hans Drømme sig om 
i Luften. Han mærkede, at han havde gjort Indtryk, at han var 
noget, og det var nu en Del Aar siden, at han havde følt sig 
som værende noget; et nyt Rusaar oprandt for ham paa denne 
fornemme Herregaard. Han omdigtede sig fra Huslærer til Me- 
nestrel paa Borgen, til en Folmer Sanger, der slog Luthen for 
Fruerstuens Beboere, smeltede deres Hu og lokkede sære Længs- 
ler op i deres Sind, medens Borgherren og hans Fæller drev 
Ridderlyst — oppe paa Billardet eller med Kørehestene foran 
Jagtvognen. Det var svært at bestemme, baade for andre og 
for ham selv, hvor Naiveteten hørte op, og Selvironien begyndte. 
Han kostumerede sig selv med Baand om Hatten, i Jakke med 
Puf om Hofterne og lange Trikots Silkehoser, og Frøken Alvilda 
med Kniplingskrave, udskaame Ærmer og hermelinsbræmmet 
Slæb; de gik sammen i Rosenslund ved Søens Bred; han slog 
Harpen, saa alle Fiske smaa legede med Finne og Hale; saa 
spillede han Guldtæmingen paa Hø jenlofts valen, og sidste Gang 
Guldtæmingen paa Tavlebordet randt, den Jomfru hun tabte, den 
Huslærer vandt, og han sang højt Omkvædet: 

Fordi de spillede, fordi de spillede Guldtæming! 

— God Aften, * lød Jespersens Stemme, skærende en lang 
Flænge i Drømmesløret. Albrecht saa distræt paa ham. 

— Holder Du Piber? Det var dejligt. Maa jeg stoppe en? 
Jeg er svær tobakstidig. 

— Værs'go. — 

Jespersen stoppede, fast og langsomt, prøvede grundig om der 
var Luft i Piben — nej den var stoppet for fast -^ Tobakken 
maatte kradses ud igen, og Operationen gøres om. Albrecht saa 
paa ham med en indvendig Irritation; han havde Lyst til at kyle 
ham den Vandkaraffel, der stod paa Bordet foran Sofaen, lige i 
Hovedet. Da Præsten havde faaet Piben tændt, følte han sig 
hyggelig, studentikost til Mode. Han lod sin Middagsmad uge- 
nert repetere ved flere Opstød, satte sig paa en Stol og lagde 
Benene op paa en anden, strakte sig som en stor Hund og 
sagde: 

— Hvor føler man sig ugenert og behageligt i gamle Studen- 
terkammeraters Selskab. 

— Ou peut-on étre mieux qu'au sein de sa famille? sagde Al- 
brecht. 

— Ja, Intelligensen har skam sin store Betydning, sagde Præ- 
sten og knappede Vesten op for Maven. Jeg nægter ikke, at 
Aristokratiet ogsaa har sin, men véd Du hvad, Albrecht? det 
trætter i Længden, altid at skulle holde paa sin Værdighed. 

— Ja, det maa være forbandet, sagde Albrecht og gabede. 

— Ja, men det maa skam til, mest i min Stilling, men dog 
ogsaa noget i din. Kære, gamle Ven, jeg er mere vant til at 
færdes i disse Kredse end Du, saa Du maa finde Dig i at høre 
paa et godt Raad, jeg vil give Dig. 

— Tak for din Omhu. 

— Ja det siger Du nu saadan ironisk, men véd Du hvad? 
Du bar Dig galt ad idag nede i Havestuen. Det faldt mig ikke 
straks ind, men ved grundigere Overvejelse har jeg fundet, at 
baade din K'onversation og din Sang var, hvad man kalder, mal 
å propos, 

— Saa? — 

— Ja, oprigtig talt, og jeg skal udvikle Dig hvorfor, min 
gamle Ven. Ser Du, hvad nu for det første Samtalen angaar, 
saa generede den ikke mig. Jeg kender jo dine, og Du mine 
Anskuelser; og om ogsaa Du er hurtigere og taler bedre impro- 
viseret end jeg, saa kan jeg altid ved længere Eftertanke stille 
Argumenter op mod dine; det hele er kun et Tidsspørgsmaal. 

Men det gaar ikke saadan med Damer. Du har bragt Uro ind 
i deres Sind, uden at de dog har formaaet at følg^ med Dig; og 
naar jeg saa f. Eks. imorgen lykker frem med mine Modbeviser, 
saa kan de ikke knytte Traaden mere. Ja, Du trækker paa 
Skuldrene, men Du kan tro, min Øvelse i den personlige Sjæle- 
sorg har efterhaanden gjort mig til et Stykke af en Psykolog. 

— Naa? Og Du har anvendt din Theori i Praksis ved at 
eksperimentere med Damerne her paa Gaarden? 

— Nej, nej, nej, kære Ven. Jeg er ingen Søren Kierkegaard, 
der kan bringe over mit Hjerte at dissekere levende Mennesker. 
Nej jeg holder mig til saadant . . . noget alment, gaar ud fra 
saadan — hvad jeg vil kalde en Totalopfottelse ... fra det 
grundvassenlige . . . 

— Vil Du have en Toddy? Jespersen? 

— Nej ... vi skal jo have The siden. 

— Nu er Du ulogisk. Udelukker den senere The en Toddy 
nu? 

— Ne — e — ej. Men hvor vil Du faa den Toddy fra? 

— Intet er lettere. Her har jeg en Flaske Kognak, som hans 
Højvelbaarenhed Greven i et fortroligt Øjeblik har bedet mig at 
sige min Mening om, fordi Generalen havde lastet den. Her 
har jeg min Spirituslampe fra København, og Vand er der i 
Karaffelen. 

— Er den Kognak fra Grevens Kælder? 

— Ja, min Sæl er den saa. 

— Du behøver jo ikke at bande, Albrecht. Herre Gud, det 
er længe siden jeg smagte en ærlig Toddy. Aa, Herre Gud, der 
er jo ikke noget syndigt i at glæde sig ved al god og al fuld- 
kommen Gave, sagde Jespersen og foldede Hænderne. — Du 
maa ikke tro, at jeg er et Heldøre; den absolut gennemførte 
Askese betragter jeg som en forkastelig Ensidighed. — 

— Bravo! Jeg vidste nok, at Du var en fuldblodig Prote- 
stant. 

— Aa, Du er en rigtig Rad med din Satire, sagde Kapellanen 
og truede med Pegefingeren; men egenlig mener Du intet ondt 
med det. Aa . . . en lille Toddy! Det minder mig om Ung- 
domsdagene, Albrecht! 

Albrecht havde imidlertid stukket Ild i Spiritussen; Vandet 
kogte, og han gav sig til at lave Toddy. Han skænkede en be- 
tydelig Kvantitet Kognak i sin Skolekammerats Glas trods den- 

nes svage, snart hendøende Protest. Vennerne smagte flittig paa 
Toddyen. 

— Det er en dejlig Drik, sagde Præsten. 

— Det skal være Komtesse Alvildas Skaal, raabte Albrecht, 
idet han fikserede sin Gæst med Øjnene. 

— Du er jo bindegal, hæ, hæ — Raab dog ikke saadan. 
Menneske, sæt, nogen hørte Dig! 

— Og hvad saa? 

— Hvad saa? Du kunde risikere at faa din Afsked paa 
Øjeblikket. Aristokrater er ikke Studenter og forstaar slet ikke 
den Slags Gemytlighed. De vilde tage saadant noget for Alvor. 

— Det er s'gu ogsaa mit Alvor med at drikke dette dejlige 
Pigebarns Skaal. Du har jo selv et godt Øje til hende; hvad 
Jespersen? 

— Jeg? er Du rent forrykt, Albrecht? 

— Tror Du ikke, jeg har gennemskuet Dig, din Filur? Tror 
Du, at Du kan bilde mig ind, at det er for den gamle Kammer- 
herreindes eller for den smægtende Grevindes Skyld, at Du har 
plejet at tilbringe saa megen Tid mellem Damerne i den søvn- 
dyssende Havestue? Du, som sætter Pris paa en god Cigar efter 
Middagen ! 

— Albrecht, jeg har talt med dem om alvorlige, om aand^- 
lige Ting. 

— Ja det tror jeg nok. Du har vidst, hvordan de skal 
tages. — 

— Hør, Albrecht — jeg kan ikke lide, at Du tager frivolt 
paa mig, naar jeg arbejder i min Gerning. Jeg har aldrig tænkt 
paa . . . 

— Aa Snak. 

Drick ur dit glas! Se doden på dig vantar, 
slipar sit svård och vid din troskel står! 
Blif ej forskråckt; han blott på grafdornn glåntar, 
slår den igen — kanske an på ett år. 

— Aa, Herre Gud, Bellman! ja det er prægtigt! Men han 
var en Hedning. 

— Vi er alle Hedninger fra Fødselen af. 

— Ja desværre, men — 

— Nu ingen melankolske Tanker . . . Saa, det kan jeg lide. 
Ud med Glasset! Er Toddyen god? 

— Dejlig! mageløs! Men, Du er en Forfører, Albrecht. Saa, 
lad vær at skænke mere i. 

— Ja, dersom Du vil tilstaa, at Du har en Faible for Kom- 
tessen. 

— He, he . . . ja, køn er hun, men ... uh ja, hun er i 
Grunden dejlig. 

— Leve den skønne Jord med al dens Glæde og Herlighed, 
dens Vin, dens Kvinder . . . 

— Nej, nej; Forførelse, Frafald . . . 

— Visvas. Ser Du, her er Klaver; nu skal jeg spille. Naa, 
naa, hold Balancen paa Stolen og fald ikke bag over. 

Og Albrecht slog det gamle Klaver an og sang med de mest 
smeltende Toner, han ejede: 

Jeg har set, hvor Du søger og følger 

med Øjne blanke og graa, 

Barmens urolige Bølger, 

som dumpt mod Korsettet slaa. 

Jeg har set, hvor i Tanker Du fanger, 

mens dine Kinder gløde, 

Fingrenes hvide Slanger 

med Hoveder rosenrøde. 

Jeg har hørt, hvor dit Ord faar Vinge, 
hver Gang den søde er nær, 
Stemmen hører jeg klinge 
af Attraa og hed Begær. 
Et Ekko af Elskovs Kalden 
er Blodets Syden og Banken, 
oprørsk som Saft bag Skallen 
i modne Druer paa Ranken. 

Fra Øjet klart som en Stjerne 
straaler beaandende Kraft, 
ud af dets dybe Cisterne 
Du drikker berusende Saft. 
Og Maalet: Et Favntags Møde, 
et Øjebliks Liv i Flammen; 
saa at falde som døde 
til glødende Aske sammen. 

Jespersen stirrede med opspilede Øjne paa Albrecht; han op- 
fattede neppe Ordene aldeles klart; des stærkere virkede Melo- 
dien, den udtryksfulde Stemme og Diktion, og endelig Visens al- 
mindelige Grundstemning paa hans ved Toddyen vakte Fantasi. 

Hans Øjne blev ligesom mørkere og glinsede af en usædvanlig 
Lidenskab, hans tykke Læber aabnede sig til et graadigt Smil, 
Næseboerne udvidede sig, han bredte Armene ud og nynnede 
saa sentimentalt, som han formaaede det: 

Lokkerne bløde og Væksten den slanke, 
Klang i sin Stemme og Snildhed i Blik, 
Ild i sit Hjerte og Renhed i Tanke, 
det hun i Arv efter Moderen fik. 

Nu randt Taareme ned ad hans Kinder, og han hulkede højt. 

— Hvad er der i Vejen med Dig, gamle Ven? spurgte Al- 
brecht. 

— Det er Henrykkelse, det er Fryd — aa jeg er saa be- 
spændt . . . jeg tror, det er Kærlighed, sagde Kapellanen hik- 
kende af Graad. Ja, Albrecht, jeg tror ... jeg tror, jeg elsker 
hende. 

— Kurage, min gamle Grenader! Tag Dig endnu et Glas 
og gaa straks ned og fri. 

Jespersen snød sin Næse og tørrede sine Øjne, søgte at samle 
sine Bevidsthedsstumper sammen — en Mistanke havde lynet 
hen over dem. Med stive Øjne saa han paa Albrecht, der sad 
rolig i Sofahjørnet og røg sin Cigar. Om han opdagede eller 
anede noget i hans Øjne, der forklarede ham noget, er ikke let 
at sige; men pludselig forandrede hans rørte Henrykkelse sig til 
Raseri; han greb med sin store Haand om Kognaksflasken, der 
stod paa Bordet, og raabte: 

— Du er en falsk Ven.. . . Du er en underfundig Skurk 
— Du vil benytte Dig af dit hurtige Hoved . . . Din — uh — 
din Hukommelse til at skubbe mig til Siden ... Du er en For- 
fører — Vig fra mig, Satan! 

Og Kapellanen kylede af al Magt Flasken hen efter Albrecht, 
men dels sigtede han ikke godt, dels dukkede Albrecht i 'en Fart 
Hovedet ned under Bordet, saa Flasken røg mod den modstaaende 
Væg, splintrede Spejlet og gik i tusinde Stykker, udgydende sit 
duftende Indhold over Sofa og Bord. Men straks efter syntes 
Jespersen at være bleven bange for sin egen Bedrift, thi han 
faldt ned paa en Stol, holdt begge Hænderne op for sit Ansigt, 
og en indre Hulken brød i alle hans Lemmer. 

Det havde nu ingenlunde været Albrechts Mening at frem- 
kalde dette Resultat. Hele hans Færd var blot fremgaaet af Lyst 
til at lege Kispuds med sin gamle Skolekammerat, der i hele 

s. Schandorph: Romaner. I. 5 

deres Barndom og Ungdom havde været lidt til Grin blandt be- 
hændigere og lettere Omgangsfæller; han syntes ogsaa, at det 
kunde være Løjer at drikke en Pastor paa Pelsen. Stak der bag 
ved det hele en Lyst til at prostituere ham blandt Gaardens Be- 
folkning? Denne Selvmistanke kom et Øjeblik til Orde i Al- 
brechts Sind; han indrømmede, at det vilde være sjofelt, om han 
gjorde denne Mand Fortræd, der aldrig havde gjort ham nogen 
Fortræd, men paa sin Vis havde ment ham det godt. Han lod 
ham da sidde i Ro og gjorde de mest energiske Bestræbelser for 
at udslette Sporene af hans Hærværk i Værelset; og da han 
havde udrettet dette saa godt, som det var muligt, sagde han saa 
rolig, som om intet var sket: 

— Vi er for overkørte til at vise os til The i Aften. Det 
er nu allerede mørkt. Kom med, saa lister vi os ned ad en af 
de smaa Fløjtrapper og ud gennem Haven, saa følger jeg Dig 
hjem ad Landevejen. 

Jespersen nikkede, uden at tage Hænderne fra Øjnene, og da 
han ved Albrechts Arm var kommen op fra Stolen, kneb han 
Øjnene fast i, indtil han var kommen ud paa den mørke Gang. 
Hans Hæle hakkede Kaal mod Trappetrinene; møjsommelig sti- 
vede han Overkroppen af, men Nedstigningen lykkedes uden 
Uheld. Det var nu mørkt; Stormen var stillet af, og en stille, 
tæt, solid Regn faldt. Ad en Omvej gik de uden om Gaarden 
og atter ad en Marksti ind i den tætte Lindeallé, der udmundede 
i en Skov, hinsides hvilken Præstegaarden laa. De mødte vel 
enkelte Karle og Piger; men dels kunde de næppe kendes i den 
mørke Allé, dels vare disse Folk saa fri for al Mistanke om, at 
Præsten skulde være usikker i Benene, at der ikke var nogen 
rimelig Grund til Frygt for kompromitterende Opdagelser. 

Med tungt forover ludende Hoved, hængende paa Albrechts 
Arm, tumlede Jespersen afsted ned ad Alléen, ind gennem Skoven, 
uden at sige noget. Da det blev lysere, efterat de vare komne 
ud paa den bare Landevej, løftede Patienten Hovedet: 

— Er der ingen Stjerner? spurgte han; jeg synes, jeg ser 
saa mange, og saa synes jeg ogsaa, det regner, men det er vist 
ikke sandt? Hør Du, regner det vel? 

— Nej, sagde Albrecht. 

Jespersen rykkede voldsomt Armen ud fra Albrechts, idet han 
raabte : 

— Nu gør Du Nar ad mig igen, jeg skal . . . 

Men idet han løftede den knyttede Haand som til et Slag, 

dinglede han til Siden, greb efter Støtte og fik fat i et tyndt, ungt 
Poppeltræ, der stod ved Grøftekanten. Han holdt det fast om- 
klamret med begge Arme, og mens han smægtende skuede op 
ad, raabte han: 

— Her holder jeg Dig, min Elskede — o — jeg mærker, 
hvordan Dit Hjerte slaar mod mit . . . jeg kan ikke holde det 
ud. Elsk mig, favn mig, tryk mig . . . han, Albrecht er en Atheist, 
en Rævepels, der bare lapser sig med Christian Winthers Digte . . . 
han vilde drikke mig fuld, men han ligger selv døddrukken der 
hjemme, det Svin! Det kan gjerne være, at han er et bedre 
Lærehoved end jeg . . . men — o Alvilda . . . mit Hjerte — 
uh — Du kan tro det er trofast og ærligt, og hvis Albrecht 
siger, at jeg er fuld, saa siger han den sorteste Løgn, for jeg er 
begejstret, forelsket — aa! aa! 

Albrecht stod tavs og lod Paroxysmen have sit frie Løb. Da 
Mathedens Reaktion var fulgt paa, fik han temmelig let viklet 
Kapellanens Arme løs fra Træstammen og fik ham uden Forhin- 
dringer ledsaget til den nærliggende Præstegaard, tog hans Nøgle 
ud af Lommen, og da Jespersens to Værelser laa i en anden 
Længe end den, den gamle Præst beboede, gik alt af uden For- 
styrrelse; Albrecht fik sin Skolekammerat afklædt og bragt i Seng 
og lukkede sig selv ud. Den lange Vandring havde gjort ham 
ganske klarhovedet; han gik ind til Herskabet, der var færdigt 
medTheen, og undskyldte sin Udeblivelse med, at Pastor Jespersen 
oppe paa hans Værelse pludselig var bleven upasselig og at han 
havde ledsaget ham hjem paa hans eget Ønske, men at han nu 
var fuldstændig rask. Kun Generalen saa fornærmet ud. 



X. 



Albrecht sov ikke den Nat. Noget rullede om i ham, som 
han ikke kunde komme til Klarhed over; han vidste ikke, om 
han havde gjort noget stygt; og naar den Frygt kom frem for ham, 
søgte han at jage den bort med et: Aa, hvad, jeg har drukket 
ham fuld; det har jeg gjort før. Saa dukkede det Spørgsmaal 
op, om han selv var forelsket i den unge Komtesse. Han svarede: 

5* 

Forelsket? i min Alder! I Grev Egemskjolds Datter! Han vendte 
og drejede sig i Sengen, men fandt ingen Ro; der var bestandig 
noget i hans Tanker, der tirrede, ængstede eller ærgrede ham. 
Han forsøgte at opstille mathematiske Opgaver for sig selv, for 
at komme til at tænke paa noget nevtralt, men Tanken vilde 
ikke blive ved dem; Jespersen i sin snart bersærkergangsagtige, 
snart Qollede Situation, Komtesse Alvilda, der flygtede ud i Haven 
og stod ved Søen, Ordene og Melodierne til de Sange, han havde 
sunget, gennembrød hans Beregninger paa den chikanøseste Maade. 
Hvad er der i Vejen? Hvad er der dog sket? For Fanden, det 
er jo rene hverdagsagtige Ting! Og da han endelig faldt i Søvn 
henad Morgenstunden, spandt Traadene sig videre og spegede sig 
mere og mere i hans Drømme. Han drømte, at han red ad Skov- 
vejen, i lang Frastand foran sig saa han Komtessen i fuld Karriere 
paa en vælig Hest; Støvet føg op om hende; han satte Sporerne 
i, han syntes, han maatte kunne naa hende; da snublede hans 
Hest over en lille Træstamme, der laa tværs over Vejen; han 
saa Jespersen ligge, omklamrende den; et Skrig vakte ham; han 
for op og saa sig om i det lyse Værelse, tog sit Uhr — Klokken 
var over otte. 

Det var det samme tykke Regnvejr som Aftenen forud. Med 
en Følelse af Lede stod han op og klædte sig paa, blot ønskende, 
at det var Tid, at han atter skulde i Seng. Med dyb Modbyde- 
lighed gik han til sin Undervisning, chikanerede Grev Vilhelm 
ved tirrende at hænge sig i hans Svars mangelfulde eller uklare 
Form, saa den stakkels Fyr var nær ved at græde, og straks efter 
at Tiden var forløben, løb ned i Stalden til Povl Kusk, der stod 
med opsmøgede Ærmer, med en Strigle i den ene og en Børste 
i den anden Haand, uden for Stalddøren. 

— Povl, skal jeg taale, at Huslæreren gjør Nar ad mig? 
spurgte han. 

Povl havde just den foregaaende Aften taget sig en længere 
Snaps end sædvanlig og var ikke i den blideste Formiddagsstem- 
ning. Han svarede med en vrissende Grynten. 

— Hvad siger Du, Povl? spurgte Stamherren. 

— Hver skal passe sit, svarede Povl. 

— Hvad mener Du med det, Povl? 

— Jeg mener, hvad jeg siger. 

— Men hvad er det da egenlig, Du siger? 

— Jeg siger det, jeg mener. Se, staar han og griner, det 
visne Skidt! 

— Hvem griner? 

— Bæstet natyrligvis. Det er Tider, hvor baade Mennesker 
og Kre'tur er krakilske. Jo, Fanden danse mig, skal Du strigles, 
Du rede Stiftsfysikus. Naa — Du Galtegris, vil Du holde det 
fjermer Bagben stille, ellers skal jeg . . . 

— Jeg synes ikke, den røde gjør noget, Povl? 
. — Nej det kan nok hændes. 

— Men synes Du, at jeg skal taale det af Læreren? 

— Jeg passer mit, lad bare enhver passe sit. Skænd's man, 
saa er det bedst at slaas, saa kommer det an paa, hvem der faar 
Overtaget 

Stamherren drog et Suk; han saa, at Povl ikke var oplagt 
til at være hans trøstende Skriftefader. Inde i Stalden opdagede 
han Rasmus, der sang, idet han lagde Foder i Krybberne: 

Min Kæreste, hun hedder Josefine, 

og i Stockholm der er hun saa født, 

Josefine, Albertine, 

Albertine, Josefine, 

Josefine det er hendes Navn. 

Naar min Pige er syg, og hun er daarlig, 
og græder, men véd ej hvorfor, 
skal hun græde? Ja hun skal; 
skal hun græde? Ja hun skal; 
men hun skal holde op igen. 

Stamherren overvejede et Øjeblik, om han skulde tage til 
Takke med Staldkarlen som fortrolig, men kom dog til det Re- 
sultat, at saa langt ned passede det sig ikke at gaa. Han strakte 
sig, gabede og slentrede langsomt op paa Hovedbygningen, fik 
fat i en Bøsse og drog med mørk Alvor ud i Skoven og plaffede 
efter Fugle. 

Der var ogsaa trist oppe paa Hovedbygningen. Generalen saa 
fornærmet ud ved Frokostbordet, skar Ansigt af Vinen og sagde: 

— Jeg befinder mig ikke vel. Jeg maa adspredes med noget. 
Tænk paa, Magnus, hvad Du vil more mig med mellem Déjeu- 
ner'en og Diner'en. 

Man kunde se paa Grevens Mine, at han grublede saa dybt 
over dette Problem, at det næsten betog ham Appetiten. Grev- 
inden var tavs; baade hun og hendes Datter undgik at se paa 
Albrecht, der blev revet ud af sin Apathi ved følgende Tiltale af 
Kammerherreinden : 

— Aa, lille Hr. Alibert, ræk mig den Sukkerskaal. 
Albrecht blev vred, thi den stod Generalen langt nærmere; 

han lod, som han ikke hørte det; og da Kammerherreinden gen- 
tog Anmodningen, pegede han paa Tjeneren, der bød Kaffe om 
paa Bordets anden Side. Grevinden gjorde hurtig Tegn til den 
samme Tjener, der da rakte Kammerherreinden Skaalen, men 
Stemningen blev tungere og tungere; Generalen saa ud som 
Jupiter, der er lige ved at lyne; Albrecht mødte hans Blik med 
et fuldt saa vredt; de sad saaledes og saa paa hinanden, saa 
længe man sad ved Bordet, og efter endt Taffel gik enhver til sit. 
Generalen og Greven gik op paa Billardstuen. Greven lagde 
for til en Blanche, men Generalen tog ingen Queue og blev sid- 
dende ubevægelig, med et tankefuldt Aasyn. Greven stod længe 
med Queuen i Haanden og saa spørgende paa ham. Generalen 
rørte sig ikke. 

— Vil Du ikke spille, Onkel Hellmuth? 

— Hm? Spille Billard mellem Déjeuner og Diner — det 
plejer jeg jo aldrig at gøre. Jeg kan ikke lide nye Indretninger, 
Magnus. 

— Hæ — Men Du bad mig om at finde paa noget at more 
Dig med mellem Déjeuner'en og Diner*en — og da vi netop 
aldrig spiller Billard før efter Diner'en, saa tænkte jeg — og da 
vi ellers aldrig spiller Blanche — saa mente jeg . . . 

— Jeg har noget meget alvorligt at tænke paa, Magnus, 
og det maa overvejes meget grundig. Jeg kan ikke have mine 
Tanker ved Spillet. Har Du en meget stærk Cigar? 

Greven hentede en fire fem Kasser med forskellige Sorter. 
Generalen tog en Cigar, én efter én, af dem alle fem, lugtede 
til dem, gned Dæksbladet, holdt dem op mod Lyset, for at se, 
om Aareme i Bladet vare blevne blanke og mørke, men kastede 
dem alle ned i Kasserne igen, sukkede og gav sig til at 
spadsere op og ned i Stuen langs med Billardets ene Langside. 
Efter i nogen Tid at have skruet Queuen mod Loftet med sam- 
mentrukne Øjenbryn og tyggende paa sit Skæg, satte Greven 
sukkende Queuen op i Stativet, som han betragtede paa alle 
Ledde en god Stund, derpaa gav han sig til at spadsere op og 
ned paa den modsatte Side af Billardet, i samme Takt, men i 
omvendt Retning af Generalen. Naar de paa hver sin Side vare 
komne til det midterste Hul, saa Greven over paa Generalen, 
der bestandig rystede paa Hovedet, uden at møde hans Blik. 
Denne interessante Beskæftigelse havde vel varet en Times Tid, 

da Generalen pludselig standsede foran det midterste Hul paa sin 
Side; instinktmæssig gjorde Greven ogsaa Holdt. 

— Nu har jeg nøje overvejet Sagen, Magnus, meget nøje, 
og nu er jeg kommen til det Resultat, at Charlot maa give In- 
formatoren Reprimanden. Det er ikke passende, at Du gør det, 
for det er Husets Frues Sag paa et Sted som dette at arrangere 
alt, hvad der angaar Børnene, saa længe de er mineurs; Infor- 
matoren hører under hendes Ressort. Jeg finder, at Du bør lade 
som ingen Ting. — 

Der faldt en Sten fra Grevens Hjerte; intet Orakelsprog 
kunde være ham kærere. Han svarede alvorlig: 

— Jeg er aldeles enig ... jeg mener s'gu akkurat det selv 
samme ... det er mærkelig jeg gik netop og tænkte paa det. 

— Glæder mig. Saa instruerer jeg vor gode Charlot. Den 
kære Kammerherreinde maa have Satisfaktion. Skal vi saa køre 
en Tur ud i Østerskoven? det kunde interessere mig at se, om 
der er Karudser i den Dam, de renser foran Skovfogedhuset. 

Glad og hurtig gik Greven for at give Ordre til at spænde 
for. De Tanker, der rørte sig i ham, medens han helt oprømt 
gned sine smukke smaa Hænder, vare omtrent følgende: 

— Lad bare Fruentimmerne klare den Historie, saa kan jeg 
være i Fred. Det er en forbandet svær Verden at leve i. 

Om den gamle Kammerherreinde erkendte, at hun havde 
handlet ubetænksomt, eller om hun af Sløvhed havde glemt det 
hele — er ikke let at sige. Vist er det, at der mellem Damerne 
ikke blev mælet et Ord om denne betydningsfulde Sag, hvis Ord- 
ning havde kostet den gamle Diplomat og Hofmand saa meget 
Hovedbrud. 

Tværtimod foregik der et bestemt gunstigt Udslag i Damernes 
Stemning mod Huslæreren. Grevinden henvendte en direkte An- 
modning til ham om som før at tilbringe Tiden efter Kaffen i 
Salonen. Da hun frygtsomt udtalte denne Indbydelse ved Bor- 
det, saa Generalen med et triumferende Blik over til Greven, 
vis paa, at „den kære Charlot" vilde tage „Informatoren" ordenlig 
i Skole, og Greven besvarede Generalens Øjekast med en Pliren, 
der skulde betyde, at han med kløgtig List havde gættet hans 
Tanke. Men Moder og Datter vekslede ogsaa Miner; hvad der 
egenlig laa i dem, vidste de vel knap selv, men de fremgik af 
en lønlig Oprørsspire, som Albrechts Personlighed havde bragt 
ind i hans Omgivelser, thi dette elektriske, som han i sin Ung- 
dom evnede at bringe med sig og fylde Luften med ved sin 

blotte Indtrædelse, syntes han nu at have generhværvet. Det 
tunge og sejge, som Aar og Skuffelser havde bragt ind i hans 
Sind, tog mere og mere Flugt; nu syntes den sidste Skytrevl af 
det at lette sig og forsvinde. Han følte sig saa let, saa munter, 
fuld af „den glade Overgivenhed og Fryd for ingen Ting", at 
han følte Trang til at sætte begge Hænder paa den Damaskes 
Dug og slaa Volte tilhøjre tværs over alt Bordservicet af saksisk 
Porcelæn og Sølv og falde graciøst ned over Skrævs paa Gene- 
ralens brede Ryg. Da de to ældre Herrer vare ved det uund- 
gaaelige Billard, forlod Grevinden sin noget bøjede Stilling, rejste 
sig i Sædet og saa livlig op paa Albrecht, som atter saa koket- 
forskende paa hende. Grevinden brød Tavsheden: 

— De er nok en ivrig Frihedsmand, Kandidat Albrecht? 

— Det kommer an paa, hvad Deres Naade forstaar derved. 

— Saadan . . . jeg . . . mener liberal, eller nationalliberal. 
Albcecht trak paa Skuldrene og svarede: 

— Jeg maa rent ud ^ tilstaa, Deres Naade, at Politik aldrig 
har interesseret mig stærkt. Saa vidt som jeg har haft nogen 
Politik, har jeg fulgt den Retning, som den dannede og intelli- 
gente Del af Nationen i sin Tid slog ind paa; nu da den tid- 
ligere Opposition glædes ved Himlens Dugg og Jordens Fedme, 
har den tabt sin Interesse for mig. 

— De er da vel ikke Bondeven? tog Grevinden til Orde og 
blev næsten forskrækket over sit eget Spørgsmaal. Hun beroligedes, 
da hun hørte Albrecht slaa i at le og sige: 

— Nei, Deres Naade; jeg mangler Sans for den vadmelklædte 
Idealitet. 

— Hvem vil De da stille paa den højeste Plads i Samfundet? 
Albrecht gjorde et Buk, som han ledsagede med et Smil: 

— Dem, der er i Besiddelse af Aand, Kundskab, (og her 
blev Bukket og Smilet gentagne og forstærkede) eller af den 
Skønhed og Gratie, som jeg ikke kan nægte, at Nedstamningen 
fra Slægter, der i Aarhundreder har været fjernet fra det grove, 
materielle Arbejde for Dag og Vej, ere fortrinlige Betingelser til 
at frembringe navnlig hos Damer. 

Grevinden satte et fornemt, men ingenlunde utilfredst Ansigt 
op. Komtessen saa ud over sit franske Broderi op paa Albrecht, 
der, inspireret ved den Interesse, der røbede sig hos hende, ved- 
blev: 

— Efter min Mening har vore intelligente Fremskridtsmænd 
begaaet en Fejl ved ikke at søge at vinde Damerne, der navnlig 

repræsenterer Aanden og Begavelsen i disse Kredse. De har 
holdt sig til det rige Bourgeoisi. Det er og bliver en Race uden 
Idealitet. Der skal mange Generationer til, før Fingrene, der er 
blevne krogede og smudsige ved at tælle de opstablede To- og 
Enesteskillinger, retter sig og faar ædle Former. De Folk har 
fra deres tidligste Tid hørt altfor meget tale om Penge og maattet 
slide altfor trælsomt til, at de ikke nu, de de har lært, at Aand 
og Talent er Ting, der dels maa regnes med som med reale 
Faktorer, dels kan forskønne og more deres, eller navnlig deres 
Damers ledige Timer, skulde forsøge paa at prutte paa Købet af 
disse Artikler og egenlig i Stilhed ærgre sig over, at der skal 
gives Penge ud til saadant noget, som Moden desværre fører 
med sig. 

Grevinden og hendes Datter lo ; Albrecht havde i Kraft af et 
rigtigt Instinkt spillet paa en sympathetisk Stræng. Havde han 
glemt, hvor han i sin første Ungdom i Grosserersalonerne havde 
raset mod Aristokratiet og talt om de Dagdrivere, der svælgede 
i Forfædrenes Rigdomme, og prist Arbejdets Mænd? Eller havde 
Aarene forandret hans Overbevisning? Hvis han virkelig havde 
vundet en saadan, blev den i al Fald ham først bevidst nu, da 
han for første Gang udtalte den. Opmuntret ved sit Publikums 
stille Applaus, vedblev han: 

— I Renæssancetiden i Italien, i det 17de og 18de Aarhun- 
drede i Frankrig, var det Aristokratiet eller Fyrsterne, der holdt 
til med Geniet og Talentet. Og de forstod at gøre deres Valg; 
det beviser en Navneliste lige fra Ariost og Rafael til Voltaire 
og Rousseau. Nu laver vore Pengefyrster Diner'er for halvstu- 
derede Røvere af Literater og journalister, fremmede musikalske 
Virtuoser af den ringest mulige almindelige Dannelse, indfødte 
Operister og daarlige Skuespillere med det størst mulige Mini- 
mum af Viden og Forstand. Kulissesladder og Redaktionskon- 
toremes Hemmeligheder giver en behagelig Afveksling i den Sam- 
tale, der drejer sig om den sidste Fa^on paa Damehatte, eller 
om hvad den eller den Grossererfrues brocherede Silkekjole har 
kostet pr. Alen. 

Komtesse Alvilda havde helt lagt sit Arbejde fra sig og saa 
ufravendt paa den talende. Pludselig udbrød hun uvilkaarlig: 

— Men hvad taler vi da om, naar Onkel Hellmuth sidder 
her nede? Aa — det er saa utaaleligt — det er ikke til at 
holde ud! 

— Tu foublies, mon ange, sagde Grevinden. 

— Nej, Mama, det er sandt. Der er dog saa meget smukt 
og stort at læse og tale om ; hvorfor skal Munden bindes paa os ? Hvor- 
for maa jeg ikke læse den og den Bog for Onkel Hellmuth? 
Jeg er dog vis paa, han aldrig har læst den. 

— Men Barn ... vi har jo tidt talt om aandelige Ting med 
Pastor Jespersen. Det er længe siden, vi har set Pastoren . . . 
mon han ikke er vel? Véd De noget om det, Hr. Kandidat 
Albrecht? 

— Ne — ^j. Deres Naade. 

Komtessen var fuld af oprørsk Mod. Hun lod sig ikke lede 
ind paa den Sidevej, som Moderen stræbte at føre Samtalen 
ind paa. 

— Ja — man kan maaske nok kalde det aandelige Ting . . . 
men, især i den sidste Tid, synes jeg . . . ja jeg synes, det er 
kedeligt. 

Albrecht lo højt og sagde: 

— Ja min brave Ven lider just ikke af at være morsom med 
Bevidsthed. 

Det var første Gang, at Albrecht i Damernes Nærværelse 
havde udtalt sig direkte om Jespersen. Præstens en Gang saa 
høje Aktier havde længe været i umærkelig Dalen — nu faldt 
de langt under Pari. Grevinden følte ikke Mod til at sige et 
Forsvarsord; Jespersen var som blæst ud fra sin tidligere Plads. 
Grevinden sad tavs og tankefuld, medens Datteren, lettet ved sit 
Udbrud, lod sine Øjne modig spille om i Stuen. Kammerherre- 
inden, der længe havde blundet, beviste kun ved sin Nikken, at 
hun var i Live. 

Uagtet Grevinden fandt, at hun i Formens Interesse maatte 
vise Datteren til Rette for hendes Oprigtighed, havde dog denne 
befriet ogsaa hende selv for en generende Skranke, saa hun gav 
efter for den Lyst, hun følte til at indlade sig med Albrecht. 
Resolut saa hun paa ham, medens hun lagde begge Armene i 
en Cirkel paa Bordet rundt om sit Haandarbejde : 

— Jeg kan ikke ret forstaa, hvor De finder Trøst i Livet, 
Hr. Albrecht. 

— Hvorfor, Deres Naade? 

— De erklærede jo selv for nogen Tid siden, at de ikke 
havde nogen Tro. 

— Saa maa Deres Naade have misforstaaet mig. Jeg tror 
paa Aanden, paa Naturen, paa Livet og dets Skønhed. 

— Men ikke paa nogen, der har skabt alt dette — ? 

— At gruble derover er et ørkesløst Arbejde. 

— Ja, men derfor oplyser vel Aabenbaringen os derom. 

— Hvilken Aabenbaring? 

— Naturligvis den kristelige. 

— Gennem Bibelen eller gennem Kirken? 

Grevinden var saa lidet vant til at tænke over det, som hun 
lige fra sin Barndom havde taget som noget urokkeligt, at hun 
først efter nogen Betænkning og med Ængstelse for et følgende 
Spørgsmaalsindhug fra Albrechts Side svarede: 

— Gennem — jo gennem dem begge. 

— Men de maa holdes skarpt uden for hinanden, svarede 
Albrecht. Bibelen er et Produkt af Kristendommens unge, livs- 
frodige Genialitet, der idealistisk-revolutionært gør kort Proces 
med det bestaaende, som efter dens Forfatteres Forestilling kun 
skulde vare en kort Tid ; om i det højeste et halvt hundrede Aar 
maatte jo Verden gaa under, og Frelseren komme triumferende 
i Glans og Herlighed for at dele den med sine trofaste. Da 
Spaadommen ikke slog til, fremkom Kirken, der endelig paa 
Konstantin den Stores Tid gik paa Akkord med det verdslige 
Samfund, hvortil den allerede havde beredt sig ved at lave et 
Embedshiearki med Rangfølge og ved at bruge den Tids Filosofi 
til sin Dogmedannelse. Kender Deres Naade Bibelen nøje? 

— Aa jo, svarede Grevinden med en lille Rødmen. Det var 
just ikke den strengeste Sandhed. 

— Kan De finde disse Dogmer om Treenigheden, om Bame- 
daabens absolute Nødvendighed nogen Steds i det ny Testamente? 
Det første Dogme er fremgaaet af en nyplatonisk Spekulation og 
er født i det filosofiske Alexandria, det sidste er fremgaaet af 
Hiearkiets Politik, for at det kunde beherske Familielivet. Vil 
man gjøre Kur til Husets Frue, der i Reglen er Herre paa dette 
Gebet, er Børnene det Udenværk, der maa bestormes for at vinde 
Moderens Hjerte. 

Og et galant Smil løftede Albrechts soignerede Knebelsbart, 
saa de røde Læber og de hvide Tænder kom til Syne. 

— Hr. Albrecht, sagde Grevinden med et Forsøg paa at im- 
ponere; jeg kan ikke tale saa frivolt om hellige Ting. — Men 
hun var ægget til Interesse; den forbudne Frugt skar hende alle- 
rede i Øjnene med sin blinkende Glans bag Løvet. 

— Jeg beder om Forladelse, Deres Naade, svarede Albrecht 
med et halv ironisk Buk; De opfordrede mig selv ved Deres 
Spørgsmaal til at udtale mig. 

— Jeg kan ikke følge Deres lærde Tanker ... de er mig 
for høje. — 

— Jeg forstaar Dem meget godt, sagde Komtessen. 

Atter et misbilligende Blik fra Grevinden, medens Albrecht 
tilsendte hende et sejrsstraalende. Han var ret i sit Element. 
Han kunde docere i rhapsodisk Form lige over for et Auditorium, 
der var lidet kritisk og ude af Stand dl at skælne, om han frem- 
satte noget, hans Tanke eller Erfaring selv havde erhvervet, eller 
om han kun leverede, hvad der i visse Maader var Almenejendom. 

— Fra min Barndom af, sagde Grevinden, har Troen paa 
Aabenbaringen , som den er overleveret os, været det eneste, 
hvori min Tanke har fundet Hvile. 

— Men vor Tanke skal ikke hvile, den skal arbejde, svarede 
Albrecht med et let Slag af Pegefingerens Kno mod Bordets Mar- 
morplade. 

— Altid? spurgte Grevinden med et næsten bedende Suk. 

— Ja, altid. De siger, at De har hvilet i det fra Barndom- 
men gennem Traditionen overleverede. Ja vel, det gør vi. Vi 
sidder som i en Stue, i hvis Baggrund der er en stor Dør. Men 
den har man dækket med et Tæppe. Det er broderet paa Kryds 
og paa Tværs med Figurer, ærværdige ved deres Ælde, kære 
for os ved Vanen; vi har hørt tale om dem, hørt dem blive for- 
tolkede, priste og besungne; de indeholder en smuk Symbolik af 
vore bedste og reneste Følelser, omtrent som der i et Bøme- 
eventyr kan ligge en dyb Tanke i en til den barnlige Fatteevne 
passende Form, hvad enten den nu skyldes genial Intuition eller 
bevidst Kunst. Men vi skal vokse fra Symbolet og Eventyret. 
Et dristigt Ryk i det gamle Tæppe! Lyset drager triumferende 
ind i vor Stue i brede glimtende Bølger; de gamle Figurers 
Guldtraad blegner mat ud og sluges i den dunkle Grund, men 
foran den brede Lysaabning ruller Havet, mægtigt og sejrsstolt; 
dets Grænser ser vi ikke, men Tanken flyver saa langt, den evner, 
og tumler sig i muntre Kredse som Maagen. Den ser solbe- 
straalte, skovdækte Kyster, den ser mægtige, forrevne Klippe- 
blokke, den ser snart Smaabølger, der ruller, snart Kæmpebølger, 
der brydes vildt; saa veksler Sollys, Maaneskær og Stjemeglans, 
og i alle de vekslende Fænomener møder Mennesket en Gen- 
spejling af sine egne Stemninger i deres hele Omfang, i alle 
deres Schatteringer; det føler, at Naturen er dets Grund, og det 
er stolt af sin Herkomst; det indser, at Menneskeaanden er frem- 
stegen af Tilværelsens mægtige Urhav som en Afrodite Anadyo- 

mene mf det marmorhvide Skum, og bmgt fra at randes ved Til- 
intetgørelses-Tanken, in'der det sig ved, at naar det har opf\idt 
den Plads, dets Aand gav det Krav paa, skal det sxuke tilhage 
i den store Favn, hvor ud af det fiodtes. 

Denne Impro\isation giorde sin Virkning. Der undslap Grev- 
inden fMgende Ytring: 

— De er en meget begavet Mand, Hr. Albrecht, . . . men 
De ... er en faiiig .Mand . . . især (og her saa hun paa Dat- 
teren^ for unge og ubefaestede Gem\Tter. 

— Jeg tror det ikke. Deres Naade. Unge Gem>tter har godt 
af at fu Ulførsel af friske Stnumme. Et isoleret Liv kunde jo 
muligvis bringe dem i Stagnation. 

— Men det er farligt at lokke ved deres Tro paa det bedste 
i LiveL 

— Det har De Ret i. Jeg vilde ogsaa helst befæste den, 
hvis jeg kunde. Kender De Heines Digt, der er m i n Trosbe- 
kendelse? Han tog Heines Digte ud af et lille Bogskab og la^ste: 

Ach, mein Kindchen. schon jds Knabe, 
als ich sasz auf Minreis Schosz, 
glaubte ich an Gott den \'ater. 
Der da valtet gut und grosz! 

Der die schone Erd' erschafflen, 
und die schonen Menschen drauf, 
der den Sonnen, Monden, Sternen 
voigezeichnet ihren Lauf. 

Als ich groszer ^iirde, Kindchen, 
noch viel mehr begriff ich schon, 
ich begriff und ward vemunftig. 
und ich glaubf auch an den Sohn. 

An den lieben Sohn, der liebend 
uns die Liebe offenban, 
und zum Lohne. wie gebrauchlich, 
von dem Volk gekreuzigt ward. 

Jetzo, da ich ausgewachsen, 

viel gelesen, \iel gereist, 

schuillt mein Herz, und ganz von Herzen 

glaub* ich an den heil*gen Geist. 

Dieser diat die groszten Wunder. 
und viel grdszre thut er noch: 
er zerbrach die Zwinghermburgen, 
und zerbrach des Knechtes Joch. 

Alte Todeswunden heilt er, 
und erneut das alte Recht; 
alle Menschen, gleich geboren, 
sind ein adliches Geschlecht. 

Er verscheucht die bosen Nebel 
und das dunkle Hirngespinst, 
das uns Lieb' und Lust verleidet. 
Tag und Nacht uns angegrinst. 

Tausend Ritter, wohlgewappnet, 
hat der heiFge Geist erwåhlt, 
Seinen Willen zu erfiillen; 
und er hat sie muthbeseelt. 

Ihre theuren Schwerter blitzen, 
ihre guten Banner wehn; 
Ei, du mochtest doch, mein Kindchen, 
solche stolze Ritter sehn? 

Nun, so schau mich an, mein Kindchen, 
kiisse mich, und schaue dreist; 
denn ich selber bin ein solcher 
Ritter von dem heil'gen Geist. 

Albrecht havde læst Digtet op med Begejstring, med vel- 
klingende, hævet Stemme; lyttende og stirrende havde Moder og 
Datter fulgt ham ; da han var færdig, lød et uvilkaarligt Bifalds- 
udbrud. Kammerherreinden, der var vaagnet under Oplæsningen 
af de sidste Vers, fandt, at ogsaa hun burde sige noget, og 
mælede : 

— Ja, Schiller er et smukt Talang; han kan baade kaimere 
og enthusiasmere En. Och — ^ja; det er mange Aar siden, han er død. 

Skridt lød gennem Værelset ved Siden af. 

— Onkel Hellmuth og Papa! sagde Grevinden hurtig og 
greb det foran hende liggende Haandarbejde ; men Datteren lod, 
som hun ikke hørte det, og blev siddende i sin tilbagebøjede 
Stilling med et drømmende, glad Udtryk i de smukke Øjne. 

Albrecht gik hen og saa gennem Glasdøren ud i Haven. 
Generalen traadte ind med Greven i Følge, holdt den sædvanlige 
Mønstring, skænkede Albrechts Ryg et Sideblik og sagde ved 
sig selv: 

— Fyren har faaet sin Reprimande, derfor tør han ikke se 
paa mig. Alvilda ser helt glad ud ved det, men den kære Charlot 
har fatigueret sig, hun ser meget echaufferet ud. 



79 



XI. 



Nu var der ikke Spor tilbage i Albrecht af den forpiskede, 
halvgamle Timelærer, der sloges med sin Ulyst til at forlade sin 
lune Seng for det daglige, ensformige Slid, og som, naar han ende- 
lig havde besejret denne Lede, havde en ny Fjende at bekæmpe i 
en fordummende, pinagtig, gnaven Forknythed, forøget ved Efter- 
veerne af daarlige Drikkevarer; nu da han den næste Morgen 
saa Trætoppene glide sagte i det varme klare Sommerlys, lige 
saa snart han slog Øjnene op, vaagnede han med Trang til at 
synge straks, ligesom i sine første Studenteraar, og medens han 
klædte sig paa, nynnede han: 

Herud at svømme 

i Lysets Strømme; 
de blanke Perler paa Haanden ruller, 

Og snar som Pilen 

med klangfuld Hen 
i Bølgen glider den stærke Skulder. 

I fjerne Zone 

se Kysten tone 
orangefarvet paa Azurgrunden; 

i Glansen glitrer 

hver Gren og sitrer 
hinsides, ovre i Palmelunden. 

Og Blomsterbæltet 

sig snor om Teltet, 
der glimter hvidt mellem dunkle Stammer. 

jeg véd, derinde 

to Øjne skinne 
i kølig Dæmring som Stjerneflammer. 

Klokken var kun seks; der var endnu længe, til han skulde 
have fat i sin daglige Gerning. Han tændte sig en Cigar og 
gik ned i Haven. 

Lyspletter i millionvis gnistrede paa Søen; det var som han 
hørte Knitren af Gnisterne. Luften var næsten stille ; kun de 
øverste og blødeste Kviste i Trætoppene vare i sagte Svingning. 
Fra de rige Blomsterbede, fra de mange fine, aromatiske Buske 
udgik en mangfoldig, blandet Duft, paa en Gang bedøvende Tanken og 
æggende Trangen til at nyde, fremlokkende Længselen efter at 

stige ned i „Vignen, hvor Rankerne gro". Med velbehagelig 
Langsomhed skød de mælkehvide Svaner gennem de dunkle 
Kanaler, der fra Søen skar sig ind i Parken; de Fjer, som de 
afsatte paa deres Fart, bleve liggende paa den blanke, glatte 
Vandflade, ligesom krummende sig i Vellyst, i magelig dvælende 
Trang til at forlænge Nydelsesmomentet. 

Albrecht gik ogsaa ganske langsomt om, paa Kryds og Kvær, 
tænkende paa alt og paa ingen Ting, eller rettere: slet ikke tæn- 
kende, men ladende sig drive fra den ene Idéassociation til den 
anden; glidende fra Erindringer til ubestemte Fremtidsdrømme 
og genvakte Forhaabninger om et nyt Liv i Glæde, Nydelse, 
Glans og Herlighed ; naturligvis stod H u n i Baggrunden af disse 
Drømme, men han turde dog ikke egenlig løfte Teltets Forhæng; 
han lod hendes Billede blive i det indres „dunkle Dæmring", 
manede ikke hendes Skikkelse frem, men nøjedes med at stirre 
mod de „tindrende Stjemeflammer" fra hendes Øjne inde i Tel- 
tets Baggrund. 

Vilde Albrecht møde hende nu, tale med hende, hvis han 
kunde? Han viste Spørgsmaalet fra sig, turde eller gad ikke 
besvare det. Som alle Mennesker, hvori Fantasi- og Stemnings- 
livet er udviklet paa Viljens og Energiens Bekostning, var det 
hans Skik at luske omkring Genstanden for sin Attraa, vistnok 
dragende Kredsen bestandig snævrere og snævrere, men dog 
uden Mod til det resolute Spring. Han haabede eller forlangte 
i sit stille Sind, at Genstanden* selv skulde tage Initiativet, gribe 
ham ved Haanden og egenlig tvinge ham til at bemægtige sig 
den. I lang Frastand fra Genstanden, eller saa længe denne 
endnu kun eksisterede i Fantasien, var han dristig nok; i den Tid, 
han omgikkes med mange Kammerater, imponerede han dem tidt 
ved at tale som en Mester i den erotiske Kunst, men i Virke- 
ligheden havde han aldrig kunnet opvise andre Erobringer end 
nogle af den flygtigste, løseste og mest let erhvervelige Art; 
han manglede ganske Mod, Hensynsløshed, maaske ogsaa Sam- 
vittighedsløshed til. at blive noget, der lignede en Don Juan. 

Nu gik han og drev om i Parken, glad hvilende i den halve 
Lethargi og halve Ekstase, han var i, der ikke var ulig en let, 
endnu ikke bestialiserende Vinrus. Han gik og fantaserede om 
et heldigt Tilfælde, en Appelsin i Hattepullen; han fandt ganske 
naivt, at Tilværelsen skyldte ham noget saadant. Han var paa sin 
Omflakken kommen ned paa en lav, fugtig Sti, tæt ved Søen, 
næsttn i Niveau med dens Vandflade. Et tæt, højt Sivkrat laa 

ud for den; hist og her stod nogle Ellebuske. Gennem de hver- 
andre nær staaende ranke Rør, kronede af de let viftende Duske, 
saas noget mørkt, der ganske sagte gyngede op og ned. Albrecht 
gik lige ud imellem Sivene, opdagede en meget primitiv Bro, 
bestaaende af et Par Brædder paa Pæle, der ligesom fjerede under 
Fodtrinene, som han, uden at vide hvorfor, gjorde forsigtige og 
listende, medens han paa samme Tid ganske sagte skød de Rør 
til Side, der spærrede Passagen. Broen udvidede sig, inden Siv- 
krattets Ende endnu var naaet, med to eller tre Brædder, der 
vare lagte paa tværs lodret paa de to, paa langs anbragte, der 
dannede Broens første Del. Til en Pæl laa en Baad fortøjet; 
henstrakt paa dens Sidetoft sad eller laa en rank, fin Kvindeskik- 
kelse i en hvid Lærreds Morgenkjole med et højrødt Bælte 
om det smækre Liv og . . . røg en Cigaret. Det var Komtesse 
Alvilda. 

Hun slog Øjnene i Vejret og opdagede Albrecht, der stod paa 
Broen. Hun rødmede en lille Smule; det saa ud, som om hun 
gjorde en Bevægelse for at kaste Cigaretten ud over Baadens 
Ræling, men Haanden blev ved at holde om den ; dens blaa Røg- 
sky snoede sig vævert hen mellem Sivene. 

Albrecht tog Hatten af og bukkede. Hun rettede sig og hilste 
ceremonielt. Saa blev der et Øjebliks Tavshed, under hvilken 
hun betragtede Albrecht fast, som om hun ventede, at han skulde 
sige noget. Det varede ikke mange Sekunder, før han fandt, at 
han ogsaa maatte gøre det for at redde sin Honnør og ikke 
komme til at spille en flov, tjeneragtig Rolle. 

— Komtessen har sejlet paa Morgenstunden? spurgte han. 

— Nej, jeg har siddet her og tænkt. — Hun akcentuerede 
det sidste Ord med en vis højtidelig Alvor, der ikke var fri for 
et Anstrøg af det komiske. 

— Over Verdensproblemerne? spurgte Albrecht. 

Hun saa paa ham, som hun vilde spørge: Gør De Nar ad 
mig eller ikke? Han' følte Spørgsmaalet og dets Antydning af 
Bebrejdelse. Situationen var for interessant, til at han kunde 
forsvare at lade den slippe sig ud af Hænderne ved ikke at 
hjælpe hende paa Gled. 

— Maaske over, hvad vi talte om igaar? spurgte han. 

— Ja over det og andre lignende Ting. 

Der var en løjerlig Kontrast mellem den fornemme, distinkte, 
kolde, resolute Maade, hvorpaa hun udtalte Ordene, og den uro- 
lige Interesse i hendes Miner. Efter kort Betænkning gik Albrecht 

s. Schandorph: Romaner. I. 6 

ned i Baaden og satte sig lige over for hende. Hun sad i samme 
Stilling, med den nu slukkede Cigaret i Haanden. 

— Siden det paa en Maade er mig, der har bragt Komtes- 
sens Tanker i Bevægelse, er det maaske mindre indiskret, end 
det ellers vilde være, om jeg spurgte om, i hvad Retning Deres 
Tanker gik i dette Øjeblik. 

Hun betragtede ham igen, og han mødte et mildt, aabent, 
lokkende Blik. Hun slog det dog straks ned og rullede sit rade Liv- 
baand flere Gange om den hvide Pegefinger. Sagte, ligesom kæm- 
pende med en indre Modstand, som dog noget stærkere tvang 
hende til at faa Bugt med, spurgte hun: 

— Hvad kan De give for det. De tager fra En? 

— Dem selv, svarede Albrecht 

— Det forstaar jeg jkke. 

— Jo, Dem selv. Deres eget fri Jeg, lettet for alle de Hen- 
syn, som meningsløs Konveniens, gammel Slendrian, udenad 
lærte, fm Barndommen af indeksercerede Fraser har indspundet 
Dem i. 

— Og hvad bliver der saa tilbage? 

— Komtessen er altfor beskeden, sagde Albrecht smilende. 
Jeg har ikke den Ære at kende Dem nøjere, men jeg er vis 
paa, at der vil blive en Personlighed tilbage, dygtig og aands- 
livlig, som den er fremgaaet af Naturens Skød, og i Stand til 
at udvikles ved ædle Tanker og skønne Indtryk. Naturen, Poesien 
og Historien er de naturlige Dannelsesmidler for en begavet Kvinde, 
som vort nuværende Samfund sætter alle mulige Hindringer i 
Vejen for. 

— Forklar mig tydelig, hvad De savner i det. De kalder det 
nuværende Samfund. 

— Hvad jeg savner er Anerkendelse af den enkelte Individu- 
alitets Ret. Det gælder baade om Mænd og Kvinder, dog 
navnlig om de sidste. Man vil gøre enhver Kvinde til et blot Eks- 
emplar af Arten; viser hun en Smule Originalitet, kalder man 
hende ukvindelig. Modstanden rører sig tidt i Løndom hos unge 
Kvinder, men uklart og frygtsomt. Der er her i Landet et Over- 
maal af Resignation. Naturer med dygtige Muligheder skrumpe 
hen i usle Forhold og kan ikke rive sig ud af dem. Man lærer 
Kvinden at dølge sig, altid at gaa aandelig besløret. Men naar 
man altid gaar med Slør for Ansigtet, mister man snart den 
friske Farve. Ethvert Udbrud af hendes Personlighed i Liden- 
skab, i Protest banlyses med Navnet Ukvindelighed. Og alt dette 

Tyranni udøves i Moralens, i Religionens Navn. Maa ikke en- 
hver fribaaren Kvindenatur fole sig opfordret til Kamp mod alt 
dette officielle Hykleri, navnlig af Mænd, der er alt andet end 
Helgene i deres Liv og intet mindre end overlegne i Forhold til 
de Kvinder, der omgiver dem? Lad os se paa de Mænd, der 
kaldet sig fornemme, som vi Plebejere tidt saa taabelig ser op 
til, eller i det højeste slaar Knips i Lommen ad, naar vi er uden 
for deres Rækkevidde. Rører der sig dygtige Tanker i deres 
Hjerne, eller slaar der et rigt Hjerte i deres Bryst? Nej. Men 
vi lader os imponere ved den Routine, de udfolder i tækkelig at 
behandle Livets Trivialiteter, deres Sikkerhed i det smaa, der er 
udviklet ved én Tradition, som de fra Barndommen grundig op- 
læres i, og som man maa være usædvanlig dum for ikke at 
kunne tilegne sig, naar den indbankes En paa den Maade. Saa 
lader vi os hundse af rige Plebejere, vore ærede Stammefrænder; 
og om end de fornemme foragter dem i deres Hjerte, fraterni- 
serer de dog officielt med dem, thi Guldkalven er en mægtig 
Gud; den tør man ikke erklære sig som Atheist lige over for. 
Vi hører paa Præster, prosaiske Levebrødsjægere eller hallucine- 
rede Fantaster, tager deres Firskillingsmoral eller poetisk præpa- 
rede Mystik for gode Varer; og ved en kompakt, ubevidst Inter- 
essernes Alliance, der giver disse Elementer Magt i vort Sam- 
fund, tillaves den offenlige Moral, der raser mod enhver begavet 
Mand eller Kvinde og tvinger enhver Sandhedens, Lidenskabens 
og Naturens Protest ned. 

— Men saa maa de begavede Mænd og Kvinder slutte en 
Alliance mod disse Tyranner, sagde Komtessen med livlig funk- 
lende Øjne. Var De ikke Mand for at bringe en saadan Alliance 
i Stand? 

Albrecht blev flov; den Selvironi, som hans mange spildte 
Aar havde ladet saa rigelig vokse frem i ham, brød atter igen- 
nem den Naivitet, som et Par mere solbeskinnede Maaneder 
havde kastet ham tilbage i. Men han følte straks, at han maatte 
holde paa det vundne Terræn. Han trak paa Skuldrene og sagde: 

— Dertil behøves et Geni af første Rang. 

— Er De ikke det? spurgte Alvilda troskyldig. 

Albrecht lo. — Saa er det i hvert Fald et af de miskendte. 
Candidatus philosophiæ! Huslærer! 

Komtessen gjorde en utaalmodig Hovedbevægelse: 

— Det kan jo være det samme. Men De bør dog virkelig synes 
jeg, gøre noget alvorligt for en Sag, De er saa begejstret for. 

En ny Forlegenhed og et pinligt Stik igennem Brystet. En ny 
Position maatte søges. Det var Albrechts Stolthed altid at kunne 
klare sig i en Samtale, altid i en vidtsvævende Diskussion at staa 
som den palmesmykte Sejrherre. Og her kom jo en ny Interesse til, 
der ikke tillod ham at nedlægge Vaabnene. Men alt sligt var ham 
egenlig ikke bevidst; han beregnede ikke, han førtes af noget i 
sin Natur, noget skuespilleragtigt,^ som tidt findes hos Folk af 
hans Slags, der beherskes af Erindringen om Indtryk af Læsning 
eller fra, hvad de har set paa Theatret, og naa en vis Sikkerhed 
i Fornemmelse af, hvad de nu burde føle, og hvorledes denne 
Følelse burde udtrykkes, og under denne Erindrings Magt tro de 
virkelig, at de føle, hvad de synes, det kunde være passende 
eller plausibelt at føle. Den franske Roué, der paa Bunden af 
sit Hjerte har bevaret noget blødt, følelsesfuldt, der klinger frem 
i Frieriets elier andre bevægede Øjeblikke, saaledes som Michael 
Wiehe havde fremstillet ham, stod i denne Situation som Albrechts 
Forbillede. Han saa melankolsk hen i Luften, frembragte en lille 
vemodig Rynke mellem sine Øjenbryn og sagde med en dyb, 
dæmpet Røst, der ellers ikke var ham ejendommelig: 

— Komtesse Egemskjold — der gives Skuffelser og Savn, 
der koldt bedugger Sjælen og sætter Rustpletter paa Begejstringen. — 
Saa fulgte en rask afvisende Gestus og følgende Ord udtalte i 
hurtigt Tempo: Lad os ikke tale mere derom. 

Albrecht støttede sin Kind paa Haanden, Albuen hvilede paa 
Baadens Bænk. Han sendte et mat Længselsblik til Komtesse 
Alvilda, der sad med rank Overkrop lige over for ham. Hun 
saa ikke paa ham, men lod Øjet tankefuldt vanke omkring. Hun 
havde faaet Interesse for den Gaade, som hun forudsatte var 
skjult i Albrechts Ord, men var altfor vel optugtet i Former og 
Hensyn, til at hun, som han havde ønsket, vilde spørge ham. 
Han havde gjort fejlt Bestik; han var vant til borgerlige unge 
Piger, der mere aabenlyst og ved Spørgsmaal vilde have bidt 
paa den tilsyneladende hensigtsløs udkastede romantiske Madding. 
Men Komtessen blev ved at tie. Hvor længtes Albrecht efter en 
Opfordring gennem et Ord for at spille videre paa de følelses- 
fulde Strænge, hvorpaa han havde anslaaet en Prøveakkord. Han 
kunde ikke faa ud, om hun havde Gehør for den eller ikke. 

Varmen steg mere og mere op i Luften; Søen laa i en saa 
tæt Dis, at man knap kunde se den gennem Sivenes Aabninger. 
Der hørtes kun sagte Susen og dump Plasken. Begge sad ube- 
vægelige i Baaden. Uvilkaarlig sang Albrecht med halv Stemme: 

Hør Luftninger sno sig 
om Ellenes Buske, 
som Silketøj rasler 
Sivblomstemes Duske. 

Om Rørene sagte 
Smaabølgerne sukke, 
for oven som Teltet 
sig Toppene lukke. 

Og Vandliljer drømme 
paa Lejet det bløde, 
og Bladene kysses 
i gyngende Møde. 

Det dysser og tysser 
fra Søen, som bruser, 
det dufter saa krydret, 
og Duften beruser. 

Blandt drømmende Planteliv 
blundende nyde! 
og sagte som Liljen 
paa Vandene flyde! 

Og spærre sig ude 
fra Livet og Larmen, 
kun lytte til Hjertets 
Pulseren i Barmen! 

I Sivteltets Dæmring 
for evig at bænkes, 
i salige Favntag 
saa lydløst at sænkes. 

Ak, kaldte ej Minder 
fra Verden derude, 
for vist jeg sov ind 
paa den blødeste Pude. 



Komtessen havde under Sangen vendt sig om, næsten med 
Ryggen til Albrecht, men dog saaledes, at han saa noget af 
hendes Profil. Hendes venstre Haand holdt fast paa Bænkens 
Rand, den højre sænkede hun ned i Vandet. I denne Stilling 
holdt hun sig ubevægelig, til Sangen var endt; da rejste hun 
sig langsomt i Sædet, holdt den hvide og smalle Haand med det 
sig i Underarmens friske Fyldighed fortonende Haandled horison- 

talt i Vejret og lod Vanddraaberae dryppe ned. Hun saa nu flygtig, 
spodsk paa Albrecht og spurgte: 

— Naa — og saa græder Barnet, naar det bliver vækket? 

Altsaa atter et forkert Anslag! Men Albrecht havde Ressourcer, 
især nu, da han blev drillet og følte sig fortørnet. Han havde 
virkelig været nær ved rørt at græde; nu slog han Hovedet til- 
bage, rystede sine Lokker og sang med Stemmens fulde Kraft: 

Ja, det kalder, og raaber med Vrede mit Navn, 

som om Flaget jeg sveg, 

som fra Slaget jeg veg; 
Vel — saa hejser jeg Kludene! Ud fra min Havn! 

ud paa Livstumlens Hav 

i det fraadende Trav! 

Som Korsar jeg igen paa den gyngende Mark 

lader atter slaa til 

i det lystigste Spil. 
Jeg vil kuldsejle Jobberkonsortiets Bark, 

gøre Mandskabet frit, 

Rhederiet fallit. 

For mit Fartøj med Vimpelens pilspidse Flig, 

Høkerskuder med Skræk 

skulle liste sig væk. 
Jeg vil føre, saa længe jeg evner, min Krig 

baade hellig og søgn 

mod den stemplede Løgn. 

Først naar Flaaden jeg skuer i Fylking staa ud, 

og dens Kongeflag slaa 

med sin Dug i det blaa, 
skal jeg vise, jeg lystrer Kommando og Bud; 

jeg skal styre saa glad 

ind i Slaglinjens Rad. 

Og min lette Kanon i det dundrende Kor 

fra sit malmklare Bryst 

skal da løfte sin Røst, 
Admiralen skal mærke, Korsaren, som for 

uden Maal, uden Med 

slaas helt godt i Geled. 

Det var fuld Stemme, Komtessen vilde have; hun holdt 
ikke af mezza voce. Den forrige Vise havde hun fundet kælen; 
hun holdt ikke af de kælne Mandfolk. Nu var noget kommet, 
der lød kraftigt og frejdigt; for hende gik Sangeren i et med 



87 

Ordene og Melodien, som slog an hos hende. Hendes Øje hvilte 
stort og sympathetisk paa ham. Mens han sang den sidste Vise, 
havde hun holdt sig fremad bøjet med Hænderne om sit venstre 
Knæ; under Kjolen saas Foden i sagte pendulagtig Svingning; 
den tegnede sig tydelig, smidig og smal, som den var, i den fine 
Sko med de store Udskæringer i Overlæderet. Da Sangen var 
færdig, blev hun siddende, Albrecht følte sig lænket, tryllet ind 
som i en magisk Kreds af hendes Øje; noget i ham opfordrede 
til et Vovestykke, et coup de main. Han bøjede forsigtig og 
næsten umærkelig sit Hoved nærmere hen imod hende; det kom 
hende ganske nær, uden at hun havde sænket Blikket eller blin- 
ket. Han syntes, han følte den milde Varme, der udstraalede 
fra hende; en Duft fra hendes Lokker steg ham berusende til 
Hovedet. Turde han? Ja . . . nej . . . hvad skulde han gøre? 
Bestandig i Spænding, bestandig ifærd med sin sagte Fremrykken, 
naaede han saa vidt, at hans Haand kom til at strejfe Alvildas; 
det var som han havde strejfet køligt Silketøj. Han blev halvt 
bange ved den Berøring, gjorde en lille, men hurtig Bevægelse 
tilbage; med et faldt Komtessens Øjelaag; hendes hele Ansigt 
antog et Udtryk, som var det besløret; hurtig gjorde hun en Be- 
vægelse, og inden Albrecht ret kunde besinde sig, havde hun 
rejst sig, var i et Par Spring over Baadens Tofter kommen ud 
af den, og i et Nu skjultes hun halvt af de raslende og svaj- 
ende Siv, gennem hvilke Slæbet paa hendes hvide Kjole snoede 
sig som en Slange. 

Der sad han. Han søgte i sin Tanke efter noget at støtte 
sig ved, noget at binde sig til. Han fandt kun de Aarestrupske 
Vers, der hviskede ham med haanende Spot i Øret: 

At ikke jeg forlængst har hængt mig 
om hendes Hals, om hendes Knæ 
og i mit Raseri har vovet — 
ja, hun maa tro, jeg er af Træ. 

Men det er jeg paa ingen Maade; 
Oj gid jeg bare var af Træ ! 
Men jeg er lidt moralsk, lidt dydig, 
og derfor egenlig et Fæ. 

• 

Og Versene bleve ved at komme igen fra først til sidst som 
en Tryllesang, der manede ham fast til Pletten. Plask — der 
slog en stor Gedde ude i Vandet; som et nervøst Fruentimmer 

fbr han forskrækket op, ud af Baaden, ind over Broen, saa op 
ad den lange Gang. Der var ingen, men han saa en fin, smal 
Fods Aftryk i den fugtige, bløde Jord. Han var tilmode som en 
rejiceret Eksamenskandidat. 



XII. 



Hverken Frokost- eller Middagsbordet var Komtessen tilstede. 
Det hed sig, hun havde Hovedpine. Grevinden var atter fornem 
mod Albrecht; straks efter Middag gik hun ovenpaa. Kammer- 
herreinden havde spurgt ved Bordet — ingen enkelt, men ud 
blandt de tilstedeværende: 

— Jeg synes det er længe siden, vi har set den gode Pastor 
Jespersen. 

— Ja hvor Fanden bliver Præsten af? spurgte Greven. 

— Han burde ganske vist af og til aflægge sin Reverens hos 
sit Herskab, bemærkede Generalen og tilføjede med et skraat 
Blik over paa Albrecht: Han skulde vel aldrig være sensibel for 
revolutionær Smitte; det kan jeg ikke tænke mig hos en rettro- 
ende Person. Det er dog det første Bud i Religionen, at man 
skal lystre dem, der er stillede over En i Fødsel og Rang. 

Jespersen havde ikke vist sig siden hin ulykkelige Aften. Da 
han vaagnede Morgenen derefter, følte han sig meget syg og 
forfærdelig fortvivlet. Jo tydeligere Gaarsaftenens Begivenhed 
tvang sig frem for hans Tanke, desto mere hjerteangst og søn- 
derknust blev han. Hvad havde han dog gjort? Og hvad havde 
han sagt? Det stod dunkelt for ham, at han havde følt en ra- 
sende Elskov stige sig til Hovedet samtidig med Rusen, at han 
havde raabt den højt ud, naturligvis til inderlig Skadefryd for 
Hedningen Albrecht, der i dette Øjeblik stod for ham som hans 
onde Dæmon. Havde han ikke manet en Djævel ind i ham? 
Han vendte og vendte sig i sin Seng, bestandig forfulgt af Ordene: 

Og Maalet: Et Favntags Møde, 
et Øjebliks Liv i Flammen, 
saa: at falde som døde 
i glødende Aske sammen. 

Han søgte at fordrive dem ved at tænke paa Salmevers med 
tilhørende Melodier, men det andet skød sig ubarmhjertig ind 
imellem; tilsidst opgav han Kampen, rasende over, at det hellige 
bukkede under for det profane. Samtidig med denne indre for- 
tvivlede Uro følte han en saadan Tyngde og Afmagt i alle Lem- 
mer, at det var ham en skrækkelig, modbydelig Tanke at skulle 
rejse sig og staa ud af Sengen. Han gjorde ogsaa et Forsøg paa 
at lægge en Plan for, hvad han vilde gøre den forestaaende Dag, 
men enhver Gerning indgød ham Væmmelse; han turde ikke 
tænke paa at se Mennesker, han turde ikke tænke paa at være 
ene; han forudsaa, at de fire Verslinier og Sangens infame lok- 
kende, berusende Melodi vilde pine Sjælen ud af Livet paa ham. 
Og Sangen drev hans Tanker hen mod dens Genstand; forgæves 
søgte han at vige tilbage fra den: han pressede Øjnene sammen 
og dukkede Hovedet ned i Puderne, men den stillede sig for 
ham i det fjerne: han skimtede den lyse Dragt, det lokkede 
Hoved, de fine ranke og ungdommelig friske Former, Halsens 
smidige Drejning, den fornemt henstrakte Stilling i Stolen foran 
det ovale Marmorbord i Havestuen; en hed feberglødende Attraa 
gennemrystede hans Lemmer. Ja — Djævelen maatte aabenbart 
have faaet Tag i ham. 

Uden at banke paa slog den Bondepige, der plejede at bringe 
ham hans Støvler om Morgenen, Døren op. 

— Kors, ligger Præsten endnu i Sengen? Er Præsten daar- 
lig? udbrød hun. 

— J^j j®g ^r syg, tror jeg. Er det Maren? 
-. — Ja, vel er det det. 

Jespersen løftede Øjnene fra Puden og saa hen paa hende. 
Til sin Skræk følte han et vist Velbehag ved at betragte hende, 
som hun stod der midt paa Gulvet, bred, sund og smilende, 
solidt støttet paa Fødderne med de sorte Uldhoser paa, med de 
stærkt røde Kinder og bag de svære, men kønt formede Læber 
visende to Rækker kraftige, elfenbenshvide Tænder, der skyldte 
tykt Rugbrød deres soignerede Udseende. 

Trods hans Modstand trak hans Mund sig op til et Smil ; skønt 
en Stemme i hans indre manede og varslede, strakte han Haan- 
den ud mod hende og sagde: 

— Lille Maren, jeg er syg, jeg er daarlig. 

— Det skulde da aldrig være Utingen*), der drager i Præsten, 



*) Sjællandsk Ord for Koldfeber. 

sagde Maren. Præsten har saadan et fælt forviltret Øjesyn. Og 
saa sveder Præsten, saa det dog er noget mageløst. Men det gør 
Præsten ellers farlig tidt. Men det har jeg det ogsaa med ; det er 
noget, man ikke kan gøre for. Men hvorfor ser Præsten saa for- 
skrækkelig vist paa mig? 

— Maren, lille Maren, sagde Jespersen med en klynkende øm 
Stemme, bestandig strækkende begge Hænder ud imod hende. 
Men hun forstod eller agtede ikke paa denne Gestus, thi hun gik 
hen og satte de børstede Støvler, som hun havde staaet med 
i Haanden, hen i den Krog, hvor hun ellers plejede at anbringe 
dem, og svarede: 

— Jøsses dog, hvor Præsten gi'r sig. Skal jeg sige til Per 
om at hente Doktoren, at han skal skrive noget op til Præsten? 

— Maren — Maren — tror Du, at Du kunde — at Du 
kunde . . . 

— Hvilket noget? 

— ... At Du kunde . . . elske mig? De sidste to Ord brød 
frem med fortvivlet Voldsomhed. 

— Den store Bondepige brast ud i en pludselig, voldsom 
Fnisen, der lød baade gennem Næse og Mund; hun tørrede dem 
med sin højre Underarm og sagde: 

— Ja saadan til en Orden, men s'gu aldrig en Snus mere. 

— Vig fra mig — bort . . . Satan! . . . Fristerinde! raabte 
Jespersen pludselig som rasende og slog sig med begge sine 
knyttede Næver for Panden. 

— Saa! Skal man nu skældes ud til, ligesom det var mig, 
der havde begyndt paa Tossestreger, brummede Maren vredt, gik 
ud og slog Døren i efter sig- 

Jespersen kastede sig med et Sæt tilbage i Sengen, skjulte 
sit Ansigt og hulkede højt: 

— Aa, jeg elendige Synder! 

Med en uhyre Kraftanstrængelse stod han op. Det var, som 
han gik paa et slingrende Skib og var underkuet af Søsyge. 
Halv paaklædt gik han ind i det andet Værelse, satte sig ved sit 
Skrivebord med Albuerne plantede i Bordpladen og Knoerne bo- 
rede ind i sine Tindinger. Hans Tanker kogte i et forvirret Kaos, 
over hvis boblende Masse de fire Verslinier af Albrechts Sang 
fløj frem og tilbage som en Flagermus, hvis Vinger svirrede ham 
tæt forbi Øjnene. Efter at han havde siddet der nogen Tid, faldt 
hans Øjne paa Uhret, der hang over Skrivebordet paa Vægpillen, 
og han udbrød: 

— Det er jo blevet Frokosttid. Det kan maaske hjælpe, at 
jeg faar lidt Mad. 

I en Hast klædte han sig paa og gik over Gaarden ind i 
den gamle Sognepræsts Lejlighed. I den store Spisestue fandt 
han sin Principal siddende ved Bordet lige over for sin halv- 
hundredaarige, stokdøve Datter med en Hob fede, solide Mad- 
varer for sig: Spegesild, Skinke, Lammesteg, Kyllingesteg, Spejl- 
æg, Ost, 01, Brændevin og Kaffe. Præsten var henved firsinds- 
tyve Aar, aldeles aandssløv, men det animalske Livs Kraft ytrede 
sig bestandig ved en glubende Appetit. Han knurrede som en 
Hund, der bliver forstyrret i sit Maaltid, da Døren gik op, og 
hans Kapellan traadte ind. I en saadan Tilstand havde han nu 
i en halv Snes Aar oppebaaret tre Fjerdedelen af det store Sogne- 
kalds Indtægter og lønnet sukcessivt tre Kapellaner, der havde 
bestyret hele Embedet, med den ene Fjerdedel. 

— Maren sagde, De var syg, sagde den gamle trivelige Frø- 
ken meget surt. 

Jespersen svarede ikke, men satte sig ved Bordet. Der blev 
bragt en Kuvert ind til ham. Alle tre gjorde i dybeste Tavshed 
energiske Angreb paa de forskellige Sule- og andre Spisevarer. 
Da Jespersen mærkede, at han var kommen til Appetit, kom der 
foreløbig nogen Ro i ham; han nærede det inderlige Ønske at 
kunne sidde der og spise hele Dagen som Odyssevs og hans 
Fæller, saa kunde han maaske faa Fred for Anfægtelserne, der 
havde pint ham. 

Da han kom tilbage til sit Værelse, var han vel ingenlunde 
helt glad og fri i Sindet, men var dog i Stand til at faa sin Re- 
fleksions tunge Arbejdsvogn sat i Gang. Det gik op for ham, at 
han virkelig var bleven ramt af Elskov til den skønne Komtesse; 
men han grublede frem og tilbage over Grunden til, at han al- 
drig havde mærket det, før Albrecht havde paaduttet ham det. 
Albrecht havde altsaa mærket det før han selv. Var det dog 
ikke et Djævels Menneske? En Angst kom over Kapellanen for, 
at Albrecht skulde benytte sig af, hvad der dunkelt foresvævede 
ham, al han havde sagt i Drukkenskab, og gøre ham latterlig og 
umulig i Grevens Hus. Var mon Albrecht ogsaa forelsket i Kom- 
tessen? Af to gale Ting var et Parti med en Huslærer uden 
Embedseksamen dog endnu værre end et med en ordineret Mand 
med Laudabilis til Attestats. Sæt nu, at han — Jespersen — 
kunde tage sine Kræfter sammen, skrive en Afhandling, først for 
den theologiske Licentiatgrad, saa — hvem véd? — for Doktor- 

graden, saa kunde han maaske nied Tiden blive Biskop; det var vist 
omtrent lige saa højt i Rangforordningen som kammerherre. Biskop! 
Hans Bryst løftede sig til et stort Suk ved denne Tanke, og Ordet 
„Biskop!" pressede sig lydeligt gennem Sukket. Men han blev 
angst og bange, da det lød ud i Stuen. Ruelsen faldt tungt som 
et Slag paa Hovedet ned oyer ham og slog de højtstræbende 
Fantasier ganske flade. Var han værdig til at være den ringeste 
Præst i Kirken, end sige til at stilles paa en fremragende Plads? 
Var han ikke en stor, en skrækkelig Synder? Havde han ikke 
endnu igaar Aftes gjort sig skyldig i Drukkenskab? og nu imor- 
ges? Bibelens strenge Ord om den, der betragter en Kvinde 
med uren Attraa, lød som en truende Torden for hans Øre. Og 
hvor kunde han, der elskede noget saa fjernt, noget saa fint, 
noget saa idealt som denne højbaarne, gaadefuldt tillukkede Borg- 
frøken, pludselig fatte Elskov til sin Tjenestepige? Det var en 
mærkelig psykologisk Gaade. Han havde endnu Sibbems Psyko- 
logi staaende i sin Reol fra den Tid, han læste til anden Eks- 
amen. Han tog den ned, læste omhyggelig Registeret igennem, 
slog op paa Kapitlet om „blandede Følelser", men fandt ikke det 
mindste, der kunde give ham Rede i hans Tankes spegede Garn. 
Mismodig Skød han Bogen hen ad Bordet. Hans Øje faldt paa 
det ny Testamente, der stod lige foran ham i en lille Boghylde 
over Skrivebordet. Han rakte efter det, men hans Haand stand- 
sede i Luften; der var kommet noget mellem det og ham. Han 
lagde sin ene Kind ned paa Bordet og kom til at græde bitterlig. 

— Der er en Djævel til, sukkede han; det føler jeg tydelig. 
Nu tvivler jeg ikke mere derom. Et af hans Sendebud er faret 
i mig. Men han maa kunne uddrives ved Bøn og Faste. 

Faste! Ja det var det værste. Pastor Jespersen havde altid 
havt en glubende Appetit, og dens Tilfredsstillelse havde virkelig 
jaget mangen ængstende Tvivl paa Flugt i hans Liv. Han følte 
sig aldrig nogensinde saa beroliget, med saa frejdigt Mod til sin 
Gerning, saa fri for Skrupler, som netop lige efter et godt Bord, 
som han aldrig havde glemt at sige sin Takkebøn for, ganske 
stille for sig selv ; endogsaa efter de flotteste Gilder hos Grevens, 
havde han bedet den indvendig mellem Middagen og Kaffen. 
Men det var klart, at nu maatte der gøres noget usædvanligt. 
Han slog Vinduet op og raabte med høj Stemme til en Karl, 
som tjærede en Arbejdsvogns Aksler ude i Gaarden: 

— Sig ovre hos Præstens, at de ikke skal vente mig til 
Middag; jeg er ikke rask. 

En Tid trøstede Pastor Jespersen sig nu ved denne heroiske 
Beslutning. Han gav sig til ivrig at udarbejde sin Prædiken til 
næste Søndag, og det forekom ham, at Pennen løb adskillig let- 
tere, end den ellers plejede. 

Men da Tusmørket faldt paa, kom Uroen atter over ham. 
Flere Gange stod han op fra Stolen, bestandig dreves hans Skridt 
hen mod Krogen, hvor hans sorte Frakke og Hat hang paa en 
Knage; han syntes, han maatte ud. Han vendte atter om, satte sig 
foran Skrivebordet, strøg flere Svovlstikker af for at tænde Lys, 
men tvivlraadig blev han ved at holde dem i Haanden, til de 
brændte ud, og han maatte kaste dem paa Gulvet. Endelig for 
niende eller tiende Gang bevægede han sig hen mod Frakken, 
strakte Haanden ud og tog fat i Frakken med et Ryk, saa Strop- 
pen brast; der stod han med Frakken i Haanden; der var intet 
andet for end at tage den paa; Stroppens Bristen gjorde Udslaget. 
Næsten i Løb ilede han gennem Døren, over Gaarden, ud paa 
Landevejen. 

Gaarsaftenens fine, tætte Regn havde atter indfundet sig med 
Mørkningen, men Jespersen mærkede omtrent lige saa lidt til den 
som igaar. Han gik eller snarere løb med lange Skridt hen ad 
den vaade Landevej. Han naaede Skoven og stod stille et Øjeblik. 

— Mennesket har Forstand og fri Vilje — de sidste Ord 
udraabte han højt, som om han vilde holde dette sit psykologiske 
Grunddogma, graveret i Lapidarstil, truende op mod dette „noget", 
dette diaboliske, eller hvad det var, der drev ham ud i den Ret- 
ning, hvor Lungeise laa. Men Benene satte sig i Gang igen, og 
snart var han kommen paa den anden Side af Skoven. Atter 
lystrede Benene et myndigt Holdt fra Pastorens frie Viljes Side. 

— Hvor vil jeg egenlig hen? spurgte han sig selv. Men 
han svarede ikke sig selv paa dette Spørgsmaal, som om en 
dunkel Følelse lærte ham, at det dog egenlig var paa Skrømt, 
at han fremsatte det; og at det bemeldte „noget" meget godt 
vidste, hvor det vilde hen. Han var for ærlig til at lyve for sig 
selv, men han havde ikke Jeppes rattionelle Mod til at sige, hvad 
der i hans Situation vilde svare til dennes Replik: Maven og 
Benene vil til Kroen, men Ryggen vil til Byen. 

Det gik langsommere op ad Lindealleen ; men det gik. Jespersens 
Hjerte bankede. Han søgte at forhale Tiden og dulme sin indre 
Uro ved at tælle de tykke Lindestammer. Saa en tredje Stands- 
ning, da han efter at være gaaet uden om Gaarden naaede den 
Laage, ad hvilken Albrecht den foregaaende Aften havde ført 

ham ud paa Markvejen. Og enhver af disse smaa Lokaliteter, 
som han havde set hundrede Gange før, stode for ham som 
uhyggelige Milepæle fra den Vej, som han havde tilbagelagt den 
fordømte Gaarsaften. 

Det gøs i ham, da Hængslerne gav en sagte Piben ved det 
Tag, hvormed han aabnede Laagen. Imellem Parkens Stammer 
kunde han skimte den høje, hvide Hovedbygning med spredte 
Lys med ulige Mellemrum lige fra den høje Kælderetage op til 
første Sal. Han nærmede sig lydløst og naaede endelig en kort 
bred Allé, Levning af Parkens tidligere Versaillesfa^on, der mun- 
dede ud i en bred Vej, som atter omkransede den store Plæne 
lige ud for Bygningens Hovedfagade. Her stillede han sig i Skjul 
bag en af Stammerne og saa ud for sig. 

Lysskæret fra Havestuen, hvis Døre vare aabnede paa vid 
Gab, faldt bredt ud over Verandaen, dens Trappe og helt ud paa 
Plænen. Lyden af Stemmer klang helt hen til ham — hvem 
kunde tale saa højt i denne Sal, hvor hidtil alt havde været 
dæmpet og slugt i de svære Draperier, i Portierer og Tæpper? 
Ja det kunde jo kun være Albrecht; men hvad han sagde, kunde 
han ikke høre. Ud i det aabne Terræn turde Jespersen ikke 
vove sig. Efter at have rekognosceret en god Stund, valgte han 
at gaa tilbage op til en af Hovedbygningens Sidefløje, som der 
laa høje Træer tæt op til. Nu strøg han sig med stor Forsigtig- 
hed langs Murene, til han naaede Hovedfagadens Midte, og i Ly 
af nogle store Lavrbær- og Takstræer, der, plantede i Ballier, 
flankerede den høje Trappes brede Trin,, hvilke han med bankende 
Hjerte listende besteg, kunde han tydelig se, hvad der foregik i 
Havesalen, og nogenlunde høre, hvad der blev talt. 

En Lampe brændte paa Bordet; det skarpe Skær fra den rif- 
lede Kuppel dæmpedes af en Skærm, der samlede Lyset om 
Hovederne af de tre siddende. Lige ud for Døren sad Albrecht 
og læste højt af en Bog; hans Kinder vare røde, og hans Øjne 
funklede af Begejstring. Lige over for hinanden sad Moder og 
Datter, saa opmærksomt lyttende, som Jespersen aldrig mindedes 
at have set dem, naar de havde siddet lige over for ham og med 
en fornem apathisk Anerkendelse havde lyttet til hans populær- 
theologiske Foredrag. Præsten kunde høre, at det var et fremmed 
Sprog, der blev læst; ved at lytte opdagede han efterhaanden, at 
det var tysk; det var Heines før omtalte Digt. Der blev saa 
sagt nogle Ord, som han ikke kunde opfatte; han saa Albrecht 
rejse sig, og med Fare for at brække et Ben, tog han den høje 

Trappe i et Par Spring. Han skyndte sig tilbage til Tykningen 
ved Sidefløjen, og rasende, forbitret paa Albrecht, paa Grevinden, 
paa Komtessen, løb han om mellem Træstammer, snublede over 
Trærødder, gled paa slibrig Jord; stundom stod han stille et Øje- 
blik for at drage Vejret og — hulke. Denne stundesløse Fart 
blev ved, endelig saa han alle Lysene slukkes i Stueetagen; nu 
gik han atter langs Facaden om til den modstaaende Fløj, der 
saa han Lys i to Vinduer paa første Sal; han vidste, det var 
Komtesse Alvildas Værelse. Mon hun havde let, eller var ble- 
ven forfærdet, hvis hun havde set denne svære, lavbenede, brede 
Skikkelse staa dernede, drivvaad, stænket paa Frakken helt op 
ad Ryggen, med de opspilede Øjne fulde af Taarer, løftende Ar- 
mene og de brede Hænder, ned ad hvilke Regndraabeme dryp- 
pede, tilbedende, bønfaldende op imod hendes Vindue? Det klir- 
rede der oppe; Jespersen f6r forfærdet en halv Snes Skridt dy- 
bere ind i Buskadset — Vinduet aabnedes; i mystisk Halvdæm- 
ring stod den hvide Skikkelse lænet til Karmen paa Værelsets 
rødt lysende Baggrund. Jespersen hørte hende sige med høj 
Stemme: 

Nun, so schau mich an, mein Kindchen, 
kusse mich, und schaue dreist; 
denn ich selber bin ein solcher 
Ritter von dem heirgen Geist. 

Vinduet lukkedes atter med en Lyd, der dirrede ud i Natten, 
saa blev alt tyst; han hørte kun Regnens sagte Trommen mod 
Træernes og Buskenes Blade. Kort efter slukkedes Lyset oppe 
paa første Sal; overvældet af en Tankerus, fuldt saa betagende 
som Alkoholrusen igaar Aftes, famlede han gennem den mørke 
Have; ubevidst fulgte han den samme Vej, ad hvilken han var 
kommen, og først da han stod uden for Præstegaardens Port, 
mærkede han paa sin Træthed i alle Lemmer, at han havde 
vandret længe, en lang Vej. 

Og disse Vandringer gentog sig hver evige Aften; efterhaan- 
den som Aftenerne bleve lyse, maatte den stakkels Kapellan ud- 
folde en endnu mere storartet Forsigtighed for at faa Lejlighed 
til at nære sin Fortvivlelse og Skinsyge. Han saa Albrecht spad- 
sere med Damerne i Haven, hørte deres Tale lyde med en fri 
og fortrolig Klang, som han aldrig havde mærket noget til, me- 
dens han selv jævnlig underholdt dem og troede, at hans Sager 
stod saa udmærket; han hørte den ellers saa stille og tilbageholdne 

Komtesse le højt med udæmpet Sølvklokkeklang, Grevinden gik 
stundom med Albrecht under Armen. Og han vilde, han maatte 
følge dem, men som et sky Vildt sno sig listende gennem det 
dunkleste Krat, angst for at røbes af sine Trins Raslen i Løvet. 
Hans Prædiken skiftede i den Periode Karakter. I Stedet for 
de omhyggelig, efter en Disposition udarbejdede Taler, paa hvis 
Stil han filede efter bedste Evne, blev den nu en stakkat, frag- 
mentarisk og med en mørk pietistisk Kolorit. Han talte idelig 
om Djævelens Anfægtelser i Kødet, om Sjælens Pine under An- 
gerens Svøbe, om Straf og Bod, men den private Sjælesorg, som 
han tidligere saa ivrig forsøgte sig i, forsømte han. Han følte 
sig lettet ved aldrig at se Grevinden og Komtessen i > Kirken i 
det herskabelige Stolestade med det udskaame Vaaben med de 
to springende Egern i, lige under Prædikestolen. Der sad kun 
den gamle Kammerherreinde, nikkende i en blid Slummer, der 
tronede Generalens brede Skikkelse, som af og til under Salme- 
sangen rejste sig op, vendte sig og mønstrede de tilstedeværende 
med et vredt Feltherreblik; som et forsvindende Punkt sad den 
lille Greve ved hans Side, vekselvis strygende sit Skæg eller 
dækkende for det med Haanden for at undertrykke sin Gaben. 
En Søndag, da de gik ud fra Kirkegaarden for at begive sig til 
Vognen, paa hvis Buk Povl Kusk knaldende tronede uden for 
Porten, ytrede Generalen: 

— Magnus! Véd Du, hvad jeg har tænkt paa? 
Greven svarede: Nej. 

— Du maa give Kapellanen en foreløbig Reprimande. Jeg 
kan ikke lide, at han har begyndt at græde over sine egne Præ- 
kener. Det passer sig ikke at græde i vores Présence, og det 
skader hans egen Avtoritet hos Bønderne. 

— Ja — men hvordan — jeg véd s'gu ikke — hvordan man 
skal sige det? 

— Ganske rolig som en Supérieur taler til en Inférieur. 
Indskærp ham Subordinationens Betydning og sig ham, at han 
ikke maa kompromittere sin Stilling lige over for de Bondekøtere, 
der er revolutionære nok i Forvejen. 

— Hm. Ja, men der er nu Jomfru Sten, hende Kammer- 
jomfruen — hun siger, at Bønderne bedre forstaar — ser Du — 
saadan følger med Pastor Jespersen i den senere Tid, men hun 
hører jo rigtignok til de hellige. 

— Ja, men Bønder skal slet ikke forstaa, Magnus; det er 
just Ulykken, naar de begynder at forstaa deres Præst; jo min- 

dre Bonden forstaar, jo mere føler han sig imponeret. Pas paa 
Dig selv Magnus, og gør ikke Liberalismen den mindste Kon- 
cession. Naar jeg engang imellem taler med Bønder, bruger jeg 
mange franske Ord ; saa føler de bedst Afstanden mellem Racerne. 
— Nej — jeg skal — min S'æl — jeg skal nok give Præsten 
en Røffel, hvis han lægger sig efter at blive Bondeven; for det 
er da det værste, et Menneske kan blive i vor Tid, sagde Greven. 



XIII. 

Grevinde Egernskjold var ikke anlagt paa skarp Iagttagelse. 
Hun var saa vant til at lade Livet og dets Skikkelser glide forbi 
sig og selv give sig et distræt, resigneret Drømmeri i Vold, at 
hun lod Menneskene gebærde sig, som de vilde; kun naar de 
kom til at overtræde de Former, hvori hun fra Ungdommen af var 
dresseret, kunde hun træde polemisk op med fornem Forargelse. 

Hun havde aldrig kendt, hvad det var at leve sit eget Liv. 
Hendes Fader, der var af en Hofadelsfamilie, havde i sin Tid 
været Amtmand i Holsten; man sagde, at kun en speciel Be- 
skyttelse fra allerhøjeste Sted havde frelst ham fra at blive tiltalt 
for en betydelig Kassemangel, som hans Tendens til at føre et 
halvt fyrsteligt Liv omkap med de store Lehnsmagnater i dette 
Hertugdømme, havde foraarsaget. Da han ingenlunde manglede 
administrativ Dygtighed og Forretningsrutine , kunde han uden 
Skandale beklæde en meget høj- juridisk Stilling, som Hofgunsten 
skaffede ham i København. Det var paa den store Pengeforan- 
drings Tid i Aarene omkring 1813; daværende Kammerherre 
Schenkendorf, der ifølge sin Stilling kendte Finansbestyrelsens 
Hemmeligheder, erhvervede sig ved snilde Transaktioner af Stats- 
papirer paa faa Aar en betydelig Formue. I København, hvor 
der ikke var et flot Ridderskab at hamle op med, slog hans Ind- 
tægter nogenlunde til, især da de bleve forøgede ved indbringende 
Administratorstillinger for flere insolvente Stamgodser, hvoraf der 
paa den Tid ikke var saa faa. Paa den Maade fik han stor An- 
seelse hos det sjællandske Aristokrati; han blev en Del adelige 
Herremænds højt betroede Konsulent i Pengesager, og Kammer- 
herren, der vilde have smidt Vedkommende ned ad Trappen, hvis 

s. Schandorph : Romaner. I. 7 

de havde budt ham en direkte Provision med ligefrem Udtalelse 
af Ordet, undslog sig ingenlunde for paa alle Slags indirekte 
Maader at modtage rigeligt Salær for sine Tjenester. Straks da 
han kom til Kongeriget fra Holsten, havde han giftet sig anden 
Gang med en rig holstensk Købmandsenke, som han nok ikke 
behandlede paa den hensynsfuldeste Maade; da hun var død, gif- 
tede han sig med Datteren af en daværende Hofmarskal; efter 
Svigerfaderens Død, faa Aar efter, arvede han dennes Charge ved 
Hoffet og fik Storkorset i Tilgift. Hans to forrige Ægteskaber 
havde været barnløse, af det sidste havde han tre Døtre, hvoraf 
Grevinde Egernskjold var den næstældste; men Overkammer- 
herren — til denne ansvarsfulde Stilling avancerede han efter 
nogle Aars Forløb — var trods sin modne Manddomsalder farlig 
saa vel for Kammerjomfruerne ved Hoffet som for Statist-, Korist- 
og Figurantinder ved det kongelige Theater. Han blev tredje 
Gang Enkemand i sit halvtredsindstyvende Aar, da hans ældste 
Datter var femten Aar gammel; den gamle Grev Egernskjold til 
Lungeise, den nuværende Lehnsbesidders Fader, der mange Gange 
havde tabt betydelige Summer til Overkammerherren i Hasard- 
spil og stadig havde brugt ham til Konsulent i sine den Gang 
noget derangerede Pengeforhold, saa op til den kloge og elegante 
Mand som til en guddommelig Autoritet; og da han ikke for- 
maaede at tilegne sig nogen anden af hans Egenskaber, søgte 
han at lægge en aristokratisk Fernis over sin Studepranger- og 
Landjunkernatur ved at tilegne sig sit Ideals halvtyske Mæle. 
Da Overkammerherrens Datter Charlot var sytten Aar, og Fade- 
ren foreslog Grev Egernskjold et Parti mellem hende og hans 
Søn Stamherren, var den Sag afgjort. Altsaa: efter en kort Ung- 
dom, hvori Frøken v. Schenkendorf havde været en af Hofbal- 
lernes Stjerner, flyttede hun ud paa en mindre Herregaard paa 
Lungeise Grevskab, som den unge Grev Magnus foreløbig fik 
som Stamherreapanage. Overkammerherren havde allerede forsørget 
sin ældste Datter med en Lehnsbaron, hvis Faders Gods han i 
sin Tid administrerede, men døde, inden han fik den yngste an- 
bragt; hun maatte nøjes med en Stiftsdameplads i et adeligt 
Kloster. Inden Overkammerherre v. Schenkendorf døde, var han 
Elefantridder; han gjaldt for et Mønster paa en Adelsmand og 
Hofmand; ved alle ceremonielle Lejligheder var hans ranke, mid- 
delhøje Skikkelse i den røde, af Guld blinkende Kjole, med Ben, 
der tegnede sig helt prægtigt i de hvide Kachemirs Knæbenklæ- 
der og Silkestrømper, en iøjnefaldende Prydelse; han var ikke 

uden Mutterwitz i en snævrere Kreds af adelige Gourmands eller 
Basettespillere ; hans Ansigt forandrede ikke Udtryk, hvad enten 
han vandt eller han tabte, men i sit Hus, lige over for sine Døtre, 
var han streng, ordknap og myndig, lod dem opdrage i stram 
Orthodoxi i Religion og Politik, vejede hvert Ord i deres Mund, 
naar han var sammen med dem, irettesatte dem ved et haardt 
Blik, naar de paa Baller eller ved andre festlige Sammenkomster 
gav sig for meget hen; naar de sagde god Morgen eller god 
Nat til ham, rakte han dem sin Haand, som de maatte kysse. 
Man antog ham for en rig Mand, men da han døde, viste det 
sig, at hans Spillegæld og petites-maisons, hvoraf han havde ad- 
skillige lige til sin Alderdom, og hvori en talrig Ungdom var 
vokset op, havde slugt alt og frembragt en ikke ubetydelig Un- 
derbalance. Svigersønnerne maatte bløde ganske artig og fik kun 
den Trøst at kunne dele Overkammerherrens i alle fornemme 
Kredse vidt berømte Vinkælder samt at lytte til Biskoppens be- 
aandede Ord ved hans Baare: at han var en ædel Skikkelse, 
støbt som i Metal, sin Gud og sin Drot ubrødelig tro. 

Den gamle Grev Egemskjold var død et Aarstid før Over- 
kammerherren, og hans Søn havde sukcederet ham i Lehnsgrev- 
skabet Havde nu hans Hustru havt Lyst til at virke eller herske, 
vilde hun have havt nok til at fylde sit Liv med, men hendes 
oprindelige muntre og lette, noget kælne Natur var bleven kuet 
under den strenge Opdragelse. Praktisk Sans besad hun slet ikke; 
Huset lod hun bestyre af Husholdersken; med Godsets Bønder 
forstod hun ikke at sætte sig i anden Berøring, end at hun god- 
hjertet hjalp dem, der bad hende om Hjælp; hun gav den mildt, 
men forlegen. Hendes Mands Omgangsfæller, de nærmest bo- 
ende Herremænd, interesserede sig kun for at spise og jage, for 
Heste og Hunde, Kort- og Billardspil; mellem deres Damer og 
Grevinden kom det kun til en ren ydre Omgang; ingen havde noget 
imod hende : hun var mild, høflig-formfuld mod alle, men Damerne 
vare enige om, at hun ikke var god at blive klog paa, og at man 
aldrig var kommen hende et Skridt nærmere efter en halv Snes 
Aars Forløb end den første Dag, de vare i hendes Hus. Hun 
var meget ene, thi hendes Mand sagde aldrig nej til noget som 
helst Jagt- eller Spilleparti, mindre fordi Spil eller Jagt morede 
ham mere end alt andet, end fordi han overhovedet havde ondt 
ved at sige nej. Grevinden, som havde faaet en solid praktisk 
Sprogdannelse og var musikalsk, dyrkede da Bogen og Pianoet, 
men da ingen lyttede til det sidste, og da hun fik Børn, tav det 

efterhaanden. Hun blev ved at læse, men uden Plan; faldt en 
Bog hende i Hænde, hvis Tendens hun under Læsningen blev 
bange for, lagde hun den til Side og tog fat paa en ny. Hun 
gik i mange Aar ivrig i Kirke; der hørte hun dog, selv om 
Præsten ikke var af de mest beaandede. Ord og Tanker fra en 
anden Sfære end den daglige, der blev hende mere og mere 
kedelig. Men Trang til at fordybe sig i Religionen og bringe et 
Sammenhængsforhold til Veje mellem den og sit Livs Førelse 
havde hun ikke; at Religionen var Indehaver af den absolute 
Sandhed, var hun overbevist om, men hun søgte den kun, som 
man søger en Pude at læne sig til, naar man er træt, ilde til 
Mode eller bedrøvet; naar saa Stemningen eller Situationen slog 
om, fik Tankerne lettere og flygtigere, mere verdslige Farver. 
Egenlig ulykkelig følte hun sig ikke, skønt det, efterhaanden som 
Aarene randt, tydelig gik op for hende, at den Elskov, af hvilken 
Skildringen i Romaner og Digte begejstrede hende, havde hun 
aldrig følt for sin Ægtemand. Hun kunde lege forsigtig med smaa 
erotiske Rørelser, naar en smuk adelig Husar-, Garde- eller Sø- 
officer, der med en Skæppe Ærter kunde udregne sit Slægtskab 
med hende eller Greven, besøgte dem; hun kunde charmere sig 
i et aabent kækt Øje, en mandig Skabning, en vel dannet Haand; 
hun kunde udføre et lille koket, let opfordrende Thema i sit Væsen, 
men hun spillede det med forsigtig Brug af Sordinen og med yderst 
dæmpet Anslag; det forstodes halvt og besvaredes ijemt anty- 
dende, og derved blev det hele; disse Krigere vare kun øvede i 
erotiske Fægtninger, hvor Fjenden var særdeles let tilbøjelig til 
Overgivelse og var hvervet af en hel anden Samfundssfære. Da 
en ung Husarløjtnant, der havde Grevinden til Bords, gjort 
modig af Champagnen, vovede at trykke hendes Haand i Smug 
under Bordet, gjorde Grevinden vel ingen Modstand, men hun 
skyede ham siden og viste ham isnende Kulde. 

Dette vel næsten uskyldige erotiske Legeværk hørte op, da 
Grevindens Datter voksede til og blev et usædvanlig smukt Barn. 
I hendes Opvækst var hun Midtpunktet i Moderens Interesser; 
der blev kælet for hende, og hun blev vist frem for og beundret 
af dem, der kom i Huset; snart maatte hun glimre ved med sin 
bøjelige Stemme og med korrekt Akcent at fremsige en Fabel af 
Lafontaine, hvori hendes franske Lærerinde havde instrueret 
hende, snart blev hendes lette og smidige Dans applauderet paa 
de Masser af Børneballer, som Grevinden fik arrangeret alene i 
den Hensigt at lade Datteren glimre. Alt gik glat, til Alvilda 

var omtrent 13 Aar gammel. I den Alder ere Pigebørn tidt 
pirrelige og halsstarrige. Paa et Børnebal havde hun faaet en 
Rivalinde til en ganske ung Gardesekondløjtnants Gunst; Løjtnanten, 
der naturligvis var ivrig belejret af de halvvoksne Piger, gjorde 
med overlegen Rouéerfaring — det bildte han sig i det mindste 
ind — stormende Kur til en Datter af en mindre Proprietær, da 
han ikke gad være over at anvende Umage paa at overvinde den 
lille Komtesses Koketteri; det kom saa til Klammeri mellem de 
to Pigebørn; Alvilda vilde benytte sin Komtesserang til at til- 
intetgøre den borgerlig fødte Pige; denne sagde i ungdommelig 
Arrigskab: 

— Aa jeg misunder, ved Gud, ingen den Fornemhed at blive 
vist frem for alle Folk som en Papegøje, der kan parlere fransk, 
eller som en Abekat, der kan danse. 

Den lille Komtesse blev ligbleg og var i mange Dage tavs 
og ikke til at faa et Ord ud af; og da efter nogen Tids Forløb 
Moderen vilde „vise hende frem*", sagde hun uden videre: 

— Nej, Mama^ jeg gør det ikke. 

Stor Alarmering! Bag efter en heftig bevæget Scene; Moderen 
talte først om den overtraadte Lydighedspligt, græd og kærtegnede 
hende demasst; Alvilda var sti v og kold; Greven blev kaldt til og satte 
den allerdrabeligste Mund op bag Knebelsbarterne, det hjalp ikke; 
hun svarede blot: 

— Nej, Papa, jeg gør det aldrig. 

— Ja, hvad Pokker skal vi saa gøre, Charlot? sagde Greven 
til sin Hustru og forlod Kamppladsen. 

Der blev nu i lange Tider et forlegent og køligt Forhold 
mellem Grevinden og hendes Datter; der var kommet en Biner- 
hed ind i Sindet hos den sidste. Efterhaanden som hun blev 
saa gammel, at Konveniensen vilde have forbudt ethvert Forsøg 
paa at drive den Art Morskab med hende, blev det bedre, men 
Grevinden var bleven bange for noget hos Alvilda, som hun 
hverken forstod eller magtede; hun var forsigtig lige over for 
hende. Hun vidste ikke, hvad hun skulde gøre med hende ; hun 
var for ung til at have en voksen Daner, mente hun. og imøde- 
saa med en uhyggelig Følelse den Tid. da Alvilda skulde figu- 
rere som Dame, Hun spurgte en Gang kon før hendes Konfir- 
mation Onkel Bilbach til Raads, om ikke Alvilda kunde have 
godt af at se sig om i Verden. Generalen svarede: 

— Jo, hun skal til Holsten og besøge Familien der. D<; hol- 
stenske Familier har megen savoir-vivre og véd at sætt^ hri^ paa 

at være af Familie. Ikke Spor af Liberalisme. Alvilda bør ikke 
saa ung sendes til København, hvor der for Øjeblikket ikke er 
noget Hof, comme il faut, og hvor hun eksposeres for at blive 
présenteret for en eller anden Madame til disse Gadeministre, 
som man nu serverer for os ved Féterne. De kunde let sige 
noget upassende til hende, for det er meget ordinære Person- 
nager. 

Komtessen blev da sendt til Holsten til en Grandtante, en 
Frøken v. Schenkendorf, der var Stiftsdame i Uetersen, Søster 
til hendes Bedstefader, Overkammerherren. Denne Dame havde 
Broderens gode Hoved og frivole Karakter; men da hun aldrig 
havde været nødt til ifølge sin Stilling at arbejde sig ind i noget 
som helst officielt Hykleri, gav hun sig hen, som hun var. Hun 
havde i hele sin Ungdom været fattig, og var som en Følge 
deraf bleven „siddende" som ugift, havde lidt en Del Tilsidesæt- 
telse blandt sine Standsfæller og af sin Broder, især da denne 
var avanceret op i høje Stillinger; den deraf fødte Bitterhed slog 
ud i en skarp Satire mod de vedtagne Formers Dogmatik. At 
faa sin unge Slægtning i sit Hus var for Frøken v. Schenken- 
dorf en behagelig Afveksling i hendes ensformige Liv; og da 
hun mærkede, at Komtesse Egernskjold var opvakt og modtagelig 
for alle Indtryk, morede det hende at læse sammen med den 
unge Pige gode Ting især af tysk Literatur; ikke de romantisk- 
mystiske Digtninger, som hendes kølige og kloge holstenske Natur 
ikke syntes om, men Goethes Lyrik og Prosa, Riickerts blankt-slebne 
Tankedigte med den sproglige Virtuositet, samt Heine. Om den 
sidste sagde hun: 

— Ein kecker Judenbursch. Jeg holder af hans Næsvished, der 
giver ham Kurage til rigtig at afsløre Menneskenes Hykleri. Hans 
Indfald er som Snustobak, der kastes i Øjnene paa de forlorne 
Dydstrompetere, der regerer Verden. Han er næsten lige saa 
sød som Voltaire. Men ham maa du ikke læse, før Du er over 
40 Aar. 

Alvilda blev pirret ved denne Omgang; hun fik rokket ved 
meget, der fra Hjemmet stod for hende som muret paa Klippe- 
grund; Tanten lod hende gerne komme til Orde for at sige hende 
imod og sagde: 

— Ja, ja, min Engel. Tro, hvad Du vil, men tænk blot over, 
hvad Du tror. 

Det gjorde nu det unge Pigebarn efter sin Evne og Udvik- 
ling. Den Retning, som Opdragelsen igennem alle Barndoms- 

aarene havde bøjet hende hen i, sejrede vel, men hun havde 
faaet at føle, at der var andre Opfattelser til af Livet og Verden 
end den, der officielt tillæmpedes paa forskellig Maade efter de 
modtagendes forskellige Behov, og at disse andre Opfattelser ikke, 
som hun af sin Undervisning havde faaet Indtrykket af, kun var 
onde eller taabelige Menneskers, oprørsk Pøbels eller styverfæn- 
gende Folkeforføreres. I hvert Fald var hun bleven revet ud fra 
den trodsige og sløve Stædighed, som havde været over hende 
i Overgangstiden fra Barn til ung Pige. 

Da hun efter det halve Aars Forløb kom hjem, smukt ud- 
vokset og med et sundere Udseende, studsede Moderen over 
hende; det var øjensynligt, at hun var voksen, og at hun var 
smuk. Grevinde Egernskjold var vant til at resignere: hun op- 
gav straks enhver Fordring paa at kunne tage sig ud som ung 
ved Siden af denne Datter. Der opstod snart et godt og venligt 
Forhold mellem dem; Alvilda var munter, om end kun lidet med- 
delsom; af og til havde de lette oppositionelle Lyster, som vi 
have set, bebudet deres Tilstedeværelse, naar det ensformige 
Livs Kedsommelighed faldt for tyngende paa Komtessen, eller 
naar Forskellen mellem den Intelligens og Dannelse, som hun 
havde set blandt det holstenske Aristokrati, stak for stærkt af i hendes 
Øjne mod de forstenede Mumiefigurer eller de langstøvlede Land- 
junkereksistenser, som det sjællandske bød hende. Moderens 
sædvanlige Færd over for hende var en kærlig vaagende, men 
ængstelig famlende Iagttagen. 

Saaledes vare Stemninger og Tilstande hos den kvindelige 
Del af Grevesædet Lungeises Beboere, da en saa simpel Frem- 
toning som en ny Huslærers Ankomst medførte Bevægelse i de 
stille Vande. 



XIV. 

General Bilbach havde i flere Dage lidt af et særdeles mørkt 
Humør, og Verden fremstillede sig i idelt sort for hans Øjne. 
Den stakkels Grev Egernskjold vred og vaandede sig under dette 
sit Huskors. Generalen følte ikke Kraft til at tage Initiativet til 
nogen Slags Tidsfordriv, og alle Grevens Forslag bleve forkastede 

paa det ubarmhjertigste. Det var saa meget desto pinligere for 
Greven, som et hemmeligt Samvittighedsnag sagde ham, at han 
muligvis ikke var uden Skyld i sin Onkels Tilstand. Han havde, 
lige siden han gjorde Albrecht til sin fortrolige i Drilleriet med 
at servere Falernervin for Generalen i Stedet for Sauterne, gen- 
taget dette hver Dag og moret sig kostelig over, at Generalen 
drak det ene Glas efter det andet i god Tro paa, at det var en 
fin hvid Bordeaux. Men en Dag ytrede Generalen: 

— Magnus, jeg føler, at min Mave er derangeret. Der var 
for megen Estragonedike i den Hummermayonnaise, der blev ser- 
veret ved Déjeuner'en. 

Generalen havde spist med sædvanlig gammel Krigerappetit 
og drukket Falerner med tilsvarende Tørst, men Greven havde 
gjort den Erfaring paa sig selv, at det var Falernervinen, der 
virkede uregelmæssig paa Fordøjelsen. Han vovede paa ingen 
Maade at tilstaa sin List, thi Generalens Tro paa sin Dygtighed 
som Vinkender var et af hans allerømmeste Steder, og da Gene- 
ralen ikke vilde holde Diæt, men uden videre rekvirerede samme 
Vin næste Dag til Frokost, da der kun stod Portvin og Sherry 
paa Bordet, turde Greven ikke nægte ham den. Den gamle Herres 
Upasselighed tiltog, og nu led Greven dobbelt under sin egen 
onde Samvittigheds og sin urimelige Onkels Plagerier. En Dag 
efter Middagsbordet sagde Generalen: 

— Magnus, jeg er for fatigueret til at spille Billard. Kan 
Kaffen ikke blive serveret for os alle paa Verandaen? Jeg tror, 
at en let Havanacigar i frisk Luft vil retablere mig. 

Kort efter sad Greven, Generalen, Damerne og Albrecht paa 
det betegnede Sted; men Generalen mærkede ingen heldbringende 
Virkning af den selvvalgte Kur. 

— Jeg tror, at de sidste Nyheder fra København har virket 
for inciterende paa mig, sagde han; før det faar sat sig lidt, bli- 
ver det ikke bedre. 

— Ja det er forbandet med den evige Skiften Ministre, sagde 
Greven og rystede bekymret paa Hovedet. 

— Ja og hvilke Ministre! Naar man endda bestandig fik dem 
bedre, men bestandig kommer de fra lavere og lavere Steder. 
En af dem har været Timelærer, det ved jeg ganske bestemt. 

Skønt Generalen var langt fra at tænke paa at sige Albrecht, 
hvis Eksistens i dette Øjeblik laa rent uden for hans Bevidsthed, 
en Ubehagelighed, gav det dog et Stød i de tilstedeværende. 
Generalens Ytring paafulgtes af en pinlig, forlegen Tavshed. 

Situationen antog en saadan Karakter, at Albrecht fndsaa Nød- 
vendigheden af at begynde Krigen; han sagde da: 

— Vedkommende ny Minister, som jeg for Resten ingen In- 
teresse har for, har i al Fald den Skæbne tilfælles med en Del 
af vore første Mænd. 

Generalen tillynede ham et Bulbiderøjekast: 

— Jeg har aldrig havt den Ære at drive den Metier, sagde 
han; og dog har højsalig Kong Kristian den ottende givet mig 
Plads i anden Rangklasse. 

— Vi misforstaar hinanden, Hr. General. Jeg mener vore 
mest begavede, intelligenteste Mænd, Mænd, som har paatrykt 
vort aandelige Liv dets Stempel, Mænd som Holberg, Heiberg, 
Henrik Hertz for Eksempel. 

— De Herrer kan være meget respektable, meget vittige 
Personer i deres mer eller mindre inferieure Stilling. Jeg taler 
her om Mænd af Familie, forstaar De vel. 

— Hm — ja saa? Men de to, jeg nævnede sidst, har Familie; 
Holberg var rigtignok ugift, sagde Albrecht ganske rolig. 

— Jeg er ikke oplagt til at høre Modsigelse, Hr. Albrecht, 
sagde Generalen hidsig. Hm! maaske De tænker paa at blive 
Minister — Naa, ja, hvorfor ikke? 

— Lad os sætte det vanvittige Tankeeksperiment, at en Mi- 
nisterpost blev mig tilbudt — godt — jeg vilde ganske vist und- 
slaa mig, undtagen i det ene Tilfælde, at min mulige Konkurrent 
hørte til Staldetaten. 

Generalen var nogen Tid om at forstaa Repliken, men da det 
var lykkedes ham, blev han ildrød, hans Hænder dirrede i 
Trommesti kketakt, men han samlede sig og sagde til Greven: 

— Magnus, jeg paakalder Din Protektion mod Din Huslærers 
Insolence. 

Greven kunde have givet sig til at græde ; Grevindens Hjerte 
bankede, og hun sendte Albrecht et bedende Øjekast; men der 
for Glød op i Komtessens Kinder og Blikke ; hun var den første, 
der brød Tavsheden, inden nogen anden havde kunnet samle sig 
dertil. Med en tiltvungen rolig Stemme, hvis lette Bæven kun 
hendes Moder bemærkede, spurgte hun: 

— Onkel Hellmuth, var Griffenfeld ikke Danmarks største 
Statsmand? 

Generalen saa paa hende som en Frø, der stikker Hovedet 
op af Kæret. 

— He — sagde han, hvad . . . hvad mener Du? Jeg for- 
staar ikke . . . 

Alles Øjne hvilede paa den unge Pige, der blev ved: 

— Han var jo Søn af en Vintapper og beklædte som ung 
Student en Stilling hos Biskop Brokmand, der vist ikke var mere 
anselig end en Timelærers. 

— Meget sandt, sagde Generalen med sikker Overlegenhed; 
nu erindrer jeg det, men han endte ogsaa i Kachotten, den gode 
Mand. 

— Ja, vedblev Alvilda, men det var jo, fordi han blev styrtet 
af nogle daarlige Hofmænd, som var misundelige paa ham; men 
da de fik hans Plads besat med deres Folk, styrtede de Landet 
i Fortræd. 

— Guds Død — Charlot! Hvem har lært Din Datter Fædre- 
landshistorie? spurgte Generalen forfærdet. 

Komtessen svarede: 

— Jeg har lært den af en Skolebog, Allens Danmarks Historie. 

— Hvad er det for en Alling? 

— Han er Professor i Historie ved Universitetet i København. 

— Det Etablissement er blevet en ren Oprørsrede, sagde 
Generalen. Magnus — Charlot! Ser I nu, hvor de revolutionære 
lister sig ind i de bedste Familier? Alvilda, Barn, véd Du, hvad 
Du siger? Du siger, at Vintapperdrenge skal skubbe Folk af Fa- 
milie til Side i de højeste Poster i Landet. 

— Det siger jeg ikke. Onkel Hellmuth. Jeg paastaar blot, 
at der er én Adel, som er den højeste, det er Geniets. 

Hun slog Øjnene ned for det straalende Blik, som Albrecht 
sendte hende. 

— Naa, Du vilde maaske gifte Dig med saadant et Geni — 
saadan en . . . Vinkyper eller en Timelærer? Hvad? 

— Ja, hvis jeg holdt af ham. 

— Magnus! Charlot! raabte Generalen med en Stemme, der var 
nær ved at bryde ud i Fortvivlelsens Graad — hører I, hvad 
Jeres Barn siger til mig — til sin Grandonkel, i begge sine For- 
ældres Présence? Hun siger, hun vil slutte Mariage med en 
Timelærer eller med Gottliebsen, der tapper den ordinære Bor- 
deauxvin af, nede i Kælderen! 

— Nej, Alvilda — det maa Du s'gu ikke — det gaar, Fan- 
den pine mig, aldrig an — det gaar ikke an, sagde Greven. 

— Gottliebsen er desuden gift, sagde Albrecht tørt. 

En Latter opløste paa en lindrende Maade de to Damers for- 

skelligartede Spænding. Uden at sige et Ord, rejste Generalen 
sig, løftede de foldede Hænder og Øjnene op mod Karmen til 
Havestuedøren, som han vilde kalde de to fede Stukengle, der 
holdt hinanden i Hænderne oven over den, til Vidner, og forlod 
Kamppladsen. Greven saa forfærdet fra den ene til den anden 
og sagde: 

— Det er bandsat — han rejser s'gu lige den Dag imorgen. 
Naa — ja, nu har han da ogsaa været her i over et Fjerdingaar ; 
nu kan de tage ham lidt ovre hos min Svoger paa Fyn. Men 
det er alligevel nogle forbandede Principer, Du har, Alvilda. 

— Papa, men Onkel Hellmuth er virkelig ikke altid taktfuld 
i sine Ytringer. 

— Nej . . . nej, det er s'gu vist nok . . . jeg mener . . . 
det kan der være noget i, men han er saadan en Pokkers klog 
Mand; han kan saadan sætte sig i Respekt. Det var bedre, om 
Din Moder havde sagt ham imod. 

Grevinden sukkede dybt og saa ned i Haven efter Albrecht, 
der havde fundet det passende ved Begyndelsen af denne Familie- 
konference at trække sig tilbage. Som han gik der med Straa- 
hatten paa det blonde, krusede Haar i den mellemgraa, ensfar- 
vede Sommerdragt, der lod hans vel proportionerede Bygning 
komme til sin Ret, syntes Grevinden, at han nok kunde gaa og 
gælde for en Adelsmand; halv frygtsomt stjal hun sig til at se 
op paa sin lille, uanselige Mand og i sit indre anstille en Sam- 
menligning, som hun dog straks afbrød af Angst for Udfaldet. 

— Hør — hvis nu Onkel Hellmuth vil rejse, spurgte Gre- 
ven, skal jeg saa bede ham om at blive? 

— Naturligvis, svarede Grevinden. Det følger af sig selv. 

— Ja, hvorfor Mama? spurgte Komtessen. Jeg synes, at Onkel 
Hellmuth tidt er næsten uhøflig imod os. Og videre morsom er 
han da ikke. 

Grevinden studsede. 

— Hvor Du har Lyst til at sige imod, Alvilda, sagde hun. 
Hvor kan det være, mit Barn? 

— Ja det er s'gu besynderligt, bemærkede Greven. Det er 
godt, at Onkel Hellmuth ikke hører det. 

— Jo, vedblev Alvilda; han har flere Gange været uhøflig 
— mod — mod Hr. Albrecht. — Navnet udtalte hun sagte og 
hurtigt og blev rød. 

— Ja, men det er da ikke mod os, sagde Greven. 

— Jo, Papa. Naar vi har optaget en Mand i vort Hus og i 

vort Selskab, kan vi forlange, at vore Gæster viser ham samme 
Hensyn, som vi viser ham. Og naar vi ikke lader vor Huslærer 
spise mellem Tjenerne og Kammerjomfruerne, saa er det, fordi 
han mindst har samme Dannelse som vi andre; og det udjævner 
den Forskel, der ellers kan være. Vi vilde jo ikke falde paa at 
byde Povl Kusk eller Gottliebsen ind til Middagsbordet. Ingen 
Stilling maa være rædsommere end en dannet og begavet Mands, 
naar han bliver behandlet uhøfligt, fordi han maa tjene for sit Brød. 

— Men hør . . . véd Du hvad; jeg er s'gu aldrig uhøflig 
mod nogen, og Generalen er jo egenlig grov mod alle Mennesker, 
sagde Greven, saa det kan jo ikke gøre Huslæreren noget videre. 

— Men hvorfor skal vi lade os underkue af Onkel Hellmuth? 
Naar vi er midt i en Samtale, som interesserer os — Mama, det 
maa Du da vide lige saa godt som jeg, — og naar saa Onkel 
Hellmuth kommer ind, saa tier vi lige som Tjenestefolk, naar de 
ser deres Herskab. Læser vi eller hører vi Musik, gaar det lige 
saadan. I skulde vide, hvad Grandtante Schenkendorf tænker om 
Generalen. 

— Hende kan jeg s'gu ikke rigtig lide, afbrød Greven, hun 
gør Nar ad alle Folk, og saa gør hun ingen Forskel paa deres 
Stilling, og det gaar ikke an. Forskel maa der være paa Folk, 
ellers bliver det til Revolution. 

— Ja — jeg har Lyst til at gøre Revolution for at faa Lov 
til at røre mig, for at kunne aande frit, for at kunne tænke frit 
og lytte frit til andres Tanker . . . 

— Nej, nej, nej, Alvilda, Du maa s'gu ikke gøre Revolution, 
det er det værste, der er til — jeg vil ikke høre saadant noget; 
naar bare jeg hører det Ord, ærgrer jeg mig, og saa svarer jeg 
ikke for, hvad jeg kan gøre. 

— Det er jo hendes Spøg, min Ven, sagde Grevinden og til- 
føjede, idet hun klappede sin Datter paa Kinden: Du er jo et 
enfant terrible, lille Alvilda; kom lad os gaa lidt ned i Haven, 
Du er saa varm. 

— Nej, jeg vil hellere gaa lidt oven paa, svarede Komtessen 
og gik. 

Da Ægteparret var blevet ene, gik der en rum Tid, uden at 
der blev mælet et Ord, men Greven saa meget bekymret og vred 
ud. Endelig kastede han sin udrøgede Cigar haardt mod Veran- 
daens Glasvæg og gik. Efter en kort Betænkning tog Grevinden 
en Beslutning og gik ned i Haven. 

Grevinden havde den Hensigt at søge Albrecht; hun syntes, 

hun maatte have en Samtale med ham. Men jo længere hun 
tænkte derpaa, desto underligere blev hun ved Tanken. Hvad 
skulde hun egenlig sige ham? Hvis han havde bedet hende om 
en Samtale, vilde hun have mødt ham med afdæmpet Venlighed, 
sikker paa Holdbarheden af det konventionelle Draperi, som hun 
kunde lægge over sig i de Folder, hun vilde ; men først at bryde 
Isen havde hun aldrig lært; her maatte Instruktionen og Rutinen 
svigte. Hun var næsten glad ved, at hun ikke kunde faa Øje 
paa ham i Havepartiet ved den store Plæne foran Fagaden og 
de nærmeste Gange; saa havde hun dog i det mindste Tid til at 
lægge en Plan og udstudere en Holdning. Men det lykkedes ikke. 
Hun sagde til sig selv: 

— Hvad er der dog i Vejen med det Menneske? Nu har vi 
havt tre Huslærere før ham; og dem har jeg kunnet sige alt til, 
hvad jeg har villet sige dem. Ja — men jeg tror rigtignok, at 
jeg aldrig har havt noget at sige dem. 

Der kom allehaande Tanker frem hos Grevinden, medens hun 
gik og tumlede med den forestaaende Situation i sin Fantasi. 
Hvad gik der dog af hendes Datter? Hvor havde hun, det unge 
Barn, som ellers talte saa lidt i fremmedes Nærværelse, faaet Mod 
til at træde saaledes op mod Generalen, som ellers alle paa Gaar- 
den frygtede, som var han dens Enehersker? Anledningen var 
jo Generalens Fornærmelse mod Albrecht. Skulde Alvilda have 
en Penchant for denne? Grevinden blev aldeles forfærdet . . . 
vred . . . hun vidste det ikke selv . . . aldeles abnormt til Mode 
ved Tanken herom. Hvad er der dog i Vejen med dette Men- 
neske? Dette Spørgsmaal gentog sig paatrængende for hende. 
Havde han ikke bragt en uvilkaarlig Forandring til Stede i den 
rolige, resignerede Stemning, hun og vist ogsaa Alvilda nu saa 
længe havde levet i? Længtes hun ikke efter Aftentimerne, efter 
at høre ham udvikle Anskuelser, som hun i Grunden ræddedes 
for, og som dog ogsaa vare højst skrækkelige? Hvorfor havde 
hun ikke et Øjeblik savnet Pastor Jespersen, der tidligere var 
den eneste, som havde talt med dem om „det højere" eller „det 
ideale", og som stod paa den faste Klippegrund? Det er en far- 
lig Mand, en meget farlig Mand. Skulde hun undgaa ham og 
lade Sagerne gaa deres egen Gang, som hun var vant til? Det 
var dog vist det rigtigste. Men nu opdagede Grevinden, at hun 
trods den Beklemthed, hun følte, nok havde Lyst til at tale med 
Albrecht. Men hvorfor havde hun Lyst dertil? Ja, hvor kunde 
det være af anden Grund, end fordi det maatte være hendes 

Pligt? Og Pligtens Bud burde hun jo følge. Det var altsaa afgjort; 
hun maatte have en Samtale med Albrecht under fire Øjne. 

Men hvad vilde hun saa tale med ham om? Ih — natur- 
ligvis om . . . Generalen, om Alvilda, om Vilhelm. Ja Vilhelm! 
Det vilde være en passende Introduktion. Og der kunde jo ikke 
være det mindste mod Formen stridende i, at en Moder talte i 
Enrum med sin Søns Lærer om Sønnens Udvikling eller Frem- 
gang ... Og i hendes Alder! hun havde jo en voksen Datter. 
Men, Du store Gud! hvorfor kom der en vis Bitterhed op i hen- 
des Sind ved denne sidste Betragtning? 

Planløst styrede hun sine Skridt ned ad Søen til og fulgte 
den Gang, der løb langs dens Bred, hvor de høje Siv voksede 
ud i Vandet. Med et syntes hun, at hun lugtede Cigarrøg. Hun 
stod stille og saa, at hun var kommen ud for den lille Træbro, 
der halvt skjultes i Sivkrattet. Hvorfor faar hun pludselig Hjerte- 
banken og tør ikke gaa videre? Hvad er der dog i Vejen med 
det Menneske? 

Hun turde ikke røre sig. Da hører hun en dæmpet Sang 
lyde frem mellem Rørene; paa Grund af den dybe Stilhed kunde 
hun fange omtrent hvert Ord. Stemmen kendte hun særdeles vel. 

Det Liv i Svanehalsens 
smidige Vending, 
i Læbens Purpurbues 
trodsige Spænding; 

i Øjet, naar det ud ad 
higende sværmer, 
mens Brynene hinanden 
hurtig sig nærmer, 

i Ordets faste Klang, der 
Krigen bebuder 
imod de ormstukne 
malede Guder, 

det Liv har vist min Stemme 
syngende vækket. 
Maa for dets fulde Kraft den 
tie forskrækket? 

Grevinden tænkte: 

Det er en underlig Sang. Hun syntes, at hun ikke forstod 
den; i hvert Tilfælde skyede hun at søge en Forstaaelse. Hun 

vidste ikke, hvor Albrecht fik alle de Sange fra; naar hun havde 
spurgt ham, af hvem de var, svarede han gerne, at de var af en 
af hans Venner, der var død for en halv Snes Aar siden, og 
som havde foræret ham sine efterladte Manuskripter. 

Da Sangen var ophørt, hostede Grevinden, først stærkere, saa 
svagere. Det raslede i Sivene, der lød Skridt paa Broen; Grev- 
inden satte sig i Hast paa en Havebænk, der stod i Gangen, og 
da Albrechts Straahat og derpaa hans Hoved hævede sig mellem 
de nærmeste Siv, sad hun der, lænet lidt tilbage og seende til 
en Side. 

Albrecht tog sin Hat af; Grevinden gjorde et høfligt og al- 
vorligt Buk; Albrecht var ved at gaa videre; der var intet andet 
for Grevinden at gøre end at forsøge sin uklart lagte Felttpgsplan. 

— Turde jeg spørge Dem, Hr. Albrecht . . . hvordan gaar 
det egenlig Vilhelm? Gør han Fremskridt, og er han flittig? 

— Det gaar an, Deres Naade. 

— Ikke mere? 

Albrecht trak paa Skuldrene. 

— Er han aldeles uden Evner? 

— Det tror jeg ikke. Han skal ikke plages med for meget 
Udenadslæring eller Hukommelsesværk. Gennem Praksis kan 
han lære at forstaa meget, som det vilde være unyttigt theoretisk 
at banke ind i ham. Han skal ikke lære en Hob Mathematik, 
men at tegne et Landmaalerkort; han skal ikke lære systematisk 
Zoologi og Botanik, men praktisk Dyre- og Plantekundskab. 

— Men saadan — Poesi, Filosofi og det højere — tror De, 
at hans Sans for det aldrig vil vaagne? 

— Grev Vilhelm er just ikke poetisk eller spekulativ anlagt, 
svarede Albrecht med et let Smil. 

Grevinden sukkede. Efter et lille Ophold sagde hun: 

— Nu skulde han jo konfirmeres til næste Aar. Jeg vilde 
gerne have, at han blev forberedt i to Halvaar. Tror De, Pastor 
Jespersen vilde komme her og læse med ham? 

— Hm — jeg kan ikke antage andet. 

— Det er meget længe siden, han har været her. Han skulde 
da vel ikke have ladet sig skræmme af Deres fri Anskuelser? 

— Aa nej. Jespersen er ikke saa sensibel; han har stærke 
Nerver, sagde Albrecht og lo. 

— Jeg er bange, at han mangler denne højere Beaandelse, 
Inspirationen; men der er jo ingen anden Præst her paa Egnen, 
der har mere. 

— Nej, det har Deres Naade Ret i. Jespersen har aldrig lidt 
af en overdreven Inspiration. 

— Men han er dog vist en oprigtig troende? 

— I det mindste tror han vist, at han er det. Han lever i 
Sansebedraget, som Kierkegaard kaldte det. 

— Men Kierkegaard var jo selv en troende. 

— Ja; han piskede sig under Frygt og Bæven til at blive 
det; han hidsede sig ind i en Idealisme, som fornægtede Naturen, 
og den beviste han var den sande Kristendom. Jeg tror, at han 
har Ret deri, men netop fordi jeg tror paa Naturen og ikke kan 
gaa ind paa en Livsanskuelse, der strider mod den, tager jeg 
Kierkegaards Kristendomsbetragtning til Indtægt og slutter: Naar 
vor største religiøse Tænker er kommen til det Resultat, saa be- 
viser han for mig, at Kristendommen er umulig. 

— Jeg kan ikke kappes med Dem i Bevisførelse og sligt, 
men hvis jeg ikke troede paa et Liv efter dette, hvorfor skulde 
jeg saa ikke gøre, hvad jeg havde Lyst til i dette Liv, naar det 
var forbi med det samme? 

— Jeg kunde svare Deres Naade med den gamle Frase: Det 
gode har sin Belønning i sig selv; men jeg vil ganske oprigtig 
sige Dem, at jeg tror, at vore religiøse Fordomme, der atter af- 
føder en Masse sociale Fordomme, skræmmer os bort fra en sund 
og skøn Nydelse af mange Glæder i Livet, som den gavmilde 
Natur byder os. Naar man indprenter os den Tro, at en stor 
Masse Institutioner skyldes en umiddelbar guddommelig Anord- 
ning, saa synker vi hen i sløv Underkastelse. Tror vi, at Konge- 
dømmet er af Guds Naade, saa bukker Folket sig evindelig under 
Trældommen ; vil man holde konsekvent paa Bibelautoriteten, bliver 
al astronomisk og geologisk Videnskab Kætteri og Frafald; paa- 
staar man, at enhver Ægtepagt er sluttet i Himlen, saa vil ethvert 
uheldigt Ægteskab være ubrødeligt, og Parterne maa finde sig i 
at lade sig kede og pine ihjel. 

— Skulde alt, hvad jeg er opdraget til Agtelse og Ærefrygt 
for, være Bedrag? sagde Grevinden tankefuldt rystende paa 
Hovedet. Nej, Hr. Albrecht; det faar De mig ikke til at tro. 
Maa jeg saa beholde Sansebedraget, som De og Deres store 
Mænd kalder det. Min Fader lærte mig Agtelse for Kongedøm- 
met, for Religionen, for Ægteskabets Ubrødelighed; Ægteskabet, 
sagde han til mig, netop lige modsat af det. De siger, er sluttet 
i Himlen. 

— Jeg har ikke kendt Deres Hr. Faders ægteskabelige Liv, 

sagde Albrecht; det er muligt, at hans begejstrede Kærlighed og 
deraf følgende ubrødelige Troskab mod sin Hustru . . . eller han 
var nok flere Gange gift — sine Hustruer . . . har bragt ham 
til i sværmerisk Begejstring at udtale hint Dogme, som De har 
antaget, først af barnlig Pietet og dernæst efter Deres egen Er- 
faring i et i alle Henseender lykkeligt Ægteskab. 

Grevinden blev først ligbleg, dernæst blussende rød. Hun 
stirrede paa Albrecht for at se, om der mulig laa Satire i hans 
Ord, men han saa, som sædvanlig, blot oprømt og livlig ud. 
Hun følte en Masse bitre Minder og skuffede Haab stemme op 
imod hendes Hjerte; der kom et Udtryk af Lidenskab over hen- 
des Træk, som gav dem en ungdommelig Glans. Brystet steg 
og sank under den lette Sommerkjole; de store, ellers noget apa- 
thiske Øjne bleve fugtige og fik ligesom en mørkere Farve; 
hendes hvide, fyldige Haand krummede sig om Bænkens Ryg- 
stød; Solen gav de enkelte graa Haar i hendes Tindinger en 
funklende Sølvglans. Albrechts Øjne hvilede med dvælende Vel- 
behag paa hende. Endelig sagde Tiun med en Stemme, hvori 
der dirrede noget, som lignede Vrede: 

— Hr. Albrecht, de Anskuelser, De før kom frem med, beder 
jeg Dem alvorlig om ikke at udtale i min Datters Nærværelse. 

Albrecht vilde til at tale, men Grevinden rejste sig, hilste og gik. 
Albrecht saa efter hende, helt forbavset, derpaa lo han og 
sagde ved sig selv: 

— Ja saa? Slap det der ud? Hun er smuk endnu; hun 
maa have været brillant i sin Tid. 

Det var den rette Maade at ægge Albrechts ellers magelige 
og uhandledygtige Natur til at tage sig sammen, at forbyde ham 
noget. Nu vilde han tale med Alvilda, aflure og opsnappe enhver 
Lejlighed dertil. Hvad Fremtiden kunde bringe, tænkte han ikke 
over; hans Planer gik aldrig ud over den næste Dag. 



XV. 

Vi forlod Generalen, da han vred forlod Verandaen. Pustende 
gik han op ad Trapperne, slog Døren op til de forreste af de tre 
Værelser, som altid stod ledige til ham, og som ingen anden 

s. Schandorph: Romaner. I. 8 



114 

Gæst turde benytte, selv naar han ikke var paa Gaarden. Det 
forreste beboedes af hans gamle Tjener, Kristoffer, der havde 
været hos ham en Menneskealder. Han var Generalens Fortro- 
lige og havde en betydelig Magt over ham, som han havde er- 
hvervet ved en hundeagtig Troskab, der lod ham gøre sig til 
Skive for alle sin Herres Luner. Han snakkede altid Generalen 
efter Munden og var ham desuden uvurderlig ved en snu Spor- 
sans, som Generalen ganske manglede; men denne Egenskab hos 
Kristoffer gjorde ham i Stand til at sætte Generalen au fait med 
alle Detailler paa Gaarden og saaledes udstede sine myndige 
Raad eller Ordrer til dens Herre. Kristoffer sad og læste i en 
Avis, da han hørte sin Herre komme. Han var saa lidt vant til 
at vente ham paa denne Tid, at han ikke fik Stunder til at af- 
bryde sin Beskæftigelse, som han vidste Generalen ikke yndede: 

— Det lærer Dig kun at ræsonnere, Kristoffer, og jeg vil 
ingen Ræsonnements høre, plejede han at sige. 

Dog denne Gang lagde han ikke straks Mærke til Kristoffers 
Pligtovertrædelse, men sagde: 

— : Pak min Vadsæk øjeblikkelig og giv Ordre til Povl Kusk, 
at han straks kører mig til Jernbanen. Jeg rejser til Fyn. 

— Det bliver en Natrejse, Hr. General — 

— Saa! ræsonnerer han nu? He — der ligger jo en Avis. 
Har jeg ikke exprés forbudt . . . 

— Det var kun en Morgenberliner, Hr. General . . . 

— Naa, ja den er jo ikke videre eksciterende. Gaa saa og 
besørg det. 

Kristoffer nærmede sig Døren og mumlede: 

— Ja, det er saamænd ganske i sin Orden, at Generalen 
rejser, for det gaar ikke til her paa Gaarden, som det skal. 

Som Kristoffer betraadte Dørtrinet med denne Replik, lød 
Generalens Røst: 

— Kristoffer! — he? 

— Kaldte Generalen? 

— Hvad er det, der er derangeret her paa Gaarden? 

— Aa Hr. General, der er baade det ene og det andet. 

— Fortæl, Din Slubbert! Naa kom ind og luk Døren og 
giv en detailleret Rapport. Kom ind med i min Salon. 

Generalen kastede sig i Sofaen med Benene op i den; Kri- 
stoffer blev staaende for Sofaenden og fortalte, mens han drejede 
sine korte, tykke Tommelfingre med røde Kødposer ud over de 
brede, stumpede Negle, omkring hinanden: 

— Se der er nu Pavillonen, som Generalen gav Godsforval- 
teren — ja det er sandt, han kaldes jo her Inspektør og Kam- 
merraad — Ordre paa at sætte op — den rører de ikke ved. 
Og det var allerede i Forsommeren, at Generalen befalede det. 

— Naa, de rører ikke ved min Pavillon? Det er en smuk 
Behandling. Jeg skal dog, inden jeg tager bort, give den Person, 
som ved min Protektion allernaadigst blev udnævnt til Kammer- 
raad, en Lektion. 

— Ja det er saamænd endda ikke det værste, Hr. General. 

— Hvad for noget? Er der noget, der er værre endnu, end 
at man negligerer mine Ordrer? 

— Det er maaske aldrig rigtigt, at jeg siger noget om det? 

— Jeg vil vide alting, forstaar Du? 

— Ja, saa er jeg nødt til at sige det, Hr. General. Det er 
om ham, Informatoren eller Kandidaten, hvad han nu er. 

— Den næsvise Slubbert! 

— Ja, han véd kun daarligt, hvad der skikker sig for en 
Person, der konditionerer for sit Brød paa et fint Sted. Ja, nu 
beder jeg Generalen saa mindelig ikke at blive vred over, at jeg 
saadan fremsætter, hvad jeg tænker og mener i min Enfoldighed. 
Se det er nu — lad mig se — ja det er vel en fjorten Dages 
Tid siden, saa gaar jeg en Morgenstund nede i Parken, og der 
ser jeg Komtessen komme gaaende. Man faar jo saadan sine 
Tanker, naar man ser en fin Dame, som ingen vilde forbyde at 
blive i Fjerene til Klokken ni, løbe ud i den tidlige Morgenstund. 

— Pas paa at vælge Dine Udtryk, Kristoffer. 

— Ja vel, Hr. General, jeg skal sige alting saa pænt, jeg 
kan. Naa jeg lunter jo saa smaat ind mellem Træerne for at se, 
hvor Komtessen vil hen. Jo, hun gaar ned ad Gangen ved Søen 
og vips — saa smutter hun ind mellem Sivene, der ved den 
gamle Bro, hvor der ligger en Baad. Der maa være noget for- 
dækt ved det, tænker jeg, og saa bliver jeg staaende for at se, 
hvad der kan komme ud af det. Det varede vel en halv Times 
Tid, saa ser jeg Informatoren; han gaar ned ad samme Vej, og- 
saa ind mellem Sivene lige paa det samme Sted. Saa blev jeg 
jo rigtignok farlig videbegærlig, Hr. General; for man har dog 
sine egne Tanker, formedelst at man har nogen Livserfaring og 
véd, hvordan Menneskene er beskafne i Ungdommens Tid. 

Generalen havde faaet det ene Ben fra Sofaen ned paa Gulvet 
og halvt rejst sig, men en Indskydelse sagde ham, at det var at 
vise sin Tjeners Fortælling en for øjensynlig smigrende Opmærk- 

somhed, hvorfor han straks igen indtog sin forrige nonchalante 
Stilling. Kristoffer vedblev: 

— Jeg hørte Hvisken og Tisken, og saa hørte jeg Informatoren 
synge. Naa, hvad har jeg at gøre? Jeg vidste jo, at længere 
henne var der en Aabning i Sivene, der gaar jeg hen og trækker 
med Respekt at melde Støvler og Strømper af og vader ganske 
sagte langs Sivene, for der er ikke dybere, end at man nok kan 
soppe, naar man smøger Bukserne rigtig højt op. Ja, saa kom 
jeg til et Sted, hvor jeg baade kunde høre og se dem i Baaden; 
han sang, og de saa paa hinanden — uh — saadan rigtig begær- 
lig, om jeg saa maa sige, og saa kom der nok end en Sang, 
men den Slags Stil forstaar jeg mig ikke paa; men det er jo 
tydeligt nok, Hr. General, hvad Udgangen vil blive, naar to unge 
Mennesker turer frem i deslige Sager. 

— Det er meget rigtigt. Du har Øjnene med Dig, Kristoffer, 
sagde Generalen med tilkæmpet Fatning. Komtesse Egemskjold 
vil aldrig for Alvor glemme sin Stilling, men hun har været højst 
uforsigtig og ikke garderet Formen og Etiketten. 

— Ja, naar det endda var det værste, Hr. General. 

— He — er der mere? 

— Jo, se, jeg var jo bleven noget mere videbegærlig, især 
ved det jeg ikke kan lide den Informator, der gaar klædt og ter 
sig, som han i det mindste kunde være Kammerjunker, og jeg 
er Gudskelov af den gamle Skole, Hr. General, der mener, at 
Herskab skal være Herskab, og Tyende skal være Tyende. Naa, 
det med den Informator, det ærkrede mig ganske forfærdelig, og 
jeg tænkte immer mit, Hr. General; rigtignok er jeg en meget 
underordnet Person, men paa Generalens og Generalens Families 
Ære skal jeg holde, saa længe jeg gaar paa mine levende to 
Ben, og naar jeg er død ... 

Nu græd Kristoffer af Rørelse over sin egen Ædelhed. 

— Snyd Din Næse, hold op med at flæbe og fortæl videre, 
sagde Generalen. 

— Jo, Hr. General. Ja, se saa dristede jeg mig jo til at give 
Agt paa den unge Komtesse, og jeg har da ogsaa set, at det er 
galt fat. Hver evigste, eneste Aften smækker hun sit Vindue op 
ud til Haven; somme Tider siger hun noget i samme Slags Stil 
som det. Informatoren synger; somme Tider er det paa Tysk, og 
saa staar der et Mandfolk nede mellem Træerne og breder Ar- 
mene saadan ud, og lægger Hovedet saadan og klemmer Haanden 
ind mod Brystet. 

Nu røg Generalen for Alvor op fra Sofaen, gik nogle Gange 
frem og tilbage i Stuen, derpaa standsede han, stillede sig lige 
foran sin Tjener og saa stift paa ham. 

— Og den Person er? . . . spurgte han. 

— Ja, det kan vel ikke være andre end som Informatoren. 

— Jeg haaber ikke, Du har rendt med Snak til Tyendet her 
paa Gaarden, Kristoffer. 

— Nej, det véd vor Herre, Hr. General. 

— Den Affære maa klares. Jeg tager ikke af Sted, før jeg 
er sikker paa, hvad der er paa Færde. Du gaar ned i Haven, 
naar det er mørkt. 

— Jo vel, Hr. General 1 

— Du raaber den Personnage an, forvisser Dig om, hvem 
det er, og bringer mig straks Rapport — 

— Ja . . . men Hr. General. 

— Hvad behager? Ræsonnerer Du? 

— Nej, Hr. General. 

Kristoffer saa i dette Øjeblik saa betuttet ud, at Generalen 
spurgte: 

— Hvad fejler Dig? Hvad var det for Observationer, Du 
vilde gøre. Jeg tillader Dig at gøre dem. 

— Jeg er jo desværre til Aars, Hr. General, og hvis det nu 
er Informatoren, som er ung og stærk ... 

— Det er sandt, jeg kan ikke eksposere min Tjener for 
Overlast. Det er rigtigt. Du maa tage Gottliebsen med Dig. 

— Ja, . . . men han dur heller ikke meget. Tillod Generalen 
ikke, at jeg tog Povl Kusk med. 

— Povl Kusk? Jo. Den Fyr har meget fornuftige Præng- 
ciper af en bondefødt Person at være. Gaa saa. Den Ting atta- 
kerer mig i den Grad, at jeg straks gaar i Seng. Sig til Greven 
og Grevinden, at jeg ikke kommer ned til The. Sørg for, at jeg 
faar The op med tre Briocher, men de maa være gode, hører 
Du? Præparerede med Æg. 

Med en betroet Diplomats hele Vigtighed tog Kristoffer Povl 
i Enrum og satte ham ind i Sagen. Povl hørte paa hans Beret- 
ning i dyb, tungsindig Alvor og sagde: 

— Nej, før den Skam skal ske, at Komtessen bliver Kæreste 
med Informatoren, før vil jeg degraderes til Kvægrøgter her paa 
Gaarden. Klokken 1 1 mødes vi ved Gærdet med Nøddehækkene. 

Kristoffer nikkede. De sammensvorne vare præcise-. De havde 
begge taget Morgensko paa for at dæmpe Lyden af deres Skridt, 

og da de mødtes, nikkede Povl til Kristoffer, lagde Fingeren paa 
Munden og rakte ham i dyb Tavshed og med en Alvorsmine en 
Pægleflaske, som han havde taget med i Lommen. Kristoffer 
vædede blot sine Læber, Povl tømte omtrent Resten i ét Drag. 
Snart hørte de en sagte Knirken af Laagen, der blev lukket op, 
saa en svag Raslen af Skridt, saa dukkede en Skikkelse frem, 
der tog Vejen ind mellem Træerne op mod Hovedbygningen. Nu 
gik de sammensvorne hver til sin Side for samtidig at udføre et 
Flankeangreb paa deres Offer. Der var ganske rigtig Lys inden 
for Komtessens Vinduer paa første Sal; denne Aften blev Vinduet 
dog ikke aabnet. Men f^a hver sin Side saa baade Kristoffer og 
Povl i den lyse Nat en Mand, der lænede sig til en Træstamme 
med Hovedet løftet i Retning af Vinduerne ; nu bredte han Armene 
ud, nu lagde han Haanden paa Hjertet, nu knælede han med 
oprakte Hænder. 

— Hedt har han det s'gu, tænkte Povl. Det er en Hanhund 
af samme Slags Beskaffenhed som Rasmus Staldkarl. Men jeg 
synes, at han baade er for lille og for tyk til at være Informa- 
toren. 

Manden var aabenbart saa fordybet, at han hverken hørte eller 
saa noget om sig, og de sammensvorne kom ham paa temmelig 
nært Hold uden at blive bemærkede. Povl følte Situationens 
Alvor og var modigere end Kristoffer, hvorfor han tog Initiativet 
og raabte med stræng, myndig Røst: 

— Hvem gaar her og roder i Haven ved Nattetide? 
Skikkelsen fér først sammen og faldt derpaa baglænds ned 

mellem Buskene med et brat og tungt Fald. 

— Hid med en Svovlstik, Kristoffer! lød atter Kuskens Røst. 
De gik hen til Stedet, hvor de havde set Manden falde; 

Kristoffer var ikke videre modig og nærmede sig først rigtig, 
da han var sikker paa, at Povl straks kunde komme ham til 
Undsætning. Povl sagde: 

— Han skvattede lige straks, da jeg raabte ham an, saa vi 
kan tage den Ting i al Rolighed. Der bliver ingen Brug for et 
Nævetag. 

Derpaa tog han Æsken ud af Kristoffers ikke ganske sikre 
Haand, strøg en Svovlstik af mod Bagen af sine Benklæder og 
skærmede for Flammen med Haanden. Samtidig bøjede de sig 
ned og rev Busken til Side; den faldne rørte sig ikke. 

— I Du Fredsens Gud ... det er jo Præsten ... det er 
jo hans sorte Bulehat der ligger, udbrød Povl. 

To mere fjottet-forbavsede Fjæs har aldrig nogen Svovlstik 
oplyst end disse to sammensvornes i dette Øjeblik. De bleve 
ubevægelig liggende i den knælende Stilling; Kristoffers brede 
tandløse Mund gabede Povls skægbevoksede dito med de store, 
hvide Tænder, imøde. 

Povl brød først Tavsheden: 

— Ja, der ligger han s'gu. 

— Ja det gør han, bekræftede Kristoffer. 

— Hvad skal vi gøre ved ham? 

— Ja, hvad synes Du? 

— Hvad siger Du om at lade ham ligge? 

— Ja — a — a. Det er maaske det rigtigste. 

Meget flove over dette Resultat gik de sammensvorne ud af 
Haven. Povl bemærkede: 

— Hvad mon han egenlig stod der og skabede sig efter? 
For den bredbenede Grævling kan s'gu Komtesse Alvilda aldrig 
have forset sig paa; det tør jeg tage Rottekrudt paa. 

Povls kategoriske Forsikring gjorde Kristoffer endnu mere 
ked af det. Hvad skulde han nu berette Generalen? Den hele 
interessante Situation var nu bleven til Vand. Præsten havde 
gaaet en Spadseretur, havde rimeligvis gaaet og gransket paa 
sine Prækener, og saa var han bleven bange, da han blev raabt 
an. Da Kristoffer kom op til sin Herre, saa han godt, hvor 
spændt denne var paa Udfaldet, trods den fornemme ligegyldige 
Mine, han præsterede. Han berettede da det ovenstaaende, og 
al den Belønning, han fik, var følgende Tiltale: 

— Du er et Fæ. 

Povl maatte fortælle Rasmus Staldkarl Historien. Denne kneb 
listig Øjnene sammen og sagde: 

— Det kan altsammen have sin Rigtighed. 

— Tror Du, at Præsten skulde være forlibt i Komtessen? 

— Nej ikke paa de Maader. Men Folk, der laver saadant 
noget sammen i Hovedet som Romanbøger og Prækninger, de 
skal altid gaa og fedte om Kvindfolk, uden at de vil dem noget 
riælt. Se, inden jeg kom til at tjene Greven, saa tjente jeg jo 
som Avlskarl hos Forpagteren paa Søndergaard. Der kom hvert 
Aar saadan en sær gammel Rad drevsende; han var for det 
meste fuld, men ellers gjorde han ikke noget. Han havde en 
Kasse paa Ryggen med Romanbøger, som han selv lavede sam- 
men, og det var immervæk om højtravendes Kærlighed mellem 
Prinser og Hertuginder og saadan nogle. Dem sad han og læste 

højt op i Borgestuen om Vinteren; jeg kan da huske, at jeg sov 
den meste Tid, for det var vel Løgn og Vrævl altsammen, men 
Pigerne — hille den rystende Syge — de græd og tudede, som 
det kunde være deres egne Kærester, der slog op med dem; 
om det saa var den bøvede Bryggerpige Trine, saa græd hun, 
saa det hikkede i hende, og hun var dog over den Alder, at 
nogen Karl smidskede til hende. Men han — Romanmanden — 
han havde nok ellers været Skolelærer i sin Tid — han rendte 
altid ud sent om Aftenen og stod og gloede op efter Vinduerne 
i Mejeribygningen, der hvor Malkepigerne laa, og der stod han 
og fægtede -med Armene, vendte Øjnene og vred Mund ; det saa 
jeg en Aften, det var Maaneskin; og da jeg spurgte ham, hvad 
Morskab han kunde have af at faa saadan en Malkeso i bar Særk 
at se, naar han ellers ikke vilde hende noget, saa sagde han, at 
han maatte tænke paa Fruentimmer, naar Gejsten skulde komme 
over ham, og han skulde hitte paa saadan noget bevægeligt noget, 
saadan rigtig bævrende Kærlighedsvrævl, som kunde faa Vandet 
i Øjnene paa Tøsene, og derfor stod han nu og gabede op efter 
Vinduerne. Se nu ef jo Præsten nok finere paa det, men det 
ene Menneske ligner dog lige godt noget det andet; og Præsten 
skal jo baade til hver Søndag og til Bryllupper, Begravelser og 
Barsler hitte paa noget nyt saadan ved Hjælp af Gejsten; han 
vil s'gu lige saa lidt vores Komtesse noget, som Romanmanden 
vilde Forpagterens Malkekomtesser noget. 

— Det er fælt, saa Du kan vrævle, Rasmus, naar der først 
gaar Hul paa Kæften af Dig, sagde Povl, men der er lige godt 
nogen Redelighed i det. Du siger. 

Nogle Dage efter vidste man i Sognet, at Kapellanen, Pastor 
Jespersen var bleven heftig syg og laa i stærke Feberfantasier. 



XVI. 

Da Generalen vaagnede næste Morgen, var Rejselysten for- 
gaaet ham. Ved at opfriske Kristoffers Historie i sin Hukom- 
melse, faldt Mødet mellem Komtesse Alvilda og Albrecht ham 
ind ; der maatte gøres noget baade derud af og af Historien med 
Pavillonen. Generalen sukkede i Følelsen af, at det vilde blive 

en travl og anstrengende Dag, men han maatte bøje sig for 
Pligtens og Ærens Bud. 

Først gik han til Godsinspektøren, der meget diplomatisk 
svarede ham, at han var bange for at have misforstaaet Gene- 
ralens Byggeplan og ikke vilde gøre noget, der kunde støde hans 
anerkendte Smag; han havde imidlertid ikke dristet sig til at 
forstyrre ham med Spørgsmaal og havde villet oppebie et gunstigt 
Øjeblik, hvori Generalen var ubeskæftiget o. s. v. 

— Jeg skal tænke over Sagen og give Dem en detailleret 
Plan, sagde Generalen nogenlunde trøstet. 

Dernæst lod han sig melde hos Grevinden og begære en 
Samtale, saa snart hun var visibel. Med en dyb Indignation, 
blandet med bekymret Iver for Familiens Ære, fortalte han hende, 
at hendes Datter havde havt en „suspekt Rencontre" med Hus- 
læreren og endte sin Tale saaledes: 

— Tænk paa, hvor Din salig Fader, der var Adelsmand til 
Fingerspidserne, vilde have græmmet sig, hvis han havde vidst 
sligt om sin Datterdatter. 

Grevinden havde skiftet Farve under Generalens Fortælling 
og vredet sit Lommetørklæde med Hænderne. Da han var færdig, 
sagde hun med fast Stemme: 

— Jeg takker Dig, Onkel Hellmuth; jeg skal aldeles bestemt 
forhindre, at sligt sker. 

— Skulde vi ikke renvoyere Huslæreren? spurgte Generalen. 

— Det vilde være at lægge altfor megen Vægt paa Sagen 
og give Anledning til alle Slags Fortolkninger, sagde hun. 

— Fuldkommen rigtig. Det er sandt. Og saa giver Magnus 
ham en Reprimande for hans Næsvished mod mig. 

— Det skal jeg gøre, svarede hun hurtig. 

Dermed var Generalen tilfreds, og erklærede, at nu vilde han 
blive en otte Dages Tid endnu paa Lungeise. 

Da Generalen var gaaet, kom Grevinden til at ryste over alle 
sine Lemmer, dernæst brød hun ud i Graad. 

Hvad græder jeg for? sagde hun, da hun havde bekæmpet den. 

Vilde en Mesalliance fra hendes Datters Side være hende en 
saa dyb Hjertesorg? Hun saa ganske vist helst for Ordens og Ro- 
ligheds Skyld, at Datteren, naar hun skulde gøre et Parti, giftede 
sig med en Standsfælle, men maatte hun ikke i Kraft af „det 
Ideale", som hun dog saa ivrig klyngede sig til, kunne overvinde 
sig til at give sin Tilladelse dertil, naar hendes Datter fik en 
Kærlighed som Julies til Romeo? Konsekvenserne af det, hun 

saadan i al Stilhed havde sværmet for, maatte bringe hende til 
at besvare dette Spørgsmaal bekræftende. Og dog følte hun, 
naar hun tænkte paa et Kærlighedsforhold mellem Albrecht og 
sin Datter, en saadan Harme, en saa stikkende Forbitrelse, at al 
rolig Overvejelse dreves tilbage. Maaske har de i dette Øjeblik 
en Sammenkomst! Denne Gisning meldte sig pludselig med for- 
færdende Magt, og fra Kabinettet, der vendte ud til Gaarden, i 
hvilket hun havde havt den nys nævnte Sammenkomst med Gene- 
ralen, fløj hun med susende Klæder gennem Salonen og Have- 
salen og havde allerede med et heftigt Greb fat paa Haandtaget 
til Havedørens Laas, da hun saa Alvilda og Albrecht komme 
spadserende nede fra Søen. Hun følte sine Knæ mattes, det var 
som hendes Blod standsede i hende; hendes Haand slappedes og 
faldt ned fra Laasen; hun støttede den mod Dørens Karm og 
saa med stive Blikke ud mod Haven. Hun saa, hvor Albrecht 
talte ivrig gestikulerende, og hvorledes hendes Datter snart løf- 
tede Hovedet opmærksomt imod ham, snart sænkede det som i 
tankefuld Overvejelse. De vare gaaede rundt om Plænen og nær- 
mede sig Trappen mere og mere. Albrecht saa hen imod den, 
blev Grevinden var og hilste dybt; hun troede at opdage et spodsk, 
triumferende Smil paa hans Ansigt. Hun vaklede tilbage, holdt 
Haanden for sit Hjerte og mere sank om end satte sig paa den 
nærmest staaende Stol. Da hun hørte Laasen paa Døren klirre, 
rettede hun sig stiv og rank. 

Alvilda traadte ind, og Grevinden, som halvt vendte Ryggen 
til, saa i Spejlet lige over for, hvorledes en kraftig sund Rødme 
laa hen over Datterens Kinder, hvor Haaret krusede sig tæt 
under den lille Straahat, hvor hun traadte elastisk og frejdig ind, 
hvor Øjet lyste stort og tankefuldt, og — hun saa paa samme 
Tid sig selv i Spejlet, bleg, med forgrædte Øjne, graanende Tin- 
dinger og begyndende Korpulence. Hun var aldrig før faldet paa 
at anstille en saadan Sammenligning. Der kogte atter en Forbit- 
relse op i hendes Sind: hun var sig ikke klart bevidst, om dens 
Braad rettede sig mod Alvilda, mod Albrecht eller mod hende 
selv. Alt dette tumlede sig om hende i Løbet af faa Sekunder 
med hele den telegrafiske Hurtighed, hvori Følelser og Stemninger 
kunne gennemfare et Kvindehjerte paa Kryds og paa Tværs. 

— Hvor har Du været, Alvilda? spurgte hun hurtig og stak- 
aandet, bestandig med Ryggen halvt vendt mod Datteren. 

— Du ser jo, jeg kommer nede fra Haven. 

Grevinden drejede sig om paa Stolen og saa paa Alvilda, 

som blev helt underlig til Mode ved hendes stirrende, haarde og 
forskende Blik bag Øjnenes rødkantede Rand. 

— Du maa ikke spadsere ene med Huslæreren, det maa jeg 
forbyde Dig paa det bestemteste. 

Alvilda kunde aldeles ikke kende sin Moder igen. Hun, som 
havde været Blødheden, Blidheden og Hensynsfuldheden selv, 
talte i Onkel Bilbachs Kommandotone. Blodet for op i Komtessens 
Kinder, Ordet forbyde genlød irriterende i hendes Sind. Hun 
gjorde et lille, trodsigt Kast med Hovedet tilbage og spurgte: 

— Hvorfor? 

— Hvorfor? Fordi jeg ikke ønsker det. 

Disse Ord bleve sagte saa fornemt, som om Grevinden vilde 
afskære en Kammerjomfrus Antydning af Opposition. Komtessen 
tog det Parti at smile og svarede: 

— Saadan taler man til smaa Børn, søde Mama. 
Grevinden følte at Grunden under hende vaklede. Hun kunde 

ikl^e fuldføre den paatænkte Bygning i denne Stil. Hun lagde 
Armene over Kors, knugede dem tæt mod Brystet og kneb sig 
i Overarmen for at tvinge den stærkt opkogende Heftighed. 
Alvilda blev staaende med Hatten paa, med Albuen støttet mod 
Klaveret og saa forundret og alvorlig paa Moderen. 

— Kom hen til mig, Alvilda, sagde Grevinden. Ordene var 
nær ved at smelte hen i Graad. 

I Lynfart rev den unge Pige Hatten af Hovedet og Hand- 
skerne af Hænderne og stod i et Spring foran Grevinden, der 
greb begge hendes Hænder og saa hende ind i Øjnene; i hen- 
des egne Øjenkroge piblede Taarerne frem som Vanddraaber, der 
tvinge sig frem gennem Isens smalle Sprækker. 

— Du græder jo Moder, sagde Alvilda, og slog sine Arme 
om Grevindens Hals. 

Nu græd de begge to en Stund. Da det var stillet af, spurgte 
Komtesse Alvilda: 

— Mama, hvorfor var Du saa vred paa mig før? Hvorfor 
brugte Du det stygge Ord forbyde? Det er nær ved ^t gøre 
mig ond. 

— Jeg maa tale alvorlig med Dig, Alvilda, sagde Grevinden. 
Sæt Dig hos mig! 

Til Svar knælede Datteren ned paa Skamlen foran Moderens 
Stol og lagde Hænderne i hendes Skød. Grevinden greb dem 
igen og holdt dem fast mellem sine som for at støtte sig og 
vinde Ro til »at tale. 

— Alvilda, begyndte Grevinden med usikker Stemme, Hr. 
Albrecht taler med Dig om Ting, som Du er for ung til at for- 
staa. Han river alt ned, som Du har troet paa; han gør Dig 
urolig i Dit Sind. Vi havde det jo saa godt i vort stille Liv; 
hans Tale løsner Storme der hen over. Hvem véd, hvor de kan 
blæse os hen? 

— Lad dem blæse os ud af det Liv, Moder. Jeg kan ikke 
begribe, at Du længes tilbage til det. Naar hørte vi et Ord, der 
glædede eller løftede os en Smule? Hvad beskæftigede vi os med 
uden de daarligste Smaaligheder? Skal de Herrer, der kommer 
her, være de bedste i Samfundet? Jeg synes ikke de staar over 
de Heste og Hunde, som de altid taler om. Vi var saa tørstige 
efter at faa en lille Smule Indhold, at vi tog til Takke med den 
stakkels Kapellan. 

— Jeg skal sende Bud efter Pastor Jespersen; lad os holde 
os til det, han talte om, sagde Grevinden; om det ikke er saa 
aandrigt, saa er det dog sandt og rigtigt. 

Alvilda rystede smilende paa Hovedet. 

— Nu nytter det ikke. Moder. Jeg vilde nu falde i Søvn 
over ham. Jeg véd ikke, hvor det kan være, men siden jeg har 
hørt . . . den ny Huslærer (disse Ord bleve udtalte sagte, hurtig 
og ledsagedes af en Rødme) . . . siden jeg har hørt ham tale, 
læse og synge, har jeg ligesom faaet Lys og Udsigt til noget . . . 
ja det er saa vanskeligt at sige, hvad det er; jeg vil for Eksem- 
pel sige, at meget af det, jeg har læst, meget af det, jeg hørte 
hos Grandtante Schenkendorf, som jeg dengang blot lo ad og 
syntes var bare morsomt, det bliver nu til Alvor for mig. Moder, 
vedblev Alvilda og betragtede Grevinden med naiv Glædestraalen, 
véd Du, at han selv er Digter? De Sange, han synger, er af 
ham selv; Melodierne tager han ud af det han kan huske af de 
bedste Komponister, men arrangerer dem til sit Brug. Han for- 
talte mig det selv i Morges; han fortalte mig hele sit Liv, om 
alle de Skuffelser, han havde lidt, om hvordan hans prosaiske 
Studenterkammerater havde svunget sig til Vejrs, fordi de svigtede 
Idealet, men at han havde holdt dets Fane højt og derfor blev 
skubbet til Side og levede sin bedste Ungdom hen i Fattigdom; 
hvordan hans Talenter blev begravede, hvordan han saa drog 
ud i Verden som Folmer Sanger i Hjortens Flugt . . . 

Pludselig standsede Komtessen, der havde ladet disse Ord 
strømme ud som halvt i Drømme, da hun bemærkede, at Grev- 
inden bed Læberne sammen og saa, hun syntes næsten ondt ned 

paa hende. I det samme klemte Grevinden om hendes Haandled, 
saa det smertede, og efter at hun havde sluppet dem, sad der 
Mærker paa dem som blegrøde Koralbaand om Alabast. Hun 
næsten stødte til hende, da hun for op fra Stolen og udbrød: 

— Du elsker ham. — 
I et Nu var hun ude af Stuen. 
Komtessen havde en Følelse som en, der drømmende er gledet 

sagte hen ad en rolig Strøm, hvori det ene skønne Spejlbillede 
afløses af det andet og pludselig støder paa Grund med et saa 
stærkt Ryk, at det gør ondt i alle Lemmer. Hun saa sig for- 
virret om i den tomme Stue; hun lyttede, det var dødsstille; 
hun hørte derpaa dæmpet Susen fra Haven, ja endog en Humlebis 
Summen om en af Blomsterne, der stod i Potte i Glasverandaen. 
Med ét sagde hun højt: 

— Ja> jeg elsker ham. 
Forfærdet ved Lyden af sin Stemme, lod hun Blikket spejde 

om som en skræmmet Raa, stillede sig saa hen i et Vindue, 
stod der bøjet, med begge Albuerne støttede mod Karmen og saa 
ud i Haven, hvor det stærke Formiddagslys, der gnistrede paa 

I Søen, strøg bredt hen over Plænens Fløjl, dirrede om de bro- 

gede Blomster og afkølede sig i de dunkle Skygger i Trægrup- 

, perne, ligesom magnetiserede hende ind i en salig Rugen over Ind- 

tryk, der afløste hinanden stille, hurtigt, med dæmrende, bløde Omrids. 
Ubevidst, søvngængeragtig adlød hun, da Tjeneren meldte 
Frokosten; og da hun opdagede, at hverken hendes Moder eller 
Albrecht var tilstede i Spisesalen, lod hun sig atter synke hen. 
Hun saa sin Fader, Generalen og den gamle Kammerherreinde, 
der nu var saa rask, at hun kunde forlade sine Værelser, som i 
en Taage; hun hørte dem tale som i en lang Afstand; Ordene 

> suste og summede som uartikulerede Lyde. Hun saa distræt paa 

Generalen, hvis Blik sendte hende bistre Bud over Bordet. Hvad 
kom Generalen hende ved? Det var, som alt, der hidtil havde 
været hende nær, var blæst ud i det fjerne, hvor det drejede 
sig i en kedelig Cirkelbevægelse. Hun vaktes ved, at hun hørte 
sin Broders drævende, tykke Overgangsstemme kalde paa hende: 

— Du, Alvilda! 

-Ja. 

— Jeg tror, Din Ridehoppe faar Kospat. 

— Hvad tror Du? 

— At Din Ridehoppe faar Kospat. 

— Hm — saa? 

— Ja, det kan da ikke være af Overanstrengelse, for Du 
rører den jo aldrig. 

— Ja ... jeg vil ud at ride, sagde hun. 

— Skal jeg ride med? 

— Nej. Jeg vil have Rideknægten med. 

I det samme rejste man sig fra Bordet. Generalen strøg sin 
Knebelsbart, trak sine buskede Bryn i Vejret og sagde: 

— Naar Din Broder vil ride med, er det da mest pas- 
sende, at han rider ved Siden af Dig, og at I saa har Rideknægten 
bag ved i nogen Distance. Det er mit Ønske, Alvilda, hører Du. 

— Det er mit Ønske kun at have Rideknægten 'med, svarede 
Komtessen. 

Dermed gik hun ud. Generalen saa bestyrtet paa Greven, 
som purrede sig i Haaret og kløede sig i Skægget. 

Stamherren havde Færten af, at der var noget paa Færde, 
og blev staaende i Forventning om at noget skulde ske. 

— Gaa ud af Stuen, Vilhelm, kommanderede Generalen. 
Grev Vilhelm turde ikke gøre nogen Indvending, men gik 

surmulende og smaamukkende ud, slæbende Benene dvask efter 
sig. Da de to ældre Herrer vare ene, sagde Generalen, mens 
han gentagne Gange nikkede betydningsfuldt med Hovedet. 

— Vogt paa Dit Hus og Dine Børn, Magnus! 

— Ja det ... ja ... Du siger s'gu noget, svarede Greven. 

— Véd Du, at den kære Charlot er upasselig? 

— Ja . . . hun har nok lagt sig? 

— Véd Du hvorfor? 

— Hm! Hun er nok bleven vaad om Fødderne i Morges i 
Duggen. De Satans forbandede . . . kære velsignede Damer 
skal ogsaa altid rende i den Have med tynde Sko. 

Generalen grundede et Øjeblik dybt med sammentrukne Bryn. 
Skulde han sætte Greven ind i Sagerne og appelere til hans fader- 
lige Myndighed? Han løste Problemet ved at sige til sig selv: 

— General v. Bilbach! Husk paa, at Du er Diplomat. 
Altsaa indskrænkede han sig til følgende Orakelsprog: 

— Bered Dig paa, Magnus, at Du gaar farlige Tider i Møde. 

— Ja det har Du Ret i. Det er nogle djævleblændte Tider, 
man lever i. Man har det skam haardt. 

Greven holdt Haanden for Munden for at skjule en stærk, 
misanthropisk Gaben. . 

— Der skal Myndighed til, Magnus, Autoritet, forstaar Du? 

— Ja de skal have af Knaldepisken, de Lømler. 

— Jeg har sagt til Inspektøren, at jeg vil give ham detail- 
lerede Ordrer paa den Pavillon, Du véd. 

Greven rømmede sig forlegen og fik lidt Hoste. 

— Pavillonen? — naa — ja — den — 

— Vil jeg se færdig, inden jeg rejser. Nu vil jeg i Formiddag 
tænke paa, hvordan jeg vil have den. Du sørger nok for, Magnus, 
at ingen forstyrrer mig. Jeg er ikke visibel for nogen, mens|jeg 
grunder over den Pavillon. 

Da Generalen vår gaaet, skyndte Greven sig ned til Gods- 
kontoret og bad Inspektøren endelig at føje Generalen, for ellers 
blev han „knusende gal; især i denne Tid, da hans Mave var i 
Uorden." 



XVII. 

Komtessens brune Ridehoppe stod opsadlet foran Hovedtrappen 
til Borggaarden; Rideknægten stod med Tøjlen til sin Hest om 
Armen og holdt Stigbøjlen paa Ridehoppen, foran hvis Forben 
Grev Vilhelm laa paa Knæ. Han undersøgte nøje og alvorlig 
Hasens udvendige og indvendige Side, alt imens han disputerede 
med Niels Rideknægt, der paastod, at Hoppen slet ikke havde 
Spat, og fejlede den noget, var det ikke Kospat, men Aarespat. 
Endelig viste Komtessen sig i sort Klædes Amazonedragt med 
Fløjlsbesætning, en lav Silkehat med sorte Strudsfjer, bærende 
den lange Robe graciøst slængt over den venstre Arm ; i den højre 
Haand svippede en let Ridepisk. En Liberitjener, der havde 
lukket Døren op for hende, blev, barhovedet og bukkende, staa- 
ende paa det øverste Trappetrin; Rideknægten hjalp hende i Stig- 
bøjle og Sadel; en Jæger i den daglige graa, grønbesnorede Kittel 
lukkede Borggaardens Gitterport op og stod ret med Kasketten 
knuget mod det højre Laar, og nu gik det i rask Trav ned ad 
Alleen. Grev Vilhelm løb et lille Stykke med, bøjede sig dybt 
ned og iagttog Hoppens Fodskifte, mens han hovedrystende sagde: 

— Det kan ikke nytte, hvad Niels siger. Hoppen har Kospat, 
eller ogsaa faar den det. 

Da den bløde Vej havde afløst Stenbroen, og Hovslagene lød 
dæmpet, satte Komtessen sin Hest i strygende Karriere, og i faa 

Minuter havde hun naaet Skoven ; Rideknægten var et godt Stykke 
bag ved hende. Paa Skovvejen sagtnede hun Farten, til den gik 
over til en sagte Gang Fod for Fod. Hun slappede Tøjlen, lod 
den ene Haand hvile paa Hestens Hals og gav sig sine Drømme 
i Vold. 

Som hun hidtil havde levet, vilde hun ikke længere leve. 
Foraar, Sommer og Efteraar kedede hun sig ihjel paa Landet, 
og naar hun om Vinteren kom til København, havde det kun i 
de første Aar moret hende at komme paa de faa Baller i Aristokra- 
tiets Kreds, der paa Frederik VII's Tid holdt sig meget borte fra 
Hoffet og Hovedstaden ; det var blot Landjunkere, der havde om- 
byttet de lange Jagtstøvler med lakerede Sko, eller frivole og 
tomme Kammer- og Ridejunkere med et uendeligt Lavmaal af 
Forstand og Dannelse, som dér omsværmede hende. Og saa de 
evige Visiter i Vinterlejligheden af gamle Kammerherrer, Hof- 
jægermestre, Gardeofficerer af forskellig Alder, de yngre blandt 
de sidste snusende efter rige Partier, af gamle Damer ... en 
hel Falanks af adelige Oldfukser eller Vartovslemmer! De gamle 
Damer kælede for hende som for en Skødehund eller beundrede 
hende som en magnifik Nipsgenstand. Og saa denne stumpe, 
sløve, alt berørende, intet optagende Konversation, disse Skandal- 
historier fra Hoffet, som man dunkelt hentydede til, denne af- 
mægtige politiske Forbitrelse, hvis Grund var hende uklar — 
nej Lys, Liv, Luft, Frihed! Ad hvilken Vej hun alene skulde 
naa dertil, vidste hun ikke; men ved hans Hjælp, Digterens, 
med de store Perspektiver, med den flammende Aand, maatte 
hun kunne naa ud i det store Rum med høj og ren Luft. Hun 
tænkte sig rigtignok ikke at bo i en Hytte med hans Hjerte. 
Nej, det skulde være i høje Sale, hvor glimrende Fester fejredes 
under Kronernes Glans, hvor alt, hvad der ragede frem ved Aand 
og Begavelse, samledes, et italiensk Renæssancehof, der klang 
af Musik og Poesi, der straalede af ædle Statuer og Billeder, 
med skyggerige Haver, hvor krystalklare Fontæner styrtede sig 
ned ad Terrasserne, hvor de hvide Balustrader omsnoedes af 
pragtfulde Blomster. Da skulde hun vise, hvad en dansk Adels- 
dame duede til. Disse Drømme var Reproduktioner af hendes 
sidste Samtale med Albrecht, som hendes Moder var bleven saa 
vred over. Hun lukkede Øjnene, lod Billederne glide hen i en 
gylden Lystaage og Tonerne flyde ud i et sagte susende Piano. 

. . . God Morgen, Alvilda! lød det tæt ved Siden af. Hun 
havde nær skreget Av og saa sig om med en forvirret Mine, 

som en, der vækkes pludselig paa et fremmed Sted og forskrækket 
søger at orientere sig. 

Hesten havde fulgt Komtessens sædvanlige Rideroute et Stykke 
langs ad Skovens Hovedvej og var derpaa slaaet ind paa en mindre 
Bivej til venstre, der løb forbi Godsets Skovridergaard langs med 
Skovens Udkant for efter denne store Kurve atter at udmunde 
paa Hovedvejen tæt foran Lungeise Herresædes Ladebygninger. 
Komtessen var endnu ikke naaet til Skovridergaarden, da Lyden 
af hendes Navn paa en saa ubehagelig Maade rev hende ud af 
den vellystige, paradisiske Somnambulisme. 

Hun opdagede, at der paa en stor, af Rodskud overgroet Stub, 
som stod ovre paa den hinsidige Rand af den lave, tørre Grøft, 
sad en høj, ung Mand med et smukt sort Skæg og en brunlig 
Hudfarve, med en graa Jægerhat paa Hovedet og en Bøsse mel- 
lem Knæerne. Deres Blikke mødtes; brat løb Komtessens Øjen- 
bryn sammen i en lige Linie; Munden fortrak sig vredt og trod- 
sig; med et Rap af Ridepisken satte hun sin Hest i Galop, og i 
et Par Sekunder skjulte Vejens Krumning og Træerne hende for 
den unge Mands Øjne. 

— Velkomsthilsenen var ikke videre varm, sagde han med et 
halvt Smil. Skulde her være en ung Lehnsgreve i Farvandet? 

Han rejste sig op fra Stubben, slængte Bøssen i en Rem 
over Nakken og tog Retning hen mod Skovriderboligen. Da han 
havde naaet det Trægitter, der skilte dens Gaardsrum fra Vejen, 
hørte han igen Hestetrav bag ved sig og saa Niels Rideknægts 
lyseblaa Liberi med Sølvknapperne, den sølvtressede Krave og Hue. 

Niels holdt Hesten an og saa søgende omkring sig. 

— Komtessen er redet den Vej, sagde den unge Mand og 
slog ud med Haanden i Retningen. 

— Tak, sagde Niels og satte ogsaa i Galop. Han vidste, at 
han kunde risikere at faa Skænd af Generalen, hvis denne ved 
hans Hjemkomst opdagede, at han ikke havde holdt den rette 
Distance mellem sig og Komtessen. 

Den unge Mand stod et Øjeblik med Albuen støttet paa Tvær- 
stykket mellem to af Stakittets Stænger og saa tankefuld ned ad 
Vejen. Paa en Højning af Vejen, et Stykke uden for Skovkanten, 
saa han den sorte Amazoneskikkelse dukke frem i det fjerne; en 
Støvsky, hvid som sprøjtende Skum, hvirvlede op under Hestens 
Fødder og fejedes til Siden ud over Marken. Saa sænkede Ter- 
rænet sig atter, og hun blev borte. 

Han rev rask Armen ud af sit Leje, og med det uvilkaarlige 

s. Schandorph: Romaner. I. 9 

Udraab: Børnestreger! gik han ad Gitterets Laageport ind i Skov- 
ridergaarden. 

Niels havde faaet Distancen, da Komtessen red op ad den 
store Allé, og skottede op efter Hovedbygningens Vinduer, om 
han skulde kunne se Generalen nikke tilfredsstillet, men der var 
ingen. Som sædvanlig lukkede Tjeneren begge Hoveddørens Fløje 
op, trak sig bukkende ud paa Trappen til venstre for Indgangen 
og tog mod Komtessens Ridepisk, da Niels havde hjulpet hende 
af Hesten. 

— Hvordan er han kommen her, hvad vil han her? spurgte 
Komtessen forbitret sig selv, imens hun løb op ad Trappen til 
sit Værelse for at skifte Dragt. Hun mødte sin Moders Kam- 
merjomfru. 

— Er Mama syg? spurgte hun. 

— Ja. Grevinden har lagt sig; hun er nu falden i Ro; jeg 
tror, hun sover. 

Komtessen klædte sig i en Fart om; hun vilde ned i Haven, 
ned til Søen ; hvem vidste, om hun ikke kunde være saa heldig, 
naturligvis ved et rent Tilfælde, at træffe en, der kunde bortvejre 
de Skyer, som Mødet i Skoven havde lagt over hendes Sind. 
Skønt hun skammede sig derved, følte hun en Glæde over, at 
hendes Moder foreløbig var gjort uskadelig. 

Men da hun kom ind i Havestuen og vilde fare den hurtig 
igennem, saa hun sin Fader sidde ganske alene midt for Marmor- 
bordet med en saa betænkelig bekymret Mine, som om en Fare 
truede hans Velfærd. Hænderne arbejdede vekselvis i Skægget 
og i Haaret bag Ørerne. Hun betragtede ham ingenlunde som 
en Hindring paa sin Ekspedition, thi det maatte man lade Greven, 
at han aldrig nogensinde havde blandet sig i sin Datters Opdra- 
gelse; han kendte hende ikke mere, end han kendte enhver som 
helst fremmed ung Dame, han havde set. 

— Er det Dig, Charlot? spurgte Greven uden at løfte sit 
bekymrede Hoved. 

— Nej. 

— Naa, det er Alvilda. Hør Alvilda . . . hør et Øjeblik, 
sagde Greven næsten hviskende. Kom lidt herhen. Hør Du — 
her lagde Greven Fingeren paa Næsen — véd Du noget om, at 
Onkel Hellmuth har sagt, at han ikke er visibel for nogen i 
Formiddag? 

— Nej. 

— Naa. Ja — for han har sagt det. Men Du kan jo lade. 



131 

som Du ikke véd noget af det, hvad? Gaa op, min Pige, og bank 
paa hans Dør og sig, at der er hændet noget rent forbandet — 
nej saadant noget — hvad Du nu kan sige — i Familien — at 
jeg har faaet et Brev — men Du skal ikke sige det fra mig af 
— Du kan nok finde paa, hvad Du skal sige. 

Af Grevens fiffige Smil kunde Alvilda se, at det næppe var 
en hjertegribende Ulykke, der var hændet i Familien. For nogen 
Tid siden vilde hun have været angst for at gaa til den frygtede 
Bussemand, nu vilde hun derimod overbevise sig selv om, at 
hun var modig. Uden at skræmmes af Generalens forbitrede 
Brøl, da hun bankede paa Døren, bad hun ham tørt om at komme 
ned til sin Fader, men skyndte sig straks bort. 

— Hvad siger Du om det. Onkel Hellmuth? udbrød Greven, 
ligesom Generalen traadte ind i Havestuen, og rakte ham et Brev. — 
Det er min Sæl . . . det er . . . hvad? 

Den gamle Herre fik sin Guldlorgnet paa Næsen og læste 
Brevet. 

— Otto Egernskjold rappeleret! raabte han. — Naturligvis en 
Kabale af den . . . (her fulgte en Betegnelse af Grevinde Danner, 
som ikke godt kan nedskrives). Fordi Otto havde den Takt ikke 
at møde hos hende i Uniform, da Kongen forlangte, at han skulde 
hilse paa hende, da han havde Gonge forrige Gang, saa vil hun 
nu tage Revanche. Ja, nu ser den gode Otto, hvad han har for, 
at han har inviteret al Verden, Malere og Gøglere og Komedi- 
anter og Bladsmørere her hjemme fra til Diner i sit Ambassade- 
h6tel. Men vi, Magnus, vi maa gøre en Demonstration, naar 
han kommer her til Lungeise, noget grandiost! 

— Bare det ikke vækker Opsigt ... og der bliver Vrøvl i 
Bladene, det vilde jeg saa rædsomt nødig, klynkede Greven. 

— Du kan jo nok tænke, Magnus, at jeg ikke vilde propo- 
sere Dig noget i den Genre. Nej, jeg mener. Du bør gøre en 
grandios Diner, rigtig udsøgt Diner, for Din Onkel Otto af Eg- 
nens første Familier og saa tage nogle af de højere Funktionærer 
her i Amtet med som Dekoration: Amtmanden, skønt han er en 
Bourgeois, Stiftsfysikus et cetera. Jeg skal nok composere den 
Diner, men jeg maa bede Dig at opsætte den, til min Mave er 
retableret. 

— Jo, vel, ja . . . det har Du Ret i, sagde Greven og nik- 
kede, helt beroliget ved, at han kunde slippe med en politisk 
Demonstration af en saa fredelig Natur. 

XVIII. 

Grev Otto Egernskjold, Farbroder til den nuværende Lehns- 
besidder, var bleven afskediget fra sin Post som Gesandt ved et 
af Evropas betydeligste Hoffer, enten det nu var fordi han ikke 
var vel set af visse indflydelsesrige Personer ved Hoffet, eller 
fordi Regeringen ansaa ham for en Modstander af sit politiske 
Program, thi han var en ivrig Fjende af Ejderdanismen. 

Som yngre Søn af et den Gang forarmet Stamhus var han 
bleven sat til at studere, var bleven juridisk Kandidat, var som 
ganske ung kommen ind i overordnede administrative Embeder, 
derpaa var han bleven Diplomat og havde beklædt vigtige Am- 
bassader. Han hørte til en Race adelige Embedsmænd, som nu 
vistnok er uddød, der vel vare Aristokrater i deres Livsopfattelse 
og politiske Sympathier, men som Livet i store Forhold og mange- 
artede Berøringer med alle Slags Mennesker havde opdraget til 
en fin Humanitet. Skønt han altid havde havt rigelige Embeds- 
indtægter, havde hans Pengeforhold aldrig været storartede; men 
han havde altid kunnet leve uafhængig og havde aldrig villet 
tage mod at drage fra Herregaard til Herregaard hos sine gods- 
besiddende Standsfæller. Hans Vilkaar havde været saadan, at 
han godt forstod at sætte sig ind i de mindre heldig stilledes 
Situation, og medens han var i en overordnet Embedsstilling her 
hjemme, vare alle hans undergivne enige om at berømme hans 
imødekommende Venlighed og udsøgte Høflighed, hvorvel de 
maatte indrømme, at selv de, der arbejdede umiddelbart under 
ham, ikke kom til at staa ham nærmere end den første Dag, de 
saa ham. Hans Væsen var stille; selv naar han gav en Irette- 
sættelse, fulgte han Devisen: fortiter in re, svaviter in modo, 
Naar han var Vidne til de borgerlige Bureaukraters Grovhed og 
hensynsløse Væsen, fortrak hans Ansigt sig som et musikalsk 
Menneskes, naar han hører en skrattende, falsk Trompet. I 
mange Aar havde han levet som barnløs Enkemand, men hans 
gammeldags Opfattelse af en Ambassadørs Stilling, ifølge hvilken 
han i stor Maalestok indbød tilrejsende danske i sit Hus, havde 
medført, at han efter denne Afsked var reduceret til at leve af 
sin Pension, da hans Smule Formue var opbrugt. 

Man vil kunne slutte af det for alle Interesser blottede ens- 
formige Liv, som den grevelige Familie førte, at denne Familie- 
begivenhed drøftedes vidt og bredt, og at Kongen og hans Hustru, 
Udenrigsministeren i Særdeleshed og Ministeriet i Almindelighed, 

Rigsdagen, den konstitutionelle Regeringsform, det „forbandede" 
1848 fik læst og paaskrevet af Generalen, der sekunderedes af 
Greven. 

— Nu skal vel den Gadedreng, Orla Lehmann, sukcedere 
Otto, sagde Generalen blandt andet, og begaa ny Sottiser, og saa 
skal der rundt om ved Hofferne employeres Ambassadører, som 
hedder Jensen, Hansen og Nielsen. De har jo begyndt med Amt- 
mændene; han i P — hedder jo Olsen ligesom Din Skovfoged 
ude i Vesterskoven, han, der skød Ræven ude i Kohaven i For- 
aaret, han, som havde dresseret min afdøde Hønsehund, Cartouche. 

Selv Grevinden, der havde trukket sig tilbage i nogle Dage, 
blev reven med til at tage Del i Forargelsen over den Familien 
Egemskjold tilføjede Forhaanelse. Hun lod, som hun ikke æn- 
sede Albrecht, ved hvis Indtrædelse Diskussionen standsede, men 
Komtessen, der dog holdt meget af sin Grandonkel, sagde ikke 
et Ord. Naar Albrecht og hun vare i Stue sammen, veg Grev- 
indens Øjne ikke fra hendes Datter; enhver Sammenkomst i 
Haven i de tidlige Morgentimer havde hun vidst at forpurre ved 
selv at gennemvandre den paa alle Kanter paa en Tid, hun ellers 
holdt meget af at sove i. 

Saa kom der en Dag med Posten et Brev fra den afskedigede 
Gesandt, der meldte hans definitive Ankomst den følgende Dag, 
men til denne Efterretning var knyttet en anden, der frembragte 
en trykket, forlegen Stemning. Brevet endte nemlig saaledes: 

— Jeg tager Otto Holm med; han er kommen til Evropa for 
et Par Maaneder siden, er bleven særdeles dygtig og flink og 
gør mig i alle Maader Glæde. 

— Och den gode Grev Otto, afbrød Generalen den langvarige 
Tavshed, som fulgte paa Grevens Oplæsning af de citerede Ord — 
jeg forstaar ikke, hvorfor han altid vil rippe op i denne impor- 
tune Afifaire. Det er meget nydeligt, at han tog sig af Fyren 
og har gjort ham til noget, der kan passe for hans Stand, men 
hvorfor skal han ved hver Lejlighed introducere ham i Familien 
og genere den ved at erindre om Skandalen? 

Med denne „Skandale" forholdt det sig paa følgende Maade. Grev 
Magnus Egernskjolds Fader havde ladet sine Børn skøtte sig selv, 
medens han ruinerede sig og sit Gods ved Spil og andre Ud- 
skejelser i den for Landgodserne daarlige Periode. Han havde en 
Datter, fem Aar ældre end Stamherren; hun sad og kedede sig 
uden Selskab paa Lungeise, hvor kun langstøvlede Jægere drev 
deres Sport i Grevens lange Enkemandsperiode. Hun havde for- 

elsket sig i en ung Forstkandidat Holm; da der ikke var Tale 
om Faderens Samtykke, lod det unge Par sig hemmelig vie, 
uden at have noget at sætte Bo for. Greven vilde ikke se sin 
Datter mere, men hans yngre Broder Otto, der allerede den 
Gang beklædte en Post i det udenrigske Departement, tog sig af 
Parret, uagtet han var meget lidet fornøjet med det skete, og 
skaffede Holm en Skovriderpost ved Statsskovene. For at faa 
anstændig Fagon paa det hele virkede han for, at Skovrider Holm 
kunde faa en „Karakter"; det varede heller ikke længe, før han 
blev Forstraad, men førend han blev Jægermester, var han ikke 
presentabel i „Familien". Grev Ottos Bestræbelser vare ikke 
langt fra at blive kronede med Held. Frederik den sjette havde 
sat Skovriderens tredivte Aar som Termin for denne Indrømmelse 
til Egernskjolderne, da Holm pludselig døde. Grev Otto under- 
støttede hans Enke og eneste efter ham selv opkaldte Søn; og 
da hans ældre Broder,- Lehnsgreven, var død, tog han uden videre 
Moder og Barn med, naar han besøgte sin Brodersøn og hans 
unge Hustru paa Lungeise. Fru Holm døde, medens hendes Søn 
endnu var Barn; Grev Otto lod ham studere og tvang saa at sige 
igennem, at Drengen i Ferierne kom til Lungeise, medens han 
selv som Diplomat opholdt sig i Udlandet. Otto Holm var fem 
Aar ældre end Komtesse Alvilda; da han var fjorten Aar, fik han 
et romantisk Sværmeri for det smukke Barn, og det var kun for 
hendes Skyld, at han, efterhaanden som han voksede til og tyde- 
lig skønnede, at han kun var tolereret paa Gaarden, hvor f. Eks. 
Generalen systematisk undlod at tale til ham, dog vedblev at 
komme der selv i sine første Studenteraar. Da han ønskede at 
studere Polyteknik, sendte Grev Otto ham i hans tyvende Aar 
til Schweiz. Afskeden med den da femtenaarige Alvilda var 
indvendig i høj Grad romantisk og rørende hos begge, udvendig 
var den lille Komtesse fin og formfuld, og den unge Student 
kluntet og rødmende. Han plukkede en Buket Markblomster, 
som han før sin sidste Afrejse listede til hende; den gemte hun 
i sin Konfirmationssalmebog af Fløjl med Sølvpladen paa Bindet, 
hvori det egernskjoldske Vaaben var udgraveret. Buketten var 
ledsaget af et Vers, hvorpaa der stod: 

Voks op i Uskyld lig disse Blommer 
med deres bløde og fine Klokker; 
gid Solens Glans i en herlig Sommer 
maa lege sødt paa de dunkle Lokker! 

Det var ikke lang Tid siden, hun havde fundet de visne 
Blomster og dette Stykke Ruspoesi i Salmebogen; det var den 
Aften, da hun, tænkende paa Albrecht og paa Heines Digt, havde 
staaet i sit Værelses Vindue. Halv forbitret havde hun kastet 
Blomsterne ud i Haven og revet Papiret med de forgyldte Kanter 
itu. Hun vidste, at Otto Holm som Civilingeniør var taget til 
Sydamerika eller saadant et Sted, men han blev aldrig nævnet; 
ingen havde tænkt paa ham, og efter at hun selv var kommen 
tilbage fra Holsten, havde hans Billede aldrig meldt sig i hendes 
Tanker. 

Den gamle Greve og hans Broderdatters Søn ankom sent om 
Aftenen. Kun Lehnsgreven var oppe for at modtage dem; og 
først ved Frokosten næste Dag mødte hele Husets Besætning. 
Den gamle Greve fik den mest hjertelige Modtagelse. Det var 
en smuk, vel voksen, endnu rank gammel Mand, med hvidt Haar 
og stærk Bakkenbart; hans milde, rolige Øjne virkede velgørende, 
og da Generalen hentydede til hans Fald som Slagtoffer for 
„la canaille'', trak han smilende paa Skulderen og sagde: 

— Man bliver gammel, kære Bilbach ; det havde været bedst, 
om jeg havde trukket mig tilbage et Par Aar tidligere. Jeg kan 
ingen Nytte gøre mere; jeg tror ikke paa Tiden, og den ikke 
paa mig. 

Hans unge Ledsager hilste man paa med kølig Høflighed. 
Generalen bukkede uden at række ham Haanden; Alvilda sæn- 
kede Øjenlaagene til Hilsen; hun maatte tage mod hans frem- 
strakte Haand, men han følte hendes som en livløs Genstand i 
sin. Kammerherreinden sagde: God Dag, lille Holst. Albrecht 
blev ikke præsenteret, men da Holm nærmede sig ham, gav det 
et Ryk i dem begge. Holm udbrød: 

— Hvad, De her, Hr. Albrecht? — om Forladelse — er De 
Professor eller Doktor? 

Albrecht bed sig i sit Skæg. Grevinden sagde: 

— Hr. Kandidat Albrecht har været saa god at paatage sig 
Vilhelms Undervisning. Du kjender Hr. Albrecht? 

— Ja, Hr. Albrecht har været min Lærer, og siden har vi 
talt oftere sammen i mine Studenterforeningsdage. 

Albrecht var stiv og tilbageholdende. Holm syntes heller ikke 
at have Lyst til at indlade sig videre med ham. Generalen hvi- 
skede til Greven: 

— Den unge Mand har faaet en fiks Tenue. Man ser dog, 
han er halvblods. 

— Ja lige straks, det gør man, min Sæl, svarede Greven 
sagte og hurtig. 

Det var forgæves, at Holm ved al betragte Komtessen søgte 
at faa hende i Tale gennem et Minespil; hun værdigede ham 
ikke et Øjekast. Men Holm var ikke den Mand, der lod sig 
skræmme. Tilsidst sagde han højt over Bordet: 

— Du er nok bleven en ivrig Rytterske, Alvilda? — 

Hun lod, som hun ikke hørte det, skønt det var vanskeligt 
at faa nogen til at tro det muligt, saa direkte var Repliken bleven 
henvendt, og saa tydelig var den bleven udtalt. 

Den gamle Greve saa først over paa hende, saa paa Holm 
med et lille Smil og sagde, idet han ved at optage den sidstes 
Ord ligesom understregede dem: 

— Ja saa; det var jo smukt. Hvoraf véd Du det, Otto? 

— Jeg kommer til at skrifte en Synd for at besvare det 
Spørgsmaal, Grandonkel. Da vi traf sammen paa Stationen igaar 
Aftes, kom jeg ikke lige fra København. Jeg har i flere Dage 
været hos den gamle Skovrider Klausen. Jeg har strejfet omkring 
i Egnen og levet mellem gamle Minder. Jeg vil hellere straks 
bekende det end have, at det skal blive opfattet som en Mangel 
paa Opmærksomhed mod Onkel Egernskjolds Familie; men jeg 
havde Trang til at gaa lidt ene omkring i al Stilhed. Saa mødte 
jeg forleden Alvilda til Hest og hilste paa hende. 

— Har Du talt med Otto? spurgte Grevinden. Der laa en 
vis livlig, ingenlunde vred Nysgerrighed i Betoningen, og Grev- 
inden skottede over til Albrecht, der paa skraa fikserede Alvilda 
og hendes Fætter. Havde Komtessen kunnet trylle en Knebel i 
Munden paa Otto Holm, havde hun gjort det i dette Øjeblik; 
havde hun kunnet opdrive et rigtig giftigt Gensvar, vilde hun 
have betalt det i dyre Domme, thi hun mærkede, hvor blussende 
rød hun blev; og uden at hun saa paa Albrecht, følte hun hans 
Blik ramme hende i Ansigtet. Men Otto tog straks Ordet, idet 
han lo. 

— Nej det har hun ikke. Tante Charlot; for da jeg rejste 
mig op fra Stubben, hvor jeg sad, gjorde jeg samme Virkning 
paa hende og hendes brune Hoppe som en Genganger — de for 
afsted i susende Galop. Du kendte mig vist ikke igen, Alvilda. 

— Nej, svarede hun. 

Albrecht tænkte med jaloux Uro: Der maa have været noget 
mellem de to. Konversationen blev af den gamle Greve ledet 
ind i mere almindelige Baner. De tre ældre Herrer kørte ud 

straks efter Frokosten. Albrecht og Otto gik med Damerne ned 
i Havestuen. For at sige noget sagde Grevinden til Otto: 

— Hvad synes Du om at være kommen tilbage til Danmark, 
Otto? 

— Jeg vilde lyve, om jeg enten sagde „godt" eller „slet". — 
Det er en underlig blandet Følelse, Tante. Steder og Lokaliteter 
og Natur glæder mig; det er mig ligesom en Beroligelse at se, 
naar de er, ligesom de var, før jeg tog bort herfra ; og de Smaa- 
begivenheder, som de har været Scene for, staar i et venligt, 
flatterende Lys for mig. 

— Hvad er det da, Du ikke synes om? 

— Menneskene, oprigtig talt; det vil sige dem af mine gamle 
bekendte, som jeg er kommen til at tale med; og dem syntes 
jeg ilde om, fordi de har holdt sig saa uforandrede; netop det, 
som jeg synes godt om hos Naturen og Lokaliteterne. Jeg har 
faaet en nedtrykkende Følelse af, at vi savner Tilstrømning fra 
det store Evropa; det har forbavset mig at mærke, at Folk, som 
man maa regne til de mest dannede, og som i Følge deres Stil- 
ling burde være det, er aldeles uden Kendskab til, hvad der er 
tænkt og arbejdet rundt om i Verden. Jeg har mærket selv hos 
de bedre en løjerlig afvisende Overlegenhed, naar man har villet 
tale om, hvad der skrives og tænkes ude i Evropa, som om det 
var noget, der ikke kom dem ved, eller som vi her hjemme ^slet 
ikke behøvede. 

— Ja saa? sagde Grevinden ; (hun havde ondt ved at slaa 
ind i en alvorlig Tone over for Otto, der altid stod for hende 
som en stor Dreng). Du er altsaa egenlig meget misfornøjet med 
os. Hvad siger De, Hr. Albrecht, om min Nevøs strænge Dom? 
Den er jo knusende. 

Spørgsmaalet kom ikke Albrecht ganske belejligt. Han var 
endnu ikke paa det rene med, hvilken Position han med størst 
Virkning kunde indtage lige over for den unge Mand, der, da 
han sidst kendte ham,, var aldeles uudviklet, men han maatte 
jo svare paa Grevindens Spørgsmaal for ikke at tabe sin Prestige, 
især da Spørgsmaalet hemmelig gentoges i et Øjekast fra Kom- 
tessen. Uagtet han mange Gange havde hævdet lignende Paa- 
stande, som den, der her kom frem, var det dog altfor fattigt 
for ham at sekundere den unge Fyr. Han valgte derfor at berede 
sig til at opponere og sagde: 

— Hr. Holms Paastand er holdt i en saa stor Almindelighed, 
at den er vanskelig at faa fat paa. 

— De har Ret, sagde Otto med imødekommende Aabenhed; 
det er den ganske vist. Jeg vil dog nødig tage Eksempler fra mit 
eget Fag, der højst vilde kunne interessere Dem, Hr. Albrecht. 
De er jo Mathematiker? . . . 

— Nej det vilde ikke interessere Grevinden og Komtessen 
at tale om Mathematik, sagde Albrecht hurtig. De bør hellere 
tage Deres Udgangspunkt fra . . . 

— Politik? faldt Otto ind og lo. 

— Uh, nej, sagde Grevinden og fortrak Munden, som om 
hun smagte noget stygt. 

— Vælg Du saa, Alvilda! sagde Otto. 

Komtessen søgte at knuse ham ved en foragtelig Mine, men 
Kasteskytset prellede af, thi Otto sagde med et godmodigt Smil: 

— Naa — jeg kan se paa Dit Ansigt, at Du vil have, at jeg 
skal tale om Poesien, som Du sværmede for i Dine aldeles unge 
Dage. (Komtessen knugede sine Fingre mod hverandre under 
Bordet, saa de knagede). Ja der bevæger jeg mig desværre lidt 
famlende, for jeg har ikke i de sidste Aar fulgt synderlig med 
vor egen Skønliteratur, men var der kommet noget særdeles nyt 
eller originalt, havde jeg vel faaet det at vide og saa gjort Be- 
kendtskab med det. 

— Naar rejste De herfra? spurgte Albrecht. 

— Det er vel en fem Aar siden. 

— Aa, hvad siger De da om „Tre Digte" af Paludan-Muller, 
om „Hjortens Flugt", om Arbejder af Hauch, Andersen osv. 

Havde Albrecht kunnet læse i Komtessens Hjerte, vilde hendes 
taknemmelige Glæde have løftet ham højt paa Inspirationens Vinger, 
saa slaaende fandt hun Paavisningen af Ottos Uvidenhed, og saa 
inderlig undte hun ham den. 

— Hm — ja! tog Otto betænksomt til Orde; al mulig Respekt 
for de skønne Ting, som vore snart gamle Digtere skænker os. 
Men i det nye, der er kommet mig for Øje, ser jeg kun mat 
Efterklang; smaa Tilløb uden Vingefang og uden Mod. 

— Det er vel i Kraft af en aandelig Naturlov, svarede Albrecht. 
Efter en saa rig Blomstring maa der følge en Standsning i Pro- 
duktionen. Det bliver da Literaturens Opgave gennem hvad De 
kalder Efterklang, at bevare den gode kunstneriske Tradition og 
at samle og sondre for at opfatte den foregaaende Periodes rige 
Resultater fra alle Sider og tilegne sig den dybere. 

— Ja, men det har jeg heller ikke set mange Tegn til; maaske 
jeg tager fejl; jeg er, som sagt, ikke sikker paa dette Omraade. 

Men De er jo selv Digter, det er sandt; jeg husker endnu, at 
De læste nogle Poesier for mig en Nat, da jeg fulgte Dem hjem 
fra Studenterforeningen og gik op med Dem i Deres Bolig; jeg 
husker tydelig en Korsarvise; der var et Vers, jeg syntes godt om: 

Først naar Flaaden jeg skuer i Fylking staa ud, 

og dens Kongeflag slaa 

med sin Dug i det blaa, 
skal jeg vise, jeg lystrer Kommando og Bud; 

jeg skal styre saa glad 

ind i Slaglinjens Rad. 

Skønt det ved enhver anden Lejlighed vilde have smigret 
Albrecht at høre sig citeret, blev han dog meget ilde til Mode 
ved dette Citat, thi nu maatte Komtessen jo antidatere dette Digt, 
som han hemmelig haabede, at hun havde betragtet som en Im- 
provisation, hvortil Situationen havde bege^tret ham. Han und- 
gik at se paa hende, henvendte et lille Buk til Otto og sagde: 

— De kom bort fra Deres Tankegang. Hvad vilde De have sagt? 

— Nu ja, med al Agtelse for vore Digteres Kunst, saa savner 
jeg, hvis jeg tør bruge et saa simpelt Udtryk, Soliditet i deres 
Stof. Hvad der i de sidste Aartier har bevæget Verden, har været 
dem fremmed. Den nyere franske Literaturs psykologiske Grun- 
dighed har de ikke tilegnet sig, og en Oversættelsesliteratur 
eksisterer der slet ikke. Jeg har endog troet at mærke en vis 
Uvilje imod, at Folk fik fremmed Literatur at kende, og at man 
har villet piske os ind i en kinesisk-nordisk Afsondrethed ; jeg 
vil ikke tale om, at jeg har læst Deklamationer imod, at der 
lærtes Tysk i de danske Skoler. 

Det kan være et forceret Udslag af en ellers berettiget Selv- 
opholdelsesdrift, svarede Albrecht. Efter en Krig for vor Natio- 
nalitets Bestaaen, under en stadig Kamp for at sikre os dens 
Resultater, er det forklarligt, at man gør alt for at bevare den 
nationale Literatur i dens Renhed. 

— Den vil dø af den Kur, tror jeg, bemærkede Otto; dø af 
Tæring. Civilisationen kræver en stadig Vekselvirkning mellem 
Nationerne. Det er en daarlig Politik lige over for en mægtig 
Fjende, ikke at ville lære hans aandelige Ressourcer at kende. 

Albrecht følte sig i en skæv Situation. Han havde jo i tid- 
ligere Disputer drillet eksklusiv nationale Studenterkammerater 
med lignende Paastande, og nu følte han, at han vilde blive 
tvungen videre paa den engang begyndte Bane, hvis han ikke 

gjorde et Sidespring, der gav den efter hans og, som han forud- 
satte, ogsaa Damernes Smag, for nøgternt førte Konversation, en 
lyrisk Opløftelse; han udbrød: 

— Lad os bede de gode Guder bevare os for den massive 
psykologiske og sociale Poesi å la Balzac, for alle tyngende Ten- 
denser og Problemer; lad os holde fast ved, at Poesien er en 
Sommerfugl, hvis fine Psykevingers Støv ikke taaler at besværes 
med al den tunge Ballast. Aladdin er Poesiens Typus, dens af 
Guden udkaame Mystos; lad os være fri for Nureddin og hans 
underjordiske Muldvarpefærd ! 

Damerne raabte Bravo indvendig. Otto svarede: 

— Aladdin er en Typus for Romantiken, men det er da 
kun en vis Form af Poesi, som Tiden vel snart er færdig med. 

— Som bekendt deler Æsthetiken Poesien i den klassiske og 
den romantiske; det vil sige den antike græsk-romerske og de 
moderne Folkeslags. Ile vil da ikke have, at vi skal gøre Forsøg 
paa at lave os om til Grækere eller Romere som Franskmændene 
i det 17de Aarhundrede. 

— Nej hverken det eller et Forsøg paa at omskabe os til 
middelalderlige Troubadourer. Vi skal i Poesien, som overalt, 
være os selv. Jeg synes, vi har havt nok baade af middelalder- 
lig-gothiske og orientalske Maskerader. 

— Ja, naar vor Literaturs største Digtning staar for Dem som 
en orientalsk Maskerade, saa kan jeg begribe, at alt det andet ikke 
finder Naade for Deres Øjne, sagde Albrecht. — Nu følte han 
Sympathi i Luften og blev mere stridslysten. 

— Det kunde aldrig falde mig ind at give det dejlige Digt 
et saadant* Navn ; De misforstaar mig ganske ; ingen kan elske 
det højere end jeg, svarede Otto. Saa længe Romantiken var 
Tidens mest begavede Naturers aandelige Atmosfære, var den 
naturligvis en fuldt berettiget Form, og hvem kan andet end be- 
undre Aladdin, der er et af Romantikens reneste og sundeste Pro- 
dukter, og som er fri for al Dunkelhed og Affektation? Aladdin 
er en mageløs Yngling; men naar halvgamle Folk vil spille Aladdin, 
saa er de ikke behagelige. Og Aladdin er, tror jeg, en enkelt 
lykkelig udkaaren; man kan ikke grunde en almengyldig Livs- 
betragtning, eller noget, der ligner en Moral, der skal være 
de almindelige Menneskers daglige Brød, paa den geniale Und- 
tagelses Ret. Gud velsigne Oehlenschlåger for hans Aladdin, 
men jeg ønsker ikke det samme over dem, der har aladdiniseret 
efter Oehlenschlåger. 

— Men Poesien er selve Ungdommen, udbrød Albrecht; den 
skal netop proklamere den geniale Trods mod gammel muggen 
Fordom i Kraft af sin guddommelige Ret; den skal give Vinger 
til at sætte over alle Bomme, som Bornerthed og Dumhed rejser 
for Tankens Frihed; derfor har vel Grækerne gjort den vingede 
Pegasos til dens Symbol. 

— Deri giver jeg Dem Ret; paa Fremskridtets Sag maa baade 
Videnskab og Kunst arbejde, hvis de skal du noget; men jeg 
holdt mere af, at man nu i vor Tid proklamerede alle Menneskers 
Ret end en Undtagelsens Ret for de geniale Individer, som der 
desværre — eller maaske fornuftigvis — kun kan være faa af. 

Dette kunde Albrecht ikke sige imod i Kraft af tidligere 
Udtalelser og af alle sine Sympathier; han gjorde da en ny Af- 
stikker til Siden: 

— Jeg kan ikke tænke mig, sagde han, at Poesien kan komme 
bort fra Romantiken, der først indførte den begejstrede Lovpris- 
ning af Kvinden i Poesien, der først slog fast, at Kvinden er 
den inspirerende Kraft for Manden til al ædel Daad. Sligt kendte 
Oldtiden ikke til. 

— Jeg kender for lidt til Oldtiden, svarede Otto, til at jeg 
tør modsige Dem. Men med Romantikens Lovprisning af Kvinden 
er det saa sin egen Sag, synes jeg. Ja, det er vanskeligt for mig 
at udtrykke klart, hvad jeg mener. Men denne Lpvsyngen af 
Lokker og Kærmindeøjne, af Rosenkinder og Alabasterarme, alt 
dette poetiske Galanteri er ingen virkelig Anerkendelse af Kvin- 
den som en med Manden lige berettiget Personlighed. Den ud- 
viklede Kvinde bryder Romantiken sig ikke om; hun er Roman- 
tikeren ikke luftig, ubestemt, henflydende nok. Romantikeren 
gør Fordring paa en evig Ungdom; han vil bestandig være Trou- 
badouren, der synger sig ind i Dejlighedernes Hjerter, men han 
vogter sig vel for at binde sig for Alvor. Var jeg Kvinde, vilde 
jeg nødig gifte mig med en Romantiker, thi han vilde have Pri- 
vilegium paa bestandig at skifte Genstand for sit Sværmeri fra 
sit 20de til sit 70de Aar; naar Hustruen har naaet de 30, saa 
er hun kun hans Husholderske eller Tjenerinde; i hvert Fald en 
i hans aandelige Liv underordnet Personlighed. Det morer mig 
at se franske Forfattere fra vor Tid tage den modne Kvinde under 
Behandling og aflokke hende Interesse; det er dog et Slags Tegn 
paa en begyndende Respekt for Kvinden som selvstændig Personlighed. 

Denne Replik af „den unge Fyr" pirrede Grevindens Nys- 
gerrighed lidt, og hun spurgte: 

— Hvilke Bøger tænker Du paa, Otto? Det kunde interessere 
mig at kende dem. 

— Jeg véd ikke, Tante Charlot, om Du vil takke mig for, 
at jeg har givet Dig Anvisning paa dem, naar Du har læst dem. 

— Naa saadan? sagde Grevinden med en afværgende Haand- 
bevægelse og tog sin fornemme Mine paa. — Det er vel nogle, 
som skildre emanciperede Kvinder (Adjektivet udtaltes med for- 
agteligt Eftertryk). 

— Ikke i den Forstand, som jeg kan høre, at Du opfatter 
det, Tante; de skildre snarere paa en rystende Maade Kvindens 
Lidelser under det Trældomsaag, som Konveniens og Fordomme 
lægger hende i. 

— Den Slags Bøger er ikke Poesi, sagde Albrecht; det er 
en Blanding af Poesi, Psykologi og sociale Betragtninger, som 
maaske kan være meget gode, men som maa forhandles anden 
Steds end i Skønliteraturen. 

— Ja . . . jeg synes for Resten, Hr. Albrecht, sagde Grev- 
inden, at De har holdt paa noget lignende som Otto . . . men 
maaske har jeg misforstaaet Dem? 

Otto kunde ikke tilbageholde et Smil og sagde: 

— J^> j®g kan huske, hvorledes Hr. Albrecht i gamle Dage 
vakte nogle unge Theologers Forfærdelse ved at præke Kvindens 
Emancipation i Studenterforeningen. Men De er maaske bleven 
konservativ med Aarene? 

— De misforstaar mig. Jeg kan godt være frisindet i alle 
praktiske Spørgsmaal, fordi jeg vil holde den larmende Virkelig- 
hedskamp uden for Poesiens fredlyste Tempel. 

— Ja deri lader det til, stikker vor Uenighed. Jeg tror, at 
Poesien, for at faa sundt Blod i sine Aarer, i vor Tid, da dens 
yngste romantiske Produkter lider af Blegsot, vil styrke sig ved 
at give sig i Kast med de Kampe, som finder Sted i det virke- 
lige Liv, at den dog kan øve sine Sener og Muskler. 

— Men de Kampe finder da egenlig slet ikke Sted hos os, 
bemærkede Albrecht. 

— Nej, det har De for Resten Ret i; det glemte jeg, sagde 
Otto, jeg glemte at stikke Fingrene i Jorden. 

— Men Du vil maaske rejse Kampen her, Otto, tog Kom- 
tessen første Gang Ordet. Er det i Amerika, at Du er bleven 
saa krigerisk? Du har maaske faaet en Faible for en eller anden 
emanciperet Dame i Bloomerdragt? 

— Eller maaske i en i Almenvellets eller Missionens Inter- 



143 

esser romanskrivende hlue-stocking, som Dickens skildrer dem i 
Bleak-House? sekunderede Albrecht. 

Komtessen lo ; hendes Latter havde noget skadefro i sin Klang. 
Otto lo med og sagde: 

— De Eksemplarer, jeg har set, er ganske vist ikke særdeles 
tiltalende. Men inden ny Ideer faar arbejdet sig igennem til 
Klarhed i den almindelige dannede Bevidsthed, spøger de i Hjer- 
nerne paa en Mængde uklare Hoveder, hos hvem de bliver lat- 
terlige; ja tidt gør de endog Folk gale; men det er kun et Bevis 
paa, at de tilegnes af daarlige Individer; derfor kan Ideerne være 
fortræffelige. Men Du kan for Resten være rolig for mit Ved- 
kommende, Tante; jeg véd meget godt, at jeg hverken har Evner 
eller Modenhed nok til at kunne træde offenlig op som ny Ideers 
Forkynder, og det er maaske taabeligt, at jeg har ladet mig for- 
føre til at berøre dem i en Samtale som denne. Naar man trods 
sin Overbevisning om deres Rigtighed ikke tror at have Magt til 
at bringe dem til Sejr, er det rigtigt at tie, til den udvalgte kom- 
mer. Den Slags løse Udtalelser, som jeg har ladet falde idag, 
kan maaske forbitre og irritere, misforstaas og forvirre; de bringer 
ikke Sagen et Hane^ed frem. 

Dermed rejste Otto sig op, hilste og gik ud. 

— Mon han blev vred? spurgte Grevinden Albrecht. 

— Aa nej, Deres Naade, svarede denne, det var vist blot et 
lille Forsøg i Retning af en sortie brillante, 

— De har været Otto Holms Lærer og har kendt ham, 
hører jeg. 

— Aa, jeg læste med ham et Aars Tid og har aldrig kendt 
ham nøjere, svarede Albrecht ligegyldig. 

— Han er bleven lidt myndig og voksen i sine Udtalelser 
— lidt paradoks — synes De ikke? 

— Aa jo. 

— Men han er vist en temmelig prosaisk Natur. 

— Han er i det mindste noget sat og gammelklog, bemær- 
kede Albrecht. Amerika plejer heller ikke at give Folk poetisk 
Sving. Naa — han bliver nok endnu tammere, naar han faar 
et eller andet praktisk Stade her hjemme. 

Der var i den Maade, hvorpaa Albrecht henkastede disse Ord, 
noget, der berørte Komtessen ilde; hun fik et Indtryk af noget 
ikke rigtig ridderligt. Otto havde hidtil staaet for hende som en 
sentimental drengeagtig Fyr. Synet af ham havde vakt et Minde, 
hvorover hun var flov og skamfuld, som hun helst vilde slaa en 

tyk Streg over; nu, da det forekom hende, som Otto havde gjort det 
samme, var hun egenlig ærgerlig over det. Den ugenerte Maade, 
hvorpaa han havde raabt hende an, forekom hende halv fornær- 
melig; hans aabne, frie Optræden forbavsede hende, men hun maatte 
indrømme, at han havde været stærkere i Situationen end hun. 
Havde Albrecht givet ham en venlig Anerkendelse efter den nys 
endte Samtale, havde det efter hendes Mening været sandere og 
smukkere; det modigt-ridderlige var jo det Ideal, hun havde set 
i ham. Hun følte sig forstemt, vidste heller ikke, hvad hun skulde 
sige nu, da hendes Moder var til Stede. Hun havde følt Bitter- 
hed imod hende og havde ikke talt med hende siden hendes heftige 
Opførsel hin Dag, hvis Grund hun forgæves havde søgt at ud- 
granske. Thi havde Grevinden anet, at hun elskede Albrecht, slut- 
tede hun af sit Kendskab til hende, at hun vilde have givet sin 
Advarsel i en blød og kærlig Form. Hun overvældedes mere og 
mere af en uhyggelig Tyngde i Sindet. Hun forlod Stuen og gik 
op paa sit Værelse. Hun søgte sin gamle Fløjls Salmebog — vare 
ogsaa alle de visne Blomster sporløst forsvundne? Nej — der 
var nogle faa løse Bladstumper i det snævre inderste Rum mel- 
lem de to af Bogens Blade; dem blæste hun ud paa Bordet og 
blev ved at blæse til dem, saa de sagte dansede rundt paa Pla- 
den; en Stund blev hun ved med denne Leg. Endelig tog hun 
Mod til sig og blæste stærkere, saa de røg rundt til alle Sider 
og forsvandt i Luften. Men saa brast hun i Graad; og saa blev 
hun vred paa sig selv og sagde: 

Naar vil jeg høre op med at være et Barn? 

Hun var vred paa sig selv, paa sin Moder, paa Otto, paa 
Albrecht. Hvorfor havde han ikke talt tydelig til hende? Hun 
maatte ud af det tvetydige Forhold, ud af den tærende Tvang, 
som hun følte tungt om sig — han havde jo lovet at føre hende 
til Luft, Lys og Frihed. 

Grevinden var ene med Albrecht for første Gang siden deres 
Møde i Haven. Hun havde nu lignende urolige Fornemmelser 
som den Gang, men Albrecht var aldeles sikker; lige over for 
Kvinder var det ejendommeligt for ham, at han altid blev ugenert 
og overlegen, naar han saa dem forglemme sig paa en eller anden 
Maade i hans Nærværelse. Den formfulde Tilbageholdenhed, der 
i Almindelighed tæt omhyllede fornemme Damer, og som straks, 
da han saa den, imponerede ham, havde han nu opdaget var en 
fagon (Vétre. Hans Ugenerthed viste sig endog ved den Maade, 
hvorpaa han lænede sig tilbage i Stolen og legede med en Es- 

sensflacon, der havde staaet paa Bordet; tidligere sad han ret 
op, eller lidt foroverbøjet med forekommende Venten paa, hvad 
hendes Naade vilde behage at sige. Nu blev han ved at tie og 
lod, som han slet ikke saa Grevinden. Han havde bestemt, at 
hun skulde bryde Tavsheden først; i en saadan lille Krig var 
han fast nok i sine Planer. Hemmelig nød han Grevindens For- 
legenhed. Endelig maatte hun til det og sagde: 

— Klaveret har tiet længe, Hr. Albrecht. 

— Deres Naade mener? . . . 

— ... At det er længe siden De har sunget for os. 

— Erindrer Deres Naade maaske ikke, at De har sat mig 
under Censur? Derfor lyder jeg og tier af Hensyn til, at mine 
Sange kunde forstyrre Komtessen i hendes Tro. 

— De forstaar ikke en Moders Angst for hendes Barn, ellers 
vilde De ogsaa forstaa og . . . undskylde min Heftighed i det 
Øjeblik. Der er da ogsaa andet, man kan tale om end Religions- 
spørgsmaal. De talte nylig saa smukt om Poesien som et fred- 
lyst Tempel for Uro og Larm. 

— Ja for den Uro og Larm, der rører sig i det materielle 
Liv ; men ikke for Tankelivets Brydninger og Kampe. Hvad enten 
jeg taler i Prosa eller paa Vers, maa jeg udfolde min Livsan- 
skuelse; ellers tier jeg. 

— De er vred, Hr. Albrecht. 

— Jeg? vred? Nej saa maatte jeg ganske misforstaa min 
Stilling. 

Grevinden blev bleg; Repliken skar igennem hende; hun rejste 
sig, gik hen foran Albrecht, der ogsaa rejste sig. 

— Har jeg nogensinde givet Dem Anledning til at tænke saa 
stygt, Hr. Albrecht? spurgte hun med bævende Stemme og saa 
ham stift i Øjnene. — Nu er det virkelig Deres Tur at bede 
om Forladelse. 

Forsøgsvis rakte Albrecht sin Haand ud, den mødte Grevin- 
dens, som han saa greb om; hun lod ham gøre det, men han 
kunde mærke, at hun rystede. 

— De har Ret, Deres Naade, svarede han og slap efter et 
varmt Tryk hendes Haand. De syntes begge lidt i Forlegen- 
hed med at indtage en Stilling efter denne Scene. Grevinden 
blev staaende med Haanden støttet mod en Stoleryg. Der var 
nu stærk Farve paa hendes Kinder, og hendes Bryst arbejdede 
hurtig. Pludselig udbrød hun: 

— Tror De virkelig ikke paa et Liv efter dette? 

s. Schandorph : Romaner. I. 10 

— Paa den personlige Udødelighed? 

-Ja! 

— Nej, Deres Naade. 

— Hvad giver Dem da Kraft til at opfylde Deres Pligter? 
Tænk Dem nu et Menneske, i hvis Lod det er faldet at opgive 
sig selv hele sit Liv igennem, altid at resignere, aldrig at kunne 
give sig hen, aldrig at kunne følge sit Hjertes Trang, som maa 
vise Livets Poesi og Glæde fra sig, fordi det Menneske nu en 
Gang er saadan stillet, at det ikke kan nyde sligt uden at krænke 
de helligste Pligter. 

— Hvis Pligterne virkelig er hellige, saa maa vedkommende 
vel selv befinde sig bedst ved at opfylde dem. Men jeg kan ikke 
svare paa Spørgsmaalet saadan i al Almindelighed; den Trældom, 
som. paalægges os af vilkaarlige Love og af Tvang, der udøves 
mod os, inden vor Personlighed er udviklet nok til at gøre sin 
retmæssige Modstand derimod, kan det aldrig kaldes en Pligt 
viljeløs at bøje Nakken under et helt Liv igennem. Saa er Op- 
røret berettiget. 

— Hvis man ikke troede, at Savnet her nede vilde erstattes 
en Gang, sagde Grevinden tankefuld, saa vilde Livet ikke være 
til at udholde. 

Albrecht vilde just svare, da Rullen af en Vogn meldte de 
gamle Herrers Tilbagekomst. Grevinden for sammen, men der 
faldt som en Sten fra hendes Hjerte, og hun saa formelig glad 
og befriet ud, da Albrecht hilste og gik. 

— Jeg vil aldrig tale om den Slags Ting med ham, mumlede 
hun og satte sig ned paa sin Plads. 



XIX. 

Da Generalens Ildebefindende var hævet, mindede han Gre- 
ven om, at nu vilde en Diner vistnok styrke ham. 

Den var pragtfuldt og smagfuldt sammensat; Retterne og Vi- 
nene mindedes længe i Omegnen med Glæde af dem, der havde 
været med til den; og naar den lange Spiseseddel opregnedes og 
drøftedes, vakte en saadan Flothed Misundelse hos alle, der stod 
saa højt paa Samfundsstigen, at der kunde have været Tale om. 

at Lehnsgreve Egernskjold kunde tage Notits af dem. I den nær- 
meste Købstad maatte Skriveren paa Lungeise Godskontor, der 
selv naturligvis ikke var højt nok paa Straa, til at han paa nogen 
Maade kunde være præsentabel, høre ilde paa en Barberstue af 
den der fungerende Svend, fordi Greven havde forbigaaet Amts- 
forvalteren, som var Justitsraad, og medtaget Branddirektøren, der 
kun var Kancelliraad, medens Skriveren ivrig forsvarede dette 
Valg, thi det gav ham Haab om, at han selv ved taalmodig Ven- 
ten en Gang vilde kunne optages i et af de grevelige, i hele Amtet 
berømte Middagsselskaber, eftersom vedkommende Branddirektør 
i sin Ungdom havde været Skriver hos Grevens Faders Godsfor- 
valter. 

• Medens Vogn efter Vogn rullede op ad Alleen : de fra Herre- 
gaarden med gnistrende Hjulskinner, flotte Heste, Kusk og Tjener 
i Liberi, de lejede Vognmandskareter fra Købstaden i tungt bor- 
gerligt Trav, de gamle Præstekalecher skumplende og rystende, 
kørte af Kuske, hvis Kvasiliberier vare syede til en tredje eller 
fjerde Formand i Bestillingen, stod Povl i sin langskødede lyse- 
blaa, sølvtressede Frakke, skrævende, med Hænderne i Lommerne 
paa sine sorte Fløj els Bukser, noget fra Gitteret foran Borggaar- 
den. Han meddelte sine kritiske Bemærkninger over Køretøjerne 
til Niels Rideknægt, der, ligeledes galaklædt, stod ved hans Side. 
— Hofjægermesterens Kusk fra Stenløsegaard tager altid for 
langt Sving; naar ellers de to sorte blev kørt ordenlig, var der 
Rejsning i dem, men nu dukker den nærmer med Hovedet lige- 
som en gammel Ko. Hæ — det er ogsaa et Par Grise at møde 
med, dem. Kammerherren fra Stokkerup har lagt ud med — 
sikken de skræver med Forbenene, naar han holder dem an. 
Saa — der er Præsten fra Frørupmagle, sikken en Gumpekærre, 
man skulde tro, de kørte med Møg. Hæ — sikken et Par Vogn- 
mandskuler — naa det er Etatsraaden fra F — , de gaar og nik- 
ker ligesom Degnen i Sønderup, naar han synger i Kirken; de 
skal vel ogsaa sælges til Hesteslagteren, naar Mikkelsdagsmarkedet 
kommer. Der er Oversvedskenusseren fra N — ; det er ellers et 
Par gode Bæster, han har købt sig; dem har han nok betalt med 
de Penge, han har snydt Bønderne for paa Snapse i sin Skænke- 
stue. Det er s'gu ogsaa en at invitere til en Middag for den 
gamle Greve. Det hele bliver dog mestendels et Slyngelgilde; 
der er mange flere af Rakket end af vores egne Folk. Det maa 
lige godt krapere Kristian Gottliebsen at skænke den fine Vin 

10* 

ud til saadan nogle Tampe. En Bajer var mer end god nok til 
de fleste af dem. 

Halv fornærmet kastede Povl Cigarstumpen fra sig, styrede 
hen ad Herskabsstalden til og overlod til Niels Rideknægt at ud- 
føre hans Betragtninger videre. 

Oppe gik det til med stille og højtidelig Etikette. Der var 
ingen andre Damer til Stede end Husets egne; den gamle Grev 
Egemskjold, hvis sorte Kjoles venstre Side var skjult af funk- 
lende Ordener, var gaaet først ind i Spisesalen med Grevinden 
under Armen ; Lehnsgreven havde taget Kammerherreinden, Gene- 
ralen Komtessen; disse tre Herrer rangerede netop i den Orden, 
saa gik det ned ad bestandig efter Rangforordningens Klasser: 
Kammerherren, Amtmanden, som var Konferensraad, en Hofjæger- 
mester, en Byfoged, der var Etatsraad, saa et Par Jægermestre, 
saa en Provst, saa den ovenfor nævnte Kancelliraad og Brand- 
direktør, saa Stiftsfysikus, der som den ringe Rangsperson qva 
Doctor medicinæ sluttede de med Titler benaadedes Falanks: 
Godsinspektøren, som var Kammerraad, burde strengt taget være 
gaaet forud for ham, men en Bøn fra Greven om at ind- 
rømme Stiftsfysikus denne Udmærkelse, var for Kammerraaden 
det samme som en Befaling, hvilken han adlød med et resigneret 
Suk og i Erkendelse af sin Pligt som Grevskabets Funktionær. 
Tilsidst kom vulgus profanum: Præster, ubetitlede Proprietærer, 
en rig Købmand fra den nærmeste Søkøbstad, som opkøbte en 
stor Del af det paa Lungeise avlede Kom; sidst kom Albrecht 
og Avlsforvalteren ; Otto Holm sad i Egenskab af Slægtning ved 
Siden af Kammerraaden. 

Der var en højtidelig Tavshed ved Bordet; Skaaltaler var 
en altfor borgerlig-parlamentarisk Skik, til at den kunde ind- 
føres her. Efterhaanden afløstes Stilheden af en almindelig Sum- 
men, der steg højere og højere, efterhaanden som flere af de 
otte Glas, der skinnede foran hver Kuvert, fyldtes af Gottliebsen, 
der udførte sin Forretning som Mundskænk med den til Embe- 
dets Betydningsfuldhed passende Værdighed. Bordvinen stod na- 
turligvis å discrétioriy og straks efter Suppen lød Gottliebsens 
Stemme, medens han rakte Flasken frem: Pale Sherry, men 
baade denne og den hvide Fiskevin nævnede han med en vis 
overlegen Ligegyldighed; først da Vinene med finere Etiketter 
kom frem, var der en ærefrygtindgydende Højtidelighed i den 
Maade, hvorpaa han efterhaanden meldte: Chateau Beycheville! 
Chateau Ychem! South Madeira! Chateau Lafitte! Malvoisier- 

Portvin! Medens de to liberiklædte Tjenere og Jægeren ilede 
om og skiftede Service for de forskellige Retter, bevægede Gott- 
liebsen i den civile Selskabsdragt sig med en overordnet Embeds- 
mands langsomme Sikkerhed. 

Da den vigtige Katastrofe i enhver fin Diner — det Øjeblik, 
da den frapperede Champagne skummede i Glassene — var kom- 
men, rejste Husets Vært sig og sagde med en Aplomb, der paa 
Grund af Talens Korthed ikke knækkede over: 

— Jeg beder det ærede Selskab tømme et Glas for min ædle 
Onkel, Grev Otto Egernskjold, der nu efter lang Fraværelse ven- 
der tilbage til Fædrelandet. 

Alle rejste sig og hilste med Glassene paa den gamle Greve, 
der ogsaa hilste til alle Sider, saa satte man sig ned, og den 
forrige Summen begyndte i jævnt Crescendo. 

Albrecht følte sig ilde til Mode ved som idag at forsvinde i 
Vrimlen ; han, som var sig bevidst hemmelig at spille en saa vigtig 
Rolle i disse Haller. Han havde nu som i gamle Dage Trang 
til et Publikum, til Klakører. Hans ene Nabo, Avlsforvalteren, 
sad stille og passede sin Mad, rev af og til en tarvelig Vittighed 
af over en eller anden af de til Højbords siddende, men Albrecht 
paaskønnede dem ikke; hans anden Nabo, en gammel Provst med 
Ridderkors paa en overordenlig antik udseende sort Kjole, og 
med Fløjelskalot paa Hovedet, tav bomstille, siden Albrecht paa 
hans Spørgsmaal, om der var mange Grundtvigianere blandt de 
unge studerende i København, havde erklæret, at han ikke havde 
Anelse derom. Huslæreren havde da ikke andet at gøre end at 
se paa de høje Gæster. Den gamle Grev Egernskjold saa unæg- 
telig fin og nobel ud, hvor stak ikke hans Genbo, Amtmanden, 
af imod ham! Da Albrecht sidst saa ham, var han endnu kun 
en af de juridiske Matadorer i Studenterforeningen, der til daglig 
Brug imponerede ved sin hovne Mine og ringeagtende Tavshed, 
som han dog brød paa Generalforsamlinger og almindelige Stu- 
dentermøder, for i Lapidarstil at fremsætte juridiske Deduktioner 
og skarpsindige Fortolkninger af Foreningens Love, hvilke i de 
Dage var en Anbefaling til Avancement i Ministerierne og paa 
Embedsbanen. Nu var han, neppe 40 Aar gammel, bleven Amt- 
mand og Konferensraad, var bleven saa fed, at han formaaede 
at bære den bureaukratiske Værdighed frem; om hans Læber 
var der et konstant, med sig selv og Tiden inderlig tilfredst Smil, 
der denne Dag var forhøjet af Sejrsstoltheden over, at „disse 
Knaldepiskriddere og Smørfjerdingsfyrster" nu var nødte til at 

lukke deres Kreds op for ham; og da Greven hilsede ham med 
Glasset og drak med „den højeste Øvrighedsperson her paa Egnen", 
svarede han med et skødesløst og familiært Nik, der bed ind- 
vendig i Greven. Naar den ved Siden af ham siddende gamle 
HoQægermester og Godsejer talte til ham, svarede han kun med 
Enstavelsesord uden at se paa ham. De øvrige midaldrende ade- 
lige Godsejere havde i Reglen stærkt beskæggede, sunde og kraf- 
tige Ansigter, men det animalske overvejede langt det intelligente 
i Udtrykket. 

Medens Albrecht foretog denne Revy, havde han glædet sig 
ved de prægtige Vine; og mere og mere kriblede og krablede 
det i ham efter at frembringe Uro i denne Ro. Hvad om han 
afbrød denne aandløse Affodring ved en Tale? en, der kunde 
forarge Stivstikkerne og faa den trodsige Ild til at lue op i Kom- 
tesse Alvildas Øjne. Han tømte flere Glas glødende Malvoisier- 
Portvin, og for hvert Glas bankede Produktionstrangen stærkere 
paa. Saa nærmede Gottliebsen sig med Champagneflasken; me- 
dens den knitrede og kogte i Glasset, slog Albrecht til Lyd og 
rejste sig. 

Som trukne ved en Snor vendte samtlige Hoveder sig paa 
én Gang imod ham, og alle Øjne stirrede paa ham som paa en 
gal Mand; Generalens Øjne lynede ham bidsk imøde, men han 
saa Komtessen se saa spændt, saa lyttende, saa forbavset ud, at 
han mødte alle usympathiske Miner med et Smil og begyndte 
under Dødsstilhed i Salen: 

— Mine Damer og Herrer! Den uovervindelige Stormagt, 
alle Tiders Hersker, er Aanden; Aanden, der taler gennem klare 
Tanker, bevingede Rytmer, straalende Farver, Formernes Skøn- 
hedslinier. Den ligger i evig Kamp for at omforme det døde 
Stof efter sit Krav; dens Udviklingshistorie er forud tegnet i 
Mytherne om Gudernes Kampe med Titanerne, Asernes med Jæt- 
terne. Stoffets Modstand kan være sejg, men den tvinges altid 
tilsidst. Der har været Tider, da Sejren har været saa aaben- 
bar, saa glimrende, at vi beundrende skuer tilbage paa disse 
Epoker som paa Slægtens Kulminationspunkter. 

— Fraser! sagde Amtmanden halvhøjt over til Stiftsfysikus, 
der løftede paa Skuldrene, men tilføjede: 

— Aa — hvad — det er jo ganske net. 

Albrecht sendte dem et foragteligt Smil og gik videre: 

Ære være Aandens Mænd, de inspirerede Genier! Men Ære 

være ogsaa deres allierede, der sympathetisk kommer dem imøde 
og støtter dem! Vi har for ikke saa mange Aar siden oplevet 
en Vækkelsens, en Begejstringens Tid i det mindeværdige Aar 
1848 . . . 

— Tak! mumlede den gamle Hofjægermester og var nær ved 
at slaa Kors for sig, — hæ — den Gang Bønderne forlangte 
Jorden gratis af Herremændene! 

— Hint Aar, da den fremskredne Tanke krævede ny Former 
i Overensstemmelse med sit erhvervede Standpunkt. Men Efter- 
tiden har ikke holdt hvad hint Aar lovede. Mere og mere for- 
stummer Sangen, mere og mere trænger Prosaen sig frem i Høj- 
sædet. Det er, tror jeg, fordi den Tids Mænd søgte falske Alli- 
ancer. Den søgte en aandløs Race, der af Forfængelighed vilde 
være med, men som altid har manglet Gehør for Ideernes Musik — 
Bourgeoisiet ! 

— Ja det var s'gu galt, at al Ting skulde gaa paa sin Fransk, 
hviskede den rige Købmand fra Købstaden, tyggende paa et væl- 
digt Stykke Kransekage, til sin Sidemand, en tyk Proprietær, der 
var ved at falde i Søvn og blot svarede med en Brummen. 

— I gamle Dage havde Adelen dette Gehør, vedblev Albrecht. 
Her gjorde Stiftsfysikus en Grimace til Amtmanden. 

— Den er endnu for en stor Del Besidder af de største Ejen- 
domme; den maa gennem Slægtens Uafhængighed af det grove 
prosaiske Arbejde være bleven forberedt til at vurdere aandelig 
Næring og at trænge til den. Jeg skal ikke afgøre, om Fejlen 
ligger paa den ene eller paa den anden Side — nok er det, hid- 
til har Aandens Mænd og Adelen ikke fundet hinanden. Gid det 
ske i en ikke for fjern Fremtid, gid vi maa se Kunstens og Vi- 
denskabens Mænd færdes paa de danske Herresæder, gid vi maa 
se disses Vægge straale af Billeder, Salene genlyde af Sang, 
Haverne prange med monumentale Statuer, med ét Ord — en 
Skaal for en Alliance mellem Aristokratiet og Intelligensen! 

En uhyggelig Tavshed fulgte paa Talen. Generalen var saa 
overvældet af Indignation og Bestyrtelse, at han var fuldstændig 
mat og sad og stirrede ud i Luften med aaben Mund og opspi- 
lede Øjne, saa at efterhaanden Bulbidertypen gled over i en 
Torske-dito; Greven gned sine Hænder hudløse under Bordet. 
Ingen løftede sit Glas mod Albrecht undtagen den gamle Greve 
og Otto Holm, men selv dette skete ganske stille høflig og koldt. 
Men Taleren fandt rigelig Belønning, thi Alvildas Øjne havde 

straalet ham i Møde under hele Talen, og Grevinden havde stjaalet 
sig til et næsten umærkeligt Bifaldsnik. Meget kort efter at Al- 
brecht havde sat sig, skød Greven Stolen tilbage og hævede 
Taflet. 

Det var sent paa Sommeren, men endnu lyst et Par Timers 
Tid; Kaffen skulde serveres i en stor Pavillon i Parken; i Ve- 
randaen bød Greven Cigarer. Selskabet spredte sig i Grupper, 
der dels bleve ved at spadsere en Tid om i Havens Gange, dels 
fordelte sig paa Bænke, i Lysthuse og ved Udsigtspunkter over 
Søen. Samtalestoffet var naturligvis den uhørte Begivenhed, at 
der ved Lehnsgreve Egernskjolds Bord, i Lungeise ærværdige 
Spisesal, i Nærværelse af Anernes Portrætter, snart harniskklædte, 
med Renæssancens Korsskæg, snart med guldbroderede Kjoler og 
Kniplings Halsklud, Kalvekryds og Parykker, der snart havde 
Allongekrøller, snart Tindingebukler og Hanekamme, lige ned til 
den forrige Lehnsbesidder med stivkravet rød Kammerherrekjole 
fra Frederik den VLs Tid, var sket noget saa uhørt, som at en 
Bordgæst havde holdt, hvad man i de Kredse kaldte en politisk Tale. 

Generalen var sunken ned paa en Bænk; han havde indhyllet 
sig i sin Plaid som Cæsar i Kappen. Han var flankeret af en 
Kammerherre og en Hofjægermester. 

— Véd De, hvad jeg mener, gode Kammerherre? sagde han 
med dyb, bævende Røst. Jeg mener, at Verden gaar kaput om 
meget kort Tid. 

— Var det min Huslærer, sagde Hofjægermesteren, saa 
skulde jeg Dagen efter Skandalen drive ham ud af Gaarden med 
Hundepisken. 

— Det er rigtigst aldeles at ignorere sligt, sagde Kammer- 
herren, hvis apoplektiske Mund kun bevægede sig lidt i den ene 
Mundvig, naar han talte. — Bare ignorere Demagogerne, saa 
bliver de skam kede af det. Bare ignorere, min kære General, 
det er mit Princip; jeg ignorerer alt . . . alt uden Undtagelse. 

Paa* en Høj nede ved Søen stod Amtmanden og blæste med 
intensiv Nydelse den lyseblaa Røg ud fra Havanacigaren. Han 
havde Stiftsfysikus og Byfogden til Akolyther. 

— Det var ... det var, synes jeg, noget upassende paa det 
Sted, — bemærkede Byfogden, en ældre Mand, — ja hvad mener 
Konferensraaden ? 

— Aa, Børnestreger, lo Amtmanden overlegen. De Herrer 
havde for Resten ikke ilde af, at der blev pirret lidt ved dem. 

— Ja, men det gør Greven saa ondt . . . han fortrak forme- 
lig Ansigtet. 

— Han forstod ikke et levende Muk af det uklare Tøjeri, 
svarede Amtmanden. 

— Det var alligevel saadan ... ret poetisk . . . schwungvoll, 
ytrede Stiftsfysikus, der selv var Lejlighedsdigter; men det var 
noget Vrøvl, at Intelligensen og Adelen skulde alliere sig; det er 
da virkelig den tredje Stands Periode siden Julirevolutionen; det 
var dog den skønneste Revolution, Verden har set. 

— Intelligensen skal ikke alliere sig med nogen; den skal 
gennemsyre Embedsstanden og regere Landet, sagde Amtmanden 
og brystede sig. — Jeg mener naturligvis den i Livets Alvor 
virksomme Intelligens, ikke den æsthetiske Eksaltation og Uklar- 
hed. Jeg kan huske denne Albrecht som en ung Fyr fra min 
Kandidattid. Det var saadan en radikal Oppositionsmand, der præ- 
kede Atheisme og sværmede for Heine. Den Gang klædte det 
ham, da han næsten var en Dreng. Nu lader han til at sværme 
for Adelen. Det er karakteristisk nok for en saadan æsthetisk Døge- 
nigt, at han priser Adelen, fordi den i Aarhundreder ikke har 
gidet bestille noget. Det kommer sikkert af en vis 'Sympathi; 
selv har han jo ikke kunnet eller gidet tage Attestats. 

— Aa, nu er De dog vist for stræng, Hr. Konferensraad, 
jeg mener, noget . . . lidt for stræng, sagde Byfogden. 

— Nej, véd De hvad, Etatsraad, var jeg strængere, saa fik 
ikke saa mange gamle Embedsmænd, der sorterer under mig. 
Lov til at blive i deres Embeder. 

Skønt Amtmanden sagde dette leende og, tilsyneladende ge- 
mytlig, klappede den gamle Byfogeds spidse, høje Skuldre, f6r 
dog en Gysen denne sidste gennem Marv og Ben. 

— Naa Doktor, tog Amtmanden igen til Orde, vil nu ikke 
De, poetice et eleganter, udbringe en Skaal i Curagao eller Char- 
treuse, naar vi skal have Kaffe? 

— Det skulde da være for Grevinden; det er en brillant, 
svulmende Junoskikkelse. At hun har kunnet være fornøjet med 
den lille Mandsling af en Greve! 

— Det er Skade, De ikke er Huslæge her, lo Amtmanden. 
Det er en frivol Race, de Læger; ikkesandt Etatsraad? 

— Jo — jo — det vil sige nogle af dem, mange er meget 
alvorlige Mænd, sagde den gamle Byfoged; endogsaa særdeles 
alvorlige. 



154 

Indvendig tænkte han derimod: Det er Tonen blandt de Em- 
bedsmænd, som man sender os fra Studenterforeningen! 

Den gamle Grev Egernskjold havde straks ved Udgangen fra 
Taflet taget Otto Holms Arm; de spadserede længe omkring i 
Havens Gange. 

— Naa — hvad siger Du til den Harangue af Hr. Albrecht, 
Otto? spurgte den gamle smilende. 

— Hvad Hamlet svarer Polonius, da han spørger ham, hvad 
han læser — Words, words, words! 

— Det interesserede mig paa en Maade at høre det, sagde 
den gamle Greve; det er første Gang, jeg har hørt en Prøve 
paa de Studentertaler, som navnlig i den skandinaviske Bevægelse 
har spillet saa stor en Rolle i Danmarks nyeste Politik. 

— Indholdet af denne sidste Tale var rigtignok af en anden Art. 

— Ja, men de samme Studerekammertheorier, der vidner om, 
at vedkommende aldrig har havt med praktiske Sager at gøre. 
Det er ligesaa umuligt af faa en Alliance i Stand mellem dem, 
der kalder sig de intelligente her i Danmark, og vore Herremænd, 
som at faa en dynastisk Union i Stand mellem de nordiske Riger, 
eller som at faa Slesvig inkorporeret i Kongeriget. Men lad os 
ikke komme ind paa Politiken, jeg har havt Ærgrelser nok af den ; 
gid jeg ikke maa opleve, hvad jeg frygter. I mine unge Dage 
var det en Maksime, naar man i Politiken vilde virke for et 
Maal, at arbejde i Stilhed, kun tale, hvor det kunde nytte, men 
ellers tie; nu raaber man sine Hensigter og mest vidtrækkende 
Planer ud til alle Verdens Hjørner og tror at sætte dem igen- 
nem ved det, man nok her hjemme kalder det levende Ord. — 

— Men sig mig oprigtig. Onkel, hvis det er Din Mening, 
saa har Du den jo ikke i Kraft af en Erfaring fra idag eller 
igaar — hvorfor har Du ikke selv for længe siden trukket Dig 
tilbage? 

— Aa — jeg burde vel ogsaa have gjort det, min Ven. 
Dels var det vel af Egoisme, jeg blev saa længe paa min Post; 
jeg var vant til at leve i visse Kredse, i en evropæisk Hoved- 
stad, og kunde daarlig forsone mig med at tage hjem og se de 
Forhold nær ved, som var mig saa lidet opbyggelige en distance. 
Dels troede jeg virkelig, at jeg endnu kunde gøre nogen Gavn. 
Det er ikke fordi jeg tiltror enten mig selv eller den Slægt Di- 
plomater, hvortil jeg hører, nogen eminent Dygtighed, men vi 
har en vis Routine, en vis savoir-vivre diplomatique, som ikke er 
saa ganske at foragte. Et Par Hænder med malpropre Negle, der 



155 

undtagelsesvis trækkes op af Lommerne, en Holdning, som om 
man havde baaret Slaabrok den meste Del af sit Liv, vækker nu 
en Gang Anstød i den diplomatiske Verden; ved fremfusende 
Væsen og importun Tale fordærver man tidt en Sag. Det var 
Folk fra min Tid, der fik Landet flikket sammen, sidst det var 
gaaet itu; de moderne Politikere siger, at det er slet gjort; det 
er muligt; men de vilde slet ikke have kunnet udrettet noget, 
som Sagerne stod i Evropa, og jeg frygter meget for, at de vil 
bringe det hele til at gaa saadan itu, at det aldrig mere kan sys 
sammen. 

— Jeg skal ikke kunne modsige Dig, Onkel, sagde Otto, for 
jeg kender kun Politiken gennem Aviserne, der her som i Amerika 
serverer den, som det passer for de Partier, de repræsenterer. 
Men én Ting har unægtelig forbavset mig. Man proklamerer et 
Demokrati i Landets Grundlov — men medens man reformerer 
f. Eks. den latinske Skoleundervisning, lader man Almuens Un- 
dervisning blive staaende paa samme Trin som paa Frederik VI's 
Tid. I de Dage, jeg har været nede i Skovridergaarden, har jeg 
besøgt Bønder, som jeg kendte fra gammel Tid, og talt med deres 
Sønner, mine jævnaldrende, men de mangler alle Forudsætninger 
til at danne sig et selvstændigt Begreb om Sagerne, saa det vil 
være rent tilfældigt, hvem de paa en Valgdag giver deres Stemme, 
eller rettere, de vil blive et Bytte for hvem, der vil besnakke 
dem. Et demokratisk Samfunds første Betingelse er dog en op- 
lyst Almue. For en uvidende Vælger er politiske Rettigheder 
ikke den Snaps værd, som han sælger sin Stemme for. Men det 
har vore intelligente Demokrater aldrig tænkt paa. 

— Demokrater! udbrød Greven. De Folk har ikke været 
mere Demokrater i deres Hjerte, end jeg er det; det vil vise sig, 
naar de en Gang skal mødes med Konsekvenserne af det Demo- 
krati, som de proklamerede i en poetisk Rus. For deres Fantasi 
sto.d „le Peuple" som en mystisk, herlig, guddommelig Idé, ganske 
som for de franske Digtere i Trediverne. De kendte ikke vore 
Bønder, forstod hverken deres Trang eller deres Tankegang; de 
troede, at de vilde danse efter deres Parole som et corps de ballet 
efter Balletmesterens Program. Det Billede, de har dannet sig 
af vore Bønder, ligner ikke Virkeligheden mere end Personerne 
i Thaarups „Høstgildet", eller Landsbypigernes Tricotstrømper i 
Balletterne ligner vore Bønderpigers sorte Uldhoser. Det vil vise 
sig, at Bourgeoisiets Alliance med Almuen er en lige saa stor 
Fantasi som den, Hr. Albrecht foreslog, mellem Intelligensen og 

Aristokratiet. Hvordan er det? Sagde Du ikke, at den Mand 
havde været Din Lærer? Hvad Slags Menneske er det? 

— En Eksistens, gyngende som en Mosebund. Han kan 
blive begejstret for hvad det skal være; han snakker sig be- 
gejstret, som andre snakker sig arrige. Vi mødtes i sin Tid, 
efter at jeg havde forladt Skolen, fordi jeg interesserede mig for 
Mathematik, og han udgav sig for Mathematiker. Ja, han var en 
flink Elementarlærer, men har aldrig haft Ro paa sig til et Stu- 
dium. Endnu i hans Ungdom spillede Interessen for Literatur 
og Theater en vis Rolle i hans Kreds. Da kæmpede han for de 
reale og eksakte Videnskaber, medens han samtidig skrev Digte. 
Aldrig har han kunnet fuldføre noget. Han famler og piller ved 
al Ting, drejer og vender det, til han bliver ked af det, som et 
Barn af sit Legetøj, tager det op igen, naar han er i Humør til det, 
og har en vis Evne til at rive ganske unge Mennesker og vel ogsaa 
unge Damer med. Lad ham næste Gang forelske sig i en Gros- 
sererdatter, og han vil forsvare den borgerlige Kapitalisme. 

— Næste Gang? sagde Greven og saa stift paa Otto med et 
ganske lille Smil; er han da nu charmeret i en adelig Dame? 

— Hvor har Dine skarpe Øjne været henne. Onkel Otto? 

— Jeg kan mærke, at vort Facit stemmer overens, svarede 
Greven og klappede Otto paa Skulderen; jeg slutter da, at vi har 
regnet rigtig. Men jeg troede, at Du nu, efter at Du har købt 
den Gaard paa Fyn, kom hertil med Hensigter, som nok ere 
af* gammel Datum. 

— I det mindste er den Følelse, der ligger til Grund for, 
hvad Du kalder mine Hensigter, adskillige Aar gammel. Jeg er 
nu en Gang en Natur, der er meget usammensat, og naar en 
Følelse har faaet Tag i mig, kommer jeg ikke let fra den, saa 
lidt som jeg opgiver let, hvad min Vilje en Gang har bestemt; 
saadant noget vokser bestandig stærkere og stærkere frem i mig. 

— Har Du tænkt paa at optage en Kamp? sagde Greven og 
smilede igen. — Du véd, jeg er gammeldags i mine Anskuelser, 
og selv, om jeg ikke holdt saa meget af Dig, vilde det dog 
ærgre mig, om denne Albrecht . . . Har Du en strategisk Plan? 

— Foreløbig kun Fabius Maximus Cunctators. Alvilda er en 
af de tavse Enthusiaster, og der er Oppositionsaand i hende, men 
hun er en ærlig og kraftig Natur, og denne Egenskab haaber jeg, 
vil bringe hende til at forstaa, at Genstanden for hendes Svær- 
meri er meget uvederhæftig. Hendes Fantasteris Taage skal blot 
spredes. 

— Du er ældre i Sind end af Alder, Otto, sagde Greven; i 
Din Alder løb Sindet og Lidenskaben anderledes af med mig. 

— Du maa ikke tro, jeg har Fiskeblod i Aarerne, Onkel, 
svarede Otto; men jeg har lært nogenlunde at køre min Liden- 
skabs og min Fantasis Heste. Jeg har mere end én Gang, da 
jeg arbejdede ved en Jernbane i Sydamerika, staaet omringet af 
Udskud fra alle Jordklodens Lande, der brølede som vilde Dyr, 
og hvis skarpe Knive var nok saa slemme som Jaguarernes Tæn- 
der. Havde jeg da fulgt min første Indskydelse, vilde jeg i den 
størst mulige Fart have brændt alle de Skud, der var i min Re- 
volver, ind i denne Bunke Pak, og øjeblikkelig vilde jeg være 
bleven revet itu af den Mængde, som var tilovers. Men netop 
det, at jeg tvang mig til at vise mig aldeles flegmatisk og saa 
ligegyldig ud mod de løftede Knive uden at tage min Cigaret af 
Munden, gjorde at jeg kunde faa Magt over dem. Jeg havde 
havt en lille Forskole forinden som den tolererede Fætter her 
paa Gaarden; da var det, fordi jeg holdt saa meget af Alvilda, 
at jeg aldrig nænnede at gøre Skandale f. Eks. mod den gamle 
General, som jeg den Gang var rasende paa. Den Følelse for 
hende, har været det Baand, som gav mit Liv Sammenhæng og 
knyttede Fortid til Nutid ; naar jeg somme Tider var i Situationer, 
hvor jeg som Jeppe var nær ved at knibe mig i Armen og spørge, 
om det var „jeg", saa forsikrede det lille Pigebillede, som altid 
dukkede op for min Tanke, naar jeg manede det frem, mig om 
min Identitet. 

— Jeg mærker. Du tror paa Æren, min Dreng, sagde den 
gamle Greve og trykkede hans Haand; saa faar Du i Guds Navn 
være den Progressist og Fritænker, som jeg har faaet Indtryk af 
gennem Dine Breve til mig. 

Har Du faaet Indtryk af det? spurgte Otto studsende. 

— Du roste mig før for skarpe Øjne; nu maa jeg rose mig 
selv for min fine Næse, svarede Greven og lo. 

— Naa, siden Du har opdaget det. Onkel, sagde Otto, saa 
vil jeg da ærlig bekende, at naar jeg har villet fordølge for Dig, 
at jeg i meget afveg fra Dig, saa var det af Veneration for min 
Velgører, for en gammel Mand, i hvis Udviklingsaar ganske andre 
Anskuelser indaandedes gennem Tidens Luft . . . 

— Ja, ja, min Ven, lad nu det være godt. Men det er 
sandt — her paa Gaarden er jo Jordbunden beredt for Dig. Jeg 
talte for et Par Dage siden med Din Tante Charlot, som efter 
en begejstret Lovtale over Hr. Albrecht, halv ængstelig skildrede, 

hvorledes han med uimodstaaelig Veltalenhed beviste Nødvendig- 
heden af at forlade den gamle Tro, og hun ytrede sin Bekymring 
for, at han allerede havde vundet Alvilda for sine Meninger. 

— Aa — han er og bliver en Dreng, om han saa bliver 
halvfemsindstyve Aar, sagde Otto. Spørgsmaal, som er under 
diskussion mellem de største Tænkere i vor Tid, forhandler han 
med disse Kvinder, der er uden al Forberedelse til at vælge deres 
Standpunkt; Resultater, som maa vindes gennem Kamp, Studium 
og Arbejde, men som han er kommen til paa fjerde Haand, ser- 
verer han i en Salonkonversation og bringer Uklarhed og For- 
virring ind i Stedet for Klarhed og Ro. Intet gør en Sag mere 
Skade end disse løsgaaende Guerillabanditer. 

— Det er underligt, sagde den gamle Greve eftertænksomt; 
næsten de samme Ord sagde jeg. for 30 Aar siden om Legitimi- 
tetens Banditer i Frankrig. Hvor forskellige vi er, mærker jeg 
Blodsforvandtskabet imellem os, Otto. Hm! Din Moder opkaldte 
Dig ogsaa efter mig — ja nu ler Du indvendig ad min gammel- 
dags Mysticisme, som I jo kalder det . . . 

En af Jægerne kom løbende imod dem : 

— Jeg skulde melde Ekscellencen og Ingeniøren, at Kaffen 
var serveret i Pavillonen ; men jeg kunde ikke finde Ekscellencen 
og Ingeniøren . . . 

— Nu kommer vi, sagde Greven. 

Pavillonen var en hvid Rokokobygning med glaseret Tegltag, 
omgivet af en perlemalet Sandstensbalustrade, paa hvilken der 
vekselvis var anbragt Vaser, omslyngede af Stukguirlander, og 
Gudinder eller Nymfer i de mest forvredne Åkrobatstillinger, alle 
meget fede og med friserede Lokker, haandværksmæssige For- 
kludringer af berniniske Typer. Den bestod i det indre af et 
Kabinet og en stor Sal med hvidlakerede Paneler, omgivne af 
forgyldte snørklede Rammer, i hvis udbuede Hjørner der sad 
nogle store forgyldte Rosetklumper, om hvilke Avlsforvalteren 
hviskende bemærkede til en borgerlig Proprietær, at de lignede 
friske Hestepærer, hvad der glædede Proprietæren i den Grad, 
at han sagde: 

— Hør, Jakobsen, kan jeg liste mig ind til Dem og drikke 
Toddy med dobbelt Væge, inden jeg kører hjem? Kom snart 
over til mig og smag min ny Kognak. Det er s'gu bedre end 
saadan en kvart Snaps sliksød Likør. 

Herrerne nød et sybaritisk Velvære ved de udmærkede Ciga- 
rer og Kaffen, der skænkedes inde i Kabinettet af Grevinden og 

Komtessen. De sad magelig lænede tilbage i de højryggede Læne- 
stole, nippede til de smaa Likørglas med Curagao, Cacao, Char- 
treuse o. s. v., som Tjeneren fyldte paa det store runde Bord i 
Midten. 

Erfarne Dinerpraktikere forsikre, at netop denne Tilstand, Mid- 
dagsbordsrusens Fordunstningsproces ved Kaffen, denne begyn- 
dende Apathi, som dog det ved Likøren foraarsagede lette Chok 
forhindrer fra at gaa over til dvask Søvnighed, egenlig er Nydel- 
sens Højdepunkt, hvori Sindet kommer i en uendelig Harmoni 
med Tilværelsen, som om der intet ondt eller forstyrrende fand- 
tes i Verden. Skandalen ved Bordet var foreløbig glemt; selv 
Generalen havde fredelig foldet sine Hænder over Maven; hans 
Øjne stode paa Klem og saa helt milde ud; hans graa Knebels- 
bart bevægede sig for hans Aande som en Tot Græs for Zefy- 
rens Pust, og hans Stemme, der ellers lignede et Bashorns, fik 
noget af en dyb Obos blide Klang, da han henvendte følgende 
Replik til Kammerherren: 

— Man maa dog takke den gode Gud, at man ikke har faaet 
det værre i Verden, min kære Kammerherre. 

Pludselig lød der i ikke lang Afstand et sælsomt Forfærdelses- 
raab af flere Stemmer og en hurtig Klapren af Træsko over 
Stenbroen i et Gaardsrum, hvortil den Del af Haven, i hvilken 
Pavillonen laa, vendte ud, men kun fra Kabinettet kunde man se 
ud gennem Gitteret i denne Gaard, som en Laage førte ud til. 

Den lukkede Dør til Kabinettet blev reven op. Grevinden 
styrtede hen mod sin Mand og sagde: 

— Gud, Magnus, der er vist sket en Ulykke ved Brøndgrav- 
ningen derude. 

Alt, hvad der var nogenlunde bevægeligt, røg op fra det 
magelige Sæde, kun et Par meget gamle Herrer bleve siddende. 
Generalen kom ogsaa paa Benene; men inden nogen var naaet 
til Døren, havde Otto Holm gennemløbet Kabinettet og netop 
faaet Tid til at se Albrecht ved Alvildas Side i det aabne Vindue. 

— Kom med, Hr. Albrecht, raabte han i Farten. 
Grevinden, der nu kom til, hørte Raabet og sagde med 

bævende Stemme: 

— Aa bliv hos os, jeg er nær ved at dø af Angst. 

— Jeg gaar derud, sagde Alvilda; skynd Dem, Hr. Albrecht. 
Albrecht fulgte hende. I Gaarden var der en forvirret Løben 

frem og tilbage af Arbejdsfolk. Nogle raabte og skreg, andre 
stod og lamenterede foran et Hul i Jorden, hvor Sten og Muld 

laa i et forvirret Kaos. En Kone udsendte nogle Hvin, dyriske, 
vilde og gennemtrængende, og rev store Haartotter af sit Hoved. 
Otto ragede Stimlen til Side. 

— Her er en Brønd styrtet sammen, sagde han, henvendende 
sig til en Mand, der stod og stak med en Spade i den sammen- 
styrtede Jord. 

— Ja, er det ikke mageløst at, tænke sig. Der var nu Lars 
Persen som er Brøndgraver af Profession, og han sagde til 
Smedens Søn Søren Madsen, at det lige godt . . . 

— Sludder, sagde Otto. Da han havde kastet et Øje paa 
den sammenstyrtede Masse, sagde han: 

— Hid med Planker og Økser! der er ikke Tømmer nok 
der. Hvad Fanden staar Du der og stikker med Spaden for? 

— Der er to Mænd begravede dernede, og . . . 

— Naa, vil Du begrave dem helt? Væk med Spaden. Ingen 
maa røre ved Jorden, før vi har Tømmeret i Orden. 

Otto lagde sig ned paa Jorden. Nede fra lød Hyl og Klynken. 
Imidlertid var Selskabet kommet til. Der stod dé sorte Kjoler 
med de flunkende Ordener forpaa og med de gyldne Kammer- 
herreknapper bagpaa mellem grove, skidne Skjorter og islandske 
Nattrøjer; de lakerede Støvler mellem lerovertrukne Træsko og 
gule Uldhosesokker af det aller uappetitligste Udseende. Albrecht 
borede sig Vej igennem Skaren; Alvilda havde uden at vide, 
hvad hun gjorde, grebet hans Haand, som hun trykkede i kon- 
vulsivisk Angst. 

— Her maa iles, sagde han, ellers kvæles han dernede af 
Kulsyren. 

— Der er to Mennesker dernede, jamrede Konen, og den 
ene, det er min Mand. 

— Var der forgiftet Luft i Brønden, sagde Otto, saa vilde de 
være blevne kvalte for længe siden. De kan jo høre dem skrige 
der nede. Nej de maa holde ud en tre fire Timer, før naar vi 
ikke ned til dem. Men hvor kan man bære sig saa bestialsk ad 
at grave den gamle stensatte Brønd dybere? Hvad er det for 
noget Fedteri, i Stedet for at anlægge en hel ny Brønd med 
ordentlig Lad og forsvarlige Stivere? 

— Ja, det er efter Generalens udtrykkelige Ordre, bemær- 
kede Avlsforvalteren ondskabsfuldt; jeg sagde nok, det gik aldrig. 

— Saa skulde De s'gu heller ikke have taalt det, min gode 
Mand, sagde Otto. Avlsforvalteren mukkede noget og trak paa 
Skuldren. 

Atter borede en uhyggelig, dæmpet, forvirret Hylen sig op gen- 
nem Jorden, den besvaredes med hjerteskærende Veklager fra 
nysnævnte Kone. 

— Maa jeg bede alle dem gaa deres Vej, som ikke forstaar 
sig paa at grave og at sætte Stillads, sagde Otto. De staar i 
Vejen for Folkene. Der kommer de med Tømmer. 

Vrimmelen spredte sig. Kun en Proprietær, A visforvalteren, 
Albrecht og Alvilda bleve tilbage foruden Arbejdsfolkene. Otto spurgte : 

— Vil Alvilda og Hr. Albrecht arbejde med? 

— Jeg bliver, svarede Alvilda. 

— Vær saa god! sagde Otto. 

— Der maa gøres noget, for at de kan faa Luft dernede, 
sagde Albrecht og søgte at lægge Myndighed i sin Stemme. 

— Vær saa god, saa gør noget, svarede Otto flegmatisk. — 
Hid med Tømmeret, Folk. Det var Ret, Vilhelm! Du slæber med. 

— Aa, hvor han er raa, hviskede Komtessen til Albrecht, 
hvilken Kulde lige over for Menneskeliv! Gør noget, tag De 
Kommandoen. 

— Kan der ikke anbringes en ... en Sprøjteslange med 
Luft ned til dem? spurgte Albrecht en Mand, der med en Økse 
huggede Tømmeret til. 

Den tiltalte vedblev at hugge og saa flygtig op paa Albrecht; 
han sagde intet, men Svaret: „Sludder" laa i hans Mine. 

— Men Mand dog! Er De Tømrer? raabte Otto til en anden, 
der ogsaa arbejdede paa Tømmeret — tror De, De staar og kløver 
Pindebrænde? og i en Ruf var Øksen reven ud »af hans Haand; 
Otto smed sin Kjole, bukkede hen mod Alvilda og sagde spydig: 

— Komtessen maa undskylde min Dristighed, — hvorpaa han 
smøgede Skjorteærmerne op over Albuen, viste et Par haarrige 
Arme med forsvarlige Muskler og Sener og bearbejdede Tømmeret 
med en Hurtighed, saa Øksebladets Form flød sammen i noget 
ubestemmelig blinkende, der susede gennem Luften. 

Det slog Folkene. 

— Hille den slemme Jøde, hviskede den før saa fornærmede 
Landsbytømrer til en Nabo; saadan Haandelav lærer man kun i 
de udlændige Lande. 

Komtessen ærgrede sig over, at det ikke var muligt at faa 
Albrecht skudt frem til Ekspeditionens Chef. Hun havde just 
ikke ønsket at se ham staa og hugge til i Skjorteærmer, men 
myndig fra en Forhøjning lede en Udgravning, selv styrte sig i 
den farefulde Grube og redde de begravede Mennesker. 

s. Schandorph: Romaner. I. U 

— Men maa de Mennesker der nede ikke dø? spurgte hun 
ud i Almindelighed til de arbejdende. 

Ingen svarede, man hørte kun Øksehuggenes korte Slag som 
et hurtig arbejdende Aandedræt. Otto var færdig med sit Tøm- 
mer længe før de andre. 

Brøndens Sten havde styrtet næsten den ene Halvcirkel af 
Trærammen ned, men den anden stod endnu. Langs den ned- 
styrtede Side lod nu Otto med Forsigtighed lægge en Ramme i 
stærk skraa Retning, som derpaa ved parallele, over hinanden 
liggende Smaastivere forbandt den nye med det tiloversblevne af 
den gamle Ramme, og som Sprængbuer stemte mod Jordens 
Tryk fra begge Sider. Men der gik lang Tid dermed, thi Spaden 
maatte bruges med den største Forsigtighed, for at Jorden ikke 
skulde knuse det Loft, som Otto sluttede, at det først af Jorden 
nedrevne Tømmer maatte danne over de begravede Mennesker, 
og som foreløbig var deres eneste, usikre og svage Værn mod 
den visse Knusningsdød. Arbejdet, hvori den nys nævnte Pro- 
prietær og Avlsforvalteren ogsaa tog Del, blev drevet med en 
tavs Alvor; de Ord, der faldt, gjaldt kun tekniske Details, som 
hverken Alvilda eller Albrecht forstod noget af. Mørket var 
kommet, og nogle Lygter oplyste Terrænet i snævre Kredse om- 
kring hver Lygte. Albrecht var for længe siden ked og led af 
det hele. Dette langvarige, sejge, satte Arbejde kunde ikke ved- 
ligeholde den Spænding, som Indtrykket af de to Menneskers 
Livsfare eller Død straks havde sat ham i, men da Alvilda ikke 
gjorde Mine til at gaa, men med Interesse fulgte Arbejdet og 
ofte nærmede sig det dybe Hul, som man nu havde faaet gravet, 
saa nær, som muligt, fulgte han hende. Naar hun bøjede sig 
ned mod Gruben, vaktes han til Liv ved at studere den gyldne 
Glans, som Lygteskæret bredte over hendes Ansigt, og den hvide 
Kjoles effektfulde Fremdæmren af Mørket. 

Pludselig hørtes Ottos Stemme nede i Gruben: 

— Kan I høre dernede? Er I levende? . . . Godt, nu lidt 
Taalmodighed, Børn ; rør Jer ikke, hold Jer ganske stille, til jeg 
siger, at I skal tage Plankerne væk. 

Derpaa raabte han til dem oppe over Jorden: 

— Jeg skal have en rask Mand til her ned, som ikke er 
bange for sit Skind. Nu haster det. Planken er dreven ned til 
Folkene i Brønden. 

— De skal gaa derned, Albrecht, sagde Alvilda og puffede 
formelig til ham. 

Der randt en Kuldegysning gennem alle hans Nerver, da hans 
Blik saa ned i det sorte Hul, hvori en Lygte blinkede som en 
blodrød Prik. 

• Enhver af Folkene vilde sikkert have lystret og være steget 
derned, men enhver saa ogsaa helst, at en anden gjorde det; 
thi skete der blot det mindste Skred i det nylig udgravede, var 
det deres Død. Albrecht samlede alt sit Mod, men han kunde 
føle Benene ryste under sig paa de øverste Trin af den vaklende 
smalle Stige, som man havde surret fast til to Opstandere, der 
vare drevne ned i Jorden. Han saa ned, og det svimlede for 
ham ; den ved Lygteskæret i Mørket utydelig fremdukkende Skik- 
kelse dernede syntes ham at dreje sig rundt i en uendelig Dybde, 
skønt hans Forstand sagde ham, at den kun kunde være lidt 
over en halv Snes Alen fra ham. 

— Træk dog Deres Kjole af, sagde Alvilda utaalmodig. 
Instinktmæssig adlød han, kastede Kjolen op ad og begyndte 

sin Nedstigning. 

Nu hørtes atter Ottos Stemme: 

— Den, der er øverst oppe, skal tage imod den første Mand, 
der skal hjælpes op. Han har faaet Hovedet forslaaet, og den 
ene Arm knust. 

Som belyst af et Lyn fremtraadte for Albrechts skræmmede 
Fantasi den af Blod dryppende, lemlæstede Skikkelse, der skulde 
overleveres ham. I panisk Rædsel raabte han: 

— Jeg kan ikke — jeg faar ondt — Luften fra Brønden . . . 
den kvæler mig . . . Brønden styrter sammen! . . . 

Han havde netop Kraft til at arbejde sig op ad de faa Trin, 
han var stegen ned af, men ikke saa snart havde han naaet 
Jordens Overflade, før han faldt afmægtig om i det vaade Muld 
og Ler. 

Alvilda blev staaende ubevægelig ; det var som hendes Aande- 
dræt frøs fast i hendes Strube. Lygten, som en Mand holdt, der 
knælede ned ved Siden af hende, medens han saa ned i Hulen, 
oplyste hendes dødblege Ansigt, og en tæt Masse af Fortvivlelse 
og Foragt lagde sig Knugende paa alle hendes Tanker. Hun 
sendte ikke et Øjekast til den Mand, der laa bevidstløs i Skarnet 
for hendes Fødder. 

Avlsforvalteren havde taget den ved Albrechts Forsvinden 
ledig blevne Plads. Nu blev den saarede Arbejdsmand forsigtig 
hivet op fra Mand til Mand og bragt i Seng. Der var naturligvis 

II* 

straks sendt Vogn efter Lægen. Den anden var sluppet med 
mindre betydelige Kontusioner og kunde hjælpe sig selv op. 

Da Otto kom op, var hans Skjorte blodig foran paa Brystet, 
hvor den saarede Mands Hoved havde hvilet; Blodet løb ned ad 
hans blottede Arme, som han havde revet itu paa Søm og 
Splinter; hans Benklæder vare fulde af Ler og Dynd. 

Alvilda fér imod ham, greb begge hans saarede og smudsige 
Hænder, saa fast og alvorlig paa ham og sagde: 

— Tak — Otto — Tak ! 

— Selv Tak, svarede han tørt og saa tvivlende og hurtig 
paa hende. Alt gik jo godt efter Omstændighederne. Armen 
paa den første Mand er kun brækket, og jeg tænker ikke, Hullet 
i Hovedet er saa farligt, siden han lever endnu. Men hvad 
Fanden er det der ligger? Blev De daarlig, Hr. Albrecht? Hjælp 
dog Manden op, I Drønerter, og giv ham hans Kjole paa. 

— Otto, sagde Komtessen atter, kom med mig! Lige som 
Du er, skal du gaa med mig op, hvor alle Gæsterne sidder; jeg 
skal fortælle, hvordan Du har vovet Dit Liv, mens de . . . 

— Tys, tys, Alvilda, lad os ikke give Operascener. Nej, nu 
gaar jeg op og vasker mig, saa kommer jeg maaske ned siden. 

Modløs og mat slap Alvilda hans Haand, som hun paa ny 
havde grebet. Otto løb op bag om Bygningerne; Albrecht var 
ført bort; hun saa sig om, alle Folkene vare ogsaa borte. Hun 
følte Forladtheden og Ensomheden smertelig, da hun, kuldesit- 
rende, med Armene fast knugede mod Brystet, gik ene gennem 
de mørke og tavse Gaardsrum op paa Hovedbygningen. Fra 
Vestibulen hørte hun de rejsefærdige Gæsters højrøstede Tale, 
saa hørte hun Vognene rulle op ad Stenbroen; hver Lyd gjorde 
ondt i hende. Nu var hun endnu mere bange for Selskab end 
for Ensomheden. Hun gik uden om Facaden op ad en Dør i en 
af Fløjene. 



XX. 

Efter at Middagsgæsterne havde forladt den uhyggelige Scene 
ved Brønden, havde de paa ny spredt sig i Salene eller i Haven. 
Den gamle Grev Egernskjold var gaaet tilbage til Pavillonen for 

at hente sin Paletot, som han i Ilsomheden havde glemt. Han 
saa, da han kom ind i Salen, at Døren stod aaben til Kabinettet, 
og fattede den Beslutning at gaa derind, for, hvis Grevinden var 
der, at meddele hende, at de begravne Folk sandsynligvis vilde 
kunne reddes, samt lejlighedsvis stemme hende til Gunst for Otto 
ved at tale om hans dygtige og behjertede Opførsel. 

Han fandt hende siddende paa en Tabouret henne ved Vin- 
duet. Hendes Øjne saa ud, som hun havde grædt, og hendes 
ophedede Kinder vidnede om Sindsbevægelse. Den gamle Greve 
sagde ved sig selv: 

— Saadan ser man ikke ud, naar man sidder i Angst for 
Menneskeliv. Her er noget andet paa Færde. 

— Om Forladelse, kære Charlot, sagde han høflig bukkende; 
jeg vilde blot tage min Paletot der inde og ved samme Lejlighed 
sige Dig, at der næppe er Fare for de to Mænds Liv . . . jeg 
ser, Du er inkommoderet — og han gjorde Mine til at gaa. 

— Hør, Onkel Otto, sagde Grevinden hurtig. 

— Jeg hører, kære Ven. 

Grevinden løftede Brystet, aandede med et lydeligt Suk som 
en, der tager en fortvivlet Beslutning, og udbrød: 

— Hvad vilde Du sige til en Mesalliance i anden Generation 
i Træk af den Egernskjoldske Familie? 

Derpaa rejste hun sig med pathetisk Højtidelighed og stillede 
sig rank oprejst lige foran den gamle Diplomat. 

Denne mødte hendes Blik med sit lyse, milde og rolige Øje, 
forandrede ikke en Mine, men rykkede to Stole frem og sagde: 

— Den Sag maa vi drøfte i al Rolighed. Hvor Du er be- 
væget, mit Barn! Du, som ellers er saa stille og rolig. Mesalli- 
ance i den Egernskjoldske Familie? Lad mig se — det kan jo 
kun være Alvilda. 

Grevinden nikkede langsomt og højtidelig. 

— Hvad siger Du til en saadan Sorg? Vor eneste Datter! 
Greven pegede paa den ene Stol, og først da Grevinden 

havde sat sig, satte han sig paa den anden og sagde: 

— Ja, ser Du, kære Charlot, jeg har jo ondt ved at følge med 
Tiden, den løber fra mig; jeg er en meget podagristisk Bedøm- 
mer af den unge Slægts hurtige Løb og Sætten over alle Barri- 
erer i vor hyggelige, gammeldags Manege. Om en Snes Aar 
vil maaske Ordet Mesalliance være en tom Lyd, som man ikke 
kan forbinde nogen fornuftig Forestilling med. Jeg troede ellers. 
Du hældede til den moderne Opfattelse, mere end jeg. 

Grevinden blev forlegen; hun følte sig ikke fri for af og til 
at have koketteret med lidt Frisind i Samtaler med sin Mands 
Farbroder og andre Adelsmænd af den gamle Skole. Hun stam- 
mede: 

— Men saadan en Forbindelse er . . . altid . . . vanskelig 
. . . der er saa mange Hensyn . . . 

— Ja, deri har Du Ret, sagde Greven. Hyggen, Roen og 
Harmonien kan lide meget derved, og for saa vidt er der noget 
særdeles rimeligt i, at saadanne isolerede Smaakon ven tikler som 
adelige og Jøder helst gifte sig med „voresses" Folk. Ja, ja, jeg 
mener, hvad jeg siger (her gjorde han en beroligende Gebærde, 
da han saa, at Grevinden mistænkte ham for at raillere). Men 
der kan komme noget, der er stærkere end alle saadanne Hensyn, 
ligesom der i Historien kan opstaa geniale Individer, som man, 
enten man vil eller ej, maa give Ret lige over for det bestaa- 
ende. Har Kærligheden hos de to en saadan Styrke, en saadan 
Ild, at det vilde være det samme som aandelig at myrde ved- 
kommende at forhindre Forbindelsen — ja, saa maa man bøje sit 
Hoved og sige: Guds Vilje ske! 

Grevinden bed sig i Læberne; hun vidste ikke, hvad hun 
skulde sige. Greven vilde atter komme hende til Hjælp. 

— Men er det blot en Kaprice, en Øjenforblændelse, en 
Frugt af Kedsomhed og Trang til at fylde Fantasien med noget . . . 

Grevinden greb ham heftig i Armen: 

— Hvad siger Du, Onkel Otto, hvor véd Du? . . . 
Greven fortsatte: 

— Som det vel er Tilfældet med Tilbøjeligheden for denne 
livfulde unge Mand med de usædvanlige Meninger og de farlige 
Evner. 

Grevinden rejste sig, løftede Armene og de knyttede Hænder 
opad og raabte: 

— Jeg hader, jeg afskyr, jeg foragter det Menneske! 

Den gamle Mand lagde Haanden tungt paa hendes Skulder, 
pegede med en vis Myndighed paa Stolen og sagde bestemt: 

— Nej, Du gør ikke, Charlot: ellers kom Du ikke i en for 
Dig saa unaturlig Sindsbevægelse ved at tænke paa ham og 
tale om ham. 

Det var som hvert Træk i Grevindens Ansigt forstenedes ved 
det alvorlige, gennemtrængende Blik, der ledsagede disse den 
gamle Greves Ord. Lidt efter overfaldt en Rysten hendes Legeme. 

Den gamle Mand rykkede sin Stol tæt hen til hende, tog hendes 
Haand, klappede den som et Barns og sagde med et lille Smil: 

— Maa jeg gøre Dig et Samvittighedsspørgsmaal, kære Charlot? 
Er Du ikke en syv otte og tredive Aar? 

Grevinden saa angst og undselig op paa ham og nikkede. 

— Om ikke mange Aar vil Resignationen ikke mere være 
Dig vanskelig. Jeg véd, at Du aldrig har havt nogen straalende, 
af smukke Illusioner belyst Ungdom. Maaske kunde Din mange- 
aarige Resignation paa personlig Lykke have baaret kraftigere 
Frugter i en Virksomhed, som Din Stilling gav Lejlighed til, 
men ingen kan forcere et Menneske ud over dets Natur. Men 
husk paa én Ting, mit Barn. Det er muligt, at den Menneske- 
race, som vi med Ret eller Uret har været glade ved at tilhøre, 
snart har udspillet sin Rolle; jeg véd det ikke, men somme 
Tider synes jeg, at et og andet peger hen derpaa. Men vi frem- 
skynder selv vor Undergang, hvis vi skejer ud fra det, vi selv 
mener, vi staar i et eget Forhold til, Æren. Skal Stumperne af 
vore sønderslaaede Skjolde om kort eller lang Tid sankes sammen 
som Museumskuriositeter, lad saa de besøgende dog kunne finde 
et enkelt, hvor der ingen Pletter kan opdages; der er desværre 
nok af den Slags Skjolde i alle Evropas Lande, hvor den megen 
Rust fortæller snart om Svindleri, snart om Ægteskabsbrud. 

Helt opløst og slappet var Grevinden sunket sammen; uden 
at hun vidste det, var hendes Hoved faldet ned paa den gamle 
Greves Skulder. 

— Den Sag med Alvilda kommer der vel nok Rede. paa, 
sagde han. Lad os frem for alt ikke gribe ind med klodset 
Haand, ellers gør hun ligesom sin salig Tante, Ottos Moder. 

• . . Jeg trænger meget til The, lød General Bilbachs Stemme 
ude fra det store Værelse i Pavillonen. Er her ingen? 

Den gamle Greve gav Grevinden Armen. Hun samlede sig, 
tændte en Lampe og gik gennem Haven op i Huset, ledsaget af 
sin Mands Onkel, der, inden de gik, raabte ud til Generalen: 

— Jeg har havt noget at tale med Charlot om. Du maa 
have Taalmodighed, min Ven. 

For den gamle Grev Egemskjold havde Generalen en vis 
Respekt; han strøg sit Skæg, drejede sig om paa Hælen og begav 
sig op til Hovedbygningen ad en anden Vej. Generalen var des- 
uden for optaget af én Tanke, til at han havde rigtig Samling til 
at tænke paa andet. De Bud, som tidt vare blevne sendte ned 
til Brøndstedet for at berette, hvorledes det gik, og som af Ge- 

neralen modtog Ordre til at kalde Komtessen op, fortalte, at hun 
og „Informatoren" vilde blive, til det hele var endt. 

— Hører Du, Magnus? hviskede Generalen til Greven. Din 
Datter staar dernede alene med Huslæreren blandt det simpleste 
Tyende her paa Gaarden? 

— Ja, det er . . . det er . . . aldeles upassende. 

— Men det er heller ikke passende, at nogen af os gaar 
ned og kalder hende op. Det kan aldeles ikke gaa an. 

— Nej — det har Du s'gu Ret i. Hvad Pokker skal vi gøre? 
Han begynder at genere mig, den Fyr, den Albrecht. 

— Det var dog maaske paa Tide at distancere ham, Magnus. 

— Ja, efter det forbandede Sludder ved Bordet er jeg rigtig- 
nok yderst opbragt paa ham. For det var vel dog egenlig en 
Fornærmelse mod mig? 

— Ja, mod hele Dit Selskab paa dem nær, som ikke er af 
Familie. 

— Du . . . jeg tror . . . jeg tror, jeg i Aften vil skrive en 
Opsigelse til ham og saa lade Peter Tjener bringe den op til 
ham ganske tidlig i Morgen. 

— Bien! Jeg har beredt mig paa at tale et meget alvorligt 
Ord med Din Datter. 

— Men hør. Onkel Hellmuth, skulde vi ikke tale med Onkel 
Otto om det? 

Denne Idé syntes Generalen ikke om. 

— Hm — nej, Magnus, det skal Du ikke. Otto Egernskjold 
er saa . . . saa svær at dechiffrere . . . saa komplikert . . . jeg 
nægter ikke, han er en meget klog Diplomat, men han har en 
hel anden diplomatisk Methode end jeg . . . ser Du, jeg forener 
Soldaten med Diplomaten, og her maa gøres et coup de main, 
forstaar Du? 

— Ja, ja, gør som Du vil, sagde Greven, lettede sin Bekym- 
ring ved et Suk, knejste derpaa og saa barsk ud. 

Imidlertid blev Generalen tørstig, foretog sin Ekspedition efter 
Theen, som blev serveret en halv Times Tid derefter af Grev- 
inden oppe paa Hovedbygningen i et Kabinet, hvor den gamle 
Grev Egernskjold igen hele Tiden sad hos hende. Imidlertid trak 
Tiden ud; Gæsterne lavede sig til at køre hjem, men hverken 
Alvilda eller Albrecht viste sig. Generalen fandt, at nu gik det 
over alle Grænser. Han tog Hat og Havelock paa og havde i 
Sinde at begive sig ned til Brønden og rigtig ydmyge Huslæreren 
i det „øvrige Tyendes" Nærværelse. Nu traf det sig, at han tog 

Vejen ned ad en Sidetrappe, der gennem en lille Forstue førte 
til den Dør, mod hvilken Alvilda styrede sin Vej for at gaa op 
til sit Værelse. Som han var kommen ned i den lille Gang, gik 
Yderdøren op, og ved den lille, paa Væggen hængende Lampes 
Skin saa han Komtessen med et forstyrret, vildt Udtryk i hver 
Mine og med Haaret i Uorden fare lige imod ham. Begge stand- 
sede. Alvilda vilde omgaa Generalen, men denne stillede sin 
brede Figur midt paa Trappens nederste Trin og sagde med den 
dybeste Bas, han kunde præstere: 

— Alvilda, Alvilda, hvor kan Du saaledes glemme, hvem Du 
er? Lehnsgreve Egernskjolds Datter gaar og spadserer om i 
Mørket med et af Gaardens Tyende, som har fornærmet hendes 
Fader og hans Selskab ved Middagsbordet. 

Komtessen følte sig i dette Øjeblik som et jaget Vildt, der 
af forfølgende Hunde er spærret fra enhver Flugt; Blodet susede 
for hendes Øren, det gnistrede for hendes Øjne; det vildeste, det 
mest fortvivlede laa nærmest for. Uden at hun selv vilde sige 
det, var det, som en uovervindelig Magt lagde hende Ordene i 
Munden, da hun raabte: 

— Den Mand er min Forlovede. 
Generalen var nær gaaet bag over! 

— Alvilda, brølte han som en saaret Tyr, er Du gaaet fra 
Forstanden? 

— Ja, maaske. For jeg vil føre Krig med Jer alle, med Jeres 
usle Trældom under taabelige Former, mod Jeres Døvhed og 
Blindhed for alt, hvad der hedder Aand, mod Jeres fejge Angst 
for at lade den sande Menneskenatur bryde frem. Jeg vil ikke 
være Fange; jeg river Jeres Lænker itu. 

Hun hørte sin egen Stemme lyde i Rummet, som var det 
en fremmeds ; hun vidste ikke, om hun skød Generalen til Side, 
eller han gav Plads, men hun ilede aandeløs op ad Trappen, saa 
højt hun kunde komme. 

Generalen blev staaende med aaben Mund og stupid opspilede 
Øjne. Længe stod han saaledes og gloede paa de kalkede Vægge, 
hans Mund begyndte at dirre krampagtig, til den endelig kunde 
artikulere disse i den dybeste Bestyrtelse udtalte Ord: 

— Revolutionens skinbarlige Djævel har besat dette Hus! 
Derpaa gik ogsaa han op. I sit forreste Værelse vækkede 

han den slumrende Kristoffer med et voldsomt Brøl, som lettede 
alt det, der væltede sig om i hans Tanke af Forbavselse, Forbit- 
relse og fortvivlet Raadvildhed. 

Kristoffer skruede Lampen op og skottede med en Blanding 
af Frygt og Nysgerrighed til sin Herres højst uregelmæssige Ud- 
tryk, men denne sagde: 

— Hjælp mig straks i Seng, men Du vover ikke at tale et 
Ord til mig. 

— Nej Gud bevare min Mund, Hr. General, for . . . 

— Ikke et Ord! afbrød Generale*i stampende i Gulvet. Kri- 
stoffer maatte tie; først da Generalen var kommen til Ro, og han 
selv skulde til Sengs, sagde han hviskende til sig selv: 

— Ja, jeg skal nok faa det opsnuset. Det var ikke for ingen 
Ting, at den gamle Greve sad saa længe med Grevinden der 
nede i Pavillonen ; det saa jeg gennem Vinduerne ; jeg kunde 
ikke høre, hvad de sagde, men hun græd, og han saa ud, som 
han gav hende en Afrøfling paa den Maade, som den Slags Folk 
kan gøre det. Naa — og saa Komtessen, der vilde jage Infor- 
matoren ned i Brønden, fordi hun nu er ked af ham og er for- 
libt i Fætteren, som hun greb om Hænderne ligesaa beskidt, 
som han var. Jeg skal nok faa det hele lagt sammen, saa der 
kommer en Reskultat ud af det. 



XXI. 

Medens Alvilda nu aandeløs standsede paa den øverste Trappe- 
afsats, tog hun lige som et Tag i sig selv for at faa Orden i sit 
Indre, hvor alt laa hulter til bulter som Stykkerne af et med 
Vold opbrudt og sammenrystet Tankespilsbillede. Men neppe 
fik hun formuleret det Spørgsmaal, hvad hun vilde have gjort, 
hvis Otto var kommen hende sympathetisk imøde, før hun, for- 
færdet for et hvilket som helst Svar, afbrød hele den begyndte 
Tankeproces, og gav sig den underlige, meningsløse Tvang i 
Vold, der havde lagt hende de skæbnesvangre Ord til Generalen 
paa Tungen. Ganske mekanisk gik hun højere og højere op, 
indtil hun naaede den lange Korridor paa anden Sal, der var 
en Kvistetage, hvori der baade var Værelser, der laa i Midten, 
med Vinduer ud til Gaard- og Havefagaden, og i hver af Side- 
fløjene. Hun havde ikke været der, siden hun var Barn, thi 
Værelserne anvendtes kun til Gæstekamre med Undtagelse af 

Huslærerens to, der laa i Fløjen til venstre for Trappeopgangen. 
En eneste Lampe oplyste kun svagt den lange Gang. Alvilda 
saa sig om til alle Sider, lyttende og spejdende. Hvad vilde hun 
her? Heller ikke Svaret herpaa turde hun afvente. I listende 
Løb paa Taaspidserne f6r hun gennem Korridoren, hvor hendes 
hvide Kjoleslæb fejede langs det mørke Gulv, og styrede lige hen 
mod Albrechts Dør, som hun bankede stærkt paa. Den blev 
reven op, og Albrecht stod slaabrokklædt for hende. Han skif- 
tede Farve og ravede et Par Skridt tilbage. Alvilda stod ube- 
vægelig paa Tærskelen og sagde under Hjerteslagets stærke 
Akkompagnement af hvert Ord: 

— Jeg vil bort. De møder mig Klokken ét i Nat ved den 
lille Laage. Og med den samme Forfærdelse over at høre sin 
Stemme, som hun før følte, vendte hun sig brat, uden at lukke 
Døren, og ilede gennem Gangen ned ad Trappen, uden at vende 
sig eller se til nogen Side. 

Albrecht stod et Øjeblik fortumlet og saa efter hende. Da 
den hvide, lette Skikkelse var bleven borte, gik han tilbage i 
Stuen og satte sig ved Bordet med Hovedet hvilende i sine 
Hænder. 

Efter Affæren ved Brønden havde han følt alle Strænge 
brustne i sig; den samme sløve, gnavne Ligegyldighed, som havde 
været hans normale Sindstilstand i flere Aar, før den uventede 
Huslærerepisode indtraf, var atter dalet ned over ham som en 
klam, tungt rugende Sky. Siden han kom op paa sit Værelse, 
havde han ligget ubevægeligt paa sin Sofa. Han havde naaet 
at dysse sig hen i en Halvblund, hvori han kæmpede med svagt 
fremdæmrende Drømmeudkast, som han jog bort ved at aabne 
Øjnene og se paa Lampen, der stod paa Bordet foran hans Sofa, 
saa lukkede han dem, og saaledes var han bleven ved et godt 
Stykke Tid. Da den stærke Banken lød paa Døren, havde han 
havt Lyst til at skrige; han søgte at imødekomme denne Lyst 
ved en gnaven Ed. 

Nu kom der Bevægelse nok i hans Sind. Først syntes hans 
Mod at løfte sig rankt. Det eventyrlige i Alvildas Kommen og 
Gaaen og hendes Bud at flygte med ham fyldte hans Fantasi. 
Det gamle Billede, der saa tit havde malet sig for ham af ham 
selv som Menestrellen, der vinder Borgfrøkenen, traadte atter 
frem i Farvens og Lysets Liv. Han rejste sig fra sit Sæde og 
gik nogle Gange frem og tilbage paa Gulvet; hans Øje spillede 

livlig om. Derpaa flyttede han Lampen hen paa Skrivebordet, 
greb en Blyant og henkastede følgende Strofer: 

Nu afsted til en Flugt med din tro Troubadur 

i Guds store Natur! 
Du skal lade tilbage den knugende Sorg 

i den hjemlige Borg! 

Hvis Du drives til Graad under Mindernes Tvang, 

stemmer højt jeg i Sang; 
hver din Taare skal tone saa klart i sit Fald 

som mod klangrigt Metal. 

Saa afsted til en Flugt med den viftende Vind 

under Syvstjernens Skin! 
Nu afsted gennem Lunden i vingelet Gang 

under Gitarens Klang! 

Og de Liljer og Roser, jeg snor om min Hat 

i den kølige Nat, 
skulle læskes ved Dug i det hvidnende Gry, 

skulle dufte paa ny. 

Hymenæerne klinge fra Krattet ved Aa, 

og Kærminderne blaa 
har baldyret saa pragtfuldt vor opredte Seng 

paa en fløjelsblød Eng. 

— Det skal være vor Opsang, udbrød Albrecht og begyndte 
at nynne en Melodi. 

— Hm! hm! Rytmerne er næsten en Gentagelse af min 
gamle Korsarvise. Det var kedeligt! 

Han fik en Følelse af at have spillet sin bedste Trumf ud, 
og samtidig meldte Erindringen om hans nylige Nederlag ved 
Brønden sig som et prikkende Sting. Han gik hen og lukkede 
Vinduet op og lænede sig ud. Der skinnede ingen „Syvstjerner". 
Vejret var blevet koldt; det ruskregnede. „Guds store Natur" 
laa æltet sammen i en grødagtig Masse. Albrecht følte atter en 
Fjeder knække i sig. 

Han lagde sig igen paa Sofaen. Fra en ætherisk Region 
var hans Tankegang dalet og fløj tæt langs med Jorden som 
Svaler i Graavejr. Hvad skal der dog komme ud af dette Even- 
tyr? tænkte han. Hvor skulde de flygte hen? Han tog sin 
Portemonnaie op ; der var tyve Rigsdaler i den ; hvor længe skulde 

de holde ud? Og hvad var det for en Slags Kvinde? Et lune- 
fuldt og uberegneligt Væsen med bratte Omslag og stærke, for 
ham vist ubetvingelige Naturimpulser. Havde hun ikke behandlet 
ham som FrSulein Kunigunde behandlede Ridderen Delorges i 
Schillers Romance „Der Handschuh"? Og var han i Grunden 
ikke en fornuftigere Mand end denne Ridder, der styrtede sig 
ned paa Arenaen mellem de vilde Dyr og tog Handsken op? 

Der havde altid været en uforholdsmæssig Kløft mellem hans 
Fantasi og hans Virkelighedsliv, større end hos de fleste. I Fantasi 
og i Tanke var han dristig, kaad og hensynsløs; men hans Liv 
havde altid været henlevet i literære Minder og Indtryk, i Kon- 
versation og Disput; uden disse Paavirkninger var der i Regelen 
tomt i ham, og i det ydre Liv tog han kun for saa vidt Del, 
som han traadte i Forhold til det gennem Stemningen. Han 
havde aldrig kendt til, enten videnskabelig eller praktisk at have 
en Opgave. Nu blev der stillet ham den, at gøre noget radi- 
kalt, der vilde drage Virkelighedskonsekvenser efter sig, som han 
bævede tilbage for blot ved flygtige Forestillinger derom. 

Den Kildren ved det pikante i Situationen, der straks havde 
vakt ham til Liv, aftog i ligefremt Forhold til disse Forestillingers 
voksende Magt, alt mens den ene i rivende Fart afløste den 
anden; og den radikale Lyriker og Fantast endte med rent at 
forflygtiges i den filistrøseste Snusfornuft. Det Spørgsmaal: Hvor 
skal vi tage hen? vi kan jo dog ikke melde os som Mand og 
Kone paa et Hotel, bragte Nattergalhymenæerne fra Krattet til 
at tie bomstille, rykkede den grønne Brudesengs Kærminder op 
med Rode og spredte dem for alle Vinde. 

Det var en pinefuld, en uudholdelig Tilstand. Han følte sig 
atter lamslaaet; han blev liggende ubevægelig i lang, lang Tid. 
Hvad kunde Klokken vel være? Det kostede ham en uendelig 
Overvindelse at faa sat Armen i Bevægelse, Haanden ned i 
Vestelommen og Uhret op. 

Klokken var over tre — for mere end to Timer siden skulde 
han have været der. I det første Indtryk af Forfærdelse for han 
op; han saa nu tydeligt Dagslyset skinne gennem Persiennerne. 
En Panik overfaldt ham; i Huj og Hast pakkede han en Haand- 
kuff'ert og ilede ned ad Trappen; hans Hjerte bankede, da han 
saa den lille Laage i Haven. Der var ingen, han vidste ikke, 
om denne Opdagelse smertede eller lettede. Han listede sig ad 
en Sidevej ud gennem Gaardens Terræn og slog instinktmæssig 

ind paa den Vej, der førte til den nærmeste Jernbanestation, 
Han gik lige ud uden at standse. 



XXII. 

Da Komtesse Alvilda først havde gjort det fortvivlede Skridt, 
blev hun saa rolig, at hun selv forundrede sig derover. Glorien 
om Albrechts Hoved var blegnet for hende, men hun følte, at 
hun var stærkere end han, og hun vilde bruge sin Magt over 
ham ; han skulde Livet igennem være hendes Page, der bar 
Slæbet og sang til Mandolinen. Det var nu klart, at, havde hun 
ikke taget ham med en Trumf, vilde han aldrig være kommen 
videre end til at liste sig omkring hende i luskende Tilbedelse; 
det var blevet en dræbende Situation med fortærende, aarelangt 
Koketteri. Og det afgørende Skridt maatte ske straks, om ikke 
af anden Grund, saa for at vise Otto Holm, at ogsaa hun, hvis 
fremstrakte Haand han saa haanlig havde stødt fra sig, var i 
Stand til at gøre noget afgørende, noget stærkt. At se ham 
igen, ligegyldig og overlegen lige over for hende, var hende en 
utaalelig Tanke ; et saadant Gensyn vilde hun undgaa for enhver 
Pris. Med et let Anstrøg af skadefro Glæde forestillede hun 
sig de forbavsede og forfjamskede Ansigter, man vilde sætte op, 
naar man erfarede hendes Flugt paa Gaarden; kun ét Billede 
viste hun fra sig, naar det vilde dukke frem: hendes Moders; 
hun turde ikke gennemtænke den mulige Aarsag til hendes sære 
Adfærd i den sidste Tid, men hun anede noget uhyggeligt. 

Omhyggelig og betænksomt samlede hun de nødvendigste 
Ting i en broderet Rejsevadsæk, og nogle Minutter før ét begav 
hun sig til det bestemte Sted. Hun vidste, at hendes Forældre, 
hvis Soveværelse laa tæt ved hendes, vare gaaede til Ro for 
længe siden; hun gjorde Vold paa sig selv for ikke at standse 
foran Døren; hun saa ikke engang til den, for ikke at blive blød 
om Hjertet, men ilede foVbi den med tilbageholdt Aandedræt. 
Hun syntes, at Gangene og Trapperne vare mange Gange læn- 
gere end sædvanlig. Forsigtig drejede hun den indvendig sid- 
dende Nøgle omkring i Laasen paa Udgangsdøren ; en stærk Blæst 
piskede hende i Ansigtet; Regndraaberne faldt langsomt og 

spredte; med stærke, ruskende Ryk tog Vindstødene i Havens 
Buske og Træer. Da hun endelig naaede den lille Laage, stir- 
rede og lyttede hun om i Mørket til alle Sider; der var intet at 
se eller høre. Hun kunde se det ene af Albrechts Vinduer, der 
var Lys endnu. Hun følte Vreden jage Blodet op i hendes 
Kinder; det svimlede for hende og blev sort for hendes Øjne. 
Hendes Haand greb om den ene af Laagens Stolper; hendes 
Knæled slappedes; hun slog den ene Arm om Stolpen, pressede 
sin hede Kind og sit bølgende Bryst tæt op imod den. Der 
stod hun, medens Vinden piskede Haaret under den lille Rejse- 
hue og snoede Slaget paa hendes Regnstykke. En Hulken tog 
Magten fra hende; hun kunde høre sin egen Graad, som hun 
ikke mere kunde betvinge. Besindelsen var ved at forlade hende, 
da hun mærkede en Arm gribe hende fast om Livet. Hun sank 
hen i den med lukkede Øjne. En Haand klappede hendes Haar 
og samlede Kaaben om hende, og hun hørte Ordene: 

— Lille Alvilda, kom til Dig selv. 

Hun sitrede ved Lyden og slog Øjnene op. 

— Otto! raabte hun med skærende Fortvivlelse. 

— Kom med mig, Alvilda, svarede denne stille. 

Viljeløs som et træt Barn lod hun sig føre af ham hen i 
et af Havens mange lukkede Lysthuse. Længe sad de tavse 
ved Siden af hinanden. Endelig kunde Alvilda sige: 

— Hvordan kom Du her? 

— Du lagde ikke Mærke til, svarede Otto, at en Dør lige 
ved Siden af den, Du bankede paa i Aftes, stod aaben ud til 
Gangen. Det var til mit Værelse. Jeg var træt og havde lagt 
mig paaklædt paa Sengen; jeg havde ikke Lyst til at gaa ned. 
Jeg saa og hørte alt; og jeg vilde for enhver Pris forhindre, at 
Du gjorde det vanvittige Skridt. 

— Hvorfor stødte Du mig tilbage før? spurgte Alvilda og tog 
ham stærkt i Armen; alt var ellers blevet godt. 

— Du var eksalteret. Du var syg, Alvilda. Jeg kan ikke 
vise frem for Verden, hvad der tilhører Ensomheden ; det er mig 
umuligt at give Scener. Og synes Du, at Du lige før den Tid 
var kommen mig saadan i Møde, at jeg kunde tro . . . 

— Alt kunde være blevet godt, alt kunde være blevet godt, 
hviskede Alvilda og rystede bedrøvet paa Hovedet. 

— Det kan det vel blive endnu, svarede Otto. 

Hun rejste Hovedet og rettede sig i Sædet, saa uvilkaarlig 

efter hans Ansigt for at læse deri, men Mørket skjulte ham helt. 
Hun kunde ikke spørge videre. 

— Kan Du huske, begyndte han efter en Pavse, at det kneb 
for os at skilles ad i sin Tid? Da nogle Aar var gaaede, var 
jeg glad over, at det var sket; jeg mærkede nu, at min Kærlig- 
hed til Dig var solid, og at den kunde staa imod mangen en 
Tøm. Den laa forvaret stille, inderst i mig; jeg tyede til den 
som til et Fristed, en Hvile paa mine Farter. Det var et fan- 
tastisk Haab af mig, at Du, som den Gang, vi sidst saas, var et 
Barn, skulde gaa og gemme paa Minderne fra en smuk Leg og 
lade dem vokse til Alvor; men jeg, som var ene i den vide 
Verden, havde kun denne faste Kærne, hvorom de bedste Min- 
der og Haab lagde sig. 

— ^. Og tror Du ikke, at jeg var ene? afbrød Alvilda ham 
halv bittert. 

— Jo — o ; men paa en anden Maade. Du kan gerne sige, 
at Du var mere ene; men den Masse Mennesker, der omgav 
mig, havde ingen Lod eller Del i mig, saa lidt som jeg i dem. 
Ensomheden føles langt tungere, langt intensivere midt i frem- 
mede Steders Larm og Vrimmel, end naar man sidder ene i sin 
Stue i bogstavelig Forstand. Desuden — Du er et Fantasi- 
menneske ; Du befolker din Ensomhed med Drømme og Billeder. 

— Det var min Ulykke, hviskede Alvilda. 

— Maaske. I det mindste har Du ladet Dig lokke og drage 
af noget i Vedkommendes Person, i hans Øje, i hans Stemme, 
i hele hans Væsen, som lover noget fjernt, herligt, ubestemt ; jeg 
kender ham fra gammel Tid, men først nu har jeg forstaaet ham 
helt ud. Jeg havde næppe set ham sammen med Dig, før jeg 
forstod din Adfærd ved Skovridergaarden. Og da jeg tænkte 
paa Forholdene her paa Gaarden, hvor alt var fuldt af tung, 
sammenpresset Luft, gik det snart op for mig, at hans Komme 
maatte frembringe en Eksplosion, men jeg vidste ogsaa, at han 
selv maatte springe i Luften, ud i det tomme. 

— Hans Sange . . . var . . . saa smukke, stammede 
Alvilda. 

— Aa, ja! Jeg er selv gaaet i Tøjet for dem, især naar 
han sang dem. 

— Er da alt sligt Løgn og Hykleri? — 

— Nej lige saa lidt som hans Fritænkeri, men det er Frugt 
af løse Inspirationer. Naar han er Fritænker, er det ikke, fordi 
han alvorlig har sat sig ind i Problemerne og studeret, hvad der 

kræves til at vælge; han véd blot, at Problemerne eksisterer, 
og saa finder han det mest pikant at stille sig paa den Side, 
hvor der er noget at hente, der kan forbavse, ægge og pirre. 
Men lad ham gaa for hvad han er, nu vil jeg ham intet ondt. 
Véd Du, hvorfor? 

— Nej — svarede hun tøvende. 

— Fordi jeg nu er vis paa, at Du tilhører mig. Ellers var 
Du ikke bleven hos mig nu; saa havde jeg ikke havt Magt til 
nu at tale Dig rolig og fornuftig. Hør, Alvilda. Jeg er ikke 
Romantiker og ikke Poet ; jeg lover Dig ikke Aladdinsslotte med 
Kupler, hvori usynlige Kor synger; jeg lover Dig Trofasthed i 
Livet, og saa god Vejledning, jeg kan give Dig, til at forstaa og 
glæde Dig ved alt skønt, godt og sandt i os og om os; og fanger 
dit Øre saa en Tone, saa tror jeg nok, at den stiger op fra vor 
skønne Jords egen Sangbund. Hvad Du saa vil tro af det, der 
ikke kan vides, bliver din Sag. Din Overbevisning maa Du selv 
tilkæmpe dig og ikke lave dig en for min Skyld; men hør kun 
paa dem, der bruger Grunde, ikke paa dem, der besnakker og 
overtaler, paa hvad Side de saa staar. 

Otto havde lagt Armen om hendes Liv; uden at tænke paa 
noget, havde hun lænet sit Hoved op til hans Bryst. 

— Det var godt, at jeg fandt en stærkere end jeg selv. Det 
var det, jeg trængte til, hviskede hun. 

Han blev ved at holde sin Arm om hende, medens de lang- 
somt og i Tavshed vandrede op til Huset. Allerede hvidnede 
det første Morgenskær i Østen. 

Lehnsgreven var tidligt oppe den Morgen. Han skulde jo 
skrive et Opsigelsesbrev til Albrecht, og han havde ikke sin 
Styrke i Pennen. Han sad foran sit Skrivebord i Renæssance- 
stil, over hvilket hang et stort Fotografi af Generalen i Gaia, 
støttende sig paa Sabelen, omtrent som han optraadte i Japan; 
og det barske Ansigt var Greven en stadig Maner til at gøre 
sin Pligt. Greven vendte og drejede Ord og Fraser i sit Hoved, 
gned sin Pande, stod op af Stolen, spadserede frem og tilbage, 
bed sit Overskæg, vred sit Fipskæg; han fik konstrueret et ikke 
ringe Forraad af Forudsætninger, der forekom ham som ret gode 
Ouverturer til et Stykke fornem Alvor, men det knækkede altid 
over, naar Eftersætningen skulde begynde. Saa satte han sig 
atter ned og mediterede videre. Havde han havt Paryk som 
Hermann v. Bremenfeldt, vilde han, lig hin Politiker, have søgt 
Trøst og Inspiration ved at rive den af Hovedet og kaste den 

s. Schandorph: Romaner. I. 12 



178 

hen ad Gulvet, nu nøjedes han med at purre sig i sit Haar. Det 
bankede paa Døren; en Tjener traadte ind. 

— Jeg skulde melde Hr. Greven, at Informatoren er rejst 
bort i Nat. Jens Skovfoged fra Vesterskoven har kørt ham til 
Stationen og er her for at hente hans Tøj, som han har lovet 
at sende til København. 

Et Glædesudbrud var lige ved at slippe ud af Grevens Mund, 
men han fattede sig, satte den vel kendte myndige Mine op, 
viftede med Haanden, som han vilde feje Tjeneren ud ad Døren, 
og sagde: 

— Godt Niels, det er godt. 
Tjeneren bukkede og gik. 

Greven følte en Blyklump falde ned fra Hjernen og en 
Kampesten fra Hjertet. Han skubbede til Pen og Papir og gav 
sig til at fløjte en Jagtmelodi. Da Strofen var ude, sagde han 
med inderlig Glæde: 

— Gud ske Lov og Tak. Hm! jeg havde for Resten ikke 
noget imod ham. Havde han bare passet sig selv. Han smagte 
godt paa Vin. 

Det bankede igen. Denne Gang bar Grevens „Kom ind" 
Præg af Fortrydelighed over at blive forstyrret i Nydelsen af 
sin Glæde over at være bleven fri for hint literære Arbejde. Nu 
var det Otto Holm, der traadte ind ad Døren. Næppe havde 
Greven faaet Tid til at vende sig mod ham, før Otto sagde: 

— Jeg vil melde Dig, Onkel Magnus, at Alvilda og jeg er 
blevne forlovede. 

— Hvad er I? raabte Greven og traadte et Skridt tilbage. 

— Blevne forlovede, gentog Otto. 

— Ja men . . . For Fanden . . . det er jo ... det er s'gu, 
— jeg mener ... det er galt . . . det . . . Véd Generalen 
det? 

— Hvem? 

— Onkel Hellmuth. 

— Nej, det kunde ikke falde mig ind at melde ham det, før 
jeg sagde det til Dig og Tante Charlot. 

— Ja, men det vil jeg sige Dig, Otto, Generalen bliver 
gnistrende gal. 

— Det bliver værst for ham selv. Onkel, for saa faar han 
først den Ulejlighed og saa den at blive god igen. 

— Ja, men det kommer til at gaa ud over mig, slap det 

uforvarende ud af Greven, men han afbrød sig brat og spurgte: 
Har Du talt med min Kone? 

— Nej, naar hun er visibel, vil jeg melde hende det. 

— Ja skynd Dig og tal med hende . . . saa skal jeg . . . 
ja saa skal jeg tale . . . hm . . . meget alvorlig med Jer 
begge to. 

Otto gik. Greven sukkede og sagde: 

— Herre Gud! nu havde jeg det saa rart for et Øjeblik 
siden, da jeg blev fri for det Vrøvl med den Huslærer, og nu 
kommer det Forlovelsesvrøvl. Og saa skal Alvilda hedde Fru 
Holm! (her rynkede han Næsen). Men hvad Fanden skal jeg 
gøre? 

Generalen fik først Nyheden at vide ved Frokostbordet, thi 
forinden havde Otto søgt Grevinden sammen med den gamle 
Grev Egernskjold. Hun blev paa en Gang forbavset og let om 
Hjertet derved. Hun saa spørgende paa den gamle Greve, der 
nærmede sig hende og hviskede: 

— Han er flygtet i Nat. 

— Gud ske Lov, hviskede hun med et befriende Suk. 
Generalen modtog Budskabet med en resigneret Tværhed og 

bukkede stift for de Forlovede uden at række dem Haanden. 
Efter Frokosten erklærede han, at han næste Morgen vilde rejse 
til Fyn. Han brummede, da han gik op: Læreren igaar, Tømmer- 
svenden idag — imorgen Rideknægten! Greven gned triumfe- 
rende Hænderne under Bordet. Kammerherreinden sagde til 
den gamle Greve: 

— Naa saa Du fik altsaa Holst gjort til Jægermester? — 
Hun huskede paa Faderen. 

Den, der forargedes mest over Mesalliancen, var Povl Kusk. 
Straks efter Bordet løb Stamherren ned i Kuskekammeret og be- 
troede sin Mentor den nye Familiebegivenhed. Povl lod Børsten 
og Striglen falde ned paa hver sit Laar og udbrød: 

— Tak! Det var s'gu noget pænt noget. Nej det gaar til- 
bage for vos Arrestokrater. Nu kommer Rakkets Tid. 

Derpaa smed han begge de ovennævnte Redskaber paa et 
Bord, satte sin tressede Kasket paa Sned, stak Hænderne i Lom- 
men og saa paa Vilhelm med et spydigt Blik. 

— Har De ikke Lyst til at gifte Dem med Marie Kokkepige, 
Grev Vilhelm? Det er hende, som Rasmus Staldkarl gør sine 
Hoser grønne hos. 

Povl havde talt for højt i sin Pathos, thi Rasmus, der var 

ude i Stalden, hørte det, som han stod i en af de nærmeste 
Baase og lagde frisk Strøelse under en Hest; han stak Hovedet 
ind ad Døren og sagde: 

— Nej stop, Povl! Hende maa jeg gifte mig med før Mor- 
tensdag, formedelst at det er ganske nødvendigt. 

— Hæ, brummede Povl, der er aldrig saa tintet en So, den 
finder jo en skabet Orne. 



XXIII. 

En Søndag Formiddag — Klokken var vel elleve — laa Cand. 
phil., Timelærer Karl Albrecht i Sengen i sit lille Værelse. Hans 
sorte Thepotte stod og svirrede paa et Fyrfad ; der laa forskellige 
Klædningsstykker paa Kammerets to Stole; en Pibe stod støttet 
til en af Sengestolperne ved hans Hovedgærde. Solen kigede ind 
gennem Revnen mellem Vindueskarmen med den sprukne Mal- 
ning og det mørkegrønne Sirtses Rullegardin med de flossede og 
i hinanden filtrede Rullesnore og skinnede paa hans Isse, hvor 
der var en stor skaldet Plet. Saa gjorde Solstraalen en lille Af- 
stikker hen i Ansigtet paa ham; han vaagnede og viste et Par 
røde Øjne, der meldte om hyppige Nattesvire. Han saa ud, som 
han følte Kvalme, men kunde først efter lang Kamp faa Armen 
rakt hen paa Servanten og taget et Glas Vand, som han hurtig 
skyllede i sig og dernæst skar Ansigt af. Det ringede paa Døren, 
saa den rustne Klokkestræng klirrede mod det løse Tapet, og 
Kalken dryssede lydelig ned mellem dette og Muren. Et Postbud 
kastede et Brev ind ad Døren. Denne Begivenhed satte lidt Liv 
i Albrecht ; det var mange Tider, siden han . havde faaet et Brev. 
Han stak Benene ud af Sengen ned i et Par Tøfler, tog Brevet 
op fra Gulvet, satte sig paa en Stol, bredte en gammel Slaabrok, 
der væsenlig bestod af Sirtses Foer, spækket med nogle Vatlaser, 
over Skødet, rev Konvoluten af og læste: 

Munkebogaard pr. K — paa Fyn, 
23. April 186 .. . 

Kære gamle Ven og Skolekammerat! 

Det er nu tre Aar, siden vi skiltes; men hvilke indholdsrige 
Aar for mig! Naar jeg tænker tilbage paa dem, er det som et 
helt Eventyr. Du har Din Andel i disse betydningsfulde Begi- 
venheder, og skønt jeg har tænkt mange Gange paa Dig med 
Vrede siden hin skæbnesvangre Aften, da Du drak mig beruset 
i Toddy i Dit Værelse paa Lungeise, har denne Følelse dog mere og 
mere veget Pladsen for min gamle Anerkendelse af Dine udmær- 
kede Talenter, som jeg aldrig siden vor Skoletid har undladt at 
yde Dig baade mundtlig og i mit stille Sind. Du har en underlig 
Magt over mig; Du benyttede den dæmonisk imod mig i Din 
Sang; jeg bruger dette Udtryk, som jeg siden den Tid nu .omtrent 
forstaar, men som jeg før aldrig rigtig kunde faa fat paa hvad 
betød, naar jeg læste det hos æsthetiske Forfattere. Ja egenlig 
gjorde Du mig til et ulykkeligt Menneske; jeg troede, jeg var 
bleven gal; og hvis jeg ikke var falden i en haard Sygdom, der 
ogsaa blev en aandelig Krise, véd jeg ikke, hvad der var blevet 
af mig. Imidlertid kom jeg mig, men jeg var bleven melankolsk 
og menneskesky, uden Tillid til min Duelighed til den mig før 
saa kære Gerning. Jo mere jeg tænkte over Sagen, desto mere 
klart blev det mig, at jeg havde altfor verdslige Tilbøjeligheder, 
og dette blev ogsaa Meningen om mig i Sognet; der blev bragt 
mig Rygter, der omtalte mig som madlysten og kvindekær, og 
skønt de foregivne Fakta, som Rygterne støttede sig til, vare for- 
vanskede og overdrevne, fandt jeg dog ved nøjere Selvransagelse, 
at der var et Sandhedsfnug i dem; og ved at gaa videre og 
videre i Selvkritik, som for Resten kostede mig uhyre Arbejde, 
kom jeg til det Resultat, at jeg burde opgive min præstelige 
Stilling, som jeg hidtil havde hængt ved, vel tildels med Tro paa 
min Duelighed dertil, men ogsaa af egennyttigt Hensyn til den 
Tryghed, den gav mig i materiel Henseende. Jeg meddelte min 
Plan til Komtesse Egernskjolds daværende Forlovede og nuvæ- 
rende Mand Hr. Holm, som flere Gange havde besøgt mig under 
min Sygdom, og hvis aabne Væsen havde indgydt mig Tillid. 
Han priste min Beslutning og sagde, at jeg handlede som en 
ærlig Mand. Da han kort efter blev gift med Komtessen, overtog 
han efter Grevens Ønske Forpagtningen af Herregaarden Taage- 

rup, der hører til Grevskabet, og som han in parenthesi sagt, 
har gjort til en Mønstergaard ved Indførelsen af nye, rationelle 
Reformer baade i Jordernes og Mejeriets Drift. I Forvejen havde 
han købt Munkebogaard paa Fyn; han besluttede da paa den at 
oprette en Skole for unge Bøndersønner, men med en hel anden 
Plan end vore nye, rundt om opdukkende Bondehøjskoler, og 
hvor der, foruden de til Landbrug hørende Fag, skulde under- 
vises i Historie, Geografi, Naturkundskab, Mathematik og Dansk. 
Straks tilbød han mig Bestyrerposten for den uden for Land- 
bruget liggende Del; det er den, som jeg endnu beklæder, men 
først nu har Institutet faaet en saadan Frekvens, at den kan 
virke med fuld Kraft, hvorvel Hr. Holm stadig maa skyde til; 
men han betragter saadanne Skoler som nødvendige til Demokra- 
tiets Opdragelse. Jeg har megen Glæde af min Gerning; jeg 
læser selv Historie og Geografi, og den Omstændighed at jeg er 
opvokse! mellem Bønder og Almuesfolk, gør, at jeg ikke trættes 
ved at tale bredt og populært, hvad jeg maaske vilde gøre, hvis 
jeg var et lettere Hoved. Men det er underligt, kære Albrecht! 
Jo mere jeg arbejder i mit nuværende Kald, desto mindre tænker 
jeg paa de Dogmer, der i sin Tid forekom mig som det nødven- 
dige Grundlag for al Sandhed; jeg kan ikke faa dem til at spille 
nogen Rolle for mig; jeg er endog tilbøjelig til at tro, at man 
kan opgive en Del af dem. Den gamle Rationalisme, som jeg 
tidligere foragtede, forekommer mig ikke saa helt gal, men jeg 
tør ikke ret give mig mine Tanker i Vold; thi bliver det ved, 
som det har begyndt, kan jeg let komme videre, end det er godt 
for mig. Jeg er næsten bange for, at jeg, saa at sige, havde 
banket mig op til min tidligere Rettroenhed, fordi jeg ikke kunde 
tænke mig anden Livsbane end den præstelige, hvortil min Fader 
havde bestemt mig, fra jeg var Barn, og som altid blev omtalt i 
mit Hjem som noget, der aldeles selvfølgelig maatte være 
mit endelige Maal. Hr. Holm siger ogsaa, at jeg er rationalistisk 
anlagt, men han mener intet ondt dermed; og da Religion ligger 
aldeles uden for Skolens Plan, ja endog slet ikke ønskes bragt 
ind i Undervisningen, eftersom Hr. Holm paastaar, at det religiøse 
maa overlades til den enkelte, generer mit nu mindre sikre 
Standpunkt mig ikke i min Gerning. Jeg bevæger mig i det hele 
friere ved dog af og til at turde aflægge denne ydre Værdighed, 
som min tidligere præstelige Stilling krævede; jeg behøver ikke 
at fragte for at lade mig henrive til Gemytlighed og Lystighed; 
og skulde vi en enkelt Gang, hvad jeg ikke haaber, veksle en 

Toddy for meget sammen, saa vil jeg ialfald ikke blive sønder- 
reven af Anger derover, som jeg var i gamle Dage, naar vi blot 
sørge for, at Eleverne intet faa at vide. 

I mit Familieliv er jeg meget lykkelig. Jeg har giftet mig 
med en brav, bondefødt Pige, der plejede mig omhyggelig under 
min haarde Sygdom. Hun skænkede mig først to Drenge — 
Tvillinger — og er nylig lykkelig nedkommen med en stor og 
stærk Dreng. Jeg vil betro Dig, at hun hedder egenlig Maren, 
men jeg kalder hende Mariane. Du vil vist billige, at jeg af 
æsthetiske Grunde har foretaget denne lille Idealisering. Hr. Holm 
har let deraf, men han er mig nu vel realistisk, ligesom jeg ingen- 
lunde tør gaa saa vidt som han i Skepsis over for det transcen- 
dente. 

Nu kommer jeg til mit Hovedpunkt, kære Ven! som angaar 
I^ig- J^g har hørt, hvorledes Du paa en pludselig og gaadefuld 
Maade forsvandt fra Lungeise ; jeg har ogsaa hørt ymte om Grun- 
den dertil ; jeg har inderlig ondt af Dig, thi jeg har ogsaa været 
betaget saaledes af vedkommende, at jeg, som ovenfor er nævnt, 
nær var gaaet fra Forstanden. Jeg er helt glad over, at samme 
vedkommende aldrig har sat sin Fod her paa Gaarden, som der- 
imod Hr. Holm besøger nogle Gange om Aaret. Fra København 
erfarer jeg, at det slet ikke gaar Dig godt, og at — undskyld, 
at jeg taler rent ud — Du er udsat for at forfalde. Nu vaag- 
nede mine gamle venskabelige Følelser, og da Skolen skal have 
en Lærer til, vil jeg med Hr. Holms Samtykke tilbyde Dig Posten. 
Du kan vælge enten Dansk eller Mathematik og Naturkundskab; 
for 400 Daler og fri Bolig kan Du godt leve her. Egnen er 
meget smuk og vil give Dig Anledning til forskellige idylliske 
Stemninger. Der er desuden nu nærmere mellem vore Ansku- 
elser om adskillige vigtige Spørgsmaal end tidligere, men jeg vil 
dog nødig have for mange af den Slags Diskussioner, men hellere 
gaa min egen Gang. 

Jeg holder ikke af at spørge til Familien paa Lungeise; lej- 
lighedsvis har jeg erfaret, at General Bilbach er død af en ond- 
artet Podagra, at Kammerherreinden er hensovet ved en rolig 
Død, at Lehnsgreven er bleven Landsthingsmand, og at den unge 
Grev Vilhelm lærer Landvæsenet paa Taagerup og skal have ud- 
viklet sig fordelagtig. Grev Otto Egernskjold, der nu nærmer sig 
de firs, tilbringer ogsaa den meste Del af Aaret paa samme Gaard. 
Om Holms har Børn, véd jeg ikke ; jeg véd ikke hvorfor, jeg har 

ikke gidet spørge derom. Tag nu mod Tilbudet, gamle Ven. Et 
sundt Landliv og en rolig Virksomhed vil kunne frelse Dig legemlig 
og aandelig. 

Din gamle Ven, 

August Jespersen. 

Albrecht, der var lige ved at lide Nød, tog imod Tilbudet. 
Et halvt Aars Tid efter skrev Jespersen til Otto Holm: 

Højstærede ! 

De var bange for min gamle Skolekammerats Fantasteri, da De 
vilde have en ordenlig og grundig Undervisning i Skolen ; men i hans 
Gerning viser sligt sig ikke, men vel i hans noget aparte Dragt 
og Manerer. Han underviser i Mathematik og Naturkundskab, 
og hans Væsen er blevet langt mere stille end før. Eleverne 
gøre gode Fremskridt under ham. Han har erklæret, at han, 
naar De kommer her over, vil lade, som han ikke kender Dem; 
han lider vel af og til af Bitterhed i Sindet, som gør ham men- 
neskesky, men for det meste tilbringer han dog Aftenerne hos 
^'g- J^g vilde have, at han ved en Skolefest skulde skrive en 
Sang, men han erklærede, at han hadede Vers som Pesten; og 
det nyttede ikke, at jeg sagde ham imod og urgerede Poesiens 
Betydning; han var nær ved at gøre den identisk med Humbug. 
Men i Timerne siger han ikke saadanne Paradokser, der holder 
han sig til Stoffet. Om han end tegner til at blive en Særling, 
tror jeg dog han er reddet for Samfundet; og for at opnaa dette 
Resultat drev jeg saa stærkt paa hans Ansættelse trods Deres 
ingenlunde ugrundede Betænkeligheder. Mere næste Gang. 

Deres ærbødigst hengivne 
August Jespersen. 



SMAAFOLK 

(1880) 



I. 

Ua Hørkræmmer Kringelberg var to og halvtredsindstyve 
Aar gammel og med Stolthed saa tilbage paa, at han havde 
været etableret i 28 Aar, saa han endog havde maattet søge 
Myndighedsbevilling for at aabne en Butik, havde han ved surt 
Slid, ved gerrig Opstabling af Eneste- og Toskillinger og senere 
ved forsigtige Diskonteringer fortjent sig en køn lille Formue 
paa et halvt hundrede tusind Daler. Men Hørkræmmer Kringel- 
berg var ikke af Naturen anlagt til Asket, ej heller var han saa 
prosaisk, som han saa ud til. I Sommertiden forsømte han ingen 
Søndag i den Tid, hans Butik stod lukket, med et Par Venner 
at spadsere til Charlottenlund langs Strandvejen, og, om han end 
ingenlunde æsthetisk-reflekteret nød Farvespil og Linier, Sky- 
formationer og Havets vekslende Udseende, følte han dog altid 
et forhøjet Velvære ved Bevægelsen i den friske Luft, et Vel- 
være, der først slog ud i Sentimentalitet, naar han efter sin Fro- 
kost, der bestod af Æg og. Anchiovis, Smørrebrød med islandsk 
Lammekød og gammel norsk Ost med tilhørende Genever, der 
var fyldt paa en Medicinflaske, lagde sig under en Eg foran i 
Charlottenlund Skov og morede sig med at lade Øjnene glide, 
som de vilde, ud paa Vrimmelen af kørende, ridende og spadse- 
rende paa Strandvejen og ud over Havet paa de hvide Sejl. Da 
rørte Modet sig i Hørkræmmer Kringelbergs Bryst; han blev 
lyrisk og sang et Vers, der fandtes i Visebogen i den Klub, 
hvoraf han var Medlem: 

O, ejed jeg en yndig Pi — i— ge 
i Livets ungdomsfagre Vaar, 
et Englebarn fra Himlens Ri — i — ge 
med Azurøjne, gyldne Haar! 

Ak — da var min al Livets Ly — ø — kke, 
da glemte jeg al Sorg og Harm, 
naar blot hun ømt mig vilde try — ø — kke 
tæt til sin elskovsfulde Barm. 

Derefter saa han, listig plirende med Øjnene, hen paa sin 
Ledsager, tog den halve Flaske bajersk 01, som han havde i Bag- 
lommen paa sin Frakke, og som han, skønt dens Indhold blev 
lunkent paa Vejen, dog stadig førte med fra København for ikke 
at give dobbelt Pris paa Beværtningsstederne, drak en Slurk og 
rakte Resten til Vennen med de Ord: 

Den dejlige nordiske Kvindes Skaal! 

Naar han derpaa vandrede langs Hovedpassagen i Skoven, 
og Duften af Boeuf fra Restaurationerne pirrede hans Lugte- 
organer, følte han i sit Indre en ubetvingelig Lyst til at fortsætte 
sin Frokost med denne lukulliske Ret; men kun et halvt Minut 
dvælede Herakles-Kringelberg paa Skillevejen; Dyden overvandt 
Vellysten og forkyndte sin Sejr med de Ord: 

Fanden skulde give to Mark og otte Skilling for en Boeuf. 

Tidligere havde Hørkræmmer Kringelberg drømt om et tusind- 
aarigt Rige med herlige Nydelser i Form af Lediggang, rigelig 
Mad og Drikke og Kærlighed i en fyldig Kvindes Arme; men 
hans kiliastiske Drømme havde han udregnet vilde kræve 3000 
Rigsdaler om Aaret til deres Realisation, og for at være sikker 
paa denne aarlige Indkomst maatte han have en Grundkapital 
af 50000 Daler. Uagtet han aldrig brugte mere end 700 Daler 
om Aaret, naaede han som sagt først til dette Maal efter 28 
Aars Forløb, i sit 52de Aar. Da overlod han Butiken for en 
god Afstaaelsessum til sin Svend og ægtede en trediveaarig Pige, 
der i en halv Snes Aar havde gjort Pigegerning i hans Hus. 

Hun var, sagde baade han og hun, af pæn borgerlig Familie 
og hed Jomfru Asmussen. 

Om Søndag Formiddag, naar Hr. Kringelberg gjorde sine Ud- 
flugter i Naturen, beværtede hun med hans Tilladelse en tre fire 
Veninder med Kaffe og Sukkerkringler. 

To Gange om Aaret forærede han hende en Billet til anden 
Etages Pladsloge paa de bagerste Bænke i det kongelige Theater. 

Da Jomfru Asmussen var bleven gift med „Grossereren" — 
thi Kringelberg antog denne Titel efter at have opgivet Butiken 
— bleve hendes kaffedrikkende Veninder yderst opbragte. De 

erklærede det for en afgjort Sag, at dette pludselige Giftermaal 
var sket propter periculum in mora; men ingen paafølgende Be- 
givenhed bekræftede denne ondskabsfulde Insinuation — Gros- 
serer Kringelberg kaldte det for en Infinuation, fordi han, naar 
han havde set Ordet i Aviserne, altid havde læst det lange danske 
s som et f. 

Nu saa Grosserer Kringelberg det tusindaarige Rige oprinde; 
nu vilde han tage Revanche for sin Selvfornægtelse og Askese; 
nu vilde han forme sit Liv efter sine Begreber om Lykke og 
Livsnydelse. Han fik arrangeret et Spilleparti to Gange om 
Ugen, Whist om Onsdag, L'hombre om Søndag Aften, efterat 
han var flyttet ind i den Gaard, han havde købt i en af de 
smalle Gader, der fra Vimmelskaftet løbe ned til Stranden. Til 
disse Glæder mødte regelmæssig to gamle Ungkarle, Venner fra 
Klubben og Ledsagere paa Søndagsfodturene, en forhenværende 
Hosekræmmer og en ligeledes forhenværende Juveler, nu Rode- 
mester, samt en gift Brændevinsbrænder, hans nye Nabo og før 
ham Ejer af den nykøbte Gaard; hans Kone og to Døtre entre 
deux åges holdt Fru Kringelberg med Selskab. De fremmede 
beværtedes med en overordentlig solid Aftensmad: enten en varm 
Steg, hvortil der serveredes en grusom Mængde Syltetøj, som 
navnlig Brændevinsbrænderens Døtre fortærede med stor Graa- 
dighed, eller en kold Opdækning, hvis staaende Repertoire var 
Aal i Gelée, den fedeste røgede Laks og dito Skinke foruden 
Fersk og Ost; Desserten var Æblekage eller Svesketærte. 
Drikkevarerne vare: dansk Brændevin og bajersk 01; først efter 
Bordet serveredes der for de spillende Herrer dampende Rom- 
toddy af meget store Glas, medens Damerne, som i et andet 
Værelse forlystede sig ved at spille Stop eller Rambus, fortsatte 
Kage- og Syltetøjsspisningen og opfriskede Appetiten ved smaa 
Snapse Solbærrom. Gæsterne titulerede Hr. Kringelberg ved 
hvert andet Ord med „Grosse'ren", ikke saa meget for at smigre 
ham som for at hæve sig selv i deres egen Bevidsthed. Kringel- 
berg, der til daglig Brug, medens han syslede med sin Forret- 
ning, havde været tavs, gnaven og tvær, var nu Lystigheden, 
Gemytligheden og Meddelsomheden selv; kun saalænge Maal- 
tidet stod paa, led han ikke megen Tale; naar hans Kone blev 
for vidtløftig, sagde han gerne: 

— Aa, pas din Mad og lad os andre have Ro til at spise. 

Men, naar denne Hovedforretning var besørget, fortalte han 
Masser af Historier uden al Pointe, ad hvilke baade han og hans 

Gæster lo, saa det skraldede i hele Huset. Naar Fruen saa 
sagde : 

— Gud — pst — I vaagner Børnene her under nejen, raabte 
Grossereren : 

— Gaarden er min. Lad dem, der har Lyst, flytte. Lejere 
kan jeg sagtens faa. Hvorpaa han spilede Arme og Ben ud som 
Vingerne paa én Vejrmølle for i stolt Selvfølelse som Grundejer 
i Danmarks Hovedstad at indtage et saa stort Rum som muligt, 
og henvendte hver Gang den stereotype Replik til Rode- 
mesteren : 

— Naa, Therkelsen! Naar kommer De saa igen og panter 
mig for mine Skatterestancer? Og atter lo Grossereren under 
sine Gæsters pligtskyldige Akkompagnement. Naar han spillede 
en Hjerter ud eller stak med den, sagde han: Her er mit blø- 
dendes Hjerte! Var det en Klør, hed det: Nu faar i Klø; en 
Spader ledsagedes af Kommentaren: Dette hersens er Isenkram, 
inte Hørkræmmervarer; en Ruder fik i Tilgift: Ruder ud! sagde 
Glarmesteren ... og han er jo en Svoger af Dem, Therkelsen. 
Under idelig Latter fortsattes Spillet, indtil de af den stærke 
Drik omtaagede Øjne ikke længere kunde skelne mellem Otter 
og Tier, medens et Kort af og til dryssede ned paa Bordet fra 
de famlende Fingre. 

Men Grosserer Kringelberg stillede for store Fordringer til 
sine Livsfunktioner i det hele taget. En skøn Dag fik han et 
let apoplektisk Anfald, og, uagtet hans Læge forbød ham enhver 
Form af Udskejelse, var han saa besat af den Tanke at ville 
nyde Livet til Gavns, at han straks efter sin Helbredelse tog 
fat, hvor han slap. Et forstærket Anfald ramte ham da efter et 
Par Aars Forløb ; efter dette fulgte Hjerneblødhed med jævnt 
fremskridende Imbecillitet; et Aar efter døde han. Det skønne, 
solbeskinnede Efteraar, som han havde higet efter, blev meget 
kort. Ved det Testament, han efterlod sig, havde han gjort sin 
Enke til eneste Arving, hvis hun forblev i ugift Stand; men, 
indgik hun i et nyt Ægteskab, skulde den halve Kapital tilfalde 
en af Hovedstadens Sognekirker, medens hans Enke i saa Til- 
fælde kun skulde arve den Gaard, han ejede, og den anden 
Halvdel af Formuen. At Grosserer Kringelberg vilde straffe sin 
Hustru, hvis hun i et andet Ægteskab med en yngre Mand tog 
Revanche for sit første Ægteskabs mulige Skuffelser og Savn, 
var Resultatet af en Tænkemaade, der ikke er ualmindelig hos 
smaalige og udannede Mennesker. Underligt kunde det synes, 

at han, som næppe havde skænket Kirken en Tanke undtagen 
ved sin Konfirmation, Altergang og Brudevielse, havde betænkt 
denne Institution, hvis hans Kone skulde vise Utroskab mod hans 
manes. Nogle mente, at han længe havde været i Forlegenhed 
med at finde en offentlig Institution, som han vilde unde noget, 
og at hans Valg netop var faldet paa denne bestemte Kirke af 
følgende Grund: Hver Formiddag mellem Frokost og Middag til- 
bragte han fire Timer i sit Vindu uden at røre sig fra sin Stol; 
han tændte den ene Cigar efter den anden og gennemlæste 
Adresseavisen tre Gange fra Ende til anden. Naar denne sidste 
Beskæftigelse var tilendebragt, lod han sit Øje ørkestløst strejfe 
op ad Gaden, og bestandig mødte det det øverste af denne 
Kirkes Taam som den mest fremspringende Genstand i Rummet. 
Han syntes, at Taarnet saa ud, som om det kedede sig ligesom 
han selv, naar det gloede ud i Verden gennem sine Lydhuller; 
han kom efterhaanden til at føle Sympathi med Taarnet og nik- 
kede stundom fortrolig til det som til en god gammel bekendt. 

Jomfru Asmussen havde aldrig været nogen fin Skønhed, og, 
da Hr. Kringelberg besluttede sig til at gøre sin mangeaarige 
Husholderske til sin Hustru, var hun stærkt affloreret; hendes 
høje, ranke Vækst var bleven knoklet, de store røde Hænder og 
brede Fødder vare knortede og deformerede; Kindernes tidligere 
sunde rødt og hvidt havde tabt deres faste Konturer og sad i 
uregelmæssige Skjolder og Klatter, saa at man fik Indtrykket af, 
at noget af Kindernes forrige rødt var sprungen op i Panden eller 
Tindingerne. Men det varede ikke længe, før hun nu i Form af 
Fru Kringelberg fik en Slags Efterblomstring : der lagde sig Kød 
om det store Skelet; hendes Former, der havde faaet noget 
maskulint eller rettere kønsløst, rundedes og blødgjordes; en 
aldrende Elsker med noget plebejisk Smag havde endnu kunnet 
finde Behag i hende, da Hænder og Fødder vare det eneste 
stygge paa hende. Heller ikke kunde nogen føle sig frastødt af 
hendes moralske Egenskaber; thi som Frue viste hun et ander- 
ledes roligt og mildt Væsen, end hun havde aabenbaret i sine 
sidste Jomfruaar, i hvilke hendes Husbond oftere i fortrolige 
Vennesamtaler havde kaldt hende „en haard Negl af et Fruen- 
tømmer". Men nu tav hun meget og ytrede kun sin Mening 
om Klæder, Mad og Tjenestepiger, hvilke sidste hun tumlede 
og agerede med som i fordums Dage og kaldte „en forvorpen 
Rasje Mennesker". At hun tit græd hele Timer i sine sidste 
Ægteskabsaar, naar hun var ene, fik ingen at vide, og hun 

fandt sig ikke foranlediget til at ytre noget til nogen derom, og, 
havde nogen spurgt hende om Grunden til hendes Sorg, vilde 
hun være bleven vedkommende Svaret skyldig. 

Da Manden døde, fældte hun de pligtskyldige Taarer; hun 
vilde forøvrigt have grædt over et hvilket som helst Dødsfald, 
der var forefaldet i hendes Nærværelse, og, da den nærmeste 
Sørgetid var forløben, viste hun Tegn paa Irritation, naar man 
roste den afdøde for meget, og hun paastod ivrig, at han havde 
„mange Fejler". Da Indholdet af Testamentet, som i Følge Man- 
dens Bestemmelse først blev meddelt hende nogen Tid efter hans 
Død, blev oplæst for hende, forglemte hun sig ganske i Prokura- 
torens Nærværelse, brugte Ukvemsord som „et gammelt Asen" 
om sin salige Halvdel; hun forsikrede, at hun aldrig havde havt 
en glad Time i sit Ægteskab, men havde bare maattet slide og 
sjove sine bedste Aar hen ; hun slog med sin store Haand til Doku- 
mentet, saa det fejede hen ad det glatte Bord og langt ud i Stuen, 
gjorde nogle ikke ptydelige Hentydninger til Snyderi fra Prokura- 
torens Side, erklærede Loven for lumpen, naar den kunde tillade 
sligt, og, jo mere hun følte, at hun tørnede mod en uigennem- 
trængelig Granitvæg, desto mere slog hun over i den værste 
Fiskerkællingetone og spyttede hen ad Gulvet, naar hun nævnede 
Mandens Navn. Saa gik hun i Seng, hvor hun blev i fjorten 
Dage under stadig Graad og Raseri. Brændevinsbrænderens Kone 
besøgte hende i denne Tid og fik hende stundom beroliget ved 
stadig at snakke hende efter Munden og ved at gentage som et 
Refræn : 

— Grosse'ren har, mildest talt, baaret sig uhyre simpelt ad. 
Ørkesløse, glædeløse, tomme Dage fulgte efter; Fru Kringelberg 
havde ingen Glæde af sin Velstand. Al den fede og tunge Mad, 
som hendes Ægteherre havde sat saa stor Pris paa, blev hende, 
maaske netop af den Grund, modbydelig; hun indførte atter de 
københavnske Smaahusholdningers tørre, knappe og tynde Leve- 
maade, som havde hersket i Huset de Aar, hun var sin Mands 
Husholderske. Hun, som før ligegyldig og ukritisk havde ladet 
Omverdenen, paa Tjenestepigerne nær, glide forbi sig, blev en 
opmærksom og skarp Iagttager af al Livets usleste Detail. Hun 
blev Uvenner med Brændevinsbrænderens Kone, fordi hun ikke 
kunde lide hendes yngste Datters Frisure, hun kombinerede Hi- 
storier om mindre anstændige Forhold mellem Mænd og Kvinder 
i sin Omgangskreds, satte dem i Omløb og ophobede paa den 
Maade endeløse Masser af Klammeri og Vrøvl, Fjendskaber, For- 

soninger, Skænde- og Grædescener. Baade af den Grund og vel 
mest fordi smal Kost havde afløst det tidligere bugnende Aftens- 
bord i det Kringelbergske Hus, trak de gamle bekendte sig til- 
bage. Og nu sad Fruen ene i sine fem Stuer, hvoraf hun kun 
brugte de to, med en stadig Forbitrelse i Sindet, der voksede i 
samme Forhold, som Tallet svandt paa dem, hun kunde lade den 
gaa ud over, følgelig blev hendes Tjenestepige den eneste Afløbs- 
kanal: hun skiftede da ogsaa mindst hver Maaned. Om det end 
ikke gik saa hyppig paa, vekslede hun ogsaa juridiske Tillids- 
mænd; hun syntes bestandig, at hun ikke fik nok ud af sine 
Penge, uagtet Kapitalen dyngede sig op hvert Aar, fordi hun ikke 
nær brugte sine Renter, men dette skjulte hun listig for sin offici- 
elle Sagfører og anbragte de opsparede Beløb hos en obskur 
Kommissionær og Lommeprokurator, der, efter i nogle Aar at 
have givet hende urimelig høje Renter, en skøn Dag gik fallit, 
hvorved Fru Kringelberg fik ny Anledning til at rase, ikke alene 
mod Bedrageren, men ogsaa mod den Prokurator, hun sidst havde 
valgt som Administrator af Grundkapitalen, fordi han, ved kun 
at skaffe hende saa ringe et Udbytte, havde tvunget hende til at 
søge andre. Fremdeles skiftede hun adskillige Gange Huslæge, 
thi alle de Læger, som hun trættede med vidtløftige og uforstaae- 
lige Forklaringer af de tusinde Sygdomssymptomer, hun paastod 
at føle, skrev paa Skrømt Medicin op til hende; hun var snild 
nok til at mærke, at de ikke tog hendes Svaghed for Alvor, 
samtidig søgte hun i Smug en Homøopath og desuden en klog 
Kone, der som Middel mod de „forfærdelige Trækninger" i Lem- 
merne, som hun paastod at lide af, anbefalede hende at lægge 
en Blanding af Rugbrød, Honning og fastende Spyt lige under 
Hjertekulen hver Aften, naar hun gik i Seng. Dette syntes hun 
selv skaffede hende nogen Lindring. 

Det var midt i vor sidste Spekulations- og Svindelperiode, at 
Fru Kringelberg henvendte sig til en ung Sagfører, som nylig 
havde etableret sig. Han hørte med tavs bifaldende Velvilje paa 
hendes Klager over Forgængerens Uduelighed, lovede Fruen med 
Haand og Mund, at hun skulde faa langt flere Renter ud af sin 
Kapital, hvis den blev overladt til hans Administration, og han 
holdt Ord. Han købte Papirer af alle Slags; solgte, høkrede 
og jobbede paa alle Maader; hans Klientinde var henrykt; hun 
fik et overfladisk Begreb om Aktievæsen og Kurser; det morede 
hende at snakke med den unge, elegante Sagfører med det soig- 
nerede Ydre; hun var opmærksom mod ham, sendte Presenter 

s. Schandorph : Romaner. I. 13 

til ham, Kone og Børn, saa Sagføreren tilsidst fandt, at han 
maatte bede hende med til sine Middags- og Aftenselskaber. 
Skønt Konversationen her ingenlunde havde noget særdeles aand- 
fuldt Præg, stod den dog adskillige Intelligentsgrader over, hvad 
Fruen hidtil var vant til at høre; Damerne talte om Theatret og 
om Byens Prædikanter; Herrerne afhandlede Politik. I Begyn- 
delsen generede det Fru Kringelberg, at hun aldeles ikke kunde 
give sit Besyv med, og hun fik straks fat i en halv Abonnements- 
plads i det kongelige Theater; men, naar det kom til Stykket, 
kunde hun ikke faa et Ord frem om, hvad hun havde set; det 
var hende umuligt at faa Indtrykket formet til nogen Dom, især 
da det egentlig ikke morede hende at se Komedie, og hun mangen 
Gang med heroisk Anstrængelse tvang sig selv til at holde sig 
vaagen i Theatret. Men hun vilde ikke „stikke op". Hun indtog, 
naar Theaterdiskussionen begyndte, en stram, imponerende Hold- 
ning med lidt tilbagelænet Nakke, og, naar nogen henvendte et 
Spørgsmaal til hende, sagde hun: 

— Jeg sagde forleden Dag min Mening til Prokuratoren, da 
han var hjemme hos mig; — og denne Replik blev sagt med en 
saadan Suffisance, at den idetmindste en tre fire Gange blev tagen 
au sérieux. 

Sagførerens meste Klientel bestod af Kapitalister, dels Parti - 
culiers, der oprindelig havde været større Detailhandlere eller 
Haandværkere, dels andre, der endnu drev lignende Næringsveje. 
Denne Praksis skyldte han tildels sin Morbroder, der var Sogne- 
præst ved en af Hovedstadens Kirker, og som nød et stort Ry 
som Prædikant blandt Damerne af disse Samfundsklasser. Pastor 
Hjorths Ydre mindede noget om en velstaaende Bryggers eller 
Bagers; hans skikkelige, rødlige, trivelige Ansigt oplivedes af et 
venligt, fugtigt Øje og et livligt Minespil om den fyldige Mund. 
Hans Prædiken var mere moraliserende end dogmatiserende ; han 
talte meget om Hjemmets Velsignelser, om de smaa elskelige 
Børn, ogsaa ofte om Døden, om hvilken han brugte evfemistiske 
Udtryk som døh evige Hvile, den dybe Ensomhed, Mørket, der 
fører til den evige Morgenrøde; naar den kom paa Tale, løsnede 
Fugtigheden sig fra hans Øje og perlede langsomt ned i en blin- 
kende Dugdraabe, der beskrev en stor Bue om Kindens Runding. 
Der var noget solidt, Biedermannsmæssigt udbredt over hans For- 
kyndelse. Han kom i Huset hos ikke faa af sin Menigheds Med- 
lemmer; men dels var han en arbejdsom Mand, der stod i Spidsen 
for velgørende Foretagender, dels var han klog nok til at indse. 

at hans Autoritet let kunde faa et Stød, hvis han ikke gjorde sig 
en lille Smule kostbar, saa han ingenlunde viste sig hver Gang, 
man kaldte paa ham. Han holdt af at leve godt, men var hver- 
ken Fraadser eller Gourmand. Han havde et lille Versifikations- 
talent, indledede gærne sine Prædikener med en Bøn paa Vers ; 
ved en Kirkeindvielse havde han skrevet en hel Kantate; des- 
uden beklædte han en høj Stilling i Frimurerlogen. 

Pastor Hjorth havde i sin Søstersøns Hus lagt Mærke til 
Enkens noget isolerede Stilling og tilbagetrukne Væsen. Af na- 
turlig Skikkelighed, der maaske var forbunden med et lille Gran 
af uskyldig Nysgerrighed, havde han givet sig til at tale med 
hende. Efter den første Samtale, hvori hun blot snakkede Præsten 
efter Munden uden at indlade sig videre med ham, svandt hendes 
Mistænksomhed paa Grund af hans aabne Ansigt, skikkelige, store 
Øje og fordringsløse, korpulente, lille Figur. Fru Kringelberg 
følte sig ikke lidet smigret, da Pastor Hjorth ved deres tredie 
Møde til et stort Middagsselskab hos Sagføreren før Bordet ryk- 
kede sin Stol hen til hende og tiltalte hende som en god bekendt. 
Forinden havde han, som han var vant til at gøre hos Slægtninge 
og Venner af de ham personlig ubekendte afdøde, over 
hvem han skulde holde Ligtale, hos sin Søstersøn skaffet sig 
nogen Detailkundskab om Enkens Vaner og Levevis. Idet han 
holdt sit Ideal — en ærlig, djærv, kraftig Mand — tæt for sin 
Fantasis Øjne, slog han Fru Kringelberg gemytlig paa hendes 
brede Skulder, saa den ømskindede Enkes Muskler ængstelig trak 
sig sammen, og sagde: 

— Naa, hvad er saa Deres Glæde i Livet, lille Fru Kringel — 
bach — nej — berg, ikke sandt? 

Enken vidste ikke rigtig, om det muligvis kunde være passende 
at agere lidt stødt. Hun brystede sig, stak Næsen i Vejret og svarede: 

— Jeg glæder mig virkelig slet ikke. 

— Saa — aa? Naa, ja vi ere jo heller ikke satte her i Verden 
ene for at glæde os, sagde Pastor Hjorth, rettede sig endnu ran- 
kere end Fru Kringelberg og pustede en Luftsøjle ud mellem 
Læberne. — Vistnok er Verden ikke, som ensidige Bodsprædi- 
kanter kalde den, en Jammerdal; men den er fuld af Alvor. Men 
det gælder om at se denne Alvor i Troens Lys; saa bliver denne 
Alvor os kær, vi lære at elske denne Alvor, selve denne Alvor 
bliver vor sande, var egentlige Glæde. 

Da han opdagede, at Fru Kringelberg forlegen snoede en Ende 
af sin Brystsløjfe om sin hvidbehandskede store Pegefinger og 

skyede hans Blik, slog han fra den værdige over til den mere 
gemytlige Tone, som han straks havde brugt. Denne Gang led- 
sagede han endog sin Replik med et lille kærtegnende Dask paa 
Bagen af Enkens venstre Haand, der hvilede i hendes Skød. 

— Naa, De synes maaske ikke, at Livet er saa alvorligt? Hvad? 
Jo, naar man holder Tjenestefolk, saa faar man saamænd at 

vide, at det ikke er Morskab, svarede Fruen. 

— Naa, naa, naa — de husmoderlige Pigesorger, lo Præsten 
godmodig-overlegen. 

Egentlig blev Fru Kringelberg arrig og havde Lyst til at be- 
vise, i hvor høj Grad Tjenestepiger var en Plage for Husmødre, 
men hun huskede paa, at hun en Gang i sin Ungdom havde hørt 
en studeret Mand sige, at det var simpelt at tale om Tyendet i 
Selskab; hun havde det paa Fornemmelsen, at hos en Mand som 
Pastor Hjorth vilde hun ikke finde tilstrækkelig Sympathi, og 
tav derfor med en mut Mine med Fortænderne stemte mod Tun- 
gen. Pastor Hjorth saa paa hende i nogle Sekunder; hun syntes 
ham foreløbig utilgængelig, og han skjulte en Gaben med sin 
hule Haand. Straks efter udbrød han: 

— Jeg er bange for, at De tidt keder Dem, gode Frue. 

— Ja det véd Gud, sagde hun af sit Hjertes fulde Oprigtig- 
hed. Hun maatte give los for Tungen og begyndte at græde. 

Pastor Hjorths Øje blev ogsaa fugtigt; andres Rørelse smittede 
straks den godhjertede Mand. Kun et svagt Anstrøg af Salvelse 
gennembrød den bløde, venlige Tone: 

— Kære Kone ... De har aldrig bedet mig om at være 
Deres Sjælesørger . . . ja . . . jeg vil ikke være paatrængende; 
men enhver kristelig Præst maa føle det som sin Pligt at trøste 
dem, der — som det hedder i vor gamle Kirkebøn — syge og 
sorgfulde ere, hvad enten de ere fjern eller nær. 

— Gener Dem endelig ikke, svarede Fru Kringelberg med 
et opmuntrende Nik. Jeg, som er saa travrig af mig, kan netop 
trænge til Trøst og Sjæle . . . forsørgelse og saadan noget. 

— Føler De aldrig Trang til at søge Kirken? 

— Jo — o — o. Det kunde jeg saamænd mangen Gang have 
Lyst til. Men Pastoren skulde bare vide, hvor meget Mas man 
har med at faa en Pige sat i Trit om Morgenen, saa, inden man 
véd et Ord af det, er det langt op paa Formiddagen, og om Søn- 
dagen er det nu rent tosset med dem, for saa tror de, de har 
Rettighed til at ligge og snue og . . . 

Her standsede Fruen i Fornemmelse af, at hun var gledet 

for langt ned ad det forførende Skraaplan, det om Tjenestepigerne. 
Præsten henkastede som i Spøg: 

— Kan De huske Evangeliets Fortælling om Martha og 
Maria? . . . Naa, jo vist husker De den. Tænk paa den, gode 
Frue! 

Fruen gjorde et Forsøg paa at „tænke over" Præstens Ord, 
men de to Typer, han henviste til, skilte sig ikke klart ud fra 
hinanden i hendes Tanke. Pastor Hjorth opfattede hendes kon- 
fuse Blik; brat og myndig sagde han: 

— De maa virke for velgørende Øjemed ; der er ikke andet for. 
Fru Kringelberg saa sig omkring som efter Undsætning. Hun 

havde slet ikke Lyst til at indlade sig paa noget, som kostede 
Penge; men et ligefremt Nej havde hun ikke Mod til at give 
Præsten, hvis beduggede, skikkelige Øjesyn desuden udøvede en 
løjerlig betvingende Virkning paa hende. En Ytring om daarlige 
Tider og lidte Pengetab svævede hende paa Læben, men hun 
turde ikke udtale den, thi sæt, at Præsten gennem sin Søstersøn 
muligvis havde faaet Nys om, at hun var en velhavende Kone. 
Enten nu Sagføreren, som i nærmere og fjernere Ringe bestandig 
havde omkredset og iagttaget de to samtalende, forstod sin Klient- 
indes tavse Nødraab, eller det skete rent tilfældigt — han kom til 
just i dette Øjeblik, lagde sin Haand paa Pastor Hjorths Skulder 
og spurgte: 

— Naa — fisker Onkel en Sjæl? 

Præsten slog straks ind i den an^laaede Tonart og svarede: 

— Jeg har Snøren ude. Det er jo min Profession at fiske 
Sjæle, som det er Din at fiske Klienter. Naa — men Spøg til 
Side. Synes Du ikke ogsaa, at Fruen bør gaa ind i vort Vel- 
gørenhedsselskab? — Hvad Frue? Er det noget at betænke sig 
paa? De er jo en rig Kone. (En Kuldegysning fik Fru Kringel- 
berg til at fare sammen). Naa, lille Frue, bliv ikke bange. Jeg 
aner. Skam, ikke, hvad De ejer, men Gud og hver Mand véd 
da, at salig Hørkr . . . hm . . . Grosserer Kringelberg havde baade 
at bide og brænde. Hvad? Naa . . . hvad mener min retslærde 
Nevø? 

Den unge, noget blegfede Sagfører snoede sin Guldvestekæde 
om et Par af sine Fingre, drejede Halsen for at give den et 
mageligere Leje mellem de smaa opstaaende, af Stivelsen blankt 
glinsende Flipper, som hans blonde Whiskers fejede ned over 
som Hængeaskens Grene og Løv over en Marmorgravsten. Han 
sagde ligegyldigt, langsomt og døsigt: 

— Hm ... ja ... jeg véd ikke, hvad jeg skal sige til det. 
Saadan . . . aktiv Deltagelse i Foretagendet, jeg mener personlig 
Undersøgelse af de trængendes Værdighed i et vist Distrikt, tror 
jeg ikke egentlig ligger for Fruen. Ja, hvad mener De selv. 
Frue? 

Fru Kringelberg tog meget hurtig til Orde med langt mere 
Ugenerthed, end da hun talte til Præsten: 

— Nej, véd De hvad. Prokurator, det véd De da bedre end 
nogen, at jeg, ved Gud, ikke har Helbred til at rende op ad alle 
Slags Hønsetrapper til Kvistkamre. De véd jo selv, hvor nemt 
jeg taber Vejret. 

— Saa? Lider De af Asthma? spurgte Pastor Hjorth med 
opmærksom Deltagelse. 

— Ja> jeg tror snart, at der ikke er den Sygdom til, som jeg 
ikke har. 

— De ser dog saa frisk og sund ud, sagde Præsten naivt. 
Sagføreren gjorde en Anstrængelse for at holde sit Smilebaand 

i Lave ved at bøje Spidsen af sin ene Bakkenbart hen til Mun- 
den og bide i den. Han missede med Øjnene til sin Onkel, som 
vilde han sige: Klem paa hende! Præsten svarede med et Mine- 
spil, der bad Sagføreren blive og hjælpe ham. Denne nikkede 
bekræftende, og Pastor Hjorth aabnede atter Attaquen. 

— Men kunde De slet ikke have Lyst til at deltage i en 
Kærlighedsgerning, Frue? Tænker De aldrig paa de fattige og 
bedrøvede? 

Fruen betænkte sig lidt og svarede: 

— Jo — o. Naar man sidder i en god varm Stue, saa takker 
man rigtignok Vorherre for, at man ikke er nødt til at gaa hele 
Dagen og rode i et koldt Køkken og sjaske og pjaske i halv 
frossent Vand. 

Fru Kringelberg skuttede sig ved Tanken om Kulden og saa 
hen mod Aabningen i den hvide Porcelænskakkelovn, der glø- 
dede højrødt og kastede et gult Skær hen over Gulvtæppet i det 
halvmørke Værelse. 

Præsten og Sagføreren vekslede atter Blikke, den sidste nik- 
kede energisk tilskyndende. Pastor Hjorth knappede sin sorte 
Kjole over Vesten, tog et lille Tag i sit hvide Halstørklæde, 
traadte et Skridt tilbage, lagde begge Hænder over en Stoleryg 
og antog en lidt foroverbøjet Stilling, fast støttet paa et Par solide 
Ben. Hans Tonefald mindede lidt, men ingenlunde paa nogen 
smagløs Maade, om Prædikeduren, medens han sagde: 



199 

— En Samling retskafne, kristelig sindede Mænd og Kvinder 
med varmt Hjerte for dem, der vandre i Skyggen, for værdige 
trængende, der have kendt bedre Dage, eller som endnu formaa 
at skjule deres Trang for Verdens Øjne ... en Samling, siger 
jeg, af retskafne, brave, kristelig sindede Mænd og Kvinder har 
forenet sig om i Aarets Løb at foranstalte en Bazar, hvor der 
skal sælges frivillige Gaver fra handlende, Haandgernings- og Hus- 
flidsarbejder til Fordel for slige trængende. Kunde nu ikke De, 
Frue, (her slog Taleren ud med Haanden) . . . De, hvem Gud 
har givet, om ikke Rigdom, saa dog Velstand, om ikke Overflod, 
saa dog . . . dog . . . jeg mener, dog mere, end Livets strenge 
Nødtørft kræver (her fjernede Sagføreren sig, da han saa Taarer 
baade i Talerens og Tilhørerindens Øjne og deraf sluttede, at 
Sagen var i god Gænge), kunde nu, siger jeg, ikke De føle 
Trang til at bidrage til et saadant Maal, det være sig med Penge- 
gaver eller ved Deres Hænders Værk i ledige Timer, samt ved 
at hjælpe til ved Basaren med Udsalget? 

Fruens Udtryk blev spændt nysgerrigt; hun fik aabenbart 
Interesse for Sagen. Efter en kort Pavse slog Pastor Hjorth om 
i en livlig Konversationstone. 

— Naa, ser De, lille Frue; det gaar virkelig morsomt til ved 
en saadan Basar. Den holdes i et kønt dekoreret og stort Lokale, 
der er draperet med rødt og hvidt, vore kære nationale Farver; 
paa hver Side af en bred Midtergang er der en Rad Butiker, 
der ogsaa ere prydede med Draperier, Flag og Guirlander. Bag 
Diskene staar ældre og yngre Damer ... he ... i flunkende 
Stads, og der handles under Latter, Spøg og Vittigheder. Gros- 
serer Ravns Frue er Sjælen i disse Basarer, hun . . . 

— Hvem, Grosserer Ravns Kone paa Nørregade? afbrød Fru 
Kringelberg Præsten med funklende Øjne. 

— Netop. 

Fru Kringelberg mindedes, at hendes Mand havde fortalt, at 
Fru Ravn ogsaa havde været sin Mands Husholderske, før hun 
blev hans Frue. Skønt Ravns ingenlunde hørte til „la haute 
flnance'', var det dog et rigt Hus, hvis Chef ligesom Kringelberg 
havde været Hørkræmmer; men da Ravn dels var ældre, dels 
havde erhvervet en mange Gange større Formue end Kringelberg 
og desuden havde havt Mod og Talent til at slaa ind paa den 
store Handel, havde Kringelberg altid set op til Ravn som noget 
af det mærkeligste, der var til, og afvekslende ytret sin Misun- 
delse og sin Beundring. Naar han var sammen med sine Venner, 

lod han stundom, især naar Toddyen havde sat hans Fantasi i 
Bevægelse, som om han havde staaet paa en ret familiær Fod 
med Ravn. Aa ja, Herre Gud — vi gjorde saamænd tidt For- 
retninger sammen, sagde han. Naa, jeg var jo Uge saa klog som 
Ravn . . . det vil sige ... ja han var jo mere svineheldig. Men 
han har mange Gange sagt til mig . . . det vil sige nogle Gange: 
Der gjorde De et godt Slag, Kringelberg . . . eller ogsaa: De er 
lige saa god som Kontanter, Kringelberg . . . naa, han var svine- 
, heldig, for jeg forstod mig lige saa godt paa Hørkramhandel som 
han ... ja nu faar vi se, hvor længe det gaar, osv. osv. — Fru 
Kringelberg havde i nogle Aar. med Ærgrelse set Ravns Ekvipage 
holde udenfor Butikerne paa Hovedruten gennem Byen, og 
den store, imponerende Frue med Masser af Silketøj raslende 
omkring sig og slæbende efter sig stige ud paa Fortovet og gaa 
ind i vedkommende Butik. Fru Kringelberg vidste. Gud véd 
hvorfra, hvad alle Grosserer Ravns Børn hed til Fornavn, hvor 
mange Tjenestefolk, der holdtes i Huset, hvor store Indkøb Ravns 
gjorde hos Slagteren; hun havde slaaet Hænderne sammen ved 
at erfare, at de hver Dag brugte Asparges til Kødsuppe om 
Vinteren. Udsigten til at komme i Stue sammen med Fru Ravn 
gjorde hende eksalteret; hun sagde til Pastor Hjorth: 

— Ja det vil jeg gerne være med til. 

— De hører os til, udbrød Præsten og gjorde et Forsøg paa 
at omslutte Fru Kringelbergs Hænder mellem sine, men det 
lykkedes ikke; hans smaa buttede Hænder med de korte hvide 
Fingre kunde ikke spænde om dem. 

Da Sagførerens inkvisitoriske Sideblik var kommet til det 
Resultat, at nu var Sagen afgjort, sagde han til Gæsterne: 

— Tør jeg bede Dem gaa til Bords. Vil Onkel tage Fru Kringelberg? 
Det var første Gang, denne Ære var overgaaet Fruen. Hun 

havde en Følelse, som hendes vægtige Korpus ingen Tyngde 
havde, som gled hun, lig en Svane gennem Vandet, da hun med 
sin Arm i Præstens passerede Kabinettet og Dagligstuen. Hun 
strøg forbi et Par Damer, om hvem hun altid havde haft den 
Fornemmelse, at de skumlede over hende og trak spodsk paa 
Smilebaandet ad de faa Ord, som hun havde vovet at berige 
Samtalen med. I Følelsen af sin triumferende Situation sendte 
hun dem et stikkende, giftigt Øjekast, der ledsagedes af en ganske 
lille fnysende Lyd, omtrent som en Kat, der er for vel opdragen 
til at lade sit Had bryde frem mod Hunde i al dets raa Natur- 
fylde, men dog heller ikke ganske kan eller vil beherske det. 

Ved Bordet sad der lige over for Præsten en Skuespiller af 
anden eller tredje Rang, der var ivrig beskæftiget med at spise 
og følgelig ikke fik Tid til at tale et Ord med sin unge og ret 
kønne Borddame, Datter af en forhenværende Hofbager, skønt 
hun idelig sendte ham indbydende Skraablikke. Hver Gang 
Kunstneren løftede paa sit Glas, lugtede han til dets Indhold 
med en Kendermine. For det meste rystede han lidt paa 
Hovedet, som om han var utilfreds med Undersøgelsens Resultat, 
hvilket imidlertid ikke hindrede ham i hvert Øjeblik ved for- 
trolige Nik til den opvartende Lejetjener at skaffe sig de tømte 
Glas øjeblikkelig fyldte. Pastor Hjorth sagde til ham: 

— Hvad siger De om det nye Stykke, Hr. Krog? 

— Tja — a — a! svarede Skuespilleren, medens han tyggede 
af; min Rolle er rent nederdrægtig; det er ikke muligt at faa 
noget ud af den. 

— De skal dog have fortræffelige Momenter i Deres Spil . . . 
Jeg holder mig til Kritikens Dom, jeg har ikke selv set Stykket, 
sagde Præsten. Har De set det. Fru Kringelberg? 

— Det har jeg rigtignok, sagde Enken og skød sin Gorge i 
Vejret. 

— Og De synes om det? 

Til Svar gav Fruen en uartikuleret Lyd til bedste, som man 
kunde tage baade for Ja, aa ja saamænd og Nej. Præsten vendte 
sig atter til Skuespilleren. 

— De hører jo til den saakaldte realistiske Skole. Sympati- 
serer De med den, Hr. Krog? 

— Nej, svarede Skuespilleren, idet Butterdejgsranden af en 
Krustade knasede under hans Tænder ; jeg holder paa, at ethvert 
Kunstværk skal . . . kort sagt, skal . . . have noget til Bag- 
grund. (Her tømte han et Glas Sherry). 

— Ja vel, et Kunstværk skal, saa at sige, vise ud over sig 
selv, fortsatte Pastor Hjorth og nikkede bifaldende ad sin egen 
Tanke; det skal ligesom pege hen til den ideale Tilstand, som 
først naas hinsides. 

— Ja — ja, det var det, jeg mente, faldt Skuespilleren ind, 
da han havde faaet et Par Champignons sunket. 

Præsten talte videre: 

— Men der maa kunne findes en højere Enhed, hvori Rea- 
lisme og Idealisme gaa op som ophævede Momenter. Ikke sandt, 
Hr. Bramsen? Her saa han over paa en ganske ung Student, 
som endnu læste til Filosofikum. 



202 

Den adspurgte blev ildrød, saa ned i sin Tallerken og 
stammede : 

— Jo — o, det . . . tror jeg nok. 
Sagføreren smilede og sagde: 

— Nu doceres der nok en anden Slags Filosofi ved Universi- 
tetet, Onkel. Ja, jeg forstaar mig ikke paa Filosofi. 

— Ja, ja det er sandt. Jeg har jo læst Anmeldelser i Bladene 
af Professor Brøchners forskellige Arbejder og deri set, at denne 
Tænker vil frakende Kristendommen Naturbegreb. Nu be'r jeg 
Dem, mine Damer og Herrer! Er ikke denne Vennekreds, der 
i Dag er samlet om min kære Søstersøns gæstfrie Bord, det 
bedste Modbevis mod denne Paastand? De fleste, jeg ser 
bænkede her, ere gode Kristne, ere mine Tilhørere og Tilhørerinder. 
Og glæde vi os ikke alle ved den gode Moders, Naturens Gaver? 
(En rund Armbevægelse omfattede Fadene, Tallerkenerne, Flasker 
og Glassene paa Bordet). Erkende vi ikke, at Naturen er 
Skaberens Værk, og at dens Gaver ere skabte til Gavn og Glæde 
for Mennesket? Og saa paastaar en Mand, der kalder sig 
Filosof, at Kristendommen intet Naturbegreb har. 

Pastor Hjorth lagde sig tilbage i Stolen; Refleksen fra Gas- 
lysekronen spillede i hans glade Øje; han følte sig som den, der 
ved sin Argumentation havde fældet alle Kristendommens Mod- 
standere lige fra Lukian og Celsus til Feuerbach tog Strausz. 
Hans Ord bevaredes i flere unge Damers Hukommelse, de und- 
lod ikke at bruge dem i senere Selskaber, hvor unge Snesaars- 
mennesker af begge Køn konverserede om Tilværelsens højeste 
Problemer. 

Fru Kringelberg forlod Selskabet efter at have givet sig selv 
det Løfte at overvinde alle Hindringer næste Søndag for at høre 
sin prægtige Bordkavaller prædike, og hun holdt Ord. Hun hørte 
eller opfattede ikke synderlig af hans ellers populære, hjærtelige 
og oprigtige Ord, saa beskæftiget var hun med at sluge ham 
med Øjnene og opdage, om han dog ikke skulde se paa hende. 
Hun gik hjem med en lidt pinlig Uvished; hun kunde ikke 
komme til noget sikkert Resultat, om han havde haft et Øjekast 
tilovers for hende eller ikke. Det Haab, der havde dæmret 
frem i hendes Fantasis Baggrund, at Pastor Hjorth i Anledning 
af Indmeldelsen i det velgørende Selskab, som Sagføreren skynd- 
somst havde besørget, skulde gøre hende en Visit, som hun nok 
skulde sørge for blev publiceret i hele Huset, dette Haab var 
nu skræmmet tilbage, men dets tomme Sted var som et Saar, 

hvori hun følte Svie og Prikken. Pastor Hjorth viste sig sjelden 
uden ved højtidelige Lejligheder: Bryllupper, Begravelser, Daab, 
Konfirmation o. dsl. i sine Tilhøreres Huse, naar han ikke ud- 
trykkelig blev indbudt. Dette skete temmelig hyppigt, og et vist 
Lag af Bourgeoisiet var hans egentlige Omgangskreds, thi hans 
lærdere og mere begavede Kolleger saa ned paa ham; hans 
Provst beklagede tidt med et Skuldertræk, „at en . . . ja . . . 
en Filister som Hjorth var bleven københavnsk Sognepræst, en 
Stilling, som han ganske manglede Intelligents til at udfylde." 
Da Fru Kringelberg havde holdt ud et Par Søndage endnu at 
overvinde sig til at gaa saa tidlig ud, at hun kunde naa at 
komme til rette Tid til Pastor Hjorths Gudstjeneste, uden at 
Præsten syntes at bemærke hende, blev hun ked af det; da den 
tredje Søndag kom, laa hun i Sengen og ærgrede sig over sine 
fejlslagne Forhaabninger om at komme i nærmere Forbindelse 
med ham, der siden hint Middagsselskab stod for hende som det 
fineste, hun havde set af alle mulige Mandfolk. Da Pigen kom 
ind med Morgenkaffen, fandt hun Fruen hulkende, og, da hun 
spurgte til hendes Befindende, fik hun til Tak en Salve af Skænd 
og en Opsigelse til næste Maanedsskifte. 

Da Sagføreren nogle Dage efter kom for at betale Fruen 
Rentepenge, blev han modtaget med en sur Mine, som ikke for- 
mildedes trods hans gentagne Forsøg paa at gøre hende for- 
staaeligt, hvormeget han havde faaet ud af Kapitalen. Da Regn- 
skabet var færdigt, og Fruen havde underskrevet Kvitteringerne, 
gav hun ved sin hele Adfærd tydeligt tilkende, at Sagføreren 
skulde gaa; men denne lod, som om han ikke forstod det, lagde 
sig magelig tilbage i Stolen og strakte Benene lidt fra sig. 

— Denne Gang gjorde vi et godt Kup, Frue, sagde han. 

— Finder De? 

— Otte Procent gennemsnitlig. Hvad behager? 

— Aah! — Der er dem, der faar mere. 

— Ja, men saa maa man. Skam, have Mod til at spekulere; 
og det har De jo ikke, Frue. 

— Saa? Det kan De sige, at De ikke véd. Hendes Stemme 
bævede ved Tanken om, hvad hun havde tabt ved Kommis- 
sionæren. 

Sagføreren rørte sig ikke fra sin Stilling, men blev ved at se 
paa Enken med halv sammenknebne Øjne og et lille fint Smil 
paa Læberne. Hun vrissede gnavent med Hovedet, som var 
hans Øjne et Par generende Fluer, hun vilde kyse bort, men 

det hjalp ikke; Øjnene blev siddende; Fru Kringelberg havde en 
krillende Fornemmelse i sit Ansigt. 

— De har nok faaet Interesse for Religion , . . for det 
kirkelige, sagde han. 

— Man har lige megen Tak, enten man er saa eller saa, 
sagde Fruen. 

— Hm! Nu skulde vi for Resten snart have fat paa en 
Basar. 

— Saa! Jeg er lige glad. 

— Ja, men min gode Frue, jeg har paa Deres egen Op- 
fordring meldt Dem ind i Velgørenhedsselskabet og lovet Deres 
Bistand. 

En uformelig Stemningsklump væltede sig om i Fru Kringel- 
bergs Indre, den var sammensat af en almindelig Ulyst til at 
foretage sig noget som helst, Arrighed mod. Verden i Almindelig- 
hed, mod Pastor Hjorth og Sagføreren i Særdeleshed, en ubestemt 
Lyst til at se paa og tage Del i Basaren, en Tiltrækning hen 
mod den store, fløjels- og silkestruttende Fru Ravn, blandet med 
Ængstelse for at blive overset og stødt tilbage; Klumpen for- 
ulempede hendes Aandedræt; hun udstødte tre dybe Suk, og det 
svære Bryst spændte Kjolen stramt; saa sank hun sammen med 
begge Hænder mat henkastede i Skødet. 

— Ja, hvad er vi uden Religion, Frue? sagde Sagføreren 
igen og bed sig i Spidsen af sin ene Whisker. Det er dog den, 
der holder Styr paa os allesammen; ellers slog vi, min Sæl, 
hinanden ihjel til Hobe. 

Fruen følte sig hverken opfordret til at bekræfte eller benægte 
dette Stykke Socialfilosofi. 

— Hvad koster det Væsen? spurgte hun . . . dette Vel- 
gørenhedstøjeri ? 

Sagføreren svarede ikke, men kastede det ene Ben over det 
andet, smilede og bøjede sig nærmere hen mod Fruen. 

— De véd jo nok, at Bibelen opfordrer os til at være snilde 
som Slanger og enfoldige som Duer. Vil De være velgørende, 
uden at det koster Dem noget, eller dog uden at De mærker det 
ringeste dertil? 

Det vilde Fruen uhyre gerne; hun turde vistnok ikke svare 
Ja, men Sagføreren havde tilstrækkeligt Svar i det Lysglimt, der 
opklarede de nys saa misfornøjede og vrantne Træk. Han fort- 
satte derfor uden Afbrydelse. 

— De véd, at jeg er Kasserer for dette Velgørenhedsselskab, 

som jeg vil have skal vokse op til noget storartet, forstaar sig 
først og fremmest af Interesse for Sagen, men ogsaa . . . naa, 
ja vi er jo alle Mennesker ... for at jeg selv ... ja De for- 
staar mig jo nok . . . man maa jo slaa sig i Vejret i denne 
Verden . . . selv noget Tøjeri som et Ridderkors er ikke at 
foragte. 

Fru Kringelberg saa hen paa hans Frakkes øverste Knaphul. 
Hun kunde ogsaa nok have Lyst til at se samme Kors hænge 
der; det var noget at prale af for Veninder og bekendte, at hun 
havde en saadan Mand til Prokurator. Sagføreren havde Kik 
paa noget langt „reellere" end et Ridderkors, som han vel ikke 
havde havt noget imod at tage som et lille Aksidens ; men han indsaa, 
at Fruen netop vilde finde en Ærgerrighed, der havde et Ridder- 
kors til Maal, ædel og imponerende. Imidlertid gjorde han en 
pludselig Bevægelse, sprang op fra Stolen, saa hen til sin Hat, 
der laa i Vinduet, og sagde: 

— Naa . . . men det er sandt. Jeg er jo kun saadan halvt 
om halvt Deres Tillidsmand ... De har jo en anden, som De 
har betroet en Del af Deres Penge til. 

Fruen skiftede Farve, og det rislede koldt gennem alle hendes 
Lemmer. Hun turde ikke møde Sagførerens kolde, smilende 
Blik, hun saa hen mod Væggen, men tog straks Hovedet til sig, 
da hun saa hans Profil aftegne sig i et mangfoldig forstørret 
Skyggebillede paa samme Væg; det skræmmede hende lige saa 
meget som Manden selv. Hvor vidste han dog, at hun havde 
betroet en anden nogle af sine Penge? 

— Jeg maa have Deres fulde Tillid, naar jeg indlader mig 
paa en saadan Forretning som den, jeg havde i Sinde at fore- 
slaa Dem. 

Lynsnar greb han Hat og Stok, bukkede dybt med sit sæd- 
vanlige Smil og var ude af Døren, før Fru Kringelberg fik udstødt 
nogle uartikulerede Lyde for at holde ham tilbage. 

Enken greb til sit sædvanlige Middel mod pinlig Spænding 
og anden Sindsbevægelse; hun yppede Klammeri med sin Pige 
og gik i Seng. Men nogle Dage efter gik hun selv til Sagføreren 
med Resten af sin Kapital — ja hun maatte gaa to Gange, thi 
htm havde forsøgt paa at unddrage ham nogle tusind Kroner og 
erfarede til sin Rædsel og Forbavselse, at han til Punkt og 
Prikke vidste, hvad hun ejede. Hun maatte smukt bringe ham 
Resten. En lang Forhandling fandt Sted for lukkede Døre; man 
hørte ud igennem dem Fruen snart skænde, snart græde, snart 

true, snart bede; Sagførerens Stemme kunde ikke høres. Efter 
omtrent tre Timers Samtale fulgte han bukkende og artig Fru 
Kringelberg ud paa Trappen. Faa Dage efter læstes i Aviserne, 
at Enkefru Kringelberg havde skænket 6000 Kroner til „Vel- 
gørenhedsselskabet af 18de Februar". Hun fik Diplom som 
Æresmedlem af Selskabet, Visit af Pastor Hjorth og endelig den 
Glæde, at hendes Sagfører paa Grund af sin utrættelige Virk- 
somhed i filantropiske Øjemed blev dekoreret med Dannebrogs- 
ordenens Ridderkors. Han lovede Fruen den Butik paa Basaren, 
der laa umiddelbart ved Siden af Fru Ravns i Salens øverste 
Ende. De næste Søndage forsømte Fru Kringelberg ikke Pastor 
Hjorths Gudstjeneste; det forekom hende nu, skønt hun ikke var 
ganske sikker derpaa, at Prædikantens Øje stundom hvilede paa 
hende med et velvilligt Udtryk. 



II. 

Nogle Dage efter gik en lille, helt sort klædt Mand frem og 
tilbage i den Gade, Fru Kringelberg beboede. Han havde en 
blank børstet Cylinderhat, blankt og højt Atlaskes Halsbind, i 
hvis Sløjfe sad hæftet en Brystnaal med en violet Sten i, glat 
kæmmede glinsende sorte Lokker strøgne hen over Tindingerne, 
dito stærkt fremad kæmmede Bakkenbarter paa de røde porcelæns- 
agtige Kinder; paa Hænderne bar han sorte Skindhandsker, der, 
paa Grund af, at de var for snævre i Fingerspidserne, dannede 
krøllede Tutter. Det eneste fremtrædende i Ansigtet var en 
spids, maaragtig Næse, det eneste bevægelige deri var de indad 
mod Næsen buskede Øjenbryn, der var i en stadig sitrende 
Bevægelse. Han saa et Par Gange paa et stort, gammeldags 
Gulduhr, som han trak op af Vestelommen, saa standsede han 
foran det Hus, hvis Ejerinde og Beboerinde Fru Kringelberg var, 
og tog nøje Syn over det. Facaden havde et Knæk midt paa 
Maven; Huset, der var bygget i sidste Halvdel af forrige Aår- 
hundrede, bar forøvrigt Præg af at være opført af en efter de 
Tiders Vilkaar velstaaende Bygherre. De kannelerede Pilastre 
mellem Vinduerne bar tunge Koronamenter, der fremkaldte Fore- 
stillingen om sammenrullede tykke Bondepandekager, en Prøve 

paa, hvorledes en københavnsk Murmester paa den Tid havde 
opfattet de HarsdorfPske joniske Kapitæler; Arkitraven, der lod, 
som om den blev baaren af Pilastrene, var saa primitiv som vel 
muligt. Huset var overstrøget med graa Oliefarve, hvis stærke 
Afskalning vidnede om, at Ejerinden ikke overanstrængte sig med 
ydre Reparationer. Den blankt børstede sorte Herre gik saa ind 
i Porten. Den var belagt med Brosten, og en Rendesten med 
Bræt over løb midt igennem den. Han gik op ad Trappen; den 
var daarlig belyst, slog mærkelige Volter og havde Afsatser og 
isolerede Trin paa de uberegneligste Steder. Rækværkets Haand- 
greb var malet mørkebrunt med Oliefarve; det var fedtet og 
klamt at tage paa; de firkantede, klodsede Trætremmer gav 
gennem Malingens sprukne Blærer en Forestilling om mangfoldige 
Overstrygninger. Over det hele rugede en sødlig Lugt, der kom 
fra Naboens Brænderi og Kostald. Den blanke Herres Næse og 
Øjne spillede til alle Sider og tog Maal af alt. Han naaede op 
til anden Sal, hvor Fru Kringelberg beboede sine fem Værelser, 
men kun benyttede de to til daglig Brug. Som i mange ældre 
københavnske Huse savnede Lejlighederne her Entré, og man gik 
lige fra Trappen ind i Dagligstuen. Den var ret rummelig, 
Indgangsfløjdørenes Kanter var beslaaede med Lister af tykt 
Gulvtæppetøj for at værne mod Træk fra Trappen. Mellem 
Væggenes perlemalede og riflede Panelrammer var der Felter af 
lyseblaat oliemalet Lærred, indesluttede af forgyldte Lister, som 
Alderen havde givet en Tinte, der laa mellem Kobber og Bronce, 
og som Ormehuller og Residua af mange Sommeres Flue- 
generationer havde prikket og spættet. Vinduernes gule Damaskes 
Gardiner med sort Fløjels Kantning hang glat, foldeløst, kedelig 
og fladt som Kjolen over en mager gammel Jomfrus Bryst. Over 
hele Stuen var der paa en Gang udbredt noget falmet, der 
tydede mere paa karrig Forsømmelighed end paa fortrykte Kaar, 
og noget forlorent Oppyntet, der navnlig viste sig ved de rigelige 
Draperier af hvide hæklede Stykker, som bedækkede Ryg og 
Sæde paa alle Møblerne, samt ved Nips i Form af smaa, smag- 
løse Vaser, Porcelænsæsker, diminutive og daarlige Biskuit- 
statuetter, der fyldte Spejlkonsolerne og det øverste af Sekretæren, 
og endelig ved Kakkelovnsprydelsen : den afskyelige Sejrsgudinde 
fra Julisøjlen paa Bastillepladsen i Paris. 

Fru Kringelberg havde rustet sig til Modtagelse; hendes Sag- 
fører havde forberedt hende paa Besøget. Hun havde sat sig i 
Positur midt i den store Sofa bag Divansbordet, bred og stor. 

med en struttende magentarød Brystsløjfe til den sorte Kjole. 
Hun havde flere Gange lyttet spændt, naar hun hørte Trin paa 
Trappen; efterhaanden som de nærmede sig hendes Dør, havde 
hun indtaget en imponerende Holdning, lidt tilbagelænet og med 
de store Hænder, der lignede Naalepuder, hvis flade, riflede og 
opad krummede Negle ingen Børste kunde berøve et halvgrumset 
Udseende, lagte over Kors i Hjertekulen, alt imens hun lod den 
højre Tommelfinger dreje sig i en Cirkel om den venstre; men, 
naar hun saa hørte det ringe paa underneden eller Trinene 
fortsætte sig op paa tredje Sal, holdt hun Hvil, slappede Over- 
kroppens Holdning og lod Hænderne synke ned. 

Stuen lugtede af Ofenlak eller en lignende simpel Røgelse, 
der var kommen paa Fyrfadet, og fra den store Messing-Selv- 
kogers Skorsten hvirvlede den hvide Damp ud i Stuen. Fruen 
fandt, at det var det mest repræsentative Stykke, hun ejede; bag 
den følte hun sig altid ganske specielt som Husejerinde og vel- 
staaende Kone. Ogsaa Frokostbordet tydede paa noget usæd- 
vanligt: i Stedet for de sædvanlige to Miniaturtallerkener med 
tynde, af Tørhed sig krummende Skiver af røget Kød og simpel 
Ost, en rigtig lurvet københavnsk Opdækning, stod nu et Par 
Koteletter, nogle Ansjoser, et lille Stykke fin Ost og en Flaske 
Solbærrom paa Bordet. 

Den lille, blanke Mand stak sit Porcelænshoved, der nu, da 
Hatten var af det, tydelig viste, at det bar Paryk, ind ad Døren, 
som han havde aabnet ganske lidt, da et „Værs'artig" havde 
besvaret hans Ringning; først da samme Ord havde tonet anden 
Gang fra Fruens Mund, gled han helt ind og stod stille med et 
fedt og fløjelsblødt Smil, bukkende og holdende den glinsende 
Hat tæt op mod den højre Hofte. Han satte Hovedet i en sagte, 
svihgende Bevægelse, indledte og endte sine Ord med en underlig 
syngende Latter, idet han sagde: 

— Hehehe ... det er Overkrigskommissær Gormsen he — 
he — he. 

— Værs'artig ... vil Over . . . krigs . . . kommissæren 
ikke . . .? og Fruen gjorde Mine til at rejse sig og byde ham 
en Stol, men den blanke Mand gjorde en blid, afværgende Be- 
vægelse, satte sig ned paa den nærmeste og flyttede Hatten fra 
højre Hofte ned paa det højre Knæ. 

— Det er vor fælles . . . he . . . Interesse for Velgøren- 
heden, der skaffer mig Æren af Fruens Bekendtskab . . . jeg er 
Selskabets Sekretær. 

— Vil Overkommis . . . Overkrigs . . . (Fruens Tunge slog 
en Knude). 

— Over — krigs — kommissæren — ak Gud . . . hehe 
. . . . det gør aldeles ikke noget . . . Over — krigs — 
kommissær Gormsen. 

Navnet blev sagt saa smørblødt, at Lyden næsten smeltede 
hen i Luften. 

— Vil Overkrigs . . . kommissio — særen ikke tage til Takke? 
sagde Fruen ... en Bid Frokost? . . . ikke? . . . naa, men en 
lille Kop Kaffe? 

— Det siger jeg aldrig nej til, he . . . he . . . jeg er . . . 
rent ud sagt ... en Kaffesøster. 

Han kom en urimelig Masse Sukker og Fløde i den Kop, 
der blev rakt ham, saa det hvide Skind strømmede over til alle 
Sider, dyppede en Brioche i Kaffen og spiste, alt mens han talte, 
og sugede Kaffen sagte ned med en svag og hurtig slubrende 
Lyd, der mindede om en Kat, der laber Mælk. 

— Ja Gud . . . Fruen har jo betænkt os saa rigelig ... om jeg 
maa sige . . . fyrstelig . , . hehe . . ., men min kære Basar, 
der er en ren Fest i mit Liv . . . maa De da endelig ikke 
nægte Deres værdifulde Assistance. Gaver til den (Fruens Øjen- 
bryn trak sig sammen) . . . som sagt . . . Gaver til den, 
hverken bør eller tør (disse to Verber understregede Overkrigs- 
kommissæren ved at løfte Øjenbrynene op i Panden) jeg forlange, 
. . . blot Assistance ved Udsalget. Sagfører Borg, vor kære, 
brave Kasserer, mente, at De . . . hehe . . . nok vilde . . . 
hvad, gode Frue? 

Naturligvis vilde Fruen gerne til Basaren, men hun fandt, 
at hun for Ceremoniellets Skyld burde gøre sig kostbar. 

— Ja . . . naar jeg havde rigtig god Tid . . . men Ens Hus 
tager al Ens Tid, naar man har saadan en daarlig Pige. 

— Ja, det er en meget, meget slem Ting, sagde Overkrigs- 
kommissæren og lod Smilet glide over i dyb sympatiserende 
Alvor. Denne Replik og dette Minespil tog Fru Kringelbergs 
Hjerte med Storm: at en Mand, og det en saa højt staaende 
Mand kunde dele hendes Centralinteresse, overgik hendes dristigste 
Forventninger, uagtet hendes Sagfører varmt havde anbefalet 
hende at bruge „den gamle Herre til al Slags Smaasjov", som 
han udtrykte sig i sin mere flot-moderne Stil. 

— Ja, hvor faar man ordentlige Tjenestefolk nu om Stunder? 
sagde Fruen, og hendes Blikke rettede sig op ad som til en Bøn 

s. Schandorph: Romaner. I. 14 

til Himlen, men samtidig rystede hun resigneret paa Hovedet, 
som om det var noget, der selv oversteg de stærkeste Magters 
Evne at frembringe. 

— Der søger atter den kristelige Velgørenhed at udrette 
noget, svarede Overkrigskommissæren. 

— Kan Velgørenhedsselskabet skaffe En Tjenestefolk? spurgte 
Fruen hurtig studsende. 

— Om jeg saa maa sige, indirekte . . . gennem dets hehe 
Sekretær . . . mig . . . hehehe (Latteren blev en ren Fløjtetone). 
Jeg staar ogsaa i Forbindelse med Tjenestepigeskolen i G., hvor 
de unge Piger faar baade en kristelig og praktisk Opdragelse, 
og hvor der tidlig og silde indskærpes Lydighed. 

Det sidste Ord understregedes med Øjenbrynene og illu- 
streredes med et ethisk Alvorsblik, det barskeste, som den lille 
Overkrigskommissær kunde sætte op. Nu udviklede der sig en 
Samtale, hvori Fruen paa det mest detaillerede fremsatte sine 
Anker over alle de Tjenestepiger, hun havde haft; Overkrigs- 
kommissæren forsikrede ved hver Anke, at den vilde være 
umulig at fremføre mod en Pige, der udgik fra den Institution, 
hvor hans Broder virkede som Præst og en Ungdomsveninde af 
ham som Forstanderske. Der udviklede sig paa Grundlag af 
denne Forhandling en saadan Fortrolighed mellem de samtalende, 
at Fruen pillede ved Overkrigskommissærens Frakkeknap, og 
denne klappede hende paa Skuldrene. Enden blev, at han paa- 
tog sig at skaffe et udmærket Eksemplar fra den nævnte Tjeneste- 
pigeskole til den første i næste Maaned; og, blev der noget i 
Vejen med den første Hovedrengøring, saa skulde Overkrigs- 
kommissæren, som siden sin Afsked fra Marineministeriet havde 
Tiden til sin Raadighed, og som, „uden at rose sig selv . . . 
he . . . he . . . he . . . havde et net lille Arrangementstalent 
og megen Interesse for, hvad man med et fransk Ord kalder 
„comfort", med største Fornøjelse hjælpe med at hænge 
Gardiner op og rangere Møblerne". Fruen var i den syvende 
Himmel af Henrykkelse over at have fundet et saadant Faktotum, 
da Overkrigskommissæren sagde: 

— Og saa faar De et af de fineste Udsalg ved Basaren, 
godeste Frue; jeg selv, jeg personlig . . . hehe . . . henter Dem 
om Morgenen i Vogn; og . . . og . . . hehehe . . . jeg skal til 
Sølvbryllupsgratulation om Aftenen, saa jeg kommer i . . . i . . . 
hehehehehe . . . Uniform. 

— Har De Uniform? sagde Enken og var nær falden ned 
for hans Fødder. 

— Ja — a — bevares! svarede Overkrigskommissæren med en 
Grimace, som skulde udtrykke en over en saadan Bagatel højt 
hævet Ironi; Rang i sjette Klasse Nr. 10! 

— Hvordan er den Uniform . . . hvad! spurgte Fru Kringel- 
berg, og Overkrigskommissæren fortalte med en uhyre Tunge- 
raphed, bestandig med ironiserende Tonefald, hvori kun Latter- 
afbrydelserne betegnede Selvtilfredshedens Gennembrud: 

— Mørkeblaa Vaabenfrakke med to Rader gule Knapper, 
opstaaende mørkeblaa Krave og højrøde Kanter; paa Kraven to 
Rader Guldtresser hi-hi-hi; smalle mørkeblaa Klædes Skulder- 
stropper med højrøde Kanter og to matte Guldstjerner; hvid Vest 
med én Rad gule Knapper, mørkeblaa Benklæder, som bæres 
over Støvlerne; trekantet Hat — hi-hi — med matte Guld- 
kordons, mat Guldkantillekrampe og reglementeret Kokarde, 
Kaarde med Arméens Felttegn; gule Sporer . . . Farvel, farvel, 
kære Frue, vi ses snart — Tusind Tak for den dejlige Kop 
Kaffe! 

Det varede ikke længe, inden Overkrigskommissæren kom igen 
og fik Kaffe, Wienerbrød og Solbærrom. Han blev helt uund- 
værlig for Fru Kringelberg. Han vidste at skaffe hende Interesser, 
som dog fyldte noget af den bitre og gnavne Tomhed i hendes 
Sind. Han fik hende ved blidt Lirkeri til at skaffe sig et mere 
moderne og smagfuldt Møblement, som han besørgede købt billig 
paa Avktioner; han løb baade i Butiker og paa Torvet for hende, 
han forærede hende Skilderier til at pryde Væggene med, 
bevægede hende til at benytte sin Spisestue og ikke som forhen 
lade Maden servere i Dagligstuen; han gik baade i Køkken og 
Spisekammer og sørgede for, at Pigen baade skurede og polerede; 
og, naar saa Tin, Messing og Porcelæn skinnede saa blankt ned 
fra Hylderne, saa det skar hvidt i Øjnene, oversaa han Rummet 
som en sejrrig Feltherre sin Valplads og udførte selv Sejrs- 
fanfaren i en leende Pikkolofløjtetrille. I alt det blanke, rene, 
symmetrisk opstillede i Køkkenet, i de smaa polstrede Møbler 
og skinnende polerede Bordplader, der i Stuerne havde afløst de 
gamle, bredt skrævende, med plump Træbeklædning forsynede 
Sofaer og Stole, i de pudsede Spejle, hvori han saa sin egen 
lille Person, sirlig som et pillet Æg, smile sig imøde, fandt han 
sin Livspoesi, der udaandede den fineste Nydelsesbuket, som 
Tilværelsen kunde bringe ham. Naar han efter en saadan 

14* 

kontrolerende Vandring gennem Huset satte sig til Bords med 
Fru Kringelberg, der nu igen fik Interesse for god Mad — ikke 
disse evindelige piéces de résistance, som i hendes Mands Tid — 
men Retter, tillavede efter Overkrigskommissærens Recept: smaa 
Koteletter, diminutive, men saftige Stykker Bøf, Fjerkræ, som 
samme Overkrigskommissær vidste at afprutte en Amagerkone 
til en billig Penge, saa nød han ogsaa disse Goder med epikuræisk 
Langsomhed og Maadehold, lo til Fruen og spurgte hende, om 
hun ikke med ham fandt, at Vorherre skænkede sine Børn 
mange Glæder i Livet. I ensomme og gnavne Øjeblikke kunde 
Fruen fatte Mistanke om egennyttige Hensigter hos Overkrigs- 
kommissæren i Form af Testamentjægeri og besluttede at være 
paa sin Post; men Overkrigskommissæren gav hverken i Ord 
eller Opførsel Mistanken fjerneste Grund. Var Fruen gnaven 
eller arrig, snakkede han for hende, spasende og tyssende som 
for et uartigt Barn: 

— Saa — saa — saa . . . bu . . . bu ... bu — he — 
he — he, rolig, bare rolig, lille Frue. Det bliver godt alt- 
sammen. 

Af hans Levnetsløb erfarede hun, at han næsten som Dreng 
var bleven Skriver i Marineministeriet, hvor han allerede fra 
første Færd af havde følt det embedsmandige Ansvar og sin 
Stillings Værdighed i Kraft af en urokkelig Tro paa, at det 
bureaukratiske Maskineri var et næsten guddommeligt Kunstværk, 
udtrykt i Trinfølgen af Over- og Underordnede, i Admini- 
strationens i hverandre gribende Tandhjul, i den majestætisk- 
upersonlige Kancellistil, der med lige Højtidelighed behandlede 
en Leverance af Tran og en Indstilling til en høj Ordens- 
dekoration eller et Avancement. Da Hr. Gormsen var et Stykke 
oppe i Fyrrerne, naaede han at blive Fuldmægtig; i enkelte 
ekstatiske Øjeblikke saa han en Engel i Skyerne, der holdt hans 
Udnævnelse til Kontorchef i den ene og Basunen, der skulde 
blæse til Triumf, i den anden Haand, men ulykkeligvis havde 
Gormsen ikke en Gang dansk juridisk Eksamen; i hans 48de 
Aar, da hans Kontorchef døde, sprang en langt yngre Fuldmægtig, 
der var juridisk Kandidat, ham forbi. Ved sin Resignation og 
sin orthodokse Tro paa sine Overordnede stræbte han at læge 
dette Hjertesaar, men det brød stadig op igen med en sagte, 
smertelig Bløden. Da tog han en Beslutning. Ved sin store 
Sparsommelighed havde han samlet en lille Kapital, som han 
efterhaanden havde forøget ved forsigtige Spekulationer; af dens 

Renter i Forbindelse med sin Pension maatte han kunne slaa sig 
igennem, og i sit 50de Aar søgte og erholdt han sin Afeked i 
Naade og med Pension, idet han samtidig fik alleraaadigst Ud- 
nævnelse til Overkrigskommissær med Rang i sjiette Klasse Nr. 
10 med Ret til at bære den for denne Charge normerede 
Uniform. 

Mere erfarede Fru Kringelberg ikke, thi Skildringer af Stem- 
ninger og Sjælstilstande laa uden for Overkrigskommissær Gorm- 
sens Rækkeevne. Han betroede hende ikke, hvorledes han 
gennem sin Ungdom og Manddom altid havde et eller andet 
platonisk Kærlighedssværmeri for en Skønhed i et Vindue, bag 
hvilket han forestillede sig al mulig Lunhed, Hygge, Komfort og 
sorgløs Tilværelse. Han kunde spadsere mange Gange forbi et 
saadant Vindue, nyde det Billede med Staffage, som tegnede sig 
for hans Fantasi ; men hans korte Syn ydede ingen Garanti imod, 
at den ophøjede Laura, som den lille, pænt børstede Petrarca 
fra Marineministeriet forestillede sig tronende deroppe i den ijeme 
Herlighed, ikke i Virkeligheden var en saadan Maren Amme, 
som Rasmus i Ulysses von Ithacia ved en dristig Intuition fore- 
stiller sig siddende i Maanen og „skjule den ganske". Endnu 
mindre kunde eller vilde han betro Fruen Aversen af sin erotiske 
Medaille; at hans Idealisme kunde slaa over i kras Modsætning, 
og at han ogsaa kendte noget til den aldrende Ungkarls sørgelige 
Mysterier, Genstand for mange Timers Skam og Ærgrelse hos 
den bly og moralsk disciplinerede lille Mand. Folk, der hverken 
have Dannelse eller Dybde i Sindet, falde let paa at søge Trøst 
i en eller anden Form af Afladshandel ; de gribe da den nærmest 
liggende Form, som Samfundet byder dem. Overkrigskommis- 
særen, hvis Hjerte var snævert som hans Hjerne, mente, at, naar 
han gav en vis Sum om Aaret til velgørende Øjemed, maatte 
det kunne skaffe ham Syndsforladelse i nogenlunde ligeligt For- 
hold til Summens Størrelse. Da han henvendte sig til Pastor 
Hjorth, der var Formand for det omtalte Velgørenhedsselskab, 
var han i et Øjeblik i Beraad med sig selv, om han ikke tillige 
skulde gøre ham til Skriftefader; men Overkrigskommissæren var 
altfor bly og ængstelig, og Pastor Hjoths gemytlige, aabne, brede 
Væsen, der vandt ham saa mange Venner i visse Samfunds- 
klasser, skræmmede snart den lille, formelle, i Hensyn og Omsvøb 
indhyllede Kontormand. Men alligevel blev Bekendtskabet og 
den deraf følgende Virksomhed til Glæde for den ubeskæftigede, 
nogenlunde velhavende Pensionist: han fik Skriveri, som han 

kunde sidde og pille sirligt og pedantisk ved, som han med 
Triumffølelse over sin korrekte Embedsstil kunde oplæse i 
Bestyrelsesmøderne som Sekretær; han fik forskellige løbende 
Forretninger; ved Undersøgelsen af de trængendes Forhold fik 
hans sporende og snusende Talent og hans Lyst til at dvæle ved 
Livets yderste Detail Beskæftigelse og Anvendelse; baade Præsten 
og hans Søstersøn Sagføreren, hvilken sidste naturligvis gjorde 
Nar af Overkrigskommissæren bag hans Ryg og ikke gad bede 
ham hjem til sig, maatte erkende hans Brugbarhed navnlig til at 
udrette utallige Smaaærinder med Nøjagtighed og Diskretion. 
Ved denne Virksomhed kom Overkrigskommissæren i Bekendt- 
skab med adskillige Familier, men han befandt sig bedst hos 
Enker og ældre ugifte Damer. Han sværmede for Hækleri og 
Broderi, kunde selv strikke, var uudtømmelig i Ideer til 
Presenter i Form af nette Nipssager; og, naar han sad, opfyldt 
af Tanken paa og vidtløftig Tale om slige Ting, i en lun, sirlig 
Stue, følte han sig i sit Element, og Velbehaget ytrede sig i den 
hensmeltende, salige, med ham selv og Tilværelsen saa inderlig 
tilfredse Latter. Men han gav snart Fru Kringelbergs Hus For- 
trinet for de andre Steder, hvor han havde sin Gang; thi her 
var noget at tage fat i, noget at ordne, at smaareformere ; han 
saa det efterhaanden omskabe sig efter hans Ideal af smaat 
skaaren Sirlighed; han saa Enken ligesom forædle og forynge 
sig for hans Øjne, blive omhyggeligere i sin Dragt, aflægge de 
halvt udtraadte Morgensko, der gjorde Fødderne endnu mere 
brede og klodsede, end de var af Naturen; ja han opdagede 
cndogsaa, at hun snørede sig, uden at han dog direkte havde 
stillet nogen Opfordring til hende i den Retning. Det var nu 
den Form af „das Ewig-Weibliche", som han holdt af, og som 
hans Tanke kunde naa til. Han kunde sidde og nyde Fruen, 
selv naar hun var gnaven; thi da kunde han snakke og vrøvle, 
fortælle Bynyt og Skandale for at aflede det onde Lune eller, 
hvis det var nødvendigt, tysse og smaaskænde. Fruen havde 
betroet ham sin Mands Ondskab med Hensyn til hendes mulige 
Tilbøjelighed til at søge Trøst for sit første Ægteskabs Skuffelser 
ved et nyt Forsøg i samme Retning; til lidt Ærgrelse for hende 
syntes det ikke at gøre synderlig Virkning paa Overkrigskommis- 
særen, der var langt fra at have „reelle" Hensigter, men fra 
først af havde givet Fru Kringelberg en Plads blandt sine pla- 
toniske Sværmerier, hvis Genstande han vel turde se, men ikke 
røre. Han var altfor ængstelig til for Alvor at træde den Tanke 



215 

under Øjne at gifte sig og hidføre en saa radikal Forandring i 
sit daglige Liv, der nu i en Menneskealder uforstyrret var gaaet 
i samme Takt; han syntes, at hans to sirlige, men aldrig op- 
varmede Stuer, hvor han selv med en Fjerkost fejede hvert 
Støvgran fra Møblerne, hvor Bibelen, Riises Arkiv og Nordi$k 
Konversationsleksikon straalede med blanke uberørte Rygge 
igennem det lille Nøddetræs Bogskabs Glasruder, maatte falde 
sammen og begrave alt under Ruinerne, hvis der hørtes andre 
Trin end hans smaa trippende Fødder og hans opvartende Kones 
stilfældige Filtsko. 



III. 

Fru Kringelberg sad atter rustet til Repræsentation i den 
forreste Stue til Gaden, der nu alene tjente til Spisestue, med 
den galapudsede Selvkoger og det pænt dækkede Frokostbord 
foran sig. Hun havde den sædvanlige imponerende Brystsløjfe 
paa og havde paa Overkrigskommissærens Raad anskaffet sig en 
Næseklemmer med blaa Glas til at konservere Øjnene med ; hun 
havde den i Dag paa for første Gang, og efter flere Gange at 
have prøvet den foran Spejlet havde hun endelig faaet et nogen- 
lunde venskabeligt Forhold oprettet mellem den og Næsen, hvis 
flade og bløde Former længe havde protesteret mod denne nye 
og uvante Gæst. For at sikre sig dens Forbliven paa Stedet 
holdt hun sig rankere og knejsede højere end sædvanlig. 

Overkrigskommissær Gormsens kendte Trin lød paa Trappen ; 
Fruen saa paa Uhret og maatte erkende, at Klokken akkurat var 
tre Minutter over elleve; og til dette Klokkeslet havde han lovet 
at være paa Pletten med den nye Pige, som han havde skaffet 
Fruen fra Tjenestepigeskolen paa Landet og nu havde hentet paa 
Jernbanen. Det ringede blidt og beskedent; Fruen raabte: Kom 
ind! Døren var ikke laaset af. Den lille Pensionist gled ind 
ad Dørens Aabning, som han for at skaane Fruen for Trækvind 
havde gjort saa smal som muligt, let og lydløst, som var han 
smurt med Olie. Efter ham skød hans Ledsagerske sig ind, men 
fik næppe Tid til det, thi Fruen raabte: 

— Luk Døren, det trækker! 

Den nye Pige, som fik denne Hilsen, skyndte sig at adlyde. 
Det var et ganske ungt, lige udvokset Pigebarn. Hun stod und- 
selig, med skraat ludende Hoved under den mer end tarvelige 
brune Straahat, paa hvilken en enlig, falmet Tøjrosé sad og 
dinglede lige saa holdningsløs som dens Ejerinde. Svøbt i det 
stortærnede uldne Shawl, der sad tæt og foldeløst om hende, 
med den snævre Nederdel af sin Sirtses Kjole stikkende frem 
under Shawlet, med de altfor store udtraadte, formløse Brunels 
Støvler med stødte, lakerede Lædemæser, saa hun saa ynkværdig 
ud som en tynd, skævhovedet middelalderlig Helgenindestatue 
under en Baldakin paa en Kirkepille. Begge Hænderne, med de 
forslidte, flossede brune Skindhandsker, over hvilke Haandleddene 
viste sig som to røde Baand mellem Handsker og Ærmer, holdt 
hun fast om en lille Urtepotte, hvori der var plantet en Geranium, 
der ogsaa havde et forkrøbent og forknyt Udseende. 

Fru Kringelberg mønstrede Novicen med sin myndigste 
Mine. Overkrigskommissæren gjorde en lille, udslaaende Haand- 
gestus, som om han vilde holde et intimerende Foredrag, men 
flk kun sagt: 

— Ja — a — a, skød Øjenbrynene højt op i Panden og kløede 
sin Hage mod Halsbindets Rand. 

— Fandt De hende straks paa Jernbanen? spurgte Fruen. 

— Øjeblikkelig — he. Jeg skal sige Dem, gode Frue, jeg 
gør mig altid forud . . . saadan en Forestilling . . . eller Idé 
om Mennesker; og jeg forsikrer Dem, den passer næsten altid. 
He — e. 

Fruen stak Underlæben frem, saa atter mønstrende paa Pigen 
og sagde: 

— Du hedder jo Frederikke! Men jeg vil kalde Dig Rikke. 
For jeg siger ikke De til mine Piger; jeg hører til den gamle 
Skole; det bliver ikke anderledes i mit Hus. 

— Dette . . . hehe . . . dette partriarkalske — lille Frede 
. . . lille Rikke kender jo Patriarkerne fra Bibelhistorien, sagde 
Overkrigskommissæren — jeg mener, dette patriarkalske Forhold 
mellem Husbond og Madmoder paa den ene og Tyendet paa den 
anden Side stemmer jo med den reli'øse Opdragelse, der ud- 
mærker den Tjenestepigeskole, hvor lille . . . he . . . Rikke har 
nydt den Velgerning at blive opdraget. De behørige Under- 
stregninger med Øjenbrynene ledsagede Talen, hvis Periodebyg- 
ning Overkrigskommissæren nød indvendig. 

Rikke saa umaadelig fjollet ud, rørte sig ikke af Stedet, kun 

famlede den højre Haands Fingre ganske sagte paa Geraniums- 
plantens Blade. 

Fruen skænkede to Kopper Kaffe ud af Kanden til sig og 
Overkrigskommissæren, derpaa i en Spølkumme en lille Rest, 
som hun supplerede med rigeligt Vand af Maskinen og en Sjat 
kogt, afskummet Mælk. Ved Siden lagde hun et eneste Stykke 
Sukker, bestrøg et Par Stykker Rugbrød med et saa tyndt Lag 
Smør, at det brune allevegne stak igennem, og sagde til Pigen: 

— Gaa først ud og sæt den tossede Urtepotte fra Dig! Du 
kan drikke din Kaffe, mens vi spiser, saa kommer Du ind og 
tager af Bordet, saa vasker Du op, og saa er De nok saa god, 
Overkrigskommissær, at gaa op og vise hende hendes Kammer, 
for jeg kan saa daarligt taale at gaa op ad de mange Trapper. 

— Hjertelig gerne, bedste Frue, svarede den sidst tiltalte, 
men Svaret afæskedes ham i en uheldig Stund, thi han tabte et 
Stykke Sukkerkringle ud af Munden; imidlertid greb han det 
behændigt i den hule Haand og slyngede det tilbage til dets 
Bestemmelsessted. Da Tjenestepigen var gaaet ud i Køkkenet, 
knækkede det repræsentative Apparat inde i Fru Kringelberg; 
Overkroppen faldt sammen. Næseklemmerne sprang fra sin Plads 
og havnede i sin Ejerindes Skød, et mat, misfornøjet Udtryk 
bredte sig over Øjne og Mund. Overkrigskommissæren skottede 
til hende over sin Mad. 

— Bare det ikke er et rigtigt Pjok, jeg har faaet! udbrød hun 
med et Suk. Overkrigskommissæren sagde: 

— Man bør . . . jeg mener, det er en Pligt baade mod sig 
selv og andre at haabe det bedste. Hvorfor skulde nu just denne 
pæne, lille Pige, med det beskedne, nysselige Udseende, være 
hvad De kalder et . . . he . . .? 

— Hvor véd De, at hun duer til noget? 

— De har jo set hendes udmærkede Anbefalinger, gode, lille 
Frue. 

— Aa — hvad! Dem er man jo altid nødt til at skrive 
saadan. Alt det Rak, jeg har haft og trækkes med, har jeg jo 
ogsaa maattet rose i den Tid, man skulde give Skudsmaal. 

— Jeg har jo søgt de nøjagtigste Efterretninger hos min 
Broder, Præsten . . . jeg . . . 

— Saa? Ja men jeg tror nu, det er et Pjok. Disse Ord 
udtalte Fruen med et saa arrigt Eftertryk, at den lille Mand 
ikke vovede at sige hende imod, men gav sig til at granske 

paa Formildelses- og Afledningsmidler for det optrækkende 
Uvejr. 

— Nu er der kun fjorten Dage til Basaren. Det kan nok 
være, at vor kære Fru Kringelberg vil straale i sin nye staal- 
graa Silkekjole. Hvad ... vil hun ikke, den lille Frue? 
(Fruen vrissede med Hovedet) ... jo vist vil hun saa. Jeg er 
vis paa, jeg bliver . . . he . . . he . . . rent ud sagt . . . 
jaloux, naar jeg ser de Øjekast, Herrerne vil sende samme lille 
Frue. 

— Det Dyr af en Syjomfru faar vel ikke en Gang min Kjole 
færdig, sagde Fruen, der mærkede, at hendes Sind begyndte at 
formildes, men i Kraft af et for hende ejendommeligt Koketteri 
vilde vedblive åt være muggen og for at opnaa dette Maal op- 
søgte noget, hvorover hun kunde faa Anledning til at ærgre sig. 

— Jeg skal endnu i Dag sige samme Syjomfru, at jeg skal 
have hende alvorlig paalagt at have Kjolen færdig om otte Dage, 
sagde Overkrigskommissæren, forud glædende sig til at slynge 
denne bureaukratiske Frase ud mod Syjomfruen. Saa ledsager 
jeg Dem i Droske, og . . . som jeg har sagt, i Uniform. 

Det lykkedes endnu ikke at formilde Fruen; Midlet var brugt 
for tidt til at gøre sin første Tryllevirkning. Fruen var endnu 
sur. Pensionisten anstrængte sig paany. 

— Det gaar jo slet ikke godt med forrige Frøken Berthelsen 
i hendes Ægteskab med forhenværende Hofpossementmager 
Lauritzen. 

Nu spidsede Fruen Øren; nu tog Glæden Magten fra alle de 
mørke Dæmoner i hendes Sind. Der var Tale om den yngste 
Datter af den Brændevinsbrænder, som havde været hendes 
Mands Omgangsfælle, og med hvis Familie hun levede paa 
fjendtlig Fod. 

— Saa? sagde hun. 

Overkrigskommissæren spejdede omkring i Stuen baade med 
Næse og Øjne og hviskede: 

— Uh . . . der forefalder skrækkelige Scener. 

— Fruen bøjede sig fremad. Hendes Øjne lurede graadig 
paa Skandalen som et Rovdyrs paa Byttet. Overkrigskommis- 
særen rykkede sin Stol tæt hen til hendes og vedblev: 

— Hendes . . . rent ud sagt . . . Arrighed er aldeles for- 
færdelig. Manden . . . det er jo en ældre Mand, der gerne 
kunde være hendes Fader . . . lider af . . . ja til Dem tør jeg 
vel nok sige det? 

Fruen betragtede Overkrigskommissæren med Nysgerrighedens 
ængstelige Spænding; hun ventede noget ekstraordinært. 

— Sig De det bare! 

— Af Næseblod, rent ud sagt, hviskede han ængstelig. 

— Aa — ikke andet, sagde Fruen halv fornærmet og skuffet. 
Naa og hvad saa? 

— Det kan den stakkels Mand jo ikke gøre ved. I Forgaars 
kom Tilfældet over ham ... uh saa voldsomt, og havde netop 
samme Morgen faaet en ren Man . . . jeg mente noget rent 
Manchetlinned paa. Naa, Manden kunde maaske med Forsigtig- 
hed have undgaaet at tilsmud ... at besudle det stivede og 
fransk strøgne Kraveindlæg . . . naa . . . men De véd, han er 
noget korpulent; som sagt, Ulykken skete. Men saa satte Fruen 
i et Skrig, ja der siges ligefrem i et Brøl og skældte Manden 
saa aldeles utilbørlig ud . . . 

— Hvad sagde hun? 

— Hun sagde . . . ja . . . hehe ... hi. Hun sagde . . . 
ja hun sagde: Dit ækle Schvinebæst! 

— Ja, det har altid været uhyre simple Folk, de Berthelsens. 
Derfor holdt Kringelberg ogsaa saa meget af dem. Nej ... vil 
man tænke sig! Sagde hun Svinebæst? 

— Det véd Gud, hun gjorde, lille Frue. Og saa kaldte hun 
paa begge sine Piger. 

— Naa det er derfor hun stikker sin Næse saadan til Vejrs, 
fordi hun har Raad til at holde to Piger. Jeg skulde bare være 
hendes Mand. Naa og hvad saa? 

— Og saa kaldte hun dem til Vidner paa, at det ikke var 
hendes Skyld, at der blev leveret saadant Tøj til Vask og Stryg- 
ning, og saa græd hun og skældte igen paa Manden, saa han 
blev helt ude af sig selv og erklærede, at han vilde drukne sig 
i Sortedamssøen, og saa gik han. 

— Men drønede han sig? spurgte Fruen. 

— Nej, men han gik lige op til Konens Forældre og sagde, 
at han vilde skilles fra hende, og saa gik Moderen med ham 
og vilde stifte Forlig mellem dem; men véd De, hvad Datteren 
gjorde ved hende? 

— Nej, hvad gjorde hun? 

Overkrigskommissæren vred sig og hviskede med en blød og 
bly Røst, der stod i en latterlig Modsætning til de raa Ord: 

— Hun aabnede Døren for hende og sagde: Pil Du af, dit 
gamle Dyr! 

— Nej, det er mageløst. Og Fruen lo, saa det klukkede, og 
slog Hænderne sammen som af forarget Forbavselse, men egent- 
lig applauderede hun Skandalen. Der kom Liv i hende, hun 
rejste sig op, gik frem og tilbage i Stuen, satte Næseklemmeren 
paa sin Plads og gentog: 

— Nej, det er mageløst, det er mageløst! 

Da Pigen, som hun havde ringet paa, kom ind for at tage af 
Bordet, saa Fruen endogsaa helt mildt til hende, tog noget 
gammelt Sytøj ud af en Skuffe, angaaende hvilket hun gav hende 
vidtløftige Anvisninger, og beordrede hende til at gaa op paa sit 
Kammer og gøre det i Stand ; Overkrigskommissæren spurgte 
Fruen, om han saa skulde vise Pigen Vej; Fruen nikkede med 
et distræt Smil; hendes Tanke svømmede og boltrede sig vel- 
lystig i Skandalens Højvande; hun gav sig endogsaa til at synge 
falsk. Overkrigskommissæren betragtede med Stolthed sit Værk, 
medens han sagde: 

— Kom saa lille Fred . . . Rikke, saa skal jeg følge Rikke 
op i . . . Jomfruburet . . . he — he — e. 

Fruens Tanke fløj pludselig i Land og slog ned som en Høg 
paa Overkrigskommissæren. Der var noget i disse Ord og i 
det Blik, hvormed han ledsagede dem, som vakte og irriterede 
hende i højeste Grad. Overkrigskommissæren krummede sig som 
en Kylling under en Høgeklo, der greb ham fra hendes koncen- 
trerede Forbitrelsesblik, og sank i Knæ. 

— Tak, sagde hun med dirrende Stemme, jeg skal nok selv 
vise min Pige hendes Kammer. De skal ingen Ulejlighed gøre Dem. 
Ja nu gaar jeg. 

Under den sidste Replik tabte Overkrigskommissæren Vejret, 
opgav al Tanke om Modstand, bukkede dybt og gik baglængs 
bukkende ud ad Døren med Ruelsen malet i hvert Træk. Fruen 
stod og stirrede med sammenbidte Tænder ud af Vinduet, og, da 
hun hørte Porten gaa, sluttede hun, at Overkrigskommissæren var 
kommen ud paa Gaden, se ham kunde hun ikke; thi han strøg 
sig som en Kat langs Husenes Vægge. 

— Kom med, sagde hun befalende til Pigen og gik foran 
gennem Døren op ad Trappen til Kvistetagen; Køkkentrappe 
fandtes ikke i Huset. Den trivelige og dovne Dame havde faaet 
en forunderlig energisk Fart i sig; hun tog to Trin ad Gangen, 
og Skørterne susede om hendes tykke Smalben. Pigen, som var 
uvant med københavnske Trapper, blev helt forpustet og var nær 
ved at snuble over de jernbeslagne Trin. Paa den sidste Afsats 

standsede Fruen og afventede hende. Hun lod hende puste af 
for selv at betænke sig, saa hvast paa hende og spurgte: 

— Fortalte den . . . den ældre Herre Dig noget paa Vejen? 
Frederikke fæstede sine troskyldige, lyse Øjne paa sin Frue, 

men blev blussende rød. Det æggede Fru Kringelberg endnu 
mere, og hun gentog Spørgsmaalet i en endnu skarpere og mere 
bydende Tone, da opløstes Pigens subordinerede Alvor i et ube- 
tvingeligt Udbrud af Latter, som hun dog straks blev fortvivlet 
over, og hun stræbte af al Magt efter at faa Ansigt og Sindet 
lagt til Rette igen. 

— Er Du gal? Hvad griner Du af? raabte Fruen. Vil Du 
lige øjeblikkelig svare paa, hvad jeg spørger Dig om! Naa — 
hvad sagde den . . . fremmede Herre til Dig? 

Saa ynkelig som et Skolebarn, der bekender sin Forseelse, 
svarede Frederikke: 

— Han vilde kysse mig paa Halsen, og saa „neb" han mig 
i Kinderne her paa Trappen. 

Og atter blev Pigens Ansigt blussende rødt, og Latteren 
fusede ud som en Springvandsstraale. Men den blev standset i 
Farten af Fruens Raseri, der fik Udflod i følgende Harangue. 

— Naa saa Du er af den Slags! Saa bliver Du ikke gammel 
i Gaarde. Saadan en uanstændig Tøs! Skam Dig dog noget! 
Saa Du begynder allerede at jave med Mandfolk? saadan en raa 
Unge! Det siger jeg Dig, at, hvis jeg opdager, at Du bare ser 
paa et Mandfolk, saa skal jeg, ved den levende Gud . . . Naa det 
er nogle rare nogle, der kommer ude fra Landet. 

Frederikke var bristet i Graad; hun var sig bevidst at have 
undflyet Overkrigskommissærens erotiske Avancer med den største 
Uvilje, og hun havde set den blanke lille Mand selv blive aldeles 
ulykkelig over sin Dristighed. Endelig fandt hun vel sagtens 
ikke, at det hele var saa farligt, men en saadan Arrighedens 
Skylregn var hun ikke vant til at staa for; alene Bulderet for- 
færdede hende rent nervøst, især da Døren i Etagen neden 
under gik op, og to Hoveder kiggede ud af Sprækken for at se, 
hvad det dog var for et Spektakel. Hun var nær ved at synke 
i Jorden og havde intet andet Værgemiddel end Graad. Da 
Fruen nu ogsaa blev opmærksom paa, at Scenen fik et Publikum, 
fandt hun det raadeligst at holde inde med Chargeringen; hun 
afdæmpede sin Stemme, som dog dirrede af Forbitrelse, da hun, 
efter at have smidt Pigekammerdørnøglen nogle Trappetrin opad, 
med en kommanderende Haandbevægelse sagde: 

— Der er Kammeret oppe. Døren er lige for Næsen af 
Dig, dit Fæ. Bliv Du bare deroppe ; Du skal saamænd /ingen 
Ulejlighed gøre Dig med at komme ned til Middagsmaden, for 
jeg har faaet den Middagsmad, jeg skal have, og jeg gaar i Seng 
. . . Saadan en uanstændig Tøs! At saadant noget kan ske i 
et ordentligt Hus! 

Og medens Fruen gik nedad Trappen, hørtes stadig hendes 
skændende Brummen som Lyden af en hendøende Torden; den 
summede endnu om Ørene paa det stakkels Pigebarn, der med 
Sytøjet og sin Klædebylt naaede op til den lille umalede og 
uhøvlede Brædedør, som førte ind til hendes Kammer; inden hun 
fik drejet Nøglen om i Hullet, hørte hun nede fra tredje Sal en 
Kvindestemme sige: 

— Gud, hvor den Fru Kringelberg dog er en simpel Kone! 

— En ren Rappenskralde! svarede en Mandsrøst! 

Og Frederikke, som troede, at det var en forfærdelig fin 
Dame, hun kom til at tjene hos! Hun vidste jo ude fra Landet, 
at det var en Grossererfrue, og i den nærmeste Købstad var der 
kun en eneste Grosserer, som ogsaa var Konsul, og hans Hus 
var betragtet som Byens allerfineste ; at komme til at tjene der, 
var en Ærgerrighedssag for Egnens tjenestesøgende Tyende. 
Frederikke havde forestillet sig, at det var en lignende glimrende 
Skæbne, der ventede hende. Og nu var hun bleven modtaget 
med en saadan Arrighedssalve. 

Hun drejede Nøglen om i Døren, og det lille, usle Tagkammer 
laa for hende med en skraa Væg til venstre, som hun nær var 
løbet med Hovedet imod, og hvis hæslige graastribede Papir var 
løsnet fra Brædebeklædningen af Fugtighed og hang dinglende i 
krøllede og fedtede Laser. Det var noget andet end den hvid- 
kalkede, lyse og luftige Sovestue i Tjenestepigeskolen ude paa 
den frie Mark med vid Udsigt til Horisontens Skovpartier, der 
vekslede med grønne Bakkekamme i hyggelige og milde Linjers 
luftige Omrids, som hun var vant til at se ud paa i de lyse 
Sommeraftener. Uden alt bevidst poetisk Sværmeri, der laa 
udenfor hendes Rækkeevne, havde hun tidt ladet Øjet følge langs 
med disse Linjer og i en behagelig Ørkesløshed i Tanken vugget 
sig op og ned med deres bølgende Hævninger og Sænkninger. 
Her ludede alt tæt, knugende, snævert, smaaligt udregnet ned 
over Hovedet paa hende; den skraa Brædevæg stod som en 
stadig Trusel om et Ørefigen; den snævre, korte Seng med den 
lille Dyne overtrukken med gult, fedtplettet Sirts, der var en 

forhenværende Nederdel af en aflagt Morgenkjole, var ikke ind- 
bydende til at hvile sig i. Hvor tarveligt denne fattige, forældre- 
løse, paa en velgørende Stiftelse opdragne Pige end var vant: 
Lys, Luft, Rum havde hun ikke været vant til at mangle. Det 
halvt klosterlige Livs efter Klokkeslet ordnede Regelrethed, med 
det pedantiske Opsyn og indskrænket-skikkelige kvindelige Funk- 
tionærers snærpede Moralisering havde vel, siden hun blev voksen, 
da Munterheden og Livstrangen udfoldede sig sammen med 
Legemet, mangen Gang ægget hende til indre Modstand og smaa 
drillende Oprørsforsøg; men noget ondt og arrigt som sin nu- 
værende Frue havde hun aldrig stødt paa. Den megen Kirke- 
gang, Bøn og Salmesang, som Educandinderne, i Følge Stiftelsens 
Fundats, blev holdte til, havde ikke ret ligget for hende; hun 
havde tidt været adspredt under saadanne Andagtsøvelser, var 
bleven greben i at se ud af Vinduet og betragte en forbiflyvende 
Fugl eller, om Vinteren ved Lys, i at lave et Kaninhoved af sit 
dertil præparerede Lommetørklædes Skygge paa den kalkede Væg 
til Morskab eller Forargelse for sine Naboersker, og havde faaet 
strænge Irettesættelser derfor, men hvor længtes hun i dette 
stygge Loftskammer efter en Salmetone! Hun satte sig, beklemt 
forkuet paa Kammerets eneste Stol med det lasede Betræk, satte 
sig yderlig og umagelig, som var hun bange for samme Stol, 
lyttede i sløv, forskræmt Ørkesløshed, men hørte kun en løjerlig 
ijem Summen, der af og til afbrødes af skingrende Raab med 
levende Rejer eller holstensk Sild, men hun forstod ikke Ordene 
eller Meningen og blev uhyggelig til Mode ved den snart 
melankolsk- klagende, snart raat brølende Tone i disse Raab. Og 
nu dette København, Hovedstaden og Kongens Residents, som 
hun havde forestillet sig ganske ubestemt som „mageløs dejlig"! 
Da hun steg ned fra Jernbanevognen paa Perronen, var hun 
bleven puffet og skubbet, var bleven modtaget af den lille, 
gammelagtige Fyr med det søde Smil, var vandret med ham i 
Regnvejr gennem mørke, snavsede Gader, hvor hun ikke kunde 
høre Ørenlyd for Vognenes Rullen, heller ikke se noget, fordi 
hendes Ledsagers hurtige Gang forbød hende enhver Standsning. 
Var der noget kønt ved det? Og saa den „gamle, sære Stabejs", 
der vilde kysse hende? Ja, det var da det eneste morsomme, 
men hun havde saamænd ikke andet i Sinde end at gøre Nar af 
ham, og saa kunde Fruen blive saa gal! Det ene uhyggelige og 
ængstende Indtryk jog det andet igennem denne lille Hjerne, der 
blev helt fortumlet og ikke vidste, hvordan den skulde komme 

til Hvile og Fred i noget hyggeligt eller glædeligt, som den 
trængte til. Hun pillede en Knude op paa sin Bylt, der laa paa 
Sengen, og trak en lille Pakke ud; det var hendes Salmebog, 
som var indhyllet i et rødt- og hvidtæmet Bomuldslommetørklæde. 
Hun bredte Tørklædet ud paa sit Skød, lod Salmebogen aabne 
sig af sig selv, fandt en god gammel bekendt, læste den og læste 
videre, mere vuggende sig i Rytmerne end tænkende over, 
hvad Ordene indeholdt; hun holdt mest af dem, hvori der var en 
stærkt markeret Verstakt, og var netop midt i en Strofe, som 
hun nynnede, reciterende, med mekanisk Skansion og pligtskyldig 
standsende efter hver Verslinje uden smaaligt Hensyn til Enjambe- 
ments. Hun havde vel læst en halv Snes Salmer paa den Maade 
og havde lige endt følgende Strofe: 

Se, hvor saare 

Længsels Taare 

rinder paa min svage Kind, 

hvor jeg trænges, 

hvor jeg længes 

efter dig i Sjæl og Sind; 

lad dig finde, lad dig finde, 

lad mig trænge til dig ind; 

da hun sprang op af Stolen, aldeles forfærdet, med et lille Skrig. 
En Mandsstemme, stærk og skingrende som et Messinginstrument, 
lød fra Luften og skar som en skarp Kniv det Stemningsflor 
igennem, som denne tankeløse Gyngebevægelse i Verstakten 
havde vævet om hendes Tanker. Kaad trodsende, raat for- 
styrrende buldrede de banale Rytmer og Ord: 

Paa AUenberg er mejet kønt, 

der er grumme kønt; 
der vi danser under Løvet grønt, 

det er mejet grønt, 
det er grønt. 

Pigen tæt sig læner mod mit Bryst, 

mod mit ømme Bryst. 
Trykke-Polka er en salig Lyst, 

er en salig Lyst, 
er en Lyst. 

Og saa kom et Efterspil i Form af nogle skarpe Fløjtetriller, der 
svirrede gennem Luften. 

Det var blevet Solskin. Det kløvede Skyerne med en blæn- 
dende, overvældende Lysmasse, der gennem Vinduet væltede sig 
langt ind i Kammeret; de glaserede Teglsten, der dannede Gav- 
len paa Nabohusets knækkede Tag, kastede saa skarpe Reflekser 
af Sollyset lige ind i Øjnejie paa Frederikke, at hun maatte knibe 
dem sammen under disse hvide Stribers første Anfald. Da hun 
atter aabnede dem, gik hun til Vinduet, der stod aabent, og nu 
saa hun en Haand gribe i en af Teglstenene tæt ved Tagets 
Hjørne, saa kom et med hvide Skindbukser, Uldstrømper og 
Lærreds Sko besat Ben, og tilsidst en hel hvid Mursvend svin- 
gende om Hjørnet, behændig voltigerende og holdende sit Bræt 
med en fastsiddende Kalkmasse, hvori Murskeen var plantet fast, 
under den venstre Arm, som sidst kom frem. Han stemmede 
Knæerne fast mod de glatte Tegl, som om det var Kattekløer, der 
borede sig ind i en Træstamme; hans Fløjten lød nu i langsom 
Takt, beroligende, opfordrende til Forsigtighed; men da han havde 
faaet et mindre usikkert Fodfæste mod den omløbende Tagrende, 
slog bemeldte Fløjten atter ind i den kaade, skingrende Dansetakt. 
Frederikke saa ham kun bagfra, medens han laa paa Knæ og 
udspækkede nogle Tagstens Rande med Kalk. Den Fyr kom 
hende jo slet ikke ved ; det var meget bedre, at hun læste videre 
i sin Salmebog end stod og saa paa saadan en tosset Mursvend; 
bare han vilde lade være at fløjte, for det forstyrrede hende. 
Men det er sandt, der var det Sytøj, Fruen havde givet hende 
med; det var bedst, hun snarest mulig tog fat paa det, saa skulde 
hun nok passe sig selv og lade Mursvenden være Mursvend. 
Inden hun begav sig hen at hiente bemeldte Sytøj, kastede hun 
dog et Blik ud af Vinduet. Der laa han, solbeskinnet og hvid 
paa den funklende Teglstensskraaning; den svære, tyreagtige 
Nakke med den kraftige rødbrune Farve mødtes med det mørke- 
brune krøllede Haar, der groede tæt og frodig frem som et Tjørne- 
krat, mens det glinsede blankt i Solen. Denne rødbrune Nakke, 
dette krøllede blanke Haar med Straahatten paa Sned, den brede 
Ryg, hvor Skuldrenes Bevægelser saas uden paa Vestens hvide 
Bagklædning, hele denne robuste Skikkelse tvang Pigebarnets 
Øje; hun kunde ikke faa det til at slippe denne Mursvend, der 
jo slet ikke kom hende ved, som hun bestandig indvendig paa- 
stod for sig selv. Endog den Fløjten, som havde skræmmet 
hende og kyst hende fra Salmebogen, maatte hun høre paa, og, 
som hun før vuggede sig i Verstakten, traadte hun nu Danse- 
takten sagte med den ene Fod. Uvilkaarlig kom hun til at tænke 

s. Schandorph: Romaner. I. 15 

paa de Dansemelodier, som saa lokkende klang over til hende 
mangen en Søndag Aften fra en nærliggende lille Skov, naar 
hun klædte sig af med sine Kammerater i den hvidkalkede Sove- 
stue; Tonerne kom fra et Skovbal under aaben Himmel for Eg- 
nens Karle og Piger, men det var de unge Tjenestepigeaspiranter 
paa det strængeste forbudt at deltage i saa farlige Forlystelser. 
Frederikke havde mange Gange ønsket, naar hun laa i Sengen 
og endnu hørte Violintonerne ijemt og svagt, at hun turde staa 
op og gaa over og danse, men hun maatte indskrænke sig til 
svagt at bevæge de nøgne Fødder mod Træbeklædningen ved 
Sengens Fodende. Nu stod hun, støttet med Albuerne mod Vin- 
dueskarmen, saa ud i den lysblinkende Luft, hvor hvide Skyer 
sejlede højt over Tage og Skorstene, som hun kunde se i den 
Aabning, der frembragtes mellem det Hus, hun boede i, og Nabo- 
huset, derved, at det sidstes Tag var bygget paa den nævnte 
ejendommelige Maade, saa at det ingen lige Gavl havde, medens 
dets Tagrygning ikke laa højere, end hun kunde se op til den 
fra sit Vindue. Hun fulgte nu med en Spænding, som andre 
føle for en dramatisk Handling, Mursvendens langsomme Entren 
opad under Akkompagnement af de vekslende Vals-, Hopsa- og 
Polkamelodier, som han fløjtede. Saa ... nu et behændigt Sæt! 
Og han sad overskrævs paa Tagrygningen, rejste sig, spadserede 
langs ad den med en Kats Sikkerhed og Ugenerthed, stolt knej- 
sende op mod den blaa Himmel, stadig med Hatten paa tre Haar, 
avancerende hen mod Skorstenen, som han besaa og lod til at 
finde uden Trang til Udspækning eller anden Istandsættelse, thi 
han vendte sig brat, og stod nu med Ansigtet vendt mod Frede- 
rikke. Ja, det var nu alligevel en uhyre køn Mursvend, som 
stod der højt i Luften med solbrændte Kinder, ridderlig Knevels- 
bart og Fipskæg og spillende, forsorent-lystige brune Øjne, der 
ramte Frederikke med en saadan Magt, at hun, ildrød i Hovedet, 
for tilbage fra Vinduet ind i Kammeret. Men det varede ikke 
længe, før hun, lokket og draget af noget, der var stærkere end 
hun selv, maatte liste sig hen mod Vinduet, hvor hun i Haab 
om at være i Skjul bag Væggen, paa skraa skottede op mod hin 
Ridder, der havde øvet sin luftige Idræt og nu efter fuldendt 
Daad vankede stolt triumferende ad den smalle Sti med frygtelige 
Afgrunde paa begge Sider. Frederikke havde ikke aldeles uden 
Frugt læst de Romaner, der, efter at have passeret Præstens og 
Forstanderindens Censur, fra Sognebiblioteket vare komne inden- 
for Tjenestepigeskolens moralsk-æstetiske Kordon ; det var væsent- 

lig kun nogle danske, saakaldte historiske Romaner fra ældre og 
nyere Tid. Helt ubevidst fik de unge Helteskikkelser,* som ud 
fra disse Bøger vare gaaede over i den attenaarige Piges Fantasi, 
Kød og Blod og samlede sig i Mursvenden i de hvide Arbejds- 
klæder, det brune Korsskæg, den robuste Legemsbygning, der 
spadserede langs Tagrygningen paa det københavnske Hus. 

De brune Mursvendeøjne slap ikke deres Fangst. Oppe fra 
Luften lød det: 

— Hvor blev De af. Jomfru? Jeg saa Dem jo meget godt. 

Frederikke trykkede sig tæt op til Væggen med bankende 
Hjerte; hendes Tanke var først at smække Vinduet i og flygte 
langt ind i Kammerets mørkere Baggrund; men hun gjorde det 
alligevel ikke, hun blev staaende. Alt var nu ganske stille; hun 
lyttede, men hørte ingen Bevægelse deroppe. Da vovede hun at 
komme frem, først med Næsetippen, saa med den halve Del af 
Ansigtet i Profil foran Vinduet. Nu kunde Mursvenden se hende, 
og for paa sin Vis at yde den unge Tjenestepige ridderlig Hyl- 
ding gav han sig til at at balancere vekselvis paa det ene og det 
andet Ben som en Linedanser langs Tagryggen, hvorpaa han 
svingede med Hatten, raabte Hurra og sang, saa Frederikkes 
Trommehinder dirrede: 

Ak, aldrig faar jeg svalet mit Hjertes hede Brand, 
og aldrig faar jeg Tag i Livets Lykke, 
før femten tusind Piger i Danmarks grønne Land 
jeg til min uldne Trøje tæt kan trykke. 

Frederikke syntes, at hun burde finde, at det var noget for- 
færdeligt Sludder, den Mursvend sang, men hun følte sig dog 
nødt til igen at trække Næsetippen udenfor hans Synsvidde for 
at le, saa det klukkede i hende. 

Mursvenden rømmede sig højt; dernæst hørte Frederikke et 
temmelig tungt Fald. Nu var det altfor fristende at lade Profilen 
komme frem med Næsetippen som Forløber. Mursvenden var 
entret ned ad Tagstenene og stod nu paa Tinden af Brandmuren 
mellem begge Husene; den laa saa lavt, at hans Hals var i 
Niveau med Pigekammerets Vindue, og pludselig saa Frederikke 
til sin store Forfærdelse et Par mørkebrune Knevelsbarter glinse 
hende i Møde paa temmelig kort Afstand; hun saa bemeldte 
Knevelsbarter glide hver til sin Side, skille sig i Midten og blotte 
et Par svulmende røde Læber og to Rader Tænder, som intet 
Rovdyr kunde ønske hvidere og stærkere. Nu syntes Frederikke, 

15* 

at Mursvenden nærmede sig paa en altfor faretruende Maade; 
hun gjorde et ilsomt Tilbagetog helt hen til den anden Ende af 
Kammeret; ja hun stillede sig endog med Ryggen op til Udgangs- 
døren, stift rettet og med Hjertet bankende oppe i Struben, da 
hun saa Mursvendens Ansigt i Vinduet med Hagen støttet mod 
Karmen og ganske ugenert ladende Øjnene spille om i Kammeret. 
Da de havde opdaget hende, som hun stod der i Halvdæmring, 
tog deres Ejer Straahatten af Hovedet og gjorde et dybt Buk. 
Nu brast Frederikke atter ud i en ubetvingelig Latter, der umær- 
kelig gled over i Graad; hun skyggede med begge Armene for 
Øjnene og klemte Ryggen tæt op mod Døren. Imidlertid var det 
hende umuligt at bare sig for at kikke gennem sine to Armes 
Mellemrum . . . bestandig lo de i Solen glinsende brune Knevels- 
barter, dunkelrøde Læber og elfenbenshvide Tænder hende i Møde. 
Gennem det samme Mellemrum forsøgte hun at presse følgende 
Ord: 

— Kan De ikke passe Dem selv? Men det blev ved en 
klynkende Hvisken, saa det næppe var rimeligt, at Ordene naaede 
deres Adresse. Imidlertid gled Taarerne langsomt ned ad de ru, 
rødlige Arme og standsedes i Farten af den dunagtige hvidgule 
Haarbeklædning. 

— De er vist fra Landet, Jomfru? sagde Mursvenden. 

— Det . . . det kan jo være Dem det samme, svarede Tje- 
nestepigen med Bestræbelse efter at lægge Indignation i Re- 
pliken. 

— Hvad behager? sagde Mursvenden. 

— Ingen Ting, svarede Frederikke. 

— Naa, ikke det? Det var forbandet lidt . . . He! Har 
De aldrig været paa Alleenberg, Jomfru. Inte? Ja saa? Heller 
inte paa Tivoli. Nej, vil man bare se . . . Hvorfor kryber De i 
Skjul? De skulde komme lidt her hen, saa kan vi tale om 
Tingene. 

Nu saa Frederikke, at Mursvenden havde arbejdet sig i Vej- 
ret, saa næsten den halve Krop laa lænet ind i Kammeret paa 
Karmen. Det gyste ned igennem hende; hun blev tør og hed 
i Munden af Rædsel; uden selv rigtig at vide, hvad hun gjorde, 
fik hun Nøglen drejet om i Døren, smuttede baglængs ud ad den 
og slog den i efter sig. Hun stod ude paa Loftsgangen og lyttede 
med højt bankende Hjerte og dirrende Knæ. Instinktmæssig 
havde hun revet Nøglen af og laaset udvendig fra. Eft^r en god 
Stunds Forløb lagde hun Øjet til Nøglehullet, stod længe og 

kikkede, og, da der ikke viste sig Spor af nogen Mursvend mere, 
lukkede hun sig ind igen og tog fat paa det Sytøj, hendes Frue 
havde givet hende med. 

Hun kunde ikke faa sine Tanker fra det Eventyr, hun nylig 
havde oplevet. Hun havde alligevel aldrig set saadan en Mur- 
svend! Og saa havde han nævnet Tivoli! Medens Synaalen ar- 
bejdede, lød dette Ord bestandig for hendes Øre; hun saa mange 
Gange op fra sit Arbejde, om ikke Mursvenden stod der endnu, 
saa vilde hun ikke være saa fjollet som før, men spørge ham ud 
om dette Tivoli, om hvilket hun efter en ældre kvindelig bekendts 
Fortælling allerede i Tjenestepigeskolen havde dannet sig den mest 
glimrende Forestilling som et Sted, hvor der lød en Dansemusik 
langt vældigere end den, hun havde hørt klinge hen til sig fra 
Skovballerne, og hvor det ene lysfunklende Krystalslot knejste 
ved Siden af det andet, og ind i disse Forestillinger vævede sig 
de, som hvilede i hendes Fantasi, afsatte af de historiske Ro- 
maner. Midt i al Musiken og i Lysglansen gik Riddere med 
vajende Fjer, klingende Sporer og raslende Sabler lig de to hjem- 
permitterede Dragoners, som hun havde set slæbe langs Lands- 
byens Gade, sammen med dem vankede Damer med fejende 
Fløjels- og Silkeslæb; . . . hun saa Mursvenden i en glimrende 
Dragt og med Dragonhjelm paa Hovedet, Guldsporer paa Støv- 
lerne og Skarlagenskappe over Skuldrene; hendes Hjerne syede 
Dragter sammen efter de Modeller, som uklart stod for hende 
fra Romanerne, efter de to hjempermitterede Dragoners og den 
ved Tjenestepigeskolen nærmeste Købstads Postmesters Uniformer, 
samt af Kuskens og Tjenerens Liberi paa Herregaarden, samtidig 
med at hendes Hænder flikkede paa Fru Kringelbergs gamle 
Snørliv og vatterede Skørt. Hvor det var kedeligt, at Mursvenden 
ikke var der mere! Nu havde hun saa mange Ting at spørge 
ham om. Da hun var færdig med Sytøjet, vovede hun sig hen 
til Vinduet, valgte sin Udkigsport som før ved Væggen og nær- 
mede Ansigtet i Profil til Ruden, og, da der intet var at opdage, 
lænede hun sig udad, lod Øjnene glide om paa Nabohusets Tag — 
ikke Spor af Mursvend at opdage. Saa faldt hun atter hen og 
lod sig hvirvle om i Billedvrimlen fra før, blev overvældet af den 
og bange for den, rev sig løs og greb atter efter sin Salmebog, 
men blev staaende med den i Haanden med Pegefingeren stukket 
ind mellem Bladene, ledende i Hukommelsen efter et Vers, der 
var skikket til at holde sig fast ved, da en vældig, skrattende, 
alt overdøvende, hver Tanke dræbende Lyd af en Klokke lød 



230 

lige over hendes Hoved og formelig smertede inden i hende. 
Hun havde ikke bemærket dette Meddelelsesmiddel mellem Fruen 
og hende, denne store klodsede Klokke, der hang over hendes 
Sengs Hovedgærde paa Væggen ved Vinduet. Hun skyndte sig 
at lystre Signalet, der bød hende at komme ned og passe Mid- 
dagsmaden. 



IV. 

Fru Kringelberg havde som sædvanlig ligget til Sengs flere 
Dage efter sin sidste Sindsbevægelse. Efterdønningerne af hendes 
Sinds oprørte Hav ramte hendes nye Tjenestepige i Form af en 
Gnavenhed, der fordeltes ligelig paa alle de Tjenesteydelser, hun 
fordrede af hende. Men Frederikke var ikke uvant med sligt; 
den Dame, der i Tjenestepigeskolen havde doceret Vask og Stryg- 
ning, kunde ogsaa være gnaven. Frederikke maatte nu blive nede 
hele Dagen og opholde sig i Spisestuen ved Siden af Fruens 
Sovekammer. I de lange ledige Timer søgte hun igen Trøst i 
sin Salmebog. Mursvendens Billede afblegedes snart i hendes 
Fantasi og forstyrrede hende ikke mere i denne Andagt, der be- 
stod i at vugge Tanken i Søvn ved Versenes Takt. Den fjerde 
Dag var Fruen mere bedrøvet end gnaven; hun nedlod sig til at 
betro sin Tjenestepige, at hun var et ulykkeligt Menneske, som 
ingen brød sig om, og som alle oversaa, og som aldrig havde 
kendt til andet end til Skuffelse og Modgang i Livet. Skønt 
Frederikke ikke rigtig kunde indse, at en velhavende Kone kunde 
have Grund til at klage over sligt, smittede hendes Frues Graad 
hende tilsidst, men det syntes Fruen ikke om ; det var hende for 
megen Familiaritet, og hun besvarede sin Piges sympathetiske 
Rørelse med Ordene: 

— Men hvad flæber Du for? Pas Du hellere Dit Arbejde 
og lad være med at tude over Ting, som ikke kommer Dig ved. 

Men Frederikke var nu kommen i Gang med at græde og 
blev ved i Følge Inertiens Lov, saa, da hun fra Sovekammeret 
kom ind i Spisestuen og med sit Sytøj tog Plads paa en Rørstol 
henne ved Døren, randt Taarerne strømmevis ned over hendes 
Kinder; hele Tilværelsen syntes hende et stort Regnvejr, hvor 

alt græd og hylede undtagen en Mursvend, der til hendes Ærg- 
relse stod paa Tagryggen paa det ene Ben og svingede det andet 
ud i Luften; det var en væmmelig Mursvend, ad hvem hun i Tan- 
ken truede med sin knyttede lille røde Haand for at skræmme 
hans Billede bort. Salmebogen maatte atter til; den hjalp, indtil 
hun blev træt af at læse, saa kom Mursvenden igen, han, hvem 
det de foregaaende Dage var lykkedes hende næsten at genne 
helt bort, og med ham kom Tankerne om det fjerne, glansfulde 
Tivoli igen og huserede i hendes Hjerne; det laa bag en høj 
Mur, hvorfra der lød Dansetoner ud, samtidig med, at det univer- 
selle Regnvejr piskede imod den. Som Fruens Klokke forleden 
Dag satte nu Dørklokkens mildere Lyd et brat Punktum for 
Drømmerierne; hun ilede ud for at lukke op. 

Der stod en Herre uden for Døren, som Frederikke fandt 
umaadelig fin; hendes naive landlige Smag stødtes ingenlunde 
ved, at Cylinderhatten sad paa tre Haar, at den sorte, rødstribede 
Silkekravat ikke var elegant i Farven, og at Glansen af Slid 
havde afløst Silkens naturlige Glans; hun anede ikke, at den 
store Brystnaal, der var plantet i den foran paa Brystet, ikke 
hidrørte fra en Juvelers Butik, men fra en Isenkræmmers Lager; 
hun havde ikke Øje for, at den blaa Dyffels Vinterfrakke dels 
ikke hørte den langt fremskredne Foraarssæson til, dels var for 
vid til den, der bar den. Men det underlige var, at hun syntes, 
hun skulde kende den Herre, især da hun hørte ham spørge: 

— Med Forlov, Jomfru ... er Fruen hjemme, hvad? 

— Hun ligger, svarede Tjenestepigen. 

— Føj for Satan, sagde Herren, saa grundende i Vejret og 
gav sig til at fløjte. Men aldrig saa snart var den første Takt 
af Melodien kommen gennem hans Læber, før Frederikke ud- 
stødte et lille Hvin. 

— Hvad, b'faler? sagde Herren . . . Men ih Du Frelserens 
Arbejdshus! Det er jo den lille Jomfru fra Vindvet igaar. Saa 
De tjener Tante Sukkerkringle? Se, se! 

Da Frederikke gennem Omklædningen havde genkendt Mur- 
svenden paa hans Fløjten, blev hun rød i Hovedet, fik Hjerte- 
banken og pillede ivrig ved sit Forklædebaand ; men da denne 
efter hendes Opfattelse glimrende Vittighed i Øgenavnet til hen- 
des Frue kom frem, brast hun i Latter og slap Dørlaasen med 
den ene Haand. I et Nu følte hun Mursvendens Arm som et 
stramt Bælte om sit Liv, hun søgte at skyde ham fra sig med 
begge sine Hænder; men, hvad enten Modstanden manglede vir- 

kelig Energi, eller Mursvendens kraftige Taktik var vant til Sejre 
i Kampe af den Art — vist er det, at hans Knevelsban og Fip- 
skæg straks efter kildrede hendes Mund og Hag^; et ordentligt 
Kys blev trykket mod hendes Læber. Hendes Lemmer mattedes, 
og hendes Modstandskraft opløstes, da hans Øjne ftinklede hendes 
tæt i Møde, og hun saa fiarv€>de Hjul gnistre om de sorte Pupiller. 
Da han slap hende, tumlede hun halvt be>idstløs ind i Stuen, 
sank ned paa den nærmeste Stol og brast i Graad. Mursvenden 
var ogsaa gaaet ind i den forreste Stue, hvor han indtog en 
theatralsk Stilling i anden Position med Haanden paa Hjenet. tog 
derpaa en Tollekniv op af Vestelommen, gik hen i Vinduet og 
skar ganske ugenert en Rose af en af de der staaende Buske i 
Urtepotter; med forceret smægtende Galanteri rakte han den til 
den grasdende unge Pige, der sad sammenkrøben paa Stolen. 
Hun rørte sig ikke for enten at modtage eller afslaa Blomsten, 
den faldt i hendes Skød og trillede sagte ned paa Gulvet. Nu 
lød Fruens vredt skingrende Klokke inde fra Sovekammeret; 
Frederikke for sammen, rejste sig og løb derind, medens Mur- 
svenden ugenert satte sig i Sofaen med det af Overkrigskommis- 
særen besørgede brunrøde Reppsbetræk, og det paa en saa ugenen 
Maade, at han lagde det ene Ben op i den. 

— Kan Du ikke komme og sige, hvem der ringer? raabte 
Fru Kringelberg med en saa kraftig Stemme, at den >ilde have 
beroliget enhver med Hensyn til Farligheden af hendes Sygdom. 
Hvis det er Overkrigskommissæren, som Du har staaet og pjanket 
med, saa . . . 

— Nej, det er Mursvenden — det . . . er . . . 

Med et kraftigt Ryk svang Fru Kringelberg sig over Ende i 
Sengen og hug begge sine knyttede Hænder mod Overdynen, 
saa en Sky af Dun røg ud i Stuen som en Flok opskræmmede Fugle. 

— Men har jeg nu ikke sagt Dig tusinde Gange, Din . . . 
uh, ... at Du skal smække Døren i lige for Næsen af ham . . . 

— Nej, det har Fruen aldrig sagt . . . 

— Naa, det har jeg ikke? Siger Du, at jeg? . . . naa, men 
det maa Du da selv kunne begribe. Saadan en Døgenigt, saadan 
en Abekat, saadan en Socialist! 

Ved det sidste Ord, om hvis Mening Frederikke vel havde 
en saare taaget Forestilling, men til hvilken dog knyttede sig 
Billedet af en Fjende af Gud og Kongen, blev hun helt bang^, 
thi ude paa Skolen havde hun lejlighedsvis hørt Socialisterne 
omtale af Præsten, Forstanderinden og Lærerinderne som Tidens 

Pest, som Forbud paa Antikristens Komme. Ord, som hun min- 
dedes fra sin Religionsundervisning og fra Prædikener, som hun 
havde hørt i Kirken, uden at de havde efterladt et Billede i 
hende. Ord, hvis rent materielle Klang havde skræmmet hendes 
Øre, kom op i hende; hun huskede en Ytring om, at Djævelen 
kunde paatage sig Skikkelse af en Lysets Engel; hun havde al- 
drig set nogen, der gav hende et stærkere Indtryk af en Lysets 
Engel, end Mursvenden, og dog ... da han kyssede hende, eller 
rettere lidt efter Kysset, havde hun følt sig saa grænseløs skræm- 
met, opløst, fortvivlet; og nu hørte hun, at samme Mursvend var 
Socialist. Skulde det være Djævelen selv? 

— Falder Du i Staver, Dit Pjokkehoved? lød Fruens Stemme 
— hvad har Du sagt til den . . .? Pludselig saa hun mistænkelig 
spejdende paa Frederikke og udbrød: 

— Hvoraf véd Du, at han er Mursvend? 

Frederikkes korte Erfaring havde lært hende Løgnens prak- 
tiske Nytte trods alle theoretiske Skildringer af dens Syndighed; 
hun havde endog set den anvendt paa Tjenestepigeskolens Ud- 
stilling af Haandarbejder, som udgaves for at være et udelukkende 
Resultat af Elevernes Flid, skønt baade Forstanderinden og to 
Lærerinder havde hjulpet ivrig til i de sidste Par Uger, før disse 
Prøver bleve fremlagte for Offentligheden. Hun svarede derfor 
uden Frygt for at begaa noget ondt: 

— Det sagde han, han var. Han sagde . . . han sagde, at 
jeg bare skulde hilse Fruen fra Mursvenden. 

Straks efter bankede det paa Sovekammerdøren. 

— Maa jeg ikke bevidne søde Tante min dybt følte Deltagelse 
over, at Tante er do'lig, lød Mursvendens Røst tæt bag Døren 
inde fra Spisestuen. Maa jeg komme ind til stakkels Tante? 

— Jeg tror. Du er . . . nej, nej, nej, vil Du gaa, Dit . . . 

— Nej, saadan en Haardhed kan jeg ikke bære over mit bløde 
Hjerte. Jeg skal hilse Tante saa flittig fra Fader og Moder. 

— Hils dem igen og gaa Din Vej! 

— Nej, jeg vilde saa gerne se et Glimt af min Moders ene- 
ste Søster. 

— Du hører jo, jeg ligger i Sengen. 

— Ja, men Tantes Pige er jo til Stede, saa der kan jo ikke 
være — om jeg saa maa sige — noget umoralsk i, at jeg besøger 
Tante paa Sengen. 

— Vil Du blive udenfor! 

Men Fyren kom uden videre ind og stillede sig dybt buk- 

kende for Benenden af Sengen. Fruens Øjne sprudede Ædder 
og Forgift hen mod ham. 

— Tante ser ellers ret vel ud, sagde Mursvenden. 

Fru Kringelberg gjorde en Vending af sin Krop, saa Ansigtet 
kom ind mod Væggen, og Bevægelsen var saa patetisk, at Sen- 
gen knagede, og Dunene atter fløj ud til alle Sider i Værelset. 

— Gaa Din Vej, Rikke, snerrede hun; hvad staar Du der og 
glor efter? 

Pigen gik ud; Mursvenden sendte et Kys paa Fingeren efter 
hende, hvad der bragte Fru Kringelberg til at gøre Front imod 
ham ved en ny Vending, ledsaget af den samme Knagen og samme 
Dunflugt som forrige Gang. 

— Saa holder Du oven i Købet Jav med min Pige, raabte 
hun. Gaa dog Din Vej! 

— Det er en rigtig nysselig Pige, Tante har faaet. Hun ser 
saa uskyldig ud som et Guds Ord fra Landet, og Uskyldigheden, 
lille Tante, den bliver en sjælden Vare i vor syndige Tid. 

— Puh! Dit Skabedyr! Du snakker om saadant noget. Du 
som er Socialist? 

— Nej, det har jeg slaaet mig fra. 

— Saa? Du har vel ogsaa slaaet Dig fra Svir og Sværm og 
Fruentimmer? 

— Ganske og aldeles. Tante! Jeg har sla'et mig for Brystet, 
sagt til mig selv: Føj, Ferdinand, og saa omvendte jeg mig i en 
Snup til Rel'ion, Dyd og Økonomi. 

— Ja, det kunde jeg se før, da Du javede med Tøsen? 

— Aa ... det var bare gammel Van« . . . jeg skal aldrig 
gøre det mere. Kan Tante ikke laane mig ti Kroner? 

— Laane? Dig? — ti Kroner? Nej, min S'æl og Salig- 
hed, om jeg gør. 

— Tak for ren Beske'n, lille Tante! Men det er nu egentlig 
ikke til mig, men det er til min stakkels Moder, Tantes eneste 
Søster, at jeg vilde laane de 10 Kroner. Hun vilde selv være 
kommen og talt med Tante, men hun har ikke Klæder til det, 
og hun véd, at det generer Tante, naar der kommer fremmede 
til Tante og ser, at Tantes eneste Søster har saadan en daarlig 
Garderobe. 

— Puh, saa? Men Du har Raad til at holde saadan en Vin- 
terfrakke, at gaa med stive Flipper og saadan et stort Silkehals- 
tørklæde? 

— Nej, det ved den søde Gud, jeg ikke har, Tante, for 



235 

Halskluden har jeg laant af en Urtekræmmersvend, og Frakken 
er min Faders, og se — Flipperne er da endelig ikke saa dyre, 
og her skal Tante se (Mursvenden knappede Vesten op og bøjede 
den til Side) jeg har kun en besk . . ., om Forladelse . . . smud- 
sig Dowlas's Skjorte uden paa en lige saa besk ... — om For- 
ladelse, jeg vilde sige — malproper Uldtrøje. 

— Knap Din Vest, Dit Svin! sagde Fru Kringelberg. 

— Med Fornøjelse, Tante, det er saamænd ikke for at være 
uanstændig mod Tante, at jeg knappede op, men Tante sagde jo 
selv, jeg var saa godt klædt. Nej, Tante skulde bare se, hvor 
der ser tomt ud hjemme, for vi har maattet sætte alting ud. Ar- 
bejdet gaar det daarligt med, og . . . 

— Aa! Din Fader maa jo tjene noget. 

— Hm — ja, men Tante véd jo, hvordan det gaar til. Fa'r 
og Mo'r kan jo daarlig trække Vogn sammen . . . 

Dørklokken ringede igen. 

— Du gaar lige øjeblikkelig, raabte Fru Kringelberg. 

— Ja, hvor ligger Tantes Portemonniks, saa skal jeg straks 
hente den og vise Tante, at jeg ikke tager mere end den ene 
blaa Lap. 

— Ikke Du faar en Øre. Og hun bemægtigede sig i en 
Fart Portemonnaien, der laa paa en stum Tjener foran Sengen. 
Vil Du se. Du kommer afsted. 

— Det er vel bedst, jeg tager imod de fremmede, siden Tante 
ligger, sagde Mursvenden, tog en Stol og satte sig ned. 

— Aa, jeg elendige, jeg ulykkelige Menneske! Rikke! Rikke! 

— Jeg skal ringe paa hende. Tante. — Og han sprang op, 
tog Bordklokken paa den stumme Tjener og rystede den. Frede- 
rikke kom ind igen. 

— Hvem ringede paa Døren, mit Lam? . . . skulde jeg spørge 
fra Tante. 

— Din Gadedreng! . . . jeg kan godt spørge selv, sagde 
Fruen. 

— Naa, jeg troede. Tante var for medtaget. Hvem ringede. 
Jomfru? 

— Det var en Herre . . . han sagde, han hed Pastor . . . 

— Hjorth? udraabte Fruen og slog Hænderne sammen i For- 
færdelse. 

— Ja, saadan var det. Jeg sagde. Fruen var syg. 

— Er han da gaaet? 

— Nej, han gik ind i Dagligstuen og sagde, at han kunde 
tale med Fruen gennem Sovekammerdøren. 

— Gaa ind og sig . . . nej, gaa bare ind! Aa Gud! Aa 
Gud! Ferdinand, Dit Afskum! 

— Ja, Tante har mig jo nu herinde i Sovekammeret, men 
Tantes Renommé er mig helligere end Balslevs Bibelshistorie, 
saa jeg skal gerne liste mig gennem Spisestuen ud i Køkkenet 
og vente, til hans Højærværdighed er forduftet. Men saa kommer 
jeg ind igen og snakker videre om disse ti Kroner, hvis ikke 
Tante vil give mig dem straks for at spare Vidtløftigheder. 

Med Øjnene i Fortvivlelse rettede mod Loftet, aabnede Enken 
sin Portemonnaie og kastede med bortvendt Ansigt en Tikrone- 
seddel ud i Luften, som Svenden behændig fangede. 

Tak, jeg kunde ellers nok tage den selv, brummede han og 
gik dybt bukkende ud, idet han sagde: Tak og god Bedring, vel- 
signede lille Tante! 

Da han kom ind i Sideværelset, saa han, at Præsten allerede 
var avanceret derind og hørte ham sige til Frederikke som Fort- 
sættelse af en tidligere begyndt Tiltale: 

— og det glæder mig at høre, mit Barn, at Du er udgaaet 
fra en kristelig Anstalt; jeg véd, at Du er kommen i et kristeligt 
Hus. Din Madmoder er en Kone, som gør meget godt, trods al 
menneskelig Skrøbelighed. Vær taalmodig, gudhengiven og . . . 
Nu saa han det fremmede Mandfolk komme ud fra Fruens Sove- 
kammer og studsede. Mursvenden gjorde et Skrabud og sagde: 

— Ja, det er daarligt med Fru Kringelberg: men Deres Høj- 
velærværdighed maa inte forargre Dem, for jeg er bare en Bal- 
bersvend, som har sat Fruen et . . . hi . . . 

— Godt, godt, sagde Præsten, tyssede paa ham med Haanden 
og sagde til Pigen: 

— Ja, vil Du saa hilse Din Frue, for jeg maa gaa. 

— Det behøves inte for den Sags Skyld, Deres Højvelærvær- 
dighed, for Krisisen, som vi Balberer og Doktre kalder det, er 
heldig overstaaet; det har lindet gebommerlig; men Fruen er 
bare noget mat i Sokkerne og kunde vist have godt af Rel'ionens 
Trøst og Bestyrkelse i hendes Dyd. 

Pastor Hjorth lo godmodig og sagde: 

— Tak, min gode Gert Vestfaler . . . he . . . he . . . he . . . 
det er bare Spøg, at jeg kalder Dem saaledes, hvorpaa han klap- 
pede Svenden, hos hvem han ikke forudsatte andet end Barber- 

snaksomhed, paa Skulderen og bad Frederikke spørge Fruen, om 
hun kunde tale med ham. 

Fruen, som havde hørt Replikskiftet mellem sin uvorne Søster- 
søn og Præsten, var i en blandet Stemning: dels ærgrede hun sig 
over de 10 Kroner og den Maade, hvorpaa Søstersønnen havde 
forklaret sit Besøg i Sygeværelset, dels følte hun en vis Tilfreds- 
hed ved, at Præsten dog var bleven holdt uvidende om det kom- 
promitterende Familieforhold. Hun havde mest Lyst til at blive 
liggende, men Præstens Besøg smigrede hende saa meget, at hun 
lod Pigen sige, at, hvis det var Pastoren muligt at vente saa 
meget som ti Minuter, følte hun sig rask nok til at staa op og 
tale med ham; men, da hun ikke syntes rigtig om, at han havde 
talt med hendes Pige, gav hun denne Ordre til at gaa ud i Køk- 
kenet, saa snart hun havde bragt Pastoren Besked. Medens Fruen 
altsaa iførte sig Morgenkjole, et stort Shawl og dækkede sit Haar 
med en Mellemting af Kappe og Tørklæde, gik Præsten om i 
Værelset og fordrev Tiden med at pille ved nogle Nipssager, der 
stod paa en Etagere. Det var ham egentlig ikke imod at faa lidt 
Rast for indvendig at holde en Slags Generalprøve paa sin Op- 
træden i den Scene, der forestod. Han gennemgik sit Parti med 
naiv Samvittighedsfuldhed, som naar han i det sidste Øjeblik, før 
han betraadte Prædikestolen, rekapitulerede Dispositionen i sin 
Tale; der var ingenlunde noget bevidst poseuragtigt heri, han 
handlede i den bedste Tro af Verden. Da Fruen endelig viste 
sig med Patientens Bededagsansigt, ønskede han endog, at hun 
havde givet ham en fem Minuters Tid endnu til Forberedelsen. 

Langsomt, med Alvorsmine, gik Pastor Hjorth Fru Kringel- 
berg i Møde, tog hendes Haand, førte hende gennem Spisestuen 
ind i Dagligstuen og hen til en Sofa. Hun takkede ham med 
et mat, lidende Nik. Præsten satte sig lige over for hende, lagde 
sine foldede Hænder foran paa Bordet, lod Tommelfingrene spille, 
trak Øjenbrynene lidt sammen og saa op mod Loftet. Han be- 
gyndte sin Tale med lav, noget besløret Røst. 

Der gives Mænd, og der gives Kvinder, hvis Livsvej ikke 
har været rosenbestrøet ; nej, disse Mænd og Kvinder have 
saaret deres Fødder paa de Torne, som have ligget paa hin Vej. 
Jeg har erfaret, jeg véd, at De, kære Frue, ikke, trods gode 
timelige Kaar, har svævet let hen ad Livsvejen, men jeg véd 
ogsaa, at Deres Sind i den sidste Tid har søgt didhen, hvor 
Husvalelse ene er at finde, (nu græd Fruen), nemlig til Troen 
og dens Frugt i gode Gerninger. De har givet til de fattige af 

Deres Overflod, rigere end de fleste har givet, (Fruen bed sig i 
Læben), De har givet 6000 Kroner til et Værk, der med Guds 
Hjælp skal vorde mange, ja saare mange til Velsignelse. Og, 
hvorfor skulde jeg dølge det? Dette skyldes i det mindste tildels, 
at De er falden i gode og kristelige Mænds Hænder, som min 
Søstersøns og den brave Overkrigskommissær Gormsens. (Fruen 
undertrykte en Trang til at fnyse vredt, da det sidste Navn blev 
nævnet. Pastor Hjorth gjorde en Pavse og snød sin Næse). Ja 
Frue, jeg vil dvæle nogle Øjeblikke ved den sidste, som for Øje- 
blikket er en dybt bedrøvet Mand. 

— Det har han godt af, mumlede Fru Kringelberg. 

— Enhver, der fejler, har godt af at angre; deri har De Ret. 
Og Overkrigskommissær Gormsen angrer. Jeg kunde mærke 
paa ham, at der var noget i Vejen, og fik ham med megen Møje 
til oprigtig at sige mig, at han frygtede, at De var vred paa ham, 
og til at betro mig Grunden til denne Frygt. Men, ikke sandt. 
Frue? enhver Synd kan tilgives, og Mennesker bør ikke være 
strængere end Gud. 

— Jeg kan ikke lide, at man javer med mine Piger, sagde 
Fru Kringelberg. 

— Deri har De fuldkommen Ret. Det bør sig hver Hus- 
bond og Madmoder at holde over rene Sæder i sit Hus. Men 
hvad har Overkrigskommissær Gormsen gjort? Han har knebet 
eller maaske blot nippet Deres Pige i Kinden. Kære Frue, naar 
ingen Mand dreves videre af sit Køds Skrøbelighed, saa vilde 
megen Skam og Ulykke være sparet. Er det dog ikke sandt? 

— Jeg ærgrer mig kun over, at det var min Pige og saadan 
en raa Unge, sagde Fru Kringelberg, der ikke kunde finde Mod- 
grunde mod Pastor Hjorth, men som endnu fandt nogen Til- 
fredsstillelse ved at ærgre sig over Overkrigskommissæren. Pastor 
Hjorth kunde mærke, at han ikke havde vundet Sejr endnu, og 
at det muligvis vilde vare længe, hvis han blev ved ad den Vej. 
Efter nogle Gange at have draget sit Vejr tungt og lydeligt og 
ladet Øjnene beskrive Cirkler paa Loftets Gibsflade for at danne 
Overgangen til et nyt Tempo og en anden Toneart, sagde han let 
henkastende : 

— Naa — Basaren skal være paa Fredag. Har De ikke set 
det i Avisen? De kommer der ikke? Aa — hvad, det er slet 
ikke Deres Mening. De kommer til at more Dem udmærket. 
Vor gode Overkrigskommissær, som er en mageløs Arrangør, har 
været Mester for Dekorationen af Salen. Fru Ravn har lovet at 

staa i Butiken midt for Indgangen ved Enden af Salen, og 
Butiken paa højre Side af hende, hvem tror De, den er tiltænkt? 
Kan De nu gætte, lille Frue? 

— Nej, det kan jeg rigtig ikke, svarede Fru Kringelberg med 
et af Forventningsfuldhed og Glæde bankende Hjerte. 

— Gæt! 

— Jeg kan ikke, sagde Fruen og krøb koket smilende sammen 
under Shawlet. 

— Ikke? Prøv paa det! hvad? 

— Jeg kan ikke, gentog Enken kælent. 

— Den Butik er bestemt for ... for .. . for vor kære 
Velgørerinde Enkefru Kringelberg. 

Enken slikkede sig om Læberne. 

— Naa? sagde Præsten; vil De saa ikke? — Han slog let 
og færdig om i en lille Smule Salvelse og fortsatte: Det er en 
Kærlighedsgerning, Fru Kringelberg. Det følger af sig selv, at 
De kommer. I den Butik, som er Dem tiltænkt, serveres der i 
al Uskyldighed med Drikkevarer, det være sig Portvin, Sherry, 
det være sig svensk Banko eller bajersk 01 — naa, jeg vil ikke 
gaa i Detail; Kan De nu under Udskænkningen udvikle nogen 
Humor (Enkens Ansigt blev stupidt og misfornøjet ved dette Ord) 
- — jeg mener sige nogle muntre Ord til de fortærende, som 
naturligvis kun nyde disse Sager for at gøre en god Gerning, ja 
saa vil De frembringe Glæde, den Glæde, den Lysning i Sindet, 
som er saa god en Følgesvend langs Livets ofte bugtede og 
slibrige Baner. 

Som Lignelsen om den Fugl Føniks slog Jeronimus i Særdeles- 
hed, saaledes slog Pastor Hjorths sidste Ord Fru Kringelberg, 
der i Begyndelsen havde haft oppositionelle Ytringer paa Læben, 
som f. Eks., at hun, ved Gud, ikke var vant til nogen Slags 
simpel Beværtning og rigtig ikke vilde trække bajerske Ølflasker 
op for alle Slags Mandfolk. Hun forsøgte at samle sine Indtryk 
af Pastor Hjorths Ord; det resumerede i følgende to korte Formler: 
1) Butikssælgersken paa højre Side af Fru Ravn =«: Næstkom- 
manderende paa Basaren + Udsigt til at gøre Bekendtskab med 
den store Grossererfrue; 2) gemytlig Beværtning + Kærligheds- 
gerning. Ved disse Formler klamrede hendes Tanke sig fast; 
de frelste hende fra at hvirvles om i de stridige Stemningers 
Malstrøm. Hendes først sky omstrejfende Blik fæstede sig sikkert 
paa Præsten, og hun sagde: 

— Kommer saa Overkrigskommissæren og henter mig paa 
Fredag? 

Præsten svarede ikke, men lukkede Øjnene, sænkede Hovedet 
og gjorde et Forsøg paa at faa Fruens Hænder anbragt mellem 
sine egne, rejste sig, klappede hende paa Skuldrene, sagde et 
bredt Farvel, der lød som Fa ar vel, og gik ud ad Døren. Fru 
Kringelberg følte sin Helbred styrket, gik ind i sit Sovekammer 
og gjorde et fuldstændigt Toilette. 



V. 

Da Dørklokken lød Fredag Morgen, og Frederikke lukkede 
op for Overkrigskommissæren i Gaiauniform, blev hun saa im- 
poneret af Dragten, at hun ikke straks genkendte den vævre, 
smilende Kurmager fra sidst; og, da det gik op for hende, at det 
var ham, blev hun som sædvanlig rød i Hovedet. Det undgik 
ikke den uheldige Elskers altid spejdende Øje; men for ganske 
at knuse det forrige Indtryk hos Tjenestepigen stivnede han sin 
lille Krop, stak den trekantede Hats forreste Snip og Næsen i 
parallele Linjer op mod Loftet, knyttede den hvide behandskede 
venstre Haand om Sølvtraadene, hvormed Kaardehæftet var om- 
vundet, spilede Benene fra hinanden og Fødderne ud til Siden, 
saa Frederikke saa de forgyldte Sporer blinke. Da han havde 
udført disse mimiske Forsøg i Retning af det imponerende, applau- 
derede han sig selv med Øjenbrynene og sagde med en fornem 
Snøvlen, som han ogsaa stilede op mod Hængelampen i Loftet: 

— Er Fruen færdig? 

Medens Frederikke uden at svare gik ind for at hjælpe sin 
Frue med Resten af hendes Paaklædning, belavede Overkrigs- 
kommissæren sig paa en Holdning lige over for denne sidste og 
indøvede den foran Spejlet. Han lagde de foldede Hænder om 
den trekantede Hats Snip foran paa Maven, drog et Suk og søgte 
at frembringe et vemodigt Smil; men det selvtilfredsstillende 
Billede, som Spejlet viste ham, betog ham saa stærkt, at han 
straks faldt ud af den beregnede Holdning i ren naiv Glæde 
over, hvor godt han tog sig ud. Han satte Hatten paa igen og 

nikkede med et — Hi — hi — hi til Spejlbilledet, gjorde en Antyd- 
ning af Dansetrin og hviskede: 

— Du er ung endnu, min kære Overkrigskommissær; hvor- 
paa han skød Læggene ud, vred sig i Hofterne og lod en Finger 
ligesom kærtegnende glide langs Kravens Guldgalon. 

Da aabnedes Døren, og Fru Kringelberg sejlede frem i et 
Fløjels Overstykke og en kostbar Kjole af svær brun Silke. Hun 
var noget højere og to Gange bredere end sin uniformerede 
Kavaler, der i en Fart søgte at komme over i den indstuderede 
Holdning, men den store, brede Frues vældige Fremtoning lammede 
hans Kraft; han sank sammen under Indtrykket og kunde kun 
frembringe et temmelig kluntet Buk. Ved Synet af håns Stads 
smeltede ogsaa Fruens Hjerte, og den Mine af lidt sur For- 
nærmelse, som hun kom ind med, glattedes ud i et Smil og en 
nysgerrig Begloen. Da Overkrigskommissæren saa dette Smil, 
fik han sit gamle smilende, glatte Ansigt igen, og Hjerternes 
Forsoning viste sig i det gensidige velvillige Minespil. Fruen 
tog halv distræt mod Overkrigskommissærens fremrakte Haand, 
medens hendes Øje vimsede op og ned ad ham. Hun gav sig 
til at pille ved hans Porte-épée og spurgte ham, om det var ægte 
Guld, hvad han alvorlig bejaede; saa tog hun den trekantede Hat 
blidt ud af hans Haand, vendte og drejede den paa alle Leder, 
strøg sagte paa dens Filt og gav ham den igen med et Nik af Til- 
fredsstillelse. De stod en Stund og nød hinanden, hvorefter 
Overkrigskommissæren med et sagte hendøende: Hi — hi — hi greb 
Fruens Arm og sagde: 

— Drosken holder dernede. Skal vi køre derhen? 

Fruen havde gerne i dette Øjeblik kørt med ham til Verdens 
Ende. Det blev dog ved en Tur ud ad Vesterbro, hvor Basaren 
holdtes i en stor Sal med tilstødende Værelser i et Restavrations- 
lokale, som var lejet dertil. Overkrigskommissær Gormsen gjorde 
forskellige Tilløb til at konversere sin Veninde for at overtyde 
sig om deres fuldstændige Forsoning, men Fruen svarede bag- 
vendt, om end langt fra uvenlig paa hans Spørgsmaal. Hun sad 
hensunken i en stille, næsten andægtig Spænding med Tanken 
dvælende paa det højtidelige, som forestod. Det var første 
Gang, at hun i sit ensformige, indsnævrede Liv havde Følelsen 
af, at hun drog paa Æventyr, ud i et hende aldeles ubekendt 
Medium, op samtidig kom al den gamle Forbitrelse, hun havde 
næret for sin Mand, og i hende. Havde hun nu havt en Mand 
som — ja det var nu lige meget — men en Mand, der havde 

s, Schandorph: Romaner. I. 16 

villet og kunnet føre hende frem i Verden som hendes nye 
Venner, Pastor Hjorth og Overkrigskommissæren I Og havde 
Kringelberg ikke handlet skændigt ved i sit Testamente at lænke- 
binde hende saaledes, at hendes Glæde ved det nye Liv, der nu 
nærmede sig hende med glansfulde og rige Løfter om Anseelse 
og Ligestilling med ganske anderiedes fine Folk, end hendes 
tidligere Omgang havde været, kun kunde blive ufuldstændig? 
Kringelberg havde ligefrem været — hun havde nær tænkt — 
et Asen! Der sad nu en uniformeret, en fornem Mand ved 
hendes Side, og han — ja . . . Hun turde ikke tænke Tanken 
til Ende. Og, da hun sammen med ham gik op ad den brede 
med Nerier og Lavrbærtræer i Baljer smykkede Trappe, tvang 
Hjertebanken hende til at standse paa hver Afsats og udstøde 
lydelige Sukke for at lindre sit tæt klemte Bryst. Og hver 
Gang bøjede Overkrigskommissæren sin trekantede Hats forreste 
Snip med det glædeglinsende Ansigt og den bevægelige Væsel- 
snude hen under hendes Hat, medens hans sædvanlige Udtryk 
for Lyrik: Hi — hi — eller He — he antog en Tone først af be- 
klagende Deltagelse, saa af en trøstende Opmuntring, hvori der 
laa Forvisningen om, at Beklemmelsen snart vilde gaa over, og, 
da Fruen sidste Gang umiddelbart foran Indgangsdøren udstødte 
sit: Aa ja, ja, ja! og ligesom bedende løftede Øjnene opad, 
vovede han at gribe hendes Haand, føre Bagen af den til Brystet 
af sin Uniformsfrakke og lade det fløjtende hi — hi gaa over i 
et mere oboagtigt: ø — hø — h, hvorefter han aabnede Døren paa 
vid Gab for sin Dame og gik ind bag efter hende med Hatten i 
Haanden, dybt bukkende og sødt smilende langt ud i Salen. 

Langs hver Side af denne var der seks Butiker, adskilte ved 
grankvist- og blomsteromvundne Opstandere, foroven havde de 
som afsluttende Prydelse Draperier af et rødt og hvidt Shirtings 
Gardin med en rød Roset, hvorfra røde og hvide Silkebaand 
flagrede eller hang ned. For Enden af Salen var de tre Gala- 
butiker, hvis adskillende Opstandere var overtrukne med Guld- 
papir, og over hvis Gardiners Dannebrogsfarver Fligene af de to 
andre nordiske Rigers Flag faldt ned. Forestillingen var endnu 
ikke begyndt, samtalende Grupper stod lejrede rundt om i Salen; 
to og to Herrer spaserede om paa kryds og tværs; Damerne 
bag Disken udstillede og ordnede Varerne: broderede, strikkede 
og hæklede Arbejder, Galanterivarer, Parfumerier osv.; nogle 
unge Herrer med Studenterhuer benyttede sig af deres ubundne 
Fritid, i hvilke deres jævnaldrende Rivaler af andre Samfunds- 

klasser var bundne til Disk og Pult, til at gøre Kur til de unge 
velhavende Borgerdøtre, dels ved at hjælpe dem med Arrangementet 
af deres eller deres Mødres Udsalgssted, dels ved at staa lænede 
til Disken og stræbe at behage, nogle ved følsomme Øjekast, 
andre ved vittig Konversation, atter andre ved Skumlerier og 
Satirer over det hele Foretagende, for saaledes at imponere Gen- 
standen ved et ophøjet overlegent Syn paa Tilværelsen. Skønt 
egentlig Salgstiden var begyndt, turde man dog ikke sætte Basaren 
i Gang, thi Fru Ravn, der skulde staa i Midterbutiken ved Enden 
af Salen og sælge de kostbareste franskbroderede Sager, var 
endnu ikke kommen. Overkrigskommissæren, der hilste mildt 
og bekendt til alle Sider, spaserede først lidt om med Fru 
Kringelberg, der følte sig forpligtet til stive, halv fornærmede 
Nik som Svar paa Hilsenerne, og bugserede hende saa op til 
Salens Baggrund langs Sidevæggene, idet han præsenterede 
Fruen for nogle af Damerne i Butikerne, af hvilke et Par ældre 
fandt sig smigrede ved at gøre Bekendtskab med „Selskabets 
store Velgørerinde". Men, saasnart Fru Kringelberg og hendes 
Kavaler vare komne i behørig Afstand, stak samme Damer 
Hovederne sammen, og den ene sagde: 

— Sikken en Air, hun tager paa sig! Hun var Husholderske 
hos den gamle Hørkræmmer, før han tog hende og . . . gaa lidt 
til Side, min Pige (dette sagde hun til sin Datter, der havde 
vendt sig fra sin konverserende Student og nærmet sig de ældre 
Damer; Studenten, der var Referent for en mindre Avis, havde 
for ogsaa at opsnappe noget, næsten lagt sig paa Maven over 
Disken) ... tal med Hr. Petersen, mens jeg taler med Fru 
Olsen, ... og hør, de siger, at (nu blev Stemmen hviskende, 
og begge begyndte at fnise). 

— Ja, fortsatte den anden Frue, og nu (hun viste med 
Hovedbevægelser hen paa Overkrigskommissæren og Fru Kringel- 
berg) ... ja Gud, hvad gi 'er De mig? 

— Og, at Pastor Hjorth kan komme til hende. 

— Aa, den velsignede Mand, han tror alle Mennesker saa 
godt; han tror ogsaa den Prokurator der (en ny Hovedbevægelse 
viste hen paa vor Bekendt Sagføreren, der spaserede op og ned 
i Salen samtalende med en anden Herre), men jeg véd fra min 
Søsterdatters Kæreste, De véd nok, han er juridisk Kandidat; ja 
han har rigtignok kun anden Karakter, saa det kan have lange 
Udsigter, men jeg véd fra ham, at Prokuratoren der var Frispiller, 
den Gang han kuns var Kandidat. 

— Hvad var han? Frispiller? Hvordan det? 

— Nej, Fritænker, hedder det. Og det er noget af det 
værste, man kan være, for de tror, at de har Lov til, rent ud 
sagt, at skifte Kone hver fjortende Dag, naar de faar Lyst til 
det, og saa vil de afskaffe Rel'ionsundervisningen i Skolerne. 
Gud ske Lov, man ikke har ukonfirmerede Børn, Fru Kemp, for 
der er saamænd ingen, der véd, hvad saadanne Tider som disse 
herre kan bringe. 

— Nej, det maa De nok sige. At nu saadan en Ting, havde 
jeg nær sagt, som denne Fru Kringelberg, skal sættes op i den 
fine Ende af Salen! Hvad? Havde hun ikke den Smule Penge, 
var der saamænd ingen, der saa til hende. Kalder De det 
Kristendom, Fru Olsen? De skulde spørge Pastor Hjorth, om 
det er Kristendom. 

Fru Olsen trak paa Skuldrene og svarede: 

— Ja, naar man saadan skulde gennemgranske alle Ting, 
saa kunde man jo ogsaa spørge, hvorfor Fru Ravn altid skal 
være højest paa Straa. 

— Ja véd De hvad; hun har nu saa grumme meget; hendes 
Mand staar i Skattebogen for 30000 Kroner om Aaret, saa det 
synes jeg dog, at man egentlig ikke kan sige noget til; hun kan 
købe en halv Snes Fru Kringelberger og den lille Oberkrigs- 
dromedar i Tilgift. Min Mand kalder ham altid Oberkrigs- 
dromedaren, ha, ha, ha. Se, hvor han skaber sig i den Uni- 
form, den gamle Abekat. De siger, at han kommer Blanksværte 
i Skægget. 

En raat klingende Fnisen belønnede Damens satiriske Præ- 
station. 

Overkrigskommissæren orienterede imidlertid Fru Kringelberg 
i hendes Butiks Varer og deres Priser, gjorde hende opmærksom 
paa, med hvilken Omhu og Smag han havde opstillet Flaskerne 
i tre Etager i Form af et fremspringende Hovedparti, der inde- 
holdt Portvin, Sherry og Likør og flankeredes af to lange Sidefløje 
af halve Bajere. Han sagde: 

— Det er ligesom Slottet i Versailles (han udtalte det 
Verseilles) — he — he — 

Fløjdørene ved Salens modsatte Ende aabnedes vidt med 
Brag. Almindelig Bevægelse! Grupperne i Salens Midtergang 
ordnede sig en haiey og mellem dem skred Fru Ravn, der var 
et Hoved højere og havde en Alen mere i Periferi end Fru Kringel- 
berg, helt klædt i sort Fløjel, som en Dronning langs de hilsende 



245 

Rækker, af hvilke Pastor Hjorth traadte ud og bød hende Armen. 
Bagefter gik en Tjener i en langskødet mørkeblaa Liberifrakke 
og bar Fruens Shawl og Overstykke. Paa Grund af Fru Ravns 
betydelige Volumen og hendes eksceptionelle Stilling blev hun 
ikke ført ad nogen af de smalle Gange bag om Butikerne, og da 
hun naaede sin egen, sprang Sagføreren og hans Ledsager frem 
og løftede hele Disken til Side, for at hun paa en eklatant Maade 
kunde tage sit Æresstade i Besiddelse. 

Sagføreren ringede med en Klokke til Tegn paa, at nu kunde 
Forestillingen begynde. Publikum spaserede nu op og ned i 
Midtergangen og tog alle Butikerne i Øjesyn, inden de fordelte 
sig foran de enkelte. Den summende Lyd, som enkelte Gange 
blev gennemskaaren af høje Udraab og Latter, tiltog med jævnt 
voksende Hastighed. 

Fru Ravn havde anbragt sine Masser af Kød, Fløjel og Guld- 
stads i en bred polstret Lænestol, der stod bag hendes Disk, 
foran hvilken Pastor Hjorth og Sagføreren stod paa hver sin Side, 
flankerende den rige Grossererfrues Bod som Vildmændene det 
kongelige danske Vaaben. Inde fra sin Bod skottede Fru Kringelberg 
ængstelig og skinsyg hen til sine to Beskyttere. Vilde de dog 
ikke tage sig af hende? Vilde de ikke holde deres Løfte at 
præsentere hende for Fru Ravn? Og dog — naar hun saa, 
hvorledes denne Dame nikkede nedladende til disse to Mænd, 
som hørte til de fineste Samfundseksemplarer, hun kendte, og 
ikke engang syntes at høre efter, hvad de sagde, men kastede et 
saa kommandantmæssigt-mønstrende Syn ud over Salen, at Fru 
Kringelberg ikke vilde have forundret sig, om hendes behandskede 
Haand havde snoet den ikke aldeles ubetydelige sorte Knebels- 
bart, der beskyttede Fru Ravns Overlæbe, saa følte Hørkræmmer- 
enken sig dog benauet ved Tanken om en mulig Præsentation 
for denne imponerende kvindelige Matadorskikkelse. Foran hendes 
egen Disk stod kun den trofaste Overkrigskommissær, der af og 
til ved et He — he søgte at henlede Fru Kringelbergs optagne 
Opmærksomhed paa sig, men — om det nu var instinktmæssigt eller 
bevidst — Fru Kringelberg behandlede sin Akolyth ligesaa 
nonchalant som Fru Ravn sine to. 

To Personer styrede nu hen imod Salens Baggrund: en høj, 
knejsende, midaldrende Dame med mandfolkeagtige Træk og en 
Dobbelthage svulmende som en Fuglekro, moderne og ret smag- 
fuldt klædt, og en lille trivelig, gemytlig smilende gammel Mand, 
der var saa meget mindre end Damen, at man kunde udregne. 

at, naar han satte sin nye blanke Cylinderhat, som han holdt i 
Haanden, paa Hovedet, vilde Puldens øverste Flade omtrent være i 
Niveau med Damens Isse. Da Damens Øje strejfede til højre og traf 
Fru Kringelberg, trak hun det øjeblikkelig tilbage, og hendes 
Mund gjorde en Grimace, der skulde udtrykke inderlig Foragt; 
Fru Kringelberg gav til Svar en ikke ganske uhørlig Fnysen 
gennem Næsen. Overkrigskommissæren blev saa angst over al 
den Edder og Gift, der sprudede ud af de to Damers Miner, at 
han klemte sig op mod en af de guldpapirsbetrukne Opstandere, 
der begrænsede Fru Kringelbergs Butik. Kun den lille Ægte- 
mand, hvis skaldede, stærkt svedende Isse blinkede gemytlig ud 
i Salen, om hvis tandløse, indfaldne Mund et menneskevenligt 
Smil svævede, hvis nøddebrune Øjne sendte Alverden en velvillig 
Hilsen, og hvis trivelige Mave saa ud som en Viskelædersbold, 
med hvilken ethvert alvorligt og haardt Sammenstød vilde være 
en Umulighed, anede endnu aldeles ikke, at der var Uvejr i 
Luften. Han kastede sympathetiske Øjekast hen til det foran Fru 
Kringelberg opstillede Flaskebatteri og slikkede sig om Læberne 
med Tungen. Ved et let Ryk i sin Kones Arm, som han holdt 
saaledes, at Haanden lige naaede til hendes Albue, forsøgte han 
at faa hende med til at gøre et Slag hen mod den Disk, hvor 
en Læskedrik i Form af en halv Bajer lokkede ham; men hans 
kraftige Frue kneb ham saa haardt og forbitret i Armen, at hans 
Ansigt fortrak sig af Smerten og derefter blev ynkelig bedende; 
samtidig sagde hans Ægtehalvdel forbitret-myndig advarende: 

— Alfred! Den Vej! og tvang ham til venstre med en saa- 
dan Styrke, at hans smaa Ben maatte tage hurtige, trippende 
Skridt, for at han ikke skulde snuble. Fru Kringelberg, hvem 
Vreden havde givet Mod, sagde højt til Overkrigskommissæren: 

— Der er nok nogen, der er vred over, at der ikke er noget 
af Berthelsens Akvavit i denne herre Butik. 

Parret var nemlig Familien Kringelbergs tidligere Omgangs- 
vens, Brændevinsbrænder Berthelsens, Datter og hendes Mand, 
forhenværende Hofpossementmager Lauritzen. Fru Lauritzen 
fandt det under sin Værdighed at vende sig om, men hendes 
indvendige Pathos gav sig et Udtryk ved atter at knibe i Mandens 
Arm, saa han ikke kunde lade være at udbryde: 

— Men av for Satan dog, Aurora! 

— Kom saa, lille Alfred, sagde Fruen sødbittert, kom min 
Ven! Vi har jo ikke Brug for Hørkræmmervarer i Dag. 

Og — formodentlig uden at knibe ham — trak hun ham 

længere til venstre. Hofpossementmageren troede, at der skulde 
ske en Standsning foran Fru Ravn, paa hvis Disk der laa ud- 
foldet brogede og omfangsrige broderede Sager paa Fløjel og 
Kanevas, men hans Ægtehalvdel havde ogsaa en Regning at af- 
gøre med Fru Ravn, der en Gang i et Middagsselskab, hvor de 
vare trufne sammen, ikke havde svaret hende, da hun talte til 
hende. Fru Lauritzen spilede da sine Øjenlaage op som et Par 
Stykporte i et Orlogsskib, blottede begge Øjenkugler, saa det 
hvide saas helt omkring det farvede, medens hun omtrent bed 
sine Læber til Blods, og efterat have mønstret Tøjerne sagde hun 
halv højt som henvendt til sin Mand: 

— Gud, sikken en Smag! Nej! — Jeg vilde hverken eje 
eller have et eneste Stykke, om nogen vilde give mig det for 
ingenting. 

Fru Ravn lagde sig tilbage i Stolen, maalte Fru Lauritzen fra 
Top til Taa, og, da Vreden bragte hende til at søge en kvindelig 
Forbundsfælle, drejede hun Hovedet om til Fru Kringelberg og 
sagde, uden just direkte at henvende Repliken til hende, med 
blid Overlegenhed: 

— Ja ved en saadan Lejlighed maa man jo desværre finde 
sig i, at der lister sig nogen Pøbel ind blandt ordentlige Folk. 

— Gud, hvor det er sandt, sagde Fru Kringelberg, løftede 
Øjnene op mod Loftet og foldede Hænderne over Brystet. 

— Desværre, det er meget sandt, sagde Overkrigskommis- 
særen og bøjede sig saa langt ind over Fru Kringelbergs Disk, 
at han kunde ses og høres af Fru Ravn, men var udenfor Parret 
Lauritzens Syns- og Hørevidde. Samme Par gik videre til 
venstre forbi Butiken paa Fru Ravns venstre Side, hvor en Enke 
efter en Møller, der havde været Oberst i Borgervæbningen, 
solgte Portemonnæer, Cigarfutteraler og deslige, indtil Fru 
Lauritzen med et bydende: Alfred! tvang sin Mand til at gøre 
Holdt ved Hjørnebutiken, hvor en Boghandler, der var et virk- 
somt Medlem af det velgørende Selskab, personlig stod for Salget 
af forskellige smukt indbundne Smaabøger: lyriske Digtsamlinger, 
oversatte engelske Guvernantefortællinger, opbyggelige Traktater, 
populære naturhistoriske Billedværker, der vare skænkede som 
Gaver til Basaren af ham selv og Kolleger; der var ogsaa 
Musikalier og Fotografier at faa. Overkrigskommissæren, hvis 
Hjerte havde banket af Ængstelse for et voldsomt og lydeligt 
Sammenstød mellem de tre store Fruentimmer, der syntes ham 
at maatte knuse baade ham og Hofpossementmageren, følte sig 

betydelig lettet ved at se Fru Lauritzen styre den Vej ; han 
løsnede sig nu fra sine Støtter: Fru Kringelbergs Disk og Op- 
stander, gav sin Næse en lidt opadgaaende Retning, saa haanlig 
efter Parret Lauritzen, alt imens hans venstre Haand krummede 
sig om Kaardeheftet. 

— Uhyre simple Folk, sagde han og trak paa Skulderen, 
men gjorde et Tibagetog til sin forrige Stilling, da han i Afstand 
saa Fru Lauritzens Dobbelthage og vredesfunklende Øje i Profil 
over hendes Skulder og hørte hende formelt rette Ordene til sin 
Mand, men reelt slyngende dem som et Projektil til Fruerne i 
Hædersbutikeme : 

— Alfred, lad os se paa noget Literatur og Musik, . . . ja, 
lille Alfred, i denne Ende af Salen véd de ikke, hvad det er, ha, 
ha, ha. Hvad, Alfred? Tror Du, at nogen i denne Ende af 
Salen véd, hvad Literatur er. Ha, ha, ha! 

Hofpossementmageren mumlede nogle uforstaaelige Ord; Stem- 
mens Klang syntes at tyde paa et dyssende og tyssende Sam- 
tykke. Hans Frue slap hans Arm, Tegn paa Følelse af Befrielse 
viste sig paa hans lille runde Ansigt, hvorover den naturlige, 
gemytlige Velvilje snart bredte sig, da han havde pustet og rørt 
sin Arm nogle Gange. 

Fruerne Ravn og Kringelberg vekslede atter et sympathetisk 
Minespil; og, da Fru Ravn ved et bastonende ha, ha, ha, over- 
bød Fru Lauritzen, stemte Fru Kringelberg i med en Kraft som 
et Par Matroslungers. Denne Kraftudfoldelse gjorde den sidste 
modig: 

— Hvor det er simpelt, at en ung Kone kalder sin gamle 
Mand ved Fornavn, bemærkede hun. 

— Aa ja; jeg vilde nu kalde det smagløst, svarede Fru Ravn 
med et velvilligt — korrigerende Smil. 

— Ja det var egentlig det, jeg mente, sagde Fru Kringelberg 
og blev lidt flov, men skrev sig dog dette Udtryk bag Øret som 
en Berigelse af sit Vokabularium af dannede Udtryk. 

Som Svar paa Ægteparret Lauritzens Nærmelse rakte Bog- 
handleren, en rødmusset mørk Mand med glatkæmmede Bakken- 
barter, kraftige Mustacher og en Stræben efter at se intelligent 
ud, sin undersætsige Overkrop imødekommende ud over Disken. 

Fru Lauritzen nikkede familiært og sagde: 

— God Dag, Blangstrup! Straks gav hun sig til at vende 
op og ned paa Nodehæfterne, ganske som hun var hjemme. 

aabnede nogle af dem, kigede i dem og lod Fingrene paa højre 
Haand gøre klaverspillende Bevægelser paa Boghandlerens Disk. 

— Den er køn. Den er der Stemning i, sagde hun, den 
skal vi have Y (hun nævnede Navnet paa en bekendt Opera- 
sanger) til at synge hjemme paa Lørdag efter Middagen. Kom 
med din Tegnebog, Alfred! 

Manden adlød. Fruen tog to Tikronesedler ud af Tegnebogen, 
rystede dem ud i Luften, meget synlig for de omgivendes Øjne, 
glattede dem og lagde dem ned paa Disken. 

— Det slaar lige til, Blangstrup, sagde hun, naar jeg nu 
tager en Bog. Den ser godt ud, den der med det grønne Bind 
og med den Egekrans med Geniusser inden i. Lad mig se! 
Nej, uh! den vil jeg ikke have; den hedder jo „Ung Elskov". 
Hør, Blangstrup — gaa lidt til Side, Alfred! — den er vist 
. . . hvad? 

— Nej, det forsikrer jeg Dem, Frue; det er den virkelig ikke. 

— Kan De indestaa mig for, at den er komplet anstændig? 
Snerpet er jeg ikke, men jeg kan ikke lide noget som helst, som 
er . . . sanseligt, rent ud sagt. 

— Det er en meget lovende Lyriker, og hans Erotik er 
aldeles uskyldig; det tør jeg garantere Dem for. Han kommer 
i mit Hus, og jeg har jo to næsten voksne Døtre, Frue, og dem 
læser han Dansk med. 

— Ja, lad mig saa faa den! Fik De de tyve Kroner? 

Og atter fyrede Fruen sine Øjnes Granater hen imod Fruerne 
Ravn og Kringelberg, greb sin Mands Arm og gik majestætisk 
tilbage igennem Salen, efter at have givet et Spark til sit tykke 
Silkeslæb, saa det raslede og hvinede. Folk var imidlertid 
strømmede til, og rundt i alle Salens Butiker blev der købslaaet 
og passiaret med Iver. Pastor Hjorth, der tilligemed sin Nevø 
havde forladt Fru Ravns Butik før Episoden med Fru Lauritzen, 
gik frem og tilbage med et sjæleglad Smil paa sit Ansigt; hans 
Blik løb ligesom velsignende over den store Forsamling, i hvem 
han saa Broderkærligheden og de andre kristelige Dyder ind- 
karnerede; Øjet beduggedes, Duggen blev til en Taare; Basaren 
højnede sig i hans glædestraalende Fantasi til en Slags Ecclesia 
triumphans. Han nød forud den Glæde om føje Tid at kunne 
være med til at uddele Resultaterne af al denne Godgørenhed til 
værdige trængende og ledsage Gaven med velvillige, salvelses- 
fulde Opmuntringer eller Formaninger, og ved Tanken derom 
afløste en ny Taare den forrige i hans Øje. Han mødte, før han 

forlod Lokalet, sin Søstersøn, trykkede hans Haand mellem begge 
sine og sagde: 

— Det er i Sandhed en velsignet Dag. Tak, kære Ven, 
fordi Du saadan hjælper os! Farvel! 

Og styrket ved Troen paa Religionens og Dydens Sejrstog 
gennem Verden gik den skikkelige Mand hjem og satte sig til 
af Hjertens Lyst at arbejde paa sin Prædiken til næste Søndag. 

Fru Kringelberg havde faaet rigtig god Søgning, efterhaanden 
som de tilstedeværende Herrer følte sig tørre i Halsen, og som 
Forsamlingens mandlige Del voksede ved Middagstid, da Forret- 
ningerne tillod flere at give Møde. Overkrigskommissæren hjalp 
hende med at konversere Gæsterne; Fru Ravn vekslede en 
sjelden Gang ret velvillige Repliker med hende, saa Fru Kringel- 
berg var i et udmærket Humør, der endvidere forhøjedes ved 
det meget Bynyt, som Overkrigskommissæren vidste at lokke ud 
af Kunderne, der sad i hyggelig Rundkreds paa Rørstole foran 
Butiken, hver med sit Glas 01, Vin eller svensk Banko i 
Haanden; Overkrigskommissæren havde hele Tiden staaende paa 
Disken en lille Snaps Jordbærlikør, hvormed han en sjelden 
Gang vædede sine Læber, af og til tog han en Makron og tyggede 
paa den. 

Pludselig saa Fru Kringelberg og hendes Adjudant et lille, 
rundt, glinsende, smilende Ansigt under en ny sort Hat dukke 
frem og styre op imod dem. De fik ikke Tid til at meddele 
hinanden deres Forbavselse, før forhenværende Hofpossement- 
mager Lauritzen, der havde faaet sat sin Kone af og nu vilde 
benytte sin Frihed, stod lige ved Disken, slog en siddende ældre 
Herre paa Skulderen og sagde: 

— Det er nok Gemytligheden, der har etableret sig i denne 
Ende. God Dag, Fru Kringelberg! Det kan jeg lide. Ja und- 
skyld, jeg tiltaler Dem saa bekendt, men jeg er en Ungdoms- 
bekendt af Deres salig Mand. Hvad er det. De har der? Naa 
— lad De mig begynde med en Eksport. Hvad koster den? en 
Krone siger De! Det er Skam for dyrt. Jeg faar den vel for 
tre? Aa jeg har længe trængt til en Bajer! 

Og under hjertelig Latter over sit Indfald og under stor 
Sympathi hos de siddende Gæster gav Hr. Lauritzen sine tre 
Kroner og drak sin halve Flaske 01. Fruen vidste ikke, hvor- 
ledes hun skulde behandle ham, og saa spørgende paa Over- 
krigskommissæren; men dels tilskyndet af hans beroligende Mine 
og af Hofpossementmagerens Gemytlighed, dels imponeret af den 

fortrolige Maade, hvorpaa han omtalte Hoffet, fortalte Historier 
fra de højeste Personers Privatliv og i det hele udfoldede en 
noget nærgaaende Loyalitet i den Retning, glemte Fru Kringel- 
berg tilsidst, at han var sin Kones Mand, og indlod sig med 
ham i al Venlighed. Da han, efter et Par Timers Ophold, 
staaende tog sig et Glas Sherry ved Disken, rystede han Fru 
Kringelbergs Haand, trykkede et Tokronestykke i den og sagde: 

— Hun kan, min Tro, ikke gøre for det. Frue. Det er 
Nervøsitet altsammen. 

Han satte Punktum efter den sidste Sætning i Form af et 
Suk. Derpaa gik han forbi Fru Ravn; men hende turde han 
ikke tiltale; han bukkede kun dybt med et bedende Blik, købte 
og betalte højt et Stykke Broderi, ved hvilken Lejlighed kun de 
uundværligste Ord veksledes; Scenen endte med et endnu dybere 
Buk og en endnu ydmygere Bøn gennem Øjet om Tilgivelse for 
sin Ægtehalvdel. 

Et muntert Smørrebrødspique-nique med The, Kage, Vin og 
Likør endte den travle Dag. 

Fru Ravn brød op forinden. Da hun havde faaet sit Tøj 
hjulpet paa af sin langskødede Tjener, nikkede hun majestætisk 
for Selskabet i Almindelighed, men rakte Fru Kringelberg 
Haanden. Hun var lidt i Forlegenhed for, hvad hun skulde sige, 
og for, hvor vidt hun turde drive Nedladenheden ; hun stammede 
halv sagte: 

— Vi — ja — jeg haaber, vi ses . . . 

Men, da Fru Kringelberg hurtig og varmt tilføjede: 

— Oet skal være mig en . . . afbrød Fru Ravn hende 
pludselig og sagde hurtigere og køligere: 

— Ved en ny Basar eller sligt, og sejlede under Tjenerens 
Konvoi gennem Salen. 

Selv om Fru Kringelberg i dette Øjeblik følte sig noget 
skuffet, trøstede hun sig med, at hun var den eneste Dame, Fru 
Ravn havde givet Haanden. Glæden blussede atter op i hende, 
og, da Overkrigskommissæren, civilklædt, kom og hentede hende, 
saa hun formelig kælent paa ham. I Drosken kom hun, uden 
at vide hvorledes, til at holde ham i Haanden hele Tiden under 
Kørselen. De sad tavse. Begges Hjerter bankede. Da de vare 
uden for Fru Kringelbergs Gadeport, og Overkrigskommissæren 
havde lukket Porten op, stod han et Øjeblik stille i den aabne 
Port med Nøglen i Haanden. Men paa en Gang tvang han den 
over i Haanden paa Fruen, gled ud paa Gaden og næsten løb 

hjemad. Fruen var gnaven, da hun gik op ad Trapperne, hun 
vidste ikke hvorfor, men hun mumlede, inden hun faldt i Søvn, 
at Overkrigskommissæren var et „Fjols". 



VI. 

Men deroppe, højt oppe under Teglstenene, havde Fru Kringel- 
bergs Pige, Frederikke, endnu vanskeligere ved at falde i Søvn; 
ja hun sov ikke den Nat, men faldt kun i en urolig, hvert Øje- 
blik afbrudt Blund, som paa en sær Maade snart afbrød den 
lange Billedrække, som den sidste Dags Oplevelser tegnede i den 
unge Piges stærkt rystede Fantasi, snart forstørrede Billederne 
og gav dem Æventyrets barokke Dimensioner og irrationelle 
Omrids. Hendes Erindring fortalte hende hundrede Gange den 
samme Historie; snart understregede den en, snart en anden 
Episode af denne for andre Mennesker højst trivielle og hver- 
dagslige, men for Frederikke fortryllende, betagende, ængstende, 
lokkende, i hvert Fald mest interessante, af Begivenheder mest 
opfyldte Dag i hendes korte Liv. Frederikkes Frue havde ikke 
været en halv Time borte, før Dørklokken kimede. Næppe havde 
Frederikke skudt Smæklaasen fra, før Døren blev skudt kraftig 
ind, og med et Spring røg Mursvenden langt ind i Stuen, svingede 
sig et Par Gange dansende rundt og standsede i en ikke aldeles 
ubehændig Efterligning af en Balletattitude, med det ene Ben 
højt i Vejret og svingende sin Cylinderhat med den højre Haand. 
Saa gav han sig til med et Foredrag, for hvilket Studier fra 
Sangertribunerne i Frederiksberg Allés Kunstanstalter tydelig laa 
til Grund, at synge: 

Jomfru vil De med i Skoven? 

Denne syngende, larmende og dansende Ustyrlighed, den 
Glæde og Trods, den Graadighed efter Livet, der glødede paa 
Svendens røde Kinder, funklede ud af hans blanke, brændende 
Øjne, glimtede fra hans stærke hvide Tænder og svulmede paa 
hans fyldige Læber, tvang hidtil ukendte Længsler frem hos det 
unge Pigebarn fra Landet, og i et Nu syntes hun at se et Sol- 
lys, som skar i Øjnene, som lagde Glans hen over Markernes 
rask opskudte Vintersæd, bævende sno sig langs oppløjede Højes 

svungne Linjer, dirre paa de nysudsprungne lysegrønne Blade; 
nu syntes hun at høre Fuglesang over og under Træer og Buske, 
Kryben, Raslen og Hvislen i det blegbrune Løv i Skoven, dæmpet 
Hundeglam og fjærnt Hanegal fra Huse og Gaarde; og hun 
længtes uimodstaaelig efter Skoven. Hun hørte eller forstod ikke 
andet af den banale Sangs Ord end disse: Jomfru, vil De med 
i Skoven? Ja, hun vilde med, trods det, der ængstelig prote- 
sterede i hendes Indre; at det dog vist ikke gik an, at hun jo 
slet ikke kendte det Menneske, at hun vilde faa Ubehageligheder 
af sin Frue osv. ; Prosaen maatte vige for Poesien, der faldt 
dansende og syngende ned fra Himlen til hende i Form af en 
glad og køn Mursvend. Hvad hun sagde, hvad hun gjorde, 
sagde og gjorde hun ubevidst som i en Rus. Hun mindedes 
ikke, hvorledes hun kom ned ad Trapperne og ud paa Gaden, 
fra Byens vestre til dens østre Kant og op paa en Vogn, fuld af 
leende og passiarende Mennesker; men, hvad hun før havde set 
i drømmerisk Hallucination, udfoldede .sig nu i Virkeligheden, og 
det endda forstørret og forskønnet for hendes Blik. Det var ikke 
de smaa indesluttede Landskaber, som hun var vant til hjemme 
fra, et af den Slags, hun havde Udsigt til fra sin forrige kloster- 
agtige Bolig; her havde hun det store dybblaa Hav med hvide 
Skumtoppe, med Skibe, hvis Sejl blinkede i Solen ; de vidt strakte 
grønne Marker ved Siden, hvor Vinden tegnede mørke Flammer 
igennem Vintersædens blaagrønne Masse; Haverne med blom- 
strende Buske, Landstederne, som hun antog for lutter Herre- 
gaarde, og hvis forskelligartede Bygningsmaader, hvor barokke 
eller trivielle de end vare, for hende realiserede Former af de 
Slotte, hun havde læst om i Æventyr og Romaner. Og uafladelig 
lo hun og morede sig over sin Kavalers Vittigheder, selv om hun 
slet ikke forstod dem, thi hans Latter smittede, og hans sunde 
straalende Ansigt stod i Harmoni med det gnistrende Foraars- 
solskin og det farveglade Landskab; og de andre kørendes muntre 
Stemmer, hvoraf hun kun hørte Lyden uden at opfatte Ordene, 
var som et Akkompagnement til hendes og hendes Vens Jubel- 
duet; ja hvert Piskeknald, som Kusken præsterede paa det 
forreste Sæde, satte mere Liv i hende end i Hestene; hun 
syntes, de kørte i susende Galop med fire for, som naar Greven 
fra Herregaarden derude paa Landet i flyvende, men næsten 
lydløs Fart for forbi Tjenestepigeskolebygningens Vinduer. Fortid 
og Nutid, Minder og Øjeblikkets virkelige Indtryk boltrede sig 
om i hendes Sind i kaotisk Blanding, altsammen sat i Bevægelse 

af hin Mursvend, hun den første Dag havde set knejse paa 
Tagrygningen midt mellem Jord og Himmel. 

Hun havde klappet i Hænderne som ved Syn^ af en god 
gammel Ven, da hun saa Charlottenlunds Skov; men Stemningen 
steg endnu nogle Grader, da Musik, rigtig, lystig Dansemusik 
klang hende i Møde indefra Skoven, medens hun spaserede ved 
Mursvendens Arm ad Gangstien ved Siden af Hovedlandevejen. 
Snart droges hun fremad, hen mod den Kant, hvor Violin- 
strøgene lokkede, snart stansede hun uvilkaarlig for at betragte 
de moderne Toiletter, som hun saa spasere sig forbi ; da løb en 
let Sky hen over Sindets Solskinshimmel, og et lille Suk hævede 
Brystet; det var Længsel efter en Kjole af saa fiks et Snit, en 
saadan lille Hat med store Fjer, et saadant let Foraarsstykke og 
saadan nogle fine Fjerstøvler med en spids Hæl midt under 
Foden. Hun arbejdede med sine Handsker for at faa Fingrene 
borede helt ud i Fingerenderne. Men saa kom en ny Gruppe 
spaserende, eller saa kom et nyt Køretøj med Liberikusk 
farende forbi p^a Kørevejen; det maatte hun ogsaa se paa; hun 
spurgte sin Ledsager, om der var saa mange Grever, Baroner, 
Kammerherrer eller Jægermestre i Byen, for det var jo lutter 
Herskabsvogne; han lo og sagde: 

— Ja, her er baade Rosingrever og Kulbaroner og Tøse- 
jægermestre, og hun lo med, skønt hun ikke vidste, hvad han 
mente. Pludselig rykkede Mursvenden til højre bort fra den 
banede Vej. De slog ind paa en Sti, hvor den sorte fugtige 
Muldjord skød sig op gennem Grusbeklædningen, efterhaanden 
som den fordybede sig ned i en moseagtig Eng, hvor Vandet 
sivede op gennem den med saftfuldt Græs bedækkede Bund, der 
hist og her spættedes af Forglemmigejer. Et nys udsprunget, 
gammelt, usædvanlig stort Elletræ hvælvede sig ud over en Bænk 
ved Stiens Rand. Den jordagtige Lugt fra Mosen blandede sig 
med det unge Løvs friske, sødlige Duft; kort afbrudt Fuglekvidder 
dansede hen over Engen, Violinstrøgene lød stadig i Afstand, en 
dæmpet Genlyd af de paa Hovedvejen spaserendes Skridt og 
Tale lød derind; Frederikke sugede en Rus ind gennem alle 
Sanser; hun lukkede Øjnene; hun hørte ikke, hvad Mursvenden 
sagde, skønt Munden uophørlig gik paa ham, og han endte alle 
sine Repliker med en Latter; men pludselig følte hun sig om- 
slynget af ham og tvungen hen imod ham. 

— Nej, lad være, lad være! jeg vil ikke sidde paa Skødet, 
sagde hun, og søgte at værge sig. Hun aabnede Øjnene og saa 



255 

sin nye Vens Øjne saa tæt; de syntes hende to gnistrende 
Stjerneflammer, hun saa hans Mund nærme sig hendes, hans 
Arm holdt fastere og tættere om hendes Liv; da knækkedes hendes 
Modstandskraft, og hun sank hen i et langt Kys. Hun vaktes 
ved Lyden af Ordene: 

— Se nu er vi blevne Kærestefolk. Dette herre er helt 
romantisk, hvad behager? 

Og han sang med deklamatorisk Pathos og store Armbevægelser 
følgende fire Linjer, atter hentede fra Sangerpavillonernes Reper- 
toire, hvorfra han havde sin æsthetiske Dannelse: 

Midt i Naturens grønne Skød 
jeg kyssede din Læbe blød, 
da sank Du til min ømme Barm 
saa blussende, saa elskovsvarm. 

Frederikke blev bange. Billedet af den hvidkalkede Stue i 
Tjenestepigeskolen skød frem for hendes Syn, og en Koralmelodi 
klang advarende og opskræmmende for hendes indre Øre. Hun 
rejste sig op fra Bænken saa brat, at Mursvendens Arm slap 
hendes Liv; hun sagde med Graad i Halsen: 

— Nej, her vil jeg ikke være, jeg vil bort. 

Svenden gjorde en Bevægelse som et Skuldertræk, der skulde 
betyde halv Medlidenhed over en Kvindes barnagtige Indfald, 
halv galant Beredvillighed til at rette sig derefter. Han rejste 
sig og ledte sin Dame hen ad en Sti, der krydsede den første. 
Violintonerne lød nærmere; nu skelnede Frederikke ogsaa Klarinet 
og Fløjte og tilsidst Kontrabassen. Snart saa hun gennem 
Træerne Parrene svinge sig i Dansen, halv skjulte af et med 
Bøgeguirlander omvundet Rækværk. Det lignede det, hun som 
Barn havde set paa Bøndernes Dansepladser i Skoven ved 
Skyttefesten og deslige. Det var forbuden Frugt, medens hun 
var i Tjenestepigeskolen; hun havde jo hørt den fristende og lok- 
kende Magt, naar hun som næsten voksen Pige havde hørt Musiken 
naa til hendes Øren Sommeraftenerne om Søndagen. Nu kom 
hun en saadan Institution nær for første Gang siden sin Barn- 
dom. Længselsfuldt skottede hun hen til de dansende, Hovedet 
rokkede i Valstakten, men med Forundring opdagede hun, at 
Mursvenden ikke gjorde Mine til at standse, men knejsede over- 
legent og fornemt hen mod Dansepladsen. Frygtsomt stammede 
Frederikke : 

— Der ser . . . kønt ud der! Det maa være morsomt . . . 
hvad? 

Mursvenden blæste i sin Cigar, saa Røg og Gnister stod ud 
af Enden paa den, og sagde: 

— Det er en Bissekro! Lutter Rødder! Over-Johnen paa 
den Dansebeværtning er en Børstenbindersvend fra Antonistræde, 
og Tøsen, han danser med, naadler hos en Skomager i Kristen- 
bernikovstræde i den simple Ende af Gaden. Bare videre. 
Saadant noget ovQrser man. 

Frederikke forstod ikke hans tekniske Betegnelser, men blev 
netop derfor imponeret af dem. Hun lod sig føre af ham, til 
de kom til Pavillonen Gyldenlund. Frederikke syntes, at det 
var et Slot, og betragtede de store Vinduer og Glasdøre med 
Beundring. Mursvenden nikkede til Svar paa hendes Minespil 
og sagde: 

— Ja vel! I Dag skal vi ind paa en nobel og dyr Bevært- 
ning. Slag i Frikadellen, lille Rikke! 

De gik ind i Salonen. Mursvenden rykkede med saa megen 
Larm som muligt to Stole ud fra Bordet, hvorunder de stod, 
kaldte paa en Opvarter med et to Gange gentaget Pst! og raabte: 

— To Appelsinkager, to Pommeranser og to Vander! 
Propperne fra Sodavandsflaskerne lod han knalde mod Loftet, 

kastede sig tilbage i Stolen, greb i Vestelommen og smed den 
fra Fru Kringelberg erobrede Tikroneseddel langt hen ad Bordet 
og sagde til Opvarteren: 

— Værs'go' — Ti Øre til Dem selv. 

Frederikke følte, at netop saadan maatte en ægte Kavaler te 
sig. Men der kom atter en let Dæmper paa hendes Glæde, da 
hun bemærkede, hvor fine de faa Kvinder, der sad i Salen, saa 
ud, og et sammenlignende Blik paa de andre Herrer med 
Sommerpaletots og hendes Kavaler med den tykke Vinterfrakke 
uden nogen anden Frakke under generede hende en lille Smule; 
det var hende lidt ubehageligt, at der kunde gives noget finere 
end han. Mursvenden havde forgæves spejdet efter en Lejlighed 
til at gøre sig bemærket. Han havde anvendt sit Fløjtetalent til 
at foredrage : La donna é mobile^ men de Blikke, der mødte ham 
fra de andre siddende Gæster, og de ironiske Miner, som et Par 
Opvartere indbyrdes udvekslede, lod ham føle, at her var ingen 
i Sangbund for hans Kunst. Da han saa, at Frederikke, som for- 

legen havde pillet ved sin Brystsløjfe, ikke syntes at være i sit 
Es, gjorde han endnu et Forsøg i Retning af det imponerende 

ved med begge Hænderne i Lommen at udspile Frakkeskøderne 
og spasere op og ned i Salonen, idet han besaa sig selv i de 
store Ruder. Opvarterne fnisede. Heldigvis havde han ikke 
nydt flere eller stærkere Drikkevarer, end at hans krigerske Mod 
blev tøjlet af Fornuftens taktiske Bedømmelse af Terrænet. Han 
fandt det aldeles ugunstigt for en Batalje, nøjedes med at knuse 
Opvarterne med Blikket og førte Frederikke ud af Kaféen. Denne 
Gang var det et tabt Slag, men der kunde endnu vindes et i 
den ganske korte Tid til Jernbanetogets Afgang fra den nær- 
liggende Station. 

— Véd Du, hvorfor jeg gik ind paa den Knejpe? sagde han. 
For at vise Dig, at de, man kalder fine Folk, er noget Rak, og 
at Opvarterne er Slavefrø. Har Du hørt tale om Socialismen? 
Nej, I læste vel inte Aviser ude i den Landsby? 

Nej, det gjorde de rigtignok ikke, men Frederikke havde altid 
hørt, at Socialisterne var nogle fæle Mennesker. 

— Ja natyrlig har Præster og saadanne nogle stukket Jer 
saadant noget ud. Nej, ser Du, Bøtten maa vendes. Der bliver 
ingen Mening i Tingene, før de, der nu er underneden kommer 
ovenpaa, og de, der er ovenpaa, kommer underneden. Men de 
har baaret dem dumt ad med det; de har spillet dem selv lige 
i Gabet paa Politiet; derfor blev det til Torskesuppe den Gang. 
Nej, ser Du, jeg har en Idé, men Du maa, min Sæl, inte sige 
det til nogen. Lad mig bare faa fat i nogle Skillinger, saa vil 
jeg ikke røre ved det Murklatteri. Saa vil jeg være Skuespiller 
paa et af de smaa Theatre, og saa vil jeg selv lave nogle Stykker, 
som skal vise Publikummet, at alt det^ de kalder Samfundet, 
er noget rigtigt Kluderi, og det skal siges med saadant et Slag, 
med saadan, hvad de kalder Pathus, og alligevel med Listighed, 
at Folk skal blive saa knusende gale hver evige Aften, de har 
hørt mig rigtig sætte i, at de tilsidst inte la'r sig nøje med som 
forrige Gang at sla Ruderne ud i en Sporvogn eller la'r sig kyse 
af nogle Husarskeder. Du skal se, Rikke, der skal blive Humør 
paa alle Beværtninger. Du skal se, hvor Pigebørnene vil kaste 
Buketter til mig . . . hvad Du? Men jeg skal pænt levere Dig 
dem allezusammen. Du skal inte se surt for det, min Tøs! 

Mursvenden voksede atter til imponerende, endog ængstelige 
Dimensioner i Frederikkes Fantasi. Hun havde aldrig forbundet 
nogen bestemt Forestilling med Socialismen, men den kunde jo 
umuligt være noget fælt noget, naar den havde saadan en Tals- 
mand. Men hans foragtelige Udtryk om Præsterne gjorde hende 

s. Schandorph: Romaner. I, ^ 17 

bange. For hende var Præsten derude fra Sognet det højeste, 
hun var kommen i Berøring med, og Kirken og Husandagten 
havde hidtil forsynet hende med de bedste Indtryk i hendes Liv, 
som i Ensomhedens Stilhed samlede sig i Salmernes Rytmers og 
Melodiers Strøm. Hun trykkede sig under Farten paa Jernbanen 
op til sin Kæreste som for at støtte sig til noget mod de uklare, 
bange Ængstelser, der væltede ind paa hende; med stor An- 
strængelse af Mod havde hun omtrent paa Halvvejen samlet sig 
til at spørge, om Socialisterne ogsaa vare gode Kristne; men, da 
hun vilde til at fremsætte Spørgsmaalet for Mursvenden og 
løftede Øjet op til ham, saa hun, at han sov, og hørte, at han 
snorkede. Hun skottede sky omkring sig, naar hun listede sig 
til at tørre sine Øjne, men der var ikke en Sjæl i Kupéen, der 
gav ringeste Agt paa hende. 

Resten af Aftenen stod for Frederikkes Minde som et Kaos 
af Lys, pragtfulde Farver, brusende Musik, knaldende Raketter, 
Summen af frem- og tilbagebølgende Menneskeskarer, vildt Ridt 
i Rundkreds af fantastisk paaklædte eller meget lidt paaklædte 
Mænd og Kvinder paa underlig udpyntede Heste, Bravoraab, 
Piskesmæld; hun mindedes en sød dejlig lysegul Drik, der var 
løbet som Ild gennem hendes Aarer, svensk Banko kaldte de 
den; derefter vare de komne ned til et Sted, hvor Dansen hvirvlede 
sig vildt under kulørte Lampers Skær, der gav Ansigter og Klæder 
fantastiske Farvetoner; hendes Kæreste havde ligesom løftet 
hende gennem Luften; en aandedrætsbetagende, hed Atmosfære 
laa over det hele; af og til hørte hun Ord svirre forbi hendes 
Øre, som hun, uden rigtig at forstaa, blev helt forkyst ved, men 
saa var al Angst, alt Tryk druknet i Musikens og Dansens 
Tummel og Larm; hun havde med Stolthed hørt en skrattende 
Kvindestemme sige om hendes Kavaler: 

— Det kan man kalde at polkere! Naa da! 

Hun laa søvnløs og vendte sig i Sengen. Det summede og 
suste, sang og klang, knaldede og knitrede for hendes Øren; 
det tindrede og blinkede, lyste og flammede for hendes Øjne; 
hun følte hede Kys næsten smertende knuges mod hendes 
Læber; hun stemte begge Hænder mod sit bankende Hjerte. 
Stundom kom hun i en nervøs Sitren, til hun endelig faldt i 
Søvn af Træthed. 

VII. 



Der fulgte mange lystige Aftener efter denne Aften. Den ved 
Pigebarnets tidligere Klosterliv og ejendommelige snæversynede 
Opdragelse omhyggelig nedpressede Glædestrang sprang nu saa 
meget voldsommere frem, som Trykket havde været haardt. Ved 
den erotiske Længsels Vækkelse i hendes Sind vaagnede tillige 
alle Drifter, der higede mod Nydelse for Øje og Øre, og, da 
ingen Dannelse eller Refleksion formede Trangen, rev den hende 
med i vild Fart over Stok og Sten, saa meget mere, som hendes 
Elsker aldrig talte et alvorligt Ord med hende, men stadig spil- 
lede en Klowns eller en Deklamators Rolle. Han forsikrede, at 
han var Kunstner; kun hans Faders Urimelighed havde forbudt 
ham at følge sit indre Kald; „men Kunsten, den er og bliver 
nu det første af alt, og jeg skal — saa kom en Ed — blive noget 
af det mere kradsende i den Genre" . . . det var hans stadige 
Omkvæd i disse Samtaler. Det Dogme, „at Kunsten var det 
højeste", var det første, som Frederikke hørte fremsætte med 
samme apodiktiske Vished, som Religionslærerinden og Præsten 
havde fastslaaet Religionslærdommene for hende; det susede og- 
saa stadig for hendes Øre som Resultatet af det nye, hun havde 
lært. Naar Fru Kringelberg sov paa sit grønne Øre, listede hen- 
des Tjenestepige sig paa Hosesokker med Støvlerne under Armen, 
sky standsende og lyttende ved hvert andet Trin, ned ad Trap- 
pen og ud af Porten, hvortil Mursvenden ved en Vens, en Smede- 
svends Hjælp havde skaffet hende Nøgle. Naar det nu klang i 
hende, var det lutter Dansemusik fra Føniks, Figaro, Alleenberg 
og Tivoli; Salmemelodierne fra Landet forstummede; Mindet om 
de puritanske hvide Stuer var veget for Billeder af oplyste Danse 
sale og broget Menneskemylr. 

I den unge Pige, der en Søndag Juliaften spaserede ad Dæm- 
ningen mellem St. Jørgens- og Sortedamssø fra Vester- til Nørre- 
kanten, skulde ingen let have genkendt det forknytte lille Skind, 
der for nogle Maaneder siden paa en saa sølle Maade gjorde sin 
Indtrædelse i Fru Kringelbergs Hus, ledsaget af Overkrigskom- 
missær Gormsen. Først havde hendes vidt flagrende, ubestemte 
Ønsker samlet sig om en Hat med Fjer; da Ønsket undslap 
hende, forærede Kæresten hende en den næste Søndag; da Øn- 
skerne voksede videre og dristede sig til at begære en graa ulden 
Kjole med Slæb med mange Plisseer og kulørt Besætning, turde 
hun ikke fremsætte dem for Kæresten, men et kvindeligt Be- 

17* 

kendtskab fra et Danselokale belærte hende om, at der levede 
velsindede ældre Kvindfolk, hos hvem yngre kunde faa alskens 
Herlighed til Leje eller paa Afbetaling, og, da Frederikke var 
bange for dette Skridt, tilbød Veninden, der syede „Humbugs" 
for en Herreekviperingshandel, hende sin velvillige Assistance, 
som Frederikke takkede for, men ikke vovede straks at tage 
imod. Men, som Tiden gik, og Sommeren skred frem, samtidig 
med, at hun vandt flere og flere pyntede Bekendtskaber, blev 
Trangen til bemeldte Kjole saa stærk, at den kvalte alle Betænke- 
ligheder. En Maaneds Løn gik med til Forskuddet, det suple- 
redes ved, hvad der indkom for Pantsættelsen af Underbeklæd- 
ningsstykker, hvormed hun var nogenlunde forsynet fra Anstalten ; 
heldigvis tillod Kjolens Nederdels moderne Snæverhed at nøjes 
med et ringe Underlag af Skørter osv. Naar hun om Dagen gik 
søvnig og træt over sit Arbejde, prellede de opdukkende Selv- 
bebrejdelser saa vel som Fruens evige Skænd og Gnaverier af 
paa hendes Sløvhed: først naar alt var lukket og slukket, be- 
gyndte Hovedet at fyldes med lokkende Billeder og Fødderne at 
trippe i Polkatakt, medens hun oppe paa Loftskammeret gjorde 
sit Toilette i Mørke, en Færdighed, som hun dreven af Nødven- 
digheden, efterhaanden havde udviklet til stor Fuldkommenhed. 

Nu vimsede hun, som sagt, nok saa flot over Dæmningen 
langs Jernbanelinjen, Kjoleslæbet fejede Støvet op i Skyer efter 
hende, af og til gav hun det et Spark med Hælen ; hendes Hold- 
ning var nu snarere knejsende end som før ludende; naar forbi- 
gaaende Herrer sendte hende ømme eller udæskende Blikke, blev 
hun slet ikke bange, men saa hvast afvisende eller koket-med- 
lidende paa dem, og, da en dristede sig til at tiltale hende, havde 
hun straks et Afslag ved Haanden i en saa populær Form som, „at 
der var vinket af". Hendes Kærestes Lovprisninger over hendes 
usædvanlig hurtige Fremgang i Væsen og Manerer havde hævet 
hendes Mod; hun erklærede, at hun nok skulde holde hvem, det 
skulde være, fra Livet. 

Hun drejede om ad Nørrebros Dossering, gennem et Par 
Tværgader ind i en mørk Gade med grimme, ensudseende, høje 
gule Huse. En Del Børn løb og legede og opfyldte Luften med 
skingrende ensformige Sangremser som: Alle mine Heste! hyp, 
hyp, hyp! som de gentog vel nogle hundrede Gange, idet de løb 
rundt i en Række, den ene efter den anden; af og til brødes 
Kæden af større Drenge, der legede en vild Tagfat, ledsaget af 
uartikulerede Hyl. Det synkende Dagslys laa rødt over alle Gen- 

stande og tegnede Flammer paa de barhovede Børns Haar. I de 
aabne Vinduer i de mest af Arbejderfamilier beboede Huse saa 
man hist og her Familjefaderen sidde med Kasket paa Hovedet, 
bare Skjorteærmer og Pibe i Munden; Koner med Kapper 
og Kurve paa Armen strøg forbi hverandre paa Fortovene eller 
standsede til Passiar ved Udgangen fra Høker- og Urtekramsbo- 
dernes aabne Døre, der udaandede en Duft henholdsvis af røget 
Flæsk og gammel Ost eller af Kryderier og brændt Kaffe. En 
trivelig Madame sendte en Strøm af Skældsord i lige Linje ned 
ad Gaden efter to Drenge, der løb afsted pibende i Fingrene. 
Det var Svar paa de knubbede Ord, de nys havde opvartet hende 
med, fordi hun med sin ene Filtsko ubarmhjertig havde sparket 
en udhulet Kobberskilling, som deres Klinkspil havde sendt hen 
paa hendes hvide Strømpe, ud i den tyktflydende, uappetitlige 
Rendesten. — 

Frederikke skulde for første Gang besøge sin Kærestes Hjem; 
det vil sige, ham og hans Moder, thi Faderen, Malermester Grøn- 
lund, hed det sig, havde Arbejde paa Landet. Forinden havde 
Sønnen instrueret Frederikke; hun maatte ikke nævne, at hun 
tjente Fru Kringelberg, hans Moders yngre Søster, som Pige; 
det skulde hedde sig, at hun var Jomfru hos en Grossererenke. 

Familien Grønlund beboede en Stuelejlighed paa tre temmelig 
smaa Værelser; det forreste var Opholds- og Spisestue. Det var 
et af de sædvanlige tyndmurede nye københavnske Huse i de 
tarvelige Kvarterer; det stygge gule Tapetpapir gik lige fra den 
perlemalede Sokkel op til det hvidtede Gibsloft, uden at Væggen 
var skilt fra det ved en Gesims eller saa meget som en Liste. 
De Potter med Blomster, der stundom trives saa mærkværdig 
godt hos Smaafolk, manglede her; der var en luslidt Uorden og 
noget jævnt støvet udbredt over de polerede Fyrretræs Møbler; 
de oprindelig hvide Gardiner havde faaet en svag rødgul Tinte; 
Huller, som lidt Stopning havde forsøgt at bøde paa, gloede en 
i Møde fra dem; Væggene prydedes kun af et Par meget primi- 
tive Oljebilleder, det ene forestillende en Ridder, der vankede 
om i en Have i øm Samtale med en hvidklædt Dame, det andet 
en himmelblaa Dame til Hest, ledsaget af en karmoisinrød Page, 
kunstneriske Forsøg fra Malermester Grønlunds yngre Dage, 
hvilke viste en stor Forkærlighed for karmin- og rosenrød Kar- 
nation, mathematisk aflinede Skygge- og Lyspartier samt bredt 
gloende Glanslys, forbunden med en elskværdig Ligegyldighed for 
Smaating som Mellemtoner og Perspektiv. 

Om Bordet med den slidte og ridsede Plade, hvoraf de sidste 
Spor af Politur vare ved at forsvinde, sad fem Personer: først 
Madam Grønlund, der lignede et Miniaturbillede af sin Søster 
Fru Kringelberg; Trækkene, der oprindelig vare finere og mere 
kvindelige end Søsterens, vare skrumpede mere ind paa Grund 
af hendes Magerhed; hendes Paaklædning hang skødesløst om 
hende, ja opfyldte vel næppe den strengeste Renligheds Fordringer; 
over for hende sad hendes Søn i en blaastribet Lærreds Frakke; 
i Sofaen sad en kvindelig og en mandlig Gæst; den første var 
Frederikkes Veninde fra Danselokalerne, Humbugssyersken, friseret 
„en chien^'y med et vældigt firdobbelt Halsbaand af falske Koraller 
paa en mørk Kjole med Fløjelsbesætning, stærkt udskaaren i Hal- 
sen, hun enedes med sin Sidemand om at ryge af samme Cigar; 
han havde et bredt, glatbarberet Ansigt, der paa de Dele, hvor 
der voksede Skæg, havde en blaagraa Farve; det i Nakken lange 
Haar var strøget glat tilbage og smøget bag begge Ørene ; hans 
Læber pressede sig stadig sammen og dannede en lang bestandig 
bølgende Linje; deres Bevægelse gik i Takt med Øjenbrynene, 
som han stadig trak sammen over de smaa, stikkende, rødkan- 
tede Øjne; et tærnet Silkehalstørklæde var bundet i en stor, 
skødesløs Knude, medens Snipperne hang langt ned paa Brystet 
ud over Vesten, han kunde vel være nogle og fyrretyve Aar. Den 
femte i Gruppen var en lille, fed, højskuldret Mand, højt oppe i 
Halvtredserne, men med endnu ganske sort Haar; Mund- og Hage- 
skæg vare barberede til en regelmæssig Ellipse om Munden; et 
Par store halvkugleformige Øjenlaag beskyggede de dvaske, meget 
mørkebrune Øjne, hvis Iris var kantet af en blaahvid Cirkel. 
Han var knappet helt op i Halsen; intet Steds paa ham viste 
sig Spor af Linned; paa hans korte brede, mørkebrune højre 
Haand havde han Ringe paa Pege- og Lillefingeren, men det var 
længe siden, at nogen havde kunnet antage Guldet og Agaten for 
ægte, saa dunkelt og falmet var det, der skulde forestille sligt. 

— Her er din Stamherres Hjerterdame, Mutter, raabte Mur- 
svenden ved Frederikkes Indtrædelse. Efter en kort Mønstring 
af sin tilkommende Svigerdatter tørrede Madam Grønlund sig om 
Munden med Bagen af Haanden, rejste sig og kyssede Frede- 
rikke; Humbugssyersken stak Cigaren i Munden paa sin Side- 
mand og nikkede med et „God Aften, min Skat" til Frederikke; 
Sidemanden havde rejst sig med en Kompliment og hilste saa 
dybt, at de lange Lokker fra Issen krummede sig til Fald ned 

over Panden; den lille tykke blev siddende, bankede Mursvenden 
paa Maven med sin Kno og sagde i en forunderlig lydende Dialekt: 

— Dajelig Pike! Gu' bevar's vel! Makeløst! 

— Fine Papirer, Frederik, sagde Mursvenden til sin Kæ- 
reste; Hr. Justesen, kongelig Operasanger (ved disse Ord tog 
Herren i Sofaen en dyb Bastone som for at attestere Præsen- 
tationens Rigtighed), hans Forlovede Frøken Paulsen, med a — 
husk endelig paa det, Frederik; ja I har nok mødtes paa Livets 
Keglebane, og her er min ærværdige gamle Ven Hr. Segatti, 
forhenværende Tenorsanger i den italienske Opera fra atten- 
hundrede og Hvidkaal. 

Madam Grønlund og Frøken Paulsen lo højt; Hr. Justesen tog 
en ny Bastone; Signore Segatti gryntede, kløede sig paa Armen 
og sagde; 

— Stor Comico, den Grønlunn. Talento, Dyt ok Pine! 

— Naa, sagde saa Mursvenden til sin Moder, op med Mo- 
skaten. Donna Blanka. — Vi er Stodenter fra Salamanka. 

I en Fart blev et Aftensbord dækket, hvis piéce de résistance 
var en stor Flæskesteg, i hvilken Gæsternes udmærkede Appetit 
gjorde store Brecher. Paa dette Gebet udmærkede Bassangeren 
Hr. Justesen sig mest, medens Hr. Segattis Færdighed i at skylle 
den ene Snaps Brændevin i sig efter den anden tydede paa, at han 
i det mindste i én Henseende var bleven nationaliseret i Danmark. 

— Det skal være saadant et yndigt Land, Italien, sagde 
Frøken Paulsen og vendte Øjnene i Hovedet. Der vokser jo 
Appelsinerne paa Træer, og Herrerne synger og musicerer under 
deres Kæresters Vindver. 

Gu' bevar's! Makeløst Land, Italia; det kan segu nok være! 
Frøken kan gaa ing i Qsteria, det er po danske en Kro, kan 
pestille halv Bajer af Vino, so mejet (her skænkede Hr. Segatti 
en halv Flaske bajersk 01, drak den ud i ét Drag og fortsatte 
straks efter.) Ok hva' koster den so, tror De? Otte Skilling 
danske. 

Han nikkede tilfreds med sit Fødeland og sig selv, da hans 
Publikum udtrykte deres Forbavselse og Beundring over et saa- 
dant Land. 

— Og der er Kunsten og Kunstneren agtet; han er ikke som 
her æstimeret for en Pariaer, bemærkede Bassangeren med bred 
og fed Betoning af a'erne; der lever han som Trubadur hos 
Konger og Fyrster og bekranses med Lavrbær af de skønne. 

— Ok naj, Herre Giustesen, sagde Segatti, ok naj; Artisti 
har baade Sulte og Torste i Italia; slet inte so godt, temmelig skitte. 

— Ja saa, sagde Justesen med en bitter Fortrækning af Læ- 
berne og lagde Hagen i sin hule Haand; hm, altsaa følger Mis- 
kendelsen Kunsten overalt, selv i dens Fædreneland! 

— Overall — giå; sukkede Segatti, dappertutto, ve' Gu' i 
Himmel. 

— Kan Du se, lille Ferdinand, sagde Madam Grønlund til 
sin Søn; jeg synes ikke, at Du skulde slaa Dig fra Murervæsenet 
paa saadant noget usikkert noget som Kunst. 

— Lad mig bare komme til den, jeg skal nok sla' den op. 
Mutter, svarede hendes Søn og kastede et udfordrende Blik ud 
i Værelset. 

Hr. Justesen rejste sig, bøjede sin store Overkrop tværs over 
Bordet, lagde begge sine Hænder paa sin Genbos Skuldre, rystede 
sine lange Lokker, trak Øjenbrynene sammen til det mørkeste 
pathetiske Udtryk og sagde med en Bugtalerbas, hvori en Lyd 
som af dirrende Messing gjorde et imponerende og rystende Ind- 
tryk paa Frederikke: 

— Ferdinand Grønlund! Om tyve Aar vil Du sige: 

Hvor er I henne, favre Ungdomsdrømme? 
I drukned dybt i Tidens stride Strømme. 

Og Hr. Justesen klemte atter Læberne sammen, lod dem bugte 
sig og satte sig paany i Sofaen. Et Øjeblik holdt han Haanden 
for Øjnene, saa gennem Fingrene hen over Bordet og sagde til 
sin Forlovede med en Stemme, hvori endnu den mørke Klang 
bævede: 

— Josefine, ræk mig den gamle Ost! 

Indtrykket af Hr. Justesens Røst var saa stærkt, at det endog 
foreløbig tvang den Protest tilbage, som rørte sig i Mursvendens 
Indre mod den ældre Kunstners mørke Livsanskuelse. Der blev 
en Pavse, som Ferdinand Grønlund brød ved at sige: 

— Men hvorfor gav de ikke det kongelige et Spark og gik 
til et andet Theater? Der maatte De have kunnet brillere, 
Justesen. 

— Det er rikti'. 'An hade vaaren bleven magnifico paa Al- 
'ambra, bemærkede Segatti. Kønne Teatro, men esisterede so 
korte Tit . . . Direttore er Svinhunt og Skurke tillike; skylder 
maj tre Riksdalere to Mark ok fjorte Skillin for Commissioni. 
Jaj for ikke fire Skillin, for det gør ti Or, at Direttore er døt. 

Ål diavolo tutti gli impresari! Fanne i Vold med alle Direttori, 
det erre min Mening! 

— De har og^aa lidt Skuffelser paa Kunstens Bane, Hr. 
Segatti? spurgte Josefine Paulsen deltagende. 

— Lidt i Skuffe? Nej, det ve' Gut jeg ikke 'ar, Fraaken; 
jaj mo være tilfreds at tjene hver Dak til en Smule Brøj, Ky' 
og lille Snapse. 

— Han forstaar Dig ikke, Josefine, bemærkede Hr. Justesen; 
hun mener, om De har haft Elusioner? 

— Illusioni? Corpo di Madonnal Den ene mere gale end 
den anden! O, Døt og Pine! Budella del Papa! 

— Aa, vil De ikke fortælle Deres Liv? Det er vist roman- 
tisk, bad Josefine. 

— Inte majet at fortælle, Fraaken. Ser De, jaj er Pisano, 
Bræktig By, Pisa! oh oh! Store Domkirke af Marmo, barstens 
Marmo, saa stor Torn, skæv og vind, so . . . 

Han anskueliggjorde det skæve Taarn ved med sin Tollekniv 
at lave en skæv Cylinder af en Korkprop og fortsatte: 

— Min Modre satte i Port af Kirke so, ved en Fat af acqua 
santa . . . sodan Vand har de inte her! Non so spiegarmi, 
Diavolo! Se her! 

Han dyppede en stor Ræddiketop i sit Ølglas og bød Josefine 
den. Hun vilde lige til at dyppe Ræddiken i Salt og spise den, 
men saa dog først spørgende paa den gamle Italiener. 

— Naj, inte spise den. Gu' bevares! — Han tog Ræddiken, 
vædede sine Fingre med Toppen og tegnede et Kors paa sit 
Bryst og sin Pande med Øldraaberne. 

— Ah ha, Vievand, udbrød Justesen og nikkede selvtilfreds 
til de andre. Jeg kender det fra Theatret og Literaturen. 

— Jaj var uno zago, sodan Kirkedreng, røj og hvij, majet 
smok. Skulde bære en ... en ... en incensorio, ... en 
turribulo ... en ... so ... Et bajersk Ølkrus maatte atter 
til; Hr. Segatti svang det som et Røgelseskar og efterlignede 
med Munden Røgelsens knitrende Lyd. — Skulle profumere 
Præst ... so (nu gik han hen og løftede Frakken op paa Mur- 
svenden og bevægede Ølglasset ind under den paa samme for 
os saa bizarre Maade som Kordrengene i de katolske Kirker). 

Josefine fniste, det smittede saa stærkt, at Madam Grønlund 
og Frederikke lo højt. 

— Kedede maj rajsomt. So var der en anden Kirkedreng; 
hanses Modre havde scritturato ham . . . engagert ham til en 

Impre ... en Direttore for Opera i CorOy 'an sa' til maj, jaj 
kunde okso blive Årtista. Ok so gik vi til Francia, jaj sang som 
liir Pike . . . dajlig Soprano ... i Anna Bolena, i Lucrezia 
Borgia . . . grandi opere . . . Døt ok Pine!* Blev lang Dreng, 
Stemme væk! So blev jaj Cuoco, ok gik til Parigi med en stor 
Sanger, en compatriota af maj; jeg kunde gøre Macaroni — oh 
(Hr. Segatti slikkede sig om Læberne og frembragte en slubrende 
eller sugende Lyd) . . . delikat! naa da! Stor Tenore sagde: 
Assolut ingen kan gøre Macaroni som Giuseppe Segatti . . . det 
var jaj. Jaj gik med store Tenore til Londra, men den Gang 
kunde jaj inte li' 01. Væmmelig Land . . . pføj, majet ube- 
hakeli Persone de Inglesi. So blev jaj stor ok fik eccellent 
Tenorstemme; turde inte sike det til Padrone . . . alle Årtisti 
misund'lig . . . føj . . . majet stygt, men de erre det se Gu' 
alle tesammel; ikke Tenori paa Bassi eller Bassi paa Tenori, men 
Tenore paa Tenore og Baritono paa Baritono. Ebbene! So kom 
der en Compatriota af mig og spiste Frokost hos min Padrone, 
stor, fet Mand; han vilde kombinare Compagnia for Norte*)^ var 
en Impresario. Jaj spionerte ham ut paa Trappen, og nere i Dør 
sang jaj Leonora Åddio af il Trovatore; den var den Gang ganske 
ny; min Padrone havde gort Furore med den, og jaj ha'de lært 
den, uden Note, alene her (han pegede paa sit Øre), jaj ha'de 
stort Talento naturale. Jaj sku' komme til han. Impresario, næste 
Morgen; an proberte maj; jaj blev Corista; kom til Tiskland og 
so til Danimarca, Jaj havde det rajsomt koldt, hu, hu ! Men jaj 
boede hos en Skomakre, 'an het Rassemusse — oh 'an ha'de 
en Datter, 'un het Larsina — oh una biondinetta! 'Un ku' gøre 
varm dér (Segatti trykkede begge Hænderne mod sit Hjerte) for 
den, som havde koldt der (han pegede paa sin Ryg). 'Un var 
majet entusiasmerte for italienske Opera, for 'un fik Gratuit- 
biglietto af maj; ok jaj spilte ok sang guddommeligt, naar jaj saa 
hende i nærmeste Palco, nej Loggia i tredde Etage, ok jaj gik 
frem af Coro og gjorde store Arme, sodan ut mod Larsina, og 
hun kysste paa Finger til maj, sodan, ok so sang jaj, saa det 
bumred over den hele Teatro. Men so blev første Soggetto, den 
Tenore, som sang solOy majet gal . . . det var Misundelighed, ok 
skældte maj ud efter Rappresentazione, ok jaj skældte ham ut 
igen, stor Scandalo: han slok maj paa Øre, jaj sparkte han bak 
i . . . scusi . . . Forrefærrdelig Vrevl . . . Gu' beva'rs; Impre- 

*) Norden. 

sario gav maj bode bestia ok asinOy det er liksom paa Dansk 
Bést ok Asen — det er de eneste italienske Ord som likner 
danske Ord — . Væk met maj! Impresario jok maj væk, og 
Skomakre jog maj væk, men la Larsina, poveretta, 'un rendte 
med maj. Men jaj hade kuns otte Risdali, og 'un hade en 
Risdale og en Riksesort. Det var inte majet; Cristo santissimo! 
Men so var der po Vesterbro en Napolitano, 'an hade en lille 
Menageri met en Bjørn, to Pappegøjere, en lena*) og seks Ape- 
katter. Han var okso majet gal po min Impresario, for 'an hade 
kuns givet den Napolitano Gratuitbiglietti til han selv ok til 
hanses Kone, inte til hanses to smaa Barn, og hanses Kone ku' 
inte go fra den lille, for det var en Patbam, ok Impresario vilde 
inte ha' Patbarn i Teatro. Og so sa' den Napolitano, at jaj ok 
Larsina ku' assister' met at passe po Bestie ok polere under dem, 
ok so kørte vi om til Marke'jer i hele Danimarca ok Svezia i 
stor Carozza med Kakkelovn i, ok i den Carozza fik Larsine stor 
dejlig Dreng; han har gjort maj majen Plaser, er bleven stor 
Årtista og spiller hos stor Beritere i Berlino i Orchestra, ok han 
kan selv komporere Marcie, som Hester render rundt efter. Gran 
talento musicale! Men Larsina vilde inte rajse met Napolitano, 
men blive i sin kære Fedreneland, so tok vi til Kopenavn. 'Un 
syede sodanne Sko, som Madama Gronlunn har (han pegede paa 
Madamens grønne Morgensko), jaj var immervæk Åssistente hos 
mange, mange Padroni for Menagerier, po Vesterbro ok po 
Tivoli, ok po Alambra ok po Alleenberg; jaj barberer Artisti og 
har Commissioni for dem etcetera. Larsina, poveretta, 'un er døt; 
det gør ti Or; 'un var bleven majet grim, fordi gal Apekat bet 
hinner i Næse . . . sodan ... — og med virkelig mimisk 
Talent efterlignede Segatti en arrig Abes rynkede Fjæs og bed 
en røget Sild over for at anskueliggøre Scenen. — Giå! . . . 
é flnito. Nu erre der se'gu' inte mer. Kunst, Kærrelikhet, 
Kønhet . . . væk . . . altsammen gaar al Diavolol Åccidente! 
Det var en skræklik gal Apekat! 

— Man kan da egentlig ikke kalde det et Kunstnerliv i 
dybere Forstand, bemærkede Hr. Justesen med medlidende Ironi 
til Josefine. Segatti hørte eller forstod det ikke; han var sunken 
hen i Lethargi og spillede dvask med sine brune, beringede 
Fingre paa Bordet. 

*) Hyæne. 

— Spil Du nu noget Komedie for os, Justesen, sagde Mur- 
svenden. 

— Na — j, svarede Justesen højtidelig, rynkede Panden og 
rullede med Øjnene. 

— Aa, hvad, bad Damerne og Ferdinand i Kor. 
Hr. Segatti syntes at være falden i Søvn. 

Hr. Justesen rystede paa Hovedet og gjorde en afværgende 
Haandgestus. Derpaa tog han sin dybe Bastone og slængte sig 
tilbage i Sofaen. Frøken Josefine Paulsen styrtede sig over ham, 
kyssede og klappede ham. Han vedblev at ryste paa Hovedet. 
Saa satte hun sig paa hans Skød, nippede ham i Øret og pludrede 
løs som en Papegøje: 

— Hvad Du — gamle Bas! Være rar Dreng! Her er jo 
ingen, som miskender dit Talent som Sanger og Skuespiller. 
Hvad lille Missekat! Er der vel? Saadan! smil lidt til din 
gamle Fine! Syng os først en Vise, hvad? Den om Floden, 
der svulmer som et Heltebryst, den er saa rystende. Hører Du, 
Justemand? . . . Aa Du gamle, søde Dyr! Vær nu glad og 
behagelig! Du forædler os allesammen, naar Du vil give noget. 

Koristen skød sin Forlovede fra sig, gik ud fra sin Plads, 
stillede sig midt ud paa Gulvet, vred Læber og Øjenbryn og 
rynkede Panden i et vildt Spil af Linjer, sparkede til en Stol, 
der stod ham i Vejen, stillede sig i anden Position, hævede sin 
vældige Brystkasse og satte i med en Force, som vilde have 
generet delikate Trommehinder; men denne raa Stemmemasses 
Bulder gjorde her et Indtryk i Retning af det ophøjede. Teksten, 
Hauchs smukke Ord, blev aldeles uforstaaelig, alle Vokalerne lød 
som aabne ø'er, og Konsonanterne slugtes; men, da Hr. Justesen 
fra en Bjørns brummende Piano i Ordene: 

Og ved Pigens Vugge sidde de med Graad paa Kind, 
under Suk og Vemodssange slumrer Glutten ind 

slog over i et sandt Tyrebrøl, da han sang: 

Men ved Drengens Vugge drømme de om Kampens Ørn, 
under Sang om svunden Storhed vaagne Polens Børn; 

brød Herrerne ud i Bravoraab, og Taarerne randt ned ad de 
kvindelige Kinder af nervøs Affektion. Hr. Justesen tog mod 
Hyldningen med et Smil, et let overlegent Buk, medens Frøken 

Josefine glattede Brystet i hans Skjorte, som han havde krøllet 
ved et stærkt Greb, da han sang den første Linje: 

Hvorfor svulmer Weichselfloden som et Heltebryst? 

— Kunsten er det højeste af alt, sagde Ferdinand og satte 
Punktum for sit Dogma ved at slaa i Bordet. 

Madam Grønlund satte den rygende Punsch frem. I den 
Anledning glattede Hr. Segattis olivenfarvede Ansigt sig ud i 
forventningsfuld Salighed; han kløede sig paa Maven som for 
venlig at avertere den om dens forestaaende Nydelse, medens 
han lod Tungen spille for at indsuge Dampen, der snoede sig ud 
af Tuden paa Kanden. 

— De har, min S'æl ingen Forstand paa Kunst her i dette 
Land, naar de kan lade en Sanger som Justesen gaa og slide sig 
op som Korist, sagde Ferdinand. 

— Ja, min Ven, egentlig er jeg ikke saa meget Sanger, som 
jeg er tragisk Skuespiller. Forstand paa stor Kunst her i Dan- 
mark! Na — a — j! Grin, min Ven, det vil man have. Her i 
Danmark har ingen gjort Lykke som de, der har gjort Grin, 
ligefra Johan Ludvig Holberg til Johan Ludvig Heiberg. Den 
sidste har jeg kendt, men det er ikke til hans Fordel. Jeg tror 
nok ikke, at Etatsraaden, som han var, egentlig kan være tjent 
med det Vidnesbyrd, jeg maa give ham. 

Koristen afbrød sig selv med et mystisk Nik, der lod hans 
Tilhørere ane meget. Han gjorde denne Pavse for at berede en 
saa meget desto større Effekt for den Meddelelse, som det var 
hans faste Hensigt at gøre, thi nu havde Punschen vakt hans 
Produktionslyst. 

— To Aar havde jeg sunget i Koret, begyndte han, da jeg 
blev greben, om jeg saa maa sige, af et brusende Ungdomsmod 
og fik Vished om at kunne blive blandt de allerførste i Skue- 
spillet. Man taler om Nielsens stærke Stemme. Ved Siden af 
min var den som en Violoncel ved Siden af det mægtige Orgel 
i Roskilde Domkirke — naa, der er vel ingen af de tilstede- 
værende, der har hørt det, — men det er et Fakta, som jeg 
beretter. For ikke at vække den altid listig lurende Misundelse 
talte jeg ikke et Ord om mine Sjælekampe og om alt det, som 
ulmede og gærede i det dybeste af mig. Jeg havde lært en 
mægtig Rolle, Keans. Ja det Stykke er nu forglemt; men det 

er netop en Fremstilling af det dramatiske Genis traagiske . . . 
øh . . . Skaf mig en høj sort Silkehat! 

Mursvenden udleverede sin til Brug. 

Justesen vedblev: Den Rolle prøvede jeg for ovennævnte 
Johan Ludvig Heiberg. Han sad fornem og kold over for min 
svulmende Begejstring. Jeg saa godt, han forstod ikke, hvad jeg 
vilde, og hvad jeg kunde. Jeg gider ikke fortælle hans dumme 
Bemærkninger, da han raadede mig fra at debutere. Det var, 
som de var sagte af en Spækhøker, ikke af en Digter og Theater- 
direktør. — Tak . . . han strøg sine Lokker saa langt tilbage 
som muligt, brugte sin sædvanlige Ansigtsmimik for at komme 
til at se sublim ud, knappede Frakken, satte en Stol haardt i 
Gulvet og tog Hatten i Haanden, stod først stille med tilbage- 
bøjet Overkrop, men gradvis bøjede han den frem, indtil han paa 
det mest pathetiske Sted som en Fægter støttede sig paa det 
venstre Ben og faldt ud som til en høj Kvart med det højre Ben, 
den højre Arm og Haand med Hatten, som han rystede, saa det 
knagede, hvilket bragte Madam Grønlund ud af Illusionen, thi 
hun spejdede spændt efter, hvorvidt Hatten ikke tog Skade af 
den voldsomme Behandling, som blev den til Del. Men de unge 
Damer sad i en sand Ekstase ved Hr. Justesens fede Udtale af 
Vokalerne, saa a blev til aa, det lukkede ø til et aabent, ved 
hans smækkende Knald paa Konsonanterne og ved den høj- 
pathetiske Hvæsen, der akkompagnerede hele Diktionen. Der var 
tændt Lys, og Gardinerne var nedrullede, saa Selskabet be- 
mærkede ikke, at der i Gaden udenfor Vinduerne var stimlet en 
hel Del Drenge, Tjenestepiger og Sjovere sammen, der gjorde 
store Anstrængelser for gennem Rullegardinernes Sprækker at 
opdage, hvad det var for sælsomme Ting der foregik i Maler- 
mester Grønlunds Hus. Kun Madam Grønlund lyttede spændt 
til den Summen udenfor, hun var slet ikke med mere, især da 
en noget højrøstet Stemme lød udenfor paa Gaden , ledsaget 
først af et Par Klask og saa af nogle fløjtende og hujende Toner 
samt hurtig Trætøfleklapren hen ad Stenbroen. Kunstneren var 
midt i et Pragtsted og udtordnede hen imod Ferdinand, som han 
hele Tiden havde tiltalt som Lord Meville, og som han bestandig 
kaldte „Milor", følgende Replik: 

— Milor! De har i alt dette kun glemt to Ting, at jeg 
kunde angive Deres Falskneri for Retten og overgive Dem i dens 
Hænder — og at De her er i min Vold, min Magt; — jeg 
kunde sønderbryde Dem i mine Hænder, saaledes som jeg kunde 

bryde dette Glas, ha, ha, ha! naar jeg ikke heller vilde benytte 
det til at tømme en Skaal. Skænk i, Peter! 
da Døren reves op, og en noget krumbøjet, graaskægget Mand 
viste sig i Døren. Justesen standsede midt i sin Tirade, hans 
Mund og Øjenbryn stode i et Par Sekunder ligesom stereo- 
typerede i den Grimace, der plastisk havde illustreret hans sidste 
Tirade. 

Den nys ankomne lod sine Øjne glide over Selskabet med 
et intet mindre end sympathetisk Blik, og navnlig fik Madamen 
et Øjekast, der var saa vredt, at hun sank sammen under det 
og forfjamsket samlede den Strikkestrømpe op, som hun havde 
havt liggende urørt paa det endnu dækkede Bord. Hr. Justesen 
satte sig med en mørk Mine og med Armene korslagte over 
Brystet. Den graaskæggede Mand rykkede, uden at sige et Ord 
eller at hilse nogen, den Stol, som Justesen havde manøvreret 
med, hen til Bordet, gav sig til i Tavshed at spise og skænke 
sig en Snaps, pegede paa en tom Halvflaske med en komman- 
derende Mine til Madam Grønlund, der lod, som om hun intet 
saa eller intet forstod. Mursvenden smilede og sagde med sød- 
laden Høflighed: 

— Skal jeg hente en halv Bajer til Fa'r? Værs'artig Fa'r, 
der er Ræddiker, og der er røget Sild; Ost har vi ogsaa levnet. 
Det er mig, som holder Forlovelsesgilde; her er min udkaarne 
Brud, Frøken Frederikke Petersen, Selskabsdame hos Etatsraad- 
inde XX (han nævnede et fint Navn fra Handelsverdenen). 

— Det er Løgn, sagde Malermester Grønlund og blev ved 
at spise. 

Gæsterne vidste ikke, hvad de skulde gøre, og vekslede 
spørgende Blikke med hverandre. Sønnen af Huset søgte at 
redde Situationen ved at sætte et flot og oprømt Ansigt op. 

— Maa jeg skænke Fa'r en Snaps til? sagde han og greb 
efter Brændevinskaraflen, men fik straks et haardt Slag over 
Haanden af Faderen. Hans Ansigtsudtryk gik pludselig over 
til en hadefuld Trods; han bed sig i sit sorte Overskæg og 
sagde : 

— Vil Fa'r ellers noget? Og samtidig stillede han sig lige 
hen ved Siden af ham og saa ham haanlig ind i Ansigtet. 

Maler Grønlund rejste sig, tørrede sig om Munden og stillede 
sig Ansigt til Ansigt med sin Søn. Med en Stemme, hvis Dirren 
al Beherskelse ikke formaaede at bekæmpe, sagde han: 

- Jeg har løst min Vinterfrakke ind fra Pantekælderen. Du 

havde slidt den hvid paa Ærmerne. Du gifter Dig vel med den 
Selskabs . . . jomfru, naar Du næste Gang stjæler et Par Bukser 
fra mig og faar Penge for dem hos en Pantejøde. 

Frederikke stod og græd, lænet til Humbugssyerskens Skulder. 
Hr. Justesen tog nogle Bastoner, men der var ingen rigtig 
Frejdighed i deres Klang. Madam Grønlund strikkede med en 
Iver, saa Pindene klirrede ved det. Josefine blev ved at holde 
Frederikke om Livet; Ferdinand fløjtede, men Korist Justesen, 
som rimeligvis fandt Situationen altfor udramatisk, gjorde en 
Ende paa den ved at tage sin Hat, bukke theatralsk — ikke for 
nogen enkelt — men ud i Stuen og gaa ud ad Døren med et 
— øh — øh, sunget saa dybt han kunde gaa. De andre fulgte 
ham, lydløst, paa Ferdinand nær, der sagde: 

— God Nat, Fa'r, sov vel! 

Ægtefolkene var alene. Kun Strikkepindenes Prikken lød i 
den dødstille Stue. Maler Grønlund blev ved at spise en Stund, 
rejste sig derpaa og nærmede sig Døren. Lyset faldt paa hans 
brede, røde Ansigt med de store og raa Træk og de underlige 
forsagt-gnavne lyseblaa Øjne. Han havde først haft til Hensigt 
at vise sin Styrke ved at forsvinde uden at sige et Ord, men, 
da han allerede havde Haanden om Laasens Greb, standsede 
han. Der brød noget i ham, som han trængte til at faa frem, 
men han ønskede og ventede paa, at hans Kone skulde give 
ham Anledning til at begynde. Men Madam Grønlund strikkede 
og strikkede og lod, som om Manden slet ikke var til Stede. 
Det nyttede ikke, at Malermesteren vred og vendte sig; han 
følte, at han maatte begynde selv, hvis han vilde have Klammeri, 
og han følte tillige, at det maatte han have for sin Samvittig- 
heds og Sjælefreds Skyld. Efter nogen Betænkningstid passerede 
han Stuen i Tavshed, tog med et energisk Tag Lampen af Bordet 
og gik med den ind i Sideværelset. Nogle Øjeblikke efter kom 
han tilbage med nogle Mandsklæder over Armen. Konen sendte 
ham et hurtigt Blik, men sænkede det straks efter ned paa sin 
Strikkestrømpe, inden han fik besvaret det. Uden Korrespondents 
fra hendes Side udsendte han Ordene: 

— Du skulde ikke ane, hvorfor jeg kom i Aften? 

Madam Grønlund samlede en tabt Maske op og svarede ganske 
ligegyldig : 

— Ne — ej, jeg gør saamænd ikke. 

— Ja, det er ikke for det; jeg gaar straks igen og ligger 

over paa Strandvejen, hvor jeg har Arbejde, for Drengen bor vel 
herhjemme? 

— Ja, det gør han vel. 

— Det tænkte jeg nok. Derfor vil jeg redde disse Klæder 
fra at ryge i Pantekælderen. 

— Naa. 

— Ja det er jo en nem Maade at faa Mønt til Svir og 
Liderlighed at sætte sin Faders Tøj ud. Og det er jo meget 
pænt af hans Moder, at hun vil hjælpe ham til det. Hæ, hæ, 
hæ. Og naar han kommer i Rasphuset, og det gør han jo nok, 
såa er det jo til stor Ære for hans Moder og hendes fine Søster 
Hørkræmmerkællingen. 

Madam Grønlund blev rød i Hovedet, skubbede til Stolen og 
slog Strikketøjet mod Bordet. Hendes Stemme bævede, medens 
hun udstødte Ordene: 

— Kommer han der, er det hans Faders Skyld, for hans 
Fader tvang ham til at blive Murerdreng, og Ferdinand var født 
til noget meget mere. 

— Ja til at blive Abekat og Bajads. Naa det har hans Moder 
da ogsaa opdraget ham til. 

— Hm! Hvad har hans Fader opdraget ham til? Hvad? 
Nej, hans Fader lod nok baade Kone og Barn gaa for Lud og 
koldt Vand. 

— Jeg havde andet at bestille end sidde og sylte her hjemme. 

— Ja, at jave med Tjenestepigerne i alle Huse, hvor Du 
havde Arbejde. Og det gør Du da endnu, saa gammel Du er. 

— Madamen var ogsaa saa behagelig, naar jeg kom hjem. 
Det var et nydeligt Eddikebryggeransigt, hun opvartede med til 
Aften. 

— Aa ja, saamænd. Naar man kun var Gulvskrubbe og 
Karklud, saa var man nok i Humør til at grine og fnise. Naar 
andre Mestres Koner kom i Skoven og fik ordentlige Klæder, saa 
maatte jeg rende som en anden Sjokke-Dorthe paa Gaden med 
bar Kappe og Kurv paa Armen. Og det var bare for den For- 
nøjelse at faa en fuld Mand hjem om Aftenen. 

— Ja, det er jo meget morsommere at faa en fuld Søn hjem. 
Nu knækkede Madam Grønlunds af Harmen støttede Styrke, 

hun brast i høj Graad og udbrød: 

— Nej, det er rædsomt 

— Ja saa? sagde Maler Grønlund og lo højt. Naa saa det er 
det dog? 

s. Schandorph : Romaner. I. 18 

— Hvorfor skulde den Dreng være Murer? Det var stor 
Synd, sagde Madamen. 

— Hvad skulde han da være bleven? 

— Hvad han selv havde Lyst til. 

— Ja det var jo Kejser af Rusland eller saadan noget. 
Madam Grønlund tav et Øjeblik. Hun søgte efter Ord, der 

rigtig kunde saare, ydmyge, knuse hendes Mand; hun samlede 
al sin Lidenskab for at inddryppe dem med den mest ætsende 
Gift, som hendes Sind kunde destillere. Hendes Øjne for om i 
Stuen for at finde en eller anden Genstand, der kunde hjælpe 
hende. Paa én Gang krusede et Sejrssmil hendes Læber, idet 
hun pegede op paa de to Oljebilleder, der hang over Sofaen: 

— Ferdinand tog forleden Dag de to snavs Billeder der; vi 
maatte sætte noget, for vi havde ingen Penge. Manden i Pante- 
kælderen bød ham fem og tyve Øre for Stykket. Det m^a være 
gode Billeder. Den, der malede dem, bildte sig ind en Gang, 
at han kunde blive Kunstmaler. 

Madam Grønlund opnaaede sin Hensigt; hendes Mand havde 
virkelig næret saadanne Fantasier i sin Ungdom, og de to 
Billeder havde han foræret sin daværende Kæreste til de to 
Fødselsdage, hun oplevede, medens de vare forlovede. Manden 
sprang hen mod hende, løftede sin knyttede Haand til Slag; men 
lynsnart greb hun den paa Bordet brændende Petroleumslampe 
og holdt den op foran sig. Malermester Grønlunds Haand sank 
ned. Hans Kone sagde: 

— Slaa kun til! men det kan hænde sig, at Du svider dine 
Klæder med det samme. 

— Ho, ho! Du har nok drukket Dig fuld i Punsch med 
det Døgenigtkompagni, her var, sagde han med rystende Stemme. 
Han var bleven mat; hans Muskler og Nerver kunde ikke mere 
fungere som Ledere for hans Lidenskab, der trængtes sammen i 
hans Indre til en tør, ubevægelig, død Klump, der smertede som 
en haard Svulst, der trykkede paa et Organ. Han mægtede ikke 
en Gang at tage en Genstand og kyle den mod Væggen; hans 
Haand famlede ud over Bordet og fik fat i den skaarede Punsche- 
kande, hvis Tud han satte for Munden. Han drak, hvad der 
var i den, tog sit Tøj paa Armen og gik ud ad Døren. Hans 
sidste Kraftytring var at smelde Gadedøren i, saa det hele Hus 
rystede. 

Madam Grønlund tog atter fat paa sit Strikketøj og sad ube- 



275 

vægelig. Gennemgik hun i Tankerne sin lidet dramatisk-spæn- 
dende, men udpinende og fortørrende Livshistorie fra den Dag, 
hun var bleven gift med den unge kønne Malermester, der havde 
imponeret hende ved at „have gaaet paa Kunstakademiet" og 
smigret hende ved at foretrække hende for hendes yngre Søster, 
der saa aabenbart havde anglet efter ham, men som fra den Dag, 
hun kom i deres Hus, havde været hende en idelig Anledning 
til Jalousi? Erindrede hun sig de lange ensomme Dage, som 
Manden tilbragte ude, efter at Søsteren havde søgt Kondition; 
sine frugtesløse Kampe med sit uartige Barn, som hun dog 
klyngede sig til med al den uanvendte Ømhed, der var i hende; 
mindedes hun sin Kval over ikke at nænne at skænde paa 
Drengen, naar han havde været doven i Skolen, og sin Anger 
over de Skandaler, hun havde gjort i Inspektørens Kontor, naar 
Drengen var kommen hjem med Strimer paa sin Ryg? Mindedes 
hun sin Ærgrelse over, at Drengen med Magt var sat i Murer- 
lære, sine vanvittige Udveje for at skaffe ham Penge, da han 
var med i en stor Strike, sin Sjæleangst hin Aften, da hun 
vidste, at han tog Del i det store Socialistmøde paa Nørrefælled, 
da der gik Rygter om, at Husarerne huggede Socialisterne ned 
med blanke Klinger? og de mange Aftener, da han kom drukken 
hjem, ligesom hans Fader i sin Tid, og naar han præsenterede 
hende den ene Kæreste efter den anden? Af og til slog hun 
Grubleriets Slør til Side, gik hen og aabnede Vinduet, spejdede 
og lyttede ud i den lyse Nat, om han dog ikke skulde komme. 
Time gik efter Time, nu gik hun hen og aabnede Vinduet hver 
Gang, hun hørte Trin. Nej, det var ikke ham. Tilsidst lavede 
hun Kaffe, satte Kanden paa et Fyrfad og en Kop og lidt Sukker 
paa Bordet; han holdt saa meget af at faa en Kop Kaffe, naar 
han kom hjem ; det læskede oven paa alle de Glas 01 og Toddy. 
Endnu et Par spejdende og lyttende, men frugtesløse Forsøg! 
Saa gik hun langsomt ind i sit Sovekammer, tog Petroleums- 
lampen med, for at han ikke skulde vælte den, naar han kom 
hjem, kom ind igen med en Stump Tællelys i en gammel 
Køkkenstage, som hun satte i et Vandfad paa Bordet, og redte 
hans Seng paa Sofaen. Hun laa ganske stille, vaagen og lyttende 
i sin Seng, til hun endelig hørte Nøglens Lyd i Gadedøren, der- 
efter tunge og usikre Trin igennem Stuen og den hjemkomnes 
Tørnen mod Stole og andre Møbler i Stuen. 

Paa Tagkammeret i Fru Kringelbergs Hus foldt MaaneglaTtser: 
sagte sitrende gennem Vinduet, Lysstrømmcn brtdtt sig xji ^'k^- 

den lille Seng og omhyllede en hvid Skikkelse med det i Panden 
skilte prægtige blonde Haar, der strømmede ned over Skuldrene 
og Ryggen, mens hendes Hage hvilede paa Knæene, som hun 
omsluttede med sine Arme og stemte Brystet imod. Gennem 
Aftenens og Nattens berusende Minder: Kunstnydelsen i Kærestens 
Hjem, vild Dans ved Lampeskin, kvælende Kys^ og Favntag, 
kastede Maler Grønlunds Skikkelse kun en svag Skygge, men 
en anden Angstfølelse, Frederikke dog ikke vilde have undværet, 
slyngede sig som en mørk Vedbendranke om den spraglede 
Guirlande af Minder, snart uhyggelig knugende, snart trøstende 
som en Hvile for Fantasiens Øje fra det brogede, glitrende, 
blændende. De slappede Knæ sank endelig ned i Sengen, og 
Armene skilte sig og gled ud over Dynen, og det lysfunklende 
Haar spredte sig som en Vandstrøm, hvis Leje bliver bredere og 
fladere, ud over hele Sengens Hovedgærde, og det var for hende, 
som hun sejlede ind i Søvnen, saa lydløst som paa hin Gondol- 
fart over den dunkle Stadsgrav med sølvglitrende og karmoisin- 
røde Lyssøjler i, og som om de to sidste Linjer, hendes Kæreste 
havde sunget — Linjer, der syntes hende det dejligste, hun 
nogensinde havde hørt — vuggende omsusede hendes Øre: 

Fuldmaanen, som i Kanalen sig spejler, 
spejler sig ogsaa i Øjet paa Dig. 

Det var en Vise fra en „Folkekomedie", et yndet Pragt- 
nummer paa Kafeernes Sangtribuner! Sligt forsyner Smaafolk 
med „Poesi", som Lirekasserne forsyne dem med „Musik". 



VIII. 

Fru Kringelbergs Sinds solbestraalte Himmel var i de sidste 
Maaneder bleven mere og mere formørket af alskens Skyer. 
Det begyndte med lette Fjerskyer i Form af Tiggere, der, lokkede 
ved det Ry for Velgørenhed, som nu knyttede sig til Fruens 
Navn, der af og til figurerede i Avisen under Bekendtgørelser 
fra Foreningen, indfandt sig for om muligt at bringe hende til 
at interessere sig for dem hos Selskabets øvrige Bestyrelse: De 

bad hende om at se til dem i deres fattige Hjem og forinden 
give dem en lille Hjælp, da Nøden var overhængende. Hun 
viste dem altid bort; men den evindelige Ringen paa Dørklokken, 
som i Kraft af det Uheld, hun paastod havde ledsaget hende 
gennem hele hendes Liv, altid indtraf, naar hun vilde tage sig 
et Blund, irriterede hende og bragte hende til at skælde først 
de betlende, derpaa sin Pige ud. Og man tænke sig! Det 
Guds Ord fra Landet, for hvis Religion og Moralitet hun havde 
skriftlige Attester, var bleven værre til at „svare" end nogen af 
de Piger, hun havde havt; ikke at tale om, at hun altid gik og 
sov om Dagen og slog en Masse Porcelæn og Glas i Stykker. 
Og da Fruen fandt Nøglen til Gaaden, dannede der sig store 
Kugleskyer. En Nat, da Overkrigskommissæren ledsagede hende 
hjem fra et Aftenselskab hos en rig Urtekræmmer, hvis Kone 
ogsaa var i Velgørenhedsselskabets Bestyrelse, og hun stod og 
ventede, medens han og Portnøglen leverede en af de sædvanlige 
Kampe med den gamle stædige Laas, hørte hun høj Latter og 
Sang og saa nogle Mandfolk og Fruentimmer svinge om Hjørnet 
i Løb. En raa Stemme lød: 

— Gi'r Du et Kys hos din Kæreste, Ferdinand Grønlund, 
saa gi'r jeg to Bajere bagefter. 

Et af Fruentimmerne for hvinende afsted, forfulgt af et 
Mandfolk, og løb lige paa Fru Kringelberg. Madmoder og 
Tjenestepige stod over for hinanden under Gaslygtens Skin. 

— Hjælp mig, Overkrigskommissær ! jeg faar ondt, raabte 
Fru Kringelberg. 

Overkrigskommissæren, der havde vredet Huden af sine 
Hænder paa Nøglen, sprang til og greb Fruen om Livet, men 
maatte paa Grund af sin Byrdes Tyngde støtte sig til Lygtepælen. 
Det lystige Selskab kom til, og Fru Kringelberg vaktes af sin 
begyndende Afmagt, ved at en lallende Stemme udbrød: 

— Død og Pølse! Sikken Ballade! Det er min kødelige 
Tante, som bliver karesjeret af en ældre Herre. 

— Hurra for Ferdinands Tante! lød det baade i brølende Bas 
og hvinende Diskant. 

Et Vindue aabnedes ligeoverfor, og en gammel Herre stak 
Hovedet ud og raabte: 

— Hvad er det for Spektakel! Er her ingen Betjent? 
Man hørte tungt Løb oppe i Gaden. Overkrigskommissæren 

var bleven saa forfærdelig angst, at han sank i Knæ, og Fru 
Kringelberg maatte støtte ham; men i et Nu havde Frederikke, 

som formodentlig bedre kendte den gamle Portlaases sære Luner, 
faaet Porten aabnet; uden videre tog hun sin Frues Haandled 
og trak hende med sig; Overkrigskommissæren smuttede efter. 
Med et stort Smæld røg Porten i, og Nøglen blev drejet om 
indvendig fra. Medens alle tre med bankende Hjerter listede 
sig op ad Trappen, hørte de Ferdinand Grønlunds og et Par 
andre Stemmer skændes med Betjenten udenfor. 

De tunge Kugleskyer gave ingen Regn. Fruen var i nogen 
Tid tavs og talte kun med sammenbidte Tænder de højst nød- 
vendige Ord til sin Pige. Hun tumlede indvendig med en for- 
færdelig Ærgrelse, som hun ikke kunde faa saa megen Bugt med, 
at hun kunde give den Luft i Ord. Hun nøjedes med kort at 
forlange af Frederikke Udlevering af den Portnøgle, hun maatte 
være i Besiddelse af, og Udleveringen fandt Sted fra Tjeneste- 
pigens Side i mut Tavshed. 

Og Himlen blev efterhaanden mere og mere skjult af form- 
løse, helt overdækkede Lagskyer. I Sommerens Løb havde Fru 
Kringelberg gentagne Besøg af sin Søstersøn, medens Overkrigs- 
kommissærens Besøg blev sjældnere og kortere, og han selv 
mere tilbageholden og forlegen. Fruen bed især Mærke i, at 
han aldeles ikke talte om Efteraarsrengøringen, ved hvilken han 
ellers plejede at være en saa virksom Medhjælper. Den lille 
Mand var først bleven dødelig skræmmet ved hin Gadescene, og 
dernæst havde hans Støverinstinkt uimodstaaelig ægget ham til at 
forfølge Sporet videre i Retning af Fru Kringelbergs Familje- 
forhold, af hvilke han den Aften havde faaet en saa uhyggelig 
Fært. En Familje som Maler Grønlunds! Vor Herre bevares! 
To ældre ugifte Damer, som nu i saa lang Tid havde surmulet 
over, at han forsømte dem for sit nyeste Bekendtskab, glædede 
sig nu atter ved hans stadige Hyldest. Fru Kringelberg havde 
sagt sin Pige op til November; Frederikke havde vrisset imperti- 
nent med Nakken og sagt: 

— Som Fruen vil; jeg er lige glad; og var gaaet trallende 
ud af Stuen. 

— Ja, Du kommer snart til at tude, min Pige, raabte Fru 
Kringelberg efter hende og lo med en pikant Blanding af inderlig 
Glæde og inderlig Arrighed. 

Ja, Fru Kringelberg spaaede rigtig. Frederikke kom til at 
græde og græde meget. 

I lang Tid hverken hørte eller saa hun noget til Ferdinand. 
En ny Portnøgle, som hans Ven Klejnsmedsvenden atter havde 

lavet til hende, blev benyttet med større Forsigtighed end den 
forrige; thi den første Tid efter den forrige Katastrofe havde 
hendes Frue gjort den Kraftanstrængelse at gaa op og undersøge, 
om hun var i Seng Kl. 10. Frederikke var ganske rigtig i Seng, 
men en Time efter listede hun sig paaklædt ud af Porten. For- 
gæves søgte hun efter sin Kæreste, først i Tivoli, saa længe det 
var aabent, saa i Figaro og Sangerpavillonerne. Hun skrev ham 
til; intet Svar. Hun søgte ham et Par Søndage i hans Hjem; 
første Gang traf hun hans Moder, der var meget ordknap og 
kort for Hovedet og sagde, at hun ved Gud ikke vidste, hvor 
hendes Søn var; anden Gang stak Maler Grønlund et saa for- 
bitret Ansigt ud af Døren, at Frederikke f6r tilbage som for en 
Hyæne, der var i Færd med at fare løs paa hende; hun fik et 
Par grove Skældsord slyngede ud paa Gaden efter sig. Saa 
længe Spændingen var over hende, holdt hun nogenlunde Modet 
oppe; hun lavede sig alle Slags Trøstegrunde om Intriger fra 
Forældrenes Side. Ihærdig spaserede hun i de nu tidt kolde 
og stormfulde Nætter frem og tilbage uden for Lokaler, hvorfra 
Sang, Dansemusik, raa Latter og Hvin lød ud til hende, medens 
Lysene dirrede i Vandpytterne paa Gader og Veje. Hun ventede, 
til der lukkedes, og Gæsterne gik ud — hun havde nu ikke 
Penge til at betale sin Entré — og hun begyndte omsider ogsaa 
at undse sig for at vise sin Figur i et for stærkt Lys. Tidt kom 
hun gennemblødt hjem, medens Vandet svuppede i Støvlerne, og 
de falmede Blomster og Fjer sad uformelige klæbede til Hatten; 
men længe, meget længe holdtes hun oppe af Haabet om at være 
heldigere i sin Søgen næste Nat. Dagen døsede hun hen eller 
førte en ejendommelig Krig med Fruen. Naar hendes Apathi blev 
overvunden af dennes evindelige Gnaveri og Skælden og slog 
over i nervøs Irritabilitet, saa skaffede denne sig Udbrud i, at 
hun med høj og skingrende Røst sang et broget Potpourri af 
Stumper af allehaande Sange, der gik lige fra Knejpeviser som 

København, Du er dejlig, naar bare man har 
de fornødne Penge 

til Nummere, som hun havde hørt Haandværkersangforeninger 
foredrage i Frederiksberg Have eller i Charlottenlund, og hvis 
Tekst hun ikke havde forstaaet, men gengav saaledes, som den 
havde lydt for hendes Øre i Frastand, f. Eks.: 

Unge Genbos Liv i Norden 
Røst fra vore Kæres Grav, 
vil Du styre hver dens Orden 
svide Aandens Banner af? 
Vil Du brede Aandens Mørke 
over Nutids klare Dag? 
vil Du vække hviden Styrke, 
fordums Had og Vaarens Brag? 

for tilsidst, naar Fruen stampede i Gulvet og raabte: Hold Mund! 
at opbyde Røstens mest gennemtrængende Toner og tralle: 

Ja det er Gammen 
at vandre sammen, 
naar Hjerteflammen 
er Kærlighed. 

Og hun havde ofte den Triumf, at Fruen overvunden trak sig 
tilbage og efter sin Sædvane tyede til Sengen for at fordøje de 
voldsomme Portioner af Ærgrelse, hun havde maattet nedsluge. 

Men tilsidst blev det Frederikke klart, trods al den Modstand 
hendes Indre gjorde mod at lade den Tanke faa Magt, at der 
maatte være noget rent galt paa Færde med hendes Mursvend. Hun 
opgav sine natlige Spejdertog og tilbragte Nætterne vaagen i sin 
Seng, der nu var en Pinebænk for hende. En Søndag Formiddag, 
medens Fru Kringelberg var i Kirke, opsøgte hun Humbugs- 
syersken Josefine Paulsen; Haabet om hos hende at faa et eller 
andet Spor var det Bræt, den skibbrudne greb efter for at klamre 
sig til som til det sidste Redningsmiddel. Frederikke var saa 
heldig at træffe hende paa hendes Kvistværelse i en Gade 
midt i Byen. Hun stod foran en Stol, hvorpaa der var anbragt 
en lille Vaskerballe, i Nattrøje med opsmøgede Ærmer, Under- 
klokke og bare Fødder i et Par Slæber, Levninger af broderede 
Morgensko, med Haaret ned ad Nakken og vaskede nogle 
unævnelige Klædningsstykker; paa den uredte Sengs Dyne 
glimrede et Guld — eller i det mindste gyldent — Ur med til- 
hørende kort Kæde, en Halskæde med Medaljon og nogle Ringe; 
paa Søm i Væggen hang en sort og en kulørt Silkekjole, et For- 
aarsstykke af elegant Stof var falden ned paa Gulvet, nogle 
Stykker smudsigt Linned laa og flød over en Stol. En hæslig 
Blanding af Kulos og Parfume fyldte Atmosfæren i det lille 
Kammer. Da Josefine saa Frederikke, som hun havde drukket 
Du*s med i svensk Banko en af de glade Aftener, slog hun 

Sæbeskummet af sine Hænder langt ud paa Gulvet, tørrede dem 
i Nattrøjen og aabnede Favnen for sin Gæst. Stor Omfavnelse, 
Hulken og rigelige Taarestrømme ! Da det var stilnet lidt af, 
førte Josefine Frederikke til Sæde paa Sengen, satte sig selv ved 
Siden af og holdt begge Hænderne om hendes Liv. 

— Véd Du, hvor han er? spurgte Frederikke med sænket 
Hoved uden at se op, som var hun bange for Svaret. 

Josefine sukkede, knipsede til et Dun, der laa og bævede paa 
Dynevaaret og sagde: 

— Væk! . . . Det ene Mandfolk ligner det andet som to 
Draaber Vand. 

— Hvor er han? spurgte Frederikke igen. 

— Ja véd jeg det, min Skat? Først var han jo med i den 
sidste Murerstrikke, og i den Tid gik han og drev om paa simple 
Beværtningskældere og ruinerede Justesen aldeles ved at forføre 
ham til Drik. Véd Du, det er ogsaa forbi mellem mig og 
Justesen. Han har faaet Afsked fra det kongelige Theater og 
hjælper ham. Italieneren Schegatto med at tage mod Billetter ved 
det nye Menageri. Han sagde, at han fik sin Afsked, fordi han 
ikke kunde taale at gaa med Blanklæders Støvler i det vaade 
Vejr; han var nødt til at gaa med Fedtstøvler, sagde han, ogsaa 
var der en af de store Sangerinder, der besvimede af den Tran- 
lugt, og saa fik Justesen sin Afsked. Men han har natyrligvis 
været fuld flere Gange paa Prøverne og paa Komedierne. Men 
det tager jeg mig slet ikke nær, for han . blev mere og mere 
vidtløftig, og jeg har sat to uldne Kjoler i Pant for at betale 
hans Gæld paa en Ølkælder. Uf — de er virkelig ækle, saa- 
dan nogle Mandfolk! Nogle dyriske Grise, rent ud sagt! 

— Men hvor er Ferdinand? 

— Ja hvor er han? han bildte sig jo ogsaa ind, at han var 
et stort Geni; det fik Justesen ham til at tro, og til Løn for 
dette forførte han Justesen til at drikke. Han er rendt til Pro- 
vinserne og spiller Komedie. Men det er et umaadelig simpelt 
Selskab; de spiller ved Markedet for Lammedrivere og saadant 
noget Bagads. Jeg véd ganske bestemt, at første Elskerinde er 
en Sangerinde fra et af de allersjofleste Telte i Charlottenlund, 
en gammel Harpe, Du! Men Gud, Gud! raabte Josefine pludselig 
og saa op og ned ad Frederikke og gav sig til at græde. Dit 
stakkels Skind! udbrød hun. 

Fortvivlet kastede Frederikke sig ned paa Gulvet. Hendes 

Legeme vred sig i Krampetrækninger og rystedes af en afbrudt, 
kort Stønnen eller Hulken. 

Sypigen lagde sig ned paa Knæ ved Siden af hende, glattede 
hendes Haar, rejste hendes Hoved op og lagde det i sit Skød. 

— Gaa Du bare fra din Kondition og det straks. Her er 
daarlig Plads, men man maatte jo være et Skarn, hvis den ene 
ikke hjalp den anden, naar det er rent ravgalt. Bliv Du her, min 
Skat! Kommer Tid, kommer Raad. Ingen véd, hvordan det kan 
gaa. Hør . . . (og hun hviskede hende nogle Ord i Øret) . . . Naa, 
saa har vi jo Tiden for os. Ser Du, jeg tror nu paa hele 
Reli'onen, uden Undtagelse, og jeg tror, ... ja jeg tror, at ethvert 
Menneske bliver lykkeligt, . . . naar bare ... ja naar bare Vor- 
herre vil lade ham leve og se sin Lykke. 

Frederikke blev hos Josefine, og Veninderne arrangerede sig 
saa godt, som det var muligt efter fattig Lejlighed. Josefine blev 
i Begyndelsen endogsaa hjemme hele Dagen; Munden gik uaf- 
ladelig paa hende, og hendes høneagtige Pludren døvede de be- 
drøvelige Tanker hos Frederikke. Men den urolige Fugl kunde 
ikke længe finde sig i at være i Bur. Efterhaanden som Efter- 
aaret rykkede frem, og Aftenerne længedes, maatte Josefine ud 
paa Farten, kom sent hjem om Natten og var gnaven og lune- 
fuld om Dagen. Naar hun ikke gad være over sit Arbejde, ka- 
stede hun det hen til Frederikke og lagde sig paa Ryggen i 
Sengen med en Lejebibliotheksroman eller „Dagstelegrafen" paa 
Knæene, som hun skød op til en Pult, rygende en som oftest 
fra den foregaaende Aften levnet Cigarstump; og naar hun var 
optaget af saadanne literære Sysler, blev hun vred, hver Gang 
Frederikke hostede eller gjorde en lydelig Bevægelse. Sypigen, 
som i den første Maaned havde været Godheden og Opofrelsen 
selv og havde delt sin knappe Middagsmad fra en Spisekælder, 
sin Kaffe, Mælk og Tvebakker med hende, klagede nu over, at 
hun blev mager, og konsulerede tidt et stort Toiletspejl, der stod 
i underlig Modstrid til Værelsets forøvrigt saa lurvede Udstyrelse, 
og erklærede, at man snart kunde tælle alle Benene paa hendes 
Krop, og at hendes før saa kønne Hals og Gorge tabte sig; saa 
græd hun og surmulede. Naar saa Frederikke ogsaa græd, be- 
gyndte Josefine med at bebrejde hende, at hun satte hende i 
daarligt Humør i Stedet for at opmuntre hende; men da kunde 
det hænde, at det skikkelige pludselig kom op i hende; hun faldt 
da Veninden om Halsen, kaldte sig selv et ondt og arrigt Dyr 
og Frederikke en Engel af Fromhed og „Res'nation" og skød 

Skylden for al Kvindens Sorg og Taarer paa Mandfolkene, der 
var nogle „vidtløftige Kanutter og „„igoistiske"" Personasjer", med 
en skrækkelig „ordinær" Tænkemaade, for ikke at sige, at de 
ligefrem var Sjofelister. Hun gav Frederikke Beviser derfor, 
hentede fra hendes egne, alt andet end opbyggelige Erfaringer; 
men, naar Frederikke, med Landsbypigens Ukyndighed, gjorde 
hende et naivt Spørgsmaal, blev hun fornærmet og svarede: at 
hun, ved Gud, ikke vilde gaa i „Detaljeringer" med saadant 
noget, en Regel, som hun dog tidt overtraadte til Frederikkes For- 
færdelse. Den sidste sank mere og mere hen i sin forrrige sløve 
Melankoli, men, naar Aftenen kom, og hun var ene, væltede 
Forfærdelse for Fremtiden, Anger og Græmmelse over Fortiden, 
Savn af og Vreden paa den, der havde forraadt hende, saaledes 
ind paa hende, at hun hulkende og vridende sine Hænder i lange 
Timer gik op og ned i det bælgmørke Kammer, paa hvis Tag- 
rude Efteraarsregnen trommede, og Metalsprosserne klaprede eller 
sang, naar Vinden ruskede og rev i dem. De faa Klæder, hun 
ejede, vare blevne satte ud paa de allernødvendigste Stykker nær; 
om sin tynde Kjole svøbte hun et uldent Shawl, som hun tillige 
slog om Hovedet; sammenkrøben og rystende af Kulden, der 
paatrængende susede ind gennem Tagkammerets mangfoldige 
Utætheder, gik hun og stampede med Fødderne for at tilveje- 
bringe lidt Varme, indtil hun sank om paa Sengen af Træthed 
for langt ude paa Natten at blive vækket af Veninden, ofte paa 
en mindre blid Maade. 

En ejendommelig Rædsel faldt over Frederikke, da Julen 
nærmede sig. Julen! Det var jo den største Højtid paa Landet, 
med Sanggudstjeneste i den oplyste Kirke Juleaften og Juletræ 
ovenpaa, med Dans omkring det, medens de unge Piger sang: 
Glade Jul, dejlige Jul! Det var saa indgroet i Folk paa Landet, 
at man skulde være glad i Juletiden, at alle vare glade, selv 
om det vilde være vanskeligt for dem at klare, hvorfor de egentlig 
glædede sig. Tanken om en Jul uden Lys, uden Juletræ, uden 
Kirkegang var forfærdelig for Landsbypigen. Barndommens og 
den første Ungdoms religiøse Indtryk, som det vilde Liv, Elskovs- 
rusen, Sorgen og Skuffelsen rent havde trængt ud af hendes 
Minde, meldte sig i Form af noget dumpt, truende, hævnfordrende, 
der ikke fik Skikkelse i noget som helst Billede, ikke klang ud 
i nogen som helst Tone. Det var noget stort graat noget, uklart, 
som den Maade, hvorpaa Indtrykket i sin Tid var optaget i hen- 
des Bevidsthed; men Ord, som forhen, mange Gange gentagne. 

havde suset hendes Øre forbi, blot efterladende Mindet om en 
vis Lyd, hvortil ingen Forestilling om noget virkeligt var knyttet, 
dukkede nu op igen, Lyd som: Synd, Straf, Guds Vrede, den 
evige Ild, vokste nu op igen i Erindringen, og nu lød de som 
en fjærn, ondt varslende Tordenbrummen, der netop i Kraft af 
det dumpe, det døvende, det uklare frembragte en rugende, kvæ- 
lende, kuende Forfærdelse hos hende, som gjorde hende halv 
vanvittig. Angsten tillod hende ikke at græde; hun kneb Øjnene 
sammen og stak Fingrene ind i begge Øren, men den store graa 
Taage og den fjerne Buldren blev endnu mere skrækkelig; hun 
løb Panden til Blods mod Muren, satte sine Negle i Tindingerne, 
saa Blodet randt hende ned ad Kinden. Det var ikke til at holde 
ud. Hendes forvirrede Tanke slæbte og tumlede med Udtryk, 
der randt hende i Hu fra Konfirmationsundervisningen f. Eks.: 
Anger, som fører til Død og virker Fortvivlelse, og Anger, som 
virker Omvendelse og fører til Liv ; men hun kæmpede forgæves 
for at faa en klar Forestilling vristet ud af dem. 

Det mørke Kammers Ensomhed blev rædselsfuld. Uden at 
gøre sig Rede hvorfor, ilede hun, som hun gik og stod, med det 
sorte uldne Shawl om Hovedet, de tynde Lædersko uden paa de 
hullede blaa Bomuldsstrømper, ned ad alle Trapperne og ud paa 
Gaden. Hun saa op; der var ingen Himmel; i den graa Frost- 
taage flød den sammen med Jorden; hun kunde ikke løfte nogen 
Bøn op i dette tunge, kolde Rum, hvori de blodrøde Lygter, der 
døsede som flammeløse Gløder, vare de eneste farvede Punkter. 
Der laa noget imellem hendes Sanser og Yderverdenen, der dø- 
vede og afstumpede Indtrykkene: hun tørnede mod Huse og 
Lygtepæle, men følte næppe Modstanden; Lyd af Vogne, Menne- 
sketrin og Stemmer kom til hende som fra det fjærne, altsammen 
som noget, der varslede ondt, der truede. Stundom skubbede 
en eller anden, som hun tørnede imod, ublidt til den lurvet ud- 
seende Skikkelse med det tilhyllede Hoved; det var hende, som 
det ikke kom hende ved. Aa — kunde hun blot blive ved at 
gaa og gaa og gaa sig død, uden at vide af det, sluges umærkelig 
af alt det graa og svinde hen i Taagen ligesom Lyden og Gen- 
standene! 

Hvor vilde hun hen? Vidste hun det? Helst ud, hvor der 
var rigtig mørkt! Den stille Kulde knugede hende sammen, kun 
sjælden skar et isnende Vindstød gennem hendes Klæder og af- 
pressede hende et Gys. 

Nu saa hun kun de blodrøde Gasblus i længere Afstand som 

Prikker, nu mærkede hun ikke Spor af Mennesker, men der var 
noget, der sukkede svagt, og af og til glimtede mat op til hende. 
Hun saa og lyttede, blev staaende i Mørket og forsøgte paa at 
sætte en Slags Overvejelse i Gang. Dernede i Vandet, der suk- 
kede og glimtede . . . var der ikke bedre end heroppe? Fanta- 
sien gjorde et famlende, et rystende Forsøg paa at trække et 
Par Fremtidskonturer, men hun skreg som et skræmmet Barn og 
vilde straks viske dem ud igen ; de bredte sig atter truende, hun 
skreg igen og søgte at samle Tankerne til noget, som kunde 
ligne en Bøn, men de ramlede sammen som et Korthus for 
et Stød. 

Midt paa Dæmningen, der deler Sankt Jørgens Sø, standsede 
hun igen og spejdede ud i det uigennemtrængelige Mulm. Der 
var intet at se eller høre. Hendes Tænder klaprede af Kulde; 
hendes Fødder vare som døde. Det blev ved at sukke og glimte der- 
nede. Det var det eneste levende, hun mærkede; Himmel og 
Jord vare døde. Hun gled eller sank om paa Skrænten; hun 
hørte nu den ganske svage Skvulpen mod Stenene. Hun tilhyllede 
sit Ansigt helt og sad sammenrullet som et Nøgle Garn paa den 
korte Skraaning, hvor Jordens fugtige Kulde forbandt sig med 
Luftens for ret at sammenpresse hende. Langsomt uden at ville 
noget, ligesom lokket og draget, nærmede hun sig med lange 
Mellemrum mere og mere ned til Vandet. Endelig naaede hun 
saa vidt, at hun mærkede det væde hendes Ankler; saa skreg 
hun og flyttede sig højere op for atter at prøve det samme Spil. 

Det begyndte at summe for hendes Øren og at snurre under- 
lig i hendes Lemmer. Samtidig lysnede det for Øjet; alt blev 
hvidt; det var den store Sal i Tjenestepigeskolen med de kalkede 
Vægge og med de tre Vinduesfag med Udsigt over den snebe- 
dækte Mark med den brunviolette Skov bagude. Skolelæreren 
sad ved Stueorglet, om det stod hun med Kammeraterne og unisont 
lød Kingos Salmevers sunget af halv barnlige Diskantstemmer: 

Er der da slet ingen Raad, 
er der ingen Trøst at vente, 
er der ingen Hjælp at hente, 
er der ingen Fynd i Graad, 
er da Naadens Kilder tørre, 
er jeg slet til Døden solgt, 
er der Laas for Himlens Døre, 
er Guds Hjerte blevet koldt? 

Og det blev ved at surre og summe; saa blev det atter mørkt, 
derpaa lyste det et Øjeblik med grønne, blaa, > karmoisinrøde og 
orangegule Lys; larmende Polkamusik brusede op . . . Salmen, 
Salmen! raabte hun i Fortvivlelse. Saa tav det hele; alt blev 
mørkt; hun mærkede kun en lammende Snurren i Arme og Ben, 



IX. 

I den ovale Spisestue med de zinnoberfarvede Vægge, der 
vare tæt bedækkede med mindre Oljebilleder, Studier og Skitser, 
gamle Kobberstik efter Italienere og Hollændere, sad tre ældre 
Herrer og en dito Dame omkring Bordet. Man havde spist for 
en god Stund siden, men Dugen laa endnu paa Bordet, Kopperne 
med den nu afkølede Kaffe paraderede ved Siden af Cigarbæg- 
rene; Duften af god Havana slyngede sig med de lyseblaa Skyer 
gennem Stuen, og stundom cirkulerede en Karaffel med hvid 
Oporto som Pousse-café mellem de tre Herrer, af hvilke vi endnu 
kun kende den ene, den lille trivelige Mand, der lænet tilbage i 
sin Stol, i glad harmonisk, med sig og Verden tilfreds Stemning 
lader sit fugtige Øje svæve om i Værelset, idet han lugter til 
Røgen, der som et tyndt Baand snor sig ud fra den lange Aske- 
søjle paa Cigaren, som hviler mellem hans korte, buttede, hvide 
Lang- og Pegefinger. Over for vor Ven Pastor Hjorth sidder 
Værten, en tynd, skaldet Mand med hvidt Helskæg, et meget 
bevægeligt, rynket Ansigt, hvori Mundens hyppige Smaagrimacer 
tegne sig dæmpet under Overskægget; han er helt sortklædt, og 
i Stedet for Flip falder hans ustivede fine Lærreds Skjortekrave 
bredt ud over det tynde sorte Slips. Han og Pastor Hjorth ere 
i ivrig Samtale, som Damen, der synes at være noget tunghør, 
har ondt ved at følge; hendes Genbo med det store Atlaskes 
Halsbind med en blinkende Topasnaal i Sløjfen, de tæt sammen- 
trukne buskede Øjenbryn, der næsten ere lige saa store som de 
kort studsede graa Knevelsbarter, tygger sin Cigar flad og synes 
kun for Høfligheds Skyld at give sit Besyv med ved Nik eller 
Rysten med Hovedet og enkelte meget korte Ytringer; en 
med Møje skjult Gaben tydede paa Længsler i Retning af en lille 
Siesta oven paa det gode Maaltid. 

Det var Værtens, cand. jur., pensioneret Fuldmægtig i Domæne- 
kontoret, nuværende Rentier Dambergs Fødselsdag. Han gjorde 
ellers ikke Gilder, men denne Dag havde han i mange Aar fejret 
med sine to eneste Klassekammerater fra den længst nedlagte 
lærde Skole i Nakskov; Pastor Hjorth, sammen med hvem han 
blev dimitteret til Universitetet, og nuværende pensioneret Infan- 
terikaptejn Støvring, der som halvvoksen gik fra Minervatemplet 
i Nakskov til Marstemplet paa Hjørnet af Bredgade i København, 
blev Officer, tog Del i den første slesvigske Krig som Premier- 
løjtnant, men blev afskediget med Kaptejns Karakter som stivbenet 
Invalid efter et Skud i Knæet, som han fik ved Frederiksstad. 
Damberg havde i Skolen og i de første Studenteraar været en 
livlig, ustadig bevæget Fyr, der tegnede, malede, spillede Komedie, 
skrev Vers og dyrkede mange frie Kunster; saa tabte hans Ven- 
ner ham af Syne, og det hed, at han var nær ved at gaa i Hun- 
dene; kun cand. theol. Hjorth, da Timelærer ved københavnske 
Skoler, holdt Øje med ham, skaffede Hjælp, naar det kneb rigtig 
haardt, og paastod altid, at et glimrende Geni var gaaet til 
Grunde i Damberg. Som en Fyr paa tredive Aar tog Damberg 
sig sammen. Kærlighed til en fattig Pige, sagde man, var Grunden 
dertil; han tog juridisk Attestats med haud illaudabilis, men, 
medens han sled i underordnede Poster i den røde Kancellibyg- 
ning, havde den skønne nok frygtet for at gaa i Frø og tabt 
Taalmodigheden ; hun gjorde et bedre Parti med en velstaaende 
Sæbesyder, men Damberg aflivede sig ikke; muligvis havde hans 
Erotik ogsaa faaet Svindsot i de slet ventilerede Kontorers mugne 
Luft. Da han, nogle og fyrretyve Aar gammel, uventet, paa 
Grund af et Par Fætteres Dødsfald, arvede en firsindstyve tusind 
Kroner efter en Morbroder, tog han straks sin Afsked, købte sig 
en Villa ved St. Jørgens Sø, anskaffede Malerier, Kobberstik og 
Bøger og levede et æsthetiserende, aldeles uproduktivt Liv. 
Pastor Hjorth gjorde ham af og til Besøg, som Damberg aldrig 
gengældte. De to Venner disputerede altid, thi Damberg var, 
muligvis ægget ved mange fejlslagne Livshaab, ved den bomerede 
Skepsis, som Mangel paa Energi saa let føder hos æsthetiske 
Naturer uden bestemt Talent, ved Bitterhed over den Tvang, han 
uden Nytte i mange Aar havde paalagt sig ved Beskæftigelser, 
han slet ikke havde Lyst til, ved Overvurdering af sine lidet 
paaskønnede Evner, bleven en hidsig Modstander af de fleste 
bestaaende Samfundsforhold, hvori Pastor Hjorth hvilede med 
troende Naivetet, og om hvilke han helst undgik al Disput. Næppe 

havde man faaet Kaffen serveret, og næppe havde Pastor Hjorth 
sat sig til Rette til blid Efternydelse med den sitrende, i Lampe- 
lyset som en Diamant blinkende Taare i Øjet, før den magre 
Damberg udbrød efter i nogen Tid at have set sig lidt arrig paa 
sin trivelige Ven: 

— Du har nok faaet en ny residerende Kapellan ved din 
Kirke? Han hedder jo Flemmer. Det er naturligvis en af den 
forrige Ministers overordentlig talrige Familje, der imod al Ret 
og Skel er sprungen forbi en halv Snes ældre Ansøgere. Den 
Eks-Minister gør Landets Embeder til Forsørgelsesanstalter for 
hele Familjen ligefra sine egne til sine Halvkusiners Sønner og 
Svigersønner. 

— Det er dog, siger alle, en udmærket dygtig Mand, be- 
mærkede Præsten. 

— Ja til at drive Nepotisme og til selv at rage sig Penge 
sammen . . . 

— Ja, det kan de. Pinedød, disse nymodens Avtoriteter, 
bemærkede Kaptejnen. Akkurat som i Militæretaten, disse Artille- 
rister . . . 

Han fik ikke Lov til at tale ud for Damberg, der tænkte sig 
mere og mere hidsig: 

— Dygtig! Ja det siger man om alle, som er frække og 
heldige. Det er det eneste, der behøves for at komme i Vejret 
i dette slavesindede Land. 

— Hvor kan Du tale saadan om vort kære, gamle, skønne 
Danmark, sagde Pastor Hjorth og blev blød. Man lever her 
saa godt ... 

— ... Og kristeligt, karikerede Damberg med et Forsøg 
paa at eftergøre Mantzius's Diktion i den bekendte Replik af 
„Deklarationen". 

Pastor Hjorth rystede smilende paa Hovedet over til sin 
Skolekammerat og sagde: 

— Gamle Drillepind! Naar man nu ikke vidste, hvor godt 
og hvor kærligt et Menneske Du er! Hvad siger De, Fru 
Lassen? raabte han med høj Stemme til den tunghøre Dame og 
gentog sin Ros over Damberg i Form af et Spørgsmaal. Hun 
nikkede pligtskyldigst. 

— Lad mig være fri for Jeres sentimentale Udgydelser! sagde 
Damberg. Du er, min Sandten, ligesaa uvidende som et Barn, 
min gode Pastor. Om Søndagen lever Du i en, om Hverdagene 
i en anden Slags Sansebedrag. Du skulde som jeg have levet 

en Del Aar i de store Aandløsheds-Depoter omme bag Børsen, 
det kongelig privilegerede Institut til juridiske Kandidaters 
gradvise Fordummelse, hvor den gør bedst Karriere, som er den 
mest slaviske og mest bornerede Skrive-, Regne- og Referat- 
maskine. 

— Betragter Du alle vore højere administrative Embedsmænd 
som Idioter? spurgte Præsten. 

— Guds Død og Pine, saa galt er det da heller ikke, sekun- 
derede Kaptejnen; det bør man heller ikke sige for Disciplinens 
Skyld. — Han saa sig forsigtig omkring som for at forsikre sig 
om, at ingen hørte slige statsfarlige Ytringer. 

— Vi regeres af Kretinere, vedblev Damberg, der talte sig 
op til Irritationens Højtryk. Det bedste Bevis paa det er, at 
Genier som Oehlenschlflger og Heiberg ere døde som fattige 
Mænd og vilde have sultet ihjel, hvis der ikke var blevet til- 
kastet dem et Hundeben i Form af et Embede, som de da for 
Resten ogsaa aad sig halvdumme i. 

Pastor Hjorth rettede sig i Sædet og løftede Haanden ad- 
varende : 

— Nu bliver dine Ord virkelig forargelige, min gode Damberg. 

— Guds Død og Pine, mumlede Kaptejnen; naar Du kalder 
saadanne nogle kloge Hoveder halvdumme, hvad vil Du saa kalde 
— jeg vil for Eksempel sige — niig? 

— Militæretaten er ein Ding an sich; den har ikke noget 
med det at gøre, som jeg taler om, sagde Damberg med en 
Grimace. 

— Naa, saadan? nikkede Kaptejnen beroliget. 

■— J®g taler her om Folk, vedblev Værten, som i sin Tid 
har bildt sig selv og andre ind, at de gav sig af med aandelig 
Syssel, der har sunget og talt begejstret om Idealerne. Hvad 
er saadanne Fyres Idealer? Høj Gage, høj Plads i Rangforord- 
ningen, Magt til at forsørge Slægt og Venner, Adgang til store 
Ædegilder, Ordensdekorationer, som de i deres Ungdom gjorde 
Nar af . . . 

— Du ser dem ikke i deres Lønkammer, naar de er ene 
med deres Gud, sagde Pastor Hjorth højtidelig; kun han kan ran- 
sage Hjerter og Nyrer. 

— Det var Synd at misunde ham den Evne, svarede Dam- 
berg; der er vist ikke meget rart ved det, han finder. 

— Lad være med den Slags Spot! jeg kan ikke lide det, 
bemærkede Pastor Hjorth. 

s. Schandorph: Romaner. I.. 19 

— Nej, jeg maa ogsaa sige ... det ... det .. . lyder, 
hvad man vilde kalde respektstridigt, bemærkede Kaptejnen. 

— Ja, vedblev Pastor Hjorth, jeg kan med en vis Taalmodig- 
hed høre paa alle dine Paradokser, da jeg kender dit gode Hjerte, 
min gamle Ven; men Kristendommen maa Du ikke røre ved; 
det taaler jeg ikke. 

— Du mener vel Kirken, min Ven, for Kristendommen . . . 
ja den kommer jo egentlig slet ikke Dig ved. 

— Det var som Sa — . . ., det var højst mærkeligt! udbrød 
Kaptejnen. 

— Det maa Du nok sige, kære Støvring, sagde Pastor Hjorth 
og lo; nu bliver Du virkelig morsom. Damberg. Hører De, 
hvad han siger. Fru Lassen? Han *raabte Dambergs sidste Ord 
højt over Bordet. 

Ih Gud, bevares! raabte Fru Lassen. Det var ligesom De 
vilde sige til min Fætter, at den Formue, han lever af, ikke kom 
ham ved. 

— Bravo, Jane, bravo! raabte Damberg jublende. Ha, ha, 
ha, det var en slem allieret Du fik der, Hjorth! 

— Jeg finder, at Fru Lassen taler overmaade sundt og for- 
nuftigt, sagde Kaptejnen. 

— Har Du studeret Søren Kierkegaards Skrifter, Støvring? 
spurgte Damberg. 

— Langt fra ikke dem alle; han har jo skrevet saa Fandens 
meget, brummede Kaptejnen. 

— Ja for, hvis Du havde læst og forstaaet dem, sagde Dam- 
berg og henvendte fra nu af pro formå Talen til ham, saa vilde 
Du vide, at der er en himmelvid Forskel paa Kristendommen og 
Kristenheden, eller rettere, at de to Begreber intet har at gøre 
med hinanden. Er der nogen nu om Stunder, der siger Verdens 
Farisæere Grovheder fra Bjergtoppe eller fra Torve og Templer? 
Gaar der Apostle om, som ikke har Guld eller Sølv eller Kobber 
i deres Bælte, ej heller to Kjortler, ej heller Sko eller Stav? 
Lader nogen den beholde Kappen med, som trækker Kjortlen af 
ham? Hader nogen nu Verden og de Ting, som ere i Verden? 
Lader nogen sig nu bespotte og bespytte for Sandheden? 

— Aa nej, det tror jeg oprigtig talt ikke . . . nej, det er der 
næppe nogen, der gør, indrømmede Kaptejnen. Men hvad . . . 
vi er jo kun Mennesker, og Kristendommen maa dog være en 
Religion ogsaa for almindelige, borgerlige Folk. 

Pastor Hjorth tog nu til Orde med foldede Hænder: 

— Ja, deri har Du Ret; vi er kun Mennesker og saare 
skrøbelige Mennesker, langt fjærnede fra det ideale Gudmenneske; 
men vi kan have godt af at høre saadanne varslende Ord af dem, 
der kan nænne at tage dem i Munden uden at have Myndighed 
som han, der udtalte dem. Saa meget erindrer jeg fra min 
Religionsfilosofi, at Verdenshistorien er en Udfoldelse af Guds 
Tanker, at, ligesom han transcendent svæver over den, saa er 
han immanent i den; og, naar det er Tilfældet, saa maa vi tro, 
at . . . at . . . Verdens nærværende Skikkelse . . . saa bør vi 
tro, at . . . 

... At det, som salig Doktor Pangloss lærte sin Elev 
Candide, er sandt, afbrød Damberg. Ikke sandt, Støvring? 

— Jeg kan, min Sæl ikke følge med den nyeste Literatur, 
sagde Kaptejn Støvring, og Filosofi lærte vi ikke paa Akademiet; 
det var der kun nogle Højskoleofficerer, der lapsede sig med. 

Pastor Hjorth blev forstyrret i Udformningen af den lærde 
Frase, han havde forsøgt at komponere, opgav den helt og 
sagde : 

— Jeg holder mig til dem, der tror i al Enfoldighed, til de 
fattige i Aanden; deres Længsler og Tanker forstaar jeg bedst. 
Og Du kan nu holde mig for saa daarlig Præst, som Du vil . . . 

— Tværtimod, raabte Damberg, jeg holder Dig for en af de 
skikkeligste Mænd, som nogen Tid har baaret den sorte Kjole, 
en godgørende Mand, en . . . 

— Naa, naa, sagde Præsten smilende og rakte rørt sin Ven 
Haanden. Jeg siger, jeg forstaar kun den enfoldige Tro og dens 
Frugter i et retskaffent Levnet, og jeg glæder mig ved det skønne, 
gode og glade i Verden som en, rigtignok kun jordisk svag 
Afglans, men dog et Spejlbillede af Guds Herlighed. 

Damberg fortsatte: 

— Det gør Du i Kraft af dit naturlige gode Hjerte og dit 
skikkelige Sind, som en Hedning kan have lige saa vel som en 
Kristen. Jeg har i og for sig ikke noget imod, at man lader sin 
Egoisme sætte Grænser for sin Opofrelse, men saa skal man ikke 
kalde sig Kristen. 

— Men jeg erkender slet ikke, at Ens Egoisme har Lov til 
det, udbrød Pastor Hjorth, og her er et af Skelnemærkerne 
mellem det humane Hedenskab og Kristendommen. 

— Naa, det erkender Du ikke? sagde Damberg. En Mand 
gik fra Jerusalem tiljeriko osv. Jeg substituerer Nutidsstørrelser 
ind i den gamle Formel. Herude i Grøften paa Vodrofsvej 

19* 

ligger et Ladegaardslem, som er bleven slaaet halvt fordærvet og 
blødende af to Kollegaer. En Kapellan og en Sognepræst komme 
forbi. Mon ikke Ladegaardslemmet fik Lov til at vente længe 
paa den barmhjertige Samaritan? Hvad mener Du, Støvring? 

— Føj for Pokker ... ja, men et fuldt Ladegaardslem! 
Skulde to saadanne Mænd tage et saadant Svinebæst hjem og 
befænge hele sit Hus med Utøj? raabte Kaptejnen. Der er da, 
for en Ulykke, Politistationer, hvor man kan melde, at man har 
set saadant et Subjekt ligge i Grøften. 

— Det er meget fornuftigt og berettiget sluttet fra et hedensk 
Standpunkt, sagde Damberg. Men den barmhjertige Samaritan 
sluttede anderledes. Jeg indrømmer for Resten, at den moderne 
Politistat er en af de Virkelighedsfaktorer, som gør det nye 
Testamentes Kristendom temmelig malplaceret i denne Verden. 

Kaptejn Støvring og Fru Lassen intonerede en dæmpet Snorke- 
duet, der fik Præsten og Damberg til at le, hvorved Diskussionen 
standsede. De havde begge Lyst til en Cigar endnu, og Værten ' 
foreslog sin Skolekammerat at nyde den i den fri Luft; lidt Kulde 
kunde gøre godt oven paa det substantielle Maaltid og den hede 
hvide Oporto. 

Klokken var bleven det meste af 10. Eftermiddagens graa 
Frost, der saa ud, som den pønsede paa ondt, havde nu faaet i 
Sinde at afsløre sine Planer. Det var blæst op med en bidsk 
Nordostvind, og en strid, endnu dog kun tyndspredt Sne piskede 
Ansigterne paa de to Skolekammerater. Kampen, som de maatte 
føre mod Blæsten og Sneen, berøvede dem Lyst til Samtale. 
De trængte, som sagt, til at røre sig; men, da de var komne om 
paa den anden Side af Søen hen mod Midten af dens Længde, 
havde de nok af den Sport og besluttede at bruge Midterdæm- 
ningen som Genvej til Vodrofsvej-Siden. Med hinanden under 
Armen, med Vinterfrakkens Krave smøget op over Ørene, holdende 
fast med den ene Haand paa Hatteskyggen, Kroppen bøjet paa 
skraa til Modstand mod Stormen, krydsede den lille trivelige 
Præst og den lange, smalle Pensionist sig frem med Møje under 
den stærke Sidevind. Pludselig mærker Damberg et Ryk i sin 
Arm, derpaa slipper Præstens Haand sit Tag i den, og dens 
Ejermand bliver borte. 

— Faldt Du? spurgte Damberg. 

— Puh — ja . . . laan mig din Haand . . . Tak! Det er 
besynderligt; der ligger noget her paa Vejen . . . jeg kan ikke 

begribe, hvad det er . . . dér ... Og han berørte med Foden 
den Genstand, han talte om. 

Noget som et Suk eller en Rallen fra et levende Væsen lød 
de to Mænd i Møde, men, om det var fra et Menneskes eller et 
Dyrs Strube, var ikke let at afgøre. 

Damberg, der havde lettere ved at bukke sig end Pastor 
Hjorth, bøjede sig ned, idet han spurgte Præsten: 

— Stødte Du Dig? 

— Gud ske Lov, nej! jeg blev kun lidt forskrækket. Hvad 
er det, der ligger, som jeg faldt over? Det er en stor, blød 
Genstand. 

— Det er, saa Skam, et Menneske ... et Fruentimmer kan 
jeg føle paa Klæderne. Det er vel en ovre . fra Ladegaarden. 
Hun er sagtens fuld. Bi lidt! jeg har nogle Cigartændere med, 
som ikke slukkes af Blæst. 

En højrød Flamme sprang spruttende og knitrende op i den 
sorte Luft og belyste de to foroverbøjede Mænd og en sort 
Skikkelse, der laa sammenrullet som et Nøgle paa Jorden. 
Tænderen gik ud, en ny blussede op. 

— Aa, lad heller være! sagde Pastor Hjorth . . . saadanne 
drukne Kvinder er saa modbydelige. 

Damberg nærmede sit Ansigt til Præstens og sagde ham 
Ordene tæt ind i Øret: 

— Men ved en Hændelse drog en Præst den samme Vej, 
og, da han saa ham, gik han forbi. 

Pastor Hjorth blev halv stødt, halv skamfuld. Samtalen om 
den barmhjertige Samaritan fra før af randt op for ham. Han 
sagde i en lidt gnaven Tone: 

— Men den Kvinde her ligger, kan dog ikke sammenlignes 
med ... 

Imidlertid havde Damberg strøget den tredje Cigartænder, 
bøjet sig helt ned og trukket det Hovedet indhyllende Shawl til 
Side. Et ligblegt, ungt Ansigt, med et saa troskyldigt Udtryk 
som et Barns, glimtede frem ved det korte og stærke Lys. Inden 
Pastor Hjorth fik sin Sætning fuldført, raabte Damberg: 

— Se — se — hvor er det et kønt og fint Ansigt! 

Han løftede hende paa Hug med den ene Arm efter at have 
gjort Ild paany. Hendes Hoved faldt som et Stykke vaadt Linned 
ned paa hendes ene Skulder. Den blonde Haarmasse løsnede 
sig og strømmede ned over Dambergs Hænder. En varm Blod- 
strøm susede gennem den gamle Æsthetiker, der først kastede 

Tænderen, da han følte en brændende Smerte i Fingrene. Pastor 
Hjorth rømmede sig og vidste hverken, hvad hun skulde gøre 
eller sige. Saa meget havde han faaet at se af det Individ, 
der laa slængt her i Skarnet, at det ikke var et drukkent Lade- 
gaardslem. 

— Hun er ikke frosset ihjel, sagde Damberg, jeg kan føle 
Hjerteslaget. 

— Vi maa dog vist . . . hm . . . sagde Pastor Hjorth. 

— Hvad maa vi? 

Gøre Anmeldelse paa en Station. 

— Aa, jeg vil se Dig hængt. Nej jeg vil bære det stakkels 
Barn hjem; hun skal plejes og behandles godt. Det er et ganske 
ungt Barn. Og et Par Politinæver skulde røre ved dette bløde, 
dejlige Haar! Føl en Gang! Det er som Silke. 

— Kære Damberg, nu bliver Du eksalteret ligesom i gamle 
Dage. Du véd jo slet ikke, om det maaske er et meget — ja 
hvem véd — meget uanstændigt Fruentimmer. 

— O, I Kristi Efterfølgere, raabte Damberg bestandig liggende 
paa Knæ og støttende den afmægtige Kvinde med den højre Arm, 
idet han gestikulerede ud i Mørket med den venstre; skam Jer! 
Buk Dig ned og se. Du kan finde en Sten og kaste paa hende, 
for Du er jo ren! Hvad? Kom! Kast Stenen, men jeg kyler 
Dig den, min S'æl, i Hovedet igen. 

— Jeg skal gerne hjælpe Dig med at føre hende hjem, skønt 
jeg rigtignok synes, at der var mere fornuftige Maader at yde 
hende Hjælp paa, sagde Præsten sagtmodig og betænksom, men 
din Svigerinde . . .? 

— Nu skal jeg vise Dig, at jeg tør føre hende hjem trods 
alt muligt Fruentimmervrøvl. Le I saa kun af en gammel Idealist! 
men Idealismen er dog den eneste Livsanskuelse, der kan be- 
gejstre En til et Spring ud over den daglige Prosa. 

— Nu har jeg fat i hendes ene Arm, sagde Præsten. Nu 
var det bedre. Du løftede med, i Stedet for at filosofere. 

Pastor Hjorth følte sig nu som den overlegne, efterat han 
havde taget sit Parti. Den lille kraftige Mand slæbte dygtigt, 
medens Damberg stønnede og pustede og var ked over, at der 
ingen Droske var. Præsten lo af, at han kunde forudsætte 
Droskers Tilstedeværelse paa Stier og Dæmninger. 

Da de endelig stod udenfor Indgangen til Villaen, var Dam- 
berg badet i Sved, og — han havde mistet Løftelsen. Tanker 
om, hvad hans Svigerinde vilde sige, om det Hus, der vilde 

ligge, om hvad han egentlig skulde gøre med det særegne Fund, 
krydsede i rivende Fart gennem hans Hjerne. Dybest i ham var 
der noget, der gav Pastor Hjorths Forslag om Politistationen 
Ret. Præsten derimod, som straks havde fundet Dambergs For- 
slag eksalteret, havde efterhaanden arbejdet sig op til en Art 
Begejstring for, hvad han kaldte sin poetisk begavede Ungdoms- 
vens modige Idealisme, og beundrede ham til en vis Grad. Han 
tænkte over, at Augustin havde kaldt Hedningernes Dyder glim- 
rende Laster; gjorde ikke Hedningen Damberg mange Kristne til 
Skamme? 

Begge vaagnede af deres Betragtninger ved et Ryk i Armen, 
Pigebarnet var vaagnet af sin Bevidstløshed, og hendes første 
Bevægelse var et instinktmæssigt Forsøg paa at frigøre sig fra 
noget, som hun mærkede holdt hende fangen. Pastor Hjorth 
sagde : 

— Vær rolig! vi vil kun hjælpe Dem. 

Lyden af en Menneskestemme virkede straks skræmmende 
paa Frederikke, som om det var noget fjendtligt, noget, der vilde 
gøre hende Fortræd. Hun rykkede utaalmodig og vildt igen i 
sine Ledsageres Arme. 

— Saa, saa! sagde Pastor Hjorth. Vi bringer Dem ind i en 
varm Stue og giver Dem noget at styrke Dem paa. 

Frederikke blev en Smule beroliget ved den venlige og 
skikkelige Klang i Stemmen, gav efter for sin Mathed og sank 
atter sammen. 

— Kan Du holde fast. Damberg, mens jeg ringer? spurgte 
Præsten. 

— Det er bedre, Du holder fast, mumlede Damberg forpustet, 
saa skal jeg hente en Droske, for det bliver dog bedre at køre 
hen til saadant et Sted, som . . . 

— Naa, saa Du giver mig Ret? hm! hm! Den barmhjertige 
Samaritan ! Idealisme ! Hvad ? 

— Ring paa! raabte Damberg med en Slags desperat Mod. 
Saadan vilde han ikke lade sig sætte til Vægs. Forfængelig- 
heden skød atter Hjertet op i ham. Nu vilde han vise sig 
som en heroisk Idealist. Da det varede ham for længe, inden 
nogen kom og lukkede op, ruskede og rev han hidsig i Klokke- 
strengen og raabte med en Stemme, der skingrede gennem 
Korridoren : 

— Vi har fundet et sygt Fruentimmer paa Vejen. Sig til 

Fruen, at der skal laves noget varmt til hende, og at et af 
Kamrene ovenpaa skal gøres i Stand til hende. 

Tjenestepigen, et gammelt surt Inventarium, som Fru Lassen, 
der var pensioneret Enke efter en Toldkontrolør i en Provinsby, 
havde bragt med sig til Dambergs Hus. betragtede sin Herre paa 
en Maade, der egentlig ikke syntes at rebe Forbavselse, men 
snarere Medlidenhed eller Undseelse over en Person, der ikke 
er vel forvaret. Hun blev staaende ubevægelig, som paa Vagt« 
afventende, hvad for Taabeligheder der nu skulde gaa for sig, 
thi, naar hendes Herre en Gang imellem saa fremmede hos sig, 
var Lisbeth beredt paa. at der maatte ske noget galt, saadan som 
han larmede, støjede og disputerede; desuden ansaa hun med 
Bondemistænkelighed alle Københavnere for at have en eller flere 
Skruer løse i Hovedet. Hidtil var der intet sket. Lisbeth havde 
takket sin Gud derfor, men der maatte komme noget galt, det 
var hun vis paa. 

Damberg var saa nervøs opspændt, at han ikke lagde Mærke 
til, at Lisbeth aldeles ikke ændsede hans Ordre, men blev 
staaende klemt op mod Væggen for dog at have Ryggen dækket. 
Damberg og Pastor Hjonh kom trækkende ind med deres Fund. 
Frederikke gik ganske mekanisk, hendes store, lyse Øjne stirrede 
tankeløst ud for sig; hendes Træk vare slappe som hendes Hold- 
ning; det var hende lige meget, hvad de gjorde ved hende. 
Men, da de vare komne forbi en Dør, som føne til Køkkenet, 
smuttede Lisbeth hastig derind, foretog en saadan llmarsch 
gennem Køkkenet, at hun naaede Spisestuen en Stund før de 
andre, fik Fruen vækket og raabte hende ind i Øret: 

— Pas paa. Frue! De har hittet paa Abekattestreger og 
kommer drivende med en Tøs, som de har hittet. 

Hun raabte det saa højt, at Kaptejn Støvring ogsaa vaagnede, 
gned sine Øjne og gabede med et Suk som en stor Hund. 

— Om Forladelse, Frue, sagde han . . . hvad var det nu, 
vi talte om? . . . naa det var om . . . hø . . . naa om, at man 
ogsaa kunde drive Religion og saadant noget for vidt . . . men 
hvor er Damberg og Præsten? 

Kaptejnens diplomatiske Forsøg paa ar skjule sin lange Søvn 
var aldeles spildt, thi Fruen tog Lampen og ilede ind i Daglig- 
stuen, hvor de to Herrer havde faaet Frederikke placeret i en 
Lænestol. Hun saa spørgende, først paa Damberg, saa paa 
Præsten. Den første strøg sig gentagne Gange om Skægget, 
rømmede sig og knejste, spekulerede paa en eller anden impo- 

nerende Replik, men Kompositionen klikkede for ham. Præsten 
derimod havde faaet sit rolige, milde Ansigt igen, "nærmede sig 
Fru Lassen og sagde: 

— Kære, gode Frue! Vor kære Damberg vil gøre en 
Kærlighedsgerning. En saadan bør vi aldrig vige tilbage for, 
selv om dens Form synes os meget ekscentrisk. Det er bedre 
at støde an mod, hvad Menneskene have opstillet som Regel, 
end ikke at følge Samvittighedens hellige Røst, Guds Stemme i 
vort Indre. Giv denne ulykkelige Kvinde Husly og Brød, indtil 
vi faar den fornødne Oplysning om, hvor hun hører hen. Nu er 
hun halvdød af Kulde. Husk, hvad der staar skrevet: Hvad I 
have gjort mod en af disse mine mindste Brødre, have I gjort 
mod mig. 

Damberg ærgrede sig, da han saa, hvorledes Præstens og hans 
Ords Avtoritet spredte det Uvejr, der var trukket op paa Fru 
Lassens Ansigt; han følte, at han havde taget Luven fra ham, 
og der svævede ham paa Læberne et Udfald mod Avtoritetstroen, 
mod Vanekristendommen osv., men han indsaa dog straks, at her 
var det unyttigt. Han var vred paa alle de tilstedeværende, 
misfornøjet med sig selv, ked af den Situation, han selv havde 
frembragt, og over Udsigten til at faa denne Forstyrrelse bragt 
ind i sit Hus; Misfornøjelsen formede sig tilsidst til en hadefuld 
Stemning mod hele Samfundet, der ikke i Tide gjorde noget for 
slige ulykkelige Individer som denne Pige, og som var Skyld i, 
at Folk som han ikke kunde blive fri for at komme i saadanne 
ubehagelige Situationer alene paa Grund af, at de vare mere 
idealt anlagte end andre. 

Anledningen til hele denne sære Situation, Frederikke nemlig, 
sad sammenkrøben i Lænestolen. Intet Indtryk syntes at naa til 
hendes Hjerne. Da Fru Lassen tog Lampen for at lade Lisbeth 
gøre de fornødne Forberedelser til at huse den uvelkomne Gæst, 
og Herrerne ligeledes forlode Stuen, følte hun dunkelt Mørket og 
den varme Stueluft som noget dulmende og lindrende, og hun 
faldt atter hen i Søvn eller Bevidstløshed. Præsten blev ved at 
tale for Fru Lassen, der ikke turde eller kunde sige ham imod, 
om end en Følelse af, at det hele var noget splintrende galt, 
bestandig knurrede i hende. Lisbeth var den, der hurtigst fandt 
sig i Tingen som et fait accompli; Frederikke blev overladt til 
hendes Besørgelse og blev bragt i Seng i et Kammer ved Siden 
af Lisbeths paa Kvisten. Kaptejnen var tavs under det hele; 
han var ked af at gaa Glip af L'hombre og Toddy den Aften, thi 

Damberg var helt kommen ud af Stemning til sligt; Pastor 
Hjorth erklærede, at han var træt og brød tidlig op. Han og 
Kaptejnens Vej faldt til forskellige Sider. Da de toge Afsked paa 
Dosseringen, fik Kaptejnens Skuffelse over den forstyrrede Aften 
Form i følgende Ord: 

— Hør, véd I hvad, godt Folk? I er D — t — m — alle mer 
eller mindre anstukne af vor Tids Pest, jeg mener Socialismen. 
Og det kommer af, at I aldrig har lært militær Disciplin. Det 
kan ikke nytte, at Du vil sige mig imod, gamle Hjorth, for jeg 
har Ret. Farvel! Nu har jeg sagt min Mening. 

Pastor Hjorths Sind blev gennemfuret af en hel Del modsatte 
Stemninger, da han gik hjem. Først glædede han sig over, at 
det var ham, der havde sat Sagen igennem, over, at „det Ideale" 
hos ham selv havde vundet Sejr over de verdslige Hensyn, at 
det egentlig var ham og ikke Damberg, der havde gjort noget i 
Retning af den barmhjertige Samaritans Kærlighedsgerning og 
præsteret, hvad han kaldte et Spejlbillede, der gav Afglans af 
den guddommelige Kærlighed. Men saa kom det Spørgsmaal op 
for ham, hvad han vilde have gjort, hvis de havde fundet det 
syge Fruentimmer nær ved hans Hjem; om han trods sin Kone, 
der ikke var slet saa modtagelig for hans Formaninger som hans 
stadige Tilhørerinder af Bourgeoisiet, kunde have skaffet den 
lurvet klædte Plebejerske Nattely i sit Hus. Nu, Spørgsmaalet 
forelaa jo ikke, det var jo overflødigt at drøfte det. Og dog paa- 
tvang det sig. Han burde naturligvis have tiltvunget sig Pigens 
Optagelse i sit Hus, og, naar han burde det, vilde Gud nok have 
givet ham Kraft til at kunne det. Ja — mon det var saa vist? 
Han saa sin høje, magre Kone med det myndige Ansigt staa for 
sig, hende, til hvem der paa Grund af hendes svagelige Helbred 
maatte tages et saa ængsteligt Hensyn ved alle Lejligheder; hun, 
som til Gengæld for, at hendes Svagelighed altid holdt hende 
bundet til Hjemmet, herskede saa uindskrænket i dette Hjem, at 
han for at blive fri, saa ivrig søgte Omgang og Beskæftigelse 
udenfor Hjemmet. Han var nær ved at takke Gud, fordi han 
ikke havde sat ham paa en saadan Prøve. Han fordybede sig i 
den trøsterige Tanke om Providentia specialissima, der kærligt 
havde lagt | Begivenhederne saaledes til Rette, at han. Pastor 
Hjorth, havde kunnet udrette, hvad han gjorde, i Dambergs Hus, 
og, jo mere han tænkte paa Forsynet, paa sig selv og paa sin 
Kone, desto mere beundrede han den styrende Visdom i Til- 

væreisen. Hans optimistiske Natur fandt sig tilfreds med, som 
det hele var gaaet; han kom hjem, gik i Seng og sov ind i Fred 
med sig selv og Alverden. 



X. 

— Naa, linder det saa lidt? spurgte Lisbeth Frederikke den 
næste Morgen tidlig. Den gamle Pige sad paa en Stol foran 
Sengen i Nattrøje og Uldklokke med Trætøfler paa de vældige 
Fødder i de sorte Uldhoser. Hun havde lige rakt Frederikke en 
rygende Kop Kaffe, efter at hun havde blæst paa den, som om 
hun serverede den for et lille Barn. 

— Tak skal De have! sagde Frederikke. 

— Selv Tak! Er Jomfruen ellers saa fin paa det, at hun 
siger De til Folk. Det er vel, fordi hun har saadan en mageløs 
fin Garderaabe. — Og Lisbeth pegede haanlig paa Frederikkes 
elendige og faa Klædningstykkér, som hun Aftenen i Forvejen 
havde rullet sammen i en Bylt og kastet hen i en Krog. 

— Naa De ... Du er fra Landet? spurgte Frederikke. 

— Jo, med Jomfruens Forlov, det er jeg. Men Jomfruen er 
sagtens fra København, siden hun smider sig saadan paa Vejene 
ved Nattetid som en anden Skærslibertøs. 

Frederikke saa bange op paa det store Bondefruentimmer med 
Underbiddet og de to gule udstaaende Tænder, der gav hende et 
bidsk Udseende. Hver Rynke i hendes rødbrune Ansigt holdt 
sig saa ubevægelig som Furerne i pløjet Jord. Alligevel fandt 
Frederikke noget større Tryghed ved Nærværelsen af et Væsen, 
der ikke i social Henseende var højere paa Straa end hun selv, 
og de haarde Ord fandt hun ikke saa urimelige, thi det var jo 
aabenbart, at det var Tjenestepigen i Huset, der vilde faa Ulejlig- 
heden med en saadan Gæst. Da Frederikke med Forbavselse 
havde set sig om i det pæne Værelse, spurgte hun Lisbeth: 

— Hvem er jeg hos? Hvordan er jeg kommen her? 

— Han selv. Manden, eller som man jo skal kalde dem i 
Byerne, Herren, har jo selv slæbt Dig herind. Han hitter jo 
paa saa mange Tossestreger de Gange om Aaret, han sidder og 
drikker til Pægls med nogle andre nogle. Ellers er han ikke 

slem til at drikke. Saadant noget kunde da en fuld Bonde aldrig 
finde paa: men herinde er de jo allesammen saadan nogle 
Komediemænd. 

Frederikke blev lige klog efter den Besked. Hun havde 
imilertid drukket Kaffen; Lisbeth havde taget Koppen og sat den 
fra sig, men satte sig igen paa Stolen ved Sengen. Skønt hendes 
Ansigt ikke røbede det ringeste Tegn paa, at hun vilde spørge, 
ja skønt hun ikke en Gang saa paa Frederikke, mærkede denne 
dog af hendes Dvælen, at en Bekendelse ikke vilde være hende 
ukær; desuden følte Frederikke, oprigtig talt, selv Trang til lidt 
Meddelelse saavel som til lidt Fritten, nu da Reaktionens Ro i 
Sind og Krop var fulgt efter den stærke Krisis, nu da Hygge og 
Lunhed slog hende i Møde i Stedet for Nøgenhed og Kulde. 
Men det vanskeligste var at finde Lejlighed til at bryde Isen. 
Lisbeth vilde have havt lettere derved, men med den for Bønder 
ejendommelig stive Etikettefølelse fandt hun, at det var den 
fremmede, der skulde begynde. Da Pavsen havde varet lidt, 
sagde hun: 

— Ja nu maa jeg nok ind og faa noget Tøj paa mig; men 
hun gik ikke, hun blev siddende uden at røre sig. Et Øjeblik 
fløj Frederikkes Øjne rundt i Værelset, hvis oljemalede Vægge og 
gibsede Loft forekom hende uendelig elegante; hun opdagede, 
hvor fin den Seng, hun laa i, var; men Glæden var kortvarig; 
et Øjebliks Refleksion bragte hende paa det rene med, at hun 
inden en stakket Frist maatte forlade al den Herlighed; hun kom 
da til at græde og udbrød: 

— Gud I At et Menneske dog kan blive saa ulykkelig 
som jeg! 

— Han er vel rendt for at slippe for at betale til Barnet? 
bemærkede Lisbeth i den roligste Tone af Verden. Dette 
ugenerte Spring lige ind in medias res, denne sikre, objektive 
Vurdering af Situationen sprængte alle Betænkelighedernes Skille- 
vægge hos Frederikke, og i en tidt af Graad og Hulken afbrudt, 
men dog med ikke saa ringe Tungefærdighed udført Fortælling 
gav hun Lisbeth et Omrids af sin Livshistorie. Da hun tav, 
sagde Lisbeth: 

— Jeg fik ikke at vide, hvad han er. 

— Han er . . . ja han er ... nu er han Kunstner. 

— Det var s'gu ogsaa En at indlade sig med, saadan En, 
der rejser rundt og æder Blaar og fanger Knive i Luften saa 
paa Roskilde, saa paa Ringsted, saa paa Køge Markedsdage. En 

Bondekarl kan Sognet dog skaffe En fat paa og holde ham til 
at betale, hvad han skal. 

— Ja det er nu ikke saadan en Kunstner, bemærkede Frede- 
rikke lidt stødt; han spiller rigtige Mennesker, ligesom de gør 
paa Frederiksberg Morskabstheater, og han synger Viser, som 
saadan er lagt ind imellem Talen, og det kaldes Poesi. 

— Det ene kan være ligesaa godt som det andet, erklærede 
Lisbeth med den største Ligegyldighed for alle æsthetiske Distink- 
tioner; for alle saadanne nogle er Landløbere, enten de saa staar 
paa Hovedet eller paa Benene. 

— Hvad skal jeg dog gøre? raabte Frederikke og vred 
Hænderne i et nyt Udbrud af Fortvivlelse. 

— Du skal staa op, naar jeg faar lagt lidt i Kakkelovnen 
hos Dig, svarede Lisbeth, for det ligner ikke noget at ligge og 
bøle i Sengen helt op ad Formiddagen, saadan som de Sæ'le 
gør her i Huset. Men saadan gør alle Mennesker i denne halv- 
tossede By. 

— Men jeg kan dog ikke blive her. 

— Næ — æ — j. 

— Og hvad saa? 

— Det véd jeg s'gu 'tte. 

Dermed rejste Lisbeth sig og gjorde Ild i Ovnen, tilsyne- 
ladende uden at ændse Frederikkes Suk og Graad. Da hun var 
færdig, gik hun ud af Stuen, idet hun brummede: 

— Du kan ligesaa godt lade være og tude og skabe Dig, for 
det bliver dog ikke anderledes for det. 

Damberg havde drukket nogle Glas Vin endnu, efterat han 
var bleven ene om Aftenen ; han havde følt Trang til at stramme 
sig op fra den Flovhed og Nedslagenhed, som han følte efter det 
Skridt, han saa ubesindigt havde gjort i et Anfald af idealistisk 
Humanitet. Det lykkedes ham ogsaa at faa sin Stemning opar- 
bejdet igen. Han saa det kønne blonde Hoved i det flatterende 
Lys af den flammende Cigartænder, og i de Novellefragmenter, 
som hans Fantasi digtede omkring dets Ejerinde, naaede han et 
Virkelighedsmoment: at det var en af en utro Elsker forladt 
Pige, der havde tænkt paa Selvmord. I Tanken rasede han mod 
det vanvittige. Natur og Sandhed fornægtende Samfund ; han vilde 
tage sig af denne Pige, han vilde, som han udtrykte sig ind- 
vendig, udvikle hende idealt; han vilde købe et Sted paa Landet, 
hvor hun skulde figurere i en Idyl mellem Lam og Geder; han 
saa det smukke gule Haar flamme i Aftenlyset, naar hun sad 

hos ham paa Bænken udenfor Huset med Udsigt til Sø og Skov, 
medens han læste for hende; han saa hende selv ligge henstrakt 
mod Skovens dybe Baggrund, som en Correggios Magdalene, men 
ikke bodfærdig, ikke læsende en Pønitentsesalme, men i Goethe 
og drømmende recitere af Digtet: Vor Gericht: 

Mit wem ich mich traute, das sag' ich euch nicht. 

Mein Schatz ist lieb und gut, 

Tragt er eine goldene Kette am Hals, 

Tragt er einen strohernen Hut. 

Han faldt i Søvn med denne Strofes Klang i Øret. 

Men da han vaagnede sent den næste Morgen, og Gaars- 
aftenens Æventyr fra en dunkel Taageplet trængte sig frem i 
Erindringen og antog en hel Skys Former, medens han vaskede 
sit Ansigt i det kolde Vand, syntes han, at han havde baaret sig 
ad som et Barn, som en Don Quixote. Han, der elskede Fred 
og Ro og en beskæftiget Lediggang: at slaa op i en halv Snes 
forskelligartede Bøger i Dagens Løb og læse et Par Sider af 
hver, at blade i sine Samlinger af Kobberstik, Litho- og Foto- 
grafier, at slaa nogle Akkorder an paa Klaveret, at pusle lidt med 
Blomster o. dsl., skulde han kunne paatage sig at opdrage et 
Pigebarn, maaske et dumt, uopdragent, malpropert, plebejisk, ja 
maaske endog uanstændigt Fruentimmer? Damberg var altid om 
Morgenen kritisk ligeoverfor sig selv. Naar en god Frokost med 
et Glas god Portvin havde opildnet hans Livsaander, naar der- 
næst hans ovennævnte Beskæftigelser havde adspredt ham, og 
naar endelig en substantiel Middagsmad med et Par Glas af hans 
selvforskrevne Bourgogne havde opstemt ham, saa han i høj 
Grad ned paa de to halvgamle Kvinder, der syslede om ham og 
skaffede ham den Komfort, hvori han hvilede, som paa to Slav- 
inder; han var Alexander Magnus, Fru Lassen og Lisbeth, eller 
egentlig talt hele Danmarks Befolkning, vare Slyngler tilhobe. 
Men om Morgenen gik det op for ham med drillende Klarhed, 
at disse to kvindelige Individer, som aldrig sagde ham imod, 
virkede sammen i Forbund bag hans Ryg, og at den døve Fru 
Lassen, der altid roste ham, altid gav efter for ham i Ord, 
alligevel ordnede Huset, som hun vilde, og egentlig ikke brød 
sig det mindste om de tusinde Reformplaner om Aaret, som han 
fremsatte i Retning af Husførelse og hjemlige Arrangements. Før 
Frokosten kunde Damberg være ligefrem „zerrissen"; han 
ærgrede sig over, at han, der længe før nogen anden havde set, 

at Oehlenschlåger havde forfusket de nordiske Æmner, som han 
udtrykte sig, at han, Damberg, som havde havt den Plan i en 
dramatisk Trilogi at behandle Ragnaroksmythen i Eddaens ægte 
Aand, som i Tankerne havde syslet med en Fortsættelse af 
„Faust", hvori Goethes, Lenaus Digtninger, Christopher Marlows: 
Life and death of Dr. Faustus samt Calderons El mdgico prodigioso 
skulde sammenarbejdes til en højere Enhed, at han var født i 
dette elendige Land, hvor alt sammensvor sig til at stække en 
højtstræbende Genius's spændte Vinger. Og saa gik .det ud over 
Kancellibygningens Maskineri, ja selv over hans Ungdomsven, 
Pastor Hjorth, der havde reddet ham ud af Sølen i sin Tid. 
Men, skinnede Solen saa blankt ind til ham, medens han lagde 
den sidste Haand paa sit Toilette, kunde han blive blød, smelte 
hen i en filanthropisk Broderkærlighedsfølelse og føle Trang til 
at gøre en eller anden Kærlighedsgerning; det blev gerne derved; 
kun en Gang imellem, naar han følte sig særegent opildnet, 
sendte han et ret spendabelt Pengebeløb til Pastor Hjorths Vel- 
gørenhedsselskab, efter forgæves at have spekuleret paa en mere 
personlig, mere selvstændig Handling i velgørende Retning, der 
kunde bevise, at den idealistiske Humanitet mindst formaaede 
lige saa meget som Kristendommen. 

Hr. Damberg var længe om at klæde sig paa den Morgen. 
Med Gru forudsaa han en Diskussion med Fru Lassen ved 
Frokostbordet om den løjerlige Gæst, han havde bragt til Huse. 
Hvad skulde han gøre? I sit Hjerte fandt han, at, hvis hans 
Kusine, som hun naturligvis gjorde, foretog en øjeblikkelig Hen- 
vendelse til Politiet og derpaa følgende Affærdigelse af Gæsten, 
saa var det det eneste rigtige og bekvemme for ham; men paa 
den anden Side vilde Eftergivenhed her være at dale ned fra den 
ideale Højde og at sætte sig paa almindelige Filistres og Politi- 
statsundersaatters Niveau. Men hvad var det? Trin lød ude i 
Haven, det maatte være En, der vilde til ham. Han kikkede 
bag den nedrullede Persienne. Uh! Det var Pastor Hjorth. 
Mere Vrøvl altsaa! Det gjaldt om i en Fart at indtage en 
Position. Damberg fik sin Slaabrok kastet om sig, rev Skjorten 
til Side, saa Halsen blev blottet paa ham som paa Portræter fra 
Revolutionstiden, satte sig i en Lænestol for Bordenden i sit 
Studereværelse med Hovedet i begge Hænder. Da Lisbeth, efter 
at have lukket Pastoren ind i Korridoren, bankede paa hans Dør, 
raabte han saa højt, at vedkommende nødvendigvis maatte 
høre det: 

— Jeg er ikke hjemme for nogen som helst. 

— Jo, for mig nok, lød Præstens Stemme ude fra Korri- 
doren. 

Damberg gjorde ingen yderligere Indvending, men blev 
siddende i den nys indtagne Stilling uden at besvare sin Skole- 
kammerats: God Dag, kære Ven; Tak for i Gaar! med andet end 
et distræt Nik. 

— Jeg vil fortælle Dig . . ., sagde Pastor Hjoth og rykkede 
en Stol frem til Sæde for sig selv; men Damberg afbrød ham 
med hul Stemme: 

— Kære, Du maa gaa din Vej. Jeg er i en saadan aandelig 
Opløsningstilstand, at jeg virkelig ikke kan tale med nogen. Ja 
. . . undskyld mig, men jeg er ikke som I andre. Jeg har 
aandelige Kriser, som I ikke kan dømme om. 

Pastor Hjorth saa deltagende paa ham og sagde vemodig: 

— Ja, den Trøst, som jeg kan skænke Dig, véd jeg jo, at 
Du forsmaar. 

— Jeg har kun Stoikernes Trøst efterhaanden gennem Er- 
kendelsen af alle ydre Ting som ddidcpoQa at arbejde mig gennem 
avTccQxsia op til ccTtd^eiay den guddommelige Marmorro, hvori 
alle Affekter stiwie i Krystalformer. 

Der var under denne Replik foregaaet en Stemningsveksling 
hos Damberg. Han havde begyndt med ved en tragiskzerrissen 
Holdning at ville imponere og distancere sin godtroende Ven; 
men, da han saa de lette Trækninger af Misfornøjelse, som 
krusede Præstens glatte og glade Ansigt ved de græske Ord, 
hvad der altid var Tilfældet, naar han hørte græske Citater af 
Damberg, da de paa en drillende Maade mindede Præsten om, 
at han rent havde glemt Græsken, kom Disputerelysten op i 
Damberg, der forresten kun kunde nogle Fraser af det Græske. 
Han glemte nu sine heroiske Planer om at vise Præsten bort 
med aandelig Myndighed og vedblev: 

— Den Kristendom, som I prædiker, som for Resten er meget 
forskellig fra Apostlenes Kristendom, der forudsatte, at Verden 
skulde gaa under i den dalevende Generation, giver altid 
Menneskene Anvisning paa noget, der ligger uden for dem selv. 
Konsekvent gør den al Stræben overflødig; dens Tilhængere bør 
i Grunden sidde med Hænderne i Skødet og vente paa, at 
Naaden skal falde ned i det. I Ulykken lærer den Kristendom 
at bede, den lærer at ty hen under Moders Skørt ligesom 

skræmmede eller uartige Børn i Stedet for at opmande dem til 
tapper Kamp mod Sorgen og til Sejr over den. 

— Det faar man jo netop Styrke til ved Bønnen, svarede 
Præsten. Men, kære Ven, jeg er ikke kommen for at disputere 
om Dogmatik og Moral, men for at . . . 

— Hvad behager? Bør Du ikke hvert Øjeblik være rustet 
til Strid netop for Troen, det, som Protestanterne jo sætte som 
det højeste. 

— Troen behøver ikke mit Forsvar, den staar nok foruden 
det, bemærkede Pastor Hjorth med en frygtsom Antydning af 
Utaalmodighed. Det er en ren praktisk Sag, jeg vilde tale om. 

Åux autreSy mon chery sagde Damberg; jeg er det mest 
upraktiske Menneske, véd Du jo. Paa de Omraader er jeg et 
Barn som alle Idealister. 

— Ja, men i Gaar paastod Du jo, at Du havde Mod til at 
gøre den barmhjertige Samaritans Gerning lige over for de 
ringeste og mest foragtede Personer, og, naar jeg gaar ud fra 
det, saa mener jeg — 

Lisbeth aabnede Døren paa Klem og sagde: 

— Jeg skulde bede Herren om at komme ind og spise 
Frokost. • 

— Jeg vil ingen Frokost have, snerrede Damberg. 

Paa Lisbeths Ansigt læstes, at hun var akkurat lige glad; 
over Pastor Hjorths for en let Sky af Skuffelse, thi han vilde 
nok have Frokost. Han havde været tidlig oppe og var løbet 
om for at skaffe Oplysninger om det paa Dæmningen fundne 
Fruentimmer. De fyldigste og mest detaillerede fik han hos 
Overkrigskommissær Gormsen. Han anede, at Dambergs Frokost 
ikke vilde være saa tarvelig endda, og sulten var han. Under 
andre Omstændigheder vilde han imidlertid utvivlsomt have resig- 
ret, da hans Skikkelighed og ringe psykologiske Evne var vant 
til at tage Dambergs Stemningsevolutioner for fuldt Alvor, ligesom 
hans Respekt for sig selv vilde have forbudt ham at besøge ham 
to Dage i Træk. Men nu havde han en Sag, som han betragtede 
det som sin Pligt at ordne; han blev paa sin Post. Det er ikke 
let at bestemme den lønlige Andel, som Haabet om en god 
Frokost muligvis havde i at staalsætte den brave Mands Vilje; 
det var af den Slags Motiver, som næppe dukke op over det 
ubevidstes Overflade, før de ved et Magtsprog af Vedkommende 
kyses ned i Dybet igen. Pastor Hjorth blev altsaa og fortalte 
Damberg, hvad han vidste om den Pige, de i Aftes havde bragt 

s. Schandorph: Romaner. I. 20 

til hans Hjem, og ytrede sin dybe Bedrøvelse over, at den 
kristelige og sædelige Opdragelse, hun havde faaet i et af Landets 
mest renommerede Tjenestepigeinstituter, ikke havde været stærk 
nok til at holde hende fra det skæbnesvangre Skridt paa Lastens 
Bane. Han fortsatte sin før afbrudte Tankegang: 

— Naar Du nu altsaa, kære, gamle Ven, med din poetiske 
Sjæls hele Ildfuldhed i Gaar erklærede Dig mod at gaa den sæd- 
vanlige Vej, som vi i vort ordnede Samfund plejer at gaa med 
slige Individer, saa kan jo saadanne ophøjede Følelser kun glæde 
En; men mener Du dog ikke, efter nøjere Eftertanke, at der 
blev sørget bedst for Vedkommende, naar man lagde hendes 
Skæbne i Hænderne paa de rette Avtoriteter, der virkelig i vor 
Tid er humane . . . og . . . 

Nu kom Fru Lassen og gentog Opfordringen til at spise 
Frokost. 

Damberg havde opgivet sin forrige Position, uvilkaarlig revet 
med af sin nye polemiske Stemning, saa han, uden at mindes 
sin asketiske Beslutning om at undvære Frokost og sit faste For- 
sæt at faa Pastor Hjorth paa Døren, selv aabnede Døren til 
Spisestuen og skød Pastor Hjorth først ind. Dennes Øjne holdt 
en flygtig Revy over det dækkede Bord, hvis Resultat: Sardiner, 
Skinke, kold And, Roquefort-Ost etc, frembragte en ganske lille 
Forøgelse af Øjnenes Glans. Havde han ikke været i en saadan 
Railleurs Hus, vilde han ugenert og naturlig have udtalt sin 
Glæde over Guds Gaver. Man satte sig tilbords. Damberg, der 
havde gemt Pastor Hjorths sidste Replik, brød ud: 

— Du talte om Avtoriteterne i vor Tid ! Vor Tid ! Bureauernes 
Aarhundrede, hvor Godgørenheden sættes i System, hvor de saa- 
kaldte Filosofer haaner den spekulative Intuition og vil under- 
ordne Aandslivet under mathematiske Formler. Jeg vil hverken 
have med vor Tids videnskabelige eller praktiske Avtoriteter at 
gøre. Jeg vil bekæmpe dem til min sidste Blodsdraabe. 

— Saa skal altsaa Fru Kringelbergs forrige Pige blive her i 
Huset? spurgte Præsten saa højt, at Fru Lassen kunde høre det. 
Hvad mon din Kusine vil sige om det? 

Fru Lassen, der havde faaet fornøden Underretning af Lisbeth, 
gav nu ogsaa sit Besyv med og sagde: 

— Det er da ikke din Mening, Damberg? For naar Du 
vidste, at hun . . . ja . . . hvordan skal jeg udtrykke mig? 

— Jeg har sagt ham det. Frue, sagde Pastor Hjorth, og . . . 
om det saa kun var af Hensyn til Dem, saa maa hun jo bort. 

Jeg skal personlig tage mig af hende, og, skønt Velgørenheds- 
selskabet ikke plejer at antage sig den Slags trængende, skal jeg 
dog udvirke, at . . . 

Damberg for hidsig op, knækkede Foden af sit Sherryglas og 
raabte: 

— Jeg foragter Jer Akkomodationsmoral. Enten skal den 
Kvinde stenes af alle, som er rene, eller ogsaa skal man erkende, 
at hun har været i sin fulde Ret til at følge sit Hjerte og sin 
Natur. Har hun elsket, er der intet dertil at sige; Kærligheden 
er den rette Legitimation for en Forbindelse mellem Mand og 
Kvinde; men I Præster indvier over en lav Sko Fornufts- og 
Spekulationsgiftermaal, der kun er privilegeret Utugt. Jeg vil 
hædre den Kvinde, jeg vil yde hende min dybeste Anerkendelse, 
hvis hun har elsket lidenskabeligt . . . 

Fru Lassen rejste sig og sagde: 

— Saadan noget kan jeg, ved Gud, dog ikke høre paa. Du 
véd, jeg hører daarligt, saa Du kunde dog gerne tale lidt sagtere. 

Damberg havde talt sig ind i en saadan Ekstase, at Pastor 
Hjorth, som saa hans Kinder blive rødplettede og hans Øjne 
funkle, ikke turde eller vilde sige ham imod. Han gjorde nu et 
Forsøg paa at stemme ham ned ved at sige med dæmpet 
Stemme : 

— Jeg vilde have talt med den Kvinde, talt alvorligt og for- 
manende og dog kærligt og trøstende. 

— Det vil jeg gøre, sagde Damberg. 

— Jeg vilde have sørget for en Plads paa Fødselsstiftelsen. 

— Hun skal ikke paa Fødselsstiftelsen. 

— Altsaa, Du vil have, at hun her i Huset . . .? 

— Huset er mit. Jeg er Herre her. 

— Men bedste Mand ... hm ... din Kusine. 

— Behøver ikke at tage sig af den Ting. 

— Men . . . men . . . der skal jo, rent ud sagt, hentes 
Jordemoder. 

— Det gør jeg selv. 

— Du? Ha, ha, ha, men Du er jo eksalteret. 

— Det vil jeg være. Saa kan I andre være snusfornuftige, 
for det vil jeg ikke være. Kommer I med Jeres Politi, barrika- 
derer jeg Dørene. My house is my castle. 

Fru Lassen blinkede tyssende til Pastor Hjorth. Resten af 
Frokosten fortsattes i Tavshed. Da Præsten tog Afsked, fulgte 
Fruen ham ud og sagde til ham i Gangen: 

20* 

— Han gør det ikke. Det er bare saadan en Flyvegrille. 
Uheldigvis talte Fru Lassen, som mange døve Mennesker, 

lige saa højt til andre, som andre tale til dem, saa at Damberg ' 
hørte det. Det fæstnede end yderligere hans Beslutning om at 
trodse Sagen igennem og at vise sig „ideal". Da han blev ene, 
tænkte han paa sin endnu ubekendte Gæsts Historie, og jo mere 
han syslede med den, desto mere Poesi fik han ud af hin Situation 
ved Søen den foregaaende Aften; han fik Taarer i Øjnene, satte 
Pen til Papiret og skrev en fire fem Ottavestanzer, hvori han 
besang den kolde Vinternat, det sorte Vand, den sammenrullede 
Skikkelse osv. osv., saa var han træt og puttede det begyndte 
Digt ind i en struttende Mappe, der indeholdt hele Dynger af 
slige paabegyndte, aldrig fuldførte Digte. Hans Plan var at ende 
sit Arbejde med et vældigt Angreb paa Samfundet, en begejstret 
Hylding af Kærlighedsbørn, broderet over Edmunds bekendte 
Monolog i Kong Lear, der skulde glide over i en Hymne til Venus 
å la Swinburne. Men nu var han, som sagt, træt, lagde sig paa 
sin Sofa og faldt snart i Søvn over første Bind af Lotzes „Mikro- 
kosmos", som han havde ejet i flere Aar, men hvoraf kun en 
Snes Blade af samme første Bind vare opskaarne. 

Nede i Køkkenet talte Fru Lassen og Lisbeth om Situationen. 
Lisbeth udtalte mod Slutningen af Samtalen de trøstende Ord: 

— Hun kan godt en Maanedstid hjælpe til med lidt Smaa- 
vask og Strygning; det véd jeg fra den Tid, en anden En var 
kommen galt afsted. Saa kan hun da altid være Føden værd. 
Og, naar det kommer saa vidt, skal jeg nok sørge for, at hun 
kommer ud paa den Anstalt, som der jo er her i Byen for dem, 
som saadant noget vederfares. 



XI. 

Den Orden, der herskede i Husets daglige Førelse, den Stil- 
hed, hvormed alt gik, dels paa Grund af, at Lisbeth ikke holdt 
af at tale, og at Fru Lassen daarlig kunde høre, dels fordi det 
lange Samarbejde mellem disse to havde affødt konstante Former 
og bestemt afgrænset hvers Forretninger, gjorde Frederikke godt. 
Fru Lassen var i Begyndelsen noget kold og tilbageholden, men. 

da hun opdagede, at Frederikke gjorde „pænt Stupigearbejde" og 
forholdt sig tavs og ydmyg, svandt den Fornærmelse noget, som 
Fruen .først syntes, at hun burde føle paa Moralitetens Vegne. 
Fru Lassen saa saa godt som aldrig andre Damer, hvis Konvenients- 
moral stadig kunde minde hende om, hvorledes man skulde være 
tilmode lige overfor Livets uregelmæssige Fænomener, og selv 
var hun af en godmodig let og flad Natur, uden Kanter, og 
hendes Døvhed i Forbindelse med det sorgfrie, vegeterende Liv, 
hun havde ført i sin mangeaarige Enkestand efter sit barnløse 
Ægteskab, lod hende gaa op i Dagens og Vejens Smaasysler, som 
hun besørgede med pillen og proper Omhyggelighed. Naar hun 
talte med Lisbeth om andet end, hvad der umiddelbart laa for, 
var det om svundne Tider, den Gang hun og hendes Mand, som 
hun altid kaldte salig Kammerraaden, vare regnede blandt Køb- 
stadens heau-monde og endog blev inviterede til Middag paa Om- 
egnens Herregaarde. Mod Dambergs Ekstravagancer herskede 
der en tavs Alliance mellem Fru Lassen og Lisbeth; dens Politik 
var aldrig at sige ham imod, men vente, til han glemte sin 
Kaprice, for saa at gøre, som de selv vilde, men Fru Lassen 
kunde ikke lide, at Lisbeth aabent udtalte den Mangel paa 
Respekt, som hun nærede for Husherren; ethvert Udbrud af den 
Art viste hun tilbage med Ytringer som: Han er klog paa Ting, 
som vi ikke forstaar os paa, eller: Han giver meget bort til 
fattige Folk, eller: Du kan jo se, at han magelig kan disputere 
sig sin Ret til og det endda med en Præst. Først om Efter- 
middagen, naar der intet mere var for Frederikke at gøre, kom 
Savnet, Sorgen og Graaden, mens hun sad og syede i sit Kammer, 
enten ene eller i Selskab med Lisbeth, der akkompagnerede 
hendes Graad med: Aa, ja! Ja, det er galt, ja det er saagu'. 
Men det er ingen Nytte til at græde . . . Det er ikke værre for 
den ene end for den anden osv. 

Fru Lassen havde ikke i mindste Maade hentydet til Frede- 
rikkes Eksistents i Dambergs Nærværelse. Han var ganske tavs 
en Uges Tid efter hin Samtale med Pastor Hjorth og sin Beslut- 
ning at gøre noget ekstraordinært for den unge Pige. Sagen var, 
at han ikke kunde finde nogen Form for denne Beslutnings 
Iværksættelse. Tanken derom beskæftigede ham, men en lønlig 
Selvkritik fulgte altid bag efter hans Udkast til at „udvikle det 
ideale" i hende; samme Selvkritik fortalte ham, at det var 
Fantasteri. Han var virkelig nedslaaet derved; thi der skød i 
saadanne kritiske Øjeblikke Strejflys hen over hans tilbagelagte. 

ikke saa korte Liv, og de viste ham en Masse Tilløb og Forspring, 
en Masse Muligheder i ham selv, som han ikke havde villet eller 
kunnet faa noget ud af. Nu havde han gjort et nyt Forsøg. Og 
hvorfor? Var det af Menneskekærlighed eller af Forfængelighed? 
Han havde endnu ikke talt et Ord med den, som han havde paa- 
staaet, at han kunde trøste og styrke ligesaa godt som og bedre 
end Præsten. Nu i Dag, hele otte Dage efter hendes Ankomst, 
maatte det dog ske; der maatte gøres en Begyndelse. Men den 
Kærlighed, der skulde drive Værket, kunde han ikke faa fat paa 
i sig selv. Han greb sig i at lave en mise en scene, i at ud- 
spekulere smukt klingende Repliker, gøre en virkningsfuld Entré 
i Frederikkes Kammer, hvor han forestillede sig hendes Stilling 
og Udseende, og han blev led og ked af det hele. Han sank 
hen i en Rugen over sin egen indre Tomhed og en oprivende Tvivl, 
om den „Idealitet", som han ellers troede sig i Besiddelse af i 
Modsætning til de fleste Mennesker, ikke var „lauter Affektation". 
En Eftermiddag sprang han op fra sin Sofa, efter forgæves at 
have søgt at læse sig til Glemsel af sig selv i en Digtsamling af 
Swinburne, som i det sidste Aar havde været hans Yndlings- 
digter. Som Drenge, der ikke kunne tage en Beslutning, slaa 
Plat og Krone eller tælle paa deres Knapper for at naa til en 
Afgørelse, slog han op i Bogen paa maa og faa, efter at have 
bestemt, at hvis de Vers, han tænkte paa, stod paa et lige 
Pagina, skulde han straks tale med Pigen, ellers ikke. Sidens 
Nummer blev lige, og Damberg løb hurtig op ad Trappen til 
Kvisten, idet han mumlede: „Jeg er bleven 55 Aar og er ikke 
kommen videre!" 

Paa hans Banken svarede Lisbeths karleagtige Røst. Da han 
kom ind, faldt Vintereftermiddagens Skær ind i Stuen. I den 
gule Tone flimrede de fine Dun paa Pigens Læber og Hage og 
gjorde Profilens Konturer bløde, ligesom disede. Hun sad bøjet 
over sit Sytøj, ligesom Lisbeth over sit; den sidste havde taget 
Plads paa en Skammel. Lisbeth kastede et flygtigt, ligegyldigt 
Blik paa sin Herre; Frederikke bøjede Hovedet dybere ned over 
Sytøjet; hun rødmede, og hendes Hjerte bankede. 

Damberg betragtede Lisbeth som et rent idiotisk Fruentimmer; 
han havde paa Grund af hendes Grimhed og Tværhed næppe 
talt ti Ord med hende i den Række af Aar, hvori hun havde 
været i hans Tjeneste. Han sagde til hende i en Tone, der vel 
ikke var bydende, men saa ligegyldig, som om han talte til en 
livløs Genstand: 

— Vil De gaa ud et Øjeblik. 

Lisbeth rejste sig op paa Hænderne med stor Langsomhed og 
Omstændelighed og slæbte Benene efter sig ud af Kammeret. 
Damberg knipsede med Fingerspidserne af Utaalmodighed. 

Med den maniererede Fyndighed i Tonen, som vankelmodige 
og svage Mennesker formaa at forcere sig op til, naar de endelig 
ere drevne til med et fortvivlet Hug at kløve den Haardknude, 
som endeløs Frem-, og Tilbagereflekteren har snæret om dem, 
udbrød Damberg: 

— Jeg kender Deres Historie i dens store, almindelige Træk. 
Jeg vil sige Dem, at jeg ikke har den ringeste Bebrejdelse at 
gøre Dem. Jeg betragter Samfundets Ordning som yderlig slet. 
Jeg har en dyb Foragt for den konventionelle Moral, som er skabt 
af de usleste Hensyn til højre og venstre. 

Frederikke saa paa skraa op paa ham fra sit Sytøj med en 
frygtsom Forbavselse. Udtrykket i hendes Ansigt viste, at han 
ligesaa godt kunde have talt Hebraisk til hende. 

— De forstaar mig jo nok? fortsatte han. 

Frederikke rødmede og rystede paa Hovedet. Det var, som 
et smerteligt Sting skar igennem Damberg. Han befandt sig som 
en Mand, der ædelmodig vil give en fattig et Guldstykke, men 
ikke kan faa ham til at modtage det, fordi den fattige aldrig har 
set en saadan Mønt og anser den for Regnepenge. Han gik op 
og ned ad Gulvet og søgte efter Tanke- og Ordsmaamønt. Endelig 
spurgte han: 

— Synes De da selv, at De har begaaet, hvad der kan 
kaldes Synd? 

— Ja, svarede Frederikke næppe hørlig. 
Damberg trak paa Skuldrene. 

— Det har vel en Præst i sin Tid lært Dem, sagde han. 

— Nej, det var en Skolelærer, der læste med os paa Insti- 
tutet, sagde Frederikke. 

— Er De vis paa, at han talte sandt? 

— Ja — a — a. 

— Hvorfor? 

Frederikke ønskede inderlig, at hun kunde have købt sig fri 
for denne Eksamination; men Damberg gentog sit Spørgsmaal. 

— Jo — for . . . for han belagde det med Ord af Bibelen. 

— Naa, og hvad saa? 

— Saa . . . saa . . . maa det være sandt. 

— Saa? Hvorfor det? 

Frederikke troede, at han katekiserede for Alvor, og Skolepige- 
ærgerrigheden kom op i hende; hun huskede paa, at Præsten, 
der havde konfirmeret hende, i hendes Skudsmaalsbog havde 
erklæret hendes Kundskab for „meget god". 

— Jo ... for Bibelen, det er Guds eget Ord, sagde hun 
og saa op paa sin Kateket, som om hun ventede et paaskønnende 
Nik af ham. Damberg, som havde paa Munden at sige, at hendes 
Paastand om Bibelen muligvis var rent forkert, tav stille, slaaet 
af det uendelig troskyldige i den tænksomme Maade, hvorpaa hun 
aabnede Læberne og missede lidt med Øjnene. Efter nogen 
Tavshed spurgte han: 

— Sig mig, tænker De nu paa alt det. De har lært om den 
Slags Ting? 

— Nej, det er kun sjeldent, sagde hun. 

— Hm! gjorde det et stærkt . . . et . . . dybt Indtryk paa 
Dem, medens De gik i Skole og til Konfirmation? 

— Ne — e — j, svarede hun tøvende. 

— Forstod De det? 

— Nej, ikke altsammen, men jeg var letnem til at lære 
udenad. Naar jeg havde fire Sider for og havde læst over paa 
det tre Gange, saa kunde jeg det. Men Salmerne ... de var 
yndige. 

Salmerne? Hvilke Salmer? 

— Dem allesammen. — Hun saa lidt ned for sig med Taarer 
i Øjnene. Damberg nærmede sig hende og klappede hende sagte 
og venligt paa Skulderen. Han følte, at han blev blød om Hjertet. 
Frederikke klemte sig sky sammen, da han berørte hende, og 
skottede mistænkelig op til ham. 

— Aa, lad vær' at røre ved mig, klynkede hun. 
Damberg lod Haanden synke. Han rynkede Brynene og blev 

misfornøjet med sig selv i Følelsen af sin Afmagt til at udrette 
noget. Han, der i Fantasien mange Gange havde følt sig som 
eksperimental Psykolog å la Søren Kierkegaard, som en Hjerte- 
knuser å la Don Juan, som en Kvindebetvinger å la Byron, stod 
saa fjollet overfor en Tjenestepige. Han drejede sig om paa 
Hælen, stak begge Fingre i Vestelommen, vuggede sig i Hofterne 
og gav sig til at fløjte for ikke at tabe Udseendet af flot Over- 
legenhed. Havde han turdet give Rum for den eneste sande 
Følelse, der i dette Øjeblik rørte sig i ham, vilde han have 
erkendt, at han var i det mindste lige saa stort et Barn, som 
hun, han havde valgt til Eksperimentgenstand; men hans Ulykke 

var, at en Mængde fantastiske Idealer, som han havde skabt sig 
af brogede Indtryk fra sin mangeartede spredte Læsning, altid 
havde overskygget hans egentlige Jeg og havde kvalt Personligheds- 
spiren i dens Vækst. Denne simple Situation : en ældre, dannet 
og velstillet Mand overfor en stakkels bedragen og fattig Pige 
frembragte imidlertid en virkelig Bevægelse hos ham; det var, 
som noget af hans sande Væsen dukkede frem i sin Sandhed og 
Oprindelighed som et Stykke blaa Himmel, der brat bryder 
igennem Skyerne. Han tog Mod til sig og spurgte ligefrem: 

— Er De meget ulykkelig? Holdt De saa meget af ham, der 
forlod Dem? 

— Ja, det gjorde jeg rigtignok, svarede Frederikke, bestandig 
med Hænderne for Øjnene; Tonen i Dambergs Stemme gjorde 
hende tryggere. 

— Var han saa smuk? 

— Aa, saa mageløs smuk. 

— Og livlig og munter? , 

— Ja og saa . . . 

— Saa . . .? 

— Saa . . . ja, jeg véd ikke, hvad jeg skal kalde det . . . 
det kaldes nok genial. Saadan kaldte han det selv. 

— Ja saa? Var han ikke Haandværker? 

— Jo, men indvendig sagde han altid, var han Kunstner. 
Damberg lo ikke. Ordene klang for ham som en Parodi 

paa den Paastand, han saa mange Gange havde fremført om sig 
selv i Samtale og Enetale. Han spurgte paa en Gang smilende 
og sukkende: 

— Hvad for en Slags Kunstner? 

— Komediespiller; og saa vilde han selv lave nogle poetiske 
Komedier, som han skulde spille i. Han havde begyndt paa en 
fire fem Stykker; men han fik ikke Raad til at gøre dem 
færdige. Men jeg tror nok, at hans Ulykke var, at han var 
Socialist. 

I hvert af Pigens Ord følte han en Satire. Han havde jo 
ogsaa i Disputer erklæret Socialismen baade for en retfærdig 
Straf og for den eneste Redning for det i Bund og Grund raadne 
Samfund, hvori han selv ikke havde kunnet finde en Plads, der 
stod i Forhold til de Evner, som han altid havde tillagt sig. 

— De sagde, at De holdt af Salmer, tog han igen til Orde. 
Sig mig, holder De ogsaa af andre Slags Vers. 

— Ja, Vers er noget yndigt noget, svarede Frederikke. 

— Hm! — vil De vente et Øjeblik. Jeg kommer straks 
igen. 

Han gik ned og kom tilbage med en meget lille Bog, pragt- 
fuldt indbunden i karmoisinrødt Shirting, smykket med en 
Blomsterguirlande, i Midten af hvilken svævede en Genius med 
højt løftet Lyre. Det var en Digtsamling, han havde udgivet i 
sit 24de Aar, som Kritiken skaanselsløst havde fejet til Side, og 
som ingen nu læste undtagen han selv. Det var lutter Efter- 
klangsdigte, som de fleste for Poesi modtagelige Mennesker paa 
et vist Dannelsesstandpunkt og i en vis Alder vel kunne produ- 
cere. Han satte sig paa en Stol i Kammeret og læste med en 
noget maniereret Deklamation: 



Ballade. 

Møen gik til Skoven en yndig Sommerkvæld, 
Hun satte sig ved Randen af det klare Kildevæld. 

Alt Dag med Dæmring skifted, 

og Aftnens Aande vifted; 
den Jomfru var saa underlig til Mode i sit Sind. 

Og da de lange Skygger det sidste Lys forjog, 
og Natten op de tusinde klare Øjne slog, 

og Maanestraaler bæved 

paa Vandets Glar og væved 
sin blege Sølverislæt i Mørkets sorte Felt, 

da vokste hendes Længsel; højt svulmed hendes Bryst; 
hun stirred ned i Kilden efter Lise og Trøst. 

Den randt saa let og rolig, 

den hvisked saa fortrolig, 
dens Voves sorte Øje var saa trofast og saa dybt. 

Men sé — da brødes Spejlet, og op en Yngling for. 
Der fandtes ingen skønnere vel paa den vide Jord. 

Hans havblaa Øje lued, 

paa Pigen ømt han skued, 
hun maatte synke hen i hans aabnede Favn. 

Han kyssed hendes Kinder, han kyssed hendes Mund, 
og Hjertets dybe Længsel veg bort i denne Stund. 

Han kvad: Vil Du mig følge 

ned i den dunkle Bølge? 
Der ejer jeg et Kongeslot af skinnende Krystal. 



315 

Han tog den Mø i Favnen; hun baade græd og lo. 
Hun ængsted sig og glæded sig til Kildedrottens Bo. 

Og Bølgespejlet lukked 

sig over dem. Det sukked, 
det suste og det bruste saa sælsomt gennem Skov. 

Og stundom ses de tvende i hvide Maaneglans 
at svæve gennem Skoven i Alfetogets Krans. 

Ej mer den Jomfru græder, 

i salig Fryd hun kvæder, 
mens op fra Kilden stiger en dæmpet Harpeklang. 

Denne Digtning paa fjortende Haand henrykte Frederikke; 
hun slog Hænderne sammen i Fryd og udbrød: 

— Det er det dejligste, jeg nogensinde har hørt! 
Damberg blev formelig en smuk Mand og saa ti Aar yngre ud 

ved disse Ord. Han sagde ved sig selv: Kun en saa frisk Jord- 
bund, som ikke er bleven forpisket af Bureautidsalders Overkultur, 
kan modtage Poesiens Frø. 

— Vil De høre mere? spurgte han. 

— Herren er saa mageløs god imod mig. Jo det vil jeg 
rigtignok gerne. 

Damberg læste eller rettere deklamerede udenad, gestikule- 
rende med Bogen, endnu to Digte: et, som havde til Titel: 
„Idealet", et andet, som hed: „Til Stjernerne", han modtog 
samme beundrende Bifald som før. Men han forfulgte ikke sin 
Sejr videre denne Gang; dels nærede han en dunkel Frygt for 
at trætte Frederikke, dels var Digtsamlingen saa lille, at der 
maatte spares paa den, naar den skulde holde nogenlunde længe 
ud. Han sagde, førend han forlod Frederikke: 

— Vær ikke bange for Deres Fremtid. Af mig skal De faa 
alt, hvad De behøver. 

Han var i ypperligt Humør Resten af Dagen. Om Aftenen 
hørte han Frederikke gaa oppe paa Kammeret, der laa lige over 
hans Værelse. Han fik et Indfald. Det støvede Klaver, som 
han ikke havde rørt i Aar og Dag, blev slaaet op. Uden at have 
nogen mere end almindelig Færdighed havde Damberg i sin Tid 
tilegnet sig et vist populært sentimentalt Foredrag, der altid havde 
rørt f. Eks. Pastor Hjorth dybt, naar hans Ven i gamle Dage 
stundom nedlod sig til at producere sig for ham. Han tog Berg- 
greens Folkevisesamling, spillede adskillige Melodier igennem, og 
fra nogle improviserede Akkorder gled han over til nogle af de 
hyppigst anvendte Salmemelodier. Oven paa sad Frederikke og 

Lisbeth sammen; den første standsede straks Samtalen, da 
Klaverspillet underneden formede sig til Melodier; Lisbeth blev 
ked af det og sagde, idet hun beredte sig til at forlade 
Kammeret: 

— Det er ogsaa en Maner at give sig til saadan at gale op 
med den Spillekasse, naar andre Folk gaar i Seng. Men han er 
s'gu ikke rigtig i Hovedet. 

— Han har nogle Begreber i Hovedet, som vi ikke forstaar, 
bemærkede Frederikke. Lisbeth antog hendes Ord for en Be- 
kræftelse af sin Paastand og gik ud af Døren med Brummen 
over, at nu fik ,en anden en" vel ingen Nattero for det Spille- 
værks Skyld. Frederikke lyttede, medens hun klædte sig af. Da 
hun var kommen i Seng, klang de gamle Salmetoner, det eneste, 
hun havde holdt af fra sin halv hjemløse og glædeløse Barndom, 
dæmpede og indsmigrende op til hende; det var for hende, som 
de dulmede Braadden i alle Fortidens smertende Minder og alle 
Fremtidens ængstende Trusler. Søvnen sænkede sig umærkelig 
ned over hende; hun vaagnede halvt lidt efter; atter lød Klave- 
rets dæmpede Klang op til hende, og snart lullede den hende 
helt i Søvn. 

Damberg gik som sædvanligt sent i Seng. Han sov ind, 
overbevist om, at Søren Kierkegaard havde fuldstændig Ret i kun 
at ville have én Læser, om, at det højeste i* Poesien var de 
simpleste, mest elementære Følelsers Udtr\'k, og at det paaskøn- 
nedes bedst af de af Folkets Midte udgaaede primiti\t-modtagelige 
Naturer. Det var ogsaa dem, der forstod at udskille Religionens 
poetiske Kærne og at bortkaste de dogmatiske Skaller. Næste 
Morgen kom som sædvanlig Reaktionen. Under sit langsomme 
Toilette brummede han halvhøjt: 

— Jeg er reduceret til at gøre Lykke med mine aflagte ro- 
mantiske Klæder og med drævende Koraler hos en sølle senti- 
mental Tjenestepige, som jeg har fundet i Skarnet paa Vejen. 
Jeg er et Panebam. — Og han vrængede ad sit graaskæggede 
Ansigt i Spejlet; han fandt det umaadelig flovt. Men som sæd- 
vanlig blev Humøret bedre efter Morgenspasereturen og efter 
Frokosten. Frederikke fik atter et Par Digte læst op om Efter- 
middagen og nogle Melodier spillede om Aftenen; Digtsamlingen 
og Dambergs musikalske Repertoire holdt ud, til Juledagene vare 
forbi. Da Samtaler nu skulde udf>ide Besøgene paa Kammeret 
ovenpaa, gik det trægt; Besøgene bleve kortere og kortere; saa 
blev Damberg ked deraf, skønt han bestandig bevarede en vis 

blød Velvilje ligeoverfor Frederikke. Fru Lassen mærkede godt, 
at han var ved at løbe Linen ud, og, da hun i Begyndelsen af 
Februar lod sig forlyde med, at der maatte sørges for, at den 
fremmede Pige kom ud af Huset, gjorde Damberg vel paa Skrømt 
en svag Modstand, men gav straks efter. Han gav Frederikke 
en rigelig Pengegave med Løfte om mere, og Lisbeth besørgede 
hende anbragt. 



XU. 

En Søndag Eftermiddag i Maj Maaned -- over et Aar efter 
de sidst fortalte Begivenheder — havde det straalende Solskins- 
vejr drevet en Masse Mennesker ud af Byen ad Frederiksberg 
Allé, hvor frem- og tilbagegaaende Strømme mødtes, delte sig og 
snoede sig om hverandre; de summede og brummede gemytlig 
smaasnakkende gennem Alleen; ofte gennemskares den ensformige 
Lyd af Sporvognshestenes Klokkeklemten eller endnu mere paa- 
faldende af enkelte højmælte Stemmer, hvis Begejstring, efter 
Foredragets Klangfarve at dømme, ikke var ganske fuselfri. 
Endnu kikkede kun paa enkelte af Alleens Træer en lille grøn 
Prik ud af Knoppernes harpiksklæbrige Hylster, endnu rejste de 
nøgne, mørke Grene deres lunefulde Arkitektur, spillende i det 
brunviolette, op i den lyseblaa Luft med den blændende Sol; 
men nærmere Jorden kunde Menneskeøjet lindrende udhvile sig 
i Haverne foran Husene, hvor alt blinkede lysegrønt af de mere 
eller mindre udsprungne Buskvækster, og hvorfra en Liv og 
Blomstring bebudende, pirrende, krydret Duft bares ud tværs 
over Vejen. I Kantningen om Bedene løftede allerede de svaj- 
ende Tulipanstilke den pæreformede Blomsterknop, der endnu bly 
gemte sin Farvepragt, op fra de brede graagrønne Blade; hist 
og her solede fuldt udsprungne Paaskeliljer deres gule, krøllede 
Hoveder med Svævet, flot kastet ned over Stænglen, stundom 
ledte et med let berusende Aroma svangert Vindpust Tanken 
ned paa Aurikler, der dulgte deres sortviolette eller karmoisinrøde 
Fløjelskroner tæt ved den sorte, fugtige Muldjord. Det var, som 
Naturens forhaabningsfulde Udseende kastede sit Skær over de 
frem- og tilbagebølgende Menneskemasser; selv hos fattigklædte 

Individer syntes de haarde Indtryk fra daglige Bekymringer at 
være gledne smeltede ud i Sollyset; og det var, som det truende 
Billede af den Dag imorgen havde givet Plads i Sindene for et 
let sangvinsk Haab om, „at det vel nok gik altsammen"; det 
ægte, bløde danske Letsind trivedes godt paa denne lune, lystig 
glimtende Foraarsdag med de løse, hvide Skyer og de sig i de 
milde Vindstød magelig gyngende Planter. Menneskene syntes, 
ligesaa lidt som Naturen, at tænke paa, hvor svigefuld denne 
besungne Maj Maaned som oftest er hos os, at en brutal Natte- 
frost pludselig kan svide dette jomfrurene og glade grønne, og 
den solblanke Himmel sløre sig til og overdænge Jorden og 
Menneskene med iskolde, stikkende Haglprojektiler. 

Iblandt de spaserende, der styrede Kursen ud ad Frederiks- 
berg til, træffe vi to bekendte. Lisbeth gik, iført et blomstret, 
uægte „fransk" Shawl, der bag paa røbede hendes store Skulder- 
blades Bevægelse, og en Sommerhat, som hun idelig kæmpede 
med for at give den en nogenlunde rimelig Stilling paa hendes 
med en saadan Pryd uvante Hoved; hendes Knæ trommede 
kamplystent mod det stivede Skørt, naar hun satte Benet ud til 
lange Skridt, trædende vederhæftigt paa Jorden med sine nye 
Læderstøvler, hvis Dimensioner vilde have tilfredsstillet en 
almindelig dansk Dragon. Og, hvis forbigaaende Mandfolk mulig- 
vis kunde faa det Indfald indiskret at nærme sig eller tiltale en 
af hendes to yngre Ledsagerinder, stod de to store ^ule Tænder 
truende ud fra den bidske Mund som de forsvarligste Dydsvogtere, 
man kunde ønske sig. Vor anden bekendt er Frederikke, klædt 
med en Blanding af borgerlig Ærbarhed og en vis Chic, som 
navnlig fremtraadte i Kjolens og Overstykkets Garnering, men 
hendes Figur var bleven stærkere og kraftigere. Ansigtet mere 
markeret; de før saa svømmende lyseblaa Øjne kastede mere 
positive Blik ud paa Tingene end før; Læberne, som hun forhen 
holdt halvt aabne, og som bævede og vibrerede, sad nu fast 
samlede og bebudede , at deres Ejerinde begyndte at vide, hvad 
hun vilde. Paa Armen bar hun indsvøbt i et Shawl et Barn, 
der, lig en Kattekilling, som nylig har faaet Øjne, missede util- 
freds mod Solen og gav en knirkende Klynken fra sig, naar Lys- 
skæret faldt skarpt ned i større Mellemrum mellem Træerne. 
Den tredje Person i det kvindelige Selskab maa vi foreløbig 
præsentere Læserne blot som Madam eller Fru Lodsberg, en tre 
og trediveaarig lille kraftig Kone, hvis Ansigt med de brune, 
livlige Øjne endnu havde bevaret hele sin ungdommelige Friskhed, 

kun et allerede fremtrædende Embonpoint røbede hendes matrone- 
agtige Værdighed. 

Fru Lodsberg og Frederikke havde samtalet ivrig, mens de 
gik; men Lisbeth havde ikke mælet et Ord, naar undtages, at 
hun gnavent havde afvist Fru Lodsbergs Anmodning om at give 
sit Besyv med gennem følgende Replik: Jeg forstaar mig itte paa 
'et, og jeg er lige glad, enten det er saa eller saa. 

— Ja» j^g bliver nu ved at paastaa, at De hellere skal gaa 
til Hr. Damberg end til Pastor Hjorth, Frederikke. Det kan godt 
være, at Pastor Hjorth er en rar Mand, og, naar De bliver saa 
rørt over hans Prækener, saa er det jo rimeligt, at De gaar i 
Kirke hos ham. Gud bevares! for De kender jo ikke noget til 
Naturvidenskaberne, saadan som jeg; for siden jeg fik udlært paa 
Stiftelsen, laaner jeg altid alle Slags videnskabelige Skrifter hos 
Reservelægen, og deraf lærer man rigtignok, at Jorden slet ikke 
er bleven skabt i seks Dage, og at Døden slet ikke er kommen 
ind i Verden, fordi Adam og Eva spiste det Æble . . . ja, lille 
Frederikke, jeg vil ikke gøre Dem Fortræd, saa De behøver ikke 
at se saa muggen ud for det, men jeg holder med Fritænkerne, 
ligesom Reservelægen, og det maa enhver fornuftig Jordemoder 
gøre. Nej, ser De, De skal arbejde for Deres Barn, og jeg holder 
med Dem i, at han skal studere, for det er det eneste, der giver 
Tænkekraft, men han skal studere til Doktor og ikke til Præst. 
Og hvis De bliver altfor hidsig paa Rel'ionen, ser De, saa falder 
De i Skrupler baade over det ene og det andet, men, naar De 
holder Dem til Naturvidenskaberne, og De behøver jo ikke at 
studere dem selv, saa længe De bor hos mig, for jeg skal nok 
sige Dem ganske kort, hvad der staar i det sidste Tidsskrift . . . 
jeg mener, naar De holder Dem til dem, saa lærer De, at De 
skal stole paa Dem selv, og at et Fruentimmer er akkurat lige 
saa god som en Mand og lige saa godt kan forrette alle Slags 
Bestillinger. Og ser De, De skal jo bruge et Forskud til en 
Symaskine; og det kan godt være, at Pastor Hjorth kan skaffe 
Dem det; men Præsterne, de betragter alt saadant noget som 
Almisser, som man skal sætte et Bededagsansigt op for; men, 
naar De gaar til saadan en Mand som Hr. Damberg, som selv 
har lovet Dem at hjælpe Dem, som har behandlet Dem saa 
mageløst nobelt, og som, efter alt, hvad jeg kan høre, har fri 
Tænkning i sit Hoved . . . jeg mener . . . saadan en Mand vil 
ikke gøre Staahej og Formaninger. 

— Ja, men jeg har godt af de Formaninger, svarede 
Frederikke. 

— Saa? Sidst da De kom fra Kirken, var De jo helt for- 
brølet. 

— Ja, men jeg havde alligevel godt af det, Madam Lodsberg. 
Det lindede . . . 

— Visvas! Man har aldrig godt af at græde. Det er Tids- 
spilde. De skulde høre, hvad Reservelægen paa Stiftelsen siger. 
Han siger, at Menneskene bare skal stræbe efter at gøre sig selv 
og andre lykkelige, og det gør de, naar de lægger sig efter Ret- 
skaffenhed og Flittighed. Ja, lille Frederikke, Gud skal vide, at 
De er flittig, og det er jo rart, at jeg kan hjælpe Dem til saa 
meget Arbejde, at De kan føde Dem og Drengen, og jeg maa 
ogsaa sige, at De græder ikke saadan, som De gjorde, da Lisbeth 
der kom med Dem og vilde have, at jeg skulde leje Dem det 
lille Kammer, men hver Søndag skal De dog have Dem en lille 
Tudetur. Ser De, jeg har mistet en skikkelig Mand, der sad i 
en pæn Næringsvej som Gibser, og saa mistede jeg to Børn; og 
dem maatte jeg slide og slæbe for, for det gik jo først frem med 
Praksissen, da jeg var bleven ene; men jeg er naaet saa vidt, 
at jeg siger til mig selv: Hvis din rare Mand og dine to søde 
Børn nu kunde se Dig, saa vilde de jo bare blive bedrøvede, 
naar de saa, at Du var bedrøvet, og . . . Her brast Fru Lods- 
berg trods sine stoiske Principer ud i en kort Graad; Frederikke 
græd med; endog Lisbeth tørrede sine Øjne med Bagen af 
sin graa Bomuldshandske. Samtalen forstummede nogle Øjeblikke, 
Pavsen udfyldtes af Næsesnydning med de tre respektive Lomme- 
tørklæder. Saa tog Jordemoderen igen til Orde: 

— Kan De selv se, det varer ikke mere end et Par Minuter. 
Det er noget rent nervøst, skal jeg sige Dem. Men hvad var 
det nu, jeg vilde sige? . . . Nej se, hvor det mylrer inde i 
Frederiksberg Have! ... og se Frederik den Sjettes Støtte! 
Den skinner som det bare Guld. Herre Gud! Den Støtte har 
min afdøde Mand taget af i Gibs til en gammel Ekscellence. 
Men lad os hellere gaa lidt ind paa Sommerlyst og drikke en 
Kop Kaffe med et Par Horn til. 

— Ja, det var der da noget riælt ved, mumlede Lisbeth. 

— Aa, nej, lad os ikke gaa derind! udbrød Frederikke og tog 
Fru Lodsberg i Armen. 

Fru Lodsberg saa paa hende et Øjeblik, nikkede derpaa 
resolut og sagde: 

— Vi skal netop gaa derind. Nu kan De rolig gaa saadanne 
Steder, og De har godt af at røjle Dem op, som simple Folk 
siger. Saadan ... det kan jeg lide. Gør Ens Følelser sig 
obstinatsige, saa tager man sin Vilje og giver Følelserne et Slag 
med den paa Hovedet, ligesom man gør ved de smaa Dukker, 
der springer op af en lille Tønde, naar man vil have dem ned i 
Tønden igen. 

Frederikke, der, ved nu i nogen Tid at have levet sammen 
med en saa tapper Kone som Fru Lodsberg, havde gjort den 
samme Erfaring som Sokrates om Tapperhedens smittende Ind- 
flydelse, satte nu Hovedet til Vejrs, samlede Læberne, klemte 
fastere om sit Barn, og Toget marcherede ind paa Sommerlyst; 
Lisbeths Skørter maatte atter fungere som Trommeskind for" 
hendes Knæ. Man svingede til venstre og ind i det første af de 
ledige smaa Trælysthuse, der vende ud til Vejen. Frederikke, 
der havde sat sig for at være saa kæk, at Fru Lodsberg skulde 
komme til at erkende hendes Fremskridt, raabte en Opvarter an 
og bestilte tre Kopper Kaffe med Brød i samme myndige Tone, 
som hun havde hørt af de Kavalerer, hun havde været sammen 
med forrige Sommer, og, uagtet Erindringerne sled i hende, 
netop da hun hørte sin egen Stemme antage denne Tone, holdt 
hun dog Stand, saa ingen mærkede det paa hende, ligesom hun 
blev Sejrherre i den ædle Væddekamp mellem sine Ledsager- 
inder, af hvilke Fru Lodsberg vilde betale det hele, og Lisbeth 
ytrede, at det var det „riæleste", at hver betalte for sig, da der 
ingen Mandfolk var med, for de var kun til det samme; Frede- 
rikke afbrød Disputen ved igen at anvende den myndige Tone 
til Opvarteren og betale ham trods den tostemmige Protest. Men 
hun havde ogsaa den Glæde, at hendes Beskytterinde ytrede: 

— Ja urimeligt er det, Frederikke, at De betaler, men jeg 
kan godt lide, at De viser Enersji. Men hør, vedblev hun efter 
en lille Betænkningstid; der falder mig noget ind. Hør, Frede- 
rikke, De er vist oplagt til Værtshushold, jeg mener til saadan 
en pæn Beværtning, helst det, som de kalder Hotel charni. 

— Ja, naar man havde Penge, sagde Frederikke. 

— Men dem har jo Lisbeths Hr. Damberg lovet Dem. Han 
skal holdes til at holde det, min rare Ven ; det skal Mandfolkene 
altid, for de er, rent ud sagt, nogle Vrøvlehoveder. Nej, De 
skulde læse en Bog af en Engelskmand, han hedder ... lad 
mig se . . . Stuart Miller, om Kvindens Underkuelse. Reserve- 
lægen paa Stiftelsen laante mig den i Fjor; ja det vil sige, jeg 

s. Schandorph: Romaner. I. 21 

har egentlig ikke læst den, for den var skreven i en Stil, der 
var for svær for mig, men jeg saa saa meget af den, at vi Fruen- 
timmer lader os lumpe af Mændene, og at det behøver vi slet 
ikke. Lad os bare sørge for at komme dygtig i Lav med Viden- 
skaben . . . Naa ... ja, ja, lille Lisbeth, det keder Dem. Tak 
for Kaffe, lille Frederikke! Lad os nu gaa lidt . . . kom, nu 
bærer jeg Barnet et Øjeblik . . . Genere mig? Nej, det véd 
Gud jeg ikke gør. Jeg skal vise, at jeg ikke blot er Fremskridts- 
kone i Tiorien, men ogsaa i Praksissen. Snak ... jeg vil have 
Drengen. 

De gik ind paa Alleenberg, og, da de vare ude for Karrusel- 
banen, slog Lisbeth et Slag hen mod Trappen, medens Frede- 
rikke aabenbart havde en Tendents til at undgaa at se denne 
Institution. 

— Skal vi ikke op at tage en Omgang? spurgte Lisbeth. 
Det er da det, der er mest Plaser ved; det kan jeg huske fra 
Markedsdagene i Køge. 

— Nej, der ser ud til at være en ryde Tone og fulde Mand- 
folk, sagde Fru Lodsberg og rynkede paa Næsen. 

— Dem kan man da nok genne fra sig, naar man vil, svarede 
Lisbeth. Jeg vil derop. 

— Naa — ja ; det kommer jo an paa, hvad man er, og ikke 
paa, hvad man gør; men det er bedst, vi to bliver hernede, lille 
Frederikke, sagde Jordemoderen. Musiken smertede i Frederikkes 
Indre som et Samvittighedsnag; hun havde i sin Tid kun altfor 
gerne lyttet til den. De ventede altsaa nedenfor. Frederikke 
saa ikke op, men Fru Lodsberg saa Lisbeth med en saa alvorlig 
Mine, som om hun kørte i Ligfølge, sidde ganske alene i en 
Vogn og lade sig svinge rundt de behørige Antal Gange til en 
Orkestermusik, i hvilken en skingrende Klarinet hvæsede som en 
Gase. Lisbeth steg saa atter ned. Hendes sure Mine havde 
givet Plads for et stort Smil fra det ene Øre til det andet; en 
Hob halvglemte Billeder fra Markeder, Bryllups- og Barselgilder 
vare blevne vakte til Live hos hende, maaske netop ved Klari- 
nettens hvæsende Stemme. 

— Her skal nok være nogle sjeldne Negere at se herude, 
sagde Fru Lodsberg. Det er den Slags, der er Menneskeædere. 
Dem vil jeg se. 

— Uh fy, nej, sagde Frederikke og krystede sin Dreng, som 
hun havde faaet tilbageleveret, medens Lisbeth kørte i Karrusel, 
— det er jo rædsomt! 

— Ja, der er nogle, som siger, at Moralen kommer af Klimaet 
og saadant noget, bemærkede Jordemoderen docerende; maaske 
det er den eneste Kødmad, de kan faa i de Lande. Ækelt er 
det rigtignok, naar man tænker dybere over det. Men for 
Videnskabens Skyld vil jeg se de Menneskeædere. 

Efter en kort Søgen fandt de en Fjælebod, hvis Lærreds- 
skilt bemalet med de to sorte Mennesker og de tilhørende store 
gule Plakater angav, at her fremvistes de nævnte Eksemplarer af 
den berømte Negerrace. Foran Boden sad en lille Mand ved et 
lille Bord, hvorpaa der fandtes en fire, fem tomme bajerske Øl- 
glas og ét halv fuldt; han vendte Ryggen til de kommende, saa 
at de kun saa en grønbrun Dyffels Frakke, hvis Traade vare 
blanke af Slid, og over hvis i Nakken opsmøgede Krave et Par 
sorte Haartjavser hang ned, samt en strikket blaa Hue med 
spættet Bort og en stor blød Knop oveni. Den lille Mand sad 
og rokkede frem og tilbage som en gammel Hornugle i et Bur. 
Da han hørte -Lyden af Skridt, opfyldte han mekanisk sin Pligt: 
at gøre Reklame for, hvad Skuret indeholdt, men han ansaa det 
for overflødigt at vende sig om og se paa dem, som nærmede 
sig. Med en løjerlig Udtale af dansk Sprog og i en søvnig reci- 
terende Tone sagde han; 

— To sort' Negri fra Afrika, en 'An og en *Un. Mejet 
smuk Men'sker og Mensk'ædere tillike. Spiser bare Men'sker, 
som de tager i Krig, elle's inte gør noget, Væ'sarte, min 'Erre 
og Dame ; tyve Øre per persona, ti Øre for Barn ikke tolf Aare. 
Presentere sig okso to store Apekatter og en liir Svin, okso fra 
Afrika. 

Frederikke genkendte Hr. Segatti, hendes troløse Elskers Ven. 
Hun blev forlegen ved Mødet og vilde sno sig forbi ham, skjult 
mellem sine to Ledsagerinder; men hendes Frygt for en Gen- 
kendelse fra hans Side var overflødig. Hr. Segatti sad med halv 
tillukte Øjenlaag i en dvask, halvsovende Tilstand, saa slet ikke 
op paa Selskabet, men rakte mekanisk sin gulbrune Haand ud 
efter Betalingen for Entréen, som Fru Lodsberg rakte ham. Da 
faldt det Frederikke ind, at han muligvis kunde give Oplysninger 
om den forsvundne. Hun meddelte sagte og hurtig Fru Lods- 
berg sin Opdagelse, og denne opfordrede hende bydende til straks 
at anstille en Inkvisition. Frederikke stivnede sig af al Magt, 
nærmede sig den gamle Italiener og sagde: 

— God Aften, Hr. Segatti! 

— Go' Dak, Signora, svarede han og fjærnede de halvkugle- 

21* 

formede Øjelaag fra de brune, hvidrandede Cirkler, men de røbede 
intet Tegn paa, at han kendte hende. 

— Kan De ikke kende mig? 

— Gu* bevar's . . . jo . . . svarede han med en Antydning 
af et forbindtligt Smil. Han havde ikke Anelse om, hvem 
hun var. 

— Hvordan lever Grønlunds? (Stemmen var ved at blive 
borte i hendes Strube). 

— Skitte, tror jeg nok, svarede han med et Skuldertræk. 
Mann og Kone immervæk i Disputa og ... i garbuglio . . . 
Søn meket stor Svinhund. 

— Véd De ikke . . . jeg mener . . . Sønnen . . . véd De, 
hvor han er? 

— Jo, det vét jaj sku meket godt. Jaj sku' være Impresario 
for Rappresentazioni med de to Negri ok den lille Apekat ok det 
Svin; 'an sku' ta' mot Penge, hvor jaj sitter 'er utenfor Teatro, 
og jaj sku' presenter Mennesker og Dyr for Publico, men 'an 
rendte med Penge, mens jaj var derinde. Nu erre 'an derinde, 
ok jaj mo bli herute. Briconacciol 'An 'ar majet stor Talento, 
men, . . . Hr. Segatti gjorde nogle Gestus med Hænderne, der 
skulde betegne, at den omtalte var meget vidtløftig og upaalide- 
lig. — Pludselig gik der et Lys op for ham, der kom formelig 
Ild i hans Øjne ; han smækkede med Tunge og Fingre og raabte : 

— Corpo di Sanf Antonio! E una delle sne ragazzel La 
riconosco! Ecco la vendetta che viene! 

I lynende Fart fik han rejst sig og næsten skubbede Frede- 
rikke ind gennem det Forhæng, der skilte det Indre af Boden 
fra Yderverdenen, foretog dernæst en lignende Operation med 
Fru Lodsberg og Lisbeth, der begge gav ham knubbede Ord, 
idet den første sagde: 

— Naa, naa, tag ordentlig paa Damer! og den sidste: 

— Se til, at han ka' la' vær' at rage paa Folk! 
Overgangen mellem det stærke Solskinslys udenfor og en 

halvmørk Skumring inde i Boden fik Frederikkes Barn, som nu 
blev baaret af Lisbeth, til at skrige; denne Lyd eggede de to 
Aber, der sad lænkede i hver sin Ende af Rummet, til ligeledes 
at hvine og fare op og ned af deres Pæle; Barnet blev bange 
og skreg endnu højere; Aberne satte ligeledes i det frygteligste 
fortissimOy rykkede i Kæderne og raslede med dem, skar deres 
grinende Grimaser, som skød Snuden i tusinde Rynker op mod 
Øjnene, ud mod de nysankomne, for med et Ryk at gøre om- 

kring og te sig paa en Maade, der hos ukultiverede Mennesker 
betegner den dybeste Haan mod de tilstedeværende. Lisbeth fik 
Barnet til at tie ved at stikke sin store Pegefinger ind i dets 
Mund, for at det kunde klø Gummerne med de frembrydende 
Tænder. 

— Det er ækelt at tænke sig, at vi Mennesker nedstammer 
fra saadanne Asener, sagde Fru Lodsberg; men Videnskaben har 
bevist det, saa vi er nødte til at tro paa det. 

Fra en Tribune i Fjælebodens Baggrund skinnede to Par 
sorte Øjne ud fra en blaa Emailgrund. Der sad en sort nøgen 
Mand og en sort nøgen Kvinde med slapt nedhængende Arme, 
begge med brogede Bælter og Hovedprydelser af Fuglefjer. Et 
stribet Draperi bag Tribunen skilte sig ad, og et hvidt Mandfolk 
kom frem i en kort blaa Jakke, lysegraa falmede og plettede 
Benklæder, der faldt de besøgende i Øjnene, efterhaanden som 
deres Øjne vænnede sig til Belysningen; ja ikke en Gang det 
Faktum, at Overlæderet paa hans udtraadte Fjersko ud imod 
Næserne skilte sig fra Saaleme og blottede et Par hvidgule Uld- 
sokker, undgik deres Opmærksomhed. Men med stor Flothed 
drejede han med den ene Haand Spidsen af sin med Pomade 
stivede Knevelsbart, og med den anden legede han med en 
uægte Urkæde med store Signeter og andet Tilhæng, alt for- 
lorent. Saa tog han paa en Stol en tynd, ridepiskagtig Stok, 
pegede hen paa de to sorte med den, stillede sig op en profil 
med tilbagekastet Hoved og reciterede med en Diktion, der havde 
en daarlig Provinsskuespillers harske Fedme, følgende Ramse: 

. — Disse tvende Eksemplarer ere virkelige Mennesker, hvilket 
ses af den oprejste Gang og af Lemmernes Bygning. De ere 
fra det Indre af Afrika, ikke langt fra de Søer, som Opdagerne 
have fundet ere Nilens Kilder. De leve i Polygami, det vil sige, 
have flere Hustruer, hm! Ja det ser man jo ogsaa i Evropa 
(her satte han et humoristisk Smil op), men man betragter det 
ikke som moralsk undtagen blandt Høns. Undskyld, mine 
Damer, jeg gaar videre. Hvad det angaar, at de ere Menneske- 
ædere . . . 

— Hvorfor kniber De mig i Armen? afbrød Fru Lodsberg og 
bestræbte sig for at trække sin Arm bort fra Frederikke. 

— Det er ham, hviskede denne. 

— Hvad for noget? Nu stærk, meget stærk! Tag Deres 
Barn! kommanderede Fru Lodsberg. 

Hun tog Barnet fra Lisbeth og rakte Moderen det. 

— Nævn hans Navn! hviskede hun til denne. Manden paa 
Tribunen vilde til at fortsætte sit Foredrag, da Frederikke stille 
og rank nærmede sig ham, holdt sit Barn i Vejret og sagde højt: 

— Ferdinand Grønlund! Skam Dig! 

Det gøs igennem ham. Han søgte at stramme sig op og lege 
fremmed og sagde med den affekterede Jargon, som udannede 
Skuespillere bruge, naar de skulle agere franske Adelsmænd: 

— Min Dame! jeg véd virkelig ikke, hvorfra jeg har den 

^c«rc ... 

Frederikke maalte ham fra Top til Taa. Et smerteligt Træk 
forvred hendes Mund, men hun tvang sig endnu til at sige med 
fast Stemme: 

— Min lille Drengs Fader skal ikke gaa med hullede Støvler 
og plettede Bukser. Jeg bor Nr. 8 i Dannebrogsgade. Jeg kan 
godt betale et Sæt ordentlige Klæder til Dig. 

— Meget godt, Frederikke, hviskede Fru Lodsberg ... nu 
gaar vi. 

Manden paa Tribunen havde mistet sin hele Holdning. Han sank 
sammen som en Klud og raabte i en ynkelig, grædende Tone: 

— Aa Frederikke, bliv lidt! hvad? Aa, tilgiv mig, men . . . 

— Pjalt! sagde Fru Lodsberg uden at vende sig om og tvang 
Frederikke med sig. Segatti nikkede efter dem og gned sig i 
Hænderne. Nu kom Turen til Frederikke at synke sammen. 
Da de kom udenfor, krummede Benene sig under hende, en kold 
Sved stod paa hendes Pande, og Tænderne klaprede i Munden 
paa hende. 

— De gjorde det meget godt, min Pige; jeg har Ære af 
Dem, og jeg er ligefrem stolt af Dem, sagde Fru Lodsberg. Nu 
gaar vi ind og sætter os paa ensom Bænk i Frederiksberg Have. 
Saa kan De have Lov til at græde; for nu kommer den naturlige 
Redaktion, som Lægerne kalder det. 

— Lisbeth bemærkede: 

— Nu er det bedst, vi melder ham paa Birkekontoret i 
Morgen tidlig; for saa vil Birkedommeren nok holde ham til at 
svare til Barnet det, som han skal svare. Det er altid 28 Rigs- 
daler om Aaret. 

Fru Lodsberg fremskyndede Marchen, og hurtig gik det ind i 
Frederiksberg Have, til Selskabet naaede Øen, hvor en Bænk 
tæt ved den der temmelig brede Kanal blev valgt til Hvilested. 
Der fik Frederikke Luft og brød ud i Hulken. Fru Lodsberg 
iagttog hende først med Ro som en Læge, der observerer en 

Krises naturlige Gang. Efter en Stunds Forløb spurgte hun, om 
det ikke havde lindet lidt, men Graaden gjorde ikke Tegn til 
at ville stille af. Saa bankede hun med sin Parasol paa Bænken 
med korte og myndige Slag, som hun efterhaanden gjorde stærkere 
i Lyden og hurtigere i Takten, og, da Frederikkes Graad blev 
uhørlig, slog hun et skarpt Slag som en Kommando at gøre 
„Holdt". Da sagde hun, mildt skændende: 

— Men De holder jo af ham endnu. 

— J*> j®g gør, svarede Frederikke. 

— Og det, efter at De har set ham saadan ... i den Posi- 
tur! Hvad siger De Lisbeth? 

— Jo værre en Barias en Karl er, jo galere er Pigerne efter 
ham, svarede den store Bondepige. Saadanne nogle, der rigtig 
kan gøre Komedie, det er de allerværste. — Hun tænkte paa 
Genstanden for sit eget Ungdomssværmeri, som for et Kvart 
Aarhundrede siden betog hende, da han som „Fastelavnsnar", 
prydet med en hvid Skjorte, besat med brogede Silkebaand, som 
hun selv havde laant ham, gjorde sit Indtog i den Gaard, hvor 
hun tjente, under Akkompagnement af en hvinende Violin og en 
hvæsende Klarinet. 

— Men han her tede sig jo som en Kryster, der hverken 
havde Mod eller Mands Hjerte, vedblev Fru Lodsberg. 

— Mod mangler han saamænd ikke, tog Frederikke til Orde, 
for i den Tid, han tog En med paa Tivoli og Alleenberg og saa- 
danne Steder, saa turde virkelig aldrig noget Mandfolk være flov 
mod mig, for saa slog han lige straks; saa han skal da ikke have 
Skyld for at være bange. 

— Jeg taler ikke om fysisk, men moralsk Mod, lille Frede- 
rikke, docerede Fru Lodsberg. Ser De . . . alting er noget 
nervøst; det er Mod ogsaa. Men der er to Slags Nerver: Føle- 
nerver og Bevægelsesnerver, og jeg tror nok, at det moralske 
Mod kommer af den første Slags og det fysiske af den anden 
Slags; ja, det vil sige, det er noget, jeg selv har udtænkt, jeg 
har ikke spurgt Reservelægen rigtig ud om det. 

— Ja, men saa kan Ferdinand jo ikke gøre ved, at han er, 
som han er. 

— Nej stop, min Pige! den gaar ikke, for vi har en Vilje. 

— Ja, hvor kommer den fra? De siger jo, at alting kommer 
af disse herre Nerver. 

Fru Lodsberg blev lidt konfunderet, men hun var ikke den 
Kone, der lod et Problem staa uløst. Hun svarede: 

— Aa, ja, . . . men ser De, jeg bilder mig ind, at, naar vi 
vil noget, saa gaar der det, som Videnskaben kalder en elektrisk 
Strøm fra Hjernen ud i Nerverne og tvinger dem til makke ret. 
Ja det er nu saadan, som jeg har spekuleret det ud. 

Frederikke stræbte med ærlig Vilje at faa disse Ord til at 
faa Mening for hende i et anskueligt indre Billede, men opgav 
det. Nu sank efterhaanden Aftenskumringen blødt dæmpende 
om Øjne og Sind, og, medens Bladrandene forgyldtes, saa de 
funklede derved, blev det grønne længere inde dybere og roligere, 
Kanalens stille Vand indsugede mere og mere Farven af Træerne, 
som spejlede sig i det indtil et vist Tidspunkt, da det mere og 
mere sank hen i dunkelbrunt med enkelte hvide Reflekser. Vore 
tre bekendte tav, det lille Barn sov; dets Aandedræt strøg sam- 
men med Aftenvinden sagte langs Moderens Kind. 



XIII. 

Madam eller Fru Lodsberg vaskede og strøg for Folk. Hun 
drev denne Forretning ved Siden af sin Praksis som Jordemoder 
og drev den efter en forholdsvis stor Maalestok. Hun var aldrig 
ledig i sit Hjem; foran Stolen ved hendes Seng laa altid en 
Mængde Hefteskrifter, som hun læste i en halvanden Times Tid, før 
hun lagde sig til at sove; det var populære naturvidenskabelige 
Tidsskrifter, Rejsebeskrivelser o. desl., medens hun i høj Grad 
foragtede Romaner og betragtede Vers som pæne Snurrepiberier. 
Da hun paa Lisbeths Anbefaling tog Frederikke i Huset, var det 
dels af naturlig Skikkelighed og af Sympathi for den stakkels unge 
Pige, hvem det var gaaet saa ilde, dels fordi hun nu, da hendes 
anden Bestilling mere og mere kaldte hende ud af Huset, 
trængte til en fast Medhjælperske til Vask og Strygning, hvori 
Frederikke fra Tjenestepigeskolen var ret vel oplært, dels endelig, 
fordi hun inderlig trængte til en at snakke med for at udtale de 
konfuse Indtryk, hun modtog fra sin Læsning, og som hun straks 
slog fast i Dogmer. Frederikke havde med sædvanlig kvindelig 
Snuhed luret hende af, at hun nærede et lønligt Sværmeri for 
den Reservelæge paa „Stiftelsen", som hun jo selv havde set, 
og som var en smuk ung Mand; men Fru Lodsberg var besindig 

nok til at maale Afstanden, der forhindrede et Parti, saavel som 
til ikke at indlade sig i nogen illegitim Forbindelse. Denne 
haabløse Tilbøjelighed var iøvrigt langt fra at gøre hende tung- 
sindig; den blev snarere et lille romantisk Indelukke, hvortil hun 
tyede hen som til et Fristed i korte Øjeblikke fra sin ellers 
positive Tankegang og stærke praktiske Beskæftigelse. Som det 
gerne gaar med Folk paa hendes Dannelsesstandpunkt, der for- 
søge paa at ræsonnere sig fra Religionen, saa hun i Præsterne 
lutter sorte Sjæle. Frederikke havde flere Gange bragt Tøj til 
Dambergs; en eller to Gange var hun tilfældig stødt paa Husets 
Herre, der efter at have spurgt, hvorledes det gik hende, og have 
faaet det Svar, at det gik hende godt, derefter havde rettet et 
halvt ironisk, halvt forlegent Spørgsmaal om, hvorledes det gik 
med hendes Æsthetik. Hun vidste ikke, hvad det var for noget, 
var bleven lidt stødt og mente, at han „gjorde Nar". Det gjorde 
hende ondt, da hun havde den Forestilling om ham, at han var 
en „umaadelig genial Mand". Da hun en Gang brugte dette 
Udtryk om ham til Fru Lodsberg, glædede denne sig over „saa- 
dant et Udtryk" i Frederikkes Mund, men ytrede sin Tvivl om 
dets Berettigelse, da hun aldrig havde set hans Navn i Avisen 
eller hørt, at han havde udgivet noget. Fru Lodsberg og Frede- 
rikke arbejdede sig efterhaanden mere og mere sammen; Frede- 
rikke havde Respekt for Enkens Ihærdighed, og hun vandt hendes 
Hjerte ved den Godhed, hun viste hendes Barn. Arbejdet gik 
under godt Humør og ivrig Passiar, og, naar de to kønne og 
sunde Fruentimmer stod i Køkkenet ved Vaskerballen, og de 
kraftige og velformede Arme bevægede sig saa rask, at de glimtede 
ved det, medens røde Kinder og de livlige Øjne skinnede og 
lyste gennem den hvidblaa Damp, hvis Rande spillede i gult og 
rosenrødt fra Skorstensilden, fik man et Billede af, at selv det 
jævneste Arbejde kan have sin Poesi og sin Skønhed. 

Efter hin Begivenhed paa Sommerlyst bar Fru Lodsberg 
taalmodig over med Frederikkes tungsindige Adspredthed og Ord- 
knaphed. Hun lod hende ikke gaa, uden at hun enten selv 
ledsagede hende eller vidste, at hun var i Selskab med Lisbeth, 
thi hun frygtede et Møde mellem de to tidligere Kærestefolk, og 
det vilde hun nok selv være med til. Hun var forberedt paa et 
Besøg af Ferdinand Grønlund og havde lagt sin Modtagelsesplan. 
Desuden spekulerede hun alvorlig paa Frederikkes Fremtid, saa 
det var hende ikke ukært mod Sædvane at forholde sig lidt tavs. 

En Dag, da Fru Lodsberg og Frederikke holdt Rast en 

Morgen Kl. 9 for at drikke Formiddagskaffe, som indtoges 
staaende ved Køkkenbordet, en Tid, som Fru Lodsberg samtidig 
brugte til at læse „Dags- Avisen" og heraf at meddele Frederikke 
i forkortet Form, hvad hun ansaa for at have Almeninteresse, 
studsede hun pludselig under Læsningen og spurgte: 

— Hør, Frederikke! Prokurator Borg havde han ikke med 
den Frues Sager at gøre — hende, som De tjente? 

-Jo. 

— Han har hængt sig. Der staar, at han foruden mange 
private Folks Penge ogsaa har brugt det velgørende Selskabs, 
som han var Kasserer for. 

— Men, Du forbarmende! udbrød Frederikke. Saa har han 
vel ogsaa brugt Fru Kringelbergs Penge! 

— Saa! græder De nu over det? Jeg synes ikke, hun var 
saa rar, efter det. De har fortalt mig. Saadant noget, som nu 
er sket, det kalder jeg ligefrem logisk. For naar Folk sidder og 
driver over deres Penge, som de ikke selv har tjent, og ingen 
Gavn gør med dem, saa er der ikke noget at sige, naar de ryger 
paa den Manér. Det er logisk, som Videnskaben kalder det. 
Men — hvordan var det? Hun var jo Tante til Deres Bjørne- 
trækker? Naa, staa nu ikke og hæng, men tænk over, hvad 
jeg siger til Dem! 

— Jeg vil op til Fruen, sagde Frederikke og tørrede Øjnene 
med sit Forklæde; for vel var hun arrig og gal, men jeg har 
ogsaa gjort Uret imod hende, for jeg løb fra min Tjeneste 
i Utide. 

Fru Lodsberg holdt den broderede Krave, som hun havde 
vasket sidst, op mod Lyset for at undersøge, om den var ren, 
mens hun sagde: 

— Op til hende? Hvad vil De der? 

— Jeg vil trøste hende og . . . 

— Saa? Hvad vil De saa sige til hende? Hvad? 
Frederikke sænkede ydmyg Hovedet og hviskede: 

— Det véd jeg ikke. Men, da hun saa Fru Lodsbergs 
hoverende Mine, kom Oppositionslysten op i hende, og hun 
fortsatte: 

— Naar man selv har været i Ulykke, saa falder saadant 
noget En ind af sig selv. Men . . . han, Overkrigsdirek- 
tøren . . . 

— Naa, hendes Kæreste, som hun ikke kunde faa, fordi 
Manden i sit Testament havde forbudt hende at gifte sig? 



331 

— Ja. Men, at det var hendes Kæreste ... det tror jeg 
dog ikke. 

— Snak! Naturligvis var han det. 

— Ja, men nu, da hun ingen Ting har, saa kan han jo tage 
hende. Og jeg tror, hun vilde blive en meget ordentlig Kone, 
hvis hun fik ham. 

— Saa, nu ringer det, afbrød Fru Lodsberg. Jeg vil helst 
selv lukke op. 

Hun kom tilbage med et højtideligt Ansigt og løftet Pegefinger. 

— Enersji, Frederikke! sagde hun. Det er ham. Bjørne- 
trækkeren. — Ingen Skrigen! ingen Scener! Hold paa Deres 
Værdighed! 

Frederikke hægtede sin Kjole, drog et Suk, rettede Over- 
kroppen og stemte begge Hænder mod sit Bryst. 

Ind traadte Ferdinand Grønlund i en gammel, forslidt, graa 
Sommeroverfrakke, hvis Krave var knappet tæt op i Halsen, i de 
samme lysegraa plettede Benklæder, som han havde præsenteret 
sig i, da han viste Menneskeæderne frem i Fjæleboden; i Haanden 
holdt han en Straahat, der var ved at skilles ad i alle Sammen- 
føjningerne; men Knevelsbarten og Fipskægget struttede af 
Pommade. Han havde aabenbart indstuderet sin Entré; han 
skred langsomt frem med sammentrukne Bryn, Hovedet lagt paa 
Siden og Hænderne stærkt knyttede. Frederikke pressede Neg- 
lene ind i Vaskens Trærand, mod hvilken hun støttede sig. 
Hvor var den glade Mursvend bleven af? Hun saa her en 
Gøgler, der havde tilegnet sig Hr. Justesens Manerer; og, hvor 
meget hun end beundrede Komediespil, var der dog noget i hende, 
som følte Sorg og Modbydelighed ved at se det anvendt nu. Fru 
Lodsberg sagde tørt og haardt: 

— De er maaske sulten. Vil De have et Stykke Smørrebrød 
og en Kop Kaffe, men Brændevin eller Bajer holder vi ikke her 
i Huset, det maa De undskylde. 

Ferdinand nikkede og faldt med et Suk ned paa Køkkenets 
eneste Træstol. Fru Lodsberg smurte ham fire Stykker Mad, 
lagde Spegepølse og Ost paa og skænkede ham en Kop Kaffe af 
Kedlen. Derpaa gik hun, uden at mæle et Ord til ham, hen 
mod Døren til sin Stue og hviskede til Frederikke: Nu ingen 
Kogen Øllebrød, men Enersji! og forlod Køkkenet. 

Ferdinand slugte Maden med et Dyrs Graadighed. Frede- 
rikke blev staaende ubevægelig i samme Stilling og saa paa ham, 
medens hendes Bryst arbejdede stærkt, Da han havde spist, fér 

hun hurtig gennem Køkkenet og aabnede Døren til sit lille 
Kammer. Der laa hendes Dreng paa et Listetæppe og kravlede, 
mens han halvt bed af, halvt suttede paa en Tvebak. Han 
gryntede lidt og fæstede et Par store forbavsede Øjne ud i det 
Rum, der nu aabnedes for ham. Ferdinand gjorde et Par 
dansende Trin hen imod Døren, lagde Overkroppen tilbage, 
aabnede Armene, løftede Øjnene mod Himlen og begyndte: 

— O, uskyldige Sjæl! 

Men Frederikke lukkede sagte og hurtig Døren igen, slog ad 
ham med Haanden og sagde: 

— Fy, Du skaber Dig! 

Ferdinand sank ned paa Stolen igen med Hænderne for 
Øjnene. Han følte sig helt opløst; han kunde ikke finde Bund 
i sig selv. Han var virkelig bevæget, men han var saa vant til 
at skabe sig og agere, at han ikke vidste, hvorledes han skulde 
bære sig ad med at være sand. Den glade, evig forsorne Svends 
Rolle, som han tidligere havde spillet, var bleven ham fremmed, 
og nu arbejdede et Kaos af misforstaaede Figurer fra Sensations- 
dramaer, Farcer og enkelte Lystspil, som han havde udført paa 
Provinstheatrene som Medlem af en af de usleste rejsende Skue- 
spillertruper, i hans af Drik og Udsvævelser sløvede Hjerne; han 
kunde ikke blive dem kvit, skønt han i dette Øjeblik gerne vilde 
være skikkelig og naturlig, og skønt noget i Retning af Sorg og 
Anger dæmrede i hans Sind. Han maatte opgive Ævret og sank 
sammen med bøjet Hoved, mens han strøg Hænderne op og ned 
ad Laarstykkerne paa sine Benklæder. Under denne Bevægelse 
gik den øverste Knap op paa hans Frakke. En Vest, af hvis 
Aabning det nøgne Bryst stak frem, blottedes ubarmhjertigt. 
Frederikke udstødte et lille Skrig, løb hen imod ham, tog ham 
om Hovedet og udbrød: 

— Du har ingen Skjorte paa, Ferdinand! 

Det var det værste, som hun, der i den sidste Tid havde 
svælget i fint Manchetlinned, kunde tænke sig. Hun lagde sin 
Kind op til hans. De hulkede begge højt. Ferdinand var 
imidlertid saa betænksom, at han fangede Taarerne i den hule 
Haand, før de naaede hans pomadiserede Skæg. Frederikkes 
Hulken blev til høj Graad; Ferdinand fulgte med i Crescendo'et. 
Det maa have lydt ind i Sideværelset, thi pludselig traadte Fru 
Lodsberg ud i Køkkenet med de Ord: 

— Saa! Tænkte jeg det ikke nok! De laver Røræg! Hør 
Hr. . . . hvad hedder han nu, Frederikke? 

— Grønlund, lød det hulkende Svar. 

— Naa, Hr. Grønlund — jeg vil, ved Gud, ikke præke 
Moral for et stort og stærkt Mandfolk, men jeg vil bare sige 
Dem, at, naar et Mandfolk møder i det Kostume, saa er hans 
Æresfølelse anløben. Og det begynder indvendig fra. Saalænge 
Linnedet er propert, er der endnu Haab . . . Men hør nu! De 
er Fader til et Barn, og de har forført en Pige. De kan hverken 
forsørge den ene eller den anden. Men De skal oprette Frede- 
rikkes og hendes Barns Ære. Bi lidt . . . 

Fru Lodsberg forsvandt et Øjeblik, kom tilbage med fire 
Skjorter og tog paany til Orde: 

— Her har De fire Stykker Linned, som har tilhørt min 
afdøde Mand. Dem begynder De med, hører De? Mad kan De 
faa her hver Dag. Saa kommer De altsaa i Morgen, saa skal 
vi gaa ud med Dem og købe Dem et ordentligt Sæt Klæder. 
Slip nu Frederikke! det Kæresteri er ækelt at se paa. Men hør 
nu, lille Grønlund ... uh, hvor det er ækelt at se et Mandfolk 
flæbe! . . . Saa! Saa! Jeg mener ... De har jo den rige Tante, 
hende, den Grossererenke. Hun maa jo skamme sig over at lade 
sin Nevø gaa om, rent ud sagt, som et Ladegaardslem. 

Ferdinand blev, som det ofte hændes svage og fantastiske 
Naturer, paavirket saaledes af en mere bestemt udpræget Individua- 
litet, at han følte Trang til at slaa ind i den anslaaede Tonart 
og efterabe den, som han følte havde Overtaget i Situationen. 
Han rettede sig og mente, at hans tidligere Svendemanér vilde 
harmonere mere med Fru Lodsbergs ligefremme Udtryksmaade: 

— Tante Sukkerkringle er bleven snydt for alle sine Mønt- 
sorter af den hængte Prokurator. Da jeg var hjemme hos de 
gamle ... det vil sige hos Mutter, for Fatter holder sig paa 
Distancen . . . saa sad jo vores fine Tante og udvekslede sine 
Livsanskuelser med Mutter, som hun nu har levet med som 
Hund og Kat i mange Aar. Naa da! De tudede som de var 
betalte for det. Sikken en Ballade! 

Fru Lodsberg maalte ham med Øjnene og sagde: 

— Naa, de tudede, ligesom De gjorde nylig? Det ligger 
nok i Familjen. 

Ferdinand stod et Øjeblik og betænkte sig. Han var lige 
ved at sætte sit Ansigt i tragiske Folder, men den ubarmhjertige 
Fru Lodsberg sagde: 

— Kan De ikke te Dem som et almindeligt Menneske? Lad 

være at lave den Slags Flovser, som man læser i Bladene, naar 
de skriver om den offentlige Politiret. 

Ferdinand skulede sky op til hende og blev atter slap i 
Hjerne og Lemmer. Frederikke turde ikke sende ham en op- 
muntrende Mine. Efter en Pavse mumlede han noget om, at 
det nok var bedst, at han gik, og nærmede sig Døren. 

— De kommer altsaa i Morgen, sagde Fru Lodsberg, saa skal 
jeg gaa ud med Dem og købe Klæder. Saa kommer vi til, lille 
Frederikke, at faa Værtens Datter til at hjælpe os med Stryg- 
ningen. Farvel, lille Grønlund! 

Da Ferdinand var gaaet, sagde hun til Frederikke: 

— Ja, gifte Dem med ham, det maa De, baade for Deres 
egen og den lille Karls Skyld; men saa maa De rigtignok holde 
ham stramt, for han er jo en ren . . . naa, ja, ja! Jeg kan se 
paa Dem, at De holder af ham endnu. Ja, det er der ikke noget 
at sige til; det stemmer med Videnskabens Lærdom om Natur- 
kræfterne. Men hvad skal han blive til? 

Fru Lodsberg tog atter fat paa Vasketøjet og arbejdede tavs 
en halv Times Tid. Saa holdt hun en Revy over, hvad de havde 
faaet fra Haanden samme Formiddag, og efter nogen Betænkning 
sagde hun : 

— Jeg tror, jeg kan skaffe ham noget, som passer for ham. 
Han er jo kunstnergal, har De fortalt mig. Jeg maa op til 
Billedhuggeren, Professor Ahlberg; — jeg forløste hans Kone i 
Vinter. De kan nok blive færdig med det Tøj, der er tilbage. 

— Hvad vil De gøre Fru Lodsberg? 

— Det skal jeg sige Dem, naar jeg har gjort det, svarede hun. 

Ferdinand indfandt sig næste Dag, men Fru Lodsberg be- 
ordrede Frederikke til at gaa ind i sit Værelse, mens hun talte 
med ham. Naturligvis undlod hun ikke at lægge Øret til Døren, 
men af Fru Lodsbergs lange Tale kunde hun intet opfatte. Der- 
imod kunde hun tydelig høre Ferdinands begejstrede Udraab: 

— Nej, det var mageløst! Det vil altsaa sige Stillinger som 
i et Tableau! 

— Ja, det faar De nok Besked paa af Professor Ahlberg, 
svarede Fru Lodsberg. Værs'god Frederikke! Nu klæder jeg 
mig bare paa. 

Frederikke fandt Ferdinand overordentlig oprømt, medens Fru 
Lodsberg klædte sig paa. Han fortalte om sine Farter som 
rejsende Skuespiller, om sine Rivalers Intriger, om Direktørens 
Insolvents, om geniale Gilder i Paaklædn i ngs værelset bag Salene 

i Landsbyernes Kroer eller de smaa Købstæders Raadstuesale, 
hvor kun et Skærmbræt afsondrede de mandlige fra de kvinde- 
lige Kunstnere; han trak ud af sin fedtede Frakkelomme ud- 
klippede Stykker af Provinsaviserne, som han oplæste for at 
bevise, hvor skændigt Kritiken mishandlede Kunsten og specielt 
en af dens Repræsentanter, Ferdinand Grønlund, der havde for- 
søgt sig i alle Fag, som ung Elsker, som Melodramahelt, som 
værdig Fader, som burlesk Komiker, ja endog som Stig Hvide i 
„Svend Dyrings Hus", i hvilken Rolle han fortalte, han havde 
optraadt i en karmoisinrød Fløjeiskappe, foret med Hermelin, 
grøn guldbroderet Jakke og en højpuldet graa Filthat med safran- 
gul Fjederbusk. Han endte sin Beretning med disse Ord, som 
han ledsagede med et stærkt Knips paa de udklippede Avis- 
stykker: 

— Men Du ser, Frederikke, at din ulykkelige Ferdinand 
mange Gange har været paa Tryk. 

Hans Besøg blev hyppigere og gentog sig flere Gange om 
Dagen. Nu viste han sig i den anstændige Paaklædning, som 
Fru Lodsberg havde skaffet ham i et Magasin i Grønnegade. 
Han blev stille og pæn, legede med Drengen og bestræbte sig 
for at tale som „et andet Menneske". Naar Frederikke spurgte 
ham, om han havde faaet Arbejde, svarede han med et selv- 
tilfredst og hemmelighedsfuldt Nik, men tilføjede, at Fru Lods- 
berg havde forbudt ham at sige, hvad det var, indtil videre. 
Fru Lodsberg fortalte selv Frederikke, at hun havde lejet et 
Kvistværelse til Ferdinand nogle Gader fra deres egen Bolig, 
men hun tilføjede: 

— Hvor det er, siger jeg Dem ikke. Jeg er ikke snerpet 
og moralsk, men jeg har studeret mig til Klogskab og Erfaring 
og véd, at Menneskene er svage. Man maa bruge Tvang imod 
dem, til den Tid kommer, at de alle bliver videnskabelige og 
selv lærer at indse, hvad der tjener dem bedst. 

Nogle Dage efter blev Fru Lodsberg kaldet i Praksis og 
bragte en Pose af Nyheder hjem med. Sagførerens Selvmord 
var Følgen af, at han forudsaa sin Fallit, der var foraarsaget af 
Svindelspekulationer. Pastor Hjorths sammensparede lille Kapital 
var gaaet med; alle Mennesker sagde, at han var nær ved at 
gaa ud af sit gode Skind over, at det Velgørenhedsselskab, der 
havde gjort ham saa populær blandt Smaafolk, var blevet sprængt 
ved hans egen Søstersøns Kæltringestreger; han turde næsten ikke 
være hjemme for sin Kone, der var aldeles rasende af For- 

tvivlelse og Vrede over deres personlige Tab. Fru Kringelberg 
var rent gaaet fra Koncepterne; hun turde heller ikke være 
hjemme, men sad hele Dagen ude hos Søsteren og blev der til 
alle Maaltideme, skønt Søsteren havde ondt ved at faa det tørre 
Brød. Efter at have fremsat dette for Frederikke, blev Fru Lods- 
berg ganske tavs, tog fat paa noget Sytøj og spekulerede aaben- 
bart stærkt, thi imod Sædvane gik hendes Arbejde langsomt og 
med mange Afbrydelser, under hvilke hun gned sin Pande eller 
spaserede fra Køkkenet ind i Stuen og tilbage igen. Paa en af 
disse Vandringer standsede hun foran Frederikke, der som sæd- 
vanlig stod ved Vaskeballen. 

— Hør, Frederikke, sagde hun, har De saa læst den Bog 
„om Sindets Kraft", som jeg laante Dem. Nu maa jeg levere 
Doktoren den tilbage. 

— Jeg begyndte paa den . . . men . . . stammede Frederikke. 

— Men hvad? 

— Jeg kunde ikke forstaa den. 

— Det kan jeg heller ikke, men man skal alligevel læse saa- 
dant noget. Der hænger altid noget ved. Men De har ikke 
Enersji nok, siger jeg Dem. Maa jeg spørge, uden Fortrydelse, 
lille Frederikke, hvad bestiller De da om Aftenen, naar De 
brænder Lys? 

— Jeg ... jeg læser. 

— Saa? Hvad? Hvorfor bliver De rød i Hovedet? Det 
er da ikke Romaner eller saadant noget? De er saamænd ikke 
det Petroleum værd. De brænder i Deres Lampe. Ja, ja, lille 
Ven, har De ingen Fortrolighed til mig, saa skal jeg saamænd 
ikke trænge mig ind i Deres Hemmeligheder. Ellers havde jeg 
noget for med Dem, som maaske kunde skaffe Dem gift. Om 
jeg selv tør sige det, saa er det, jeg havde for, meget mere 
sjenialt end Roman- og Versebøger, for det er noget, som ikke 
skal digtes, men som skal ske, ligefrem ske, virkeligt. 

— De maa saamænd gerne faa at vide, hvad jeg bestiller 
om Aftenen, svarede Frederikke, men De gør jo bare Nar af det. 
Ser De, jeg kan ikke blive dannet paa den Maade, som De vil 
have det, for jeg har ikke saadan . . . hvad De kalder Tænke- 
kraft til at forstaa Deres Skrifter om, hvordan Jorden er bleven 
til, og om hvordan Dyrene slaas om Føden. Nej, nu skal jeg 
vise Dem det . . . men De maa ikke le. Fru Lodsberg, for jeg 
synes, det er saa dejligt. 

Hun gik ind i sit Kammer og kom tilbage med en tynd, 

heftet Bog i blegrødt Omslag og et Par sammensyede Hefter i 
Kvart. Da hun aabnede et af dem, viste der sig en Side, der 
var linieret med Blyant som en Skrivebog; langs Linjerne stod 
en stor, stiv, men meget omhyggelig Skrift. Fru Lodsberg læste 
langsomt: Skønne Stjerner, I, som favne Lyset, der paa Jord er 
slukt! Lad min Sjæl hos Eder havne paa sin tavse Natteflugt 
. . . men hvad, udbrød hun! det rimer jo! Laver De Vers? 

— Nej, jeg skriver dem af efter denne Bog. 

— Lad mig se : Lyrisk-romantiske Studier af Georg Damberg, 
København 1843. I Kommission hos — naa? Men hvorfor 
skriver De det af? 

— Jo, for jeg finder, det er saa nydeligt. Jeg synes, jeg 
først rigtig nyder det, naar jeg ganske langsomt og ligesaa pænt, 
som jeg kan, skriver alle de yndige Ord om Roser og Stjerner 
og Guldharper, for saa er det, ligesom jeg saa og hørte det, og, 
naar der saa kommer noget . . . saadan rigtig højtravende . . . 
maa jeg se: „Uendelige Længsler" ... og der . . . 

„Og hvor de rene Idealer svømme 
i Æthrens evig klare Sølverstrømme", 

saa kan jeg dog huske Ordene, naar jeg skriver dem ned. Og 
saa om Dagen, naar jeg staar ved Vaskerballen, naar De er ude, 
som nu i Gaar, saa siger jeg Versene for mig selv, og naar jeg 
er bleven træt af Hr. Dambergs Vers, saa tager jeg noget lettere, 
nogle af de Salmevers, jeg kan udenad fra Skolen, og saa, naar 
jeg vasker og gnider i Takt, saa gaar det lettere fra Haanden. 
Ja, nu staar De og ler, Fru Lodsberg, men jeg bilder mig ind, 
at det hjælper mig til at holde ud, ligesom Musiken hjælper 
Soldaterne til det, naar de er i Krig. Og naar jeg vugger 
Drengen eller pusler med ham, saa bruger jeg de Melodier, som 
jeg kan, og synger Hr. Dambergs yndige Vers til dem. Men 
det er ikke altid saa let at faa dem til at slaa til. 

— Hm, sagde Fru Lodsberg, ja, naar det kan hjælpe til at 
fortne paa Arbejdet, saa kan jeg jo ikke have noget derimod, om jeg 
ogsaa synes, at det er noget sært Legeværk. Men nu skal De 
da høre min Spekulation. Den kan ikke sættes paa Vers, men, 
kommer den i Stand, saa tror jeg nok, uden Fortrydelse, at flere 
Mennesker faar Gavn af den end af Hr. Dambergs Versebog. 
Der skal bare en Driftskapital til. Bi lidt . . . nej, hør! Det 
er mageløst! Naar man faar en god Idé, saa bringer den straks 

s. Schandorph : Romaner I. 22 

flere til Verden. Gaa De over til Hr. Damberg og fortæl ham, 
hvor De sværmer for hans Vers. 

— Det véd han godt, men det bryder han sig ikke mere om. 
Og det er saa rædsomt flovt. 

— Passiar, min Engel! Saadanne Skoletøsehistorier er Frede- 
rikke og jeg for længe siden voksede fra. De gaar over til Hr. 
Damberg, begynder med at rose hans Vers, minder ham om, 
hvad han selv har lovet, og beder ham om at laane Dem 2000 
Kroner til at sætte i en Bedrift. Jeg har 2000 Kroner i Bi- 
kuben, et tusind maa jeg se at faa laant. Nu skal jeg sætte 
Dem ind i det hele. 

Og med forretningsmæssig Bestemthed og i en vis grosserer- 
agtig Flothed i Tonen fortalte Fru Lxxlsberg, at Fru Kringelbergs 
Gaard havde været til Avktion, men enten havde Budene været 
for lave, eller Køberne ikke solide. Men der maatte kunne 
bringes noget mere ud af den Ejendom end hidtil. I Baghuset 
maatte der kunne indrettes Dampvaskeri, det vilde Fru Lodsberg 
overtage og beskæftige Ferdinands Moder i, saa hun kunde faa 
Føden; i Stuen i Forhuset kunde der blive en Cigarbutik, den 
kunde Ferdinand passe og endda beholde sin nuværende Bestilling 
ved „Kunsten", som han jo havde saa megen Lyst til; første og 
anden Sal skulde gøres til et „Hotel chami*^, som Fru Lodsberg 
af lutter Iver for korrekt romansk Udtale altid benævnede den 
Slags Institutioner, det maatte Frederikke bestyre; det hele skulde 
være, hvad der i Handelsverdenen kaldtes „en Konsurtium*"; 
men det forstod sig af sig selv, at Fru Lodsberg vilde føre 
Overkommandoen over det hele og, hvis det gik godt, efter- 
haanden trække sig ud af sin Jordemoderpraksis, som Folk var 
saa dumme at rynke Næse af. 

— Ser De, Frederikke, sluttede hun. De véd, hvormeget jeg 
holder af Dem ; men jeg er ikke af den Sort, der gaar og kysser 
og slikker; det kan jeg ikke lide. Jeg finder, at hele det 
Arrangement vil stille Dem nobelt over for den Fru Kringelberg, 
som har opført sig saa simpelt imod Dem. Jeg har jo faaet ud 
af Grønlund, at hun i sin Tid gav ham fyrretyve Kroner for at 
løbe fra Dem, fordi hun syntes, at det var en Skam, at En af 
hendes Familje skulde blive gift med en Tjenestepige — Pyh — 
det er virkelig ogsaa en net Familje. Ser De, jeg har saadan 
min egen Moralitet. Jeg mener ikke, at De skal hævne Dem 
paa den Madame, saadan som simple Folk hævner sig; nej De 
skal være mere storartet. (Her knejsede den lille Kone, skød 

sin trivelige Gorge i Vejret og slog ud med den højre Haand) 
De skal sige til hende, hvis vi kan købe Gaarden: Vær saa 
artig, Fru Kringelberg, og flyt op paa tredje Sal; De skal faa 
den for samme Leje, som De selv har taget af de forrige Lejere, 
og der skal ikke blive lagt paa. Naa, men det tør De kanske 
heller ikke. 

— Jo, det tør jeg rigtignok, sagde Frederikke, der blev 
inspireret af Udsigten til at kunne være „stor" overfor sin for- 
rige Madmoder. Og i sin faste Tro paa, at Fru Lodsberg kunde 
faa sat igennem, hvad hun vilde, gjorde hun ingen Indvending 
mod hendes Plan. Hun blev ikke saa rasende paa Fru Kringel- 
berg, fordi hun havde underkøbt Ferdinand til at forlade hende, 
som hun vilde være bleven, hvis hun ikke havde havt den Tro, 
at det selv uden en saadan Fristelse kunde være faldet ham ind 
at bære sig ad paa lignende Maade. Værre var det for hende 
med Ærindet til Damberg. Hun vred og vendte sig, men Fru 
Lodsberg erklærede, at, hvis hun ikke gjorde det godvillig, vilde 
hun trække hende med sig til Dambergs Dør og skyde hende 
ind ad den; og det var ligesaa godt, at det skete straks. Frede- 
rikke maatte lystre og gaa den Gang langs Dosseringen ved St. 
Jørgens Sø, der siden hin fortvivlede Vinteraften altid havde været 
hende en via doloris. Hun saa flere Gange op og ned ad 
Villaen, inden hun gik ind; endelig drog hun et lydeligt Suk og 
ringede paa Døren. Lisbeth lukkede op. Frederikke fandt den 
store halvgamle Bondepige grædende. Hun spurgte hende, hvad 
der var i Vejen, og fik at vide, at Fru Lassen pludselig var død. 
Frederikke gik med ind i Køkkenet, og, da hun var let at smitte 
baade med Graad og Latter, satte hun sig paa Køkkenstolen, 
medens Lisbeth satte sig paa Komfuren, og sekunderede livlig 
sin ældre Veninde i hendes lydelige Veklage over hendes gamle 
Frue, om hvem Lisbeth bemærkede, „at der altid havde været 
et godt Sind i hende, og naar hun var galhovedet, saa var det 
over det, at hun var døv og ikke kunde høre, eller ogsaa over 
Herrens Taab'ligheder, men nu havde hun lige godt „undt" af 
ham, for han havde lukket sig inde og havde ikke rørt ved Fro- 
kosten, og hun var vis paa, at det ikke kunde nytte noget at 
lave Middagsmad til ham. Hun havde kikket ind gennem Nøgle- 
hullet fra Dagligstuedøren og set, at han ikke sad og granskede 
i Bøger, men gloede lige ned for sig paa Gulvet paa den samme 
Plet og rørte sig ikke „ud af Steden". Efterhaanden tog Sam- 
talen en mere praktisk Vending; Lisbeth erklærede, at hun ikke 

vilde tjene Damberg længere, for saadan en Mand som han var 
„til ingen Ting*; han vidste ikke en Gang, hvad et Læs Tørv 
kostede, og Fruen havde maattet klippe Lapper af hans Obliga- 
tioner og selv rende efter Pengene; ikke en Gang det kunde 
eller gad han besørge, og han havde endda været „i Ministeriet '^ 
og studeret til Prokurator. Til Gengæld for disse Tilstaaelser 
fremsatte Frederikke Fru Lodsbergs Spekulation. Lisbeth var 
nogen Tid om at fordøje den; derpaa erklærede hun, at hun 
kunde have Lyst til at være med i den Vaskeanstalt; hun havde 
600 Kroner i sin Sparekassebog, og Fru Lassen havde givet 
hende „Læsning" (o: et skriftligt Bevis) for, at hun skulde have 
2000 Kroner efter hende. -^ 

Frederikke følte sig straks lettet om Hjertet ved, at Om- 
stændighederne nu forbød hende at søge Damberg; men denne 
Følelse afløstes straks efter af Frygt for, hvad Fru Lodsberg vilde 
sige om det hele. Frederikke kom hjem med et glædestraalende 
Ansigt. Hun havde bemærket, at, hver Gang Fru Lodsberg 
havde vist sig i denne ligesom foryngede og forklarede Skikkelse, 
havde hun været hos sit videnskabelige Orakel: Reservelægen 
paa Stiftelsen og nydt de faa Minuters Samtale, han havde til- 
overs til den skikkelige Jordemoder, hvis Flid og Dygtighed han 
agtede, men hvis „videnskabelige" Passiar han hverken havde 
Tid eller Taalmodighed til at høre paa. Men efter en saadan 
fem Minuters Samtale sang Fru Lodsberg hele Vejen til sit Hjem 
de Visestumper, hun kunde af Vaudevillekouplets, som hun kunde 
huske fra sin første Ungdom fra Kasinos Theater, nede fra 
Trappen hørte Frederikke hende i Dag nynne: 

Og skilt fra Tante jeg blev i Vrimlen, 
da kom en Herre som sendt fra Himlen 
med Paraply. 

Han talte over en halv Time med mig i Dag, kan De 
tænke Dem, udbrød hun, idet hun traadte ind. Her er en Bog 
om . . . naa, ja det bryder De Dem jo ikke om. Men saasnart 
jeg fortalte ham, hvad jeg havde for, lovede han at tale med sin 
Broder om det; for han har en Broder, som er Prokurator, en 
af de fine: og Doktoren mente» at han kunde skaffe os et Par 
tusind Kroner nogenlunde billigt. Naa ... og Hr. Damberg? 
Da Fru Lodsberg horte, hvorledes Sagerne stod paa Villaen 
ved St. Jørgens So, kloede hun sig lidt ærgerlig under Hatten, 

og da Frederikke bemærkede, at med Lisbeths og Doktorens 
Penge blev det Beløb suppleret, som hun havde ventet at faa 
hos Damberg, svarede hun: 

— Nu snakker min Gaas. Jo flere, jo bedre. Saa køber 
vi hele Kassen og laver den om. Hm, hm, hm! Det var 
slemt. 

Hun grundede lidt med sammentrukne Bryn, medens hun 
tog Hat og Overtøj af. Derpaa sagde hun saa livligt, at den 
Knappenaal, hun havde i Munden, klirrende faldt mod Gulvet: 

— Han skal ikke slippe, den gamle. Jeg tror, vi har ham 
alligevel. I Morgen maa De gaa til Pastor Hjorth. 

— Men, lille Fru Lodsberg. 

— Vist saa. For jeg gaar ikke til en Præst. Jeg vilde 
anse det for min Pligt at sige, at jeg ikke tror paa Mirakler. 
Og jeg vil ikke bede en Præst om en Tjeneste, det strider mod 
mine videnskabelige Principer, og dem holder jeg paa fremfor alt. 

Skønt Frederikke heller ikke var ganske rolig ved Udsigten 
til et Besøg hos Pastor Hjorth, syntes hun dog, at han ikke var 
slet saa imponerende som Damberg, og desuden havde hun det 
samme platoniske Sværmeri for ham som saa mange andre af 
hans Tilhørerinder af hendes Stand. Da hun spurgte Fru Lods- 
berg om, hvad hun skulde sige til Præsten, kom Jordemoderen 
frem med den nye Felttogsplan, som hendes frugtbare Hoved 
havde udklækket. Paa Grundlag af den Forestilling, hun havde 
faaet af Lisbeths Fortællinger, og af alt det, hun havde stavet 
og lagt sammen om den Kreds af Mennesker, Frederikke tidligere 
havde set, instruerede hun hende. Hun skulde foreslaa Pastor 
Hjorth at sætte sig i Bevægelse og udføre hendes Ideer. Frede- 
rikke havde ikke let ved at holde alt samlet i sit Hoved; da 
Fru Lodsberg mærkede det, gennemgik hun en détail med hende 
de Repliker, hun vilde have, at hun skulde sige; ja hun fulgte 
hende paa Vej og gentog sin Instruktion lige til Pastor Hjorths 
Dør. Tilbagevejen lagde hun om ad Fødselsstiftelsen og sendte 
et Suk op mod Reservelægens Vindue, men det hele skete i 
Jernbanefart, thi der maatte ikke spildes mere Tid til Sentiments 
end højst nødvendigt. 

I Pastor Hjorths Forværelse sad der adskillige Folk, der 
ventede paa at faa ham i Tale, saa Frederikke havde god Tid 
til at foretage endnu et Par Repetitioner af sin Rolle ; hun syntes 
nu, at hun var aldeles sikker i den. Men, da hendes Tur kom, 
blev hun paa Vejen til Døren til Præstens Værelse betaget af 

den samme Angst, hun som Skolepige havde følt, naar hun var 
til Eksamen, og den Dag, hun blev konfirmeret. Hun tænkte et 
Sekund paa at flygte bort, men Tanken om, hvad hendes For- 
mynderske Fru Lodsberg vilde sige, naar hun kom hjem, drev 
hende frem. Hjertebanken gjorde hende saa stakaandet, at hun 
mistvivlede om at kunne faa Ordene frem. Pastor Hjorth sad 
med Profilen mod Døren foran sit Skrivebord. Den før saa 
trivelige og glade lille Mand havde faaet ældre og sluupere 
Træk; Øjnene udsendte ikke mere den faste, kuglerunde, regn- 
buespillende Draabe; de randt jævnt, og han maatte tørre dem 
hvert Øjeblik med sit Lommetørklæde. Det rødmussede Bourgeois- 
ansigt, hvoraf lige over for hans .sædvanlige Omgivelser en har- 
monisk Sikkerhed udstraalede, lignede nu et Billede, hvorpaa 
Femissen havde slaaet mange Sprækker; det glinsende var gaaet 
af det. 

— Hvad vil De, min Ven? spurgte han med et Suk, idet 
hans Mund fortrak sig smerteligt. 

Præstens nedslaaede Væsen gjorde, at Frederikke følte sig 
stærkere. Med nogenlunde Tungefærdighed svarede hun: 

— Jeg er en af Hr. Pastorens Tilhørere. Jeg har saa mange 
Gange havt Glæde ved at høre Hr. Pastoren . . . 

— Glæde? Hm! Det vil De næppe faa mere, min lille 
Pige . . . eller maaske lille Kone? Jeg bliver vist Bodsprædi- 
kant for Fremtiden. Sandheden i Læren om en personlig Djævel 
er ret levende gaaet op for mig. Naa (her drog han atter et 
Suk) . . . hvem er De? Hvad ønsker De? 

— J^g ^r den Pige, som Hr. Pastoren og Hr. Damberg fandt 
den Aften ved Søen. 

En Mængde uhyggelige Minder: Fru Kringelberg, Prokuratoren, 
Velgørenhedsselskabet, hans egen Mangel paa Energi til at tage 
Kampen op mod Dambergs Urimelighed i sin Tid, hans tro Be- 
undrerinde, Fru Lassens Død steg samtidig op i Pastor Hjorths 
Fantasi som truende Skræmmebilleder. Han lod Haanden glide 
over Øjnene som for at viske Skræmmebillederne ud. Han 
mumlede: 

— Ja . . . der var en Tid, jeg kunde aabne en Haand og 
give mange forladte og sorgfulde! Nu ejer jeg . . . ikke en 
Hvid . . . Han strøg den ene Haandflade mod den anden, og 
hans Stemme kvaltes. 

— Gud ske Lov, til den Slags Hjælp trænger jeg ikKe, 
svarede Frederikke. 

— Naa, maaske blot til aandelig Trøst? sagde Pastor Hjorth 
synlig lettet. Tal kun! 

Nu kom Frederikke med sin Lektie. Hun fortalte, hvorledes 
Fru Lodsberg havde taget sig af hende som en Moder, hvorledes 
de arbejdede i Kompagni og tjente godt, om den Spekulation, de 
havde for, der, hvis den lykkedes, kunde skaffe hende gift og 
fri hendes Barn for Skam, og endte med, at hun syntes, at hun 
burde meddele sin Præst dette. 

En saadan lille borgerlig Novelle med rørende Momenter og 
med lykkelig Udgang stemmede aldeles med Pastor Hjorths 
Smag. Hans Ansigt oplivedes under Frederikkes lange, men i 
hurtigt Tempo holdte Fortælling, der var en lille Stiver for hans 
rystede Tro paa Optimismen i Tilværelsen. Frederikke havde 
lært lidt praktisk Observationskunst af Fru Lodsberg; hun saa, 
at Skyerne spredte sig, og vilde benytte sig af det maaske kun 
kortvarige frembrydende Solskin i Pastor Hjorths Gemyt. 

— Ja, men Hr. Damberg maa være græsselig ulykkelig, 
sagde hun. Hvordan skal han undvære Fru Lassen? 

— Jeg var hos ham i Gaar Aftes, sagde Præsten. Han talte 
om at sælge sin Villa og ophæve hele sin Husholdning. 

Det var netop det, som Fru Lodsberg havde overdraget 
Frederikke at faa sat igennem ved Præstens Hjælp. Et nyt 
Kort paa Haanden, tænkte hun, og blev mere og mere modig. 
Hun spurgte nu Præsten, om ikke Damberg kunde bevæges til 
at laane Fru Lodsberg og hende et Par tusind Kroner og tage 
Bolig i det projekterede Hotel gami, hvor der skulde blive sørget 
for ham som for et lille Barn; for det fortjente dog den Mand, 
der havde taget sig af hende som en Fader. Hun bad ham til- 
sidst om at give Hr. Damberg medfølgende lille Bog. Det var 
den Skrivebog, hvori hun havde skrevet hans Vers af. 

Der faldt igen en Sten fra Pastor Hjorths Hjerte. Han var 
virkelig bekymret for sin Ungdomsven, som han med den sejge 
Hængen ved Barndoms- og Ungdomsindtryk, der er en af de 
smukkeste Sider ved lidet perfektible Naturer, betragtede som et, 
vel ikke uden egen Skyld, miskendt, men betydeligt Geni, og 
denne Bekymring havde sin Rod i et af de Dogmer, som han 
ogsaa havde læst i sin Ungdom, at kunstnerisk anlagte Naturer 
absolut maa, ja bør være upraktiske. Men dels havde han 
hjulpet Damberg saa mange Gange, at han syntes, det kunde 
være nok, dels følte han i sin nærværende pinlige Stilling liden 
Energi til at gribe aktivt ind i Sagerne. Vilde disse brave 

Fruentimmer tage sig af dem, saa meget desto bedre, saa havde 
han, Pastor Hjorth, sin Samvittighed fri og havde ikke forsømt 
nogen Pligt mod Damberg. Han bad Frederikke at høre op til 
ham om en Uges Tid. 

Og en gunstig Skæbne ordnede Sagerne efter Pastor Hjorths 
Bekvemmelighed. Denne Gang kom Damberg selv til ham, der 
til Tak fof sin fra Barndommen tilvante Seen op til sin Skole- 
kammerat saa ofte var bleven anvendt af denne som en Slags 
Løbedreng. Thi, da Lisbeth havde sagt sin Kondition op, fik 
Damberg en Følelse, som om Huset ramlede sammen over hans 
Hoved, satte sig straks i en Droske, kørte til Pastor Hjorth 
og erklærede, at nu maatte han tage sig af ham; han vidste jo, 
at han var et Barn i alle praktiske Sager. Præsten følte dybt i 
sit Indre en Slags Tilfredsstillelse ved at gøre sig lidt kostbar; 
han vilde lade Damberg mærke, at det var meget vanskeligt for 
en Mand, der nylig havde lidt noget saa smerteligt som det, der 
var overgaaet ham, nu at tage sig af Ting som Køb og Salg; 
han vovede endog at minde Damberg om, at han jo dog selv 
var Jurist osv., og udholdt et Udbrud af dennes Raseri, da han 
erklærede med største Pathos, at en af hans senere Livs Hoved- 
bestræbelser havde været at rive ethvert Spor ud af sin Erindring 
om dette trivielle, uvidenskabelige, uideelle Sammensurium, som 
ved vor usle Embedsfabrik af et Universitet gik under Navnet 
Retsvidenskab. Pastor Hjorth lagde sig tilbage i Stolen, som om 
han grundede lidt, derpaa udbrød han: 

— Husker Du den ulykkelige, faldne Pige, vi fandt paa din 
Fødselsdag forleden Aar? 

— Jo — o — , svarede Damberg lidt forlegen; jeg har af og til 
hørt noget om hende gennem min afdøde Kusine . . . naa, det 
gaar hende jo godt. 

— Hvis Du var Kristen, min Ven, saa vilde Du i, hvad jeg 
nu vil berette Dig, erkende Forsynets Finger, sagde Pastor Hjorth. 
Hun, som Du hjalp den Gang, bliver nu sendt til at hjælpe Dig; 
hun, den fattige, den ringe, har Herren nu givet Evne til at 
være Dig, den begavede, den velhavende, til Tjeneste. 

Han fortalte nu, hvad Frederikke havde meddelt ham om sin 
Plan for Fremtiden. Damberg blev virkelig rørt, han mindedes 
jo, hvor den Pige havde havt den instinktmæssige, dybe For- 
staaelse af Poesi, som han var kommen til Erkendelse af egentlig 
kun fandtes i de Samfundslag, hvor Naiveteten endnu ikke var 
reven op af Civilisationens Plovjern. Han gik ind paa det for- 

langte Laan og paa at leje sig i Kost hos Frederikke, naar han 
kunde være fri for at se noget til hendes Mand og Barn, thi 
Vrøvl vilde han ikke høre, og Børneskraal gjorde ham dødssyg. 
Men Frederikke maatte ordne Flytning og alt sligt; der maatte 
sørges for et Par Mand til at indpakke og senere ophænge og 
opstille Bøger, Malerier og desl. Da disse imaginære Vanskelig- 
heder vare erklærede for let overvindelige, gjorde Damberg nogle 
Grimacer bag Skægget og udbrød: 

— Nej, jeg vil dog betænke mig. Flytte ind til Byen! Det 
var vist meget bedre, om jeg lejede mig i Kost et ensomt Sted 
paa Landet og fuldførte den Digtning, som jeg stadig har manglet 
Sindsro til, Du véd den . . . 

— Naa, den om Kong Sebastian af Portugal med den yndige 
Scene mellem ham og Digteren Car . . . Can ... 

— Camoes. 

— Ja vel. Det er vel en tredive Aar siden. Du læste den 
for mig, Naa, den Tragedie arbejder Du bestandig paa? Men 
har Du ikke havt Ro der, hvor Du boede? 

— Nej. Jernbanetogenes Rumlen og Piben har altid for- 
styrret mig. Og saa kom jo alt det Vrøvl, der følger med at 
være Husejer . . . nej, vor Tid kan ikke føde en Poesi. Dens 
Atmosfære er Kulrøg; den kvæler Digterne. 

— Ja, skrækkelig er Tiden rigtignok, sagde Pastor Hjorth, og 
hans Ansigt formørkedes igen ved Tanken om, hvad han havde 
maattet døje i den senere Tid. Sukkende trommede han med 
Fingrene paa sit Skrivebord og kom derved til at berøre den 
Bog, som Frederikke havde medbragt, og uden paa hvis Omslag 
stod skrevet saa sirligt, som hun formaaede: „Nogle af Hr. 
Dambergs skønne Digte for Frederikke Karoline 
Petersen". 

— Naa, det er sandt, sagde han. Den Bog bragte den 
samme lille Pige mig. Du har rigtignok en Beundrerinde i 
hende. 

Damberg trak paa Skuldrene, men greb ivrig Bogen, aabnede 
den og saa, hvad den indeholdt. Med en Stemme, som han af 
al Magt søgte at lægge Ligegyldighed i, skønt Henrykkelsen klang 
igennem den, sagde han: 

— Hm! hun har skrevet mine Digte af! 

Da han bemærkede, at Pastor Hjorth betragtede ham, og 
frygtede, at denne skulde kunne læse sig til, hvor henrykt han 
var i sit Indre, tog han sig om Skægget, trak sit Cigarfuteral op 

af Lommen, bød Præsten en af sine Havanacigarer, idet han stak 
Skrivebogen i Lommen, og sagde henkastende: 

— En saadan Tro har jeg endnu ikke fundet i Israel. 
Under Turen hjemad modnedes Beslutningen hos ham om at 

gaa ind paa de af Pastor Hjorth fremsatte Forslag. Han tænkte 
paa de begejstrede Planer, der i sin Tid vare opdukkede i ham 
om at tage sig af Frederikkes „ideale Udvikling". Fantasterier! 
sagde han til sig selv. Der er noget i Rousseaus Paastand, at 
Menneskene aldrig burde være revne ud af det umiddelbare 
Naturstandpunkt. Maaske vilde den fine Sans for Poesi være 
bleven kvalt hos dette Fruentimmer, hvis den var bleven betynget 
med Lag af positive Kundskaber. Nej, jeg vil overlade hende 
til hendes egen Udvikling. 

Da Fru Lassen var begravet, lod Damberg sin Sagfører 
ordne alt fornødent; i en Samtale med Pastor Hjorth, hvori den 
sidste hentydede til Dambergs upraktiske Genialitet, svarede 
Sagføreren : 

— Aa, han er Skam ikke saa tosset, som han lader. Han 
lod mig undersøge Prioriteterne i Fru Kringelbergs Hus og for- 
stod meget godt at sikre sig. Han gjorde mange meget rigtige 
praktiske Bemærkninger, og denne Madam Lodsberg maatte ud- 
stede en hel lovformelig Obligation til ham, som han selv havde 
gjort Udkast til. Han véd ogsaa meget godt, hvor han skal 
anbringe sine Penge, men han forsvarer sig med, at han handler 
af en vis genial Intuition. 



XIV. 

Overkrigskommissær Gormsen havde ikke lidt direkte Tab 
ved Pastor Hjorths Søstersøns Bedrageri, men Skandalen, der i 
nogle Uger var Konversationsthema i visse københavnske Kredse, 
havde dybt rystet den lille Mand, hvem Velgørenhedsselskabet i 
sin Tid havde givet Anledning til alskens Skriveri, Undersøgelse 
af trængende og Arrangements af forskellig Art. Han løb nu 
om som et forvildet Faar, der ikke vidste, hvor han skulde 
anbringe sig selv. Han havde ikke mere Velgørenhedsselskabet 
til flatterende Baggrund; han havde ikke mere Anledning til 

Besøg i de „velgørende" Familjer, mellem hvilke han kunde 
bringe pikante Observationer og nære Skandalegraadighedeh. 
Gamle Damer, hos hvilke han især havde sin Gang, fandt, at 
han var bleven kedelig; hans Fløjtetone og sagte hendøende 
Latter havde tabt deres sympathetiske Klang ; det kraftige Haand- 
tryk og det glade Smil, hvormed Pastor Hjorth tidligere havde 
modtaget ham, vare nu afløste af en mat Berøring og et dybt 
nede fra oppumpet Suk, der forstemte ham i Stedet for at op- 
muntre ham. Naar han passerede Gaden, hvori Fru Kringelbergs 
Hus laa, løb Samvittighedsnag og Minder ham koldt ned ad 
Ryggen; blandt de Steder, han havde havt at „gaa", havde dette 
dog været det sikreste og intimeste. Og dog dreves han stundom 
hen i Gaden som lokket af en dæmonisk Magt. En Dag blev 
han saare forbavset over at se Haandværkere i Lag med at pudse 
Fagaden op og den aabne Port fuld af Murbrokker og Grus-. 
Overkrigskommissær Gormsen lod Øjnene løbe rundt, lig en Kat, 
der agter at gaa paa forbudne Veje, strøg sig ind ad Porten saa 
tæt som muligt op ad den ene Væg; hans Blik søgte Trappen, 
da han ogsaa vilde sikre sig mod Overrumpling fra den Side; 
men der stod et nyt Stykke Murværk, hvor man før drejede ind 
til Trappegangen. O verkrigskom missæren gik ind i Gaarden og 
saa, at der var lavet et Slags Udbygning dér til Anbringelsen af 
en ny, regelmæssig og bred Trappe; ogsaa i Baghusets forskellige 
Etager rumsteredes der. Overkrigskommissæren følte sig ydmyget 
som en Mand, der ikke længere er å jour med sine Ting. Han 
vidste vel, at Fru Kringelberg havde mistet sin Formue ved det 
store „Krak", der paa anden Maade havde ramt ham selv saa 
føleligt, men, hvad her gik for sig, havde han ingen Nøgle til. 
Det var ikke * til at holde ud. Han bebrejdede sig, at han af 
Etikettehensyn havde trukket sig tilbage fra Fru Kringelberg, og 
hans Samvittighed fortalte ham, at han kunde have baaret sig 
smukkere ad. Dreven af Videlyst gik han ned i Urteboden paa 
det næste Hjørne, og under det Paaskud at se i en Vejviser fik 
han at vide af Urtekræmmersvenden, at Fru Kringelberg havde 
solgt Gaarden, men skulde bo paa tredje Sal, saasnart Repara- 
tionen var fuldført, og at hun dog vilde redde en fyrretyve tusind 
Kroner ud af Skibbruddet. Uvilkaarlig gjorde Overkrigskommis- 
særen, som fra tidligere Tid kendte Indholdet af den famøse 
Klausul i Hørkræmmer Kringelbergs Testamente, følgende Addi- 
tion : 40,000 Kr. å 5 pCt. gjør 2000 Kroner, dette + Pensionen 
fra Marineministeriet og Renten af en lille Kapital tilsammen 



348 

2000 Kr. gør 4000 Kr. Det er Kontorchefsgage. Nu maatte 
der gøres noget. 

— Hvor bor da Fru Kringelberg nu? spurgte Overkrigs- 
kommissæren. Urtekræmmersvenden, der som de fleste af sine 
Kolleger var nogenlunde funderet i Gadens Beboeres Personal- 
historie, svarede: 

— Det er hos en Søster, hun bor. Det vil sige. Søsteren er 
gift med en Maler. Han arbejder nu i hendes forrige Gaard. 
Han hedder vist Grønbæk. 

Overkrigskommissæren havde nu fundet Ariadnetraaden. En 
Rest af fordums Fornemhed kriblede endnu i ham, men den blev 
overvunden af det straalende Haab om en velhavende Alderdom, 
alle Filistres attraaede Paradis. Han kunde jo kun faa et Afslag ; 
i saa Fald var hans Stilling jo ikke værre, end den nu var, og 
i sin oplivende Fortrøstning til sin kontormæssige Færdighed i 
Pennen, skrev han, da han kom hjem, med sirlig Haandskrift 
følgende Brev, der begyndte med en vældig kalligrafisk Initial 
og endte med et langt Sving under Navnet, der som en Slange 
snoede sig om Titulaturen, der fulgte efter: 

Efter at jeg med dybt følt og oprigtig Beklagelse har erfaret 
det Fruen med mange andre, paa Grund af uforudsete og ufor- 
seelige Omstændigheder, overgaaede haardt rammende Tab og 
den deraf følgende Sorg og Bekymring, skal jeg, næst efter at 
frembære min Bøn om Tilgivelse for, at jeg, ogsaa ramt af denne 
i enhver Henseende beklagelige og oprørende Begivenhed, hvilken 
har havt en ikke umærkelig Indflydelse paa min Helbred og 
Sindstilstand, ikke undlade forbindtligst og ærbødigst at erklære, 
at jeg, hvis pekuniære Omstændigheder turde være Fruen 
bekendte, af ganske Hjerte, og det tør vel her tilføjes, med et 
mig i min Sorg oplivende Haab, gerne ved en Addition af Fruens 
og mine samlede Indtægter vil bidrage til at berede Fruen en 
sorgfri Fremtid, og at den af denne Addition resulterende nøjere 
Forbindelse af vore Livsskæbner, vilde være en Opfyldelse af 
mit inderligste Ønske, i Haab om hvis Realisation jeg tegner 
Fruens med Højagtelse 

ærbødige og forbindtlige 

H. Gormsen, 

Overkrigskommissær. 

Overkrigskommissæren gennemlæste Brevet og nikkede 
bifaldende, alt mens han tilføjede et Komma hist og en Prik 
eller en Tøddel her. 

Fru Kringelberg modtog dette Brev en Søndag Formiddag, 
da hun drak Kaffe sammen med sin Søster, Madam Grønlund. 
Hun sad og græd, saa Taarerne randt ned i Kaffekoppen, hun 
erklærede, at hun var tiggefærdig, uagtet hun havde faaet Under- 
retning om, at hun vilde faa omtrent lige saa meget at leve af, 
som hun hidtil havde brugt til sin Husførelse. Og saa skulde 
hun tilmed have den Krænkelse, at hun, den Tøs, der var rendt 
fra sin Kondition, skulde være Medejer af hendes velsignede 
salig Kringelbergs Gaard, og at hun var bleven gift med hendes 
kødelige Søstersøn; ja jeg er rigtignok bleven „degredert", sagde 
hun. Madam Grønlund blev vred paa Ferdinands Vegne og 
svarede, at, naar man stak Næsen altfor højt i Vejret og ikke 
gad se paa Jorden, saa faldt man netop med den i Snavset. 
Scenen var ved at antage en krigersk Karakter, da Postbudet bragte 
Brevet. Fru Kringelberg aabnede det spændt, thi hun kendte 
Overkrigskommissærens Haandskrift, og, da hun havde læst det, 
rystede hun paa Hovedet; hun kunde ikke forstaa det. Hun 
læste det atter og atter, gav derpaa Søsteren gode Ord og bad 
hende læse det. Hun var lige saa klog. Heldigvis ankom det 
nygifte Par, Ferdinand og Frederikke. Fru Kringelberg maatte 
nedlade sig til at bede dem om at se dette Brev, men til- 
føjede hun: 

— Hvis det er noget simpelt, der staar i det, saa kan det 
være det samme. Saa vil jeg ikke vide det. 

— Men Gud, Frue, udbrød Frederikke, da hun havde læst 
det over Ferdinands Skulder, han vil jo gifte sig med Dem. 

— Aa Sludder! sagde Fru Kringelberg og rev Brevet ud af 
Haanden paa sin Søstersøn. Ved en ny Læsning gik det 
imidlertid op for hende, at det var Meningen med Brevet. En 
straalende Glæde udbredte sig over hendes Ansigt, men da de 
andre beredte sig til Gratulation, sagde hun pludselig: 

— Gud, jeg faar saa ondt. Jeg maa ind og lægge mig et 
Øjeblik. 

Da hun var ude, sagde Ferdinand til sin Moder: 

— Hun sla'r til med Smækkys! Hvad behager? 

— Nu faar hun nok lidt Stadighed paa sig, nikkede Madam 
Grønlund; det var, ved Gud, paa Tiden. 

Frederikke havde sendt sin Ægtemand et bebrejdende Blik 
efter hans sidste Udbrud og sagde nu: 

— Du véd, Ferdinand, at jeg ikke kan lide saadanne flove 
Ord. Ja, ja, vær du blot glad ved, at Fru Lodsberg ikke 
hørte det. 

— Jeg skal nok være en pæn Mand, svarede Ferdinand, for 
nu er jeg virkelig i en pæn Bestilling. 

— Hvad er det. Du egentlig er, Ferdinand? spurgte hans 
Moder. 

Ferdinand rettede sig, skød Brystet frem, hvilede paa det 
venstre Ben og gjorde et Udfald med det højre, trak sin Frakke 
af, smøgede Skjorteærmet op, strammede de svære Muskler paa 
sin Arm og sagde: 

— Ja, skulde jeg forklare dig det rigtig, maatte jeg egentlig 
klæde mig splitternøgen af. 

— Ih, fy, dog, raabte baade hans Moder og Kone. 

— Ja, saadan stod jeg sidst for Professoren. Det er rigtignok 
ham, der gør alle disse hersens gammeldags Guder og Generaler, 
men han kan ikke faa dem klasket sammen i Ler, før jeg har 
ageret dem, ligesaa spillevendes, som jeg er. Kom bare op paa 
Udstillingen paa Charlottenborg til April; det er ikke en Gang 
saa dyrt som at gaa paa Tivoli, og saa er det meget noblere, 
om ogsaa det er noget sejgt i Længden for dem, der inte har 
stoderet den Slags Kunster, saadan som jeg har gjort i den 
senere Tid. Men, hvis Mo'r kendte min bare Ryg, saa vilde 
Mo'r se den paa to saadanne Guder og tre Generaler, men 
splitter-ragende nøgne er de, jeg kan inte hjælpe Jer, for det 
skal Folk være i den Slags Kunst. Men min Bestilling er en 
pæn Bestilling, for der maa absolut Properhed til over hele 
Kadaveret. 

— Ja, nu kan din Fader selv se, sagde Madam Grønlund, 
Du kunde først blive til noget, naar Du blev Kunstner. 

— Ja vel, sagde Ferdinand, og den Slags Kunster, som man 
kan forrette, mens man holder Kj . . ., om Forladelse, mens man 
tier stille, mener jeg, de er meget mere noble end som de, hvor 
man bralrer op. Den stak jeg Justesen ud forleden Dag. Han 
er ellers bleven Øltapper; det vil sige, hans Kone, I véd, hende 
Josefine, født Paulsen med a, er den rigtige Øltapper, for han 
selv spiller paa Frederiksberg Morskabstheater. 

— Skal Du hen og arbejde paa din Kunst i Dag, min 
Dreng? spurgte Madam Grønlund, for ellers kan vi blive samlede 

her i Aften. Naar din Fa'r faar at vide, hvordan det hele er 
gaaet til, ogsaa det med Tante Sukker — med Tante Kringelberg, 
saa er jeg vis paa, at han bliver saa glad, at han kommer med. 

— I Aften skal jeg ogsaa ud paa Kunstens Vegne, svarede 
Ferdinand. Der er en Maler, som skal lave et stort Gilde, og 
jeg skal staa i Gangen og tage mod Gæsterne i en stribet, gul, 
brun og rød Ridderdragt ligesom en af de Kanutter, der passer 
paa Paven nede i Rom uden for det Slot, hvor han har de 2000 
Medhustruer eller Slavinder — nej, det er sandt, det er nok 
Sultanen i Konstantinopel, men det er lige meget, jeg skal agere 
ved den Lejlighed. 

— Men hør, Ferdinand, saa tager Du Dig nok iagt for . . ., 
sagde Frederikke. Sætningens Fortsættelse hviskede hun ham 
ind i Øret. 

— Bare en lille bitte Søndagskæfer, bad han. 

— Nej. 

— Aa hvad, en lille glad en? 

— Ja, ja. Men, er der mindste Dingleri ved Dig, saa siger 
jeg det til Fru Lodsberg. 



XV. 

Fru Lodsberg havde maattet slaa noget af paa sine storartede 
Projekter. Efter Reparationsarbejderne, der nu skinnede ud i 
Gaden med en lys og munter Farve og havde faaet lyse og 
rummelige Trapper og Korridorer i de forskellige Etager, var der 
ikke Tale om at anlægge Dampvaskeri. Hun maatte nøjes med 
en Vaske- og Strygeanstalt uden Damp, men det gik saa godt, 
at Haabet om en Anstalt, indrettet efter mere „videnskabelige" 
Principer, stadig glimtede for hendes Øje. Fem unge Piger 
arbejdede i det af Em opfyldte store Kælderrum; de saa ud som 
Ellepiger i Taage, gennem hvilken Fru Lodsbergs glade, blussende 
Ansigt skinnede som en rødlig Fuldmaane. Snak og Latter lød 
muntert i Rummet; Fru Lodsberg erklærede, at Ytringsfriheden 
inden for Anstændighedens Grænser var en Menneskerettighed, 
som var anerkendt af Videnskaben, men hun holdt paa, at Viljens 
elektro-magnetiske Strøm maatte kunne faa Bugt med de mod- 

satte Strømninger, der gennem Nerverne beherskede Menneskene. 
Hver Aften fulgte hun de unge Piger ud af Porten, som hun 
lukkede efter dem, og, saa hun en mistænkelig Kavaler staa paa 
Lur, holdt hun Øje med ham som en Politibetjent. Respekterede 
Kavaleren ikke hendes plastiske Advarsel gennem de sammen- 
slyngede Arme og rynkede Bryn, hvormed hun ledsagede sine 
Inkvisitorblikke, men gjorde mistænkelige Tilnærmelser til den 
unge Skønhed, kaldte Fru Lodsberg denne tilbage og befalede 
hende at tilbringe Natten under hendes Tag i en Uge, hvis hun 
vilde beholde sin Post. „Saa har jeg gjort, hvad jeg kan, sagde 
hun, men vil de absolut paa Galejen, saa kan jeg ikke tvinge 
dem. Mærker jeg, at de vil den Vej, saa maa de væk, for jeg 
vil ikke have Halløjpiger i mit Brød." 

Forhuset var heller ikke blevet et Hotel garni, men snarere 
en Slags Pensionsanstalt, der blev bestyret af Frederikke og et 
Par Piger. Lisbeth var mest virksom med Strygning hos Fru 
Lodsberg. Paa første Sal boede Damberg. Hans Frygt for at 
blive forstyrret ved Larm fra selve Huset havde Frederikke be- 
roliget ved at anbringe dobbelte Portierer foran alle Døre, og 
Damberg selv havde ladet hænge smukt farvede Tæpper, som en 
Maler havde valgt, i tykke Draperier under Lofterne i alle sine 
Værelser, for at døve Larmen ovenfra, hvilken dog var saa ringe 
som mulig, da anden Sal bestod af et Pensionat af fire gamle 
Damer. Paa tredje Sal boede Overkrigskommissær Gormsen med 
Frue; de levede i en vis tilbagetrukken Fornemhed, tilsyneladende 
lykkelige som et ungt Turtelduepar, i al Fald kom ingen Larm 
fra huslige Scener udenfor deres Bolig, som Tilfældet var under 
Fru Kringelbergs Enkestand. En Pige bragte kun det Rygte om 
blandt Husbeboerne, at hver Søndag Formiddag spaserede Ægte- 
parret Arm i Arm gennem alle Husets Stuer, og at Overkrigs- 
kommissæren da var i Uniform med trekantet Hat og Kaarde 
ved Siden og Fruen i sin mest flunkende Silkekjole fra Basarernes 
Tid, samt at Parret adskillige Gange standsede foran Konsolspejlet 
i Dagligstuen, foretog en Omfavnelse og nød deres eget Billede. 
I Stuen var der Butik; i Kælderen drev Ferdinand Grønlund en 
Cigarhandel, som i hans Fraværelse paa „Kunstens" Vegne be- 
sørgedes af en halvvoksen Pige. Den lod ikke til at ville give 
Overskud, men den „balancerede". Alligevel vare Fru Lodsberg 
og Frederikke enige om, at det var bedst at blive ved, for Ferdi- 
nand maatte holdes til Ilden, og Fru Lodsberg, der svømmede 
om i det hele Kompleks af Forretninger som den mest spillende 

Fisk i klart Vand, og snart var oppe, snart nede, bestandig med 
opsmøgede Ærmer, i evig Travlhed og uforstyrreligt godt Humør, 
fik endda Tid til at føre Hovedregnskabet og udbetale enhver 
sit; kun ytrede hun stundom med et beklagende Skuldertræk, ^t 
hun var for træt om Aftenen til at følge med i „Videnskaben". 
Det ældre Ægtepar Grønlund boede i øverste Etage i Baghuset; 
Manden kom nu hjem til Maaltiderne og sov hjemme. Frede- 
rikke, som passede Damberg med stor Omhyggelighed, vandt 
ham mere og mere; hver Aften, naar hun kom for at tage af 
Sengen og udbede sig hans Ordrer til næste Dag, læste han for 
hende Scener af sine ufuldendte Dramaer og Strofer af sine 
lyriske Digte, der vare gaaede over i Midten; disse Sager nød 
hun og fandt dem dejlige; mindre Held havde han med sine 
filosofiske Foredrag, hvori han vilde forklare hende, hvorledes 
den indre Begrebsudvikling var identisk med den objektive Sag- 
udvikling, og hvorledes Tænkningen, upersonlig og uendelig, 
realiserer det ideelle Indhold i Form af den ydre Tilværelse 
gennem en uendelig fremadskridende Proces; hun hørte vel der- 
paa med Ærbødighed, men forstod saa lidt eller rettere saa 
aldeles intet, at hun ikke en Gang turde forsøge at give et 
Referat til Fru Lodsberg og spørge hende om, hvad det hele var 
for noget. Men Damberg var overbevist om, at han havde om- 
vendt hende fra hendes umiddelbare religiøse Standpunkt til Tro 
paa Pantheismen, og, naar han paa sine Spørgsmaal til Frede- 
rikke, om hun endnu gik i Kirke, fik det Svar, at hun aldrig 
havde Tid, sagde han til sig selv : Man faar altid Tid til at følge 
sin ideelle Trang, og til Poesi og Filosofi faar hun jo dog Tid, 
det beviser, at hun er kommen ud over Hjorths skikkelige 
Filisterreligion. 

Damberg holdt første Gang Fødselsdag i sit nye Hjem. Af 
Hensyn til Kaptejn Støvring, der paa Grund af Gigtsvaghed ikke 
turde blive sent ude, var Gildet arrangeret i Form af en elegant 
Déjeåner å la fourchette. Frederikke havde forestaaet Anretningen 
og fik megen IRos for den, hvad der ærgrede Lisbeth, som havde 
gaaet hende til Haande i Køkkenet, en Smule, thi hun havde 
spaaet, at saadant noget raat Snaskeri som de smaa ristede Kote- 
letter var ikke noget at byde store og voksne Mandfolk. Men 
de store og voksne Mandfolk vare hjertensglade; Pastor Hjorth 
glemte sine Sorger, Kaptejn Støvring sin Gigt, og Damberg saa 
i Aanden alle sine Digterværker fuldendte, selv Tragedien om 
Kong Sebastian, thi den hvide Oporto var bleven varmere og 

s. Schandorph: Romaner I. 23 

aandigere i de tre Aar, som vare gaaede, siden vi sidste Gang 
nævnede den for Læseren. Vintersolen skinnede ind paa 
Gubbernes glade Ansigter: Dambergs Skæg glimtede som Sølv- 
traade, Pastor Hjorths velærværdige Skaldepande lignede en tæt 
bedugget Porfyrplade, brogede Reflekser spillede paa Kaptejn 
Støvrings mægtige sorte Atlaskeshalsbind som paa Vingefjerene 
af en Due. Da Frederikke kom ind med Desserten, og Dam- 
berg havde skænket gammel Cap Constantia i de smaa fine Glas 
med en tynd Stilk til at tage om og med fint slebne Fordyb- 
ninger, holdt han den rubinfunklende Vin op i det af Værelsets 
mørke Draperier dæmpede, matgyldne Lys; hans Mund dirrede 
under Skægget, og med opadvendte Øjne deklamerede han, mens 
han slyngede sin Arm om den forbavsede Frederikkes Liv: 

Heftig faszt er sie mit starken Armen 
von der Liebe Jugendkraft durchmannt, 

men slap hende straks, da han saa hendes inderlig forlegne og 
ulykkelige Blik, uden at høre Kaptejnens Ølbas brumme af en 
gammel Garnisonsvise: 

En Løjtnant ved Jægerne, 
han tømmer alle Bægerne, 
og han er den blandt Krigerne, 
som varmest favner Pigerne. 

Pastor Hjorth rynkede sin Pandes glatte Flade, bankede med 
Kniven paa Glasset og sagde mildt advarende: 

— Lad os huske paa, at vi ere ældre og tildels kristelige 
Mænd (Ordet tildels henvendte han specielt til Damberg). Og 
ikke sandt, Madam Grønlund, De er en kristelig lille Kone? 

Her tog han hendes Haand, og den runde Draabe glinsede 
blank og kuglefast i hans Øje som i gamle Dage. Inden hun fik 
svaret, udbrød Damberg: 

— Jeg protesterer mod den Paastand, og som radikal Mod- 
stander af alle det hestedumme Samfunds nederdrægtige Vil- 
kaarligheder hævder jeg, at man siger Fru Grønlund til denne 
Dame. 

— I det sidste føjer jeg Dig gerne, svarede Pastor Hjorth 
med en overlegen Haandgestus, men, hvad Kristendommen angaar, 
saa véd jeg, at det er Fru Grønlunds kristelige Barnelærdom, 
der har ført hende frelst gennem Livet. 

— Saa? Fru Grønlund — er det ikke Poesien? Hvad? 
Er det ikke Genklangen i Deres Sjæl af . . . af . . . forskellige 
Digteres Vers og af store Tænkeres Ideer? raabte Damberg. 

— Jeg véd det saamænd ikke, sagde Frederikke og pillede 
ved sit hvide Forklæde, det er . . . ja Fru Lodsberg siger, at 
det er Videnskaben, men saa var der jo gode Mennesker og 
noget inden i En ... ja det er vel saadant lidt af alle Slags, 
det ene med det andet. 

— Meget rigtigt, nikkede Kaptejn Støvring bifaldende, man 
skal tage lidt af alt med, jeg mener . . . man skal ... ja, hvad 
skal man sige? Jeg mener, man skal, om jeg saa maa sige, 
bestræbe sig for . . . for . . . vent lidt, nu kan jeg det . . . 
for en fast Samarbejden af de aandelige Vaabenarter, om jeg saa 
maa sige. 

Da Samtalen opløste sig i en almindelig Højtale, gik Frede- 
rikke op paa Kvisten, som var ombygget og indeholdt tre pæne 
Værelser, hvor hun og hendes Mand havde deres Lejlighed. Der 
løb hendes lille Karl om paa Gulvet og trillede med en Bold. 
Hun kyssede Barnet, stillede sig hen i det Vindue, hvorfra hun 
første Gang havde set sin senere Elsker og nuværende Mand. 
Nu skinnede Solen paa den hvide Rim paa Tagene. Hun drog 
et Suk, thi, hvor godt hun end havde det, saa følte hun dog, at 
den Ridderskikkelse, hun havde digtet ud af Mursvenden, der 
stod paa ét Ben paa Tagrygningen, var betydelig reduceret, men 
han var dog bleven ordentlig og skikkelig, „og hvad kan En, 
der ikke har lært mere end jeg, forlange mere?" sagde hun til 
sig selv. Hun saa om i den lyse Luft, da hun pludselig fik et 
Indfald. Hun pakkede sin Dreng godt ind, listede sig ned ad 
Trappen, men undgik ikke at møde Fru Lodsberg, der spurgte, 
hvor hun skulde hen. 

— Jeg vil ud i Solskinnet med min Dreng! svarede hun. 

— Altid, naar De skal ud og røre Dem, skal De have 
Drengen med, sagde Fru Lodsberg. De kan ingen ordentlig 
Motion faa, naar De gaar med ham. 

— Men nu kan jeg være ham bekendt, og nu synes jeg, at 
jeg vil vise ham frem for alle Mennesker, svarede Frederikke. 

— Hm, sagde Fru Lodsberg og tog hendes Haand; nu er De 
altsaa helt og holdent lykkelig? Hvad? 

Hun opfangede et ganske lille Suk fra Frederikke, forstod 
hende og tilføjede: 

— Det var dumt sagt. Man skal ikke være helt og holdent 

lykkelig, for saa bliver man dvask. Der skal være ... ja der 
skal være noget, der er i Distance . . . højt op over En, som 
man ikke kan naa, men som man gerne vilde naa, og som . . . 
Naa, Farvel, lille Frederikke, og god Fornøjelse paa Spasereturen. 
Værs'go lille Karl, her er en stor Kobberspecie til Bolcher. 

Frederikke styrede Vejen ud til Sankt Jørgens Sø. Hun 
gennemlevede hin Sorgens Vandring for tre Aar siden med den 
underlige Blanding af Smerte og Vellyst, som Mindet om forbi- 
gangne Sorger vækker i Menneskesjælen. Den Gang var alt 
mørkt og sort, kun gennembrudt af Gaslygternes røde, døsige 
Øjne; nu laa det i den klare Frosteftermiddags stille og gule 
Lys. Hun satte sig paa samme Skrænt, hvor hun hin Dag 
havde sat sig med Tanken om at ende sit eget og det lille rød- 
mussede og glad spillende Liv, der vimsede om hende. Nu laa 
der en let gennemsigtig Taage over den blaa Sø med den 
muntert kræppede Bølgeflade; mod Vest laa Himlen i lys, gylden 
Tone, medens den tynde Sne langs Søens Kanter snart rødmede 
i en svag Rosatinte, snart gled over i Lilla. Maanen krummede 
sig som en Sølvsabel paa den hvidblaa Grund ; en enkelt Stjerne 
var tændt hist og her. I den dybe Stilhed lød en fjern, lystig 
Hornmusik, hvis Toner, klart perlende, rullede sagte gennem den 
rene, ætheragtige Frostluft. Hendes Øre indsugede disse Toner, 
som hendes Øjne indsugede de milde, sig i hverandre blødt for- 
tonende Farver. Hun tænkte ikke paa noget, hun strømmede 
hen i det hele. Skulde de uudviklede Tankekimer, der brød 
frem i hende, undergaa en Fortolkning, maatte det vel nærmest 
være denne: At det var bedre og kønnere at sidde og se paa 
alle disse Kulører, som Vorherre selv havde skabt, og at høre 
paa denne kønne og skikkelige Musik, end at se og høre 
sig tosset i Hovedet og feberhed i Blodet paa alt det kulørte, 
spruttende og knaldende, susende og larmende og skrattende 
Tøjeri, Lamper, Raketter, Dansemusik, hvinende og gale Menne- 
sker, som hun en Gang syntes var det dejligste, der var til. 
Og hun bifaldt i sit Indre som noget særdeles aandrigt og 
træffende Ferdinands Lovprisning over „de stille Kunster" frem- 
for dem, der „bralrer op". 

